
I skyrius 


Kreida ir kalkėmis pelnau aš duoną, 
Taisau kablius visiems, kam reikia, 
Ir darbo šito tas nepeikia, 

Kas pragyventi nori. 


Senovinė daina 


Mažai kas žino mano paslaptį, jog rašau apysakas, 
kurios vargu ar bus išleistos dar tebegyvenant autoriui. O 
jeigu taip atsitiktų, aš netrokščiau išgarsėti, digito monstra- 
rier*. Jeigu nebūtų pavojinga puoselėti tokią viltį, tai pri- 
sipažįstu, geriau likčiau užkulisyje, kaip tas išradingas 
lėlininkas, rodąs Pančo ir jo žmonos Džoanos** istoriją, ir 
nematomas gėrėčiausi publikos nuostaba ir nuovokumu. 
Tuomet aš galbūt išgirsčiau, kaip žinovai giria niekam ne- 
žinomo Piterio Patisono*** kūrinius, o jautrūs Žmonės jais 
žavisi: jaunieji skaito neatsitraukdami, o ir senimui jie patin- 
ka; kaip kritikai stengiasi juos priskirti kokiai nors literatū- 
ros įžymybei, O įvairiuose rateliuose ir salonuose svarsto- 
ma, kada ir kieno tos apysakos buvo parašytos. Bet vargu 
ar man teks tuo pasidžiaugti dar gyvam esant, o tikėtis ko 
nors daugiau, be abejo, mano tuštybė man neleidžia. 

Mano įpročiai pernelyg sustabarėję, aukštuome- 
nės manieros man svetimos, todėl nepavydžiu ir nesigvie- 
šiu šlovės, kuri teikiama garsiems mano plunksnos bro- 
liams. Be to, vargu ar aš nors kiek pakilčiau savo paties 
akyse, jei man būtų suteikta garbė nors vieną žiemą pa- 
sirodyti tarp “įžymiųjų liūtų" mūsų didžiojoje sostinėje. Aš 
* Kad į mane rodytų pirštu (Iot.). 
Pančasirjo žmona - pagrindiniai anglų lėlių teatro veikėjai. 
Piteris Patisonas - išgalvotas “Lamermuro sužadėtinės" 


irkitų Valterio Skoto (1771-1832) romanų, sudarančių 'Smuklininko 
pasakojimų" ciklą, autorius. 5 


Aki 


nesugebėčiau pašokti, apsisukti ir parodyti visų savo 
grožybių, pradedant gauruotais karčiais ir baigiant kutuo- 
ta uodega, “riaumoti it kokia lakštingalėlė''*, o paskui vėl 
atsigulti kaip gerai išdresiruotas balagano žvėris, - ir visa tai 
už varganą ir menką kavos puodelį ir dar sviestu aptep- 
tos duonos riekelę, plonesnę už vaflj. Aš negalėčiau su- 
virškinti apsimestinio pataikavimo, kai tokiais atvejais vaka- 
ro šeimininkė stengiasi įtikti savo žvėrynui ir lesina sal- 
dainiukais papūgas, norėdama priversti jas plepėti prie 
svečių. Dėl tokio pripažinimo aš nenorėčiau "tarnauti", ir 
jeigu negalėčiau pasirinkti, tuomet, kaip ir paimtas nelaisvėn 
Samsonas**, verčiau visą gyvenimą sukčiau girnas malūne, 
negu kad linksminčiau filistinų didžiūnus ir damas. Tai ne 
todėl, kad aš - tikrai arba tariamai - nemėgčiau šios karalys- 
tės aristokratų, bet todėl, kad jie turi savo vietą, o aš - savo, 
ir jeigu mums tektų susikirsti, kaip toje senoje pasakoje 
apie ketaus ir molio puodus, visada nukentėčiau aš. Kas 
kita šitie mano prirašyti puslapiai. Esant norui juos galima 
atskleisti arba padėti į šalį. Skaitydami juos su pasigėrėji- 
mu šio pasaulio galingieji nesukels autoriui tuščių vilčių; 
paniekinę arba pasmerkę juos, nesuteiks skausmo, o juk 
bendraudami su tais, kurie triūsia, norėdami suteikti jiems 
pasitenkinimo, jie retai kada išvengia vieno arba kito. 

Geriau ir išmintingiau už mane tuos jausmus, ku- 
riuos skiriu šiems puslapiams, yra išreiškęs Ovidijus*** 
viena eilute, nors čia pat jis ir paneigia šią mintį: Parve, nec 
invideo, sine me, liber, ibis in urbem.**** 


* 


„.“riaumoti it kokia lakštingalėlė"'... - Viljamas Šekspyras 
(1564-1616), “Vasarvidžio nakties sapnas". I v., 2 sc. 

"Žž Samsonas - Biblijos veikėjas. Paimtas į filistinų nelaisvę, 
buvo priverstas malti grūdus, o paskui linksminti savo pavergėjus. 
Būdamas milžiniškai stiprus, jis užvertė antjų šventyklą ir pats žuvo 
po jos griuvėsiais. 

a Publijus Ovidijus Nazonas (43 m. pr. Kr. - 18 m. po Kr.) - 
romėnų poetas. Imperatoriaus Augusto ištremtas į Juodosios 
jūros pakrantę, savo likimą apdainavo “Liūdesio eilėraščiuose"' ir 
"Laiškuose iš Ponto". Cituojama iš “Liūdesio eilėraščių". 

****  Nepavydžiu tau, mažojiknygele, kad be manęs tu keliausi 
į miestą (Iot.). 6 


Bet aš negaliu pritarti įžymiojo tremtinio apgai- 
lestavimui, kad jis pats asmeniškai negaljs palydėti savo 
knygos į mugę, kur prekiaujama literatūra, malonumais ir 
prabanga. Jeigu ir nebūtų daugybės panašių pavyzdžių, 
užtektų mano vargšo bičiulio ir mokslo draugo Diko Tinto 
likimo perspėti mane, kad neieškočiaų laimės šlovėje, skir- 
toje tiems, kurie sėkmingai pluša meno baruose. 

Pasivadinęs menininku, Dikas Tintas neužmiršda- 
vo priminti, jog yra kilęs iš senos Lanarkširo Tintų giminės, 
ir progai pasitaikius pertardavo, jog šiek tiek sumenkinąs 
savo aukštą kilmę užsidirbdamas duoną teptuku. Bet jeigu 
Dikas ko nors nesupainiojo kalbėdamas apie savo 
genealogiją, kai kurie jo protėviai buvo dar žemiau kritę, nes 
gerasis jo tėtušis vertėsi reikalingu ir, man regis, doru, 
tačiau nelabai kilmingu amatu, - jis buvo siuvėjas ir gyveno 
Langdirdumo sodžiuje vakarinėje Škotijoje. Ričardas gimė 
kuklioje siuvėjo pastogėje ir prieš jo paties norą nuo pat 
vaikystės turėjo mokytis šio kuklaus amato. Tačiau senajam 
ponui Tintui neteko pasigirti, jog jam pasisekė priversti savo 
genialųjį sūnų atsisakyti įgimtų polinkių. Tėvas elgėsi kaip 
mokinys, kuris stengiasi pirštu užspausti vandens statinės 
čiurkšlę: įniršusi ant tokios užtvaros jinai prasiveržia lauk ir 
apipurškia jį nuo galvos ligi kojų tūkstančiais purslų. Taip ir 
gyveno Tintas vyresnysis, kol jo daug žadanti atžala ne tik 
sunaudojo visą kreidą braižydamas ant siuvėjo stalo, bet ir 
nupaišė keletą pačių geriausių tėvo klientų karikatūrų. Tie 
pradėjo burbėti, jog nepakęs, kad tėvas pavertė juos bai- 
dyklėmis, o sūnus tuo pat metu savo teptuku padarė iš jų 
pajuokos objektus. Senasis siuvėjas matydamas, kad jo 
verslas žlunga, pagaliau susitaikė su savo likimu, išklau- 
sė sūnaus maldavimus ir leido jam išbandyti laimę tame 
bare, į kurį jis buvo labiau linkęs. 

Kaip tik tuo metu Langdirdume gyveno keliaujantis 
dailės gerbėjas, kuris užsiiminėjo savo menu sub Jove 
frigido* ir kuriuo žavėjosi visi sodžiaus berniukai, o ypač 


Po šaltu dangumi (lot. ). 

Dikas Tintas. Tuo metu dar nebuvo įsigalėjusi negailestin- 
ga taupymo mada, kai šalia kitų niekingų apribojimų 
simboliniai pavaizdavimai buvo pakeisti sausais užrašais ir 
šitaip dailės studentams pasidarė užkirstas lengvai priei- 
namas kelias lavintis ir užsidirbti pragyvenimui. Tuomet dar 
nebuvo leidžiama ant tinkuotos aludės durų staktos arba 
ant viešbučio iškabos rašyti: “Sena šarka" arba “Sara- 
cėno galva", pakeičiant bejausmiais žodžiais gyvą plunks- 
nuotosios plepės atvaizdą arba susiraukusį siaubingą turkų 
sultoną su turbanu. Tais tolimais ir paprastesniais laikais 
būdavo atsižvelgiama įvisų luomų poreikius irtuos linksmus 
atvaizdus piešdavo tam, kad visi juos suprastų: juk ir tas 
žmogelis, kuris negali suregzti nė dviejų raidžių, gali trokš- 
ti puodelio gero alaus, kaip ir labiau išprusę jo kaimynai 
arba kad ir pats pastorius. Vadovaudamiesi tokiais libera- 
liais principais smuklininkai apie savo amatą pareikšdavo 
spalvotomis emblemomis, o dailininkai nors ir retai kada 
puotaudavo, bet ir nemirdavo iš bado. 

Taigi Dikas Tintas, kaip sakėme, stojo mokytis pas 
garbingą šios nykstančios profesijos atstovą ir, kaip dažnai 
nutinka Dangaus apdovanotiems meno srities genijams, 
pradėjo tapyti dažais, dar neturėdamas nė menkiausio 
supratimo apie tai, kas yra piešinys. Įgimtas talentas stebėti 
gamtą leido jam išvengti savo mokytojo klaidų ir nepaisyti 
jo pamokymų. Ypač jam sekėsi piešti arklius, kurie buvo 
taip mėgstami vaizduoti škotų kaimų iškabose. Stebint jau- 
nojo menininko raidą, malonu pasakyti, kad žingsnis po 
žingsnio jis išmoko sutrumpinti šių garbingų gyvulių nuga- 
ras ir prailginti kojas, todėl jie pasidarė mažiau panašus į 
krokodilus ir labiau - į žirgus. Pavyduoliai, kurie visada 
persekioja talentą taip uoliai, kaip šis daro pažangą, palei- 
do gandus, jog Dikas kažkada nutapęs arklį ne su keturio- 
mis, o su penkiomis kojomis. Jam pateisinti galiu pasirem- 
ti tuo, kad jo profesijos žmonėms leidžiama kurti visokiau- 
sius nepaprastus ir net netaisyklingus derinius, todėl visiš- 
kai nedraudžiama mylimam objektui pripaišyti viena galū- 
ne daugiau, negu jis turi. Bet aš šventai gerbiu savo 

velionio bičiulio atminimą ir manau, jog netinka įį ginti taip 
paviršutiniškai. Aš mačiau minėtąją iškabą, kuri ir dabar 
puikuojasi Langdirdumo sodžiuje, ir pasirengęs prisiekti, 
jog tai, kas klaidingai arba per nesusipratimą buvo laikoma 
penktąja arklio koja, iš tikrųjų yra ne kas kita kaip jo uodega, 
ir atsižvelgiant į pozą, kuria šis keturkojis pavaizduotas, ji 
pateikta ir atlikta nepaprastai meniškai, nors ir gan drąsiai. 
Žirgas atsistojęs piestu, ir uodega, nusitęsusi ligi pat Že- 
mės, sudaro lyg ir point d'appui* ir suteikia visai figūrai 
trikojo tvirtumą; jeigu to nebūtų, liktų nesuprantama, kaip 
raitelis gali išlaikyti tokią Žirgo padėtį ir nenuvirsti aukštyn 
kojom. Laimė, šis drąsus kūrinys atiteko Žmogui, suge- 
bėjusiam jį tinkamai įvertinti, ir kai Dikas, pasiekęs aukštes- 
netobulumo pakopą, ėmė abejoti, ar dera taip beatodairiš- 
kai nukrypti nuo nusistovėjusių Meno taisyklių, ir panoro 
atsiimti šį jaunatvišką kūrinį, o vietoj jo pasisiūlė nupiešti 
paties smuklininko portretą, malonų pasiūlymą supratingas 
smuklininkas atmetė pareikšdamas, jog visada, kai jo alus 
neįstengia pralinksminti lankytojų, vos tik šie pažvelgia į 
iškabą, jų nuotaika bemat pasitaiso. 

Aš neturiu tikslo pasakoti, kaip Dikas Tintas žingsnis 
po žingsnio tobulino savo meistriškumą ir vadovaudama- 
sis meno taisyklėmis pažabojo pernelyg lakią vaizduotę. 
Kaijis pamatė škotų Tenirso**, kaip pelnytai buvo vadinamas 
Vilkis***, paveikslus, nuo jo akių nukrito šydas. Jis metė 
teptuką, griebėsi kreidelių ir nepaisydamas alkio bei triūso, 
nežinomybės ir netikrumo rytdiena, atkakliai ėjo pasirinktu 
keliu, globojamas geresnių mokytojų negu jo pirmasis auk- 
lėtojas. Ir vis dėlto pirmieji nebrandūs genialiojo menininko 
bandymai (kaip ir vaikiški Popo**** eilėraščiai, jeigu juos 


2 Atsparos tašką (pranc.). 

r Davidas Tenirsas, jaunesnysis (1610-1690) - flamandų 
tapytojas, piešęs peizažus, portretus, žanrines scenas iš kaimo gy- 
venimo. 

7 Deividas Vilkis (1785-1841) - škotų tapytojas, grafikas. 
Tapė buitinės ir istorinės tematikos paveikslus. 

„a Aleksandras Popas (1688-1744) -anglų poetas, klasicizmo 
atstovas. Kūrė pastoralinę poeziją, odes, satyras. poemas. 

būtų galima surasti) liks visam laikui brangūs Diko Tinto 
jaunystės draugams. Antai virš Ganderkliu sodžiaus už- 
kampiame skersgatvyje esančios užeigos durų išliko jo 
nupiešti kubilas ir keptuvė... Bet jaučiu, kad reikia mesti ši- 
tą temą, nes kitaip mano pasakojimui nebus galo. 

Be paliovos skursdamas ir grumdamasis su ne- 
pritekliais, Dikas Tintas, kaip ir kiti jo profesijos broliai, rado 
išeitį: negalėdamas išgauti duoklės iš skonio ir dosnumo, 
jis apdėjo mokesčiais žmonių tuštybę - žodžiu, ėmė tapyti 
jų portretus. Kai Dikas buvo pasiekęs aukštesnę tobulumo 
pakopą ir gerokai pranokęs savo ankstyvuosius bandy- 
mus, apie kuriuos nė užsiminti nenorėjo, po daugelio iš- 
siskyrimo metų mudu vėl susitikome Ganderkliu sodžiuje: 
aš ėjau dabartines pareigas, o Dikas piešė kopijas žmo- 
nių veidų, sukurtų pagal Dievo paveikslą, už galvą imdamas 
po ginėją. Tai buvo menkas atlygis, bet pradžioje jo su 
kaupu ganėjo kuklioms Diko reikmėms patenkinti: jis nuo- 
mojo kambarį viešbutyje “Volesas", negailestingai pasi- 
tyčiodamas net iš paties šeimininko, ir gyveno visų ger- 
biamas ir godojamas su kambarine, arklininku ir tarnu. 

Tos palaimos dienos buvo per daug giedros, kad 
būtų trukusios ilgai. Kai tik jo didenybė lordas Ganderkliu 
su Žmonaiir trimis dukterimis, pastorius, muitininkas, mano 
garbingasis globėjas ponas Džededija Kleišbotamas* ir 
keliolika nuomininkų ir fermerių buvo įamžinti Tinto teptu- 
ko, užsakymų pradėjo mažėti, o išspausti daugiau kaip 
kroną iš pūslėtų delnų valstiečių, kuriuos garbės troškimas 
tik retkarčiais atvesdavo į Diko dirbtuvę, nebuvo galima. 

Ir vis dėlto, nors horizontas ir apsiniaukė, audra kol 
kas dar neprasidėjo. Viešbučio šeimininkas krikščioniškai 
elgėsi su gyventoju, kuris tvarkingai užsimokėdavo, kai 
neblogai uždirbdavo. Staiga geriausiame salone pasiro- 
dęs Rubenso stiliumi nutapytas paveikslas, kuriame pui- 
kuojasi pats šeimininkas su žmona ir dukromis, rodė, jog 
Dikas surado būdą iškeisti meną į būtiniausias reikmes. 


* 


Džededija Kleišbotamas - V. Skoto išgalvotas “Smuk- 
lininko pasakojimų"' ciklo romanų leidėjas. 

Tačiau nėra nieko nepatikimesnio kaip tokio po- 
būdžio šaltiniai. Dabar pasirodė, jog Dikas tapo šeimininko 
pajuokos objektu, nedrįsdamas nei gintis, nei atsikirsti. Jo 
molbertas buvo nuneštas į pastogę, kur jo net nebuvo 
galima kaip reikiant pastatyti, o pats Tintas nebedrįso lan- 
kytis savaitiniame klube, kur jis kadaise būdavo viso su- 
sirinkimo siela. Galiausiai Diko Tinto bičiuliai pabūgo, kad 
jis nepasielgtų kaip tas gyvūnas, vadinamas tinginiu, kuris 
suėdęs visus jį priglaudusio medžio lapus krinta ant že- 
mės ir nugaišta iš bado. Aš įsidrąsinęs net ir priminiau tai 
Dikui, patariau jam pritaikyti savo neįkainojamą talentą kur 
nors kitur ir palikti tą ganyklą, kurią, galima sakyti, jis plikai 
nugraužė. 

- Aš negaliu pakeisti savo gyvenamosios vietos dėl 
vienos aplinkybės, - iškilmingai pareiškė mano bičiulis pa- 
spausdamas man ranką. 

- Ko gero;-tai neapmokėta sąskaita? - paklausiau 
širdingai užjausdamas. - Jeigu mano kuklūs ištekliai galėtų 
išgelbėti tave iš bėdos... 

- Ne, ne, prisiekiu sero Džošua“* siela! - atsakė 
kilnusis jaunuolis. - Aš niekada neužkrausiu savo nesėk- 
mių naštos ant draugo pečių. Yra būdas atgauti laisvę; 
geriau jau nušliaužti per nutekamąjį vamzdį, negu pasilik- 
ti kalėjime. 

Aš nevisiškai supratau, ką norėjo pasakyti mano 
bičiulis. Tapybos mūza, matyt, jį apvylė, o kokios kitos die- 
vaitės jis galėjo šauktis pagalbos, man liko paslaptis. Taip 
mudu ir išsiskyrėme nieko neišsiaiškinę ir susitikome tik 
po trijų dienų, kai jis mane pakvietė į atsisveikinimo puotą, 
kurią prieš jam išvykstant į Edinburgą ištaisė šeimininkas. 

Dikas buvo kuo puikiausiai nusiteikęs: švilpauda- 
mas jis krovė į veršenikę dažus, teptukus, paletes ir švarius 
marškinius. Iš to, kad apačioje, salėje, buvo pateikta šalta 
jautiena ir du bokalai puikaus rudo miežinio, buvo galima 


L Džošua Reinoldsas (1723-1792) - anglų tapytojas port- 
retistas, dailės teoretikas. 

spręsti, jog su šeimininku jiedu išsiskiria kuo geriausiai su- 
tardami. Turiu prisipažinti, jog man pasidarė be galo smal- 
su sužinoti, kaip mano bičiulio reikalai taip netikėtai pasi- 
taisė. Negalėjau įtarti, kad Dikas parsidavė velniui, tačiau 
kokiomis žmogiškomis priemonėmis jis taip laimingai išsika- 
panojo, aš visiškai negalėjau įspėti. 

Jis pajuto mano susidomėjimą ir paėmęs už ran- 
kos pasakė: 

- Bičiuli, aš mielai net ir nuo tavęs nuslėpčiau pa- 
žeminimą, kurį man teko patirti, kad galėčiau padoriai at- 
sisveikinti su Ganderkliu. Bet ar verta bandyti nuslėpti tai, 
kas norint nenorint vis tiek išaiškės? Visas sodžius, visa 
parapija, visas pasaulis greit sužinos, prie ko privedė skur- 
das Ričardą Tintą. 

Čia man staiga toptelėjo mintis - pastebėjau, jog 
šeimininkas tą atmintiną rytą dėvi naujutėlaitėmis aksomi- 
nėmis, o ne senosiomis nunešiotomis kelnėmis. 

- Kaip! - sušukau aš ir, sudėjęs dešinės rankos 
nykštį su smiliumi, vikriai pertraukiau ja nuo klubo ligi kai- 
riojo peties. - Tu nusileidai ligi tėvo amato, kurio pradžio- 
je buvai mokomas? Paėmei adatą į rankas? Ak, Dikai! 

Atsakydamas į tą nelemtą spėliojimą Dikas tik su- 
siraukė ir suprunkštė, o tai rodė jo pasipiktinimą bei panie- 
ką, ir, nusivedęs mane į kitą kambarį, parodė atremtą į sie- 
ną didingą sero Viljamo Voleso* galvą, tokią kraupią, kaip 
tuomet, kai ji buvo nukirsta išdaviko Edvardo įsakymu. 

Paveikslas buvo nutapytas ant gana storos lentos, 
papuoštos geležiniu kabikliu, matyt, tam, kad garbingąjį 
atvaizdą būtų galima panaudoti kaip iškabą. 

- Štai bičiuli, - tarė jis, - kur stovi Škotijos šlovė ir 
mano gėda, beje, greičiau tai gėda tų, kurie, užuot skatinę 
dailininkus darbuotis meno baruose, verčia juos imtis nie- 
kam tikusių ir menkaverčių darbelių. 


* 


Viljamas Volesas (1270-1305) - škotų tautos didvyris, ka- 
niavęs su anglais. 

Aš stengiausi: paguosti pažemintą ir pasipiktinusį 
savo bičiulį, priminiau, jog nederėtų jam, kaip tam pasa- 
kėčios elniui, niekinti sugebėjimo, padėjusio įveikti sun- 
kumus tuo metu, kai jo, kaip portretisto ir peizažisto, ta- 
lentas neįstengė to padaryti. Ypač aš gyriau tapinio meist- 
riškumą, jo idėją tikindamas, jog Dikas nebus pažemin- 
tas, pateikęs tokį tobulą savo talento pavyzdį visuomenės 
apžiūrai, bet priešingai, toks viešas išstatymas dar labiau 
padidins jo šlovę. 

- Tuteisus, bičiuli, tu teisus, - atsakė vargšas Dikas, 
džiaugsmu spinduliuojančiomis akimis žvelgdamas į ma- 
ne. - Kodėl aš turėčiau gėdytis... gėdytis (jis ieškojo tinka- 
mo pavadinimo) gatvės dailininko vardo? Juk ir Hogartas* 
taip pavaizdavo save vienoje geriausių savo graviūrų. Do- 
menikinas** ar kažkas kitas - senovės laikais, Morlan- 
das*** mūsų dienomis taip pat išbandė savo talentą šioje 
srityje. Nejau tik turtuoliai ir aristokratai gali gėrėtis meno 
kūriniais, kai iš tikrųjų jie skirti visiems luomams be išim- 
ties? Juk statulos išstatytos po atviru dangumi, tai kodėl 
Tapyba turėtų būti šykštesnė nei jos sesuo Skulptūra? 
Tačiau, brangusis, mudviem laikas skirtis. Netrukus ateis 
dailidė pakabinti šitos... šitos emblemos, o, tiesą sakant, 
neatsižvelgdamas į savo samprotavimus ir tavo raminan- 
čius žodžius, aš verčiau norėčiau palikti Ganderkliu dar 
prieš tai, kai ši procedūra prasidės. 

Mes pasivaišinome geraširdžio šeimininko sureng- 
toje atsisveikinimo puotoje, ir aš palydėjau į Edinburgą iš- 
keliaujantį Diką. Mudu atsisveikinome už kokios mylios nuo 
sodžiaus, kaip tik tuo metu, kai iš tolo ataidėjo džiugūs 
berniukų šūksniai: jie sveikino naujai pakabintą emblemą 
su Voleso galva. Dikas Tintas paspartino žingsnį, norėda- 


Viljamas Hogartas (1697-1764) - anglų tapytojas, grafikas 
ir dailės teoretikas. 
a Domenikinas (Domenikas Zampjeris; 1581-1641) - italų 
tapytojas, sukūręs religinių, mitologinių, alegorinių paveikslų. 
77 Džordžas Morlandas (1763-1804) - anglų tapytojas, su- 
kūręs peizažų ir žanninių paveikslų. 

mas nutolti nuo linksmųjų ovacijų, - nei jo ankstyvoji veikla, 
nei dabartiniai samprotavimai nesutaikė jo su mintimi, jog 
jis - tik iškabų teplius. 

Edinburge Diko talentas buvo pastebėtas ir įver- 
tintas. Keletas garsių meno žinovų teikė jam patarimų ir 
pasikviesdavo pietų. Bet šitie džentelmenai kur kas dos- 
niau švaistėsi nurodymais nei pinigais, o Dikui atrodė, jog 
pinigai įam reikalingesni negu nurodymai. Todėl jis pasirin- 
ko Londoną, tą pasaulinę talentų mugę, kur, kaip ir visose 
mugėse, daug daugiau prekių negu pirkėjų. 

Dikas, kurio įgimtas talentas tapybai buvo visiškai 
rimtai pripažintas ir kurio tuštybė bei ūmus būdas niekada 
jam neleido abejoti galutine sėkme, kūlvirsčia puolė į mi- 
nią, besistumdančią ir besigrumiančią dėl garbės ir pri- 
vilegijų. Vienus jis nustūmė, kiti nustūmė įį, ir pagaliau per 
savo užsispyrimą išsikovojo šiokį tokį pripažinimą: tapė 
paveikslus Draugijos prizui* gauti, išstatė savo kūrinius 
Somerset Hauzo parodoje ir keikė atrankos komitetą. Bet 
vargšui Dikui nebuvo lemta įsitvirtinti toje veikimo dirvoje, 
kur jis taip narsiai kovėsi. Meno srityje nėra vidurio tarp 
ypatingos sėkmės ir visiškos nesėkmės, o kadangi Diko 
užsidegimas ir stropumas nepadėjo jam pasiekti šlovės, jį 
ištiko nemalonumai, kurie tokiais atvejais savaime atitenka 
nesėkmingiesiems. Tam tikrą laiką jį globojo vienas kitas 
meno žinovas, kurie laikė didele garbe būti originalais ir 
priešgyniauti pasaulio nuomonei vertinimo ir skonio klausi- 
mais. Bet greit vargšelis Tintas jiems nusibodo, ir jie nusvie- 
dė jį šalin, kaip išlepintas vaikas numeta žaislą. Tuomet jį 
apniko negandos ir be laiko nuvarė į kapus. Mirtis išvadavo 
Tintą iš menko būsto Svolou gatvėje, kur jį namuose nuolat 
uidavo šeimininkė, o mieste neduodavo ramybės teismo 
antstoliai. “Morning Post" paminėjo jį užkampioje vietoje, 
kilniaširdiškai pareikšdamas, kad jo tapymo maniera rodo 
nemažą talentą, tačiau stilius gana padrikas. Čia pat buvo 


* 


„Draugijos prizui... Turima omeny filantropinė orga- 
nizacija Britų draugija, įsteigta remti menininkams. 


skelbimas, kuriame rašoma, jog gerai žinomas graviūrų 
prekijas ponas Varnišas dar turi keletą Ričardo Tinto, esk- 
vairo, eskizų bei piešinių ir kviečia aukštuomenės ponus ir 
bajorus, norinčius papildyti savo šiuolaikinio meno rinkinius, 
nedelsiant apsilankyti. Taip baigė gyvenimą Dikas Tintas - 
tai apverktinas įrodymas tos nenuginčijamos tiesos, jog 
menas nepripažįsta vidutinybės, o tas, kuris negali užkop- 
ti į laiptų viršūnę, tenežengia nė ant pirmojo laiptelio. 

Man brangūs prisiminimai apie Tintą, ypač mūsų 
nuolatiniai pokalbiai, daugiausia susiję su mano dabartiniu 
užsiėmimu. Jis džiaugėsi mano laimėjimais ir siūlė išleisti 
puošnią iliustruotą knygą su užsklandomis, vinjetėmis ir 
culs de lampe*, nupieštomis jo paties ranka iš bičiulystės 
man ir meilės gimtajam kraštui. Jis net įkalbino vieną seną 
luošą seržantą pozuoti personažo Bosvelo**, Karolio |I*** 
leibgvardijos puskarininkio, portretui, o Ganderkliu varpi- 
ninką- Deivido Dinso****. Siūlydamas savo paslaugas iliu- 
struoti mano apysakas, prie pagyrimų, kurių kartkartėmis 
susilaukdavo mano kūriniai, jis primaišydavo nemažą dozę 
sveikos kritikos. 

- Tavo personažai, mielasis Patisonai, - sakydavo 
jis, - tauškia niekus, jie per daug pliurpia. (Grakščių posa- 
kių Dikas išmoko iš klajojančių aktorių trupės, kuriai piešė 
dekoracijas.) Ištisi puslapiai pilni plepalų ir visokių dialogų. 

-Vienas senovėstfilosofas, -atsikirtau aš,-sakydavo: 
"Kalbėk, kad galėčiau tave pažinti." Vargu ar yra tikresnis 
ir efektyvesnis būdas pateikti skaitytojams personae dra- 
matis***** kaip dialogas, kuriame kiekvienas herojus pats 
atskleidžia jam būdingus bruožus. 

- Visiškai neteisinga išvada, - pareiškė Tintas. - Aš 
jos nekenčiu taip, kaip tuščios gertuvės. Sutinku, kad 


* Vinjetė skyriaus pabaigoje (pranc.). 

Bosvelas - V. Skoto romano "Puritonai'' personažas. 
= Karolis II Stiuartas - Anglijos karalius (1660-1685). 

> Deividas Dinsas -V. Skoto romano "Edinburgo kalėjimas" 
personažas. 

44442 Veikėjus (Iot.). 

pokalbis turi tamtikrą vertę žmonėms tarpusavy bendraujant 
ir nepritariu gėrovo pitagorininko teorijai, teigiančiai, jog 
plepėjimas prie butelio - tik sugadina pašnekesį. Bet aš 
negaliu sutikti, jog menininkas, norėdamas įteigti skaityto- 
jui, kad jo pavaizduoti įvykiai realūs ir įtikinami, perteikia 
juos dialogo forma. Priešingai, esu tikras, jog daugumas 
tavo skaitytojų - kai šitos apysakos kada nors bus išleistos 
kaip ir aš pripažins, kad kokiai nors vienintelei idėjai 
išreikšti tu prirašai pilną puslapį šnektų, nors būtų užtekę ir 
dviejų žodžių; otiksliai pavaizdavęs ir atitinkamai nuspalvinęs 
laikyseną, elgseną ir patį įvykį tu išsaugotumei viską, kas 
verta išsaugoti, ir išvengtumei nesibaigiančių "jis tarė", "ji 
tarė'', kuriais marginte primarginti tavo kūrinių puslapiai. 

- Tu nematai skirtumo tarp teptuko ir plunksnos, - 
atsakiau aš. - Tapyba yra nejudrus ir nebylus menas, kaip 
ją pavadino vienas geriausių šiuolaikinių poetų, jis vei- 
kia regėjimą, nes neturi galimybių paveikti klausą. Tuo 
tarpu poezija ir jai artimos raštijos rūšys daro priešingai - ji 
veikia klausą, norėdama sukelti susidomėjimą, kurio nega- 
lėtų pasiekti rega. 

Tačiau Diko nė trupučio nepaveikė mano įrodi- 
nėjimai, paremti, pasak jo, neteisinga prielaida. 

- Romanų autoriui, - pareiškė jis, - aprašymas yra 
tas pat, kas piešinys ir dažas tapytojui. Žodžiai - tai spalvos, 
ir jeigu rašytojas juos teisingai pavartos, jam pasiseks kiek- 
vieną sceną pateikti prieš skaitytojo minties žvilgsnį taip 
išraiškingai, kaip dailininkas pateikia žiūrovo akims ant gra- 
viravimo lentos arba ant drobės. Tie patys dėsniai, - tvirtino 
jis, - galioja ir vienur, ir kitur; gausybė dialogo, tos itin Žo- 
dingos ir varginančios formos, lėmė, kad tikrasis beletristi- 
nis pasakojimas susimaišė su drama, visiškai skirtinga Ii- 
teratūros rūšimi, kurioje dialogas yra svarbiausias dalykas, 
nes, išskyrus replikas, visa kita skirta regėjimui: kostiumai, 
veikėjai, aktorių judesiai. Nieko nėra nuobodesnio, - tęsė 
Dikas, - kaip ilgas romanas, parašytas dramos forma, taigi 
ten, kur tu labiausiai priartėjai prie šios literatūros rūšies, 
sukurdamas ilgiausius epizodus dialogo forma, pasakoji- 

mas tampa sausas ir nenatūralus, irtu nebejstengi prikaustyti 
skaitytojo dėmėsio ir sužadinti jo vaizduotės, nors kitais 
atvejais, man regis, tas visiškai tau pasiseka. 

Aš nusilenkiau, padėkodamas už komplimentą, 
pasakytą, matyt, norint mane šiek tiek paguosti, ir pareiškiau 
norjs parašyti, arbabent mėginsiąs parašyti, labiau atitinkan- 
tį šio žanro reikalavimus romaną, kur personažai daugiau 
veiks ir mažiau šnekės negu mano ankstesniuose kūriniuo- 
se. Dikas pritariamai linktelėjo ir globėjišku tonu pridūrė, 
jog atsidėkodamas už mano paklusnumą jis perleis mano 
mūzai siužetą, kuriuo domėjosi turėdamas omeny savo 
paties meną. 

- Pasak padavimo, - sakė jis, - ši istorija esanti tikra, 
tačiau nuo to laiko praėjo jau šimtas metų, todėl visiškai 
pagrįsta abejonė, ar visos smulkmenos yra tikslios. 

Taip kalbėdamas Dikas Tintas pasirausė savo eski- 
zų aplanke ir ištraukė iš jo piešinį, pagal kurį ketino nu- 
tapyti keturiolikos pėdų ilgio ir aštuonių pločio paveikslą. 
Eskizas, menininkų kalba sakant, buvo tobulai nupieštas ir 
vaizdavo senovišką menę, įrengtą ir apstatytą, kaip nūnai 
pasakytume, pagal karalienės Elžbietos laikų skonį. Švie- 
sa, sklindanti per viršutinę aukšto lango pusę, krito ant 
nepaprasto grožio merginos, kuri, iš siaubo netekusi žado, 
klausėsi, kuo baigsis kitų dviejų asmenų pokalbis. Vienas 
- iš jų buvo jaunuolis, apsivilkęs Van Deiko* stiliaus drabu- 
žiais, būdingais Karolio I laikams. Jis niekinamai ir išdidžiai 
- tai rodė jo pakelta galva ir ištiesta ranka - greičiau kažko 
reikalavo, o ne maldavo iš damos, kurios amžius ir panašu- 
mas rodė, jog ji yra jaunosios merginos motina, ir kuri klau- 
sėsi pasipiktinusi ir nekantraudama. 

Tintas rodė man šitą eskizą paslaptingai džiūgau- 
damas. Jis žvelgė į jį taip, kaip patenkintas tėvas žiūri į sa- 
vo vaiką, nujausdamas, jog kada nors jis taps pasaulio įžy- 


+ 


Van Deikas (1599-1641) - flamandų tapytojas, paskuti- 
niais gyvenimo metais dirbęs Anglijos karaliaus Karolio I (1625- 
1649) dvare. 

mybe ir išaukštins visą savo giminę. Jis palaikė piešinį to- 
lėliau nuo manęs, paskui prinešė arčiau, pastatė ant ko- 
modos, užvėrė apatines langines, nes jam atrodė, jog iš 
viršaus krintanti šviesa geriau apšviečia, vėl atsitraukė 
atgal, priversdamas ir mane atsitolinti kartu su juo, prisiden- 
gė delnu akis, tarsi norėdamas sutelkti dėmesį tik į mėgsta- 
mą daiktą, pagaliau sugadino vaikišką sąsiuvinį, susukda- 
mas jj į tūtelę taip, kaip daro meno mėgėjai. Matyt, mano 
susižavėjimas neprilygo jo entuziazmui, nes jis tuoj pat 
karštai sušuko: 

- Pone Patisonai, aš visada maniau, jog tamsta tu- 
ri akis. 

Aš bandžiau pasiteisinti tuo, kad nesu apdovano- 
tas itin geru regėjimu. 

- Bet dievaži, - tarė Dikas, - prisiekiu, jog tu, matyt, 
gimei aklas, jei nesugebėjai iš pirmo žvilgsnio suvokti šito 
eskizo siužeto ir prasmės. Nesirengiu girti savo kūrinio, 
tegul tai daro kiti. Aš matau savo trūkumus, bet manau, jog 
ir piešinys, ir nuspalvinimas pasitaisys per tą laiką, kurį 
skirsiu tapybos menui. Bet kompozicija, veikėjų pozos, vei- 
do išraiška - kiekvienam, pažvelgus į eskizą, papasakoja 
ištisą istoriją. Ir jeigu man pasiseks užbaigti paveikslą ne- 
sumenkinus pirmykščio sumanymo, Tinto vardo nebeuž- 
temdys pavydo ir šmeižto miglos. 

- Man nepaprastai patinka tavo eskizas, - pasa- 
kiau aš, - tačiau norint jį tinkamai įvertinti, man būtinai rei- 
kia Žinoti siužetą. 

- Kaip tik tai ir erzina mane, - atsakė Tintas. - Tu esi 
taip pripratęs prie lėtai slenkančių, miglotų detalių, kad 
nebejstengi pajusti staigaus ir gyvo įspūdžio, kuris aki- 
mirksniu nutvieskia protą, išvydus gražiai ir išraiškingai 
pavaizduotą vienintelį gyvenimo epizodą, ir iš veikėjų po- 
zos, laikysenos ir veido leidžia ne tik atspėti jų praeitį, ne 
tik spręsti apie tai, kuo jie dabar gyvena, bet, praskleidus 
ateities šydą, numatyti ir jų būsimą likimą. 

Vadinasi, pareiškiau aš, tapyba pralenkė 

pagarsėjusio Chineso de Pasamontės beždžionėlę*, kuri 
spėliodavo tik apie praeitį ir dabartį. Maža to - ji pralenkia 
net pačią Gamtą, kuri teikia jai siužetų, nes esu tikras, Dikai, 
jei man pasisektų žvilgtelėti į tą Elžbietos laikų menę ir 
pamatyti tavo nupieštus Žmones gyvus, aš nė per nago 
juodymą daugiau nesužinočiau apie jų gyvenimą nei dabar, 
žiūrėdamas į tavo eskizą. Tiesa, iš ilgesingo jaunosios ledi 
žvilgsnio ir iš to, kaip rūpestingai tu nupiešei labai dailią 
jaunojo džentelmeno koją, galiu spėlioti, jog čia galbūt kal- 
bama apie jųdviejų meilę. 

- Ar tu iš tikrųjų ryžtiesi padaryti tokią drąsią prielai- 
dą? - paklausė Tintas. - O, kaip karštai ir kaip pasipiktinęs 
jaunuolis gina savo teises, koks jaunesniosios moters nuo- 
lankumas, paklusnumas ir neviltis, kokia rūsti ir nepalen- 
kiama laikysena vyresniosios moters; nors jos veidas ir 
rodo, jog ji jaučia, kad elgiasi neteisingai, bet ji pasiryžusi 
ir toliau eiti pasirinktuoju keliu... 

- Jeigu tos moters veidas perteikia visus tuos jaus- 
mus, mielasis Tintai, - pertariau jį, - tuomet tavo teptukas 
nurungė dramatinį pono Pufo* * talentą iš pjesės '"Kritikas"' 
Jis parodė, kaip lordas Berlis sudėtingiausią posakį pertei- 
kia išraiškingai linguodamas galvą. 

- Mielasis bičiuli Piteri, - atsakė į tai Tintas, - matau, 
jog tu visiškai nepataisomas; tačiau užjaučiu tavo bukumą 
ir neatimsiu iš tavęs malonumo suprasti mano paveikslą ir 
tuo kartu gauti siužetą savo plunksnai. Taigi žinok, jog 
praėjusią vasarą, piešdamas etiudus Rytų Lodiane ir Be- 
rikšire, aš susigundžiau nuvykti į Lamermuro kalnus, nes 
buvau girdėjęs pasakojimų apie ten išlikusius senovės 
paminklus. Didžiausią įspūdį man padarė griuvėsiai senos 


Ž Chinesas de Pasamontė - ispanų rašytojo Migelio de 


Servanteso (1547-1616) romano "Don Kichotas" personažas, tu- 
rėjęs beždžionėlę, kuri, pasak jo, pasakanti tik "apie praeitį ir 
dabartį". 

** Putas - anglų dramaturgo Ričardo Šeridano (1751-1816) 
komedijos "Kritikas"' personažas. 

pilies, kurioje ir buvo šita, kaip tu sakei, Elžbietos laikų 
menė. Keletą dienų aš gyvenau netoliese esančioje sody- 
boje, kurios šeimininkė, pagyvenusi moteris, gerai žinojo 
tos pilies istoriją ir ten atsitikusius įvykius. Vienas iš jų man 
pasirodė esąs toks įdomus ir ypatingas, kad mane iškart 
apėmė du troškimai: nutapyti griuvėsius gamtovaizdžio fo- 
neir pavaizduoti ten atsitikusius nepaprastus įvykius didžiu- 
lėje istorinėje drobėje. Štai mano užrašai, - užbaigė Dikas 
ir ištiesė man šūsnį lakštų, kuriuose tarp pieštuku arba 
plunksna nubrėžtų karikatūrų, bokštų, malūnų, senoviškų 
frontonų ir karvelidžių buvo įsprausta ir rašytų eilučių. 

Kaip įmanydamas aš ėmiau tyrinėti rankraščio me- 
džiagą, iš jos nupyniau šią istoriją ir klausydamas, nors ir 
nevisiškai, mano bičiulio patarimo stengiausi ją pateikti 
pasakojimo, o ne dramos forma. Tačiau mano polinkis į 
dialogą kartkartėmis nugalėdavo, ir mano personažai, kaip 
it daugumas žmonių šiame šnekiame pasaulyje, vienur 
kitur daugiau kalba, negu veikia. 


II skyrius 


Na, lordai, mūsų žygis dar nebaigtas, 
To negana, kad priešas pasitraukė. 
Aš priešingas tokiam nusiraminimui. 


"Henrikas VI", II d.* 


Siaurame kalnų slėnyje, arba tarpeklyje, prasi- 
dedančiame derlingose Rytų Lodiano lygumose, kadaise 
stovėjo didžiulė pilis, iš kurios dabar belikę tik griuvėsiai. 
Jos ankstyvieji savininkai buvo galingi ir karingi baro- 
nai, kurie vadinosi taip pat, kaip ir pilis - Ravensvudai. Jų 
genealogija siekė žilą senovę ir jie buvo giminystės ryšiais 
susiję su Duglasų, Hjumų, Svintonų, Hejų ir kitomis šios ša- 
lies įtakingomis ir kilmingomis šeimomis. Ravensvudų istori- 
ja - tai tarsi pačios Škotijos istorija: jų žygdarbiai aprašyti 
jos metraščiuose. Užimdama ir tam tikru atžvilgiu valdyda- 
ma kalnų perėją tarp Beriko, arba Merso, grafystės, kaip 
vadinama pietrytinė Skotijos provincija, ir Lodiano, Ravens- 
vudo pilis buvo itin svarbi užsienio karų ir vidinių vaidų 
metu. Ji dažnai buvo nuožmiai puolama ir atkakliai gynėsi, 
ojos savininkai, be abejo, vaidino svarbų vaidmenį Škotijos 
istorijoje. Bet pilis neišvengė perversmų, kaip ir visa, kas yra 
šiame pasaulyje. Jos didybė gerokai nusmuko septynio- 
liktojo amžiaus viduryje, o artėjant revoliucijai** paskutinis 
Ravensvudo pilies valdytojas buvo priverstas palikti senąją 
savo protėvių buveinę ir apsigyventi nuošaliame jūros ban- 


* 


“Henrikas VI'',II d. - V. Šekspyro istorinė drama. Epigrafas 
paimtas iš Vv., 3 sc. 

+ „artėjant revoliucijai... - Turima omeny 1688-1689 m. 
valstybės perversmas, anglų istorikų vadinamas Šlovingąja revo- 
liucija. 

gų skalaujamame bokšte, kuris stovėjo nykiame krante 
tarp Sent Ebso iškyšulio ir Eimuto kaimo prie audringos 
Šiaurės jūros. Aplink naująją buveinę plytėjo apleistos 
ganyklos, kurios nūnai ir buvo vienintelis jo turtas. 

Lordas Ravensvudas, šios nuskurdusios giminės 
palikuonis, nenorėjo taikytis prie naujųjų gyvenimo sąly- 
gų. Per 1689 metų pilietinį karą jis palaikė pralaimėjusių- 
jų pusę ir, nors jam nebuvo atimta gyvybė ir turtas, neteko 
pilietinių teisių ir titulo. Dabar tik iš mandagumo jis buvo 
vadinamas lordu Ravensvūudu. 

Nors šis didžiūnas prarado savo giminės turtus, bet 
paveldėjo jos išdidumą ir audringą būdą, o kadangi jis 
kaltino dėl šeimos žlugimo tam tikrą asmenį, tai ir visą sa- 
vo neapykantą nukreipė į jį. Tas Žmogus nupirko Ravens- 
vudo pilį ir žemes, o tikrasis jų paveldėtojas buvo išvarytas. 
Kilęs iš ne tokios senos giminės, kaip lordas Ravensvudas, 
turtus bei politinį svorį jis įsigijo per pilietinius karus. Bu- 
vo gavęs juridinį išsilavinimą, užėmė aukštus vyriausybės 
postus ir garsėjo kaip žmogus, mokąs gaudyti žuvį partijų 
rietenų draskomos ir vietininkų valdomos valstybės drumz- 
linuose vandenyse. Jis mokėjo kaupti didžiules pinigų su- 
mas nusigyvenusioje šalyje ir, žinodamas turtų vertę bei 
įvairias priemones jiems gausinti, panaudojo juos savo 
galybei ir įtakai stiprinti. 

Tokių ypatybių ir sugebėjimų žmogus buvo pavo- 
jingas priešininkas tūžmingam ir neatsargiam Ravensvu- 
dui. Ar baronas turėjo pamato tokiai neapykantai, kurią 
jautė anam, - buvo ginčijamas klausimas. Vieni kalbėjo, jog 
nesantaikos priežastis - lordo Ravensvudo kerštingas bū- 
das ir pavydas, nes lordas negalėjo ramiai žiūrėti, kad jo 
protėvių pilis ir žemės atiteko kitam, nors buvo ir sąžiningai 
bei teisėtai jam parduotos. Bet dauguma žmonių, linkusių 
šmeižti turtuolius už akių ir pataikauti jiems akyse, buvo ne 
tokios palankios nuomonės. Jie sakė, esąlordas antspaudo 
saugotojas (nes seras Viljamas Aštonas jau buvo pasiekęs 
šias aukštas pareigas), prieš galutinai nupirkdamas Ra- 

vensvudo pilį, jau turėjęs kažkokių stambių piniginių reika- 
lų su buvusiu savininku; ir čia pat, lyg tarp kitko, nieko 
griežtai netvirtindami klausė, katra pusė pranašesnė gin- 
dama savo reikalavimus šioje sudėtingoje byloje: atrodė 
įtikinamiau, jog šaltakraujis advokatas ir įgudęs politikas 
laimės prie karštakošį, ūmų ir neapdairų Ravensvudą, jau 
įpainiotą į teismo procesus ir pinigines žabangas. 

To meto politinė padėtis tik sustiprino tokius įtari- 
mus. “Anuo metu Izraelyje nebuvo karaliaus''*. Po to, kai 
Jokūbas VI paliko Škotiją** norėdamas gauti turtingesnę ir 
galingesnę Anglijos karūną, škotų aristokratija skilo į dvi 
besivaržančias partijas, kurių atstovai aukščiausioje val- 
džioje pakeisdavo vieni kitus priklausomai nuo to, kaip 
"vienai ar kitai pasisekdavo prasimušti į Sent Džeimso dva- 
rą***. Šios valdymo sistemos padariniai buvo panašūs į 
tuos, kokie ištiko Airijos valstiečius, nuomojančius žemę iš 
dvarininkų, kurie čia negyveno. Šalyje nebuvo aukščiausios 
valdžios, kurios interesai būtų sutapę ir išreiškę visos vi- 
suomenės interesus ir į kurią vietinių tironų engiamieji bū- 
tų galėję kreiptis prašydami teisingumo ir malonės. Kad ir 
koks ištižęs ir savanaudis būtų monarchas, kad ir kaip jis 
siektų neribotos valdžios, vis tiek laisvoje šalyje jo paties 
interesai yra taip glaudžiai susiję su visos visuomenės 
interesais, o žalingi piktnaudžiavimo valdžia padariniai to- 
kie akivaizdūs ir neišvengiami jam pačiam, jog jis savai- 
me turi rūpintis visų lygiateisiškumu ir stiprinti sostą teisėtu 
keliu. Todėl net ir tie valdovai, kurie pasižymėjo kaip uzur- 
patoriai ir tironai, griežtai gindavo visų piliečių teises tais 
atvejais, kai jų galia ir potraukiai nebūdavo pažeidžiami. 

Visiškai kitaip esti tuomet, kai aukščiausioji valdžia 


* "Anuo metu Izraelyje nebuvo karaliaus" - posakis iš Bib- 


lijos, reiškiąs, jog valstybėje nėra valdovo. 

*“ „kai Jokūbas VI paliko Škotiją - 1603 m. mirus Anglijos 
karalienei Elžbietai I, Škotijos karalias Jokūbas VI Stiuartas tapo 
Anglijos karaliumi (ligi 1625) ir paliko Škotiją. 

2 Anglijos karaliaus rezidencija. 

atitenka vienos iš aristokratų partijos vadovui, besivar- 
žančiam ir besigrumiančiam dėl valdžios su priešingos 
partijos vadu. Savo trumpą ir gana netvirtą viešpatavimą 
jis turi panaudoti tam, kad apdovanotų savo šalininkus, 
išplėstų savo įtaką ir prispaustų bei sužlugdytų priešus. Net 
Abu Hasanas*, pats nesavanaudiškiausias vicekaralius, 
per savo vienadienį kalifatą neužmiršo nusiųsti namiš- 
kiams tūkstančio raudonųjų; o Škotijos valdovai, pasiekę 
valdžią remiami kokios nors partijos galybės, nesibodėdami 
griebdavosi tų pačių priemonių apdovanoti save. 

Ypač apsikrėtusios bjauriausiu šališkumu rodėsi 
teismo institucijos. Vargu ar buvo nors viena bent kiek 
reikšmingesnė byla, kur nebūtų pasireiškęs teisėjų subjek- 
tyvumas ar šališkumas. Jiems buvo taip sunku atsispirti 
pagundai, jog priežodis “Parodyk man tą žmogų, o aš 
parodysiu atitinkamą įstatymą"' paplito taip, kaip jis buvo 
gėdingas. Vienas papirkimas skatino kitą, dar niekšingesnį 
ir šlykštesnį papirkimą. Teisėjas, kuris panaudodavo savo 
autoritetą vienu atveju padėti draugui, o kitu - sužlugdyti 
priešui ir kuris skelbdamas nuosprendžius remdavosi šei- 
mos ryšiais arba politiniu prielankumu, negalėjo būti ne- 
įtariamas šališkumu; todėl ir buvo manoma, jog turtuolio pi- 
niginė, uždėta ant svarstyklių lėkštės, nusverdavo į savo 
pusę vargšo bylininko ieškinį. Antraeiliai įstatymo tarnai im- 
davo kyšius be jokio sąžinės graužimo. Norint paveikti ka- 
rališkuosius advokatus, buvo siunčiama sidabrinių indų ir 
pinigų maišų; pasak vieno amžininko, Teismo rūmų grin- 
dys buvo it malkomis nuklotos kyšiais, nė nemanant viso to 
slėpti. 

Esant tokioms aplinkybėms, buvo visiškai pagrįsta 
manyti, jog valstybės veikėjas, patyręs teismų reikaluose, 
be to, dar įtakingas laimėjusios partijos narys. sugebėjo 
panaudoti savo pranašumą nurungti mažiau įgudusį ir ne 


Abu Hasanas - arabų pasakos iš rinkinio "Tūkstantis ir 
viena naktis" personažas. 

tokį patyrusį priešininką. Net jei tarsime sero Viljamo Ašto- 
no pernelyg jautrią sąžinę neleidus jam pasinaudoti šiuo 
pranašumu, tai nėra abejonės, kad jo troškimą padidinti 
turtus ir praplėsti įtaką raginte ragino jo žmona, kaip kadaise 
Makbeto įžūlias užmačias skatino ledi Makbet. 

Ledi Ašton buvo kilusi iš kilmingesnės šeimos ne- 
gu jos valdovas ir šiuo privalumu kuo puikiausiai pasinau- 
dodavo, stengdamasi palaikyti ir plėsti vyro įtaką kitiems ir, 
jeigu Žmonės nemeluoja, savo įtaką jam. Jaunystėje ji bu- 
vo labai graži, o ir ligi šiol tebeatrodė ori ir išdidi. Gamta 
ją apdovanojo didžiuliais sugebėjimais ir stipriomis aistro- 
mis, O patirtis išmokė naudotis pirmaisiais ir slėpti, jei ne 
prislopinti, pastarąsias. Ji griežtai ir tiksliai laikėsi, bent jau 
išoriškai, pamaldumo reikalavimų; keldavo netgi prašmat- 
nias vaišes; jos laikysena ir manieros, kaip tuomet buvo 
labiausiai vertinama Škotijoje, buvo rimtos bei prakilnios ir 
griežtai atitiko etiketo reikalavimus. Jos reputacija buvo be 
menkiausios dėmelės. Ir vis dėlto, nors Iedi Ašton ir turėjo 
tiek savybių, galinčių sukelti pagarbą, retai kas apie ją 
atsiliepdavo su meile ir palankumu. Pernelyg aiškiai buvo 
matyti, kad jos poelgius diktuoja išskaičiavimas - jos Šei- 
mos, net ir asmeniniai jos interesai; o tokiais atvejais įžval- 
gią, beto, dar pagiežingąvisuomenę sunku apgauti išoriniu 
padorumu. Visi matė ir žinojo, jog ledi Ašton, berdama 
meilius žodžius ir komplimentus, niekada neišleidžia iš akių 
savo tikslo taip, kaip peslys, sukdamas aukštai ore, 
nenukreipia žvilgsnio nuo jam skirto grobio; todėl jos pa- 
dėties žmonės atsargiai ir įtariai priimdavo jos pama- 
loninimus. O tie, kurie buvo už ją žemesnės padėties, dar 
jausdavo ir baimę; tatai buvo jai naudinga, nes visus vers- 
davo vykdyti jos troškimus bei sutikti su jos reikalavimais ir 
besąlygiškai paklusti jos nurodymams; bet kartu ir kenkė 
jai, nes buvo nesuderinama su meile ir pagarba. 

Sklido kalbos, kad net ir jos vyras, kurio sėkmę iš 
esmės nulėmė jos sugebėjimai ir elgsena, žiūrėjo į ją grei- 
čiau su pagarba ir baime, nei su pasitikėjimu ir prierai- 
šumu. Buvo šnekama, esą kartkartėmis jis pagalvodavęs, 

jog savo didybę nusipirko už didžią kainą - vergavimą 
šeimoje. Tačiau tai buvo tik įtarinėjimai - tikros teisybės 
niekas nežinojo. Savo vyro garbę ledi Ašton brangino ne 
mažiau kaip ir savąją ir gerai žinojo, kiek jis prarastų vi- 
suomenės akyse, jei paaiškėtų, kad yra valdomas žmo- 
nos. Todėl ginčuose jo nuomonę pateikdavo kaip neklys- 
tančią, visada remdavosi jo skoniu ir klausydavosi jo žodžių 
taip pagarbiai, kaip pareiginga žmonaklauso tokios padėties 
ir reputacijos vyro, koks buvo seras Vilijamas Aštonas. Bet 
visa tai atrodė netikra ir apsimesta; ir tiems, kurie atidžiai ir 
galbūt piktdžiugiškai stebėjo šią sutuoktinių porą, buvo 
aišku, kad ledi Ašton, būdama išdidesnio ir tvirtesnio būdo, 
aukštesnės kilmės ir ryžtingiau siekianti šlovės, žiūrėjo į sa- 
vo vyrą su tam tikra panieka, o pastarasis jautė jai ne tiek 
meilę ir pagarbą, kiek pavydą ir baimę. 

Ir vis dėlto svarbiausi ir godotiniausi sero Viljamo 
Aštono bei jo Žmonos siekiai sutapo, ir jie veikdavo visada 
sutartinai, nors ir nelabai nuoširdžiai, išoriškai visada reikš- 
davo vienas kitam tokią pagarbą, kokia, jų manymu, buvo 
reikalinga, norint išsaugoti kitų pagarbumą sau. 

Dangus apdovanojo jų santuoką keletu vaikų, iš 
kurių gyvi liko tiktai trys. Vyresnysis sūnus tuo metu kelia- 
vo po kontitentą; septyniolikmetė duktė ir trejais metais už 
ją jaunesnis antrasis sūnus per Škotijos parlamento ir 
Slaptosios tarybos sesijas gyveno su tėvais Edinburge, o 
kitu laiku - senojoje gotiškoje Ravensvudo pilyje, kurią lor- 
das antspaudo saugotojas gerokai praplėtė septynioliktojo 
amžiaus stiliumi. 

Lordas Alanas Ravensvudas, ankstesnis šios se- 
nos pilies ir jai priklausančių Žemių savininkas, kurį laiką 
veltui tęsė karą su savo įpėdiniu, bandydamas aiškintis tam 
tikrus ginčytinus klausimus, užsilikusius iš ankstesnių by- 
linėjimųsi, tačiau visi jie vienas po kito buvo išspręsti jo 
turtingo ir įtakingo varžovo naudai. Pagaliau mirtis nutraukė 
jų vaidus, pašaukdama Ravensvudą į Aukščiausiojo teis- 
mą. Rūpesčių išsekinto gyvenimo siūlas nutrūko per vieną 
audringo ir bejėgiško įniršio priepuolį, kuris jį ištiko ga- 

vus žinią apie pralaimėtą bylą, užvestą ne tiek iš reikalo, 
kiek dėl grynos teisybės. Tai buvo paskutinis procesas 
prieš galingąjį priešininką. Sūnus buvo jo agonijos liudytojas 
ir girdėjo prakeiksmus, kuriais tėvas apipylė savo varžovą, 
tarsi pavesdamas sūnui atkeršyti už viską.Vėlesni įvykiai 
dar labiau sustiprino jo keršto troškimą, ir, deja, ši aistra 
yra viena iš labiausiai paplitusių blogybių Škotijoje. 

Ankstyvą lapkričio rytą, kai pajūrio uolos skendėjo 
tirštoje migloje, seno ir apgriuvusio bokšto, kuriame lordas 
Ravensvudas praleido paskutinius varganus savo gyveni- 
mo metus, vartai atsivėrė, praleisdami mirusiojo palaikus į 
dar niūresnę ir vienišesnę buveinę. Iškilmingos ceremoni- 
jos, nuo kurių paskutiniais metais velionis jau buvo atpra- 
tęs, vėl atgijo ir palydėjo į užmaršties karalystę. 

Vėliavos su šios senos šeimos irjos artimųjų devizais 
ir herbais plevėsavo virš gedulingos procesijos, išeinančios 
pro Žemus skliautuotus pilies vartus. Ilga iškilminga kaval- 
kada jojo gedulo rūbais apsirengę svarbiausieji šalies ba- 
jorai, tramdydami savo narčius žirgus. Trimitai, papuošti 
juodo krepo vėliavomis, skleidė pratisus liūdnus garsus, 
pagal kuriuos lėtai judėjo procesija. Ją užbaigė žemesnio 
rango laidotuvių dalyviai bei šeimynykščiai, ir tuomet, kai 
eisenos pradžia jau pasiekė koplyčią, kur turėjo ilsėtis 
velionio palaikai, jie dar nebuvo išėję pro pilies vartus. 

Prieštaraujantto meto papročiams ir net įstatymams 
procesiją pasitiko škotų episkopalinės bažnyčios* kunigas 
su bažnytiniais rūbais, pasirengęs prie mirusiojo karsto 
atlikti laidotuvių apeigas. Tokia buvo lordo Ravensvudo 
valia, išsakyta paskutiniais jo ligos metais, ir toriai**, arba 


* 


Episkopalinė (anglikonų) bažnyčia - Anglijos valstybinė 
bažnyčia. 1534 m. įsteigta karaliaus Henriko VIII. Škotijoje nuo 
XVI a. antrosios pusės valstybinė religija buvo presbitenionai. 

kia Toriai - Didžiosios Britanijos politinė partija, susikūrusi 
XVII a. pabaigoje; atstovavo stambiųjų žemvaldžių ir anglikonų 
aukštųjų dvasininkų interesams. XIX a. vietoj jos susikūrė konser- 
vatorių partija. 

kavalieriai, kaip jie mėgdavo vadintis, prie kurių priklausė 
daugumas lordo Ravensvudo giminaičių, mielai ją vykdė. 
Tačiau presbiterionų dvasininkai, manydamitokias apeigas 
esant įžūlų iššūkį jų autoritetui, kreipėsi į lordą antspaudo 
saugotoją, artimiausią slaptąjį tarėją, prašydami uždrausti 
šią ceremoniją. Taigi vos tik kunigas atsivertė maldaknygę, 
pasirodė teismo valdininkas, lydimas keleto ginkluotų vyrų, 
ir įsakė jam nutilti. Šis įžeidimas sukėlė visų dalyvių pasi- 
piktinimą, ir jam bemat pasipriešino vienintelis velionio sū- 
nus Edgaras, maždaug dvidešimties metų jaunuolis, papras- 
tai vadinamas masteriu* Ravensvudu. Jis stvėrė už špagos 
rankenos ir grasindamas teismo atstovui su juo susidoro- 
siąs, jeigu jis dar trukdysiąs, paliepė kunigui tęsti apeigas. 
Teismo valdininkas dar bandė vykdyti įsakymą, bet koks 
šimtas špagų sušvytravo ore, ir jis pasitenkino tik išreikš- 
damas protestą prieš smurtą, parodytą jam vykdant savo 
pareigas, ir, pasitraukęs į šalį, liūdnas ir rūškanas stebėjo 
apeigas. Jis kažką murmėjo tarsi sakydamas: “Jūs pa- 
sigailėsite dienos, kai šitaip man sukliudėte" 

Ši scena buvo verta dailininko teptuko. Po mirties 
būsto skliautais išsigandęs, drebąs dėl savo gyvybės dva- 
sininkas paskubomis ir nenoromis skaitė maldas už miru- 
Sijį, prie sužlugdytos puikybės ir pragaišusių turtų kal- 
bėdamas, jog dulkė esi ir į dulkę pavirsi. Aplink stovėjo 
velionio giminaičiai greičiau piktais nei liūdnais veidais, ir 
apnuogintos špagos, kuriomis jie mosavo, visiškai neside- 
rino su jų gedulo rūbais. Tikjaunuolio veide pagieža, regis, 
užleido vietą giliam sielvartui - jis žiūrėjo, kaip artimiausias 
ir galbūt vienintelis jo draugas iškeliauja į prosenelių kapą. 
Vienas giminaitis pastebėjo, kaip jis mirtinai išblyško, kai, 
pasibaigus gedulingoms pamaldoms, jam, kaip sūnui ir 
įpėdiniui, teko nuleisti mirusiojo palaikus į koplyčios rūsį, 
kur gulėjo sutrūniję karstai, apdraikyti aksomo skutais ir 
nublukusiais paauksinimais, ir kur dabar kartu su jais dū- 


Masteris - barono arba vikonto įpėdinio titulas Škotijoje. 

lės ir tėvo kūnas. Prisiartinęs tas giminaitis norėjo pasiūlyti 
jam savo pagalbą, bet Edgaras Ravensvudas mostu jos at- 
sisakė. Jis įvykdė paskutinę pareigą tvirtai, nepraliejęs nė 
vienos ašaros. Ant kapo buvo uždėtas akmuo, kriptos du- 
rys užrakintos, ir jaunuoliui buvo įteiktas didžiulis raktas. 

Laidotuvių dalyviams išėjus iš koplyčios, jis stab- 
telėjo ant laiptų ir kreipėsi į juos: 

- Bajorai ir bičiuliai, šiandien jūs nevisiškai paprastai 
atidavėte pagarbą savo amžinai užmigusiam gentainiui. 
Jeigu nebūtumėte narsiai stoję jo ginti, mes nebūtume ga- 
lėję atlikti apeigų, kurios kituose kraštuose leidžiamos net 
ir vargingiausiam krikščioniui, jūsų giminaičiui, kilusiam ne 
iš pačios menkiausios Škotijos šeimos. Kiti laidoja savo 
velionį liūdėdami ir liedami ašaras, tylomis išreikšdami 
jam pagarbą, 0 mūsų laidotuvių pamaldas sudrumstė įsi- 
brovę antstoliai ir smurtininkai, todėl mūsų sielvartas 
sielvartas dėl amžinybėn iškeliavusio bičiulio - turėjo užleis- 
ti vietą teisėtam pasipiktinimui. Gerai, kad aš žinau, iš ko- 
kio lanko paleista ši strėlė. Tik tas, kuris iškasė šitą kapą, tik 
jis galėjo taip niekšiškai ir Žiauriai sutrikdyti laidotuvių 
apeigas. Tegul marie nubaudžia dangus, jei aš neatkeršysiu 
šitam Žmogui ir jo giminei už pražūtį ir nešlovę, kurią jis 
užtraukė man ir maniškiams. 

Didžiuma susirinkusiųjų sveikino šią kalbą kaip 
liepsningą teisingo pasipiktinimo išraišką, bet atsargesnieji 
ir protingesnieji apgailestavo, kad ji buvo pasakyta. Ra- 
vensvudo įpėdinio turtinė padėtis buvo pernelyg sunki, kad 
jis būtų galėjęs toliau kurstyti senąją nesantaiką, ir jiems 
atrodė, jog tokia atvira pasipiktinimo raiška iš naujo ją 
įžiebs. Tačiau jų nuogąstavimai, bent jau artimiausiu laiku, 
nepasitvirtino. 

Laidotuvių dalyviai grįžo į bokštą ir tenai pagal tik 
neseniai Škotijoje uždraustą paprotį ėmė siūlyti tostus už 
mirusiojo atminimą, ir sielvarto namai aidėte aidėjo nuo 
linksmų šūksnių ir ūžavimo. Ši didžiulė ir gausi puota ma- 
žino ir taip nedidelius išteklius įpėdinio to žmogaus, kurio 
laidotuves jie taip keistai šventė. Tačiau toks buvo papro- 

tys, ir šia proga jo buvo šventai laikomasi. Menėse ant 
stalų liejosi vynas, paprasti žmonės vaišinosi kieme, ferme- 
riai - virtuvėje ir maisto sandėlyje, ir dvejų metų duoklės už 
išlikusį Ravensvudo dvarą vos užteko apmokėti už laidotu- 
vių puotą. Greit vynas apsvaigino visus, bet ne masterį Ra- 
vensvudą (taip jį visi dar tebevadino, nors tėvas jau buvo 
netekęs šio titulo). Leisdamas aplink ratu taurę, iš kurios 
pats neragavo nė lašo, jis išklausė tūkstančius prakeiksmų, 
skirtų lordui antspaudo saugotojui, ir tūkstančius karštų 
ištikimybės priesaikų sau ir savo garbingajai giminei. Niū- 
rus ir susimąstęs jis klausėsi to jausmų protrūkio, pama- 
tuotai manydamas, kad jie išnyks, kaip burbuliukai vyno 
taurėje arba kaip vyno garai, apsvaiginę aplink jį puo- 
taujančiųjų galvas. 

Ištuštinę paskutinį butelį, jie atsisveikino, reikšdami 
šeimininkui širdingą ištikimybę, kurią rytojaus dieną pasi- 
stengs užmiršti, jeigu, ko gero, nepamanys, jog saugumo 
dėlei jos lygiai taip pat iškilmingai reikia atsižadėti. 

Ravensvudas atsisveikino su svečiais beveik neslėp- 
damas savo paniekos jiems ir ilgokai žvelgė į apgriuvusią 
savo buveinę, kurią ką tik paliko triukšmingi svečiai, o po 
to grįžo į tuščią menę, atrodančią dar nykiau po to, kai nuti- 
lo čia dar neseniai aidėjęs klegesys. Bet greit šitą menę 
pripildė jaunuolio vaizduotės pagimdyti vaiduokliai: sutryp- 
ta garbė, iššvaistyti giminės turtai, sužlugdytos jo paties vil- 
tys ir džiūgavimas tų, kurie išdraskė jo šeimą. 

Sodietis, aprodydamas nūnai bokšto griuvėsius, 
kurie tebestūkso ant uolos, plakamos bangų mūšos ir lan- 
komos tik žuvėdrų ir kormoranų, tvirtina, jog tą lemtingą 
naktį masteris Ravensvudas apimtas nevilties savo pra- 
keiksmais iškvietė piktąją dvasią, kurios pražūtingas povei- 
kis nulėmė tolesnių įvykių eigą. Deja! Kokia pragaro dva- 
sia gali paskatinti baisesniems poelgiams nei mūsų pačių 
pašėlusios ir nesutramdomos aistros? 

III skyrius 


"Apsaugok, Dieve, - ištarė karalius, - 
Kad tu iššautum į mane." 


“Viljamas Belas, Klimas 
iš Klu ir kt.""* 


Kitąrytą po laidotuvių teismo antstolis, kurio valdžios 
nepakako uždrausti laidotuvių apeigas prie lordo Ravens- 
vudo palaikų, pasiskubino pranešti antspaudo saugotojui, 
kaip buvo pasipriešinta jam vykdant savo pareigas. 

Valstybės vyras sėdėjo erdvioje bibliotekoje, kuri 
kadaise senojoje Ravensvudų pilyje buvo puotų menė. Tai 
bylojo jų giminės herbai, kurie tebepuošė skliautuotas iš 
ispaniško kaštono išdrožinėtas lubas ir langų vitražus; pro 
juos besiveržianti blausi, bet sodri šviesa krito ant ilgų eilių 
lentynų, sulinkusių nuo svarių teisės komentatorių ir vie- 
nuolynų metraštininkų tomų, kurie tais laikais sudarė svar- 
biausią ir vertingiausią škotų istoriko bibliotekos dalį. Di- 
džiulis ąžuolinis stalas ir pultas buvo apkrauti laiškais, 
prašymais, dokumentais - čia darbuotis buvo ir didžiausias 
sero Viljamo Aštono gyvenimo malonumas, ir kančia. Jo 
išvaizda buvo ori, netgi tauri, visiškai tinkama žmogui, už- 
imančiam tokias aukštas valstybės pareigas; ir tik ilgai ir 
nuodugniai pasišnekėjęs su juo neatidėliotinais asmeniniais 
reikalais, interesantas pastebėdavo, kad antspaudo saugo- 
tojo sprendimai neryžtingi ir netvirti. To priežastis - jam bū- 
dingas apdairumas ir baugštumas; suvokdamas šiuos sa- 
vo charakterio bruožus, jis stengėsi juos rūpestingai slėpti 
iš dalies dėl išdidumo, iš dalies dėl išskaičiavimo. 


* 


"Viljamas Belas, Klimas iš Klu ir kt.“ - škotų liaudies 
baladė. 

Seras Viljamas Aštonas, regis, labai santūriai iš- 
klausė gerokai perdėtą pasakojimą apie triukšmą, kilusį per 
laidotuves, ir apie tai, kgiP buvo pažemintas jo, o kartu ir 
Bažnyčios bei valstybės autoritetas. Matyt, jis nelabai su- 
sijaudino ir tuomet, kai antstolis gana tiksliai perteikė jam 
adresuotus užgaulius ir grasinamus žodžius, ištartus jau- 
nojo Ravensvudo ir jo šalininkų. Jis taip pat išklausė ant- 
stolio surinktų Žinių - labai iškreiptų ir išpūstų - apie pasiūly- 
tus tostus ir nuskambėjusius grasinimus per šermenų puo- 
tą. Tačiau rūpestingai užsirašė visas smulkmenas ir pavar- 
des tų, kuriuos, reikalui esant, būtų galima kviesti liudyto- 
jais, norint ką nors apkaltinti remiantis šitais išsišokimais; 
paskui jis atleido skundiką įsitikinęs, jog dabar likęs turtas 
ir net jaunojo Ravensvudo asmeninė laisvė jo rankose. 

Kai išėjus antstoliui durys užsivėrė, lordas ant- 
spaudo saugotojas valandėlę sėdėjo giliai susimąstęs. 
Paskui atsistojo ir ėmė žingsniuoti po menę, tarsi staiga 
būtų kažką ryžtingai nusprendęs. 

Na, dabar jaunasis Ravensvudas pakliuvo! 
kalbėjo jis pats sau. - Pakliuvo! Pats atsidavė į mano ran- 
kas ir turės arba paklusti, arba žūti. Aš dar neužmiršau, su 
kokiu atkaklumu ir užsispyrimu jo tėvas vaidijosi dėl kie- 
kvieno daikto, atmetė visas pastangas taikintis, įveldavo vis 
į naujus teismo procesus ir, nebegalėdamas užginčyti ma- 
no teisių, visaip bandė mane apšmeižti. Tas jo įpėdinis, ta- 
sai Edgaras, tas karštakošis, besmegenis mulkis užplaukė 
ant seklumos nespėjęs palikti uosto. Reikia tiktai Žiūrėti, 
kad nauja banga nepadėtų jam išplūduriuoti. Jei šitie duo- 
menys bus tinkamai pateikti Slaptajai tarybai, jie bus supras- 
ti kaip sunkus nusikaltimas pilietinės ir bažnytinės valdžios 
orumui. Gali būti uždėta didelė bauda, ko gero, įsakyta 
uždaryti Edgarą į Edinburgo arba Blekneso tvirtovę; dėl 
tam tikrų žodžių ir posakių jis net gali būti apkaltintas iš- 
davyste. Bet, gink Dieve, aš nenoriu eiti taip toli. Ne, to ne- 
padarysiu... Aš nesikėsinsiu į jo gyvybę, net jeigu tai būtų 
mano valioje. Bet kas bus tuomet, jeigu jis sulauks kitų 
laikų? Jis stengsis atgauti savo teises ir valdas, o galbūt 

net keršys man. Kiek prisimenu, Atolas žadėjo palaikyti se- 
nąjį Ravensvudą, o štai jo sūnus, reikšdamas nepasitenkini- 
mą, jau telkia aplink save bedragginčius. Koks patogus 
įrankis jis bus tiems, kurie tik ir laukia, kada grius mūsų 
valdžia. 

Apsvarstęs visas šias aplinkybes ir įsitikinęs, jog ir 
jo paties, ir draugų bei partijos interesai ir saugumas ver- 
čia panaudoti į jo rankas pakliuvusius įkalčius prieš jaunąjį 
Ravensvudą, klastingasis antspaudo saugotojas sėdo prie 
stalo ir ėmė regzti skundą Slaptajai tarybai, aprašydamas 
netvarką, kuri, nors jis ir buvo įspėjęs, dėjosi per lordo Ra- 
vensvudo laidotuves. Jis gerai žinojo, kad net dalyvių pa- 
vardės - o ką ir kalbėti apie patį įvykį - sukels jo kolegų 
vyriausybėje pasipiktinimą ir, galimas daiktas, paskatins 
juos nubausti jaunąjį Ravensvudą bent jau in terrorem*. 

Tačiau čia iškilo labai delikatus reikalas - reikėjo 
rasti tokią išraiškos formą, kad nekiltų jokios abejonės 
dėl jaunuolio kaltumo, bet ir neatrodytų labai įsakmu, nes 
sero Viljamo Aštono, seno jo tėvo priešo, lūpose tai galėtų 
atrodyti atgrasu ir nepakenčiama. Kai jis šitaip darbavosi 
ieškodamas žodžių, kurie būtų leidę suprasti viso to triukš- 
mo kurstytoją esant Edgarą Ravensvudą, bet ir neskam- 
bėję kaip tiesioginis kaltinimas jam, atokvėpio valandėlę 
seras Vilijamas pakėlė akis ir išvydo tos šeimos herbą 
(prieš kurios įpėdinį jis galando strėles ir stengėsi nukreip- 
ti įstatymų raidę), išdrožtą ant kapitelio, nuo kurio kilo 
aukštyn menės lubų skliautai. Tai buvo juodo jaučio galva 
su įrašu: "Aš sulauksiu, kol išmuš manovalanda!"', ir lordas 
antspaudo saugotojas norom nenorom prisiminė tą pro- 
gą, kai buvo ištarti šitie žodžiai. 

Yra išlikęs padavimas, jog tryliktame amžiuje ga- 
lingas priešas užgrobė Malizijaus de Ravensvudo pilį bei 
žemes ir tam tikrą laiką netrukdomai naudojosi savo laimi- 
kiu. Bet kartą, ištaigingos puotos išvakarėse, Ravensvu- 

das, kuris laukė tinkamos progos, prasiskverbė į pilį su 
keletu savo ištikimų bičiulių. Svečiai nekantraudami laukė 
prasidedant puotos, bet kai laikinasis pilies šeimininkas 
rėksmingai pareikalavo nešti patiekalus, liokajumi persi- 
rengęs Ravensvudas rūsčiu balsu atsakė: "Aš sulauksiu, 
kol išmuš mano valanda!" - ir ant stalo buvo padėta jaučio 
galva, senovinis mirties simbolis. Davus šitą ženklą, įsiveržė 
sąmokslininkai ir nužudė užgrobiką bei jo šalininkus. 
Matyt, ši visiems žinoma ir dažnai perpasakojama istorija 
pataikė į pačią lordo antspaudo saugotojo širdį ir pažadi- 
no jo sąžinę, nes, atidėjęs į šalį popierių, kuriame buvo 
pradėjęs rašyti pranešimą, surinko visus užrašus ir, rūpes- 
tingai sudėjęs į šalia stovinčią spintelę ir ją užrakinęs, išėjo 
iš bibliotekos, matyt, norėdamas susikaupti ir pamąstyti 
apie savo ketinamo žingsnio padarinius, kol jie dar nepa- 
sidarė neišvengiami. 

Eidamas didžiuliu gotišku vestibiuliu seras Vilja- 
mas Aštonas išgirdo liutnios, kuria grojo duktė, garsus. Mu- 
zika, ypač kai nematyti atlikėjo, teikia malonumą, o kartu 
sukelia nuostabą ir primena tankioje lapijoje pasislėpu- 
sių paukščių čiulbėjimą. Nors mūsų valstybės veikėjas ir 
nebuvo linkęs reikšti tokių natūralių ir paprastų emocijų, 
vis dėlto jis buvo vyras ir, beto, dar tėvas. Taigi jis sustojo 
ir ėmė klausytis sidabrinio Liusi Ašton balselio, dainuojan- 
čio pagal senovinę liutnios melodiją nežinomo autoriaus 
sukurtą dainą: 


Nesižavėk gražuolės burtais, 

Ir nesikišk, kai žvanga ginklai, 
Negerk iš sklidinos taurės, 

Kai klausosi kiti, tylėk, 
Nesiklausyk skambios dainos, 
Neliesk raudono aukso, 

Užmerk akis, užsklęski širdį. 
Lengvai gyvenk, lengvai numirki. 

Nutilus melodijai, antspaudo saugotojas įėjo į duk- 
ters kambarį. 

Dainos žodžiai nepaprastai gerai tiko Liusi Ašton 
charakteriui. Nuostabiai gražiuose ir šiek tiek vaikiškuose 
jos veido bruožuose atsispindėjo dvasios ramybė, tyru- 
mas ir visiškas abejingumas šio pasaulio malonumų spin- 
desiui. Tamsiai auksiniai plaukai, perskirti tiesiu sklastymu, 
apjuosė baltut baltutėlę kaktą, tarsi blyškūs saulės spindu- 
liai snieguotą kalno viršūnę. Veidelis buvo neapsakomai 
švelnus, malonus, baugštus bei moteriškai patrauklus; re- 
gis, jis greičiau pasislėps nuo netikėto prašalaičio žvilgsnio, 
negu stengsis užsitarnauti jo susižavėjimą. Tas veidas kaž- 
kuo priminė madoną, galbūt dėl to, kad Liusi buvo trapios 
sveikatos ir gyveno tarp žmonių, kurie buvo už ją žiaures- 
ni, veiklesni ir valingesni. 

Tas neveiklumas anaiptol nereiškė, kad ji buvo 
visiškai abejinga ir nejautri. Kadangi Liusi Ašton vadovavo- 
si savo pačios skoniu ir jausmais, ją labiausiai viliojo ro- 
mantiško pobūdžio istorijos. Ji ypač mėgo senas legendas 
apie karštą pasiaukojimą ir ištikimą meilę, pagražintas 
keistais nuotykiais ir antgamtinėmis baisenybėmis. Tai bu- 
vo jos pasakų pasaulis, kuriame ji statė savo oro pilis. Ji 
kūrė šiuos iliuzinius, bet labai patrauklius statinius visiškai 
paslapčia. Savo kambarėlyje arba miško pavėsinėje - sa- 
vo mėgstamiausiose vietose, kurios net buvo vadinamos 
jos vardu -ji pasinerdavo į svajų pasaulį: čia ji dalijanti apdo- 
vanojimus riterių turnyro nugalėtojams, čia savo žvilgsniu 
įkvepianti narsiuosius kovotojus, čia gerojo liūto lydima 
kartu su Una* klajojanti po dykrą, čia, pavirtusi paprastu- 
te, bet kilniaširdiška Miranda**, skrajojanti po stebuklų ir 
burtų salą. 

Tačiau išoriniuose kasdieninio gyvenimo santy- 


* 


Una - anglų poeto Edmundo Spenserio (1552-1599) po- 
emos "Fėjų karalienė" veikėja. 

ša Miranda -V. Šekspyro dramos "Audra" veikėja, Prospero 
duktė. 

kiuose Liusi pasiduodavo aplinkinių įtakai. Paprastai jai 
būdavo vis tiek, kaip pasielgti, ir nenorėdama priešintis ji 
mielai sutikdavo su artimųjų nuomone, galbūt ir todėl, kad 
savo nusistatymo neturėjo. Skaitytojai tikriausiai savo pa- 
žįstamų šeimose yra sutikę švelnių ir paklusnių būtybių, 
kurios, atsidūrusios tarp tvirtų ir ryžtingų asmenybių, pa- 
siduoda jų valiai, kaip stiprios srovės nešama gėlelė. Pa- 
prastai tokie romaus ir nuolankaus būdo žmonės, kurie 
nesipriešindami seka kitų nurodytu keliu, tampa numylė- 
tiniais tų, kurių potraukiams jie nesispyriodami ir noriai 
paaukoja savuosius. 

Kaip tik tokia ir buvo Liusi Ašton. Jos apdairus, 
atsargus ir daug matęs tėvas taip ją mylėjo, kad kartais net 
pats stebėdavosi šio nepaprasto jausmo jėga. Jos vyres- 
nysis brolis, kuris buvo dar didesnis garbėtroška negu 
tėvas, taip pat ją karštai mylėjo. Būdamas karys ir mėgė- 
jas paūžauti, jis savo sesers Liusi draugiją vertino labiau už 
pramogas ir karinius paaukštinimus bei pasižymėjimus. 
Jaunesnysis brolis, būdamas dar tokio amžiaus, kai galva 
pramušta visokiems niekams, patikėdavo jai savo džiaugs- 
mus ir rūpesčius, papasakodavo apie medžioklės sėkmes 
bei ginčus su savo globėjais ir mokytojais. Visas šitas 
smulkmenas ir niekniekius Liusi kantriai ir dėmesingai iš- 
klausydavo. Ji žinojo, kad tos smulkmenos svarbios ir įdo- 
mios Henriui, todėl pasistengdavo jas išgirsti. 

Ir tiktai motina neparodė tokios išskirtinės meilės, 
kokią visi kiti šeimos nariai jautė Liusi. Jos manymu, duk- 
ters neryžtingumas aiškiai rodąs, jog Liusi gyslomis teka 
plebėjiškas jos tėvo kraujas, ir su pašaipa ją vadindavo La- 
mermuro piemenaite. Nors, regis, buvo neįmanoma ne- 
mėgti tokios meilios ir lipšnios būtybės, bet ledi Ašton 
labiau patiko vyresnysis sūnus, paveldėjęs didelę dalį mo- 
tinai būdingo garbės troškimo ir išdidumo, negu duktė, 
kurios pernelyg švelnus būdas, jos manymu, rodė proto 
silpnumą. Motina dar ir dėl to labiau mylėjo vyriausiąjį sū- 
nų, kad jam, neatsižvelgiant į kilmingų Škotijos šeimų pa- 
protį, buvo duotas senelio iš motinos pusės vardas. 

- Mano Šoltas, - sakydavo ji, - išsaugos nesuteptą 
motinos giminės šlovę ir išaukštins bei išgarsins tėvo gen- 
tį. Vargšelė Liusi netinka nei dvarui, nei aukštuomenės 
sambūriams. Reiktų ją ištekinti už kokio nors Ierdo*, pa- 
kankamai turtingo, kad galėtų gyventi patogiai, nieko ne- 
stokodama ir niekuo nesirūpindama, nebent tik dėl to, kad 
vyras lapių medžioklėje nenusisuktų sprando. Tačiau ne 
tokiomis pramogomis buvo išaukštinta mūsų giminė ir ne 
jomis ji bus sutvirtinta ir dar labiau šlovinama. Lordo ant- 
spaudo saugotojo titulas dar neseniai gautas, mes turime 
elgtis taip, tarsi esame pripratę prie jo didybės, verti jo ir 
pajėgūs jį išlaikyti ir pateisinti. Prieš tuos, kurie jau nuo se- 
no valdžios viršūnėse, žmonės lenkiasi iš įpročio ir pavel- 
dėtos pareigos; prieš mus jie nesilankstys, jei nepriversi- 
me atsiklaupti. Duktė, tinkanti tik avių kaimenei ar vienuo- 
lynui, nesusilauks tikros pagarbos ten, kur ji įgyjama prie- 
varta. Kadangi Dangus neapdovanojo mūsų trečiu sūnu- 
mi, Liusi bent galėjo turėti tokių savybių, kurios leistų jai 
užimti jo vietą. Laiminga man bus ta valanda, kai ji ištekės 
už vyro, kuris turės daugiau energijos negu ji arba bus 
toks pat ištižėlis kaip ir ji. 

Taip samprotavo motina, kuriai vaikų dvasios sa- 
vybės ir būsimoji jų asmeninė laimė nieko nereiškė, paly- 
ginti su aukšta padėtimi ir laikina didybe. Tačiau, kaip ir 
daugelis neramių ir nekantrių tėvų, ji apsiriko vertindama 
savo dukters jausmus; po jos tariamu visišku abejingumu 
slypėjo daigas tokių aistrų, kurios panašiai kaip tas prana- 
šo moliūgas** išsikeroja per vieną naktį ir apstulbina ap- 
linkinius savo nepaprastu liepsningumu ir jėga. Tiesą sa- 
kant, Liusi atrodė abejinga tik dėl to, kad niekas kol kas 
neįstengė sudominti arba pažadinti jos jausmų. Ligi šiol 
jos gyvenimas tekėjo vienodai bei ramiai ir tikriausiai būtų 


> Lerdas - škotų dvarininkas. 
*P „„„kaip tas pranašo moliūgas... - Biblijoje pasakojama, jog 
Dievas per vieną naktį išaugino augalą, kad pranašas jo pavėsyje 
galėtų pasislėpti nuo saulės spindulių. 

praėjęs laimingai, jei ši rami tėkmė nebūtų buvusi panaši į 
srovę, plūstančią tiesiog į krioklį. 

- Nagi, Liusi, - tarė tėvas įžengdamas į kambarį, kai 
daina nutilo, - argi dainos kūrėjas moko tave paniekinti 
pasaulį dar jo nepažinus? Juk tai per anksti. O gal tu kalbi, 
kaip ir daugelis šiuolaikinių mergelių, kurios niekina gy- 
venimo malonumus tol, kol koks nors kilnus riteris pakei- 
čia jų nuomonę. 

Liusi paraudo ir ėmė įtikinėti, jog pasirinkdama šią 
dainą nieko neturėjusi omeny; tėvui pageidaujant, ji pa- 
dėjo instrumentą ir išėjo su juo pasivaikščioti. 

Didžiulis tankus parkas, labai panašus įtikrą mišką, 
traukėsi kalno šlaitu už pilies, kuri, kaip minėjome, užtvėrė 
lygumoje prasidedančią kalnų perėją ir, regis, buvo pasta- 
tyta šiame tarpeklyje tam, kad apsaugotų tankią girią, 
visa savo vešlia didybe stūksančią užpakalyje. Susikabinę 
už parankių tėvas ir duktė plačia alėja, apgaubta išsiša- 
kojusių vinkšnų, dabar ir atėjo į šitą romantišką vietą. Pro 
medžius tolumoje buvo matyti būreliai besiganančių danie- 
lių. Vaikščiodami po parką ir besigėrėdami nuostabiais 
reginiais - seras Viljamas Aštonas, nepaisant jo įprastinių 
užsiėmimų pobūdžio, mokėjo pajusti ir vertinti grožį - jie 
susitiko eigulį, kitaip dar vadinamą parko prižiūrėtoju, ku- 
ris, persimetęs per petį arbaletą, žingsniavo į miško tank- 
mę pamedžioti; jį Ndėjo berniukas, vedinas šunimi už pa- 
saitėlio. 

- Ar ketini mus pavaišinti elniena, Normanai? - at- 
sakydamas į eigulio pasisveikinimą užklausė jo šeiminin- 
kas. 

- Tikrai taip, jūsų malonybe. Gal norėtumėte pasi- 
žiūrėti medžioklės? 

- O, ne! - atsakė jo didenybė, pažvelgęs į dukterį, 
kuri vien pagalvojusi apie pašautą elnią mirtinai išblyško, 
nors jei tėvas būtų parodęs norą eiti su Normanu, būtų 
tikriausiai nė kiek neprieštaravusi. 

- Kaip gaila, - tarė eigulys gūžtelėjęs pečiais, - kad 
nė vienas ponas nenori net pasižiūrėti medžioklės. Vienin- 

telė viltis, jog greit grįš kapitonas Šoltas, o kitaip tektų 
uždaryti savo kromelį. Ponaitis Haris mielai bastytųsi po 
mišką nuo ryto ligi vakaro, bet jam per prievartą bruka tas 
lotyniškas nesąmones, kurios visiškai pražudys vaikį ir iš 
jo nebeišaugs tikras vyras. Visai kitaip, šneka žmonės, bū- 
davo lordo Ravensvudo laikais: tuomet elnio pjudymo pa- 
žiūrėti subėgdavo visi kas tik gyvas, o kai reikdavo jį pri- 
baigti, briedkriaunis būdavo įteikiamas pačiam lordui, o šis 
atsidėkodamas niekada neduodavo mažiau kaip kroną. O 
Edgaras Ravensvudas - dabartinis masteris Ravensvudas 
-kai tas išeina į mišką - geresnio medžioklio nėra buvę 
nuo Tristramo* laikų, - kai seras Edgaras nusitaiko, - tik 
pykšt, ir elnias guli negyvas, duodu žodį! Bet šiapus kalno 
mes nebevertiname medžioklės meno. 

Šioje iškalboje daug kas nepatiko lordui antspau- 
do saugotojui. Jis negalėjo nepastebėti, jog jo tarnas be- 
veik atvirai jį niekina už tai, kad nemėgsta medžioklės, nes 
tais laikais pomėgis medžioti buvo laikomas įgimta ir 
nepakeičiama bajoro savybe. Tačiau miško šeimininkas 
visose pilyse laikomas svarbia persona ir jam buvo leidžia- 
ma nesiskaityti su žodžiais. Todėl seras Viljamas tik nu- 
sišypsojo ir pareiškė turįs svarbesnių reikalų nei medžiok- 
lė; čia pat išsitraukęs piniginę, jis paskatinimui ištiesė ei- 
guliui kroną. Tas priėmė pinigą kaip ištaigingo viešbu- 
čio kelneri priima dvigubus arbatpinigius iš kokio nors 
kaimo bajoro, - jis nusišypsojo taip, kad toje šypsenoje 
dėkingumo už dovaną buvo ne daugiau negu paniekos au- 
kotojo nemokšiškumui. 

- Jūsų malonybė nežino kada mokėti, - pasakė jis. 
-Ir kas moka, kol Žvėris dar nenudėtas? O jei aš, ga- 
vęs užmokestį, nepataikysiu į elnią? 

- Manau, - nusišypsojo antspaudo saugotojas, - jūs 
vargu ar suprasite mane, jei pasakysiu apie conditio inde- 
biti**. 


+ 


Tristramas (Tristanas) -viduramžių "Romano apie Tristaną 
ir Izoldą"' herojus. 


22 Reikalavimas to, kas nepriklauso (Iot.). 

- Garbės žodis, ne! Tai, matyt, koks teisinis posakis. 
Tik pasakysiu: paduok ubagąį teismą... Jūsų malonybė juk 
žinote tą priežodį. Bet aš pasielgsiu teisingai, ir jeigu lan- 
kas ir skalikas nesuklups, gausite šaunios Žvėrienos 
per du pirštus lašinių ant krūtinės. 

Eigulys jau norėjo eiti, bet seras Vilijamas pašaukė 
jį atgal ir lyg tarp kitko paklausė, ar masteris Ravensvu- 
das iš tikrųjų toks narsus ir toks puikus šaulys, kaip apie jį 
kalbama. 

- Narsus! Ir dar kaip narsus, duodu žodį! - atsakė 
Normanas. - Man teko būti Tainingemo miške su senuoju 
lordu medžioklėje, kur dalyvavo daug ponijos; mes užvarė- 
me vieną elnią ir, duodu žodį, patys apstulbome įį išvydę. 
Tai buvo stambus senas elnias su puikiais dešimtašakiais 
ragais ir plačia it buivolo kakta. Tas puolė ant senojo lordo 
ir, ko gero, karalius būtų netekęs vieno pero, jei ponaitis - 
jam tada tebuvo tik šešiolika metų, Dieve, duok jam 
sveikatos, - nebūtų šokęs ant žvėries ir perskrodęs jam 
pilvo briedkriauniu. 

- Ar jis ir šautuvą taip valdo, kaip peilį? 

- Va, į šitą sidabrinę kroną, kurią laikau tarp nykščio 
ir smiliaus, jis pataikytų iš aštuoniasdešimties žingsnių, ir 
aš nebijočiau jos palaikyti už auksinį merką*. Ko dar norė- 
tumėte iš akies, rankos, švino ir parako? 

- Žinoma, daugiau reikalauti negalima, - atsakė 
lordas antspaudo saugotojas. - Bet mes sutrukdėme jūsų 
medžioklę, Normanai. Sudie, mielasis Normanai. 

Ir pusbalsiu traukdamas liaudies dainelę, eigulys 
nužingsniavo savo keliu, o jo šiurkštaus balso skambesys 
didėjant nuotoliui pamažu nutilo. 


Vienuolis kelias rytmečio mišioms, 
Pasnausti gali dar abatas, 

Išgirdęs ragą tarnas šauks: 

“Jau metas, draugužiai, jau metas" 


Merkas - senovinis škotų piniginis vienetas. 

Daug Bilope ganos elnių ir stirnų, 
Jų Servudo girioj - kaimenės, 

Bet grožiu pralenkia visus 

Kaip sniegas danielė balta. 


- Matyt, - prabilo lordas antspaudo saugotojas, -tas 
eigulys kažkada tarnavo pas Ravensvudus, kad taip juos 
garbsto. Tu tikriausiai ką nors žinai apie jį, Liusi, nes laikai 
savo pareiga rinkti žinias apie kiekvieną sodietį, gyvenan- 
tį pilyje ir jos apylinkėje. 

- O ne, tėveli, nesu aš tokia gera metraštininkė, 
kaip jums atrodo, bet, man regis, jis čia tarnavo dar bū- 
damas paauglys, o paskui persikėlė į Ledingtoną, kur jį ir 
pasamdėte. Bet jei norite ką nors sužinoti apie Ravens- 
vudus, tai geriausiai pasiteirauti senąją Alisą. 

- O kam man reikėtų apie juos žinoti, Liusi? 
paklausė tėvas. - Arba apie jų šeimos istoriją ir sugebėji- 
mus? 

- Nežinau, tėve, bet jūs ką tik klausinėjote Norma- 
ną apie jaunąjį Ravensvudą. 

- Nesąmonė, vaikeli! - atšovė tėvas, bet čia pat 
pridūrė: - O kas ta senoji Alisa? Tu berods pažįsti vietines 
senutes. | 

Žinoma, pažįstu, kaip kitaip galėčiau padėti 
vargšelėms sunkiu metu? O senoji Alisa - nuostabiausia iš 
visų senučių, jos žinioje visos čionykštės legendos ir pa- 
davimai. Ji akla, vargšelė, bet kai kalbi su ja, rodos, ji regi 
slapčiausias tavo širdies kerteles. Aš dažnai užsidengiu 
veidą rankomis arba nusigręžiu, nes man dingojasi, jog ji 
mato, kaip paraustu, nors jau dvidešimt metų, kai ji neregė. 
Ją verta aplankyti vien dėl to, kad galėtum pasakyti, jog 
dar niekada neteko matyti, kad akla ir Iluoša moteriškė 
būtų tokia nuovoki ir taip oriai elgtųsi. Ji kalba ir laikosi 
kaip tikra grafienė, patikėkit, tėveli. Eime, jums reikia pama- 
tyti Alisą, ligi jos trobelės beliko tik koks ketvirtis mylios. 

- Bet tu neatsakei į mano klausimą, mieloji, - tarė 

lordas antspaudo saugotojas, - kas yra toji moteriškė ir 
kokie jos santykiai su buvusiais pilies valdytojais? 

- Manau, jog ji čia buvo žindyvė. Ir liko gyventi dėl 
to, kad du jos vaikaičiai tarnauja pas jus. Bet, man re- 
gis, vargšelė nelabai patenkinta, nes vis apgailestauja, 
kad ir laikai pasikeitė, ir ponai nebe tie. 

- Labai esu jai dėkingas, - pareiškė antspaudo sau- 
gotojas: - ji ir jos giminės valgo mano duoną, geria mano 
alų ir čia pat gailisi šeimos, kuri nei sau, nei kitiems nepa- 
darė nieko gero. 

- Nejaugi, - prieštaravo Liusi, - jūs neteisus senajai 
Alisai. Ji nesavanaudė ir greičiau mirtų iš bado, nei paim- 
tų nors pensą išmaldos. Ji tiktai mėgsta plepėti, kaip ir visi 
seni žmonės, kai užsimeni apie jų jaunystę. Ji pasakoja 
apie Ravensvudus, nes taip ilgai pas juos gyveno. Bet esu 
tikra, jog ji labai dėkinga ir jums už visas malones ir mie- 
liau pašnekėtų su jumis nei su kuo nors kitu. Eime, tėveli, 
eime pas senąją Alisą. 

Ir pasinaudodama laisve, kurią sau gali leisti tik 
tėvo numylėtinė, Liusi nusitempė lordą antspaudo saugo- 
toją ten, kur traukė jos širdis. 


IV skyrius 


Virš medžių viršūnių išvydo jinai 
Aukštyn bekylantį lengvai dūmelį, 
Link mėlyno dangaus kur rangės; 
Tai buvo mielas ženklas jai, 

Kad čia kažkur gyva būtybė. 


Spenseris* 


Liusi vedė tėvą, kuris, būdamas per daug užsiėmęs 
politiniais ir visuomeniniais reikalais, beveik nežinojo visų 
savo didžiulių valdų, be to, jis daugiausia gyveno Edinbur- 
ge. Tuo tarpu ji su motina visas vasaras praleisdavo Ra- 
vensvude ir iš dalies dėl to, kad jai patiko, iš dalies todėl, 
kad neturėjo kitų pramogų, dažnai klajodama po apylin- 
kes, susipažino su kiekvienu keliuku, takeliu, dauba ar krū- 
mais apaugusiu slėniu, upokšniu kiekvienu ir jo pakran- 
tėm. 

Jau buvo sakyta, jog lordas antspaudo saugotojas 
nebuvo abejingas gamtos grožiui ir, reikia pripažinti, kad 
dvigubai daugiau juo gėrėjosi, vaikščiodamas su tokia 
gražia, nuoširdžia ir malonia dukra, kuri, vaikiškai švelniai 
įsikibusi jam už parankės, čia kvietė žavėtis kokio nors seno 
ąžuolo didybe, čia netikėtu posūkiu takelio, kuris, besi- 
vingiuodamas iš slėnio ar daubos, staiga pakildavo aukš- 
tyn, ir prieš akis atsiverdavo apačioje plytinti neaprėpiama 
lyguma, o paskui, leisdamasis žemyn per uolas ir tanku- 
mynus, nuvesdavo į dar atokesnes vietoves. 

Kai jie stabtelėjo vienoje aukštumoje pasigrožėti 
prieš juos atsiveriančiu reginiu, Liusi pasakė tėvui, jog jie 


* 


Spenseris. - Epigrafas paimtas iš poemos 'Fėjų kara- 
lienė". 

jau nebetoli nuo jos globotinės trobelės. Ir iš tiesų, apsukę 
nedidelę kalvelę paliegusios senutės numintu takeliu, jie 
išvydo giliame ir dumsiame tarpeklyje prigludusią lūšne- 
lę, lygiai taip pat skendinčią tamsoje, kaip ir jos gyventoja. 

Trobelė stovėjo prie pat aukštos uolos, kuri pakibusi 
viršuje jos tarsi grasino nusviesti nuo savo kaktos atitrū- 
kusį gabalą ant apačioje esančio menkučio būsto. Lūšne- 
lė buvo pastatyta iš durpių bei akmenų ir šiaip taip apdeng- 
ta jau beveik visiškai supuvusiais šiaudais. Iš kamino kilo 
lengvas melsvų dūmų stulpelis, kuris ringiuodamas aukš- 
tyn per baltą pakibusią uolą teikė reginiui itin švelnų atspal- 
vį. Mažame apleistame sodelyje, apsuptame nekarpytų 
šeivamedžių, kurie sudarė lyg ir šiokią tokią tvorą, prie bičių 
avilių, jos pragyvenimo šaltinio, sėdėjo toji "senolė", pas 
kurią Liusi atvedė savo tėvą. 

Nors jai teko patirti daug negandų, nors jos būs- 
tas atrodė labai vargingai, tačiau, vos tik pažvelgus į ją, 
buvo matyti, jog nei metai, nei nepritekliai, nei nelaimės 
ar ligos nepalaužė šios nuostabios moters dvasios. 

Ji sėdėjo ant durpių suolelio po didžiuliu dau- 
giamečiu svyruokliu beržu ir atrodė didinga, bet kartu ir 
nusiminusi, - taip paprastai yra vaizduojama Juda po savo 
palme. Ji buvo aukšta, valdinga, nors šiek tiek sulinkusi 
nuo metų naštos. Jos paprasti, kaimietiški rūbai buvo itin 
švarūs, o tai nedažnai pasitaiko tarp jos luomo žmonių; pa- 
siūti jie buvo tvarkingai, net skoningai, todėl taip pat atrodė 
nejprastai. Bet labiausiai stebino jos veido išraiška, kuri 
skatindavo žmones kreiptis į ją pagarbiai ir mandagiai, 
nors tai ir neatitiko jos vargingos padėties; tačiau ji viską 
priimdavo ramiai ir santūriai, tarsi taip ir turėjo būti. Kadai- 
se ji buvo graži moteris, bet tai buvo griežtas, vyriškas gro- 
žis, kuris neišlieka praėjus žydinčiai jaunystei; vis dėlto jos 
bruožai tebebylojo apie stiprius jausmus, įžvalgų protą ir 
nuosaikų išdidumą, - o visu tuo, kaip ir savo drapanomis, ji 
gerokai pranoko savo aplinkos žmones. Atrodė beveik ne- 
įtikinama, kad netekęs regėjimo veidas galėtų taip stip- 
riai išreikšti Žmogaus charakterį; tačiau jos akys beveik 

visada būdavo užmerktos, ir neregės vyzdžiai, kurie nieko 
negalėjo suteikti veidui, jo negadino. Užliūliuota darbščiųjų 
bitelių dūzgesio, susimąsčiusi moteris, matyt, buvo pasi- 
nėrusi į užmarštį, tačiau tai nebuvo snaudulys. 

Liusi atvėrė sodo vartelius ir kreipėsi į senutę: 

- Mano tėvas atėjo jūsų aplankyti, Alisa. 

- Labai prašom, panele Ašton, ir jį, ir jus taip pat, - 
atsiliepė senoji Alisa, pasisukdama į svečius ir nulenkda- 
ma galą. 

- Puikus rytas jūsų bitelėms, močiute, - pasakė lor- 
das antspaudo saugotojas, apstulbintas Alisos išvaizdos ir 
smalsaudamas įsitikinti, ar jos kalba atitinka išorę. 

- Man regis, taip, milorde, - atsakė ji. - Jaučiu, jog 
oras šiltesnis nei pastarosiomis dienomis. 

- Ar jūs pati prižiūrite bites, močiute? - paklausė 
valstybės veikėjas. - Kaip jūs jas sutvarkote? 

- Taip, kaip karaliai savo pavaldinius, - atsakė Ali- 
sa. - Per savo patikėtinius. Ypač esu patenkinta savo mi- 
nistru pirmininku. Ei, Beibi! 

Alisa sušvilpė sidabriniu švilpuku, kabėjusiu jai ant 
kaklo, - tokie švilpukai tuomet buvo naudojami pašaukti 
tarnams, - ir iš trobelės pasirodė penkiolikmetė mergaitė, 
apsitaisiusi dailiau, negu buvo galima tikėtis, bet ne taip 
tvarkingai, kaip būtų apsirengusi, jeigu Alisa būtų regėju- 
si. 

- Beibi, - tarė jos ponia, - atnešk duonos ir medaus 
lordui antspaudo saugotojui ir panelei Ašton. Jie atleis ta- 
vo nerangumą, jei viską padarysi švariai ir greitai. 

Beibi įvykdė savo ponios paliepimą taip šauniai, 
kaip ir buvo galima tikėtis; ji zujo ten ir atgal, bet jos kojos, 
it vėžio, judėjo į vieną pusę, o galva buvo atsukta į priešin- 
gą, nes ji nenuleido akių nuo milordo, apie kurį jo nuominin- 
kai ir pavaldiniai girdėdavo dažnai, bet matydavo retai. 
Vis dėlto ir duona, ir medus buvo pateikti ant gysločio lapo, 
ir svečiai iš mandagumo šiek tiek paragavo. Antspaudo 
saugotojas, atsisėdęs ant vėtros nuversto medžio supuvu- 

sio kamieno, lyg ir norėjo pratęsti pokalbį, bet nežinojo, 
apie ką reikėtų šnekėti. 

- Ar jūs seniai gyvenate šitame dvare? - kiek paty- 
lėjęs jis paklausė. 

- Jau beveik šešiasdešimt metų, kai aš atsikėliau į 
Ravensvudą, - atsakė senoji moteriškė, ir nors ji kalbėjo 
paslaugiai ir pagarbiai, matyt, tik sąmoningai prisivertė 
atsakyti serui Viljamui, nes tai buvo neišvengiama ir būti- 
na. 

- Sprendžiant iš tarties, jūs esate kilusi ne iš šio 
krašto? - tęsė lordas antspaudo saugotojas. 

- Ne, aš gimiau Anglijoje. 

Tačiau jūs, rodos, esate prisirišusi prie mūsų 
šalies ir ės ją kaip savo tėvynę? 

- Cia, - atsakė neregė, - teko išgerti Dangaus man 
skirtą ir džiaugsmo, ir sielvarto taurę; čia daugiau kaip 
dvidešimt metų pragyvenau su doriausiu ir švelniausiu 
vyru; Čia pagimdžiau šešis vaikus ir čia Dievas atėmė 
juos iš manęs; čia jie mirė ir guli palaidoti ana va ten, 
prie apgriuvusios koplyčios. Kol jie gyveno, aš neturėjau 
kitos tėvynės, o kai jie mirė, man nebereikia kitos. 

- Bet jūsų namelis beveik visiškai sugriuvęs, - pa- 
sakė lordas antspaudo saugotojas, pažvelgęs į jį. 

- Ak, tėveli, liepkite jį pataisyti! karštai sušuko 
Liusi, bet tučtuojau droviai pridūrė: - Žinoma, jei many- 
site esant reikalinga. 

- Mano amžiui užteks, mieloji panele Liusi. Ne- 
norėčiau, kad milordas vargintųsi dėl manęs. 

Bet anksčiau jūs gyvenote daug geresniame 
name, - tikino Liusi, - ir buvote turtinga, o dabar, senatvė- 
je, turite glaustis tokioje lūšnelėje. 

- Man užtenka ir to, panele Liusi. Jei mano širdis 
neplyšo dėl to, kiek aš ir kiti iškentėjo, tai, matyt, ji dar ga- 
na stipri, O šis senas kūnas neturi teisės būti silpnesnis. 

- Jums tikriausiai teko matyti daug pasikeitimų, 
įsiterpė lordas antspaudo saugotojas, - ir, matyt, patirtis 
išmokė jus būti viskam pasirengus. 


46 


- Ji išmokė mane susitaikyti su jais, milorde, - pa- 
sigirdo atsakymas. 

- Ir jūs žinote, kad metams bėgant jie būtinai įvyks, 
- pasakė valstybės veikėjas. 

- Taip, kaip Žinau, jog rąstgalys, ant kurio sėdite, 
kadaise buvo išlakus medis, bet vieną gražią dieną nuvir- 
to supuvęs arba pakirstas kirvio. Bet aš nesitikėjau išvys- 
ti, kaip krenta medis, skleidęs mano būstui pavėsį. 

- Nemanykite, - tarė lordas antspaudo saugotojas, 
-jog aš užpyksiu dėl to, kad jūs gailitės tų laikų, kai ma- 
no valdos priklausė kitai šeimai. Jūs, be abejo, turite 
pagrindo juos mylėti, ir aš gerbiu jūsų dėkingumą. Aš liep- 
siu pataisyti jūsų trobelę ir tikiuosi, jog mes tapsime drau- 
gais, kai geriau vienas kitą pažinsime. 

- Mano amžiaus žmonės, - atsakė moteris, - jau 
nebesusiranda naujų draugų. Dėkoju už palankumą, ma- 
nau, jog kalbat nuoširdžiai. Man visko užtenka, ir iš jūsų 
aš nieko negaliu priimti. 

- Na, ką gi, - tęsė lordas antspaudo saugotojas, - 
leiskite bent pasakyti, jog esate protingesnė ir labiau 
išauklėta, negu būtų galima spręsti iš išorės, ir tikiuosi, 
kad gyvensite mano valdose ligi savo amžiaus pabai- 
gos, nemokėdama jokios nuomos. 

Tikiuosi, jog taip ir bus, ramiai atsakė senoji 
neregė. - Kiek prisimenu, atpalaidavimas nuo nuomos bu- 
vo pažymėtas parduodant Ravensvudą jūsų didenybei, 
nors toks menkniekis tikriausiai iškrito jums iš galvos. 

- Atsimenu... pamenu, - kiek sumišęs tarė jo di- 
denybė. - Matau, jog esate labai prisirišusi prie senųjų 
draugų ir nenorite priimti jokios malonės iš jų paveldėto- 
JŲ. 

- Nieko panašaus, milorde. Esu dėkinga už man 
teikiamas malones, nors jų ir atsisakau, ir norėčiau jums 
atsilyginti geriau negu tie žodžiai, kuriuos jums pasaky- 
siu. 

Milordas nustebęs pažvelgė į ją, bet nepratarė nė 
žodžio. 

- Milorde, saugokitės, - įtaigiai ir iškilmingai tęsė ji, 
- jūs esate ant bedugnės krašto. 

Ką jūs sakote?! sušuko lordas antspaudo 
saugotojas, pagalvojęs apie šalies politinę padėtį. - Ar jūs 
ką nors girdėjote? Gal rengiamas maištas? Sąmokslas? 

- Ne, milorde. Zmonės, kurie užsiima tokiais daly- 
kais, nesitaria su senais, aklais ir paliegusiais. Aš noriu įspė- 
ti dėl kito reikalo. Jūs per daug smarkiai susirėmėte su Ra- 
vensvudais. Patikėkite manimi - tai tūžminga gentis, o turėti 
reikalų su nevilties apimtais žmonėmis pavojinga. 

- Negali būti! - sušuko antspaudo saugotojas. 
Mūsų reikalus sprendė teismas, aš čia niekuo dėtas, ir jei- 
gu Ravensvudai nesutinka, kad aš laimėjau bylą, tegul 
kreipiasi į teismą. 

- Bet jie galbūt mano kitaip ir, matydami nesant 
kitokių priemonių, teisingumą vykdys savo pačių ranko- 
mis. 

- Ką jūs tuo norite pasakyti? - paklausė lordas 
antspaudo saugotojas. - Nejau jaunasis Ravensvudas 
griebsis smurto? 

- Gink Dieve, kad taip sakyčiau! Aš tik žinau, kad 
jis doras ir tiesus, sakiau, jog doras ir tiesus: Ir dar pridur- 
čiau: atviras, dosnus ir taurus. Bet vis dėlto jis - Ravensvu- 
das ir lauks, kol išmuš jo valanda. Neužmirškite sero Džor- 
džo Lokharto likimo. 

Antspaudo saugotojas krūptelėjo, priminus tokią 
neseną ir tokią sukrečiančią tragediją, o senoji moteriš- 
kė tęsė toliau: 

- Čizlis, kuris nušovė Lokhartą, buvo lordo Ra- 
vensvudo giminaitis. Aš pati girdėjau, kaip jis keleto liudy- 
tojų akivaizdoje Ravensvudo pilies menėje viešai prisiekė 
atlikti šitą žiaurų Žygį - jį paskui ir įvykdė. Aš nebeištvė- 
riau, nors man ir nederėjo šnekėti, ir pasakiau: “Jūs su- 
manėte baisų nusikaltimą, už kurį teks atsiskaityti prieš 
Aukščiausiojo teismą''. Niekada neužmiršiu jo žvilgsnio, kai 
jis pasakė: “Man teks už daug ką atsiskaityti, taigi atsi- 
skaitysiu ir už šitą!" Todėl ir kalbu: nevartokite prievartos 

prieš neviltin puolusį žmogų. Ravensvudo gyslomis teka 
Čizlio kraujas ir dabartinėmis aplinkybėmis vienut vieninte- 
lio lašo užtektų jį įsiutinti. Sakau jums: saugokitės jo! 

Senoji neregė tyčia ar netyča pažadino lordo ant- 
spaudo saugotojo baimės jausmą. Škotų bajorai ir anks- 
čiau, ir dabartiniu metu nesibodėdavo įvykdyti savo ranko- 
mis žmogžudystę, kai versdavo neįprastos aplinkybės arba 
kai keršto vykdytojas būdavo linkęs į panašius nusikalti- 
mus. Seras Viljamas Aštonas tai žinojo; jis taip pat žinojo, 
jog jaunasis Ravensvudas patyrė pakankamai nuoskaudų, 
galinčių ji paskatinti tokiam kerštui, kuris dažnai esti krau- 
pus teismo šališkumo padarinys. Jis stengėsi nuslėpti nuo 
Alisos savo nuogąstavimus, bet taip nesėkmingai, kad net 
mažiau už ją gamtos apdovanotas įžvalgumu asmuo būtų 
atspėjęs, kas dedasi jo širdyje. Jo balsas visiškai pasikei- 
tėjam teigiant, jog jaunasis Ravensvudas esąs garbingas 
žmogus, ojeigu ir ne taip, tai Čizlio Dalrio likimas turėtų būti 
pakankamas įspėjimas kiekvienam, kurs norėtų keršyti už 
savo įsivaizduojamas nuoskaudas. Skubiai pasakęs šiuos 
žodžius, jis atsistojo ir, nelaukdamas atsakymo, išėjo iš 
sodo. 

V skyrius 


Ji Kapuleti? 
Save aš leidau priešui nugalėti... 


Šekspyras* 


Beveik ketvirtį mylios antspaudo saugotojas pra- 
žingsniavo netardamas nė žodžio. Jo duktė, iš prigimties 
baikšti, be to, išauklėta pagal to meto jaunimo tradicijas 
gerbti tėvus ir visiškai jiems paklusti, nedrįso sutrukdyti jo 
apmąstymų. 

- Ko tu taip išblyškusi, Liusi? - staiga apsisukęs ir 
nutraukdamas tylą paklausė tėvas. 

Pagal tų laikų principus, kurie neleido jaunai mer- 
ginai reikšti savo nuomonės kokiu nors svarbiu klausimu, 
nebentjaibūdavoliepiama, Liusi privalėjo dėtis nesuvokian- 
ti, kas įvyko tarp Alisos ir jos tėvo, todėl paaiškino, jog 
susijaudino pamačiusi buivolus, besiganančius toje me- 
džioklės aptvaro dalyje, per kurią jie dabar ėjo. 

Škotų aukštuomenė manė esant garbe savo par- 
kuose laikyti keletą tokių gyvulių, laukinių kaimenių pali- 
kuonių, kadaise laisvai klajojusių Kaledonijos** giriose. 
Zmonės dar prisimena, kad juos laikė bent trys didžiūnų 
šeimos: Hamiltonai, Dramlanrikai ir Kambernoldai. Buivo- 
lai nebuvo tokie dideli ir stiprūs kaip jų proseniai, jei sprę- 
sime iš senovinių kronikų arba iš milžiniškų griaučių, daž- 
nai randamų nusausintose pelkėse ir durpynuose. Pati- 
nai nebeturėjo savo puošmenos, gauruotų karčių, o visa 


* 


Šekspyras. - Epigrafas paimtas iš tragedijos “Romeo ir 
Džiuljeta". I v., 5 sc. 


* Kaledonija - senovinis Škotijos pavadinimas. 

veislė sumažėjo ir susmulkėjo: kailis pasidarė purvinai bal- 
tos ar greičiau blyškiai gelsvos spalvos, ragai ir kanopos 
juodi. Tačiau jie tebebuvo beveik tokie pat grėsmingi kaip 
ir jų protėviai, o dėl buivolų priešiškumo žmogui buvo ne- 
įmanoma jų prijaukint. Todėl neatsargiai prie jų artinantis 
arba tyčia jiems trukdant kildavo pavojus. Tikriausiai dėl to 
jie ir buvo išnaikinti minėtose vietose, nes kitaip būtų pasi- 
likę kaip Škotijos girių gyventojai ir bajorų miškų įnamiai. 
Tačiau, jei neklystu, keletas buivolų dar yra išlikę Nortum- 
beriande, Čilingamo parke, priklausančiame grafui Tan- 
kerviliui. 

Atsidūrusi netoliese nuo keleto šitų gyvulių, Liusi ir 
nusprendė baimę, atsispindėjusią jos veide, priskirti ki- 
toms priežastims, nors iš tikrųjų vaikštinėdama po parką 
ji buvo įpratusi matyti buivolus. Kitaip negu dabar, tuomet 
nebuvo priimta jaunai ledi be jokios priežasties netekti 
savitvardos. Tačiau šį kartą paaiškėjo, kad baimė buvo 
pagrįsta. 

Vos tik Liusi atsakė tėvui anksčiau minėtais Žo- 
džiais, o tėvas jau ketino ją pabarti už bailumą, kai staiga 
vienas buivolas, suerzintas panelės Ašton raudonos manti- 
jos arba tiesiog apimtas šiems žvėrims būdingo žiaurumo, 
atsiskyrė nuo bandos, kuri ganėsi kitame gale žalios pieve- 
lės, beveik nematomos pro susipynusias ir susiraizgusias 
šakas. Pradžioje buivolas lėtai artinosi prie įsiveržėlių į jo 
ganyklą, kanopomis kapstydamas žemę, kartkartėmis su- 
maurodamas ir ragais svaidydamas smėlį, tarsi būtų norė- 
jęs dar labiau įsiusti ir įniršti. 

Lordas antspaudo saugotojas akylai stebėjo buivo- 
lą ir, matydamas besiartinantį pavojų, stipriau prispaudė 
dukters ranką bei paspartino žingsnį, tikėdamasis paspruk- 
ti ar pasislėpti nuo jo. Bet tai buvo pats netinkamiausias 
poelgis, nes pajutęs juos bėgant buivolas ėmė, kiek tik 
įkerta, vytis. Mirtino pavojaus akivaizdoje net ir narsesnis 
vyras nei seras Viljamas būtų išsigandęs. Bet tėviškas prie- 
raišumas, "meilė stipresnė už mirtį", jį sustiprino. Tebelai- 
kydamas už rankos jis tempė dukterį, kol, iš baimės visiškai 

netekusi jėgų, ji susmuko prie tėvo kojų. Matydamas, jog 
pabėgti nepavyks, jis apsigręžęs atsistojo tarp jos ir įsiutu- 
sio gyvulio. Šis dabar nėrė paknopstomis, smarkiai besivy- 
damas dar pikčiau įniršo ir buvo jau tik už keleto žingsnių. 

Lordas saugotojas neturėjo jokio ginklo: amžius ir 
orumas neleido jam nešiotis net mažytės špagos - bet 
vargu ar toks priedėlis šiuo atveju būtų ką nors padėjęs. 

Taigi tėvas arba duktė, o gal ir abu būtų neišvengę 
jiems gresiančio pavojaus, tik staiga iš netoliese esančio 
tankumyno pasigirdo šūvis, ir įsibėgėjęs Žvėris buvo su- 
stabdytas. Kulka pataikė į sprandą prie pat kaukolės, ir 
žaizda, kuri kitoje kūno dalyje vargu ar būtų sukliudžiusi 
buivolui pulti, pasirodė esanti mirtina. Siaubingai sumau- 
rojęs, jis dar šoktelėjo pirmyn ne tiek savo kojų jėga, kiek iš 
įsibėgėjimo ir už kokių trijų žingsnių nuo lordo antspaudo 
saugotojo žnektelėjo ant žemės, apsipildamas juodu prieš- 
mirtiniu prakaitu ir trūkčiodamas nuo paskutinių raumenų 
konvulsijų. 

Liusi gulėjo ant žemės apalpusi, nesuvokdama 
savo stebuklingo išsigelbėjimo. Tėvas buvo ne mažiau 
apstulbintas - taip greit ir netikėtai siaubinga ir, regis, ne- 
išvengiama mirtis virto visišku saugumu. Net ir nebegyvas 
žvėris atrodė baisiai ir kėlė kažkokią nenusakomą ir neaiš- 
kią nuostabą, kuri neleido serui Aštonui visiškai suprasti, 
kas įvyko. Šis atsitikimas atrodė toks nesuvokiamas, kad 
jis būtų galėjęs pamanyti, jog puolantį buivolą nutrenkė 
griaustinis, jei tankumyne nebūtų pastebėjęs vyro su trum- 
pavamzdžiu šautuvu, arba muškietonu, rankoje. 

Tai privertė jį atsitokėti, ir, pažvelgęs į dukterį, jis 
susivokė, jog būtina jai padėti. Todėl pašaukė tą vyrą, 
palaikęs jį vienu iš savo eigulių, ir liepė jam pasaugoti 
panelę Ašton, kol jis nuskubės paieškoti pagalbos. Me- 
džiotojas priėjo artyn, ir lordas saugotojas pamatė, jog tai 
visai nepažįstamas Žmogus, tačiau buvo per daug Susi- 
jaudinęs klausinėti. Kadangi šaulys buvo už jį jaunesnis ir 
stipresnis, seras Viljamas nedelsdamas paprašė nunešti 

jaunąją ledi prie netoliese esančio šaltinio, o pats grįžo at- 
gal į Alisos trobelę paprašyti pagalbos. 

Jaunuolis, kuriam tėvas ir duktė buvo tiek daug 
skolingi, matyt, neketino palikti savo gero darbo neužbaig- 
to. Jis pakėlė Liusi ant rankų ir jam gerai pažįstamais miš- 
ko takeliais bei proskynomis nunešė ir saugiai paguldė ša- 
lia vandeningo bei skaidraus šaltinio, kurį kadaise gaubė, 
slėpė ir puošė gotikos stiliaus šventykla. Bet dabar jį gau- 
bęs skliautas susmuko ir sudužo, gotiškasis fontanas suiro 
bei sugriuvo, ir srovė veržėsi į dienos šviesą tiesiog iš Že- 
mės, vinguriuodama per sudužusias skulptūras ir apsa- 
manojusius akmenis, netvarkingai išsimėčiusius jos tėk- 
mėje. 

Visada gaji, ypač Škotijoje, tradicija yra sukūrusi 
legendą apie kiekvieną bent kiek įdomesnę vietovę, o šiam 
šaltiniui ji rado priežastį suteikti ypatingą godonę. Pa- 
sakojama, jog kažkokia jauna graži ledi netoli šios vietos 
sutikusi vieną iš Ravensvudo lordų ir panašiai kaip nimfa 
Egerija* pavergusi šio feodalinio Numos širdį. Jie pradė- 
ję susitikinėti, ir visada saulei leidžiantis. Jos proto žave- 
sys pasiekė pergalę, pradėtą jos grožio, o paslaptingumas 
dar labiau aistrino jų meilės ryšius. Kadangi mergina visa- 
da pasirodydavusi ir dingdavusi prie šaltinio, jos mylima- 
sis nusprendęs, jog ji kažkaip neišaiškinamai susijusi su 
šia versme. Be to, kai kurios jų bendravimo sąlygos taip pat 
dvelkusios paslaptingumu. Jie galėję susitikti tik kartą per 
savaitę, penktadieniais, o jaunoji ledi dar paaiškinusi lor- 
dui Ravensvudui, kad jie privalą išsiskirti, kai tik netoliese 
esančio vienuolyno koplyčioje, nūnai jau seniai sugriuvu- 
sioje, nuaidėsią vakaro varpai. Per išpažintį baronas patikė- 
jęs atsiskyrėliui savo nepaprastos meilės paslaptį, ir tėvas 
Zacharijas padaręs“ atitinkamą ir aiškią išvadą, kad jo 
penitentas patekęs į šėtono pinkles, tad pražūtis gresianti 
ir jo kūnui, ir sielai. Panaudodamas visą vienuolio graž- 


Ž Egerija - romėnų mitologijoje šaltinio nimfa, Romos im- 


psratoriaus Numos Pompilijaus mylimoji. 

bylystės galią, jis įtikinėjęs, į kokį pavojų baronas patekęs, 
pačiomis baisiausiomis spalvomis piešęs tikrąjį tariamai 
mielos najadės paveikslą ir nedvejodamas pasmerkęs ją, 
kaip tamsos karalystės įrankį. Įsimylėjėlis klausėsi atkak- 
liai juo netikėdamas ir tik išsekintas vienuolio užsispyrimo 
sutikęs išbandyti savo mylimąją. Jis priėmęs Zacharijo pa- 
siūlymą, kad per kitą susitikimą vakaro varpai nuskam- 
bėsią pusvalandžiu vėliau negu paprastai. Atsiskyrėlis savo 
nuomonę grindęs ir rėmęs citatomis iš “"Malleus Male- 
ficarum"“ Sprengerus, Remigius* bei iš kitų mokytų demo- 
nologų, teigusių, jog piktoji dvasia, dėl šios apgaulės 
pasilikusi žemėje ilgiau, nei jai skirta valanda, įgysianti sa- 
vo tikrąjį pavidalą ir, pasirodžiusi išsigandusiam baronui 
kaip pragaro išpera, pranyksianti iš jo akių sieros ugnyje. 
Raimondas Ravensvudas, susidomėjęs šio bandymo re- 
zultatais, sutikęs su juo, nors buvo tikras, kad vienuolio Iū- 
kesčiai neišsipildys. 

Mylimieji susitikę sutartą valandą, 0 jų pasimaty- 
mas trukęs ilgiau nei paprastai, nes vienuolis tyčia vėliau 
paskambinęs varpais. Nimtos išorė niekuo nepasikeitusi, 
bet iš ilgėjančių šešėlių ji supratusi, jog vakaro varpų 
valanda jau praėjo, todėl išsiveržusi iš mylimojo glėbio ir, 
beviltiškai suklykusi, amžinai su juo atsisveikinusi ir puolu- 
si į šaltinį. Nimfai išnykus iš akių ir nuskendus, vandens 
paviršiuje pasirodę kruvinų burbuliukų, ir nelaimingasis ba- 
ronas įsitikinęs, jog jo neprotingas smalsumas buvęs tos 
kerinčios ir paslaptingos būtybės mirties priežastis. Sąži- 
nės graužatis ir atminty išlikęs jos žavesys buvo bausmė 
tolesniam jo gyvenimui, kuris trukęs neilgai, nes baronas 
žuvęs po keleto mėnesių Flodeno mūšyje**. Bet prieš tai 
savo najadės atminimui jis nusprendęs papuošti šaltinį, 


* 


"Raganų kūjis" -viduramžių traktatas apie "raganavimą"', 
kurio vienas iš autorių buvo Remigijus Šprengerus (1554-1600). 
"» Flodeno mūšis - kautynės tarp anglų ir škotų 1513 m., 
kuriose škotai žiauriai pralaimėjo. 

kuriame ji tarsi tebegyveno, ir apsaugoti jį nuo išniekini- 
mo ar pažeminimo, pastatydamas virš jo nedidelę skliau- 
tuotą šventyklą, kurios liekanos ir dabar tebeguli jo dugne. 
Kalbama, kad nuo tada ir prasidėjęs Ravensvudų giminės 
žlugimas. 

Tokia buvo legenda, bet kai kas, norėdamas pa- 
sirodyti išmintingesnis už prastus Žmones, tvirtino, jog to- 
je legendoje atsispindi gražiosios kaimo mergelės, Rai- 
mondo mylimosios, likimas. Pavyduliavimo apimtas jis nu- 
žudęs mergelę, ojos kraujas susimaišęs su vadinamojo už- 
kerėto šaltinio vandeniu. Kiti manė, jog šis padavimas ki- 
lęs iš gerokai ankstesnės senovės stabmeldžių mitologi- 
jos. Tačiau visi sutiko, kad ta vieta - lemtinga Ravensvudų 
šeimai, o atsigerti šaltinio vandens arba prisiartinti prie jo 
jiems taip pat grėsminga, kaip Grehemui - apsivilkti žaliais 
drabužiais, Briusiui* - užmušti vorą arba Sen Klerui persikel- 
ti per Ordos upę pirmadienį. 

Šioje bloga Iemiančioje vietoje Liusi Ašton paga- 
liau atsipeikėjo po ilgo ir beveik mirtino apalpimo. Graži ir 
išblyškusi, tartum legendinė najadė skausmingą išsiskyri- 
mo su mylimuoju akimirką, ji sėdėjo atsirėmusi į sienos 
nuolaužą, o jos mantija, kiaurai peršlapusi nuo vandens, 
kuriuo jos globėjas stengėsi ją atgaivinti, buvo prigludusi 
prie lieknos ir dailiai sudėtos figūros. 

Vos atsigavusi ji prisiminė pavojų, privertusį pra- 
rasti sąmonę, ir tuoj pat pagalvojo apie tėvą. Apsižvalgė, 
bet niekur jo nematė. 

- Tėve... tėveli! - tik tiek tepajėgė šūktelėti. 

- Serui Viljamui nieko bloga neatsitiko, - atsiliepė 
nepažįstamas balsas. - Visiškai nieko, ir jis greit bus Čia. 

- Iš tikrųjų? - paklausė Liusi. - Buivolas buvo prie 
pat mūsų. Leiskite man, aš eisiu paieškoti savo tėvo. 

Sulig tais žodžiais ji pasikėlė, bet jėgos buvo taip 


* 


Robertas Briusas (1274-1329) - škotų tautos didvyris, ku- 
nam, pasak legendos, voras išpranašavo pergalę prieš anglus; 
todėl Briusų giminėje vorai buvo neliečiami. 


55 


išsekusios, jog ji ne tik negalėjo įvykdyti savo ketinimo, bet 
būtų ir vėl susmukusi ant akmens, į kurį buvo atsirėmusi, ir 
smarkiai užsigavusi. Bet nepažįstamasis, stovėjęs arti jos, 
apkabino ją ir neleido pargriūti, tačiau jis padarė tai lyg ir 
nenoromis, o tai nebūdinga jaunuoliui, kuriam skirta ap- 
saugoti gražuolę nuo pavojaus. Tarsi lengvutė merginos 
figūrėlė būtų buvusi per sunki atletiškam jaunuoliui; ne- 
jausdamas noro nors valandėlę palaikyti ją savo glėbyje, 
jis tuoj pat nuleido ją ant akmens, kur ji anksčiau sėdėjo, ir, 
pasitraukęs nuo jos per keletą žingsnių, skubiai pakartojo: 

- Seras Viljamas Aštonas gyvas ir sveikas. Jis greit 
bus čia. Nesirūpinkite dėl jo. Likimas šįsyk buvo jam pa- 
lankus. Jūs, madam, labai nusilpusi ir niekur neikite, kol 
kas nors suteiks jums geresnę pagalbą, nei aš sugebu. 

Liusi, kuri dabar jau buvo visiškai atsigavusi, įdė- 
miai pažvelgė į nepažįstamąjį. Jo išvaizda nerodė, kad 
kas nors galėtų trukdyti jam pasiūlyti savo ranką jaunai 
ledi, kuriai reikalinga pagalba, arba bijoti, kad ji atsisakys 
tą paramą priimti. Net ir tokiu kritišku momentu ji negalė- 
jo nepastebėti, jog jis teikė pagalbą šaltai ir nenoriai. Tam- 
sios medžiagos medžioklės švarkas, iš dalies pridengtas 
tamsiai rudos spalvos apsiautalo, rodė jaunuolį esant aukš- 
tos kilmės. Ant kaktos užsmaukta raitininko kepurė su 
juoda plunksna iš dalies slėpė jo veidą, kuris, kiek matyti, 
buvo tamsus, taisyklingų bruožų bei orus, nors ir šiek tiek 
niūrokas. Kažkokia slapta širdgėla ar kažkokios tamsios 
aistros slegianti dvasia nuslopino jo veide linksmą ir nuošir- 
dų jaunatvės gaivumą, taip būdingą tokiam amžiui, todėl 
buvo neįmanoma žvelgti į nepažįstamąjį be gailesčio ir 
pagarbos, arba mažių mažiausiai be tam tikros abejonės 
ir smalsumo. 

Šitą įspūdį, kurį mes gan ilgai aprašinėjome, Liusi 
pajuto akimirksniu ir, vos tik jos Žvilgsnis susidūrė su juo- 
domis, skvarbiomis nepažįstamojo akimis, ji sumišusi ir 
išsigandusi nuleido galvą. Tačiau reikėjo ką nors pasaky- 
ti arba ji bent taip manė, todėl virpančiu balsu ėmė vap- 
čioti apie stebuklingą išsigelbėjimą, kai, jos manymu, ne- 

pažįstamasis, padedamas Dievo, apsaugojo jos tėvą ir ją 
pačią. 

Jis tarsi nenorėjo klausytis jos padėkos žodžių, nes 
staiga pasakė: 

- Aš palieku jus, madam, - melodingas ir sodrus jo 
balsas dėl griežtoko tono skambėjo stipriai, bet ne šiurkš- 
čiai, - aš palieku jus globai to, kuriam jūs šiandien buvote 
angelu sargu. 

Tie dviprasmiški žodžiai nustebino Liusi ir, būda- 
ma nepaprastai nuoširdi ir paprasta, ji ėmė būgštauti, ar tik 
neįžeidusi kuo nors savo išgelbėtojo, tarsi apskritai tai bū- 
tų buvę įmanoma. 

- Galbūt aš netinkamai išreiškiau savo padėką, 
tarė ji, - tikriausiai taip ir buvo, nors neprisimenu, ką pa- 
sakiau... bet prašyčiau palaukti, kol ateis mano tėvas... 
kol ateis lordas antspaudo saugotojas... Leiskite jam pa- 
dėkoti jums ir sužinoti, kuo jūs vardu. 

- Kam to reikia? - atsakė nepažįstamasis. - Jūsų 
tėvas... ar greičiau, seras Viljamas Aštonas greit sužinos, 
kuo aš vardu, tik vargu ar tai suteiks jam malonumo. 

- Jūs klystate! - karštai sušuko Liusi. - Jis bus labai 
dėkingas už mane ir už save. Jūs nepažjstate mano tėvo, 
arba apgaudinėjate mane sakydamas, jog jam nieko blo- 
ga neatsitiko, 0 tuo tarpu jis tikriausiai jau tapo to įniršu- 
sio baisūno auka. 

Taip pagalvojusi Liusi pašoko ir norėjo bėgti ten, 
kur tas įvykis atsitiko; tuo tarpu nepažįstamasis nesi- 
ryždamas, ar padėti jai, ar pasišalinti, skatinamas žmo- 
niškumo, nutarė žodžiais ir veiksmais jai prieštarauti. 

- Duodu bajoro garbės žodį, madam, jog sakau 
tiesą: jūsų tėvas yra sveikas ir gyvas. Jūs vėl pateksite į 
pavojų, jei grįšite ten, kur ganosi buivolų banda. Bet jei 
norite eiti, - nes įsitikinusi, jog tėvui tebegresia pavojus, ji 
veržėsi tenai, neklausydama jokių įtikinėjimų, - jei jūs tik- 
rai norite eiti, tai laikykitės už mano rankos, nors galbūt 
aš ne tas žmogus, kuriam derėtų pasiūlyti jums pagalbą. 

Nekreipdama dėmesio į šią užuominą Liusi priėmė 
jo žodžius už tikrą pinigą. 

- O, jeigu jūs esate tikras vyras, - tarė ji, - jei esate 
bajoras, tai padėkite man surasti tėvą. Nepalikite manęs. 
Eikite kartu su manimi... Galbūt dabar, kai mes čia šneka- 
me, jis grumiasi su mirtimi! 

Ir neklausydama jokių atsiprašinėjimų bei pasitei- 
sinimų, laikydamasi už nepažįstamojo rankos ir galvodama 
tik apie jai teikiamą pagalbą, be kurios nebūtų įstengusi 
nė pajudėti, ir būgštaudama, kad jis nepabėgtų, Liusi 
tempte tempė įį pirmyn, tik staiga pasirodė seras Viliamas 
Aštonas, lydimas aklosios Alisos ir dviejų medkirčių, kuriuos 
radęs miške besidarbuojant pasikvietė į pagalbą. Džiaugs- 
mas pamačius, jog duktė gyva ir sveika, nustelbė jo nuos- 
tabą, kurią būtų sukėlęs reginys, išvydus dukterį taip drau- 
giškai laikantis nepažįstamojo rankos, tarsi tai būtų bu- 
vus jo paties ranka. 

- Liusi, brangioji Liusi, tu gyva ir sveika? Kaip tu 
jautiesi? - tai vieninteliai žodžiai, kuriuos jis ištarė, karštai 
ją apkabindamas. 

- Viskas gerai, sere, ačiū Dievui! O dar geriau, kad 
jūs esate čia! Bet ką pagalvos apie mane šis ponas? 
pridūrė ji ištraukdama ranką ir skubiai atsitolindama nuo 
jo. Į kaklą ir į veidą plūstelėjęs kraujas bylojo, kaip ji gėdi- 
josi, jog ką tik geidė ir net reikalavo jo pagalbos. 

- Tikiuosi, jog tas pats ponas, - pareiškė seras 
Viljamas Aštonas, - nesigailės mums padėjęs, kai pasaky- 
siu, jog pats lordas antspaudo saugotojas reiškia jam dė- 
kingumą už didžiausią paslaugą, kokią vienas žmogus ga- 
li padaryti kitam, - už išgelbėtą mano vaiko ir mano pa- 
ties gyvybę savo narsumu ir nuovokumu. Manau, jis leis pa- 
prašyti... 

- Manęs nieko nereikia prašyti, milorde, - griežtai 
atkirto nepažįstamasis. - Aš - Ravensvudas. 

Stojo mirtina tyla; iš nuostabos bei apimtas nema- 
Ilonesnių jausmų antspaudo saugotojas neteko žado. Jau- 
nasis Ravensvudas apsigobė apsiautalu, išdidžiai nusilen- 

kė panelei Liusi, neaiškiai ir nenoriai kažką iš mandagumo 
sumurmėjo ir staiga apsigręžęs dingo tankumyne. 

- Masteris Ravensvudas! - atsitokėjęs iš apstulbi- 
mo sušuko lordas saugotojas. - Bėkite paskui jj... sulai- 
kykite... pasakykite, jog noriu su juo pasikalbėti. 

Abu medkirčiai šoko vytis. Netrukus jie grįžo ir šiek 
tiek susirūpinę bei sumišę pranešė, kad ponas nenorįs 
grįžti. Antspaudo saugotojas pasivedėjo vieną medkirtį į 
šalį norėdamas iškvosti, ką pasakęs jaunasis Ravensvu- 
das. 

- Pasakė, jog negrįš, - atsargiai išdėstė medkirtys, 
kaip sumanus škotas, kuris nemėgsta pranešti nemalo- 
nios žinios. 

- Jis pasakė ir kažką daugiau, sere, - kvotė lordas 
antspaudo saugotojas, - ir aš noriu žinoti ką. 

- Tuomet, milorde, - nudelbęs akis pralemeno med- 
kirtys, - jis pasakė... Jūsų malonybei bus nesmagu tai iš- 
girsti, bet jis juk nieko bloga nepagalvojo. 

- Tai ne jūsų reikalas, sere, 0 aš noriu išgirsti jo 
paties žodžius. 

- Na, tai jis pasakė: perduokite serui Viljamui Ašto- 
nui, jog, kitą kartą mudviem susidūrus, jis ne tiek apsi- 
džiaugs mūsų susitikimu, kiek išsiskyrimu. 

- Gerai, gerai, - pasakė antspaudo saugotojas, - jis, 
matyt, turėjo omeny lažybas dėl mūsų sakalų. Tai nesvar- 
bu! 

Dabar jis grįžo pas dukterį, kuri jau buvo visiškai 
atsigavusi ir galėjo pareiti namo. Tačiau įspūdis, kurį ne- 
paprastai jautrios prigimties sielai paliko to siaubingo įvy- 
kio prisiminimai, buvo daug stipresnis negu nervų sukrė- 
timas. Ir dieną, ir naktį jai vaidenosi įsiutęs buivolas, kuris 
baisingai maurodamas ją puola, 0 tarp jos ir grėsmingos 
mirties visada pasirodydavo gražus ir taurus jaunojo Ra- 
vensvudo paveikslas. Turbūt jaunutei mergelei visada pa- 
vojinga pernelyg dažnai ir su tokiu malonumu prisiminti tą 
patį žmogų, bet Liusi tai buvo beveik neišvengiama. Jai 
niekada anksčiau neteko sutikti tokios romantiškos ir to- 

kios įstabios išvaizdos jaunuolio kaip Ravensvudas; net ir 
tada, jei būtų pažinojusi nors ir šimtą jam lygių ar net 
puikesnių už jį jaunuolių, nė vienas iš jų nebūtų sužadinęs 
jos širdyje tokių gilių prisiminimų apie pavojų ir išsigelbėji- 
mą, tokių dėkingumo, nuostabos ir smalsumo pojūčių. Sa- 
kau smalsumo, nes itin nenatūralus ir sukaustytas jaunojo 
Ravensvudo elgesys su ja, taip nesiderinąs su paprasta ir 
nuoširdžia jo veido išraiška bei dailiomis manieromis, kėlė 
nuostabą ir žadino jos domėjimąsi tuo, kas neseniai buvo 
įvykę. Ji beveik nieko nežinojo apie Ravensvudą ir apie 
ginčus tarp jos ir jo tėvo, o jeigu ir būtų žinojusi, vargu ar 
dėl savo širdies gerumo būtų suvokusi tą neapykantą ir 
pagiežą, kurią jie sukėlė. Bet ji žinojo, kad Ravensvudas 
aukštos kilmės, kad jis neturtingas, nors yra kilmingos ir 
kadaise buvusios turtingos šeimos palikuonis, ir prijautė iš- 
didžiajam jaunuoliui, atsisakiusiam priimti naujųjų jo tėvo 
dvaro ir valdų savininkų padėką. Ar jis lygiai taip pat būtų 
atmetęs jų dėkingumą ir vengęs artimiau su jais susipažin- 
ti, jei tėvas būtų kalbėjęs švelniau, ne per griežtai, o taip 
maloniai, kaip sugeba pasielgti moterys, kai joms tenka 
nuraminti įsisiautėjusias stipriosios lyties aistras? Tokį pra- 
žūtingą klausimą ji pateikė sau pačiai - pražūtingą iš es- 
mės ir dėl galimų jo padarinių. 

Trumpai tariant, Liusi Ašton įžengė į tokius vaizduo- 
tės labirintus, kurie ypač pavojingi jaunoms ir jautrioms 
sieloms. Tiesa, laikas, nesimatymas, vietos pakeitimas ir 
nauji veidai būtų galėję išsklaidyti jos iliuzijas, kaip išsklai- 
dė daugelio kitų merginų, bet ji ir toliau liko vieniša, ir nie- 
kas neatitraukė jos nuo malonių svajonių. Ji buvo viena iš 
esmės dėl to, kad ledi Ašton tuo metu gyveno Edinburge 
užsiėmusi kažkokiomis dvaro intrigomis, o lordas saugo- 
tojas, būdamas iš prigimties gana užsidaręs ir nedraugiš- 
kas, priimdavo svečius tik politiniais sumetimais arba no- 
rėdamas pasipuikuoti. Taigi šalia Liusi nepasirodė joks ka- 
valierius, kuris būtų galėjęs varžytis arba užtemdyti tą ide- 
alų riteriškumo paveikslą, koks jai atrodė jaunasis Ra- 
vensvudas. 

Nugrimzdusi savo svajose, Liusi dažnai lankydavo- 
si pas akląją Alisą vildamasi, jog pasiseks užvesti kalbą 
ta tema, kuriai pastaruoju metu ji gana neprotingai skyrė 
tiek daug vietos savo mintyse. Bet Alisa nesiteikė paten- 
kinti jos norų ir lūkesčių. Ji mielai ir su dideliu pakilimu pa- 
sakodavo apie Ravensvudų šeimą, bet apie dabartinį jos 
palikuonį tarsi tyčia ir sąmoningai vengdavo ką nors pa- 
sakyti. O jeigu ir prasitardavo, tai anaiptol ne taip palan- 
kiai, kaip Liusi tikėjosi. Alisa leisdavo suprasti, jog jis rūs- 
tus ir neatlaidus, greičiau linkęs keršyti, o ne atleisti už pa- 
darytą skriaudą. Klausydamasi Alisos užuominų apie šias 
pavojingas jaunuolio savybes, Liusi nerimaudama prisimi- 
nė, kaip neregė primygtinai įspėjo tėvą "saugotis Ravens- 
vudo" 

Bet juk Ravensvudas, kuriam metami tokie nepa- 
grįsti įtarimai, netrukus juos paneigė, išgelbėdamas jos tė- 
vo ir jos pačios gyvybę. Jei jis būtų puoselėjęs tokį nuož- 
mų kerštą, kaip galėjai spręsti iš niūrių Alisos užuominų, 
šiam piktam jausmui patenkinti jam nebūtų reikėję vyk- 
dyti nusikaltimo. Jam tik reikėjo šiek tiek uždelsti ir nesu- 
teikti būtinos ir greitos pagalbos, ir jo neapkenčiamas žm- 
ogus neabejotinai būtų žuvęs baisia mirtimi be jo pastangų. 
Todėl ji manė, jog kažkokie slapti prietarai, o galbūt se- 
niems ir nelaimingiems Žmonėms būdingas įtarumas vertė 
Alisą taip nepalankiai atsiliepti apie jaunąjį Ravensvudą, 
nors taivisiškai prieštaravo jo tauriems jausmams ir kilniam 
poelgiui. Tuo įsitikinimu Liusi ir grindė savo viltis, toliau aus- 
dama pasakišką savo fantazijų audinį, tokį ploną ir vaiskų, 
kaip ore pakibęs voratinklis, nusėtas rasos karoliukų ir 
žvilgantis ryto saulės spinduliuose. 

Tuo pat metu josios tėvas, kaip ir jaunasis Ra- 
vensvudas, taip pat gana dažnai prisimindavo nepapras- 
tąjį įvykį, bet jo mintys buvo rimtesnės nei Liusi. Grįžęs na- 
mo lordas saugotojas pirmiausia iškvietė gydytoją patik- 
rinti, ar jo dukters sveikata nenukentėjo nuo patirto-sukrė- 
timo. Įsitikinęs, jog nenukentėjo, jis kruopščiai peržiūrėjo 
ataskaitą, kurią gavo iš asmens, nusiųsto sutrukdyti velionio 

lordo Ravensvudo laidotuvių apeigų. Būdamas įgudęs ka- 
zuistas ir pripratęs prie dviveidiško gražbyliavimo teis- 
mo salėje, jis lengvai sušvelnino laidotuvėse kilusį triukš- 
mą, kurį anksčiau buvo ketinęs pavaizduoti sutirštintomis 
spalvomis. Jis net tikino savo kolegas iš Slaptosios tarybos, 
jog būtina taikingiau elgtis su karštakraujais ir karštagal- 
viais jaunuoliais, neturinčiais gyvenimo patirties. Nedvejo- 
damas jis priskyrė tam tikrą kaltę antstoliui, kurio elgesys 
sukiršino jaunuolį. 

Tokie buvo vieši pareiškimai. O asmeniniai laiškai 
draugams, kurie galėjo sužinoti apie šį reikalą, buvo dar 
palankesni. Seras Aštonas teigė, esą šiuo atveju atlaidu- 
mas būtų naudingas politiškai ir sulauktų žmonių pritari- 
mo; tuo tarpu žinant, kaip Škotijoje gerbiamos laidotuvės, 
griežtas elgesys su jaunuoju Ravensvudu, kuris stengėsi 
neleisti jo tėvui skirtų gedulingų apeigų sutrukdyti, sukeltų 
visuotinį nepasitenkinimą. Pagaliau kilniaširdžio ir gerai nu- 
siteikusio žmogaus tonu jis itin pabrėžė, jog šiam įvykiui 
nereikėtų skirti bent kiek didesnio dėmesio. Jis delikačiai 
priminė, kokie sudėtingi jo santykiai su jaunuoju Ravensvudu 
po ilgai užsitęsusio bylinėjimosi, dėl kurio šios kilmingos 
giminės valdos visiškai sumažėjo, ir prisipažino, jog jam 
būtų labai malonu nors iš dalies atsilyginti tai šeimai, kuri dėl 
jo, sero Viljamo, nukentėjo, nors tai buvę ginant jo paties 
teisingą ir teisėtą reikalą. Todėl jis primygtinai ir asmeniškai 
prašąs šio įvykio toliau nebegvildenti - ir leido suprasti, 
jog tokiu palankiu pareiškimu ir tarpininkavimu jis pats no- 
rįs visa tai užbaigti. Tačiau itin įsidėmėtina, jog, prieštarau- 
damas savo įpročiui, jis nieko nepranešė ledi Ašton apie 
kapinėse kilusį triukšmą, be to, nors ir užsiminė apie tai, 
kaip Liusi išgąsdino buivolas, tačiau smulkiau neaprašė 
to įdomaus ir siaubingo įvykio. 

Sero Viljamo Aštono politiniai bendraminčiai ir ko- 
legos labai nustebo gavę tokio netikėto turinio laiškus. 
Lygindamas su kitais savo laišką vienas nusišypsojo, ki- 
tas kilstelėjo aukštyn antakius, trečias pritardamas visų 
nuostabai linktelėjo galvą, o ketvirtas paklausė, ar nėra 

abejonės, jog tai visi laiškai, lordo antspaudo saugoto- 
jo parašyti tuo klausimu. 

- Labai keista, milordai, - pareiške vienas iš jų, - kad 
nė viename iš tų pareiškimų neatsispindi reikalo esmė. 

Tačiau niekas negavo laiškų su išsakyta priešin- 
ga nuomone, nors iš visko atrodė, kad tokia galėjo būti. 

- Na, - pasakė vienas žilaplaukis valstybės veikė- 
jas, kuris visaip laviruodamas išlaikė savo postą prie vairo, 
nors per trisdešimt metų vyriausybės laivas ne kartą pakei- 
tė kursą, - manau, seras Viljamas neužmiršo senos škotų 
patarlės: ėriuko kailis parduodamas turguje taip, kaip ir se- 
no avino. 

- Teks patenkinti jo norą, - atsiliepė kitas, - nors 
jis atrodytų ir netikėtas. 

- Užsispyrėlis visada elgiasi taip, kaip jam šauna į 
galvą, - pridūrė senasis patarėjas. 

- Nepraeis nė metai, ir antspaudo saugotojas gai- 
lėsis savo poelgio, - pareiškė trečiasis. - Jaunasis Ra- 
vensvudas dar užkurs jam pirtį. 

- Na, okaip jūs, milordai, pasielgsite su tuo vargšu 
jaunuoliu? - paklausė Tarybai pirmininkavęs markizas. 
Lordas saugotojas užvaldė visus jo dvarus, o Ravensvu- 
dui nebeliko nė kryželio persižegnoti. 

ia senasis lordas Terntipetas padeklamavo: 


- Kas negali užmokėti, 
Teks nuo rimbo nukentėti. 


Taip buvo elgiamasi prieš revoliuciją: Luitur cum persona, 
gui Iuere non potest cum crumena*. Puiki juridinė lotynų 
kalba, milordai! 


* 


Savo kūnu užmoka tas, kas negali užsimokėti pinigais 
(lot). 

- Nematau priežasties, milordai, - pareiškė marki- 
zas, - kodėl mes turėtume tą reikalą toliau svarstyti. Tegul 
lordas saugotojas elgiasi taip, kaip jam atrodo geriau. 

- Sutinkame, sutinkame. Tegul tvarkosi pats lordas 
saugotojas. Dėl formos, kad būtų tvirčiau, paskirsim jam 
padėjėją, kad ir lordą Herplhulį, beje, jis dabar serga. Po- 
nas sekretoriau, prašom užprotokoluoti. O dabar, milor- 
dai, reikia išspręsti to vėjavaikio Ierdo Baklo baudos klau- 
simą. Manau, jog tai priklauso lordui iždininkui. 

- Ar ne gėda kišti rankas į mano maisto kraitelę? - 
sušuko lordas Terntipetas. - Aš jau seniai jį nusižiūrėjau ir 
nusprendžiau juo pasmaguriauti. 

- Kalbant jūsų taip mėgstamomis patarlėmis, mi- 
lorde, - atkirto markizas, - jūs esate kaip tas malūnininko 
šuo, kurs laižosi dar neatrišus maišo. Bauda jam dar 
nepaskirta. 

- Bet tam tereikia tik brūkštelėti plunksna, - pa- 
prieštaravo lordas Terntipetas, - ir manau, jog nė vienas iš 
čia esančių kilniųjų lordų nedrįs tvirtinti, kad aš, kuris jau 
trisdešimt metų visada su viskuo sutikdavau, darydavau 
viską, kas buvo liepiama, išsižadėdavau visko, ko reikė- 
davo išsižadėti, prisiekdavau, kaireikėdavo prisiekti, žodžiu, 
per visą tą laiką ištikimai tarmavau tėvynei ir gerais, ir blo- 
gais laikais, - ir dabar po tokio sekinančio darbo nors 
retkarčiais negaučiau kuo praskalauti gerklę. Ar ne? 

- Iš tiesų, milorde, - atsakė markizas, - būtų visai 
nepagrįsta manyti, jog galima numalšinti jūsų troškulį, ar- 
ba matyti, kad jūsų gerklėje kažkas įstrigęs, todėl reikia ją 
praplauti. 

Tuoir užbaigiame anų laikų Slaptosios tarybos po- 
sėdžio aprašymą. 


VI skyrius 


Nejau kariai suėjo čia 
Klausytis pasakėlių 
Ir mirtį nešančių ginklų 
Aplaistyt ašarėlėm? 


Henris Makenzis* 


Tos dienos vakare, kailordas saugotojas ir jo duktė 
buvo išgelbėti nuo jiems gresiančios pražūties, du nepa- 
žįstamieji sėdėjotolimiausiame kambarėlyje nedidelės nuo- 
šalios smuklės, arba greičiau aludės, vadinamos "Lapės 
urvas", esančios per tris ar keturias mylias nuo Ravensvu- 
do pilies ir per tokį pat nuotolį nuo apgriuvusio bokšto - 
“Vilko uolos" - taigi vidurkely tarp jų. 

Vienas sugėrovas buvo kokių keturiasdešimties 
metų; jis buvo aukštas, liesas kumpanosis, juodomis skvar- 
biomis akimis, gudria ir pikta veido išraiška. Antrasis, gal 
penkiolika metų jaunesnis, buvo žemas, kresnas, raudon- 
skruostis, rudaplaukis. Jo žvilgsnis buvo atviras, ryžtingas 
ir linksmas, o pilkoms akims gyvumo ir išraiškingumo teikė 
nerūpestingumas, laisvumas ir vidinė drąsa. Ant stalo sto- 
vėjo ropinė vyno (tais laikais vynas iš statinaičių būdavo 
pilstomas į alavines ropines), o kiekvienas iš jų turėjo po 
kvaigą**. Tačiau linksmybės čia nesimatė. Sukryžiavę ran- 
kas, susirūpinusiais veidais jie žvelgė vienas į kitą tylėda- 


* 


Henris Makenzis (1745-1831) - škotų romanistas ir dra- 
maturgas. 

2 Bokalas, padarytas iš vienos su kita sujungtų lentelių. 
Kvaigai būdavo įvairaus dydžio, iš jų paprastai gerdavo vyną arba 
degtinę. Dažnai jie būdavo iš brangios medienos, su įmantnais 
sidabriniais aptaisais (Aut. pastaba). 

mi, kiekvienas paskendęs savo mintyse, nelinkęs bendrauti 
su kaimynu. 

Pagaliau jaunesnysis nutraukė tylą. 

- Koks velnias jį ten sulaikė taip ilgai? - sušuko jis. 
- Matyt, jam nieko neišdegė. Kodėl jūs man neleidot eiti 
kartu su juo? 

- Kiekvienas pats turi atkeršyti už padarytą skriau- 
dą, - atsakė senesnysis. - Mes ir taip rizikuojame gyvybe 
įsipainioję į tą reikalą. 

- Ir vis dėlto jūs bailys, Kraigengeltai, - pareiškė 
jaunesnysis. - Daug kas jau seniai taip mano. 

- Bet niekas dar nedrįso man į akis to pasakyti! - 
suriko Kraigengeltas čiupdamas už špagos rankenos. 
Gerai, kad aš ne karštakošis, o tai... - jis nutilo laukda- 
mas savo pašnekovo atsakymo. 

- O ką jūs? - šaltai atsakė tas. Tai kodėl nieko 
nedarote? 

Kraigengeltas truktelėjo špagą aukštyn keletą co- 
lių, bet tuoj pat vėl įgrūdo atgal į makštį. 

- Todėl, - atrėžė jis, - kad yra svarbesnių dalykų, dėl 
kurių verta rizikuoti, negu dvidešimt tokių vėjavaikių mul- 
kių kaip jūs. 

- Jūs teisus, -tarėjo pašnekovas, -jei šita konfiskaci- 
ja ir paskutinė bauda, kurios gviešiasi tas iškaršėlis suk- 
čius Terntipetas, nebūtų atėmusios iš manęs pastogės ir 
visos naudos, tai būčiau buvęs paskutinis plevėsa ir avi- 
dvakas, patikėdamas jūsų gražiais pažadais gauti man 
vietą airių brigadoje. Kam man ta airių brigada? Esu tikras 
škotas, kaip buvo ir mano tėvas. O mano senelė teta ledi 
Gemington juk negyvens amžinai! 

- Taip tai taip, Baklai, - prieštaravo Kraigengeltas, - 
bet ji gali dar gerokai pratempti. O kai dėl tavo tėvo, tai 
jis turėjo Žemės ir pinigų, neužstatinėjo turto, neturėjo rei- 
kalų su palūkininkais, su kiekvienu atsiskaitydavo ir gyve- 
no iš savo gero. 

- O kas kaltas, kad aš negaliu gyventi taip, kaip 
jis? - paklausė Baklas. - Kas, jei ne pats šėtonas ir jūs bei 

jūsų bendrai padėjo man prarasti visą mano labą? O da- 
bar turiu bastytis kaip jūs: vieną savaitę skleisti slaptas 
žinias iš Sen Žermeno*, kitą - gandus apie kalniečių sukili- 
mą; pusryčiauti pas nusenusias jakobitų matronas, už tai 
joms dalydamas savo seno peruko garbanas vietoj ševal- 
jė plaukų; padėti savo draugužiui ginčytis, o kritišku mo- 
mentu pasprukti - juk toks svarbus politinis agentas nega- 
li nei iš šio, nei iš to žūti. Ir visa tai - už kąsnį duonos ir 
už malonumą vadintis kapitonu. 

- Manote, jog išdrožėte puikią kalbą, - pasakė Krai- 
gengeltas, - ir dar pasišaipėte iš manęs. Ar geriau mirti 
iš bado arba kabėti kartuvėse, negu gyventi taip, kaip aš 
gyvenu vien dėl to, kad karalius neturi kuo užmokėti savo 
samdiniams? 

- Mirti iš bado padoriau, Kraigengeltai, o kartuvių 
vis vien neišvengsi. Man galva neišneša, ko tu nori iš to 
vargšo Ravensvudo. Pinigų jis turi ne daugiau kaip aš; vi- 
sos jo Žemės užstatytos ir įkeistos, o pajamų neužtenka 
nė palūkanoms apmokėti; ko jūs tikitės veldamasis į jo 
reikalus? 

- Būk ramus, Baklai, aš žinau, ką darau, - atsakė 
Kraigengeltas. - Vien tai, kad jis iš garsios giminės, ojo tė- 
vas gerai pasitarnavo 1689 metais, bus kaip reikiant įvertin- 
ta Versalyje ir Sen Žermene, be to, žinokite, jog jaunasis 
Ravensvudas visiškai ne toks kaip jūs. Jis gabus ir taktiš- 
kas, drąsus bei sumanus ir užsienyje pasirodys kaip jau- 
nuolis su galva ir širdimi, nutuokiąs ne tik apie žirgo greitį 
bei sakalo skrydį. Pastaruoju metu aš netekau pasitikėji- 
mo dėl to, kad užverbuoju vien tokius vyrus, kurie temoka 
tik pabaidyti elnią ar prijaukinti sakalą. O Ravensvudas iš- 
silavinęs, sumanus ir protingas. 
> Sen Žermenas - netoli Paryžiaus esanti pilis, kurią Pran- 
cūzijos karalius paskyrė Jokūbui II Stiuartui po to, kai jis buvo 
ištremtas iš Anglijos 1688 m. Jokūbas II, o vėliau jo sūnus Jokū- 
bas Edvardas, ševaljė Sen Žoržas (1688-1766), vadinamas pre- 
tendentu, ne kartą bandė susigrąžinti sostą. Karaliaus ir jo sūnaus 
šalininkai buvo vadinami jakobitais. 

- Ir vis dėlto jis nesugebėjo išvengti jūsų spąstų, 
Kraigengeltai! - prieštaravo jaunesnysis pašnekovas. - Bet 
nepykit, jūs juk nesikausite, todėl palikite špagą ramybė- 
je. Geriau tykiai ramiai papasakokite, kaip jums pasise- 
kė prisivilioti jaunąjį Ravensvudą? 

- Aš pritariau jo troškimui keršyti, Baklai, - atsakė 
Kraigengeltas. - Jis niekada manimi nepasitikėjo, bet aš 
nutaikiau progą ir smogiau, kai jis nuo užgaulių ir skriau- 
dų buvo įkaitęs ligi raudonumo. Siuo metu jis nuvyko, kaip 
pats sako (o gal taip ir mano), išsiaiškinti su seru Vilja- 
mu Aštonu. Bet paklausykit: jei jiedu susitiks ir advokatas 
privers jį teisintis, Ravensvudas jį užmuš, nes vaikino akys 
taip žybčiojo, jog nebuvo galima apsirikti, kokie jo ketini- 
mai. Šiaip ar taip, jis įvarys Aštonui tiek baimės, kad bus 
apkaltintas pasikėsinęs į Slaptosios tarybos nario gyvy- 
bę. Taigi tarp jo ir vyriausybės atsivers bedugnė, Škotijoje 
jam pasidarys per karšta, Prancūzija pasiūlys prieglobstį, ir 
mes visi išplauksime prancūzų brigantina “L'Espoir''*, 
laukiančia mūsų netoli Eimuto. 

- Puiku, -tarė Baklas. - Škotijoje man daugiau nieko 
nebeliko, o jeigu mūsų draugystė su Ravensvudu padės, 
kad būtume geriau priimti Prancūzijoje, tai, dievaži, tebū- 
nie taip! Abejoju, ar mūsų pačių nuopelnai suteiks mums 
ten nors kokių paaukštinimų. Manau, jog, prieš pasi- 
rodydamas čia, jis pasiųs antspaudo saugotojui kulką į 
pakaušį. Per metus reiktų nušauti vieną kitą valstybinį 
niekšą kitiems pamokyti, kaip reikia elgtis. 

Visiškai teisingai, - pritarė Kraigengeltas, tai 
primena man, jog reikia pasižiūrėti, ar pašerti ir paruošti 
kelionei mūsų arkliai, nes, jeigu Ravensvudas įvykdys sa- 
vo darbą, nebus laiko kada žolei augti po jų kanopomis. 

Nuėjęs ligi durų jis apsigręžė ir labai rimtu veidu 
pridūrė: 


"Viltis" (pranc.). 

- Kad ir kas iš viso Šito reikalo išeis, jūs, manau, 
prisiminsite, jog aš nieko neužsiminiau Ravensvudui apie 
smurtą, kurį įvykdyti jam galėtų šauti į galvą. 

- Zinoma, nė žodelio, - atsakė Baklas. - Jukjūs gerai 
žinote, koks pavojus slypi tame baisiame žodyje 'bend- 
rininkas"' 

O paskui pusbalsiu padeklamavo: 


Rodyklės tyli, bet jos duoda ženklą 
Ir rodo aiškiai į žudiko smūgį. 


-Kąten murmi sau po nosimi? - susirūpinęs paklau- 
sė Kraigengettas. 

- Nieko... tai eilės, kurias kažkada girdėjau sceno- 
je, - atsakė jo bandžius. 

- Žinai, Baklai, - tarstelėjo Kraigengeltas, - mano 
manymu, iš jūsų būtų neblogas aktorius: jums viskas tik 
juokai ir pokštai. 

- Ir aš taip kartais pagalvodavau, - atsakė Baklas. - 
Manau, jog tai būtų saugiau, negu vaidinti su jumis tame 
Pragaištingame sąmoksle. Bet nepamirškite savo vaid- 
mens, apžiūrėkite arklius - kaip ir dera tikram arklininkui! 
Aktorius! Vaidila! - kartojo Baklas likęs vienas. - Už tuos 
žodžius reikėjo jį persmeigti, bet ar verta prasidėti su bai- 
liu? O vis dėlto man patiktų būti aktoriumi. Palaukit... Pa- 
žiūrėkim... Va kaip suvaidinčiau "Aleksandro" tragedijoje*: 


Išgelbėt meilės aš iš kapo pakilau, 
Ištraukite kardus, aš jums sakau; 
Neatiaikys nė vienas šio puolimo, 

Man liepia meilė, o šlovė man kelią skina. 


2 „„suvaidinčiau "Aleksandro" tragedijoje... - Kalbama 
apie anglų dramaturgo Natanielio Li (1653-1692) tragediją '"Ka- 
ralienės - varžovės, arba Aleksandro Didžiojo mirtis''. Cituojamos 
silutės iš IV v., 2 sc. 

Kai uždėjęs ranką ant špagos Baklas griausmingu 
balsu deklamavo šias pompastiškas vargšo Li eiles, at- 
skubėjo susirūpinęs Kraigengeltas. 

- Mes pražuvome, Baklai! Ravensvudo žirgas įsi- 
painiojo į apynasrį ir visiškai apšlubo. Jo ristūnas per die- 
ną nusivarys, 0 kito arklio jis neturi. Taigi jis negalės išjoti. 

- Taigi, taigi - šįkart nepavyks dumti žaibo greitu- 
mu, - šaltai atsakė Baklas. - Bet palaukit, jūs galite jam 
atiduoti savo arklėką. 

- Ką? O pats įkliūti? Ačiū už tokį pasiūlymą, - atrėžė 
Kraigengeltas. 

- Kodėl? - prieštaravo Baklas. - Jeigu lordui sau- 
gotojui būtų atsitikusi nelaimė, - kuo aš nenorėčiau tikėti, 
nes Ravensvudas ne toks, kad šautų į beginklį senį, - bet 
jeigu pilyje ir įvyko kokios grumtynės, jūs ten neprikišote 
nagų, taigi nėr ko bijoti. 

- Zinoma, žinoma, - atsakė anas susirūpinęs, - bet 
prisiminkite mano įsipareigojimą Sen Žermenui. 

- Daug kas mano, jog tas įsipareigojimas - tai jūsų 
pačių pramanas, kilnusis kapitone. Na, jei neduosite savo 
arklio, tai, po velnių, tegul jis ima mano. 

- Jūsų? - nustebo Kraigengeltas. 

- Taip, mano, - patvirtino Baklas. - Ir niekas nepa- 
sakys, kad aš, prižadėjęs paremti bajoro garbę, paskui 
nepadėjau jam nei jos apginti, nei iš bėdos išsipainioti. 

- Jūs atiduosite jam savo arklį? Ar pagalvojote, ko- 
kį nuostolį patirsite? 

- Nuostolį? Tiesa, palšasis Gilbertas man kainavo 
dvidešimt auksinių, bet jo ristūnas taip pat šio to vertas, o 
juodbėris Mauras, jį išgydžius, bus vertas dvigubai tiek. 
Aš žinau, kaip tai padaryti. Reikia paimti riebų žinduklį 
šuniuką, nudirti jam odą, išimti vidurius, prikimšti juodųjų 
ir pilkųjų sraigių ir ilgokai kepti, aplaistant lavandų alie- 
jumi, sumaišytu su šafranu, cinamonu ir medumi, o paskui 
išvarvėjusiais riebalais ištepti ir įtrinti... 

- Gerai, Baklai, tik dar neišgijus sausgyslėms, ne, 
dar neiškepus šuniukui, jūs būsite sučiuptas ir pakartas. 

Nė neabejokit, jog Ravensvudą vysis kaip patrakę. Kažin 
ką duočiau, kad mūsų pasimatymo vieta būtų arčiau kran- 
to. 

- Dievaži! - sušuko Baklas. - Tuomet man reikėtų 
tučtuojau išspausti ir palikti jam savo arklį. Klausykit, klau- 
sykit, jis atjoja. Girdžiu kanopų bildesį. 

- Ar manot, kad jis vienas? - sukluso Kraigengeltas. 
- Man rodos, jog kažkas jį vejasi. Girdžiu keleto arklių 
šuolius... taip, taip, daugiau nei vieno arklio. 

- Ramiau, ramiau! Tai tamaitė eidama į šulinį van- 
dens kaukši klumpėmis. Dievaži, kapitone, jums vertė- 
tų atsisakyti ir kapitono, ir slaptosios tarnybos, nes jūs 
bailus kaip kiškis. O, štai ir Ravensvudas, vienas, bet ap- 
niukęs it lapkričio naktis. 

Ir iš tikrųjų tą akimirką į kambarį įžengė jaunasis 
Ravensvudas, apsigobęs apsiautalu, rankas sukryžiavęs 
ant krūtinės, rūsčiu ir nusiminusiu veidu. Įėjęs jis numetė 
apsiautalą, krito ant kėdės ir, regis, giliai nugrimzdo min- 
tyse. 

- Kas atsitiko? Ką jūs padarėte? - beveik tuo pat 
metu sušuko Kraigengeltas ir Baklas. 

- Nieko, - niūriai atkirto Ravensvudas. 

- Nieko? Jūs palikote mus tvirtai pasiryžęs privers- 
ti senąjį niekšą užmokėti už visas skriaudas, padarytas 
jums, mums ir visai šaliai. Ar matėte jį? 

- Mačiau, - atsakė jaunasis Ravensvudas. 

- Matėte ir neatsiteisėte už visas savo nuoskau- 
das? - toliau klausinėjo Baklas. - To nesitikėjau iš jaunojo 
Ravensvudo. 

- Man nesvarbu, ko jūs tikėjotės, atsakė Ra- 
vensvudas. - Jums, sere, aš nelinkęs duoti savo elgesio ata- 
skaitos. 

Nusiraminkit, Baklai! įsiterpė Kraigengeltas 
matydamas, kad jo bendras rengiasi kažką piktai atkirsti. 
Ravensvudui, matyt, kažkas sukliudė, bet jis turėtų atsipra- 
Šyti ir patenkinti smalsumą tokių draugų kaip jūs ir aš. 

- Draugų, kapitone Kraigengeltai! - išdidžiai atšovė 
Ravensvudas. - Neprisimenu, kad mes kada nors buvome 
tokie artimi, jog galėtume vadintis draugais. Manau, jog 
mūsų bičiulystė reiškia tik tiek, kad mes susitarėme kar- 
tu išvykti iš Škotijos, kai aš apsilankysiu kažkada ma- 
no protėviams priklausiusioje pilyje ir pasišnekėsiu su jos 
dabartiniu valdytoju - aš negaliu jo vadinti teisėtu savinin- 
ku. 

Visiškai teisingai, pone Ravensvudai, atsakė 
Baklas, - o kadangi jūs ketinote dar kišti galvą į pavo- 
jų, mudu su Kraigiu maloniai sutikome jūsų palaukti, nors 
mums tai buvo rizikinga. Kraigiui, žinoma, vis tiek pat, 
nes jam jau nuo pat gimimo buvo lemta tabaluoti kartuvė- 
se, bet aš nenorėčiau suteršti savo giminės vardo tokiu 
galu ir dar dėl kito Žmogaus. 

- Ponai, - kreipėsi į juos jaunasis Ravensvudas, - 
labai apgailestauju, suteikęs jums tiek nemalonumų, bet 
aš juk turiu teisę pats spręsti savo reikalus ir neketinu nie- 
kam duoti už tai ataskaitos. Aš pakeičiau savo nuomonę 
ir kol kas nesirengiu išvykti iš Škotijos. 

- Nesirengiate išvykti! - suriko Kraigengeltas. - Ne- 
vyksite po to, kai aš padėjau tiek pastangų ir sukišau tiek 
pinigų, rizikavau būti išaiškintas, užmokėjau už frachtą ir 
laivo prastovą! 

- Sere, - atsakėjaunasis Ravensvudas, -kai nutariau 
skubotai palikti savo šalį, aš pasinaudojau jūsų paslaugo- 
mis pasirūpinti išvykimo priemonėmis, bet neprisimenu, 
jog būčiau įsipareigojęs išvažiuoti net ir tuomet, jei ma- 
no nuomonė pasikeistų. Už rūpestį manimi dėkoju ir at- 
siprašau, o už išlaidas, - pridūrė jis, kišdamas ranką į 
kišenę, - atsilyginsiu konkrečiau. Nežinau, kiek kainuoja 
frachtas ir laivo prastova, kapitone Kraigengeltai, bet štai 
mano kapšas, pasiimkite, kiek reikia. 

Ir Ravensvudas ištiesė kapšelį su keletu auksinių 
apsišaukėliui kapitonui. Bet dabar atėjo eilė įsikišti Bak- 
lui. 

- Matau, Kraigi, - tarė jis, - jog jums niežti nagai 

griebti šitą žalią kapšą. Bet prisiekiu Dievui, jeigu bandysit 
čiupti, aš nukaposiu jums pirštus šituo durklu. Jei Ra- 
vensvudas pakeitė savo nusistatymą, mums nėra ko čia 
pasilikti. Bet pirmiausia leiskit man pasakyti jam... 

- Sakykite, ką norite, - nutraukė Kraigengeltas, - tik 
duokit man įspėti Ravensvudą, kokių nemalonumų jis tu- 
rės atsisakęs mūsų draugystės, priminti jam, kiek pavojų 
jo laukia likus čia ir kiek sunkumų, su kuriais teks susidur- 
ti, jei prisistatys į Versalį ir Sen Žermeną netarpininkaujant 
tiems, kurie jau užmezgė naudingų ryšių. 

- Beto, neteks mažių mažiausiai vieno doro ir gar- 
bingo Žmogaus draugystės, - pridūrė Baklas. 

- Ponai, - kreipėsi Ravensvudas, - leiskite man dar 
kartą priminti jums, kad mūsų trumpalaikiai ryšiai jums 
pasirodė svarbesni, nei aš tikėjausi. Jei pasirodyčiau sveti- 
mų šalių dvaruose, manęs neturės pristatyti kažkoks intri- 
gantas ir avantiūristas, ir aš nematau reikalo branginti kaž- 
kokio karštakošio peštuko draugystę. 

Ir, nelaukdamas atsakymo, Ravensvudas išėjo iš 
kambario, sėdo ant arklio ir nubildėjo. 

- Po velnių! - sušuko kapitonas Kraigengeltas. 
Mano rekrūtas pabėgo. 

- Taip, kapitone, lydeka nuplaukė su visu kabliu- 
ku ir masalu, - patvirtino Baklas. - Bet aš leisiuosi įkandin 
jo, nes jis mane taip įžeidė, jog negaliu nustygti vietoje. 

Kraigengeltas pasisiūlė jam į draugę, bet Baklas 
nesutiko: | 

- Ne, ne, kapitone, pasėdėkite prie židinio, kol aš 
grįšiu. Su sveiku kailiu geriau miegoti. 


Senutei prie pečiaus terūpi mažai, 
Kaip viesulas siaučia už lango piktai. 


Ir, dainuodamas šitą dainelę, Baklas išėjo iš kam- 
bario. 

VII skyrius 


Na, Bili Bjukai, būk žvalus 
Ir daug čia neplepėk, 
O jei esi tikrai narsus, 
Tai ginklo nepadėk. 


Senovinė baladė 


Pamatęs, kas nutiko jo atsarginiam žirgui, Ra- 
vensvudas vėl sėdo ant savo ristūno ir, nenorėdamas jo 
visiškai nuvaryti, jojo žingine nuo “Lapės urvo" smuklės 
senojo bokšto "Vilko uola" linkui. Staiga jis išgirdo užpaka- 
ly šuoliuojant arklį ir apsigręžęs pamatė, jog jį vejasi Bak- 
las, kuris keletą minučių užtruko smuklėje, nes negalėjo 
atsispirti pagundai nurodyti arklininkui, kaip gydyti raišąjį 
arklį. Už sugaištą laiką jis atsigriebė spausdamas arklį 
šuoliuoti ir pasivijo Ravensvudą toje vietoje, kur kelias ėjo 
per pelkėtą tyriaukį. 

- Sustokit, sere! - suriko Baklas. - Aš ne koks nors 
politinis agentas, kuris taip brangina gyvybę, kad bijo ja 
rizikuoti, norėdamas apginti savo garbę. Aš esu Frankas 
Heistonas iš Baklo, ir tas, kas mane įžeis žodžiu, veiksmu, 
gestu ar Žvilgsniu, turės už tai atsiskaityti. 

Labai gerai, pone Heistonai iš Baklo, kuo 
ramiausiu ir abejingiausiu tonu atsakė jaunasis Raven- 
svudas, - bet tarp mūsų nebuvo jokių ginčų, ir nenorė- 
čiau, kad būtų. Mūsų keliai namo - kaip ir mūsų gyveni- 
mo keliai - skirtingi, ir nemanau, jog jie galėtų susikirsti. 

- Nejau? - karštai sušuko Baklas. - Bet, dievaži, man 
regis, gali. Jūs pavadinote mus intrigantais ir avantiūris- 
tais. 

- Prisiminkite tiksliau, pone Heistonai, tuos Žo- 
džius aš taikiau jūsų bendrui, o jūs juk žinote, kad jis toks 
ir yra. 

- Na tai kas? Jis buvo mano draugėje, ir niekas 
tenedrįsta - teisingai ar neteisingai - įžeisti mano draugo, 
kol jis kartu su manimi. 

Tuomet, pone Heistonai, - lygiai taip pat šalta- 
kraujiškai atsakė Ravensvudas, - jums reikėtų atsargiau 
rinktis bendrininkus, kitaip teks gerokai pasukti galvą, kaip 
juos apginti. Jokite namo, sere, išsimiegokite, O rytoj ra- 
miau apsvarstysite savo pyktį. 

- Ne, ne, pone Ravensvudai, aš ne toks Žmogus, 
kaip manote. Išdidžia laikysena ir išmintingais žodžiais 
manęs nepapirksite. Be to, jūs pavadinote mane karštako- 
šiu peštuku, ir privalote atšaukti tuos žodžius, jei norite iš- 
siskirti geruoju. 

Tiesą sakant, vargu ar atšauksiu, pareiškė 
Ravensvudas, - nebent jūs savo elgesiu įrodytumėte, jog 
aš apsirikau. 

- Tuomet, sere, - atkirto Baklas, - labai apgailestauju, 
bet, jeigu jūs neatsiprašysite už įžeidimus arba jų ne- 
atšauksite, ar nepaskirsite susitikimo vietos ir laiko, aš, 
nors ir gerbdamas jūsų asmenybę, tarsiu griežtą žodį ir 
smogsiu negailestingą smūgį būtent čia. 

To nebus, - pareiškė Ravensvudas. - Esu pa- 
tenkintas, jog viską padariau, idant išvengčiau konflikto su 
jumis, bet jeigu jūs reikalaujate, man vis tiek - Čia ar kur 
nors kitur. 

- Tai lipkit nuo arklio ir išsitraukit špagą, - pasakė 
Baklas, pirmas rodydamas pavyzdį. - Aš visada maniau ir 
kalbėjau, jog jūs tikras vyras, ir apgailestauju, kad teks pa- 
keisti savo nuomonę. 

- Jums neteks to padaryti, - atsakė Ravensvudas, 
nušokdamas nuo arklio ir pasiruošdamas gintis. 

Špagos bemat susikryžiavo ir dvikova prasidėjo. 
Ypač karštai puolė Baklas, kuris buvo gerai įgudęs šioje 
srityje ir mokėjo puikiai valdyti ginklą. Tačiau šį sykį patir- 
tis jam nepadėjo: netekęs kantrybės dėl šaltakraujiškos ir 
paniekinamos jaunojo Ravensvudo laikysenos ir dėl to, 
kad šis ne iš karto priėmė jo iššūkį, jis neišlaikė ir puolė 


75 


priešininką su neapsakomu įkarščiu. Ravensvudas, ku- 
ris buvo ne ką mažiau patyręs, bet kur kas santūresnis, dau- 
giausia tiktai gynėsi ir net nepasinaudojo vienu kitu pra- 
našumu, kurį jam suteikė įsikarščiavęs varžovas. Paga- 
liau, įnirtingu išpuoliu bandydamas pribaigti Ravensvudą, 
Baklas paslydo ir krito ant žalios velėnos, jų dvikovos vie- 
tos. 

- Dovanoju jums gyvybę, sere, - tarė jaunasis Ra- 
vensvudas, - pasistenkit pasitaisyti. 

- Bijau, kad nieko gera iš manęs neišeis, - atsakė 
Baklas, iš lėto keldamasis ir pasiimdamas špagą. Jis atro- 
dė ne toks jau nepatenkintas kovos baigtimi, kaip buvo 
galima tikėtis žinant jo karštą būdą. - Dėkoju už gyvybę, 
sere, - tęsė jis. - Štai mano ranka; aš nenirštu ant jūsų nei 
dėl to, kad man nepasisekė, nei dėl to, kad jūs geriau 
valdote špagą. 

Ravensvudas įdėmiai pažvelgė į jį ir, ištiesęs ranką, 
tarė: 

- Jūs esat doras vaikinas, Baklai, ir aš jus įskaudi- 
nau. Nuoširdžiai atsiprašau užįžeidžiamus žodžius, ištartus 
skubom ir neapgalvotai; esu įsitikinęs, jog jie visiškai netei- 
singi. 

- Iš tikrųjų, pone? - apsidžiaugė Baklas, ir jo vei- 
das iškart įgavo jam būdingą lengvabūdiškai įžūlią išraiš- 
ką. - Šito aš nesitikėjau iš jūsų, nes, kiek esu girdėjęs, jūs 
nelabai linkęs atšaukti savo nusistatymus ir žodžius. 

- Niekada jų neatšauksiu, jei esu gerai apgalvo- 
jęs, - atsakė Ravensvudas. 

- Vadinas, jūs išmintingesnis už mane, nes aš vi- 
sada pirmiausia šaukiu į dvikovą, o paskui aiškinuosi. Jei- 
gu vienas žus, - sąskaitos baigtos, O jei ne, tai po karo 
daug lengviau susitaikyt. Bet ko čia nori tas vaikiščias? - 
užklausė Baklas. Gaila, kad jis nepasirodė keliomis 
minutėmis anksčiau! Beje, vis tiek mes būtume baigę, o 
šitaip gal ir ne blogiau negu kitaip. 

Jam bekalbant minėtasis vaikiščias pagaliu pliek- 
damas asilą, kuriuo jojo, vertė jį dumti visu greičiu, o pats, 

nelyginant koks nors Osiano* herojus, jau iš toli skelbė 
naujieną: 

- Ponai, ponai! Gelbėkitės! Šeimininkė liepė pa- 
sakyti, jog smuklėje kareiviai. Jie suėmė kapitoną Krai- 
gengeltą ir ieško Baklo. Jokit iš čia kuo greičiau! 

- Dievaži, tu teisus, drauguži, - sutiko Baklas. - Še 
tau sidabrinis šešiapensis už pranešimą. Duočiau dvigu- 
bai tiek tam, kas pasakytų, kur man joti. 

- Aš pasakysiu, Baklai, - tarė Ravensvudas, - jokit 
su manim į "Vilko uolą"'. Senajame bokšte yra tokių vietelių, 
kur jūsų nesuras nė tūkstantis kareivių. 

- Bet tai užtrauks jums bėdą, Ravensvudai; jeigu 
jūs dar nejsivėlėte į jakobitų paines, tai nėra reikalo jū- 
sų ten traukti. 

- Menkniekis, aš nieko nebijau. 

- Tuomet aš mielai josiu su jumis; tiesą sakant, 
nežinau, kur Kraigis ketino šįvakar mus nuvesti, bet ne- 
abejoju, jog suimtas jis papasakos visą tiesą apie mane ir 
tūkstantį pramanų apie jus, kad tik pats išsisuktų iš kil- 
pos. 

Jiedu sėdo ant arklių ir drauge nujojo, pasukę iš 
visiems žinomo kelio į nuošalius, pelkėtus, apleistus takus, 
kurie jiems, kaip patyrusiems medžiotojams, buvo gerai 
pažįstami, bet galėjo sukelti daug sunkumų tiems, kurie 
sekė įkandin jų. Kurį laiką jie jojo tylėdami taip greit, kiek 
tik leido Ravensvudo ristūno jėgos; bet pagaliau atėjo 
naktis, ir jie sulėtino spartį iš dalies dėl to, kad buvo sun- 
ku įžiūrėti kelią, o iš dalies tikėdamiesi, jog jų nebeprisi- 
vys ir nepastebės. 

- Dabar, kai jau galima šiek tiek atleisti apynasrį, - 
prabilo Baklas, - norėčiau jūsų šio to paklausti. 

- Prašau, klauskite, - atsakė Ravensvudas, - bet 
neužsigaukite, jei man pasirodys, jog nereikia atsakyti. 


Ž Osianas. Turima omeny škotų poeto Džeimso Mak- 
fersono (1736-1796) kūrinys "Osiano giesmės" Savo kūrinį jis 
išleido kaip legendinio keltų dainiaus Osiano (III a.) poeziją. 

- Na, štai kas, - tarė jo buvęs priešininkas. - Kurių 
velnių jūs, turėdamas tokią gerą reputaciją, susinešėte 
su tokiu sukčiumi kaip Kraigengeltas ir tokiu pagarsėju- 
siu padauža kaip Baklas? 

- Paprasčiausiai todėl, kad atsidūriau beviltiškoje 
padėtyje ir ieškojau draugų, taip pat atsidūrusių beviltiš- 
koje padėtyje. 

- Tai kodėl taip netikėtai atsimetėte nuo mūsų? - 
toliau kamantinėjo Baklas. 

- Todėl, kad pasikeitė mano planai, - atsakė Ra- 
vensvudas, - ir aš, bent laikinai, atsisakiau savo sumany- 
mo. O dabar, kai sąžiningai ir atvirai atsakiau į jūsų klau- 
simą, pasakykit, kas verčia jus bendrauti su Kraigengeltu, 
kuris ir kilme, ir protu toli gražu neprilygsta jums. 

- Po teisybei, - atsakė Baklas, - tai dėl to, kad esu 
mulkis ir pralošiau visą savo gerą. Mano senelė teta, ledi 
Gernington, matyt, nusprendė gyventi dar vieną amžių, ir 
vienintelė viltis man - vyriausybės pasikeitimas. Su Kraigiu 
susipažinau prie lošimo stalo. Jis sužinojo apie mano pa- 
dėtį ir - nelabasis visada kužda į ausį - pripasakojo viso- 
kiausių nebūtų dalykų apie savo įgaliojimus iš Versalio bei 
ryšius su Sen Žermenu, prižadėjo išsirūpinti man kapito- 
no laipsnį Paryžiuje, ir aš, kaip tikras asilas, įkliuvau į jo 
spąstus. Esu tikras, jog jis jau suspėjo pripasakoti valdžiai 
apie mane kokį tuziną gražių istorijėlių. Štai prie ko mane 
privedė vynas, moterys, žaidimas kauliukais, gaidžių pešty- 
nės, skalikai ir arkliai. 

- Taip, Baklai, - pritarė Ravensvudas, -jūs išpenėjote 
savo antyje gyvates, kurios dabar jums gelia. 

- Pataikėte kaip pirštu į akį, Ravensvudai, - atsakė 
bendrakeleivis. - Bet - ar jums patinka, ar nepatinka - jūs 
išpenėjote savo antyje didžiulę angį, kuri prarijo visas ki- 
tas, o netrukus sušlemš ir jus taip, kaip mano pustuzinis 
gyvačiukų suės visa, kas man beliko - mano arklį ir mane 
patį. 

- Aš neturiu įsižeisti už tai, kad paleidote liežuvį, - 
pareiškė Ravensvudas, - nes pats pirmas daviau pavyzdį. 

Kokia baisia aistra, šnekant be metaforų, jūs mane kaltina- 
te? 

- Kerštotroškimu, sere, keršto. O ši aistra, kuri lygiai 
taip būdinga bajorui, kaip ir vyno bei linksmybių pomė- 
gis su visais kitais priedais, taip pat nekrikščioniška, ir 
kur kas kruvinesnė. Jau verčiau sulaužyti parko užtvarą, no- 
rint pasekti paskui elnę ar mergužėlę, negu nušauti seną 
žmogų. 

- Nesutinku! - prieštaravo jaunasis Ravensvudas. - 
Garbės žodis, niekada neturėjau tokio ketinimo. Aš tik 
norėjau, prieš išvykdamas iš tėvynės, susitikti su prispaudė- 
ju ir išrėžti jam į akis, kokie bus jo tironijos padariniai. 
Aš norėjau iškloti visą teisybę apie mūsų šeimai pada- 
rytą skriaudą taip, kad sukrėsčiau jo sielos gelmes. 

- Galbūt, - atsakė Baklas, - bet senis būtų čiupęs jus 
už pakarpos, prisišaukęs tarnų į pagalbą, 0 tuomet tik- 
riausiai jūs būtumėte ir visiškai iškratęs jo sielą iš kūno. 
Jau vien tik jūsų išvaizda ir elgesys galėtų mirtinai jį išgąs- 
dinti. 

- Bet neužmirškit, ką jis padarė! - prieštaravo Ra- 
vensvudas.  Neužmirškit, kad tas kietaširdis atnešė mū- 
sų šeimai pražūtį ir mirtį: jis sunaikino seną giminę, nužu- 
dė mylimą tėvą! Senovės Škotijoje žmogus, kuris patyręs 
šitiek nuoskaudų ramiai kentėtų, -būtų laikomas netinka- 
mu nei draugui paremti, nei priešui atremti. 

- Na, Ravensvudai, malonu matyti, jog velnias ne tik 
man, bet ir kitiems kartais sumaišo galvą. Kai tik aš keti- 
nu įvykdyti kokią nors kvailystę, jis būtinai įtikina mane, 
jog visam pasaulyje nėra kito tokio reikalingo, kilnaus ir 
garbingo poelgio, o aš pamatau, kur įkliuvau, tik tuomet, 
kai jau ligi juosmens esu įklimpęs pelkėje. Štai ir jūs galė- 
jote tapti žmogžudžiu vien iš pagarbos savo tėvo atmini- 
mui. 

- Jūs kalbate kur kas protingiau, Baklai, negu kad 
buvo galima tikėtis iš jūsų elgesio, - pasakė Ravensvudas. 
- Neabejotina, jog mūsų ydos įsiskverbia į mūsų vidų tokiu 
pat gražiu pavidalu, kokį, pasak prietaringųjų, įgauna ir 

šėtonas, norėdamas suklaidinti žmogų, o mes visą jų siau- 
bingumą pamatome tik tuomet, kai jos mus užvaldo. 

- Bet mes juk galime jų atsikratyti, - prieštaravo 
Baklas, - ir aš tai padarysiu artimiausiu metu, tai yra, - kai 
mirs senoji ledi Gernington. 

- Ar jums žinomas anglų teologo posakis: ' Kelias į 
pragarą grįstas gerais norais''? - paklausė Ravensvudas. 
- Kitais žodžiais tariant: lengviau pažadėti, negu ištesėti. 

- Gerai, - atsakė Baklas, - bet aš pradėsiu jau Šį 
vakarą. Prisiekiu, jog negersiu nė lašo daugiau kaip kvor- 
tą vyno, nebent jūsų bordo būtų ypatingai skanus. 

- “Vilko uoloje" jūs rasite nedaug pagundų, - tarė 
Ravensvudas. - Aš jums tegaliu pasiūlyti tik pastogę. Visos 
mūsų vyno ir maisto atsargos buvo sunaikintos per nese- 
niai įvykusias laidotuves. 

- Tegul neprisireikia greit tokių atsargų panašioms 
progoms, - pasakė Baklas. - Bet nereikėjo per šermenis 
išgerti visko ligi paskutinio lašo: Žmonės sako, jog tai 
pranašauja negandą. 

- Matyt, viskas man pranašauja negandą, tarė 
Ravensvudas. - Bet štai ir "Vilko uola" Viskas, kas ten dar 
yra - jūsų paslaugoms. 

Jūros šniokštimas jau seniai priminė keleiviams, 
kad jie artėja prie uolos, kurios viršūnėje Ravensvudo 
protėvis surentė tvirtovę, nelyginant koks jūrų erelis lizdą. 
Išblyškęs mėnulis, lig šiol rungęsis su skrajais debesė- 
liais, dabar visiškai išlindo iš jų ir apšvietė vienišą, pliką 
bokštą, stovintį ant aukštos uolos, pakibusios virš Siaurės 
jūros. Iš trijų pusių uola buvo labai skardi, ketvirtoji, atsisu- 
kusi į žemyną, kadaise buvo apsaugota iškasto griovio su 
pakeliamuoju tiltu, bet šis sulūžo ir susmuko, 0 griovys 
buvo beveik užneštas žemių, taigi netrukdė raiteliui prajo- 
ti į siaurą kiemą, iš dviejų pusių apsuptą beveik sugriuvu- 
sių ūkinių pastatų ir arklidžių, priekyje, žemyno pusėje, 
stovėjo žema dantyta siena, o priešingoje pusėje - pats 
bokštas; aukštas ir siauras, pastatytas iš pilkšvo akmens, 
blausioje mėnulio šviesoje jis atrodė it milžiniškas skraiste 

apsisiautęs vaiduoklis. Sunku buvo įsivaizduoti labiau ap- 
leistą ir niūresnę buveinę. Kažkur iš apačios sklido 
duslus ir sunkus be paliovos uolas plakančių bangų dunk- 
sėjimas, kuris visiškai derinosi su priešais atsivėrusiu vaiZ- 
du. Tai simbolis nesikeičiančio bei monotoniško liūdesio 
ir siaubo. 2 

Nors dar nebuvo visiškai sutemę, bet šioje at- 
kampioje buveinėje nesimatė nė gyvos dvasios; tik viena- 
me iš siaurų grotuotų langų, išsimėčiusių nevienodu aukš- 
čiu ir nuotoliu vienas nuo kito bokšto sienose, mirksė- 
jo švieselė. 

- Ten, - pasakė Ravensvudas, - gyvena vienintelis 
dar likęs Ravensvudų giminės tarnas. Laimė, kad jis dar 
čia, kitaip mes nerastume nei šviesos, nei ugnies. Sekite 
atidžiai paskui mane, kelias siauras, galima joti tik po vie- 
ną. 

Tiesą sakant, takas ėjo per siaurą sąsmauką, ku- 
rios tolimiausiame gale stovėjo bokštas, pastatytas atsi- 
žvelgiant ne tiek į patogumą, kiek į tvirtumą ir saugumą. Ši 
aplinkybė ir nulemdavo škotų baronams pasirenkant vie- 
tą ir pastato stilių. 

Klausydami šio apleisto būsto šeimininko patari- 
mo joti atsargiai, jie pagaliau pasiekė kiemą. Nors Ra- 
vensvudas labai garsiai baladojo į žemas jeinamąsias du- 
ris ir be perstojo šaukė Kalebą įleisti vidun, tačiau dar il- 
gai nebuvo jokio atsako. 

- Senukas, matyt, kur nors išvykęs, - pagaliau tarė 
jis, - arba įj ištiko priepuolis, nes toks triukšmas, kokį aš 
sukėliau, būtų pažadinęs net septynis miegančius bro- 
lius*. 

Pagaliau atsiliepė baugštus, drebantis balsas: 

- Ponaiti... ponaiti Ravensvudai, ar tai jūs? 

- Taip, tai aš, Kalebai, greičiau atidaryk. 


Li „septynis miegančius brolius. Vienoje ankstyvųjų 
krikščionių legendoje pasakojama, kaip septyni jaunuoliai iš Efe- 
so pasislėpė nuo persekiojimų oloje ir ten buvo užmūryti. Pra- 
miegoję du šimtus trisdešimt metų, jie išėjo iš olos gyvi ir sveiki. 

- Ar čia jūs, ar tik jūsų dvasia? Man jau geriau bū- 
tų išvysti penkiasdešimt velnių negu mano pono šmėklą 
ar jo vėlę. 'Eikite sau, iš kur atėję, aš neleisiu, nors būtu- 
mėt ir dešimt kartų mano ponas, jeigu nesate žmogus iš 
kūno ir kraujo. 

- Tai aš, kvailas seni, - įtikinėjo Ravensvudas, - aš 
gyvas ir sveikas, tik mirtinai sustingęs iš šalčio. 

Šviesa viršutiniame lange dingo ir, sužibsėdama 
tai vienoje, tai kitoje šaudymo angoje, rodė Kalebą lėtai ir 
atsargiai lipant žemyn sraigtiniais laiptais, įtaisytais viename 
senojo bokšto kampiniame bokštelyje. Jis lipo labai pa- 
lengvėle, todėl Ravensvudas kartkartėmis nekantriai šūk- 
telėdavo, o jo dar nekantresnis ir judresnis bendrakeleivis 
ne sykį nusikeikė. Prieš atsklęsdamas duris, Kalebas dar 
kartą paklausė, ar jie iš tikrųjų Žmonės, kad tokį vėlų va- 
karą prašo įleisti vidun. 

- Jei būčiau prie tavęs, senas kvaily, - sušuko Bak- 
las, - tai parodyčiau tau, jog esu iš kūno ir kraujo. 

- Atidaryk, Kalebai, - švelnesniu tonu paliepė jo 
ponas iš dalies dėl to, jog gerbė senąjį ir ištikimąjį rūminin- 
ką, o iš dalies galbūt ir todėl, kad suprato, jog pikti Žo- 
džiai nieko nepadės, kol tarp jų ir Kalebo yra tvirtos, gele- 
žimi apkaustytos ąžuolinės durys. 

Pagaliau drebančiomis rankomis Kalebas pakėlė 
sklendę ir atvėrė sunkias duris. Keleiviai išvydo žilaplaukį 
senuką, praplikusia kakta ir griežtu, rūsčiu veidu, apšviestu 
mirksinčios lempos, kurią jis laikė vienoje rankoje, o kita 
stengėsi pridengti ir apsaugoti liepsną nuo vėjo. Baugš- 
tus ir pagarbus žvilgsnis, kuriuo. jis žvalgėsi aplink, pu- 
siau apšviesti balti plaukai ir ryškiai nupliekstas veidas 
galėjo būti puikus objektas paveikslui. Bet mūsų keliau- 
ninkai skubėjo kuo greičiau pasislėpti nuo bekylančios 
audros ir nė nemanė studijuoti to tapybiško reginio. 

- Ar tai jūs, mano mielasis ponaiti, ar tai tikrai jūs? 
- sušuko senasis tarnas. - Kaip man nesmagu, kad priver- 
čiau jus laukti prie jūsų paties durų; bet kas galėjo žino- 
ti, jog grįšite taip greit ir dar su kažkokiu nepažįstamu 

džentelmenu... (Čia jis kreipėsi į šalį, tarsi į kažką, esantį 
pilyje, tokiu balsu, kad neva neišgirstų tie, kurie buvo 
kieme: '“Mizi, ei Mizi! Paskubėk, dėl Dievo meilės, ir pa- 
kurstyk ugnį! Paimk tą seną trikoję kėdę ar ką nors kita, 
kas po ranka, kad geriau įsidegtų''.) Gaila, kad mūsų 
atsargos tokios menkos. Nesitikėjome jūsų anksčiau 
kaip po kelių mėnesių. Tuomet būtume sutikę kaip pride- 
ra jūsų aukštam titului ir kilmei. Bet, šiaip ar taip... 

- Šiaip ar taip, Kalebai, - pertarė jį Ravensvudas, - 
mūsų-arklius ir mus pačius reikia priimti kuo geriau. Ma- 
nau, tu nepyksti, jog parvykau anksčiau, nei tu tikėjaisi. 

- Pykstu, milorde? Visiems doriems žmonėms jūs 
visada liksite milordas, kaip ir jūsų protėviai per tuos tris 
šimtus metų buvo, neprašydami kokio nors vigo* malo- 
nės. Kad aš pykčiau dėl to; jog lordas Ravensvudas grį- 
žo į vieną iš savo pilių! (Čia jis vėl sušnibždėjo į šalį, kreip- 
damasis į savo nematomą padėjėją, esančią kažkur 
užkulisyje: “Mizi, tučtuojau nukirsk galvą tai perekšlei. Ne- 
bambėk ir nesirūpink, kas bus!) Čia ne pati geriausia 
mūsų pilis, - pridūrė jis pasisukdamas į Baklą, - čia tvirtovė 
pasprukti lordui Ravensvudui... tai yra ne pasprukti, o pasi- 
traukti tokiais sunkiais laikais kaip dabar, kai jam nebe- 
galima gyventi šalies gilumoje, kuriame nors geresniame 
ir svarbesniame savo dvare. Bet žmonės sako, kad 'Vil- 
ko uolos"' mūrai labai seni ir verta juos gerai apžiūrėti. 

- Todėl tu ir nusprendei duoti mums valandėlę 
jais pasigrožėti, - pasakė Ravensvudas gėrėdamasis senio 
gudrybėmis stengiantis juos sulaikyti už durų, kol jo 
bendrininkė Mizi šiek tiek pasitvarkys viduje. 

-O! Man mažai terūpi to bokšto sienos, draugu- 
Ži, - pareiškė Baklas. - Geriau parodykit, kaip atrodo vidus, 
ir nuveskit arklius į arklidę. 


. Vigai - Didžiosios Britanijos politinė partija, veikusi XVII- 


XIX a. Škotijoje vigais buvo vadinami presbiterionai, Stiuartų prie- 
šininkai. 

- Ak, taip, sere... klausau, sere... tuoj pat, sere... 
milordas ir jo gerbiamas svečias... 

- Bet mūsų arkliai, drauguži, mūsų arkliai; juk jie 
apšlubs stovėdami šaltyje po tokio smarkaus jojimo, o 
maniškis per daug geras, ir aš nenoriu, kad jis pagestų. 
Taigi pasirūpinkit arkliais! - šūkalojo Baklas. 

- Ak taip... arkliai... tuojau pašauksiu arklininkus, - 
ir Kalebas taip užgriaudėjo, kad jo balsas nuaidėjo per vi- 
są bokštą: - Džonai! Viljamai! Sandersai! Tie bernai užmi- 
go arba kažkur išėjo, - pridūrė jis, kiek palaukęs atsaky- 
mo, nors žinojo, kad jo ir negali būti. - Nėra tvarkos, kai 
ponas išvykęs iš namų. Bet aš pats pasirūpinsiu jūsų gy- 
vuliais. 

-Ir aš taip manau, - tarė Ravensvudas, - nes ki- 
taip niekas jais išvis nepasirūpins. 

Tyliau, milorde, dėl Dievo meilės, tyliau, - mal- 
daujamu balsu sužnibždėjo Kalebas savo ponui į ausį, - 
jei jums nerūpi jūsų garbė, tai bent pagalvokit apie ma- 
niškę. Ir taip bus sunku jus bent kiek padoriau apnak- 
vinti, kad ir kažin kaip stengčiausi. 

- Na, gerai, gerai, - ramino Ravensvudas. - Nuvesk 
arklius į tvartą. Tikiuos, kad mes turime šieno ir avižų. 

- Ir šieno, ir avižų iki valios, - garsiai ir ryžtingai at- 
sakė Kalebas, o paskui tykesniu balsu pridūrė: - Po pa- 
kasynų dar liko keli saikai avižų ir šiek tiek šieno. 

- Puiku, - pasakė Ravensvudas imdamas iš savo 
tarno lempą, kurios jis nelabai norėjo atiduoti. - Aš pats 
pašviesiu svečiui. 

- To negaliu leisti, milorde. Jei pakentėtumėte nors 
keletą minučių, daugių daugiausia ketvirtį valandos, ir pa- 
sigrožėtumėte Basu* ir Nort Beriku** mėnesienoje, kol aš 
sutvarkysiu arklius, aš palydėčiau jus taip, kaip dera jūsų 


* 


Basas - uola ant Šiaurės jūros kranto, Rytų Lodiane (Ško- 
tijoje). 
*+ 


Nort Berikas - aukštuma Rytų Lodiane. 

didenybei ir jūsų garbiam svečiui. Be to, aš užrakinau si- 
dabrines žvakides, o su lempa netinka... 

- Bus gerai ir su lempa, - atsakė Ravensvudas, - 0 
tu apsieisi ir be šviesos, nes, kiek prisimenu, pusę arkli- 
dės stogo vėjas nunešė. 

- Tikra teisybė, milorde, - sutiko ištikimasis tarnas ir 
neprarasdamas sąmojo pridūrė, - o tie apsileidėliai stog- 
dengiai taip ir neatėjo jo pataisyti, jūsų didenybe. 

- Jei būčiau nusiteikęs juokauti iš savo giminės 
negandų, - kalbėjo Ravensvudas vesdamas svečią aukš- 
tyn, - tai vargšas. senukas suteiktų man daugybę progų. 
Jo aistra - vaizduoti mūsų namų ūkį ne tokį, koks jis iš 
tikrųjų yra, o tokį, koks, jo manymu, jis turėtų būti, ir, tiesą 
sakant, man kartais būna smagu matyti, kokiomis gud- 
rybėmis nelaimingasis bando gauti tai, kas, jo manymu, 
būtina apginti šeimos garbei, o dar labiau girdėti jo nuo- 
širdžius pasiteisinimus, kai jam nepasiseka gauti trūksta- 
mų daiktų pakaitalo. Tačiau, nors bokštas ir nelabai dide- 
lis, be Kalebo man bus nelengva rasti kambarį, kuria- 
me kūrenasi židinys. 

Taip kalbėdamas jis atidarė menės duris. 

- Čia, - tęsė jis, - tikriausiai nėra nei ugnies, nei 
nakvynės. 

Ir iš tiesų vaizdas buvo pasigailėtinas. Didžiulis 
skliautuotas kambarys, kurio sijos buvo sujungtos pana- 
šiai kaip Vestminster Hole, bet nedailiai išdrožinėtos, li- 
ko toks, koks atrodė pasibaigus gedulingiems pietums 
po lordo Alano Ravensvudo laidotuvių. Ant didžiulio ąžuoli- 
nio stalo mėtėsi apversti ąsočiai, vynmaišiai, alavinės ropi- 
nės ir ąsotėliai. Grindys buvo pribarstytos stiklinių šukių, 
nes daugelį šitų greit dūžtančių puotų indų svečiai paau- 
kojo entuziastingai siūlydami tostus. Tuo tarpu sidabriniai 
indai, kuriuos šiam tikslui buvo paskolinę draugai ir gimi- 
nės, buvo nukraustyti vos tik pasibaigus triukšmingoms iš- 
gertuvėms, iškeltoms visiškai be reikalo ir ne laiku. Taigi 
prabangos nesimatė, tik viskas bylojo, jog neseniai čia 
buvo siaučiama, o dabar atrodė nuniokota. Juoda medžia- 

ga, per šermenis pakeitusi suplyšusius, kandžių sukapo- 
tus apmušalus, tarpais buvo nuplėšta ir skudurais karojo 
ant sienos, atidengdama grubius netinkuotus ir neapdai- 
lintus pastato akmenis. Apverstos ir netvarkingai išmėtytos 
kėdės rodė, kad šis liūdnas ūžavimas baigėsi visiška su- 
maištimi. 

- Šitoje menėje buvo šėlstama, nors iš tikrųjų ji 
turėjo būti liūdesio vieta, - pasakė Ravensvudas, pakelda- 
mas lempą. - Visiškai suprantama, kad dabar ji tokia liūd- 
na, nors galėtų atrodyti linksma. 

Jie paliko šią niūrią menę ir užlipo aukštyn. Veltui 
atidaręs dar keletą durų Ravensvudas galiausiai nuvedė į 
nedidelį dembliu išklotą kambarį, kuriame, dideliam savo 
džiaugsmui, rado besikūrenantį židinį, - matyt, Mizi, Kale- 
bui paliepus, suspėjo parūpinti kuro. Širdies gilumoje 
džiaugdamasis, kad pilyje atsirado tokia jauki vietelė, ko- 
kios sunku buvo tikėtis, Baklas patenkintas šildėsi ran- 
kas prie židinio ir geraširdiškai klausėsi jaunojo Ravens- 
vudo pasiteisinimų. 

- Deja, - šnekėjo jis, - aš negaliu suteikti jums jokių 
patogumų, nes ir pats jų neturiu. Šios sienos jau seniai 
nežino, kas yra patogumai, o galbūt niekada ir nežino- 
jo. Manding, galiu prižadėti tik pastogę ir saugumą. 

- Puiku, Ravensvudai, - atsakė Baklas, - o jei dar šį 
tą užkąsti ir gurkšnį vyno, tai šįvakar visiškai gana. 

- Bijau, jog vakarienė bus menka, - prisipažino Ra- 
vensvudas. - Girdžiu, kaip Kalebas tariasi su Mizi. Be kitų 
privalumų, kurių turi vargšas Bolderstonas, jis dar ir šiek 
tiek kurčias, todėl daugumą to, ką jis šneka į šalį, girdi 
visi Žmonės, o ypač tie, nuo kurių jis labiausiai norėtų nu- 
slėpti savo vingrybes. Paklausykit! 

Jie pasiklausė ir išgirdo tokį pokalbį tarp senojo 
tarno ir Mizi: 

- Pasistenk, moteriške, pasistenk. Norint galima 
viską padaryti. 

- Bet ta perekšlė sena, ji bus kieta kaip puspa- 
dis. 

- Pasakysi, kad apsirikai. Pasakysi, kad apsirikai, 
Mizi, - ramino ištikimasis rūmininkas, kiek pritildydamas 
balsą. - Mesk bėdą sau pačiai, kad tik nenukentėtų šei- 
mos garbė. 

- Bet perekšlė... - prieštaravo Mizi. - Ji tupi kažkur 
po sostu menėje, ir aš bijau ten eiti, kad nepasivaiden- 
tų kokia šmėkla. O jeigu ir nepasivaidens, aš jos nerasiu, 
nes ten tamsu kaip maiše, o visame name nėra kitos 
lempos tik ta, kur ponaitis turi. O jeigu ir rasčiau vištą, taigi 
ją reikia nupešti, išdaryti ir iškepti. Kaip aš tą padarysiu, 
kai jie ten sėdi su ta vičvienaite lempa. 

- Gerai, gerai, Mizi, - sumurmėjo senasis tarnas, - 
palauk čia valandėlę, o aš pabandysiu išvilioti iš jų Iem- 


Sulig šiais žodžiais Kalebas Bolderstonas įžengė į 
kambarį nė nenutuokdamas, kad visa jo suvaidinta inter- 
medija čia buvo girdima. 

- Na, Kalebai, mielasis drauguži, ar yra vilties pava- 
karieniauti? - paklausė jaunasis Ravensvudas. 

- Vilties pavakarieniauti, jūsų šviesybe? - pakartojo 
Kalebas, pabrėždamas savo pasipiktinimą dėl išreikštos 
abejonės. - Kaip galite to klausti, jūsų šviesybe, savo pa- 
ties namuose? Vilties pavakarieniauti, nieko sau! Bet jau- 
tienos jūs nevalgysite? Mes turime gyvą balą riebios 
paukštienos, tik ir mauk ant iešmo arba dėk ant ardelių. 
Iškepk kaplūną, Mizi! - suriko jis taip įsakmiai, tarsi namie 
iš tikrųjų jų būtų buvę. 

- Nereikia kaplūno, - pasakė Baklas manydamas, 
kad mandagumas reikalauja nors kiek palengvinti sun- 
kias vargšo rūmininko pareigas. - Bus gerai ir šaltos mė- 
sos arba duonos gabalėlis. 

- Turime skanių avižinių paplotėlių! - su paleng- 
vėjimu sušuko Kalebas. - O šaltos mėsos? Mes tik ir te- 
turime šaltos... Nors, beje, po laidotuvių mėsą ir pyragus 
išdalijome, kaip ir dera, vargšams. Tačiau... 

- Užteks, Kalebai, - nutraukė jį jaunasis Ravens- 
vudas. - Laikas baigti. Jaunasis lerdas Baklas slapstosi, 
todėl... 

- Jis nebus išrankesnis už jūsų šviesybę, - pra- 
linksmėjęs tarė Kalebas ir supratingai linktelėjo galvą. 
Man labai gaila, kad džentelmenas turi nemalonumų, bet 
džiaugiuosi, jog jis nepeiks mūsų namų ūkio, nes ir pats 
turi ne mažiau bėdų... Nepasakyčiau, kad mes atsidūrėm 
bėdoje, ačiū Dievui, ne, - pridūrė jis tarsi paneigdamas 
žodžius, išsprūdusius džiaugsmo priepuolyje, - bet negi 
palyginsi su tuo, kas buvo ar turėtų būti. O dėl vakarie- 
nės... Kas čia bloga, jei kiek ir pameluosi? Dar yra užpaka- 
linė avies kulšis, kuri tik triskart buvo ant stalo, 0 jūsų 
malonybės, be abejo, žinote, kad mėsa tuo skanesnė, kuo 
arčiau kaulo. Turim taip pat ir kampelį avies sūrio bei 
gniužulėlį sviesto ir... ir... Štai ir viskas. 

Kalebas kuo skubiausiai atnešė kuklias maisto at- 
sargas ir iškilmingai išdėliojo ant mažo apvalaus staliuko 
prieš abu džentelmenus, kurie, nesibodėdami nei menka 
vaišių kokybe, nei kiekybe, puolė prie jų. Kalebas patarna- 
vo jiems itin paslaugiai, tarsi norėdamas savo pagarbiu 
elgesiu užpildyti visus kitus trūkumus. 

Bet deja! Tokiais atvejais net ir nerūpestingiausiai, 
tiksliausiai atliekamas ceremonialas negali atstoti maisto 
trūkumo. Godžiai suvalgęs nemažą dalį ir taip gerokai nu- 
siaubtos avies kulšies, Baklas pradėjo reikalauti alaus. 

- Nedrįsčiau siūlyti mūsų alaus, - pasakė Kalebas, 
- salyklas prastai išėjo, be to, pereitą savaitę buvo baisi 
perkūnija. Bet tokio vandens kaip mūsų šulinio jūs nie- 
kur nerasite, Baklai, aš tuoj atnešiu. 

- Jei alus prastas, tai duokit vyno, - paprašė Bak- 
las, susiraukdamas vien tik paminėjus tyrą skystį, kurį 
taip karštai siūlė Kalebas. 

- Vyno? - nedvejodamas atsakė Kalebas. - Ko ne 
ko, bet vyno turim ganėtinai. Prieš dvi dienas - neduok 
Dieve tokiu pragumu gerti - šiuose namuose buvo iškliauk- 

ta tiek vyno, kad laivas būt galėjęs plaukioti. “Vilko uolo- 
je" niekada netrūko vyno. 

- Tai atnešk, - paliepė jo ponas, - užuot plepėjęs 
apie įį. 

Ir Kalebas ryžtingai išėjo. 

Nulipęs į rūsį jis pavartė ir paskalavo visas statinai- 
tes, beviltiškai tikėdamasis nuo padugnių nusunkti nors 
kiek bordo ir pripilti atsineštą alavinę ropinę. Deja, jos bu- 
vo nuodugniai ištuštintos, ir netgi panaudodamas visą sa- 
vo patirtį ir sumanumą senasis rūmininkas neprisunkė nė 
kvortos bent kiek tinkamo vyno. Tačiau Kalebas buvo per 
daug įgudęs generolas, kad būtų pasitraukęs iš mūšio 
lauko nesugalvojęs pasiteisinimo. Nė kiek nesutrikęs jis 
metė žemėn tuščią ąsotėlį, tarsi būtų suklupęs prieš jeida- 
mas į kambarį, ir paliepė Mizi iššluostyti niekada neišlie- 
tą vyną, o ant stalo pastatė kitą indą, pareikšdamas viltį, 
jog dar pakankamai liko ir jų malonybėms. Ir iš tikrųjų vy- 
no užteko; net ir prisiekęs vynuogių gerbėjas Baklas ne- 
bedrįso vėl pulti “Vilko uolos" vyno atsargų ir pasitenkino, 
nors ir nenoriai, tyro vandens gurkšniu. Dabar reikėjo pa- 
ruošti svečiui nakvynę, o kadangi jam buvo paskirtas 
įslaptintas kambarėlis, Kalebui atsivėrė puikiausios ga- 
limybės įtikinamai pasiaiškinti dėl menkų baldų, pataly- 
nės ir viso kito stygiaus. 

- Kas galėjo pamanyti, - porino jis, - jog kada nors 
prisireiks tos slėptuvės? Niekas ja nesinaudojo nuo Gau- 
rio* sąmokslo laikų, ir aš nedrįsau nė vienai moteriai pa- 
rodyti, kaip čia patekti, nes, jūsų malonybė sutiksite, tuo- 
met jis nebeilgai būtų likęs slaptu kambarėliu. 


* 


Gaurio sąmokslas. - 1600 m. grafas Rutvenas Gauris irjo 
brolis Aleksandras buvo žiauriai nužudyti savo pilyje, ten lankan- 
tis Škotijos karaliui Jokūbui VI. 

VIII skyrius 


Užgesęs menėj židinys. 
Tušti stalai, nebėra vyno, 
Nelaukia ir nepasitinka nieks... 
“Nelinksma čia", - prabilo Linas*. 


Senovinė baladė 


Šioje nuostabioje senovinėje baladėje apdainuo- 
ti palaidūno Lino įpėdinio jausmai, kai jis, prašvilpęs visą 
savo turtą, pasijuto esąs vienintelis apleisto būsto gyven- 
tojas, matyt, buvo panašūs į jaunojo Ravensvudo išgyve- 
nimus apleistoje "Vilko uolos" pilyje. Tačiau Ravensvudas 
buvo pranašesnis už legendoje pavaizduotą švaistūną tuo, 
kad dėl patirtos negandos jam nereikėjo kaltinti savo pa- 
ties kvailysčių. Jis paveldėjo savo skurdą iš tėvo kartu su 
kilmingu krauju ir titulu, kurį mandagūs Žmonės pagal sa- 
vo nuožiūrą gali jam taikyti, o nepraustaburniai - atmesti, 
- tai ir viskas, ką jam paliko protėviai. 

Galbūt ši liūdna, bet ir paguodžianti mintis šiek 
tiek numaldė vargšą bajoraitį. Palankesnis ramiems ap- 
mąstymams bei kūrybinėms galioms rytas išsklaidė nakties 
šešėlius ir šiek tiek nutildė bei numalšino įsišėlusias aist- 
ras, kurios buvo taip sujaudinusios Ravensvudą išvakarė- 
se. Dabar jis įstengė analizuoti jį apėmusius prieštaringus 
jausmus ir tvirtai pasiryžo su jais kovoti bei juos nuslopin- 
ti. Tą ramų ir giedrą rytą net ir pelkėta dykra, esanti nuo 
pilies į Žemyno pusę, atrodė kur kas malonesnė; o kitoje 
pusėje nusidriekęs ligi pat horizonto didingas vandeny- 


Ę Linas - škotų baladės "Įpėdinis Linas" herojus. Tai pasa- 


kojimas apie lordo Lino sūnų palaidūną, kuriam atsitiktinumas 
padeda vėl atsistoti ant kojų. 

nas, grėsmingas ir kartu geraširdiškas, mirguliavo nuo be- 
galės pasidabruotų bangelių. Tokie ramūs ir prakilnūs vaiz- 
dai pavergia net ir didžiausių aistrų sudrumstas širdis, ir 
jų didingas poveikis įkvepia šlovingiems ir doriems žyg- 
darbiams. 

Nepaprastai kruopščiai ir negailestingai ištyrinėjęs 
savo dvasios būseną, Ravensvudas pirmiausia susirado 
Baklą, esantį jam skirtoje slaptavietėje. 

- Na, Baklai, kaip jaučiatės? - pasveikino jis sve- 
čią. - Kaip patiko guolis, kuriame kadaise saugiai miegojo 
grafas Angus*, kai jį įnirtingai persekiojo įpykęs karalius. 

- Oi! - sušuko nakvynininkas prabusdamas. - Man 
nederėtų skystis būstu, kur buvo apgyvendintas toks aukš- 
tas svečias; bet čiužinys kiečių kiečiausias, sienos drėg- 
nokos, žiurkės kur kas karingesnės, nei buvo galima tikė- 
tis, sprendžiant iš Kalebo maisto atsargų; ir jeigu ant gro- 
tuotų langų būtų langinės, o prie lovos užuolaidos, tuo- 
met, man regis, kambarys pasidarytų daug patogesnis. 

- Tiesą sakant, čia gana nejauku, - prisipažino jau- 
nasis Ravensvudas apsižvalgydamas po skliautuotą kam- 
barėlį. - Bet kelkitės ir eime žemyn, Kalebas tikriausiai pa- 
sirūpins geresniais pusryčiais negu vakarykštė vakarienė. 

- Tegul ir nebūna geresni, - šnekėjo Baklas atsi- 
keldamas ir stengdamasis apsirengti kuo greičiau, nors 
kambary buvo visiškai tamsu. - Taigi, sakau, tenebūna ge- 
resni, jei norite, kad aš ir toliau nesiliaučiau taisytis. Vien 
tik prisiminus Kalebo gėrimą man kur kas labiau nekyla no- 
ras pradėti dieną gurkšniu vyno, negu išklausius dvidešimt 
pamokslų. O jūs, Ravensvudai, ar jau pradėjote garbin- 
gai kovoti su antyje tūnančia gyvate? Matote, aš jau po 
truputį naikinu savo angis. 

- Jau pradėjau, Baklai, pradėjau ir sapne išvydau 
angelą, nusileidusį iš dangaus man padėti, - atsakė Ra- 
vensvudas. 

: Grafas Angus Arčibaldas Duglasas (1489-1557) - Škotijos 
karaliaus Jokūbo V (1513-1542) patėvis, užgrobęs valdžią ligi jo 
pilnametystės. Vėliau priverstas bėgti iš Škotijos. 

- Deja! - sušuko svečias. - Man niekas nepasirodys, 
nebent mano teta, ledi Gernington, iškeliautų į aną pasau- 
lį, bet ir tada, man regis, jos Žemiškasis palikimas, - o ne 
susitikimas su jos vėle - padėtų man vykdyti savo ge- 
rus ketinimus. O tie pusryčiai, Ravensvudai... matyt, kad el- 
nias, skirtas paštetui, dar tebelaksto miške, kaip sakoma 
baladėje. 

- Eisiu pasiteirauti, - pasakė šeimininkas ir palikęs 
svečią nuskubėjo ieškoti Kalebo, kurį gan sunkiai surado 
kažkokiame tamsiame urve, anksčiau buvusiame pilies 
sandėlyje. Čia senis uoliai šveitė alavinį grafiną, norėda- 
mas suteikti jam sidabrinį blizgesį. 

- Bus gerai... manau, kad bus gerai, tegul tik ne- 
pastato prie pat lango! - taip kartkartėmis sušukdamas 
save drąsino Kalebas, bet čia jį nutraukė jo pono balsas. 

- Paimk pinigus ir nupirk viską, ko reikia, - pasakė 
Ravensvudas, paduodamas senajam rūmininkui tą patį 
kapšą, kuris išvakarėse vos nepateko į Kraigengelto na- 
gus. Senukas palingavo žilstančią ir plinkančią galvą ir, 
pasvėręs rankoje menkutį lobį bei pažvelgęs į savo poną 
su skausminga išraiška, graudžiu balsu paklausė: 

- Ir tai viskas, kas jums liko? 

- Viskas, kas liko, - atsakė Ravensvudas, dėdama- 
sis esąs linksmesnis, negu iš tikrųjų buvo, - tai žalias kap- 
šas ir truputis aukso, kaip toj senoj dainoj. Bet mes sulauk- 
sim ir geresnių laikų, Kalebai. 

- Kol jie ateis, - prieštaravo Kalebas, - ir sena daina 
bus užmiršta, ir senasis tarnas pakratys kojas. Bet man 
nederėtų šitaip kalbėti jūsų malonybei, nes jūs ir taip la- 
bai išblyškęs. Pasiimkit tą kapšą, kad turėtumėt kuo pa- 
sipuikuoti prieš bičiulius. Ir malonėkit paklausyti mano pa- 
tarimo, jūsų malonybe: ištraukęs jį parodykit žmonėms, 
bet tuoj pat įsikiškit atgal, tuomet niekas neatsisakys 
mums paskolinti, nes viskas, kas buvo, jau pražuvo. 

- Bet, Kalebai, - pasakė Ravensvudas, -tu juk žinai, 
jog aš netrukus ketinu išvykti. Norėčiau palikti tėvynę 

su doro Žmogaus vardu, neprasiskolinęs, bent jau dėl sa- 
vo paties kaltės. 

- Zinoma, jūs turit iškeliauti kaip geras Žmogus, o 
iš tiesų taip ir bus. Bet senasis Kalebas gali prisiimti kal- 
tę sau, ir tuomet jam teks už viską atsakyti. O aš galė- 
čiau ir belangėj patupėti, kad tik nenukentėtų šeimos 
garbė. 

Veltui Ravensvudas bandė įtikinti Kalebą, jog rūmi- 
ninkas, pats sau užsikraudamas atsakomybę už skolas, 
ne tik nesumažins, bet dar padidins jo nenorą Ijsti į jas. 
Jis šnekėjęs su ministru pirmininku, kuris visokiais būdais 
stengiasi rasti priemonių išgauti pinigų ir nė nemanąs 
atmesti argumentų, nukreiptų prieš tų priemonių teisėtumą 
ir reikalingumą. 

- Ta Epi Smotraš mums duos alaus skolon, - tarė 
Kalebas lyg ir pats sau. - Juk ji visą amžių gyveno po 
Ravensvudų šeimos sparnu... galbūt gausim skolon ir 
šlaką degtinės... dėl vyno nesu tikras... ji vieniša moteris ir 
perka tik po vieną statinaitę bordo... bet aš, geruoju ar- 
ba bloguoju, iškaulysiu iš jos nors lašelį. Paukštienos 
gausim iš nuomininkų, nors motušė Čirnsaid ir sako ati- 
davusi jau dvigubai tiek, kiek reikia. Kaip nors išsisuksim, 
jūsų malonybe! Išsisuksim, nenusiminkit; kol senasis Kale- 
bas dar gyvas, jūsų šeimos garbė nenukentės. 

Begalinėmis pastangomis senasis rūmininkas įs- 
tengė pamaitinti ir pagirdyti abu džentelmenus kokias tris ar 
keturias dienas. Tiesa, tai nebuvo itin puikios vaišės, bet ir 
svečiai nebuvo pernelyg reiklūs. O Kalebo nesėkmės, jo 
atsiprašinėjimai, išsisukinėjimai ir gudrybės pralinksmino 
jaunuolius ir netgi pajvairino šiaip taip sugraibytus ir ne 
visada laiku patiektus pietus. Jie džiaugėsi kiekviena pro- 
ga pasismaginti ir kaip nors įdomiau prastumti be galo lė- 
tai slenkantį laiką. 

Priverstas slėptis pilyje ir atsisakyti savo nuolatinių 
pramogų - medžioklės ir smagių išgertuvių, Baklas paniu- 
ro ir pasidarė nešnekus. Kai jaunajam Ravensvudui įgris- 
davo fechtuotis arba žaisti su juo kamuoliukais, Baklas, nu- 

ėjęs į arklidę, blizgindavo savo ristūną šepečiu, grandykle, 
ašutiniu audiniu ir žiūrėdamas, kaip jis paėdęs ramiai at- 
sigula ant pakratų, beveik pavydėdavo, kad arklys, matyt, 
patenkintas tokiu nuobodžiu gyvenimu. 

“Kvailas gyvulys, - kalbėdavo jis pats sau, - ne- 
beprisimena nei lenktynių, nei medžioklių, nei žaliosios 
ganyklos Baklo dvare. Pririštas prie ėdžių šitoje apgriuvu- 
sioje arklidėje, jis jaučiasi toks laimingas, tarsi būtų čia 
gimęs; 0 aš naudojuosi laisve, kokią turi kalinys: bastau- 
si po šio prakeikto seno bokšto užkaborius, švilpauju, 
miegu, vos įstengdamas sulaukti pietų meto" 

Prislėgtas tokių niaurių minčių Baklas nukreipda- 
vo žingsnius į kurį nors bokštelį arba gynybinę sieną ir il- 
gai žiūrėdavo, ar nepamatys ko nors toli nusidriekusiame 
tyrlaukyje, arba mėtydavo akmenukus ir tinko nuolaužas į 
žuvėdras bei kormoranus, išdrįsusius įsitaisyti pernelyg 
arti dykinėjančio jaunuolio. 

Ravensvudą, apdovanotą kur kas gilesniu ir di- 
desniu protu negu jo svečias, taip pat apimdavo kan- 
kinančios mintys, dėl kurių jis jautėsi toks pat nelaimin- 
gas, koks buvo ir jo bendrakeleivis iš nuobodulio ir netu- 
rėjimo ką veikti. Iš pirmo žvilgsnio Liusi Ašton nepaliko jam 
tį. Kai keršto troškimas, skatinęs jį stengtis kaip nors su- 
sitikti su antspaudo saugotoju, pamažu atlėgo, jam pasiro- 
dė, kad jis pasielgė su jo dukterimi, aukštos kilmės ir ne- 
paprasto grožio mergina, šiurkščiai ir netinkamai. Jos dė- 
kingą žvilgsnį, jos meilius ir mandagius žodžius jis atstū- 
mė beveik su panieka; nors jaunasis Ravensvudas patyrė 
daug nuoskaudų iš sero Viljamo Aštono, bet sąžinė jam 
prikaišiojo, jog negražu buvo dėl to piktintis jo dukterimi. 
Kai jo mintys pakrypo šia linkme, jis ėmė pats sau prie- 
kaištauti dėl Liusi Ašton, ir prisiminimas nuostabiai dai- 
laus jos veido, kurį dar labiau išryškino susitikimo aplinky- 
bės, teikė jam ir nusiraminimą, ir skausmą. Prisiminęs jos 
malonų balsą, išdailintą kalbą, karštą meilę tėvui, jis vis 
labiau apgailestavo taip šiurkščiai atstūmęs jos dėkingu- 

mą, 0 vaizduotė piešė kaskart patrauklesnį jos paveiks- 


Puoselėti tokius prisiminimus ir jais mėgautis bu- 
vo ypač pavojinga Ravensvudui, turinčiam stiprų moralės 
jausmą ir tyrus siekius. Tvirtai pasiryžęs nuslopinti savo 
didžiausią ydą - keršto troškimą, jis mielai leido, maža to - 
žadino savo vaizduotėje mintis, kurios būtų pasipriešinu- 
sios tai blogybei. Suvokdamas savo negailestingą elgesį su 
priešo dukterimi, jis stengėsi, tarsi norėdamas atsilyginti, 
suteikti jai tokio žavesio, kokio ji galbūt ir neturėjo. 

Jeigu dabar kas nors būtų pasakęs Ravensvudui, 
kad jis dar visai neseniai prisiekinėjo atkeršysiąs visiems 
palikuonims to Žmogaus, kurį ne be pamato laikė savo 
tėvo žlugimo ir mirties kaltininku, jis būtų tai atmetęs kaip 
bjaurų šmeižtą; tačiau labiau save paanalizavęs, būtų turė- 
jęs pripažinti, jog toks kaltinimas iš dalies teisingas, nors, 
esant tokiai jo nuotaikai, visu tuo būtų buvę sunku pati- 
kėti. 

Ravensvudo širdyje slypėjo du prieštaringi jaus- 
mai: troškimas atkeršyti už tėvo mirtį ir susižavėjimas prie- 
šo dukterimi. Prieš pirmąjį jis beviltiškai kovojo, antrajam - 
nesipriešino, nes nejitarė, jog jis yra. Tai, kad jis iš naujo 
ryžosi palikti Škotiją, rodė, jog taip iš tikrųjų ir buvo. Tačiau 
nors toks buvo jo ketinimas, Ravensvudas tebegyveno 
"Vilko uoloje“ ir nesiėmė jokių Žygių tam ketinimui įvyk- 
dyti. Tiesa, jis parašė apie savo planus kai kuriems gi- 
minaičiams, gyvenantiems tolimose Škotijos vietovėse ir 
pirmiausia markizui A***; kai Baklas jį spirte spirdavo veik- 
ti, jis sakydavo, jog prieš apsispręsdamas turįs laukti atsa- 
kymo, ypač iš markizo. 

Markizas buvo turtingas ir įtakingas Žmogus; ir 
nors buvo įtariama, jog jis nepalankiai nusiteikęs atžvilgiu 
vyriausybės, susikūrusios po revoliucijos, vis dėlto jam pa- 
sisekė vadovauti vienai iš partijų Škotijos slaptojoje tary- 
boje. Toji partija, susijusi su Anglijos aukštosios bažnyčios 
šalininkais, buvo tokia galinga, jog grasino paveržti val- 
džią iš lordo antspaudo saugotojo šalininkų. Pasitarti su 

tokiu svarbiu asmeniu Ravensvudui iš dalies buvo reikalin- 
ga tam, kad pasiteisintų savo svečiui, 0 galbūt ir sau pa- 
čiam, kodėl vis dar delsia išvykti iš “Vilko uolos"; prisidė- 
jo dar ir tai, jog sklido gandai apie galimą ministrų kabine- 
to ir net apskritai Škotijos valdžios pasikeitimą. Šitie gan- 
dai, kuriais vieni tikėjo, o kiti juos griežtai neigė, priklauso- 
mai nuo to, kokie buvo jų pačių norai ir siekimai, prasi- 
skverbdavo ir į apgriuvusį "Vilko uolos" bokštą daugiausia 
per rūmininką Kalebą, kuris šalia kitų savo privalumų dar 
buvo ir karštas politikierius ir retai kada grįždavo į seną- 
ją tvirtovę iš kaimyninio Vilko Lūkesčių sodžiaus, nepar- 
nešdamas apylinkėje plintančių naujienų. 

Nors Baklas ir neturėjo bent kiek pagrįstų argumen- 
tų prieš Ravensvudo delsimą išvykti iš Škotijos, jis ne ką 
mažiau nekantravo dėl to, kad tas delsimas vertė jį vel- 
tui leisti laiką; ir tik dėl to, kad jo naujasis draugas buvo 
už jį pranašesnis, Baklas susitaikė su taip svetimu jo įpro- 
čiams ir polinkiams gyvenimu. 

- Apie jus buvo kalbama kaip apie išskirtinai veiklų 
jaunuolį, - dažnai prikaišiodavo jis Ravensvudui, - o da- 
bar matau, kad jūs čia amžinai lindėsit it žiurkė urve; skir- 
tumas tik tas, kad žiurkė protingesnis padaras ir pasiren- 
ka tokį būstą, kur bent maisto yra. O čia Kalebo atsipra- 
šinėjimai pasidarė vis ilgesni ir ilgesni, o maistas vis 
prastesnis. Bijau, jog netrukus mus ištiks tinginio likimas: 
mes sunaikinsim paskutinį medžio lapą ir nieko kito ne- 
beliks, kaip kristi iš medžio ir nusisukti sprandą. 

- Nebijokit, - ramino Ravensvudas, - mumis pasi- 
rūpins Apvaizda: greit įvyks perversmas, kuriuo mes suin- 
teresuoti ir kuris daugelio širdyse sukėlė nerimą. 

- Kokia Apvaizda? Koks perversmas? - užklausė 
svečias. - Mano manymu, pas mus buvo jau per daug tų 
perversmų. 

Ravensvudas nutraukė jį paduodamas laišką. 

- Ak, štai kas! - sušuko Baklas. - Mano sapnas 
išsisklaidė. Man pasirodė, jog girdėjau, kaip Kalebas šįryt 

siūtyte siūlė kažkokiam bėdžiui vandens, tvirtindamas, 
jog nevalgius vanduo kur kas sveikiau nei alus ar degtinė. 

Tai buvo milordo A*** kurjeris, pasakė Ra- 
vensvudas. - Jam ir teko savo kailiu patirti pagyrūniškąjį 
Kalebo vaišingumą. Galiausiai jis buvo pavaišintas pra- 
rūgusiu alumi ir silke. Paskaitykite laišką ir sužinosite, ko- 
kių Žinių jis mums atvežė. 

- Pasistengsiu, - atsakė Baklas. - Bet aš ne kažin 
koks skaitovas, ojo didenybė, matyt, ne kažin koks rašyto- 
jas. 

Padedamas mano bičiulio Balantaino* spausdini- 
mo mašinos, skaitytojas perbėgs per kėletą sekundžių 
tai, ką Baklas skiemenavo gerą pusvalandį ir dar pade- 
damas Ravensvudo. 

Štai tas laiškas: 


Didžiai gerbiamas pusbroli! 

Siųsdami nuoširdžiausius linkėjimus norime pa- 
reikšti, jog esame didžiai susirūpinę jūsų gerove ir jūsų 
planais ją toliau plėtoti. Jeigu pastaruoju metu mes pa- 
rodėme jums ne tokį karštą prielankumą, kaip derėtų pa- 
reikšti jus mylinčiam giminaičiui ir vieno kraujo artimajam, 
tai prašytume tikėti, įog neparodėme geros valios ne dėl to, 
kad esame jums abejingi, o tik todėl, kad neturėjome tin- 
kamos progos. O jūsų ketinimas vykti į svečias šalis šiuo 
metu mums atrodo negeistinas, juolab kad jūsų nedraugai, 
kaip yra įpratę, įžvelgs blogus jūsų kelionės tikslus - nors 
mes žinome ir tikime, jog esate suvis nekaltas kaip ir mes 
-ir jų šmeižtu gali patikėti įtakingi asmenys ir nusiteikti 
prieš jus, o tai mums būtų neparanku bei nemalonu, ir mes 
nieko negalėtume padėti. 

Išreiškę, kaip dera giminaičiams, savo kuklią nuo- 
monę dėl jūsų išvykimo iš Skotijos, mes mielai pridurtume 
ir svaresnių motyvų, galinčių padėti jums bei jūsų namams 
ir sustiprinti jūsų pasiryžimą likti "Vilko uoloje“ bent ligi 


* 


Džonas Balantainas (1774-1821) - leidėjas ir knygų par- 
davėjas, spausdinęs V. Skoto romanus. 

derliaus nuėmimo. Bet, kaip sakoma, verbum sapienti* - 
vienas žodis protingam pasakys daugiau negu kvailiui išti- 
sas pamokslas. Ir nors mes parašėme šias eilutes savo 
ranka ir visiškai pasitikime savo pasiuntiniu, kuris mums 
daug yra skolingas, vis dėlto žinodami, jog slidžiam ke- 
ly tyko daugiau pavojų, mes negalime patikėti popieriui to, 
ką mieliau praneštume žodžiu. Todėl maloningai pakviestu- 
mejus atvykti į kalnuotąją Škotiją pamedžioti elnių, o kartu 
ir aptarti jums taip rūpimų klausimų. Bet dabartinės aplinky- 
bės nepalankios tokiam mūsų susitikimui, todėl teks ati- 
dėti jį ligi to meto, kai mes džiūgaudami galėsime pasišne- 
kėti apie tai, ką dabar turime nutylėti. Tuo tarpu prašome 
neužmiršti, jog esame irvisada būsime jūsų nuoširdžiausias 
giminaitis, linkintis jums gera ir laukiantis tų laikų, kurių 
pragiedruliai jau matyti, o tuomet, tikimės, galėsime savo 
darbais įrodyti jums savo palankumą. Su šia viltimi ir bai- 
giame šį laišką. 


Jo didenybė, | 
Jus mylintis pusbrolis A*** 


Rašyta mūsų kukliuose namuose B., ir t.t. 

Adresuota: Jo didenybei, mūsų gerbiamam gimi- 
naičiui ponui Ravensvudui. Skubiai! Joti kuo greičiau, kol 
šitai bus įteikta. 


- Ką jūs manote apie šį raštą, Baklai? - paklausė 
Ravensvudas, kai jo svečias vargais negalais sugromula- 
vo laiško žodžius ir jų prasmę. 

- Manau, jog suprasti, ką markizas nori pasakyti, 
yra taip pat sunku, kaip ir įskaityti jo rašyseną. Jam rei- 
kėtų įsigyti “Sąmojingų posakių aiškintoją'' arba "Laiškų 
rašymo vadovėlį", ir jumis dėtas, aš nusiųsčiau jam tas kny- 


Protingam užtenka vieno žodžio (Iot.). 

gas per jo kurjerį. Jis maloniai jums siūlo ir toliau eikvoti lai- 
ką ir pinigus šioje bjaurioje, kvaišoje, pavergtoje šalyje, 
tačiau nesiteikia pasiūlyti prieglaudos ir pastogės savo 
namuose. Mano galva, jis turi sumanęs kažkokį planą ir 
jaučia, jog galite būti jam reikalingas, todėl nori turėti jus 
po ranka; kai ateis laikas, jis pasinaudos jumis, o jei są- 
mokslas sužlugs, atsuks nugarą ir leis pačiam iš visko 
išsikapanoti. 

- Sąmokslas? Jūs manote, kad tai valstybės iš- 
davystė? 

- O kas gi kitas? - atsakė Baklas. - Jau seniai 
įtariama, kad markizas kreipia žvilgsnį į Sen Zermeną. 

- Jis neturėtų įvelti manęs į tokias avantiūras, 
pareiškė Ravensvudas. - Prisimindamas Karolio I ir Karo- 
lio II bei Jokūbo II viešpatavimą aš, kaip Žmogus ir kaip 
patriotas, nematau reikalo apnuoginti špagos už jų įpėdi- 
nius. 

- Ak šit kaip! - sušuko Baklas. - Vadinasi, jūs nu- 
sistatęs apverkti tuos apskritagalvius šunis*, su kuriais do- 
rasis Klaverhauzas** susidorojo taip, kaip jie nusipelnė. 

- Pirmiausia jie tuos šunis apšmeižė, o paskui pa- 
korė, - atsakė Ravensvudas. - Norėčiau sulaukti tos die- 
nos, kai bus teisingai vertinami ir vigai, ir toriai, o tas pra- 
vardes vartos tik kavinių politikieriai, kaip “kekšėmis"' ir 
"šliundromis"" pravardžiuojasi turgaus bobos iš pykčio ir 
pagiežos. 

- To mes nesulauksim, Ravensvudai: neapykanta 
per daug įsigraužė į mūsų kūną ir į sielą. 


Ž Apskritagakiai. Taip buvo vadinami Anglijos XVII a. 
revoliucijos metu parlamento šalininkai. Jie, kitaip nei rojalistai, 
nenešiojo perukų, trumpai kirposi plaukus. Baklas apskritagal- 
viais vadina škotų presbiterionus. 
i Džonas Klaverhauzas, vikontas Dandis (1649-1689) 
anglų karvedys, Stiuartų dinastijos šalininkas. 

-Ir vis dėlto ta diena kada nors ateis, - prieštara- 
vo Ravensvudas. - Ne visada tos pravardės vers žmones 
krūptelėti kaip trimito garsas. Kai visuomenės gyvenimas 
susitvarkys, žmonės nebenorės rizikuoti savo gerove gry- 
nai dėl politikos. 

- Gražiai pasakyta, - atsakė Baklas, - bet mano šir- 
dis labiau linksta prie senovinės dainos: 


Gražu matyti pilnas varpas 

Ir vigus kabančius pakartus, 
Atkurtą tiesą pagaliau, 

Tai man smagu, aš jums sakau. 


- Galit traukti, kiek tik norit, cantabit vacuus,* - pa- 
sakė Ravensvudas, - bet, man regis, markizas per daug 
protingas arba bent per daug atsargus, kad jums pritar- 
tų. Manau, jis turi omeny perversmą Škotijos slaptojoje ta- 
ryboje, o ne revoliuciją Britanijos Karalystėje. 

- O, tegu skradžiai visos tos jūsų politinės gudry- 
bės! - sušuko Baklas. - Ir visi tie iš anksto apgalvoti triukai, 
kuriuos vykdo seniai su išsiuvinėtomis naktinėmis kepu- 
raitėmis ir kailiu pamuštais chalatais; jie perstatinėja lor- 
dą iždininką ar lordą komisarą taip, kaip perstatinėtų bokš- 
tą ar pėstininką šachmatų lentoje. Man žaidimas - teni- 
sas, O rimtas dalykas - karas. Raketė mane ramina, o špa- 
ga - maitina. Na, o jumyse, Ravensvudai, nors ir dedatės 
esąs mąslus ir atsargus, tupi kipšas, kuris įkaitino jūsų 
kraują labiau, negu tinka dabartiniams jūsų samprotavi- 
mams apie politines tiesas. Jūs, matyt, esate vienas iš tų 
išminčių, kurie labai ramiai žiūri į viską ligi tol, kol kraujas 
muša į galvą, 0 tuomet - vargas tam, kas drįstų jiems pri- 
minti jų pačių protingas mintis. 

- Galbūt jūs suprantate mane geriau negu aš pats, 
- atsakė Ravensvudas. - Bet ar teisingas mąstymas nepa- 


Tuščias žmogus visada dainuoja (Iot.). 

dės man ir teisingai veikti? Klausykite, Kalebas jau skambi- 
na pietų! 

- Juo skardžiau jis skalambija, tuo menkesnės 
bus vaišės, - pareiškė Baklas, - tarsi tas pragariškas gau- 
desys ir Žvangesys, nuo kurio vieną gražią dieną tas varpi- 
nės bokštas nugarmės nuo uolos, galėtų liesą vištą pa- 
versti riebiu kaplūnu arba avies mentę - elnio kumpiu. 

- Sprendžiant iš to, kaip nepaprastai iškilmingai ir 
pompastiškai Kalebas deda ant stalo vienintelį ir, be to, 
dar uždengtą patiekalą, galima tikėtis, Baklai, jog jūsų spė- 
liojimai su kaupu išsipildys. 

- Nudenkit, Kalebai! Dėl Dievo meilės, nudenkit! - 
suriko Baklas. - Be pratarmės parodykite, ką ten turite. 
Na, jau visiškai gerai pastatėte, - tęsė jis nekantriai ragin- 
damas senąjį rūmininką, kuris nieko nesakydamas kilnojo 
patiekalą iš vienos vietos į kitą, kol galiausiai matematiniu 
tikslumu padėjo pačiame stalo viduryje. 

- Tai kas gi čia yra, Kalebai? - savo ruožtu paklau- 
sė Ravensvudas. 

- Žinoma, sere, aš jau seniai turėjau jums parody- 
ti, bet jo malonybė lerdas Baklas toks nekantrus! - atsa- 
kė Kalebas vis dar tebelaikydamas dubenį viena ranka, 
o dangtį kita, aiškiai rodydamas nenorįs atskleisti, kas 
ten yra. 

- Bet kas gi, dievaži, čia yra? Tikiuosi, jog ne pora 
blizgančių pentinų pagal senovinį škotų paprotį? 

- Aha, aha! - pakartojo Kalebas. - Jūsų didenybė 
teikiatės juokauti. Beje, drįsčiau pasakyti, jog tai buvo la- 
bai tikęs paprotys ir, kiek esu girdėjęs, priimtas daugely- 
je garbingų ir turtingų šeimų. O šitie pietūs, tai man pasi- 
rodė, kad garbiosios mūsų karalienės šv.Magdalenos die- 
nos išvakarėse jūsų didenybės manys, jog derėtų jeigu ne 
išvis susilaikyti nevalgius, tai bent pasitenkinti lengves- 
niu užkandžiu - tarkim, kad ir silke. 

Tai taręs jis nudengė dubenį ir parodė keturias 
anksčiau minėtas kvapnias žuvis. 

- Tai ne paprastos silkės, - pridūrė jis kiek prislo- 

pintu balsu, - o rūpestingai mūsų ekonomės (vargšė Mizi!) 
atrinktos ir pasūdytos taikantis prie jūsų didenybės sko- 
nio. 

- Užteks atsiprašinėti! - nutraukė Ravensvudas. 
Valgysim silkę, nes nieko kito ir nėra. Man regis, Baklai, aš 
beveik sutinku su jūsų nuomone, jog mes baigiame su- 
naikinti paskutinį žalią lapą ir nepaisydami visų markizo 
politinių intrigų turime ieškoti kitos vietos, jei nenorime 
mirti iš bado. 


IX skyrius 


Kai nuaidės skambus medžioklės ragas 

Ir kai išgąsdintas žvėris pakils iš urvo, 
Nejaugi tas, kuriam jaunystės kraujas verda, 
Tysos it šaltas ir negyvas grumstas, 

Užuot išjojęs laisve pasidžiaugti? 


“Etvoldas", I v., 2 sc.* 


Po lengvo valgio lengvas ir miegas; todėl nėra ko 
stebėtis, kad po vaišių, kurias Kalebas arba vadovaudama- 
sis pamaldumu, arba būtinybe, neretai dangstoma panašiu 
rūbu, ištaisė “Vilko uolos" svečiams, jų miegas truko neil- 
gai. 

Kitą rytą Baklas įsiveržė į šeimininko kambarį taip 
garsiai šaukdamas "'Usi! Usi!"", kad galėjo ir numirėlį prikel- 
ti. 

- Kelkitės, kelkitės, dėl Dievo meilės! Prasidėjo me- 
džioklė! Pirmutinė per visą mėnesį, o jūs drybsote lovoje, 
kurios tik tas privalumas, kad ji šiek tiek minkštesnė už 
akmenines grindis jūsų senolių pilyje. 

- Savo pokštus galėjote atidėti vėlesniam laikui, 
pone Heistonai, - atsakė Ravensvudas piktai pakeldamas 
galvą. - Menkas malonumas vos tik užsnūdus po bemie- 
gės nakties, praleistos svarstant apie dar kietesnį likimą 
nei Mano guolis, vėl atsisakyti minutės poilsio. 

- Ša, ša! - ramino svečias. - Kelkitės, kelkitės! Ska- 
likai jau paleisti. Aš pats pabalnojau žirgus, nes senasis 
Kalebas būtų pradėjęs šaukti arklininkus ir liokajus, o pas- 


* 


"“Etvoldas"' - škotų poetės ir dramaturgės Džoanos Beili 
(1762-1851) pjesė. 

kui dvi valandas atsiprašinėjęs, kad nebėra žmonių, ku- 
rie jau seniai kažkur išgaravo. Kelkitės, Ravensvudai! Sa- 
kau, kad skalikai jau paleisti. Kelkitės! Medžioklė prasidė- 
jo. 

Ir Baklas išdūmė iš kambario. 

- O aš sakau, jog man. tas visai nerūpi! - iš lėto 
keldamasis burbėjo Ravensvudas. - Kieno ten skalikai prie 
pat mūsų sienų? 

- Jo didenybės lordo Bitlbreinso, - atsakė Kalebas, 
kuris atsekė į savo pono miegamąjį įkandin nekantruo- 
lio Ierdo Baklo. - Nežinau, kas jiems leido pakelti tokį stau- 
gesį ir kauksmą jūsų malonybei priklausančiuose lais- 
vuose medžioklės plotuose. 

- Ir aš nežinau, Kalebai, - pasakė Ravensvudas, - 
nebent tik tiek, kad, nusipirkęs šitą Žemę ir miškus, lordas 
Bitlbreinsas mano turįs teisę naudotis tuo, už ką sumokė- 
jo pinigus. 

- Galbūt ir taip, milorde, - sutiko Kalebas, - bet 
tikram bajorui netiktų pasinaudojant ta teise kelti čia tokį 
lalesį, kai jūsų didenybė pats gyvenate savo pilyje "Vilko 
uoloje". Lordui Bitlbreinsui ne pro šalį būtų prisimin-ti, kas 
buvo jo protėviai. 

- O mums - kas mes dabar esam, - pasakė Ra- 
vensvudas prislopindamas kartėlį. - Bet paduok man ap- 
siaustą, Kalebai, reikia suteikti Baklui malonumą ir joti 
į medžioklę. Per daug savanaudiška savo labui aukoti 
svečio pomėgį. 

- Aukoti! - pakartojo Kalebas tokiu tonu, tarsi net 
mintis, jog jo ponas turėtų kam nors ir dėl ko nors nusi- 
leisti, būtų visiška nesąmonė. - Aukoti! Tai gražiausia!.. 
Bet atleiskit, jūsų malonybe, kokius rūbus jūs šiandien vil- 
kėsit? 

- Bet kokius, Kalebai. Mano garderobas, regis, ne 
toks jau turtingas. 

- Ne toks turtingas! - pakartojo tarnas. - O pilkieji 
sidabru apvedžioti, kuriuos jūsų didenybė padovanojo- 
te savo foreiteriui Hju Hildebrandui; o tie iš prancūziško 

aksomo, su kuriais palaidojome milordą, jūsų tėvą (amži- 
ną atilsį jam!) ir visi tie jūsų velionio tėvo drabužiai, ku- 
riuos išdalijome vargšams, o tie iš gelumbės... 

- Kuriuos atidaviau.tau, Kalebai, o tai, mano many- 
mu, vieninteliai mums prieinami rūbai, išskyrus tuos, ku- 
riuos vilkėjau vakar. Taigi juos man ir paduok, o daugiau 
apie tai nė žodžio. 

- Kaip malonėsite, jūsų malonybe, - atsakė Kale- 
bas. - Be abejo, tai tamsūs rūbai, 0 jums gedulas, ir jie 
tiks; bet tų gelumbinių aš nė karto nebuvau apsivilkęs, jie 
man per geri... Juk jūsų šviesybė neturit dabar kitos pa- 
mainos... Jie gražiai iščiustyti, o medžioklėje bus ir da- 
mų... 

- Damos! - sušuko Ravensvudas. - Kokios damos, 
Kalebai? 

- Iš kur aš galiu žinoti, jūsų šviesybe? Žiūrėdamas 
iš sargybos bokšto aš tik pamačiau, kaip jos prašvil- 
pė skambaliuodamos brizgilais ir plevėsuodamos plunks- 
nomis - kaip iš fėjų karalystės dvaro. 

- Gerai, gerai, Kalebai, paduok man apsiaustą ir 
atnešk kardsaitį, - paliepė Ravensvudas. - O kas ten dar 
per žvangėjimas kieme? 

- Tai Baklas veda arklius, - atsakė Kalebas žvilgte- 
lėjęs pro langą, - tarytum pilyje nebebūtų nė vieno tarno! 
Arba tartum aš negalėčiau jų pakeisti, jeigu jie sumanė 
išeiti už vartų! 

- Deja, Kalebai, mums nieko netrūktų, jei tavo Ssu- 
gebėjimai atitiktų tavo norus, - pasakė Ravensvudas. 

- Manau, jūsų šviesybei tiek ir tereikia, nes, ne- 
paisydami visų jūsų bėdų, mes palaikome šeimos garbę 
kiek įmanydami, - tik tas Baklas toks nenuorama ir toks 
nekantrus. Ziū, žiū, jis išvedė jūsų šviesybės žirgą be iš- 
siuvinėtos gūnios! Ogi aš per minutę būčiau ją iščiusti- 
JęS. 

- Bus irtaip gerai, -tarė Ravensvudas ir, norėdamas 
kuo greičiau pasprukti nuo Kalebo, ėmė lipti žemyn sta- 
čiais sraigtiniais laiptais, vedančiais į kiemą. 

- Gal ir gerai, - piktokai atkirto Kalebas, - bet jei jūsų 
didenybė nors valandėlę lukterėtumėt, aš pasakyčiau, 
kas bus negerai. 

- O kas? - nekantriai paklausė Ravensvudas, bet 
vis dėlto stabtelėjo. 

-Bus negerai, jei pasikviesite ką nors pietų į pilį. 
Aš juk negaliu vėl padaryti pasninko šventės dieną, kaip 
tuomet per šventąją Margaritą. Tiesą sakant, jei jūsų di- 
denybė teiktumėtės papietauti kartu su lordu Bitlbreinsu, 
tai aš per tą laiką ištaisyčiau kaip reikiant pusryčius, o 
dar geriau, jei papietautumėt su medžiotojais užeigoj 
visada atsirastų koks nors priematas nemokėti: galima dė- 
tis pamiršus kapšelį, arba kad smuklininkė neužmokėjo 
rentos ir atsiskaitysite vėliau. 

- Arba sumąstyti dar kokį nors melą, ar ne? - atsa- 
kė Ravensvudas. - Sudie, Kalebai! Pavedu tau rūpintis šei- 
mos garbe. 

Ir, šokęs į balną, jis nujojo paskui Baklą, kuris, 
pamatęs, jog Ravensvudas įstatė koją į kilpą, rizikuoda- 
mas nusisukti sprandą, pasileido šuoliais iš bokšto einan- 
Čiu stačiu taku. 

Kalebas Bolderstonas susirūpinęs nusekė juos 
akimis, purtydamas retučius žilus plaukus. 

- Tikiuos, kad jiems neatsitiks nieko bloga. Aure jie 
jau Iygmėje, ir niekas nepasakys, jog jų arkliai nestiprūs 
ir neeiklūs. 

Iš prigimties smarkus ir karštas, jaunasis Baklas 
nieko nepaisydamas lėkė it viesulas. Ravensvudas nė 
kiek neatsiliko nuo jo; į apmąstymus linkusią, neveiklią jo 
natūrą nelengva būdavo pažadinti, bet sykį išjudinta ji 
verždavosi pirmyn su nesutramdoma jėga. Be to, jo verž- 
lumas ne visada atitikdavo postūmio galią; jį buvo galima 
palyginti su akmeniu, nuo kalno riedančiu žemyn vis grei- 
čiau ir greičiau, nepriklausomai nuo to, ar jį pastūmėjo 
milžino ranka, ar vaiko delnas. Todėl ir dabar jis nepapras- 
tai stipriai pajuto nenumaldomą potraukį medžioklei, tai 
visų luomų jaunuolių mėgstamai pramogai, kuri sulygina 

visus išsilavinimo bei padėties skirtumus ir yra greičiau 
mums įgimta, prigimties duota aistra, o ne nuolatinėmis 
pratybomis įgyta savybė. 

Be perstojo aidintis prancūzų rago gaudesys, ku- 
riuo tais laikais ragindavo skalikus sekti pėdomis; iš toli 
sklindantis skardus šunų rujos lojimas; vos girdimi me- 
džioklių šūkalojimai; šmėkščiojančios raitelių figūros, tai 
išnyrančios iš pelkę vagojančių griovių, tai lekiančios ly- 
giu lauku, tai klampojančios per liūnus; o svarbiausia - pa- 
šėlusio šuoliavimo pojūtis akimirkai užgožė jaunąjį Ra- 
vensvudą apėmusias skausmingas mintis. Tačiau pirmiau- 
sia jis prisiminė nepavydėtiną savo padėtį tuomet, kai pa- 
juto, jog, nors ir gerai pažinodamas apylinkes, jis negali 
pasivyti medžiotojų. Kai jis sustabdė arklį, su širdgėla pa- 
galvojęs apie skurdą, neleidžiantį jam pasidžiaugti mėgs- 
tamiausia jo protėvių pramoga ir, tiesą sakant, vieninteliu 
užsiėmimu laisvu nuo karo žygių metu, jį užkalbino ne- 
pažįstamas raitelis, jau seniai nepastebimai jojęs pas- 
kui jį. 

- Jūsų arklys pervargo, - pasakė jis su medžioto- 
jams nebūdingu prielankumu. - Ar negalėčiau jūsų malo- 
nybei pasiūlyti savojo? 

- Sere, - atsakė Ravensvudas, greičiau nustebintas 
nei patenkintas tokiu pasiūlymu, - aš tiesiog nežinau, kuo 
nusipelniau tokios malonės iš nepažįstamo žmogaus ran- 
kų. 

- To neklauskite, Ravensvudai, - įsiterpė Baklas, 
kuris, nenorėdamas pralenkti savo vaišingojo šeimininko, 
visąlaik jojo nenoromis prilaikydamas savo šaunų žirgą. 
- "Priimkite tai, ką jums duoda dievai", kaip sako mūsų 
didysis Džonas Draidenas*... arba... palaukit... Ei, draugu- 
ži, duokit man tą arklį, matau, jums sunku jį suvaldyti. Aš 
jį sutramdysiu ir prajodinėsiu. O jūs, Ravensvudai, sėskit 
ant manojo, jis dums kaip viesulas. 


* 


Džonas Draidenas (1631-1700) - žymiausias Restaura- 
cijos laikotarpio anglų poetas, dramaturgas ir kritikas. 

Ir numetęs savo arklio apynasrį jaunajam Ravens- 
vudui, užšokęs ant žirgo, kurį jam užleido nepažįstamasis, 
jis puolė pirmyn visu greičiu. 

- Tai nutrūktagalvis! - sušuko Ravensvudas. - Kaip 
jūs, mielasis drauge, galėjote patikėti jam savo žirgą? 

- Tas, kam priklauso šis žirgas, - pareiškė nepa- 
žįstamasis, - visada pasirengęs kuo tik gali padėti jūsų 
malonybei ir jūsų malonybės draugams. 

- O kas jis toks? - paklausė Ravensvudas. 

- Atleiskit, jūsų malonybe, jo vardą sužinosite iš jo 
paties, jei jūs teiksitės paimti savo draugo žirgą, o man 
paliksite savo ašvienį, aš surasiu jus pasibaigus medžiok- 
lei. Girdžiu, kaip gaudžia ragas - elnias jau užvarytas. 

- Manau, mielasis drauge, jog tai bus geriausias 
būdas grąžinti jums žirgą, - atsakė Ravensvudas ir, užsė- 
dęs ant Baklo ristūno, iš visų jėgų nuspaudė į tą vietą, iš 
kurios rago garsas skelbė, jog elniui išmušė paskutinė va- 
landa. 

Džiaugsmingas rago aidesys buvo sumišęs su me- 
džioklių šūksniais: “Čiupk jį, Tolbotai! Čiupk, Teviotai! Pir- 
myn, berniukai, pirmyn!" ir kitokiais linksmais ūkavimais, 
kadaise senovėje aidėjusiais medžioklės lauke, o kartu 
su nekantriu savo grobį apsupusių skalikų kauksmu vis- 
kas susiliejo į skambų, nenutylantį chorą. Išsisklaidę raite- 
liai ėmė burtis į svarbiausiąją veiksmo vietą, iš visų kraš- 
tų rinkosi į bendrą sambūrį. 

Baklas jojo nemažindamas greičio ir pirmas atlė- 
kė ten, kur elnias, netekęs jėgų bėgti toliau, staiga apsigrę- 
žė ir puolė ant skalikų. Jis, kaip sako medžiotojai, buvo 
užvarytas. Panarinęs iškilnią galvą, visas putotas, iš įsiūčio 
ir siaubo išsprogusiomis akimis užpjudytas žvėris dabar 
savo ruožtu pats kėlė siaubą savo persekiotojams. Vienas 
po kito susirinkę medžiotojai laukė tinkamos progos pulti 
jį, - bet tokiais atvejais reikia veikti labai atsargiai. Skalikai 
iš nekantrumo ir baimės garsiai vambrydami atsitraukė, o 
kiekvienas medžiotojas tarsi laukė, kad kas nors kitas im- 
tųsi pavojingos užduoties - pulti ir pribaigti elnią. Vietovė 

lygumoje buvo visiškai tuščia, ir prisiartinti prie žvėries ne- 
pastebėtam beveik neliko galimybės, todėl kai Baklas 
kaip tikras tų laikų narsuolis šauniai nušoko nuo žirgo ir 
strimagalviais pripuolęs prie elnio trumpo medžioklinio kin- 
žalo smūgiu sužeidė jam užpakalinę koją ir paguldė ant 
žemės, visi dalyviai džiausmingai suriko. Skalikai šoko ant 
nugalėto priešo ir greit užbaigė jo skausmingą kovą, skelb- 
dami savo pergalę spiegiamu kauksmu; medžiotojų bal- 
sai šūkčiojo, 0 ragai grojo mirties melodiją, aidinčią toli 
toli virš vandenyno bangų. 

Medžioklės prievaizdas nuvaikė skalikus nuo pri- 
baigtojo elnio ir priklaupęs ant kelio įteikė peilį ant bal- 
to žirgo jojančiai gražuolei, kuri iš baimės, o gal ir iš 
užuojautos laikėsi šiek tiek atokiau. Kaip tuomet buvo ma- 
dinga, jos veidą dengė juoda šilkinė raiteliška kaukė, iš 
dalies skirta apsaugoti veidą nuo saulės ir lietaus, iš da- 
lies dėl etiketo taisyklių, neleidžiančių jaunai ledi triukš- 
mingose pramogose mišrioje draugijoje pasirodyti atviru 
veidu. Puošnūs rūbai, veržlus ir dailus žirgas, o ypač prie- 
vaizdo pareikšta medžiokliška pagarba pasakė jaunajam 
Baklui, jog ši dama - svarbiausias medžioklės asmuo. Ir 
koks buvo karštojo medžiotojo nusivylimas, jeigu ne pasi- 
piktinimas, kai jis pamatė, jog dama nepriėmė jai paduoto 
briedkriaunio perpjauti Žvėries krūtinei ir pažvelgti, ar gera 
elniena. Jis ketino pasakyti jai komplimentą, bet, nelaimė, 
Baklo gyvenimo būdas neteikė jam galimybės arčiau susi- 
pažinti su aukštuomenės atstovėmis, todėl, nors ir būda- 
mas iš prigimties drąsus, jis visada drovėdavosi ir varžy- 
davosi, kai reikėdavo kreiptis į kilmingą damą. 

Pagaliau, sukaupęs visą drąsą, jo paties žodžiais 
tariant, jis pasiryžo pasveikinti gražiąją raitininkę, linkėda- 
mas geros dienos ir reikšdamas viltį, jog medžioklė neap- 
vylė jos lūkesčių. Ji atsakė labai mandagiai ir kukliai, san- 
tūriai padėkodama šauniajam kavalieriui, taip mikliai už- 
baigusiam medžioklę tuo metu, kai ir skalikai, ir medžioto- 
jai sutriko nežinodami, ką daryti. 

- Prisiekiu šiuo kinžalu, miledi, - atsakė Baklas, ku- 
riam šie žodžiai vėl grąžino pasitikėjimą savimi, - tai pada- 
ryti nesunku ir nieko nereiškia Žmogui, nebijančiam elnio 
ragų. Esu puolęs ant elnio gal kokius penkis šimtus kartų, 
miledi, ir pamatęs užvarytą Žvėrį - ar per vandenį, ar per 
žemę - šoku ir nuduriu jį. Viskas priklauso nuo įpratimo, 
miledi. Tik pasakysiu, miledi, be kita ko, reikia veikti greit ir 
atsargiai; ir dar, miledi, reikia, kad kinžalas būtų aštrus 
bei dviašmenis ir galėtum kirsti iš dešinės ir iš kairės, kaip 
parankiau, nes elnio ragų žaizda pavojinga, be to, gali 
supūliuoti. 

- Bijau, sere, - pasakė jaunoji ledi, ir per kaukę bu- 
vo matyti jos šypsena, - vargu ar man teks pasinaudoti jū- 
sų rūpestingais patarimais. 

- Bet, šiaip ar taip, džentelmenas teisus, miledi, - 
įsiterpė senas medžiotojas, pripažindamas nerišlią Bak- 
lo kalbą esant gan pamokomą. - Mano tėvas, buvęs Kab- 
racho girininkas, sakydavo, esą šemo įkandimą Ieng- 
viau išgydyti negu elnio ragų dūrį. Kaip toje seno medi- 
ninko dainoje: 


Jei elnio ragas tau įdurs, gulėsi ant lentos, 
Bet šerno ilčių nebijok, išgysi visados. 


- Ir dar patarčiau, - tęsė Baklas, dabar jau pasijutęs 
it Žuvis vandeny ir stengdamasis viskam vadovauti, - tuoj 
pat nukirsti elnio galvą ir atiduoti kaip atpildą išvargu- 
siems ir nusivariusiems skalikams; be to, leiskite priminti, 
jog medžiotojas, kuris kapos skerdieną, turi išgerti į jūsų 
šviesybės sveikatą bokalą gero stipraus alaus arba stikliu- 
ką degtinės, nes jeigu darinės mėsą neišlenkęs taurės, el- 
niena greit suges. 

Savaime suprantama, jog šį malonų pasiūlymą 
mielai priėmė medžioklės prievaizdas ir atsidėkodamas iš- 
tiesė Baklui savo peilį, kurio nepriėmė jaunoji ledi. Šiam 
mandagumo gestui pritarė ir dama. 

- Tikiuosi, sere, - pasakė ji, pasitraukdama iš su- 

sirinkusiųjų ratelio, - jog mano tėvas, kurio malonumui šian- 
dien buvo paleisti lordo Bitlbreinso skalikai, mielai sutiks, 
kad viską sutvarkytų toks patyręs džentelmenas kaip 
jūs. 

Sulig tais žodžiais, grakščiai visiems nusilenkusi ir 
atsisveikinusi su Baklu, ji pasišalino iš veiksmo vietos kar- 
tu su keletu tarnų, sudariusių jos palydą. Baklas beveik 
nekreipė dėmesio į jos išvykimą, nes taip apsidžiaugė 
galimybe parodyti savo meną, jog jam neberūpėjo nei vy- 
rai, nei moterys. Jis numetė švarką, atsiraitė rankoves ir, ligi 
pat alkūnių apsitaškydamas krauju ir taukais, ėmė pjaus- 
tyti, rėžyti, atkirtinėti ir kapoti skerdieną taip tiksliai, kaip 
pats seras Tristramas, čia pat aptardamas ir ginčydamasis 
su kitais dalyviais dėl elnio dūblių, pirmagalio, ribkaulių ir 
rietų bei panašių medžioklės, arba, jei norite, skerdimo, 
terminų, dabar jau gal ir nebevartojamų. 

Kai Ravensvudas, šiek tiek atsilikęs nuo savo drau- 
go, pamatė, jog elnias pribaigtas, jo trumpą susižavėjimą 
medžiokle pakeitė nenoras, kurįjis visada jaus davo, susitik- 
ti ir su sau lygiais, ir su žemesnės padėties žmonėmis. 
Užjojęs ant neaukštos kalvelės, jis sustabdė arklį ir ėmė 
stebėti gyvą ir linksmą bruzdesį apačioje; jis klausėsi sma- 
gių medžiotojų ūkčiojimų, sumišusių su arklių Žvengimu ir 
trypimu. Bet šie džiaugsmingi garsai liūdnai nuteikė visko 
netekusį didiką. Medžioklė ir visi su ja susiję malonumai dar 
nuo viduramžių laikų liko kaip išimtinė aristokratijos teisė ir 
nuo seno buvo laikoma jos svarbiausiu užsiėmimu taikos 
metu. Mintis, jog dėl susiklosčiusių aplinkybių jis nete- 
ko galimybės dalyvauti pramogoje, skirtoje specialiai jo 
luomui, ir suvokimas, jog tose žemėse, kurias taip uoliai 
saugojo jo protėviai savo malonumams, dabar medžioja 
kiti, O jis - tikrasis jų paveldėtojas - priverstas tik iš tolo visa 
tai matyti, labai prislėgė iš prigimties melancholišką ir lin- 
kusią į apmąstymus Ravensvudo sielą. Bet išdidumas ne- 
leido pasiduoti nusiminimui; jį apėmė nepasitenkinimas 
pamačius, kad jo Ilengvabūdis draugas Baklas nė nemano 
greit grįžti su skolintuoju arkliu, kurį Ravensvudas prieš 

jodamas namo norėjo atiduoti savininkui. Tačiau tuo me- 
tu, kai jis jau buvo beketinąs prisidėti prie medžiotojų, jį 
užkalbino raitelis, taip pat stovėjęs atokiau per elnio pju- 
dymą. 

Tai buvo jau iš metų išėjęs žmogus. Jis vilkėjo 
skaisčiai raudoną apsiaustą, susagstytą ligi pat smakro, 
ant kaktos buvo užsmaukta nuleistais graižais skrybėlė, 
matyt, apsisaugoti nuo vėjo. Jo stiprus ir ramus arklys bu- 
vo pritaikytas raiteliui, atvykusiam greičiau pasižiūrėti me- 
džioklės, o ne joje dalyvauti. Šiek tiek tolėliau laukė jo 
palydovas, ir tai kartu su visa raitelio apranga rodė, jog 
šis senyvas ponas yra aukštos kilmės ir rango. Jis kreipė- 
si į Ravensvudą labai mandagiai, bet ir truputį varžyda- 
masis. 

- Jūs, regis, toks šaunus jaunuolis, - prašneko jis, 
- bet kažkodėl! taip abejingai stebite šitą gražią pramo- 
gą, tarsi jūsų pečius slėgtų tokia pat kaip mano metų naš- 
ta. 

- Seniau aš aistringai dalyvaudavau medžioklėse, 
- atsakė Ravensvudas, - o dabartinės mano aplinkybės 
leidžia man pasiteisinti. Be to, - pridūrė jis, - medžioklės 
pradžioje turėjau prastą arklį. 

- Man regis, vienas iš mano palydovų susivokė 
pasiūlyti arklį jūsų bičiuliui, - tarė nepažįstamasis. 

Esu labai dėkingas ir jam, ir jums, atsakė 
Ravensvudas. - Mano bičiulis yra ponas Heistonas iš Bak- 
lo, kurį, be abejonės, jūs rasite pačioje karščiausių me- 
džiotojų tirštymėje. Jis grąžins žirgą jūsų tarnui, persės 
ant mano arklio ir, - pridūrė Ravensvudas, - pridės savo pa- 
dėką prie manosios. 

Sulig tais žodžiais Ravensvudas apgręžęs arklį 
ėmė joti namų link, tuo parodydamas, jog pokalbis baig- 
tas. Bet atsikratyti nepažįstamuoju nebuvo taip lengva. Jis 
taip pat apgręžė savo žirgą ir jojo kartu su Ravensvudu, 
o kadangi pagal to meto etiketo taisykles ir atsižvelgiant 
į nepažįstamojo amžių bei jo ką tik padarytą paslaugą bū- 

tų buvę nemandagu jį pralenkti, jaunuoliui taip ir nepasi- 
sekė išvengti nepažįstamojo draugijos. 

Nepažįstamasis neilgai tylėjo. 

- Ar ten ta senovinė "Vilko uolos" pilis, taip daž- 
nai minima škotų metraščiuose? - paklausė jis rodyda- 
mas į senąjį bokštą, dunksantį tamsaus audros debesio 
fone. 

Besivaikydami žvėrį medžiotojai apsuko ratą ir 
atsidūrė beveik toje vietoje, kur Ravensvudas ir Baklas 
pritapo prie jų. 

Į klausimą Ravensvudas šaltai ir santūriai atsakė: 
"Taip" 

- Ji, kaip esu girdėjęs, - tęsė nepažįstamasis nė 
kiek nesutrikęs dėl Ravensvudo santūrumo, - buvo viena 
iš pirmųjų garbingosios Ravensvudų šeimos valdų. 

- Pirmoji, - atsakė jaunuolis, - ir galbūt paskutinė. 

- Aš... aš... tikiuosi, nepaskutinė, - užsikirsdamas ir 
keletą kartų atsikrenkštęs, aiškiai dvejodamas kalbėjo ne- 
pažįstamasis. - Škotija žino, kiek ji skolinga šiai senai šeimai 
ir prisimena daugybę jos šlovingų žygdarbių. Neabejoju, 
jei jos prakilnybė karalienė žinotų* apie tokios senos ir 
kilnios giminės žlugimą - norėjau pasakyti: nesėkmę, - tai 
atsirastų priemonių ad reoedificandum antiguam do- 
mum. ** 

- Aš išvaduosiu jus nuo pastangų, sere, tęsti pokal- 
bį šiuo klausimu, - išdidžiai jį pertarė Ravensvudas. - Esu 
tos nelaimingos giminės palikuonis. Aš.  Ravensvudas. 
Jūs, matyt, priklausote prie aukštuomenės ir esate išsila- 
vinęs Žmogus, todėl turėtumėte suprasti, jog nepagei- 
daujama užuojauta yra dar didesnis pažeminimas negu 
pati nelaimė. 

- Prašyčiau atleisti, sere, - pasakė senasis raitelis, 
- aš nežinojau... Suprantu, jog man nereikėjo priminti... Aš 
negalėjau nė pagalvoti, jog... 

i „„. Jei jos prakilnybė karalienė žinotų... - Tuo metu Angliją 
valdė karalienė Ona Stiuart (1702-1714). 


i Atstatyti senoviniam namui (Iot.). 

- Nereikia atsiprašinėti, sere, - pareiškė Ravens- 
vudas, nes čia, regis, mūsų keliai skiriasi, ir, patikėkit, 
mes išsiskirsime, bent iš mano pusės, nesijausdami įsižei- 
dę. 

Tai pasakęs Ravensvudas pasuko į siaurą takelį, 
kuriuo kadaise buvo galima pasiekti “Vilko uolą“, bet 
nūnai, pasak "Vilties" dainiaus* žodžių: 


Takelis seniai jau apaugo žole, 
Kur didvyriai jojo smagia ristele 
Prie kalvų, apgaubiančių jūrą. 


Bet jam nespėjus atsiskirti nuo bendrakeleivio, 
prie nepažįstamojo, lydima savo tarnų, prijojo jaunoji Ie- 
di, apie kurią kalbėjome jau anksčiau. 

- Dukrele, kreipėsi nepažįstamasis į damą su 
kauke, - tai jaunasis Ravensvudas. 

Būtų buvę visiškai natūralu, jei jaunuolis atsa- 
kydamas būtų ištaręs nors kelis žodžius, bet merginos, ku- 
riai jis buvo pristatytas, grakštumas ir kuklus drovumas ne 
tik užkirto kelią pasiteirauti, kieno ir su kuo jis buvo su- 
pažindintas, bet akimirkai net visiškai atėmė jam žadą. 
Tuo metu debesis, jau seniai tvyrojęs virš aukštumos, ant 
kurios buvo pastatyta "Vilko uola", vis artėjo ir artėjo, ap- 
traukdamas dangų ties sausuma ir ties jūra dumsia, tirš- 
ta marška; tolumoje esančių daiktų nebebuvo galima įžiū- 
rėti, o artesnieji gerokai patamsėjo, jūra įgavo švininį ats- 
palvį, tyrlaukis pasidarė tamsiai rudas, o iš tolumos ataidin- 
tis dundėjimas skelbė užeinantį griaustinį; dukart pagre- 
čiui blykstelėjęs žaibas apšvietė tolumoje kyšančius 'Vil- 
ko uolos"'' bokštelius ir nutvieskė raudona mirguliuojančia 
šviesa netoliese vilnijančių vandenyno bangų keteras. 


* 


"Vilties" dainius. - Kalbama apie škotų poetą Viljamą 
Kamnbelą (1777-1844), poemos "Vilties džiaugsmai" autorių. Čia 
cituojama ištrauka iš eilėraščio "Eilės, parašytos aplankius Ar- 
gailšyrą". 

Dailiosios raitininkės žirgas pradėjo nekantrauti ir 
nerimauti, ir Ravensvudas suprato, jog jis, kaip vyras ir, 
be to, bajoras, negali jos palikti senyvo tėvo ir vergiškų 
tarnų globai. Jis manė turįs iš mandagumo paimti jos ark- 
li už apynasrio ir padėti jai suvaldyti pasibaidžiusį gyvu- 
lį. Tuo tarpu senasis džentelmenas pareiškė, jog audra 
stiprėjanti, jie „esą toli nuo lordo Bitlbreinso namų, į ku- 
riuos šiandien buvę pakviesti, ir jis būsiąs labai dėkingas 
Ravensvudui, jei šis parodytų kokią nors netoliese esan- 
čią vietą, kur jie galėtų pasislėpti nuo audros. Tai sakyda- 
mas jis ilgesingai ir nerimastingai žvilgčiojo į “Vilko uo- 
los" bokštą, ir jo savininkui neliko nieko, kaip pasiūlyti 
seniui ir ledi, patekusiems į keblią padėtį, laikiną prieglaudą 
savo namuose. Toks mandagumo gestas buvo būtinas 
atsižvelgiant į jaunosios raitininkės būklę: padėdamas jai 
suvaldyti žirgą jis pastebėjo, kad mergina virpėte virpa ir 
yra nepaprastai susijaudinusi, matyt, įbauginta užeinan- 
čios audros. 

Nežinau, ar jaunąjį Ravensvudą taip pat apėmė 
siaubas, bet ir jis pajuto kažkokią nervų įtampą sakyda- 
mas: 

- "Vilko uolos" bokštas gali pasiūlyti tik pastogę, 
bet jeigu šią akimirką tai priimtina... 

Jis nutilo, tarsi tolesni žodžiai jam būtų įstrigę 
gerklėje. Bet senasis džentelmenas, įsipiršęs į bendra- 
keleivius, neleido jam atsiimti kvietimo, pasakyto ne tie- 
siogiai, O tik užuominomis. 

- Audra, - tarė nepažįstamasis, - pakankama prie- 
žastis atsisakyti visų ceremonijų. Mano dukters sveikata 
silpna. Neseniai ją ištiko didelis sukrėtimas. Tikiuosi, jog 
mūsų piktnaudžiavimą pono Ravensvudo vaišingumu ga- 
lima pateisinti susiklosčiusiomis aplinkybėmis. Dukters 
saugumas man brangesnis už visus formalumus. 

Trauktis nebebuvo galima. Paėmęs jaunosios ledi 
žirgą už apynasrio, kad šis nepasibaidytų netikėtai tren- 
kus griaustiniui, Ravensvudas rodė kelią į pilį. Nors ir su- 
krėstas savo paties išgyvenimų, jaunuolis pastebėjo, jog 

Mirtinai išblyškęs merginos kaklas, smilkiniai ir kitos kau- 
kės neuždengtos veido dalys staiga užsiplieskė raudoniu, 
O pats sumišęs pajuto, kad kažkoks nepaaiškinamas tar- 
pusavio ryšys nurausvino ir jo skruostus. Nepažįstamasis, 
neva baimindamasis dėl dukters sveikatos, visą laiką, kol 
jie jojo aukštyn į "Vilko uolą", žvilgčiojo į juos ir įdėmiai 
stebėjo Ravensvudo veido išraišką. Kai jie sustojo priešais 
senąją tvirtovę, Ravensvudo sielą pripildė itin prieštaringi 
jausmai, 0 įjojus į apleistą kiemą, jis pašaukė Kalebą 
griežtu, beveik piktu balsu, kuris visiškai nesiderino su 
šeimininko, priimančio garbingus svečius, vaidmeniu. 

Kalebas atėjo. Nei dailioji nepažįstamoji taip ne- 
išblyško, išgirdusi griaustinio dundėjimą, nei kas nors kitas 
jokiomis aplinkybėmis neišblyško taip, kaip perbalo įdubę 
nelaimingojo rūmininko skruostai, išvydus pilyje pasi- 
rodžiusius svečius ir prisiminus, jog artėja pietų metas. 

- Jis pakvaišo! - sumurmėjo Kalebas. - Jis visai 
išsikraustė iš proto! Atsivesti šitiek lordų ir ledi, krūvą tar- 
nų ir dar antrą valandą dienos! 

Priėjęs arčiau prie savo pono, jis ėmė atsiprašinė- 
ti išleidęs visus tarnus pasižiūrėti medžioklės ir pareiškė 
nė nemanęs, kad jo šviesybė grįšiąs prieš sutemstant, o 
dabar tų dykūnų neprisišauksiąs. 

- Pakaks, Bolderstonai! - griežtai jį nutraukė Ravens- 
vudas. Jūsų kvailiojimai čia visai netinka. Sere ir ledi, 
- tarė jis atsigręždamas į svečius, - šis senukas ir dar se- 
nesnė bei dar labiau suvaikėjusi tarnaitė - tai visa mano 
palyda. Vaišės, kurias galiu jums pasiūlyti, dar skurdesnės, 
nei galima tikėtis pažvelgus į tokią varganą palydą ir ap- 
griuvusį būstą. Bet, šiaip ar taip, viskas, kas čia yra, jūsų 
paslaugoms. 

Nepažįstamasis, sukrėstas apgriuvusio ir visiškai 
apleisto bokšto vaizdo, kuris atrodė dar niūresnis dėl dan- 
gų aptraukusių tamsių debesų, o galbūt sunerimęs dėl 
rūstaus ir įsakmaus šeimininko tono, susirūpinęs apsižval- 
gė, tarsi gailėdamasis paskubėjęs priimti kvietimą. Bet 

dabar nebebuvo įmanoma ką nors pakeisti - juk neatsisaky- 
si padėties, kurią pats pasirinkai. 

O Kalebas buvo galutinai apstulbintas savo pono 
atviro prisipažinimo, jog jis esąs plikas kaip tilvikas, ir kele- 
tą minučių murmėjo kažką sau po nosimi, krapštydamas 
šeriuotą, jau savaitė neskustą smakrą. 

- Jis pakvaišo, visiškai pakvaišo! Stačiai išsikraus- 
tė iš proto! Tegul velnias griebia Kalebą Bolderstoną, - pri- 
dūrė jis sutelkdamas visą savo išradingumą ir sumanumą, 
- jei nebus išgelbėta šeimos garbė, nors mano ponas bū- 
tų taip pamišęs, kaip visi septyni išminčiai kartu paėmus. 

Tai taręs jis drąsiai priėjo prie svečių ir, nepai- 
sydamas savo pono susiraukusio veido ir nekantrių žvilgs- 
nių, oriai paklausė, ar jaunoji ledi nepageidautų ko nors 
užkąsti arba išgerti taurę tokajaus, o gal chereso ar... 

- Baik tuos savo netikusius kvailiojimus, - griežtai 
jį nutraukė Ravensvudas. - Nuvesk arklius į tvartą ir nebe- 
įkyrėk savo nesąmonėmis. 

- Jūsų malonybės nurodymai bus šventai įvykdyti, 
- atsakė Kalebas, - tačiau jeigu garbieji svečiai nepagei- 
dauja nei chereso, nei tokajaus... 

Bet čia Baklo balsas, nustelbdamas kanopų bildesį 
ir ragų gausmą, pranešė siauru taku atvedąs į bokštą 
vos ne visų narsiųjų medžiotojų tuntą. 

- Tegriebia mane velnias, - suriko Kalebas, nepra- 
rasdamas vilties dar sykį įsiveržus filistinams, jei aš 
jiems pasiduosiu! Pasiutęs niekdarys! Žino, kaip mes dabar 
nusigyvenę, ir atitempia tokią šutvę, tarsi pas mus būtų 
pilni šuliniai degtinės! Bet, dievaži, jei aš kaip nors at- 
sikratyčiau šitų išsižiojėlių mulkių liokajų, prasmukusių į 
kiemą pas-kui savo ponus, - daugumas jų taip ir lenda į 
priekį, - tai su kitais kaip nors susitvarkyčiau. 

Apie tai, ko ėmėsi Kalebas, vykdydamas šį drąsų 
sprendimą, sužinosite kitame skyriuje. 

X skyrius 


Sukepusiom lūpom ir burna sausa 
Jie klausės jo žodžių nustėrę; 
Ir šaukė iš džiaugsmo smagiai, 
Nūnai atsikvėpę laisvai, 
Lyg būtų vandens atsigėrę. 


Kolridžas "Eilės apie seną jūreivį''* 


Heistonas iš Baklo priklausė prie tokių lengvapė- 
džių, kurie niekad nesibodi pajuokauti savo draugų sąs- 
kaita. Kai paaiškėjo, jog svarbiausi medžioklės svečiai nu- 
vyko į "Vilko uolą", medžiotojai maloniai pasiūlė nugabenti 
tenai ir elnio skerdieną. Su šiuo pasiūlymu noriai sutiko 
Baklas, kuris daugiau galvojo apie tai, kaip nustebs varg- 
šas Kalebas Bolderstonas, išvydęs didžiulį pulką medžio- 
tojų, ir visiškai nesirūpino tuo, į kokią nemalonią padėtį pa- 
statys savo bičiulį, visiškai nepasirengusį pavaišinti tokio 
būrio. Tačiau senasis rūmininkas pasirodė esąs įgudęs ir 
miklus priešininkas, galįs bet kokiomis aplinkybėmis išsi- 
sukti ir atsiprašyti taip, kad būtų, pasak jo, išsaugota 
šeimos garbė. 

Ačiū Dievui, - tarė Kalebas pats sau, vieną 
didžiųjų vartų sąvarą vakar užtrenkė vėjas, o su kita aš 
ir pats kaip nors susidorosiu. 

Tačiau prieš imdamasis žygių apsisaugoti nuo 
išorinių priešų, kurie linksmai šūkčiodami jau visiškai pri- 
artėjo, Kalebas, kaip išmintingas šeimininkas, pasirūpino 


valgo ir geria. Todėl pagaliau sulaukęs, kol jo ponas nuve- 


* 


Samiuelis Kolridžas (1772-1834) - anglų poetas, ro- 
mantikas. 

dė du svarbiausius svečius į bokštą, jis ėmėsi vykdyti sa- 
vo sumanymą. 

- Medžiotojai iškilmingai neša elnio galvą į pilį, 
kreipėsi jis į nepažįstamojo palydą, - ir mums, jos gyvento- 
jams, man regis, dera juos sutikti prie vartų. 

Vos tik neatsargūs tarnai, paklausę klastingos už- 
uominos, išskubėjo pro vartus, kurių viena pusė, kaip mi- 
nėta, jau buvo uždaryta vėjo, ištikimasis Kalebas taip 
driokstelėjo antrąją, kad trenksmas nuaidėjo per visątvirto- 
vę nuo pagrindinio bokšto skliautų ligi dantytos sienos. 
Taip užtvėręs įėjimą į pilį, Kalebas pradėjo derybas su at- 
skirtaisiais medžiotojais per mažą langelį, arba šaudymo 
angą, per kurią kadaise sargybiniai apžiūrėdavo visus, 
kas prisiartindavo prie vartų. Trumpa ir raiškia kalba jis pa- 
aiškino, esą per valgius pilies vartai niekada ir jokia dings- 
timi neatidaromi, jo didenybė ponas Ravensvudas su aukš- 
tais svečiais ką tik atsisėdęs pietauti, o Vilko Lūkesčių 
kaime pas arklininko žmoną medžiotojai galėsią gauti pui- 
kios degtinės, ir net užsiminė, jog už viską atsilyginsiąs jo 
ponas; tiesa, pastaruosius žodžius Kalebas Bolderstonas 
ištarė gana dviprasmiškai ir netvirtai, nes, panašiai kaip ir 
Liudvikas XIV, regzdamas savo gudrybes, vengdavo tiesio- 
giai dumti akis ir stengdavosi, jei įmanoma, apgauti ne- 
visiškai atvirai meluodamas. 

Šis pareiškimas vienus nustebino, kitiems sukėlė 
juoką, o išvyti tarnai nusiminė: jie bandė vėl įsiprašyti į vi- 
dų, tvirtindami turį neginčijamą teisę patarnauti savo po- 
nui ir panelei. Tačiau Kalebas nebuvo nusiteikęs daryti 
išimčių. Jis taip atkakliai ir kietai laikėsi jam patogaus nu- 
sistatymo, kurs nepasiduoda jokiems įtikinėjimams ir kur- 
čias visiems įrodinėjimams. Tuomet į priekį išlindo Baklas 
ir piktu balsu pareikalavo įleisti vidun. Bet Kalebas buvo 
nepalenkiamas. 

- Jeigu čia būtų ir pats karalius, - pareiškė jis, - ma- 
no ranka nepakiltų atidaryti vartų ir nenusižengtų Ravens- 
vudų giminės įpročiams ir papročiams bei mano, kaip vy- 
riausiojo tarno, pareigai. 

Baklas nežmoniškai įsiuto ir ėmė taip keiktis ir 
plūstis, kad mes nesiimame pakartoti jo burnojimų. Jis pa- 
reiškė, jog su juo pasielgta tiesiog neleistinai, ir pareikala- 
vo tučtuojau leisti pasikalbėti su pačiu Ravensvudu. Bet 
ir šiam reikalavimui Kalebas liko kurčias. 

- Tas Baklas tuoj užsiliepsnoja it pakulų kuodelis, - 
sumurmėjo jis, - bet, velnias mane griebtų, jis neišvys ma- 
no pono anksčiau, nei tas išsimiegos ir atsikels. Ryt rytą 
jis apsiramins. Tik toks plevėsa galėjo atitempti čionai visą 
spiečių girtuoklių medžiotojų, žinodamas, jog namuose nė- 
ra kuo ir jam pačiam liežuvį sudrėkinti. 

Suligtais žodžiais Kalebas pasitraukė nuo langelio, 
leisdamas spręsti jiems patiems, kaip elgtis toliau. 

Tačiau viso šio pokalbio tylėdamas klausėsi dar 
vienas asmuo, kurio Kalebas ginčo įkarštyje nė nepastebė- 
jo. Tai buvo vyriausiasis nepažįstamojo tarnas - labai ger- 
biamas ir patikimas žmogus - tas pats, kuris medžioklės 
metu perleido Baklui savo arklį. Tuomet, kai Kalebas išgujo 
iš pilies kitus tarnus, jis buvo arklidėje, todėl išvengė liki- 
mo, nuo kurio nebūtų išgelbėjusi net jo užimama svarbi 
vieta. 

Matydamas Kalebo poelgį, jis lengvai suvokė jo 
tikrąsias priežastis ir, žinodamas savo pono nusistatymą 
Ravensvudo šeimos atžvilgiu, nesunkiai nusprendė, ką 
jam veikti. Kalebui nė nejtariant, jis užėmė ką tik pastarojo 
paliktą postą prie langelio ir pranešė prie vartų susirinku- 
siems tamams, jog ponas liepiąs ir savo, ir lordo Bitlbrein- 
so palydai lipti žemyn ir netoliese esančioje smuklėje pasi- 
stiprinti viskuo, ką ten rasią tinkamo, o atsilyginimu pasi- 
rūpinsiąs jis pats. 

Linksmieji medžiotojai nusigręžė nuo nesvetingų 
"Vilko uolos" vartų ir talaluodami ėmė leistis stačiu taku 
žemyn. Pakeliui jie plūdo šykštų ir nedėkingą šeimininką 
ir, nėmaž nesiskaitydami su žodžiais, prakeikė pilį su vi- 
sais jos gyventojais. 

Baklas, apdovanotas savybėmis, kurios palankes- 
nėmis aplinkybėmis būtų padariusios jį pagarbos vertą ir 

protingą žmogų, buvotaip prastai išauklėtas, kad neturėda- 
vo nuomonės ir pasiduodavo savo sugėrovų galvosenai ir 
jausmams. Sulyginęs pagyras, kurių neseniai buvo su- 
laukęs, su priekaištais, nukreiptais į Ravensvudą, prisimi- 
nęs nuobodžias ir nykias dienas, praleistas “Vilko uolos" 
bokšte, ir sugretinęs jas su įprastai linksmu savo gyvenimu, 
jis, didžiai pasipiktinęs, pagalvojo apie tai, kaip buvo išva- 
rytas iš pilies, ir, laikydamas tai šiurkščiausiu įžeidimu, vis- 
ką pasvėręs, nutarė tučtuojau nutraukti visus ryšius su jau- 
nuoju Ravensvudu. 

Atvykęs į Vilko Lūkesčių kaimelio užeigą, Baklas 
netikėtai susitiko su savo senu pažįstamu, kaip tik nusė- 
dančiu nuo arklio. Tai buvo ne kas kitas, kaip garbusis ka- 
pitonas Kraigengeltas. Jis nedelsdamas priėjo prie Baklo ir, 
matyt, užmiršęs, kaip abejingai jie išsiskyrė, kuo drau- 
giškiausiai paspaudė jam ranką. Tokiam draugiškam pa- 
sisveikinimui Baklas negalėjo atsispirti ir atsakė lygiai taip 
pat širdingai, todėl Kraigengeltas, vos pajutęs jo ranką sa- 
vojoje, tučtuojau suprato, kokie jųdviejų santykiai. 

- Sveikas gyvas, Baklai! - sušuko jis. - Šiame bjau- 
riame pasaulyje dar galima gyventi ir doriems žmonėms. 

Tais laikais jakobitai, nežinia kokiu pagrindu, dorais 
žmonėmis vadindavo tik savo partijos žmones. 

- Na, na, manding, atsiras jame vietos ir kitiems, - 
atsakė Baklas. - Kitaip vargu ar jūs būtumėt čia pasiro- 
dęs, kilnusis kapitone. 

- Kas? Aš? Aš laisvas kaip vėjas, kurs per šv. 
Martyną nemoka nei rentos, nei mokesčių. Viskas išsi- 
aiškinta, viskas sutarta su tais garbingais nukaršusiais pus- 
kvailiais iš Edinburgo. Oho! Jie neišdrįso manęs išlaikyti 
ilgiau kaip savaitę. Vienas žinomas asmuo turi daugiau 
draugų tarp jų, negu jūs manote, ir tie draugai gali pasi- 
tarnauti, kai mažiausiai to tikimasi. 

- Ramiau, ramiau! - pasakė Heistonas, kuris kaip 
nuluptą pažinojo šitą Žmogų ir neapsakomai jį niekino. - 
Netaukškit niekų, geriau pasakykit, ar tikrai esat laisvas 
ir saugus? 

- Laisvas ir saugus kaip vigų antstolis savo paties 
valdose, kaip presbiterionų pastorius savo sakykloje. Aš at- 
vykau pasakyti, kad jums nebereikia daugiau slėptis. 

- Vadinas, jūs mane vėl vadinate draugu, kapito- 
ne Kraigengeltai? - paklausė Baklas. 

- Draugu! - sušuko Kraigengeltas. - Po šimts kala- 
kutų! Aš jūsų ištikimasis Achatas*, kaip sako mokslinčiai. 
Mudu dabar viena ranka, nors vandeniu liek. Aš su jumis 
žūt ar būt! 

- Tuoj pat patikrinsiu, - pasakė Baklas. - Jūs visada 
prie pinigo, tik nežinau iš kur. Paskolinkit man du auksinius, 
noriu duoti tiems narsuoliams gerklei praskalauti, 0 pas- 
kui... 

- Du auksinius? Dvidešimt jums, drauguži! Ir dar 
dvidešimt priedo! 

- Nejaugi! Iš tikrųjų! - sušuko Baklas ir sudvejojo, 
nes įgimtas įžvalgumas perspėjo jį, kad tokią nepapras- 
tą dosnybę sukėlė, matyt, kažkokios įtartinos priežastys. - 
Jūs, Kraigengeltai, arba iš tiesų doras vyras, nors beveik 
negaliu tuo patikėti, arba gudresnis, nei aš maniau, nors 
tuo taip pat sunku patikėti. 

- L'un n'empėche pas V/autre**, - atšovė Krai- 
gengeltas, - štai pačiupinėk, tikras auksas. 

Jis pripylė Baklui saują auksinių, kuriuos tas ne- 
skaičiavęs įsikišo į kišenę ir lyg tarp kitko pasakė, jog, taip 
susiklosčius aplinkybėms, jis turėsiąs stoti į kariuomenę, 
nors ir pats velnias įduotų rankpinigius. Paskui Baklas at- 
sigręžė į medžiotojus ir sušuko: 

- Eikit šen, vaikinai, aš vaišinu! 

- Tegyvuoja Baklas! - suūžė medžiotojų tuntas. 

- Ir tegriebia velnias tą, kurs, pasismaginęs me- 
džioklėje, paliko mus išdžiūvusiomis it būgno oda gerklė- 
mis, - tarsi užbaigdamas pridūrė vienas iš būrio. 

E Achatas - ištikimas Trojos herojaus Enėjo draugas ir pa- 
lydovas jo kelionėse, kurios aprašytos romėnų poeto Vergilijaus 
(70 - 19 m. pr. Kr.) poemoje "Eneida". 
33 Vienas kitam nekliudo (pranc.). 

- Ravensvudai kadaise šiuose kraštuose garsėjo 
kaip šlovinga ir garbinga giminė, - pasakė vienas senas 
medžiotojas, - bet dabar visai nusmuko. O jaunasis po- 
nas pasirodė esąs užkietėjęs šykštūnas. 

Šiai išvadai visi dalyviai vieningai pritarė, ir triukš- 
minga šutvė įgriuvo į smuklę, kur linksminosi ligi pat išnak- 
tų. 

Būdamas gyvo temperamento, Baklas ne itin reikliai 
rinkdavosi draugus ir nūnai po ilgoko blaivystės, netgi vi- 
siško susilaikymo, laikotarpio jis dar labiau įsismagino ir 
jautėsi be galo laimingas vadovaudamas savo sugėro- 
vams, tarsi būtų buvęs tikrų princų draugijoje. Kraigengel- 
tas siekė savo tikslų, leisdamas jam kvailioti iki valios, be 
to, pasižymėdamas šiurkščiu humoru, įžūlumu ir sugebė- 
damas užtraukti gerą dainą bei kiaurai perprasdamas savo 
atgauto draugo būdą, jis sėkmingai panardino jį ligi pat 
ausų į triukšmingą puotą. 

Visai kitoks veiksmas vyko "Vilko uolos'' bokšte. Iš 
kiemo jaunasis Ravensvudas nuvedė svečius į didžiąją pi- 
lies menę ir, būdamas per daug paskendęs savo painiuo- 
se apmąstymuose, neatkreipė dėmesio į Kalebo gudrybes. 

Nepailstantis Bolderstonas, kuris iš polinkio arba iš 
įpročio triūsdavo nuo ryto ligi vakaro, po truputį išvalė 
iš šio nykaus apartamento laidotuvių puotos liekanas ir 
šiek tiek jį aptvarkė. Tačiau nors ir kažin kaip stengėsi ir 
darbavosi norėdamas kuo geriau sustatyti keletą likusių 
baldų, jis niekaip neįstengė nors kiek pagražinti niūraus 
ir liūdno aprūkusių ir plikų sienų vaizdo. Siauri langai, pra- 
kirsti storose sienose, greičiau užgožė nei praleido skais- 
čią šviesą, o dangų apniaukę sunkūs ir juodi debesys dar 
labiau sustiprino tamsą. 

Kai Ravensvudas, kaip galantiškas tų laikų kava- 
lierius, nors šiek tiek varžydamasis ir jaudindamasis, pada- 
vęs jaunajai ledi ranką nuvedė ją į aukštesnįjį menės ga- 
lą, jos tėvas pasiliko prie durų, matyt, ketindamas nusiimti 
skrybėlę ir nusimesti apsiaustą. Tą akimirką garsiai pokš- 
telėjo kiemo vartai. Nepažįstamasis krūptelėjo, nuskubėjo 

prie lango ir pamatęs, jog sąvaros užsklęstos, o jo tarnai 
liko anapus, su nerimu pažvelgė į Ravensvudą. 

- Nebijokite, sere, - tarė Ravensvudas oriai, - nors 
ši pastogė ir negali svetingai priimti, bet apsaugoti dar ga- 
li. Man regis, - pridūrė jis, - jau atėjo laikas sužinoti, kas 
teikėsi taip pagerbti mano nusmukusius namus. 

Jaunoji ledi stovėjo tylėdama ir nejudėdama, o tė- 
vas, kuriam buvo skirtas klausimas, atrodė nelyginant ak- 
torius, išdrįsęs pasiimti jam neįkandamą vaidmenį ir nete- 
kęs žado kaip tik tuomet, kai atėjo eilė jam prabilti. Jis sten- 
gėsi paslėpti savo suglumimą po išorinėmis mandagumo 
formomis, bet nusilenkdamas viena koja slystelėjo į prie- 
kį, tarsi norėdamas žengti pirmyn, o.kita - atgal, tarsi ban- 
dydamas pabėgti; jis taip negrabiai sagstėsi apsiausto 
apykaklę, tarsi ji būtų buvusi sujungta surūdijusia geležimi, 
ir taip sunkiai kėlė antveidį, tarsi tas būtų svėręs ne ma- 
žiau už pūdą švino. Dangus vis labiau niaukėsi, lyg norė- 
damas paslėpti veidą, kurio nepažįstamasis taip nenorėjo 
parodyti. Juo ilgiau jis delsė, tuo labiau nekantravo Ravens- 
vudas, iš visų jėgų slopindamas susijaudinimą, kurio prie- 
žastys, matyt, buvo visiškai kitos. Jaunuolis stengte stengė- 
si sutramdyti norą kalbėti, o nepažįstamasis aiškiai nesu- 
gebėjo rasti žodžių, kuriuos, jo manymu, reikėjo ištarti. Pa- 
galiau Ravensvudas neteko kantrybės. 

- Matyt, - tarė jis, - seras Viljamas Aštonas nenori 
pasiskelbti esąs ' Vilko uolos" pilyje. 

Tikėjausi, jog to nereikės, - pasakė lordas ant- 
spaudo saugotojas, vėl atgavęs žadą it dvasia, išvaduota 
užkeikėjo žodžių, - ir esu jums, pone Ravensvudai, dėkin- 
gas už tai, kad pralaužėte pirmuosius ledus tokiomis ap- 
linkybėmis, - pasakyčiau, nelaimingomis aplinkybėmis, 
kai man prisistatyti būtų buvę labai nepatogu. 

- Taigi aš galiu manyti šį garbingą apsilankymą 
nesant visiškai atsitiktinį? - oriai paklausė Ravensvudas. 

- Ne visai taip, - atsakė antspaudo saugotojas, 
dėdamasis jaučiąsis laisvai, nors širdies gilumoje toks 
nebuvo. Tiesą sakant, šios garbės aš jau Kuris laikas 

troškau, bet nebūčiau jos sulaukęs, jei ne ši netikėta aud- 
ra. Mano duktė ir aš džiaugiamės turėdami progą išreikš- 
ti padėką drąsiam jaunuoliui, išgelbėjusiam josios ir ma- 
no gyvybę. 

Dviejų aukštų šeimų neapykanta, prasidėjusi dar 
feodalizmo laikais, nūnai nedaug tesušvelnėjo, nors ir 
nepasireikšdavo atviru smurtu. Nei ką tik gimę Ravensvu- 
do jausmai panelei Liusi Ašton, nei vaišingumo reikalavi- 
mai negalėjo visiškai nuslopinti - nors šiek tiek ir aprami- 
no -tų aistrų, kurios jame užvirė, regint savo tėvo priešą tos 
šeimos menėje, kurios žlugimą pastarasis gerokai pa- 
greitino. Jis dvejodamas žvilgčiojo čia į tėvą, čia į dukterį, ir 
seras Viljamas Aštonas manė, jog nedera laukti, kuota dve- 
jonė baigsis. Nusimetęs jojimo aprangą, jis priėjo prie 
dukters ir atrišo jos kaukę. 

- Mieloji Liusi, - prabilo jis ir padavęs ranką prive- 
dė prie Ravensvudo, - nusiimk kaukę, ir mudu abu padė- 
kosime ponui Ravensvudui atvirais veidais. 

- Jei jis sutiks priimti mūsų padėką, - tepasakė Liu- 
si taip švelniai tardama žodžius, kad juose suskambo ir 
priekaištas, ir atleidimas už tokį šaltą priėmimą. Tokios 
tyros ir žavios būtybės pasakyti žodžiai pataikė Ravensvu- 
dui tiesiai į Širdį, ir jis susigėdo dėl savo šiurkštaus elge- 
sio. Jis sumurmėjo kažką, jog viskas buvę taip netikėta, 
kad jis suglumęs, ir baigė karštai prisipažindamas esąs 
be galo laimingas, galėdamas ją priglausti savo namuo- 
se. Paskui jis žemai nusilenkė pagal to meto ceremonia- 
lo reikalavimus tokiais atvejais, ir jų skruostai akimirką su- 
silietė. Ravensvudas dar tebelaikė Liusi ranką, ištiestą kaip 
palankumo ženklą, o jos skruostus tebebuvo nuplieskęs 
raudonis, suteikęs šiai ceremonijai kažkokią ypatingą reikš- 
mę, kai staiga blykstelėjęs žaibas nušvietė menę, tarsi iš- 
plėšdamas ją iš tamsos glėbio. Akimirką viskas stojosi 
prieš akis nepaprastai aiškiai. Trapi, palinkusi Liusi Ašton 
figūrėlė, stuomeninga ir didinga Ravensvudo tigūra, juod- 
bruvas veidas, ugningas, bet taip pat ir neryžtingas akių 
žvilgsnis, ant menės sienų sukabinti senoviniai ginklai ir 

herbai, - visa tai, nuplieksta skaisčios rausvos šviesos, 
akimirką atsivėrė prieš antspaudo saugotoją. Zaibas užge- 
so, bet tučtuojau driokstelėjo griaustinis: audros debesis 
buvo prie pat pilies. Trenksmas buvo toks staigus ir toks 
siaubingas, kad senasis bokštas sudrebėjo ligi pat pamatų 
ir visi, kas jame buvo, nusprendė, jog jis užgrius ant jų. 
Amžiais plačiuose dūmtraukiuose gulėję suodžiai pasipylė 
į menę, nuo sienų pradėjo kristi debesys dulkių bei kalkių, 
ir nežinia, ar todėl, kad žaibas tikrai trenkė į pilį, ar dėl 
smarkaus oro smūgio nuo irstančių tvirtovės sienų atitrūko 
keletas didžiulių akmenų ir nugarmėjo į apačioje šėlstan- 
čią jūrą. Galėjai pamanyti, jog senasis pilies įkūrėjas siun- 
čia šitą perkūniją reikšdamas nepasitenkinimą, kad jo 
palikuonis susitaikė su savo giminės priešu. 

Iš siaubo visi nustėro, ir prireikė ir lordo saugotojo, 
ir Ravensvudo pastangų, kad Liusi nenualptų. Taigi ponui 
Edgarui teko antrąsyk atlikti labai subtilią ir pavojingą 
pareigą - palaikyti ir pagelbėti jaunutei bejėgei būtybei, 
kurios paveikslas jau po pirmojo panašaus atvejo ir dieną, 
ir naktį buvo tapęs jo svajonių numylėtinės atvaizdu. Jei Ra- 
vensvudų giminės dvasia iš tikrųjų smerkė savo palikuo- 
nio ryšį su žaviąja viešnia, tai, reikia pripažinti, jos pasirink- 
tos priemonės savo jausmams išreikšti buvo visiškai ne- 
vykusios, tarsi ji būtų buvusi paprasta mirtingoji. Pastangos, 
reikalingos nuraminti jaunajai ledi ir padėti jai atsigauti, 
norom nenorom vertė jaunąjį Ravensvudą bendrauti su jos 
tėvu taip, kad, bent jau tuo metu, tarsi išnyko juos dar nuo 
viduramžių laikų skirianti nesantaika. Kalbėti šiurkščiai ar- 
ba kad ir šaltai su senuoju lordu, kurio duktė (ir kokia 
duktė!) gulėjo priešais juos iš išgąsčio beveik apalpusi, 
buvo neįmanoma. Ir kai Liusi atsigavusi dėkodama ištiesė 
jiems abiems rankas, Ravensvudas pajuto, jog ankstes- 
nė neapykanta lordui saugotojui jo širdyje gerokai atslū- 
go. 

Negalėjo būti nė kalbos, kad tokiu bjauriu Oru, 
esant tokiai sveikatos būklei ir dar be palydovų Liusi Aš- 
ton galėtų grįžti į lordo Bitlbreinso namus, esančius už gerų 

penkių mylių. Jaunajam Ravensvudui neliko nieko kita, 
kaip, laikantis paprasčiausio mandagumo, pasiūlyti jiems 
praleisti likusią dienos dalį ir pernakvoti jo pilyje. Bet kai 
jis užsiminė apie tai, kokie menki jo ištekliai priimti garbin- 
giems svečiams, jo veidas vėl apsiniaukė ir pasidarė toks 
niūrus kaip anksčiau. 

- Nekalbėkite apie tai, - paskubėjo jį nutraukti ant- 
spaudo saugotojas, stengdamasis išvengti pavojingos te- 
mos. - Jūs berods rengiatės vykti į kontinentą, todėl dabar 
neturite laiko rūpintis namais. Tai suprantama. Bet jei kal- 
bate apie nepatogumus, tuomet mums teks prisiglausti 
apačioje, kaimelyje. 

Ravensvudui nespėjus atsakyti, menės durys atsi- 
lapojo ir į vidų įlėkė Kalebas Bolderstonas. 


XI skyrius 


Duok jiems mėsos - bent pusę vištos; 
Pasenusių sardinių negailėk; 

Paskanink prieskoniais stipriais, 

Pridėk svogūnų, ir kvepės kaip šviežios. 


"Meilės klajonės''* 


Perkūnotrenksmas, apstulbinęs visus, kas jį girdėjo, 
pažadino geriausio iš geriausiųjų mažordomo drąsų ir iš- 
radingą genijų. Dar nenutilo dundėjimas, ir niekas pilyje 
nežinojo, ar ji atlaikys, ar sugrius, o Kalebas jau sušuko: 

- Ačiū Dievui! Pataikė kaip basliu tvoron. 

Pamatęs, jog nuo vartų ateina lordo saugotojo tar- 
nas, jis užtrenkė virtuvės duris jam prieš pat nosį ir su- 
murmėjo: 

- Koks kipšas jį čia atnešė? Bet velniai jo nematė! 
Mizi, ko ten drebi ir linkčioji prieš pečių? Eik šen... arba 
ne, sėdėk kaip sėdėjusi ir rėk iš visų plaučių! Vis tiek 
niekam daugiau netinki. Sakau gi, sena velniene, plyšok 
visa gerkle! Dar garsiau! Rėk, kad tie ponai menėje išgirs- 
tų. Juk moki nei iš šio, nei iš to taip užklykti, kad net ligi 
pat Baso girdėti. Bet palauk! Kaip trenksiu visus tuos 
rykus... 

Sulig tais žodžiais vienu mostu jis nubloškė nuo 
lentynos dalį alavinių ir molinių indų. Nustelbdamas visą 
šitą barškesį ir Čerškesį jis užriaumojo taip kraupiai, kad 
griaustinio mirtinai išgąsdintą Mizi dabar apėmė siaubas, 
ar tik nebus senajam tarnui pasimaišęs protas. 

- Ką jis padarė? Išvertė visus likusius kiaulienos 
kąsnelius, išpylė pieną! Nebus iš ko sriubos išvirti. Ir dar 


> "Meilės klajonės" - anglų dramaturgų Fransio Bomonto 


(1584-1616) ir Džono Flečerio (1579-1625) pjesė. Epigrafas pa- 
imtas iš II v., 4 sc. 128 


išliejo viską iš ponaičio dubenėlio. Viešpatie Dieve, susi- 
milk! Nuo to griausmo jis gatavai išsikraustė iš proto. 

- Prikąsk liežuvį, kekše! - užriko Kalebas, audringai 
ir pergalingai triumftuodamas dėl savo sėkmingo prama- 
no. - Dabar viskuo pasirūpinta! Ir pietums, ir vakarienei. 
Perkūnas vienu smūgiu viską sutvarkė. 

Varašelis visiškai paklaiko, pralemeno Mizi, 
žvelgdama į Kalebą su užuojauta ir išgąsčiu. - Duok Dieve, 
kad jis vėl ateitų į protą. 

- Klausyk, tu sena kvaiša, - tęsė Kalebas vis dar 
nenustygdamas iš džiaugsmo, kad pasisekė išsisukti iš 
tokios, regis, beviltiškos padėties. - Žiūrėk, kad į virtuvę 
neprasmuktų tas nepažįstamas vyriškis, dievagokis, kad 
perkūnas trenkė į kaminą ir sugadino pačius geriausius pie- 
tus: bitšteksus, spirgintą kiaulieną, ožiuko kepsnį, viever- 
sėlius, zuikieną, paukštieną, elnieną ir visa kita. Meluok, 
kiek įkerti, nebijok, jei ir persūdysi. Aš einu viršun, į me- 
nę. Viską čia apversk aukštyn kojom. Tik žiūrėk, neleisk 
čion to nepažįstamo tarno. 

Davęs savo padėjėjai šiuos nurodymus, Kalebas 
nuskubėjo į menę, bet prieš jeidamas stabtelėjo ir pažvel- 
gė vidun per durų plyšelį, laiko padarytą tarnų patogu- 
mui. Pamatęs, kokioje padėtyje atsidūrė panelė Ašton, jis 
susiprotėjo truputį luktelėti iš dalies nenorėdamas didinti 
jos nerimo, o iš dalies geisdamas, kad jo pasakojimas apie 
siaubingus griausmo padarinius susilauktų atitinkamo dė- 
mesio. 

Bet vos tik ledi atsipeikėjo ir pokalbis pakrypo į tai, 
kaip geriau įkurdinti ir pamaitinti svečius pilyje, Kalebas 
pamanė, jog dabar pats laikas, ir įsiveržė į menę taip, 
kaip aprašyta ankstesniame skyriuje. 

- Oivarge, varge! Kokia bėda užgriuvo Ravensvudų 
namus! Ir kodėl aš sulaukiau tos dienos! 

- Kas atsitiko, Kalebai? - išsigandęs paklausė jo 
ponas. - Ar nugriuvo kokia nors pilies siena? 

- Pilies siena? Ne, bet pasipylė suodžiai, kai perkū- 
nas trenkė tiesiai į virtuvės kaminą. Viskas susimaišė: vie- 

nas daiktas čia, kitas - ten, kaip lerdo Kratinio žemės. Ir 
reikėjo taip atsitikti, kai pilyje tokie garbingi svečiai, - čia 
Kalebas Žemai nusilenkė serui Viljamui Aštonui ir jo dukte- 
riai, - visas valgymas sugadintas, nėra ko paduoti nei pie- 
tums, nei vakarienei, kaip matau. 

- Visiškai tikiu tavimi, Kalebai, - sausai tarė Ravens- 
vudas. 

Bolderstonas, pasisukęs į savo poną, pažvelgė į įį 
priekaištingai ir maldaujamai. Priėjęs prie jo arčiau pakarto- 
jo: 

- Ne taip jau daug prisitaisėm, bet šį tą pridė- 
jom prie jūsų malonybės kasdieninio maisto, petty co- 
ver*, kaip vadinama Luvre: trys patiekalai ir vaisiai. 

- Pasilik sau tas savo nepakenčiamas nesąmones, 
senas mulki! - suriko Ravensvudas, pasipiktinęs Kalebo 
įkyrumu. Tačiau nežinojo, kaip jį numalšinti, kad nesukeltų 
dar juokingesnės scenos. 

Pajutęs savo pranašumą, Kalebas nusprendė juo 
pasinaudoti. Bet pastebėjęs į menę atėjusį lordo saugotojo 
tarną ir kažką sakantį savo ponui, jis nutaikė progą pa- 
šnibždėti keletą žodžių Ravensvudui. 

- Dėl Dievo meilės, tylėkite, sere. Jeigu aš meluo- 
damas nebijau pražudyti savo sielos dėl šeimos garbės, tai 
ne jūsų reikalas. Jei leisite man ramiai kalbėti, aš nuosaikiai 
apibūdinsiu vaišes, bet jeigu prieštarausite, tai ištaisysiu 
tokius pietus kaip kunigaikščiui. 

Ravensvudas nusprendė, jog geriausia bus leisti 
įkyriajam rūmininkui elgtis savo nuožiūra, ir tas ėmė vardinti 
užlenkdamas pirštus: 

- Ne taip jau daug valgių - keturiems žmonėms: 
pirmieji patiekalai - kaplūnas su baltu padažu, kepsnys iš 
ožiuko, spirginta bekono šoninė; antrieji patiekalai - kep- 
tas kiškis, krabai, veršienos paštetas; tretieji patiekalai: 
tetervinas (dabar jau visiškai pajuodęs nuo suodžių), slyvų 

pudingas, tortas, morengai, dar keletas kitų saldumynų, 
cukatai - nair viskas, - pasakė jis pastebėjęs nekantrų pono 
žvilgsnį, - viskas, išskyrus obuolius ir kriaušes. 

Tuo metu panelė Ašton jau beveik atsipeikėjo. ir 
pradėjo stebėti, kas dedasi aplinkui. Ravensvudas, vos 
tramdąs susierzinimą, ir Kalebas, ryžtingai išskaičiuojąs 
savo įsivaizduojamos puotos valgius, jai pasirodė tokie 
juokingi, kad, nors ir stengdamasi susivaldyti, ji prapliupo 
kvatotis; prie jos, nors šiek tiek nuosaikiau, prisidėjo tėvas 
ir galiausiai pats jaunasis Ravensvudas, nors ir suvokda- 
mas, jog juokiasi pats iš savęs. Nuojų linksmybės senosios 
pilies skliautai aidėte aidėjo - mat scena, kurią skaitydami 
mes nė kiek nesusijaudiname, žiūrovams gali pasirodyti be 
galo juokinga. Jie tai nutildavo, tai vėl prapliupdavo kvato- 
tis, vėl nutildavo ir vėl leipdavo juokais. Tuo tarpu Kalebas 
laikėsi išdidžiai, ir jo rimta, pikta bei niekinama veido iš- 
raiška dar labiau pabrėžė scenos komiškumą ir didino 
žiūrovų linksmybę. 

Pagaliau, kai Ravensvudas ir jo svečiai beveik 
užkimo nuo juoko ir visiškai neteko jėgų, jis nieko nesi- 
varžydamas sušuko: 

- Tie ponai bajorai tiesiog velnių pristoti! Pusryčiau- 
ja karališkai, ir vėjais išėjus patiems geriausiems pie- 
tums, kokius tik išverda virėjai, juokiasi tarsi iš Džordžo 
Bjukenano pokštų. Jei jūsų malonybių pilvas būtų toks 
tuščias kaip Kalebo Bolderstono, mažiau kikentumėte iš 
tokio nelinksmo nutikimo. 

Atviras Kalebo pasipiktinimas sukėlė naują links- 
mybės protrūkį, kurį, beje, senasis tarnas palaikė ne tik 
šeimos orumo įžeidimu, bet ir panieka jo iškalbingumui 
apibūdinant tariamų nuostolių dydį. Vėliau jis sakė Mizi 
taip pavaizdavęs pietus, kad daug kas būtų apsilaižęs, o 
jie sau sėdi ir plyšta juokais. 

- Bet nejaugi, - paklausė panelė Ašton, nutaisiusi 
rimtą išraišką, - visi šitie gardumynai taip sugadinti, kad 
negalima atrinkti nė gabalėlio? 

- Atrinkti, miledi? Ką ten beatrinksi iš suodžių ir 

pelenų! Malonėkite nulipti žemyn ir pasižiūrėti į mūsų vir- 
tuvę virėja tirta iš baimės, visos gėrybės voliojasi ant 
grindų: ir bifšteksai, ir kaplūnai, ir baltasis padažas, ir ver- 
šienos paštetas, ir morengai, ir šoninė, visokie saldumynai 
ir kitokie skanėstai. Viską pamatysite savo akimis, miledi, 
tai yra, - pasitaisė jis, - nieko nepamatysite, nes virėja vis- 
ką, kaip ir dera jai, sutvarkė. Dar pamatysite palietą baltą- 
jį padažą, bet aš įkišęs pirštą paragavau - visai kaip rūgpie- 
nis. Matyt, griaustinis sutraukė. Ana va šitas ponas tikriau- 
siai girdėjo, su kokiu triukšmu krito mūsų lėkštės, sidabras 
ir porcelianas. 

Nors antspaudo saugotojo rūmininkas tarnauda- 
mas pas valstybės veikėją išmoko tvardytis visokiomis 
aplinkybėmis, tačiau truputį sutriko, išgirdęs šį klausimą, ir 
atsakydamas tiktai nusilenkė. 

- Manyčiau, gerbiamasis, - tarė lordas saugotojas, 
pradėjęs būgštauti, jog ilgiau užsitęsusi ši scena gali nepa- 
tikti Ravensvudui, - manyčiau, jog pasitarę su mano tarnu 
Lokhardu - jis daug keliavęs ir pripratęs prie visokiausių 
netikėtumų ir atsitiktinumų - judu abu rasite išeitį iš tos 
sunkios padėties. 

- Jo malonybė žino, - pareiškė Kalebas, kuris, nors 
ir nesitikėjo savo jėgomis pasiekti trokštamo tikslo, ta- 
čiau, kaip tas narsuolis dramblys, verčiau būtų žuvęs per- 
nelyg besistengdamas, nei pasinaudojęs savo tarnybos 
draugo pagalba, - jo malonybė žino, kad šių namų garbės 
reikalu man patarėjų nereikia. 

- Būčiau neteisus, jeigu tai paneigčiau, Kalebai, - 
pasakė Ravensvudas, - bet visas tavo menas - atsiprašinė- 
ti, o atsiprašinėjimais mes negalime pasisotinti taip, kaip 
ir tų griaustinio sunaikintų pietų valgių išskaičiavimu. O 
ponas Lokhardas galbūt sugebės pakeisti tai, ko nėra ir 
ko tikriausiai niekada nė nebuvo. 

- Jūsų malonybė mėgstate juokauti, - atsakė Ka- 
lebas, - bet, neabejoju, jei aš nueičiau į Vilko Lūkesčius, tai 
mes čia pamaitintume mažių mažiausia bent keturiasde- 
šimt vyrų, žinoma, jei tik jūsų malonybė sutiksite iš tų už- 

sispyrėlių ką nors priimti. Nėr ko ir sakyti - su kiaušinių ir 
sviesto duokle jie pasielgė neprotingai. 

- Tarkitės su ponu Lokhardu, - paliepė Ravensvudas. 
- Nueikite į kaimą ir padarykit viską, kas įmanoma. Negali- 
me savo svečių marinti badu, jei norime išgelbėti su- 
žlugdytos giminės garbę. Štai mano kapšas, Kalebai, jis 
bus tau pats geriausias sąjungininkas. 

- Kapšas! Nieko sau, kapšas! Kam man tas jūsų 
kapšas? - sušuko Kalebas. - Ar mes ne savo valdose? 
Nejau mes turime mokėti už savo gerą? ir sulig tais 
žodžiais išlėkė iš kambario. 

Vos tik tarnai išėjo iš menės ir durys paskui juos 
užsivėrė, lordas saugotojas ėmė atsiprašinėti už savo 
netikusį juoką, o Liusi išreiškė viltį, jog ji neužgavusi ir 
neįžeidusi nuoširdaus ir ištikimo senuko. 

- Mudviem su Kalebu, madam, tenka išmokti gera- 
noriškai arba bent kantriai pakęsti pajuoką, paprastai vi- 
sur lydinčią skurdą. 

- Garbės žodis, pone Ravensvudai, jūs neteisus 
savo atžvilgiu, - pareiškė vyresnysis svečias. - Man regis, 
aš žinau daugiau apie jūsų reikalus negu jūs pats ir, ti- 
kiuosi, galėsiu įrodyti esąs jiems neabejingas ir... Žodžiu, 
jūsų padėtis geresnė, negu manote. O tuo tarpu galiu pa- 
sakyti, jog nieko taip negerbiu, kaip Žmogaus, nepuolan- 
čio į neviltį ištikus nelaimei ir verčiau garbingai pakelian- 
čio nepriteklius, nei klimpstančio į skolas ir atsisakančio ne- 
priklausomybės. 

Nežinia, ar lordas saugotojas bijojo užgauti Ra- 
vensvudo jausmus, ar nenorėjo pažadinti jo išdidumo, bet 
šias užuominas jis ištarė atsargiai, dvejodamas, lyg kaž- 
ko baimindamasis ir tarsi nuogąstaudamas, kad netgi 
švelniai užkliudęs tokią opią temą nepasirodytų pernelyg 
įgrisus, nors dingstį šiam pokalbiui suteikė pats Ravens- 
vudas. Zodžiu, jis ir geidė pasirodyti esąs draugiškas, ir 
baiminosi, kad per daug neįkyrėtų. Nėra ko stebėtis, jog 
jaunasis Ravensvudas, tuomet dar menkai tepažindamas 
gyvenimą, patikėjo šito patyrusio dvariškio nuoširdumu, 

nors vargu ar šito bent trupinėlis atsirastų net ir tarp ke- 
liasdešimties sero Viljamo bendrų. Tačiau jis atsakė gana 
santūriai, pareikšdamas esąs dėkingas kiekvienam, kas 
rodo jam palankumą, ir, atsiprašęs savo svečių, išėjo iš 
menės, norėdamas pasirūpinti, kad svečiai būtų kuo geriau 
apnakvinti. 

Pasitarus su senąja Mizi, viskas buvo greit su- 
tvarkyta, juolab kad ir pasirinkti beveik nebuvo iš ko. Jau- 
nasis Ravensvudas užleisiąs savo kambarį panelei Ašton, 
o Mizi (kadaise buvusi svarbi persona rūmuose), apsitai- 
siusi juodo atlaso suknia, anais laikais priklausiusia ponai- 
čio senelei ir puošusia karalienės Henrietos Marijos* dvaro 
pokylius, turinti atlikti kambarinės pareigas. Paskui Ra- 
vensvudas pasiteiravo apie Baklą ir sužinojęs, jog jis su 
medžiotojais ir kitais sugėrovais vaišinasi smuklėje, papra- 
šė Kalebą užsukti tenai ir pasakyti jam, kad, šitaip susi- 
klosčius aplinkybėms “Vilko uoloje", geriausiai Heistonui 
būtų apsinakvoti kaime, nes slaptąjį kambarį, vienintelį 
bent kiek tinkamą miegamąjį, teksią atiduoti antspau- 
do saugotojui. Ravensvudas nemanė jam pačiam būsiant 
sunku pernakvoti menėje prie židinio, įsisupus į kelionės 
apsiaustą. O anų laikų Škotijoje net aukščiausio rango 
tarnai - ir ne tik jie, bet ir turtingų bei kilmingų šeimų jau- 
nuoliai - nesibodėjo permiegoti ant gniūžtelės švarių šiau- 
dų ar sauso šieno prėslo. 

Lokhardas gavo savo pono paliepimą atnešti el- 
nienos iš smuklės, o Kalebui buvo suteikta galimybė pa- 
sikliauti savo išmone ginant šeimos garbę. Ravensvudas 
vėl pasiūlė jam savo kapšą, tačiau. kadangi tai vyko 
svetimo tarno akivaizdoje - rūmininkas atsisakė, nors jam 
nagai niežtėte niežėjo jį Ččiupti. 

“Ar negalėjo jis nemačiom man įkišti? -tarė Kalebas 
pats sau. - Bet juk jo malonybė niekada neišmoks elg- 
tis panašiomis aplinkybėmis" 


7 Henrieta Marija (1609-1666) - Anglijos karalienė, Karolio 
I Stiuarto žmona. 

Tuo tarpu Mizi, pagal atokiose Škotijos vietovėse 
paplitusį paprotį, pasiūlė svečiams užkąsti jos pačios 
pagamintų pieniškų valgių, “kol bus paruošti stipresni pa- 
tiekalai'" O kadangi audra jau sklaidėsi, Ravensvudas, 
prisiminęs kitą paprotį, pasiūlė lordui saugotojui užlipti į 
aukščiausią gynybinį bokštą pasigrožėti atsiveriančiu pui- 
kiu vietovaizdžiu ir šiek tiek pasimankštinti prieš pietus. 


XII skyrius 


“Madam, - jis tarė, - Je vous dis sans doute*, 
Jei gaučiau tik kaplūno kepenėlių 

Ir duonos vos mažytį gabalėlį, 

Ir dar gerai iškeptą galvą kiaulės, 

(Ginkdie, tik nežudykit nieko žiauriai) 

Aš būčiau jums labai labai dėkingas. 


Čoseris, “Bažnyčios teismo 
antstolio apsakymas''** 


Kamuojamas blogų nuojautų, Kalebas leidosi į šią 
žvalgybinę kelionę. Jo širdį slėgė trys dalykai. Jis neišdrįso 
pasakyti savo ponui, kaip rytą įžeidė Baklą (tik norėdamas 
išgelbėti šeimos garbę!); nenorėjo net pats sau prisipažin- 
ti paskubėjęs atsisakyti kapšo; pagaliau būgštavo dėl bū- 
simo susitikimo su Heistonu, kuris, be abejo, tebejautė 
nuoskaudą, 0 šiuo metu, tikriausiai išmaukęs kaip reikiant 
degtinės, bus dar labiau įkaitęs. 

Reikia pripažinti, jog Kalebas būdavo narsus it 
liūtas, kai reikdavo ginti Ravensvudų šeimos garbę, bet jo 
drąsa buvo apgalvota, ir jis nemėgo rizikuoti be reikalo. 
Tačiau tas susitikimas jį mažiau jaudino; labiausiai jam 
rūpėjo, kaip nuslėpti visišką pilies nuskurdimą ir įrodyti, kad 
jis nesigyrė apsiėmęs pavaišinti svečius savo jėgomis, be 
Lokhardo pagalbos ir be savo pono išteklių. Tai buvo jam 
svarbiausia garbės nuostata, kaip tam išdidžiajam dramb- 


is Aš jums tikrai sakau (pranc.). 


Džefris Čoseris (1340-1400) - anglų poetas. Jo svar- 
biausias kūrinys - "Kenterberio apsakymai", kuriems priklauso ir 
"Bažnyčios teismo antstolio apsakymas". 

liui, su kuriuo jau lyginome Kalebą ir kuris, beviltiškai steng- 
damasis įvykdyti savo pareigą ir atlikti per sunkią užduotį, 
sutriuškino sau kaukolę, pamatęs atvedant kitą dramblį 
jam į pagalbą. 

Sodžius, į kurį jie keliavo, ne kartą padėjo rūminin- 
kui išsisukti iš keblios padėties, bet pastaruoju metu Kale- 
bo santykiai su jo gyventojais gerokai pasikeitė. 

Tai buvo nedidelis kaimelis, nusidriekęs palei įlan- 
ką, susidariusią ten, kur į jūrą įteka nedidelis upokšnis; 
nuo pilies, kuriai kadaise priklausė, jo nesimatė, nes užsto- 
jo aukštai išsikišusi kalno atšaka. Kaimelis vadinosi Vilko 
Lūkesčiai, arba Vilko Prieplauka, o negausūs jo gyventojai 
vertėsi kaip įmanydami: silkių gaudymo metu su keletu 
barkasų žvejodavo, o žiemą užsiimdavo džino ir degtinės 
kontrabanda. Jie buvo paveldėję pagarbąlordams Ravens- 
vudams, bet, šeimą ištikus nesėkmėms, dauguma Vilko 
Lūkesčių gyventojų įsigijo nuomos teises* savo nedideliam 
turteliui: trobesiams, daržams ir ganiavai. Taip jie nusikra- 
tė feodalinės priklausomybės pančių ir išsivadavo iš viso- 
kiausių rinkliavų, kuriomis kiekviena dingstimi, o kartais ir 
be jokios dingsties, tuomet ir patys visiškai nuskurdę škotų 
žemvaldžiai kamavo dar labiau nuskurdusius nuomininkus. 
Apskritai kalbant, kaimelio gyventojai galėjo jaustis nepri- 
klausomi, o ši aplinkybė itin siutino Kalebą, įpratusį imti iš 
jų duoklę, pasinaudojant neribota valdžia, kokia senais lai- 
kais Anglijoje naudojosi "karaliaus tiekėjai, kai, palikę gro- 
tomis apsaugotas gotiškas pilis, leisdavosi ne pirkti maisto 
už pinigus, o pasiglemžti jėga bei prievarta, ir, nusiaubę 
šimtus turgaviečių bei pasigrobę viską, ką gyventojai pa- 
likdavo bėgdamiir nuo jų slėpdamiesi, tuo laimikiu pripildy- 
davo didžiulius rūsius''**. 


> Tai yra neatimamą teisę naudotis žeme, kasmet sumo- 


kant tam tikrą pinigų sumą, visiškai nedidelę palyginti su mo- 
kesčiais, nurodytais tekste (Aut. past.). 

Ša Berkas. Kalba apie ekonomines reformas. Raštai, III t., p. 
250 (Aut. past.). 

Kalebas su meile prisimindavo tuos laikus, kai jis it 
koks feodalas siuzerenas iš savo vasalų (tiesa, šiek tiek 
mažesne apimtimi) rinkdavo duoklę iš valstiečių, ir apgai- 
Iestavo, jog toji galimybė žlugo. O kadangi jis puoselėjo viltį, 
jog nuožmus įstatymas ir teisėta privilegija, leidžianti ba- 
ronams Ravensvudams naudotis pirmaisiais ir geriausiais 
gamtos vaisiais penkių mylių spinduliu aplink pilį, dar ne- 
panaikinta, o tik laikinai negalioja, tai kartkartėmis kaimelio 
gyventojams primindavo ją šiokiomis tokiomis rinkliavomis. 
Pradžioje jie, nors ir ne per daug noriai, paklusdavo Ka- 
lebui, nes, nuo seno įpratę laikyti barono ir jo šeimos po- 
reikius svarbesniais negu savo pačių, įgiję tikrąją nepri- 
klausomybę, ne iš karto pasijuto esą laisvi. Jie panėšėjo į 
žmogų, kuris, ilgai buvęs surakintas, net ir atgavęs laisvę 
tebejaučia, tartum antrankiai spaustų jam riešus. Bet kaip 
paleistas kalinys, galėdamas laisvai judėti, greit užmiršta 
buvęs surakintas, taip ir Žmogus, paragavęs laisvės, ne- 
trukus suvokia jos pranašumus. 

Vilko Lūkesčių gyventojai pradėjo niurnėti, priešin- 
tis, o galiausiai ir visiškai atsisakė paklusti Kalebo Bol- 
derstono rinkliavoms. Veltui jis primindavo jiems, kad tuo- 
met, kai vienuoliktasis lordas Ravensvudas, dėl savo po- 
mėgio laivininkystei pramintas škiperiu, norėdamas paska- 
tinti prekybą jų uoste pastatė molą (šiaip taip iš akmenų 
suverstą pylimą), saugojusį jų Žvejybos laivus nuo vėjų, 
buvo sutarta, jog visose savo valdose jis gaus pirmąjį 
gabalą sviesto nuo kiekvienos apsiveršiavusios karvės ir 
kiekvienos vištos pirmadienį padėtą pirmąjį kiaušinį, va- 
dinamąjį pirmadienio kiaušinį. 

Nuomininkai klausydavo kasydamiesi pakaušį, 
kosčiojo, čiaudė ir, prispirti prie sienos, atsakydavo nieko 
nežiną mėgstamiausias škotų kaimiečio atsakymas, kai 
jo sąžinė ar net jausmai pripažįsta, jog pateiktas reikala- 
vimas teisingas, 0 naudos sumetimai verčia jį atmesti. 

Tada Kalebas Vilko Lūkesčių nuomininkams įtei- 
kė raštišką reikalavimą pristatyti į pilį nurodytą kiekį svies- 
to ir kiaušinių, kaip anksčiau minėtos pyliavos nepriemo- 

ką, ir maloningai priminė, jog priimsiąs ją ir kitais produk- 
tais arba pinigais, jeigu jiems per sunku užmokėti natūra. 
Paskui pasišalino vildamasis, jog jie tarpusavyje susitars 
dėl mokesčių formos. Kaimiečiai išties susirinko, bet vien 
dėl to, kad išreikštų griežtą pasipriešinimą rinkliavai, tik 
nesutarė, kokia forma išsakyti savo nesutarimą. Tuomet 
kubilius, gan svarbi Žvejų kaimelio persona, lyg ir koks 
kaimo seniūnas, pareiškė: 

- Mūsų vištos šitiek metų kudakavo lordams Ra- 
vensvudams, o dabar atėjo laikas pakudakuoti tiems, kurie 
joms duoda pastogę ir Iesalą. 

Savo pritarimą susirinkusieji išreiškė sutartiniu 
juoku. 

- O jeigu norite, - tęsė oratorius, - aš nukaksiu į 
Dunsą pas raštininką Deivį Dingvolą, kurs čionai atvyko 
iš šiaurės, ir, duodu žodį, jis padarys tvarką. 

Tuoj pat buvo paskirta diena didžiajam pašneke- 
siui dėl Kalebo reikalavimų, ir jis tam tikslui buvo pakvies- 
tas atvykti į Vilko Lūkesčius. 

Kalebas atkeliavo plačiai išskėstomis rankomis ir 
tuščiu skrandžiu, tikėdamasis Vilko Lūkesčių gyventojų 
sąskaita pripildyti pirmąsias savo pono, o antrąjį - savo 
paties labui. Bet, deja, jo viltys žuvo! Vos tik jis įžengė į 
kaimelį iš rytų pusės, tuoj pat išvydo iš vakarų pusės 
atskubantį baisingąjį Deivį Dingvolą, suktą, atžarų, kandų, 
klastingą advokatą, kuris jau anksčiau bylinėjosi su 
Ravensvudu ir buvo svarbiausias sero Viljamo Aštono tal- 
kininkas. Mosuodamas odiniu kelionkrepšiu, kimšte pri- 
kimštu kaimui išduotų aktų, jis išreiškė viltį, jog neprivertė 
pono Bolderstono laukti, nes “jam pavesta, ir jis esąs 
įgaliotas apmokėti arba išieškoti, atlyginti arba padengti 
skolas, žodžiu, veikti pagal būtinybę ir teisėtai, atsižvelgiant 
į visus abipusius ir nepatenkintus didžiai gerbiamo Edgaro 
Ravensvudo, paprastai vadinamo masteriu Ravensvudu 
reikalavimus..." 

- Jo didenybės Edgaro, lordo Ravensvudo, - itin 
pabrėždamas pareiškė Kalebas; nors jis beveik nesitikėjo 

ką nors laimėti šiame ginče, tačiau buvo pasiryžęs nė per 
nago juodymą nenusileisti garbės klausimu. 

Tebūnie lordo Ravensvudo, - nusileido reikalų 
tvarkytojas, - nesiginčysiu su jumis dėl garbės titulų... Taigi 
paprastai vadinamo lordo Ravensvudo, arba pono Ra- 
vensvudo, “Vilko uolos" pilies ir jai priklausančių žemių 
paveldėtinio savininko, iš vienos pusės, ir Džono Vaitfišo 
bei kitų Vilko Lūkesčių kaimo, esančio šiose žemėse, nuo- 
mininkų - iš kitos. 

Iš savo karčios patirties Kalebas žinojo, kad bus 
daug sunkiau kovoti su šituo samdytu kitų teisių gynėju nei 
su pačiais nuomininkais, nes galėjo šimtais netiesioginių 
argumentų paveikti jų prisiminimus, prieraišumą ir mąsty- 
mą, tuo tarpu šis įgaliotinis buvo visiškai jiems abejingas. 
Šio pokalbio rezultatai patvirtino, kad jo nuogąstavimai 
buvo pamatuoti. Veltui jis panaudojo visą savo gražbylystę 
ir išmonę, veltui sutelkė visus argumentus, remdamasis se- 
naisiais papročiais, paveldėtu pagarbos jausmu, veltui pri- 
minė lordo Ravensvudo kadaise padarytus gerus darbus 
Vilko Lūkesčių bendruomenei ir užsiminė apie galimą pa- 
galbą ateityje. Raštininkas griežtai laikėsi aktų - tenai jis 
to nematąs, dokumentuose tai neparašyta. O kai Kalebas 
ryžosi šiek tiek pasikarščiuoti ir pagrasino, kas bus, jei 
lordas Ravensvudas daugiau nebeglobos kaimo, ir net už- 
siminė apie tai, kad jis iš pasipiktinimo galjs griebtis griež- 
tų priemonių, įstatymų žinovas tik pasišaipė iš jo. 

- Mano įgaliotojai, - pareiškė jis, - nusprendė patys 
rupintis savo kaimo reikalais, o lordas Ravensvudas, jeigu 
jis tikrai lordas, tesirūpina savo paties pilimi. O grasinant 
paimti prievarta, kumščio pagalba arba via facti*, kaip sa- 
ko teisininkai, ponui Bolderstonui vertėtų prisiminti, jog 
dabar nebe tie laikai ir, be to, mes gyvename į pietus 
nuo Forto** ir toli nuo kalnuotosios Škotijos, o mano įga- 


* Savavališkai 5 
* Fortas - rytinės kotijos upė, dalijanti šalį į šiaurinę (Kal- 
nuotąją Škotiją) ir pietinę (Žemutinę Škotiją). 

liotojai tiki galį patys apsiginti. Bet jeigu pasirodytų, jog 
jie apsirikę, tada kreiptųsi pagalbos į vyriausybę ir, - pri- 
dūrė ponas Dingvolas išsišiepdamas, - kapralas su ketu- 
riais raudonšvarkiais apgintų juos nuo lordo Ravensvudo 
ir visų jo šalininkų kietos rankos. 

Jei Kalebas būtų galėjęs savo Žvilgsnyje sutelkti 
visus aristokratijos žaibus ir nutrenkti šitą advokatą, nieki- 
nantį vasalų priklausomybę ir kilmingųjų privilegijas, jis bū- 
tų smogęs jam į galvą, nepaisydamas padarinių. Bet dabar 
jam nieko kito neliko, kaip grįžti į pilį. Pusę dienos jis nesi- 
rodė niekam, net Mizi, ir, užsidaręs savo kamarėlėje, ištisas 
šešias valandas šveitė alavinę lėkštę, švilpaudamas dai- 
nelę '“'Megi Lauder" 

Šita nesėkminga rekvizicija atėmė iš Kalebo viską, 
ką jis būtų galėjęs išpešti iš Vilko Lūkesčių kaimo ir jo 
apylinkių, jo Eldorado arba Peru, iš kurių anksčiau, esant 
būtinam reikalui, galėjo gauti pagalbos. Jis prisiekė dau- 
giau niekada nekelsiąs kojos į tą kaimą ir savo žodį ištesė- 
jo. Nors ir keista, bet šitos skyrybos, kaip jis manė, buvo 
lyg ir kokia bausmė nepaklusniesiems nuomininkams. Jų 
akimis Bolderstonas buvo svarbus asmuo, bendraująs su 
aukštesnėmis būtybėmis; savo dalyvavimu jis papuošdavo 
nedideles šventes, jo patarimai dažnai pasirodydavo esą 
naudingi, obendradarbiavimas su juoteikė garbę jų kaimui. 
Jų manymu, po to, kai 'Kalebas užsidaręs savo pilyje, kai- 
mas visiškai pasikeitęs, nors, nėra ko sakyti, dėl sviesto ir 
kiaušinių jis buvęs visiškai neteisus, ir ponas Dingvolas 
teisingai tatai įrodęs" 

Štai kokie buvo abiejų pusių santykiai, kai senasis 
rūmininkas, nors jam tai buvo peilis į paširdį, privalėjo ar- 
ba prisipažinti nepažįstamam didikui ir (o tai daug blogiau) 
jo tarnui, jog "Vilko uola" neįstengia pavaišinti svečių, arba 
pasikliauti Vilko Lūkesčių nuomininkų gailestingumu. Rei- 
kėjo siaubingai nusižeminti, tačiau skurdas yra negailes- 
tingas ir nepaiso jokių įstatymų. Tokių jausmų kamuojamas, 
Kalebas įžengė į kaimelio gatvę. 

Norėdamas kuo greičiau nusikratyti Lokhardu, Ka- 


141 


Ilebas pasiuntė jį į motušės Smoltraš užeigą, kur puotavo 
Baklas ir Kraigengeltas su medžiotojais, o nuo jų ūžavimo 
skambėjo visas kaimas; rausva šviesa skverbėsi pro lan- 
gą, sklaidydama tirštėjančią prietemą, ir mirguliavo kieme, 
kitoje gatvės pusėje, ant suverstų kubiliaus statinių, pus- 
kubilių ir šulių. 

- Malonėkite, pone Lokhardai, - kreipėsi senasis 
rūmininkas į savo bendrakeleivį, - užsukti į užeigą, kur de- 
ga šviesa ir kur dabar, mandiną, jie traukia “Aberdine da- 
vė šaltos kopūstienės" Ten galėsite, kaip nurodė jūsų po- 
nas, nupirkti elnienos, o aš, gavęs kitų produktų, užeisiu 
pasakyti Baklui, kad ponas Ravensvudas prašė jį pernak- 
voti kaime. Žinoma, galima būtų apsieiti ir be tos elnienos, 
- pridūrė jis, nusitvėręs savo bendrakeleiviui už sagos, 
- betjuk, kaip žinai, reikia pamaloninti medžiotojus. Ir dar va 
kas, pone Lokhardai: jeigu jie pasiūlys jums alaus ar 
vyno, arba degtinės, neatsisakykit ir paimkit kokią statinai- 
tę, nes griaustinis mūsų atsargas tikriausiai visiškai suga- 
dino... Bijau, kad taip ir atsitiko. 

Tai taręs Kalebas išsiskyrė su Lokhardu ir sunkio- 
mis, it švininėmis kojomis bei nė kiek ne lengvesne širdimi 
nubogino kreiva išsidraikiusio kaimelio gatve, mintyda- 
mas, nuo ko pradėti antpuolį. Reikėjo rasti žmogų, kuriam 
ankstesnis pavaldumas Ravensvudų didybei reikštų dau- 
giau nei dabartinė nepriklausomybė, o Kalebo prašymas 
atrodytų didžiai garbingas poelgis ir sukeltų ne tik gailestį, 
bet ir pasitenkinimą. Bet jis negalėjo prisiminti nė vieno 
taip nusiteikusio sodiečio. “Ir mūsų kopūstienė bus tokia 
pat šalta, - pamąstė Kalebas, vėl išgirdęs dainos “Aberdine 
davė šaltos kopūstienės" garsus. - Pastorius... Na, jis gavo 
parapiją per velionio lordo malonę, bet paskui jie susikivir- 
čijo dėl dešimtinės. Aludario našlė... Ji ilgai aprūpindavo 
alumi, bet jai dar niekas visko taip ir nesumokėjo, ir, jei 
ne šeimos garbė, būtų tiesiog nuodėmė skriausti vargše- 
lę''. Niekas negalėjo geriau padėti tokios bėdos prispaus- 
tam Kalebui kaip jau minėtas statinių ir puskubilių meist- 
ras Džibis Girderis, bet iš jo pagalbos nebuvo ko tikėtis, 

nes, kaip sakyta, jis vadovavo maištui dėl kiaušinių ir 
sviesto duoklės... “Tačiau viskas priklauso nuo to, kaip 
elgsiesi su žmonėmis, - tarė Kalebas pats sau. - Aš juk 
andai, savo nelaimei, pavadinau kubilių skystablauzdžiu 
atvykėliu, ir nuo to laiko tas nenaudėlis ėmė nekęsti Ra- 
vensvudų. Bet jis vedė šauniąją Džiną Laitbodi, to Laitbo- 
džio, kurs gyvena Lup de Daike, dukterį, o senasis Laitbo- 
dis buvo vedęs Marijoną, prieš keturiasdešimt metų tar- 
navusią pas miledi Ravensvud. Aš ne kartą esu pasiautęs 
su Džinos motina, o dabar, man regis, ji gyvena pas dukte- 
rį. Tas sukčius turi pakankamai ir Jokūbo, ir Jurgio pinigė- 
lių. Kad taip prie jų prisikasus! Jei paprašyčiau paskolinti, 
tai suteikčiau tam nenaudėliui ir visai jo šeimynėlei tokios 
garbės, kokios jie nenusipelnė. O jeigu per mus jis šiek tiek 
ir prastos, tai nieko baisaus, greit vėl prisikaups"' 

Taigi, pasiryžęs veikti šitaip, Kalebas tučtuojau 
apsisuko ir nuskubėjo atgal prie kubiliaus namo, nesi- 
varžydamas pakėlė sklendę ir tuoj pat atsidūrė priešinėje, 
iš kur nematomas galėjo apžvelgti visą virtuvę. 

Priešingai negu nykioje ir apmirusioje “Vilko uo- 
los" pilyje, čia virte virė gyvenimas ir ugniakure linksmai 
spragsėjo liepsna. Kubiliaus žmona su puošnia pūstomis 
rankovėmis suknia baigė tvarkyti savo šeštadieninį aptai- 
są, žvelgdama į savo dailų, malonų veidą perskilusiame 
veidrodyje, tam tikslui pritaisytame prie indų lentynos. Jos 
motina, senoji motušė Nenuorama, "apylinkės linksmuolė"', 
kaip ją vadino parapijos kūmutės arba šnibždeikos, išsi- 
pusčiusi sėdėjo prie ugniakuro: ji buvo su grogramo* pa- 
laidine, gintariniais karoliais, švaria prijuoste ir, smagiai 
papsėdama pypkę, prižiūrėjo virtuvės ruošą. Mat (o šis re- 
ginys kenčiančiai nusiminusio rūmininko širdžiai ir alka- 
nam skrandžiui buvo kur kas malonesnis nei dailioji ponia 
ir jos linksmoji mamytė) ant minėtojo ugniakuro traškančios 
liepsnos kunkuliavo ir garavo didžiulis puodas, tikriau 

pasakius, katilas su jautienos viralu, o priešais liepsną 
kubiliaus parankiniai, sėdėdami iš abiejų ugniakurio pusių, 
suko du iešmus: ant vieno buvo užmautas avies kumpis, o 
ant kito - riebi žąsis ir pora laukinių ančių. Matydamas tokią 
gausybę gardžiai kvepiančių valgymų, susikrimtęs Kalebas 
vos neapalpo. Valandėlę jis apsigręžė, norėdamas pažvelg- 
ti, kas dedasi kitame namo gale, arba seklyčioje, ir čia 
išvydo reginį, ne mažiau sugildžiusį jo širdį: masyvus apva- 
lus stalas buvo padengtas dešimčiai ar dvylikai asmenų, 
"padabintas", kaip mėgdavo sakyti Kalebas, balta kaip 
sniegas staltiese; didžiulės alavinės ropinės ir vienas ki- 
tas sidabrinis bokalas, matyt, buvo pripilti gėrimo, verto jų 
puošnios išvaizdos; švarios lėkštės, nušveisti šaukštai ir 
šakutės, išgaląsti peiliai buvo parengti naudojimui ir išdės- 
tyti tarsi kokiai ypatingai šventei. 

"“Velniaižin ką sumanėtas prasčiokas kubilius! - su- 
murmėjo Kalebas, apimtas pavydo ir nuostabos. - Apmaudu 
žiūrėti, ką tie mužikai kemša sau į dūblį. Bet jeigu bent kiek 
to gero šįvakar nenukeliaus į “Vilko uolą“, tuomet aš 
nevertas vadintis Kalebu Bolderstonu" 

Taip '/nusprendęs Kalebas įžengė į virtuvę ir, 
mandagiai nusilenkęs, palabino motiną ir dukterį. Vilko 
uola" buvo barono valdų dvaras, o Kalebas - jo pirmasis 
ministras; O jau seniai yra pastebėta, kad vyrai, mokantieji 
mokesčius, dažniausiai ima niurzgėti prieš juos spau- 
džiančius dvariškius, o dailioji lytis, nieko nepaisydama, 
rodo jiems palankumą, nes kaip tik iš jų sužino paskuti- 
nes dvaro apkalbas ir naujausias madas. Todėl abi ponios 
tučtuojau puolė Kalebui ant kaklo ir vienu balsu ėmė 
sveikinti. 

- Ak, argi čia jūs, pone Bolderstonai? Kokia laimė 
jus matyti! Sėskitės, sėskitės, būkit toks malonus! Tai 
apsidžiaugs šeimininkas jus pamatęs! Pas mus šįvakar 
krikštynos. Tikriausiai girdėjot ir pasiliksite pažiūrėti iškil- 
mių. Paskerdėm aviną, ovienas mūsų vaikis buvo išėjęs pa- 
medžioti ir nupyškino pelkėje kelias antis. Jūs berods mėg- 
davote laukinius paukščius. 

- Ką jūs, ką jūs, brangutės, - gynėsi Kalebas, - aš 
tik užsukau pasisveikinti ir norėjau tarstelėti kelis žo- 
džius šeimininkui, bet... - ir Kalebas grįžtelėjo, tarsi norė- 
damas išeiti. 

- Ne, mes jūsų taip neišleisim, - juokdamasi tarė 
vyresnioji ir, prisiminusi senąją pažintį, tvirtai pačiupo jį 
už rankos. - Dar, ko gero, atsitiks kokia nelaimė kūdikiui, jei 
išeisit nesulaukęs krikštynų. 

- Bet aš baisiai skubu, brangute, - pareiškė rū- 
mininkas, nors ir leidosi pasodinamas prie stalo per daug 
nesipriešindamas, o pamatęs, jog šeimininkė jau rengia- 
si padėti jam lėkštę, pridūrė: - Ne, valgyti tai tikrai neval- 
gysiu, mes ten, pilyje, baigiam paspringti, kimšdami išti- 
sas dienas nuo ryto lig vakaro. Tiesiog negražu šitaip 
apsivalgyti, bet dėl to kalti tie angliškieji pudingai, kad juos 
kur galas. 

- Tuščia jų, tų angliškų pudingų! - sušuko motušė 
Laitbodi.:  Paskanaukit mūsų pudingų, pone Boldersto- 
nai. Štai juodasis pudingas, o va baltasis, ragaukit, kuris 
labiau patinka. 

- Abu geri, abu gardūs, gardesni ir negali būti, bet 
man užtenka tik pauostyti - ką tik papietavau (nelaimėlis 
nuo pat aušros ničnieko burnoje neturėjo!). Bet nenoriu 
jūsų užgauti, brangutės, todėl, jei leisite, susirišiu juos į 
servetėlę, 0 suvalgysiu per vakarienę, nes man nusibodo 
tie Mizi pyragaičiai ir kiti saldumynai... Tu juk žinai, Marijo- 
na, kad man labiausiai patikdavo kaimiški gardėsiai... taip 
pat ir kaimo merginos, - pridūrė pažvelgęs į kubiliaus pa- 
čią. - Dabar ji dar gražiau atrodo nei prieš ištekėdama už 
Gilberto. O jau tada buvo pirmoji mūsų parapijos, o gal 
net ir visos apygardos gražuolė. Bet ką čia ir kalbėti: gera 
karvė, gera ir telyčaitė. 

Moteriškės nusišypsojo, kiekviena sau prisitai- 
kydama komplimentą, o paskui nusišypsojo viena kitai, kai 
Kalebas susivyniojo pudingus į rankšluostį, kurį tam tyčia 
buvo atsinešęs, kaip kad dragūnas tempia su savimi ab- 
rakinę vildamasis, jog pakeliui vis šis tas į ją įkris. 

-O kas naujo pilyje? - paklausė jaunoji šeiminin- 
kė. 

Naujo? Tokių gerų naujienų jūs dar niekada 
negirdėjote. Pas mus vieši lordas antspaudo saugotojas su 
savo dailiąja dukra. Jis nori ją įpiršti mūsų milordui, jei 
šis pats nečiups jos į savo glėbį. Dedu galvą, jog seras 
Aštonas prikabins jai prie padurkų visas buvusias Ravens- 
vudų žemes. 

- Tik pamanykit! Ar jis ją ves? Ar ji graži? Kokie jos 
plaukai? O kuo apsitaisiusi - amazone ar suknia su peleri- 
na? - pilte pasipylė abiejų moteriškių klausimai. 

- Gana, gana! Čiair ištisos dienos neužtektų atsaky- 
ti į jūsų klausimus, o aš nė minutės laiko neturiu. Kur 
tas šeimininkas? 

- Išvažiavo parsigabenti pastoriaus, - atsakė ponia 
Girder, - garbiojo Piterio Baidebento iš Moshedo; vargše- 
lis ilgai slapstėsi kalnuose nuo persekiojimų ir susirgo reu- 
matu. 

- Aha! Vadinas, vigas ir dar iš tų, kur slapstėsi 
kalnuose, ar ne?  neslėpdamas susierzinimo sušuko 
Kalebas. - Prisimenu tuos laikus, Marijona, kai tu ir kiekvie- 
na padori moteriškė panašiais atvejais kreipdavotės į gar- 
bųjį poną Kafkušeną ir jo maldyną. 

- Tikra teisybė, - atsakė ponia Laitbodi. - Bet ką 
padarysi? Džina turi ir psalmes giedoti, ir prijuostę ryšė- 
ti taip, kaip malonėja jos vyras, nes jis namų šeimininkas 
ir šeimos galva. Va kaip yra, pone Bolderstonai. 

- Taigi, taigi. Ir pinigai tikriausiai jo žinioje? - paklau- 
sė Kalebas, kuriam vyro valdžia namuose nieko gero neža- 
dėjo. 

- Ligi paskutinio penso. Bet, kaip matote, jis išdabi- 
na ją kaip lėlę, ir jai nėra ko skųstis. Jei vienur praloši, 
tai kitur ir išloši. 

- Žinoma, brangute, - pasakė Kalebas nusiminęs, 
bet nekrisdamas į neviltį. - Tu, prisimenu, ne taip elgdavaisi 
su savo vyru; bet kiekviename sodžiuje vis kitokie papro- 
čiai. Na, jau eisiu. Aš juk tik užėjau pasakyti, kad numirė 

Piteris Pančenas, tas, kuris buvo karaliaus vyno rūsių 
kubilius Lite. Taip pat pamaniau, jog Gilbertui būtų dide- 
lė nauda, jei mano ponas tarstelėtų vieną kitą žodį Už įį 
antspaudo saugotojui, bet kad jo nėra... 

Ak, luktelėkit, kol jis parvyks, prašė jaunoji 
šeimininkė, - aš visada sakydavau vyrui, kad jūs linkit jam 
gera, bet jis toks įžeidus - negali jam nė žodžio pasakyti. 

- Na, gerai, palauksiu dar valandėlę. 

- Vadinas, -tęsė dailioji pono Girderio žmona, - jūsų 
manymu, ta panelė Ašton gražutė? Taip ir turi būti, jei ji 
rengiasi tekėti už jaunojo lordo. Juk jis tikras gražuolis, o 
ant arklio'sėdi kaip tikras princas. Žinote, pone Boldersto- 
nai, kai jam pasitaiko joti pro mūsų namus, jis visada 
žvilgčioja į mano langą. Kas ne kas, bet aš tai tikrai žinau, 
kaip jis atrodo. 

- Taigi, taigi! - sušuko Kalebas. - Jo šviesybė ne 
kartą sakė, kad kubiliaus žmonos akys juodžiausios visa- 
me paviete, o aš jam atsakiau: “Labai gali būti, milorde, 
tokios buvo ir jos motinos - juodut juodutėlės''. Na, Marijo- 
na? Cha cha cha! Tai buvo dienelės! 

- Nutilk, senas padūkėli! - suriko senoji. - Tauški 
tokius niekus prie jaunos moteriškės. Džina, man matos, 
vaikas verkia. Tikriausiai vėl pagavo tą karštinę. 

Motina ir senelė stumdydamos išrūko iš virtuvės į 
kitą namo galą, kur gulėjo jaunasis šio vakaro herojus. 
Pamatęs, jog kovos laukas ištuštėjo, Kalebas prikišo prie 
nosies žiupsnį tabako, nes pastarasis visada padėdavo 
jam sutvirtinti pasiryžimą. 

“Vargas man, - pamanė jis, - jei šįvakar Baidebentas 
ir Girderis ragaus šitų keptų ančių" 

Pasisukęs į sėdinčius prie ugniakuro iešmo var- 
tytojus, Kalebas padavė vyresniajam, kuriam buvo gal 
vienuolika metų, pinigą ir pasakė: 

- Štai du pensai, berniuk, nubėk pas ponią Smol- 
traš ir paprašyk, kad ji įpiltų man į kapšelį tabako, o aš 
tuo tarpu pavartysiu už tave kepsnį; už triūsą dar gausi iš 
jos meduolį. 

Vos tik vyresnysis berniukas išskubėjo vykdyti 
užduoties, Kalebas, įbedęs rūstų žvilgsnį į antrąjį vartytoją, 
nukėlė nuo ugnies iešmą su laukinėmis antimis, kurias 
buvo apsiėmęs prižiūrėti, šieptelėjo ant galvos skrybėlę ir 
iškilmingai išžygiavo su laimikiu rankose. Jis tik trumpam 
stabtelėjo prie užeigos ir keliais žodžiais per šeimininkę 
pranešė ponui Heistonui Baklui, kad jo nebus galima 
apnakvinti pilyje. 

Kalebas ir pats pernelyg trumpai išklojo šią Žinią, o 
kaimo smuklininkės lūpose ji nuskambėjo visiškai stor- 
žieviškai; ne tik Baklas, bet-ir kur kas ramesnis bei nuo- 
saikesnis žmogus būtų įsiutęs. Kapitonas Kraigengeltas, 
visiems vienu balsu pritariant, pasiūlė prisivyti tą seną la- 
piną (atseit Kalebą), kol jis dar neįlindo į savo urvą, ir 
kaip reikiant jam įkrėsti. Bet Lokhardas valdingu tonu pa- 
reiškė savo pono ir lordo Bitlbreinso tarnams, kad men- 
kiausia skriauda, padaryta jaunojo Ravensvudo šeimy- 
nykščiams, būtų didžiausias įžeidimas serui Viljamui Ašto- 
nui. Pasakęs tai pakankamai oriai, idant atbaidytų jų no- 
rą užpulti senį, Lokhardas paliko smuklę su dviem tar- 
nais, apsikrovusiais maisto atsargomis, kuriomis pavy- 
ko apsirūpinti, ir kaimo gale pasivijo Kalebą. 

XIII skyrius 


Priimti jūsų dovaną? - Tiesa, aš to prašiau. 
Bet dar blogiau, kad pavogiau gerumą. 
Tačiau užvis blogiausia, jog pats aš sutrikau. 


“Protas be skatiko''* 


Berniuko, kuris vienintelis matė, kaip Kalebas pa- 
žeidė visus nuosavybės ir vaišingumo įstatymus, veidas 
galėjo tikti geram paveikslui. Jis sėdėjo apstulbęs, tarsi ką 
tik išvydęs vieną iš tų vaiduoklių, apie kuriuos girdėjo pa- 
sakojant žiemos vakarais; užmiršęs savo pareigas, jis 
liovėsi vartęs iešmą ir dėl to dar labiau padidino šio vakaro 
nelaimes, nes aviena apsvilo it nuodėgulis. Iš apstulbimo įį 
pažadino ponios Laitbodi antausis. Šioji buvo gan apkūni 
"moteriškė (nors kitais atžvilgiais jos savybės atitiko pa- 
vardę)** ir puikiai mokėjo darbuotis kumščiais, kaip, pasak 
kalbų, savo kailiu ne kartą buvo patyręs jos velionis vy- 
ras. 

- Kam sudeginai kepsnį, tu nususęs pusgalvi? 

- Nežinau, - pralemeno berniukas. 

- O kur tas nenaudėlis Džailzas? 

- Nežinau, - verkšleno kvočiainasis. 

- O ponas Bolderstonas? Galų gale, miestotarybos 
ir bažnyčios teismo vardu, pasakyk, kur iešmas su paukš- 
tiena? 

Čia atskubėjo ponia Girder, ir abi sutartinai ėmė 
taip kurtinamai plyšoti, viena į kairę, kita į dešinę ausį, kad 
bėdinas vaikiūkštis visiškai neteko žado ir nieko nebega- 


* 


"Protas be skatiko" - anglų dramaturgo D. Flečerio pjesė. 
Epigrafas paimtas iš I v., 1 sc. 

** Angliškai Lightbody pažodžiui reiškia "lengvas kūnas“. 

lėjo pasakyti. Tik tuomet, kai grįžo vyresnysis berniukas, 
viskas pradėjo po truputį šviesėti. | 

- Na, žinote! - nustebo ponia Laitbodi. - Kas galėjo 
pamanyti, kad Kalebas Bolderstonas iškrės savo senai 
pažįstamai tokį pokštą! 

- Tai besarmatis! - sušuko pono Girderio pati. - Ką 
aš dabar pasakysiu savo žmogui? Suknežins man galvą 
taip, kaip nesuknežino nė vienai moteriškei Vilko Lūkes- 
čiuose. 

- Eik, jau eik, kvailiuke! - ramino motina. - Visko 
būta, bet šito tai nebus. Suknežins tau galvą! Pirmiau man 
turės suknežinti, o aš ne tokius kaip jis esu sudorojusi. 
Apsiginsim kumščiais, o riksmo nėra ko bijoti. 

Kanopų bildesys pranešė, jog atvyksta kubilius su 
pastoriumi. Nusėdę nuo arklių, jie pirmiausia užsuko į vir- 
tuvę pasišildyti prie ugniakuro, nes po griaustinio pasidarė 
vėsoka, o miške buvo drėgna ir purvina. Jaunoji žmonelė, 
pasitikėdama savo šventadieninių rūbų ir papuošalų ke- 
rais, šoko priešais, pasiryžusi atremti pirmą puolimą, o 
motušė, tarsi romėnų legiono veteranų kohorta, liko užpa- 
kalinėje saugoje, pasirengusi, esant reikalui, ją palaikyti. 
Abi stengėsi, kad įvykusi nelaimė kuo ilgiau nebūtų at- 
Skleista: motina savo drūta figūra užstojo židinį, o duktė, 
nepaprastai širdingai sutikdama pastorių ir savo vyrą, 
ėmė nuogąstaudama klausinėti, ar tik jie “nepersišaldę" 

- Persišaldę? - piktai užriko vyras, nes nebuvo iš tų 
lordų ir ponų, kuriuos žmonos laiko po padu. - Čia per- 
sišaldysiu, jei neleisite prie ugnies. 

Tai taręs, jis veržte prasiveržė pro abi gynybos 
linijas, o kadangi visada labai akylai saugodavo savo 
daiktus, tučtuojau pastebėjo trūkstant iešmo su kvapniu 
kepsniu. 

- Po velnių, žmona... 

- Fui, kaip negėda! - vienu balsu sušuko abi mote- 
rys. - Ir dar prie pono Baidebento! | 

- Kaltas, - prisipažino kubilius, - bet... 

- Garsiai ištarti didžiausio Žmonijos priešo vardą, - 
tarė Baidebentas, - vadinas... 

- Kaltas, - pakartojo kubilius. 

- Vadinas, būti sugundytam, - tęsė garbusis gany- 
tojas, - ir leisti arba netgi savotiškai jį versti užmiršti tuos 
nusidėjėlius, kurie jau pateko į jo rankas, ir užsiimti tais, 
kas šaukiasi jo vardo. 

- Gerai, gerai, pone Baidebentai, juk aš prisipažįs- 
tu esąs kaltas, ko dar reikia? - atsiprašinėjo kubilius. - Bet 
leiskit man perklausti šitų moteriškių, kodėl jos sudėjo 
paukštieną į lėkštę, nesulaukusios mūsų. 

- Mes nesudėjon, Gilbertai, - pasakė jo žmona, - bet 
atsitiko nelaimė... 

- Kokia nelaimė? - suriko Girderis žybčiodamas 
akimis. - Tikiuos, antys liko sveikos? A? 

Baisiausiai nusigandusi Džina nedrįso nė žodžio iš- 
tarti, bet čia į pagalbą jai šoko motina. Pakėlusi rankas, 
tarsi išgirdusi prieštaravimą tučtuojau įsirems į klubus, ji 
pareiškė: 

- Aš jas atidaviau vienam savo pažįstamui, Džibai 
Girderi. Na, ir kas? 

Tokia neregėta savikliova valandėlę atėmė Girde- 
riui žadą. 

- Jūs atidavėt paukštieną, geriausią mūsų krikšty- 
nų patiekalą, savo draugui, jūs sena ragana?! Norėčiau 
Žinoti, kas jis toks! 

- Gerbiamas ponas Kalebas Boiderstonas iš “Vilko 
uolos", - atsakė Marijona, pasirengusi tučtuojau pulti į 
kovą. 

Girderio įtūžis išsiliejo per kraštus. Niekas negalėjo 
jo taip įsiutinti, kaip Žinia, jog nuostabiosios antys buvo 
padovanotos mūsų bičiuliui Kalebui, kurio, dėl skaitytojui 
jau žinomų priežasčių, jis kęste nekentė. Jis užsimojo kirs- 
ti su botagu poniai Laitbodi, tačiau ši stovėjo kaip įkalta, 
sutelkusi visas jėgas, drąsiai iškėlusi geležinį samtį, su 
kuriuo kątik laistė riebalais avienos kepsnį. Jos ginklas, be 
abejo, buvo pranašesnis, o jį laikanti ranka nė kiek ne 

silpnesnė už žento, taigi Gilbertas pamanė, jog geriausia 
bus išliejus pyktį ant žmonos, kuri šiuo metu kažkaip gailiai 
inkštė ir nepaprastai sugraudino pastorių, jautriausią ir 
nuoširdžiausią būtybę šiame pasaulyje. 

- Otu, kvėša, ko sėdėjai ir vėpsojai, kai mano gerą 
atiduoda tam prasigėrusiam dykūnui, pasileicusiam nu- 
karšėliui, tam ponų padlaižiui vien už tai, kad šis savo 
tauškalais pakuteno ausis tai senai vėplai ir dar primela- 
vo devynias galybes. Na, dabar gausi... 

Bet čia ir .žodžiu, ir veiksmu įsikišo pastorius, o 
ponia Laitbodi, mosuodama samčiu, atsistojo priešais sa- 
vo dukterį. 

- Tai ką, ar aš negaliu nubausti savo Žmonos? - 
nepatenkintas suriko kubilius. 

- Savo žmoną, Girderi, tu gali bausti kiek tik nori, - 
atrėžė ponia Laitbodi. - Bet mano dukters tu nė pirštu 
nepaliesi, šitą tai jau tikrai žinok. 

- Gėdykitės, pone Girderi! - ramino kunigas. - Šito 
aš visiškai nesitikėjau iš jūsų. Taip duoti valią auodėmin- 
gai aistrai ir užsipulti jums artimiausią ir brangiausią Žmogų! 
Ir dar tą patį vakarą, kai rengiatės atlikti švenčiausią krikš- 
čionio pareigą - tėvo pareigą. Ir dėl ko? Dėl nevertų ir tuš- 
čių žemiškų gėrybių. 

- Nevertų! - suriko kubilius. - Per visą savo gyveni- 
mą nesu matęs riebesnės žąsies! O tokių puikių ančių jo- 
kioj pelkėj nesurasi! 

- Tebūnie taip, kaimyne, - vėl prabilo pastorius, - bet 
pažvelkit, kokia gausa gėrybių dar pasiliko. Prisimenu tas 
dienas, kai bent dešimt iš tų paplotėlių, sudėtų ant stalo, 
būtų buvęs didžiausias gardumynas daugybei vyrų, kurie 
už savo tikėjimą iš bado mirdavo slapstydamiesi kalnuose, 
pelkėse, žeminėse. 

- Va šitas mane labiausiai ir siutina, - širdo kubilius, 
geisdamas, jog kas nors pritartų jo ne visai iš piršto išlauž- 
tam pykčiui. - Jeigu senė būtų atidavusi paukštieną kanki- 
niui arba šiaip Žmogeliui, o ne tam grobuoniui ir melagiui, 
tam niekšui toriui, kuris trankėsi su milicijos būriu, vado- 

vaujamu senojo tirono Alano Ravensvudo, dabar jau nusi- 
krausčiusio į aną pasaulį, ir kovojo prieš mūsų tikėjimo 
kankinius prie Bosvel Bridžo, aš nebūčiau ėmęs į galvą. 
Bet atiduoti skaniausią šventės kąsnį tam nevidonui!.. 

- Tačiau, Gilbertai, - pertarė pastorius, - ar jūs ne- 
matote čia Dievo piršto? Teisiųjų vaikams nereikia prašyti 
išmaldos, o kadaise galingo prispaudėjo sūnus taip 
nusigyveno, jog savo nepriteklius turi kamšyti jūsų apsty- 
bėmis. 

- Be to, - įsiterpė kubiliaus Žmona, - tos antys vi- 
siškai ne jaunajam Ravensvudui, kaip jis sakė, o pavaišinti 
lordui saugotojui, berods jis taip šaukiamas. Jis dabar ten, 
“Vilko uoloje" 

- Seras Viljamas Aštonas "Vilko uoloje''!- nustebęs 
sušuko ratlankių ir šulų meistras. 

Taip. Dabar juodu viena ranka eina, - pridūrė 
ponia Laitbodi. 

- Eik, jau eik, puskvaile! Tas senas plepys ir lan- 
džius dar įšnekės tamstai, kad mėnulis padarytas iš žalio 
sūrio. Lordas saugotojas ir Ravensvudas! Jie juk kaip katė 
su šunimi, kiškis su vilku. 

- O aš sakau, kad jie kaip vyras su Žmona ir sutaria 
geriau nei kita tikra pora, - atšovė uošvė. - Beje, numirė 
Piteris Pančenas, karaliaus vyno rūsių kubilius, tad dabar 
jo vieta laisva ir... 

- Ar jūs pagaliau nustosit malusios liežuviais? 
užriko Girderis ant kartu skalijančių moterų, nes, kai tik 
pokalbis pakrypo kitaip, jaunoji ponia įsidrąsino ir ėmė 
pritarti motinai, iš paskos kartodama jos žodžius, tik gero- 
kai aukštesniu tonu, todėl atrodė, lyg jos būtų dainavusios 
dviem balsais. 

- Šeimininkė sako tikrą tiesą, meistre, - tarė Girde- 
rio vyresnysis pameistrys, atėjęs per pačius barnius. - Ką 
tik mačiau, kaip lordo saugotojo tarnai geria ir linksmi- 
nasi kūmutės Smoltraš smuklėje. 

- O jų ponas ar vieši “Vilko uoloje"? - paklausė 
Girderis. 

- Taip, garbės Žodis, - patikino jo padėjėjas. 

- Ir jis Ravesnsvudo draugas? 

- Panašu, jog taip, - atsakė pameistrys, - nes ko jis 
ten svečiuotųsi. 

- Ir Piteris Pančenas mirė? 

-Mirė, mirė. Pagaliau senis ištiesė kojas, - patvirtino 
pameistrys. - Nemaža degtinės iškliukino per savo amže- 
Iį. O iešmą su paukštiena aš galėčiau sugrąžinti, meistre, 
jūsų arklys dar nenubalnotas, O ponas Bolderstonas ne ka- 
žin kiek bus nukulniavęs. 

Taip ir padarysim, Vili... Aš tau pasakysiu, ką 
daryti pasivijus Bolderstoną. 

Palikęs moteris ir pastorių virtuvėje, kubilius išėjo 
su Viliumi duoti jam slaptų nurodymų. 

- Na, ir gražiausia! - prabilo uošvė kubiliui grįžus 
atgal. - Siųsti niekuo dėtą vaikį sulaikyti ginkluoto vyro. 
Juk tu žinai, kad ponas Bolderstonas visada nešiojasi ra- 
pyrą, 0 priedo dar ir durklą. 

- Tikiuosi, jog gerai apgalvojote viską, ką rengia- 
tės veikti, - pasakė pastorius, - nes galite sukelti kivirčą, ir 
aš privalau perspėti: tas, kas kursto kivirčą, nors pats jame 
ir nedalyvauja, yra taip pat kaltas. 

- Nesukit galvos, pone Baidebentai, pareiškė 
Gilbertas. - Per tas moteris ir kunigus negali nė pasijudin- 
ti. Pats žinau, iš kurio galo valgyti pyragą. Duok pietus, 
Džina, ir daugiau nė žodžio apie tai. 

Ir iš tikrųjų per visą vakarą kubilius nieko nebe- 
užsiminė apie dingusią paukštieną. 

Tuo metu pameistrys, išklausęs ypatingus savo 
pono nurodymus, sėdo ant jo žirgo ir išskubėjo vytis plėši- 
ko Kalebo. O pastarasis, kaip ir galima buvo tikėtis, negai- 
šo kelyje. Jis netgi nustojo plepėjęs, norėdamas kuo grei- 
čiau pasiekti pilį, tik paaiškino ponui Lokhardui, jog jis 
paprašęs tiekėjo Žmoną šiek tiek apkepinti paukštieną, 
nes Mizi, išsigandusi griaustinio, ko gero, dar nebus įkūru- 
si ugnies. O pats tuo tarpu, remdamasis tuo, jog reikia 
kuo greičiau grįžti į "Vilko uolą'', ėmė skuosti taip spėriai, 

kad jo bendrakeleiviai vos spėjo jį sekti. Pasiekęs kal- 
no kauburį, skyrusį "Vilko uolą nuo kaimelio, jis jau ma- 
nė esąs saugus, tik staiga išgirdo iš tolo ataidint arklio 
trypčiojimą ir garsius šūksnius: 

- Pone Kalebai! Pone Bolderstonai! Pone Kalebai 
Bolderstonai! Luktelkit truputėlį! 

Savaime suprantama, jog Kalebas neskubėjo at- 
siliepti į kvietimą palaukti. Pradžioje apsimetė negirdįs. ir 
tikino savo bendrakeleivius, jog tai vėjas švilpia, paskui 
tikino, esą neverta dėl kažko stoviniuoti; pagaliau vakaro 
sutemose išryškėjus raitelio figūrai, jis nenoromis sustojo, 
pasirengęs visomis dvasios jėgomis ginti savo grobį, ir, 
atsistojęs oria poza, iškėlė iešmą taip, kad su visa savo 
našta jis atrodė it ietis su skydu; Kalebas buvo tvirtai pa- 
siryžęs geriau mirti nei pasiduoti. 

Bet kaip jis nustebo, kai kubiliaus pameistrys prijojęs 
pagarbiai jį pasveikino ir pareiškė, esą jo ponas apgai- 
lestaująs, kad Kalebas neradęs jo namuose ir nepasilikęs 
krikštynoms; sužinojęs apie aukštų svečių apsilankymą 
pilyje ir manydamas, jog nebuvo galima spėti tinkamai 
pasiruošti, ponas Girderis išdrįsęs pasiųsti statinaitę che- 
reso ir šulikę degtinės. 

Esu girdėjęs pasakojimą apie vieną senyvą džen- 
telmeną, kurį vijosi nuo grandinės nutrūkusi meška; visiš- 
kai uždusęs ir netekęs vilties, jis apsigręžė ir užsimojo lazda 
ant šleivakojės. Išvydus lazdą, atbudo gyvulio disciplinos 
instinktas ir, užuot sudraskiusi nelaimėlį į gabalus, meška 
atsistojo ant užpakalinių kojų ir ėmė tripinėti sarabandą.* 
Ne mažesnis negu džentelmeno, atsičūrusio mirtiname 
pavojuje ir taip netikėtai išsigelbėjusio, buvo ir mūsų gero- 
jo bičiulio Kalebo nustebimas pamačius, jog persekiotojas 
ne tik neketina atimti, bet dar nori pridėti prie jo grobio. 
Tačiau jis tučtuojau susigaudė, koks reikalas, kai tik 


* Sarabanda - ispanų liaudies šokis. 

pameistrys, sėdėdamas ant arklio, įsispraudęs tarp dviejų 
statinių, pašnibždėjo jam į ausį: 

- Jei būtų galima tarti žodelį dėl Piterio Pančeno 
vietos, tai Džonas Girderis Iordui Ravensvudui su kaupu 
atsilygintų. O jau kaip apsidžiaugtų, jei tuo reikalu galėtų 
pasišnekėti su ponu Bolderstonu; ojeigu ponui Bolderstonui 
ko nors prisireiktų, šeimininkas būtų lankstus it gluosnio 
ratlankis. 

Kalebas išklausė pameistrį tylėdamas ir, kaip ir visi 
didieji Žmonės, pradedant Liudviku XIV, užuot atsakęs 
šnabžtelėjo: “Pažiūrėsim", okad išgirstų ponas Lokhardas, 
pridūrė: 

- Pristatydamas gėrimų, jūsų ponas pasielgė labai 
mandagiai bei pagarbiai, ir aš būtinai apie tai pranešiu 
milordui. O dabar, bernužėli, jokite į pilį ir, jeigu tarnai dar 
nebus grįžę (o šitaip labai gali būti, nes, jei jau-ištrūko, tai 
šlaistosi dieną naktį), palikite statinaites vartininko name- 
lyje po dešinei nuo didžiųjų vartų. Paties vartininko nerasi- 
te, jis išėjęs į svečius, taigi jums niekas netrukdys. 

Išklausęs Kalebo nurodymus, pameistrys nujojo 
tolyn ir, padėjęs statinaites tuščiame, apgriuvusiame varti- 
ninko namelyje, nieko nesutikęs grįžo atgal. Taigi įvykdęs 
savo šeimininko užduotį, jis dar kartą prajodamas pro šalį 
mandagiai nusilenkė Kalebui su jo bendrakeleiviais i ir grį- 
Žo namo dalyvauti krikštynų puotoje: 


į 

XIV skyrius 


Kaip siaudžiant gaudžiant rudenio vėjeliui, 
Aplinkui sukasi sausi lapeliai, 

Arba kaip skrenda vėjo genami, 
„Pelai nuo tikro grūdo atskirti, 

Taip skrieja ir sumanymai žmogaus 

Ten, kur juos nukreipia valia dangaus. 


Anonimas 


Mes palikome Kalebą Bolderstoną džiūgaujantį dėl 
to, kad jam pasisekė įvykdyti šitiek žygdarbių Ravensvu- 
dų giminės šlovei. Išdėstęs ir apžvelgęs įvairiausius patie- 
kalus, jis pareiškė, jog tokių karališkų vaišių "Vilko uoloje'' 
nebuvo nuo velionio lordo laidotuvių puotos.. Rūmininkas 
tiesiog spindėte spindėjo "dabindamas" seną ąžuolinį sta- 
lą švaria drobule ir dėliodamas ant jos troškintą elnieną ir 
keptą paukštieną, kartkartėmis pažvelgdamas į savo poną 
ir svečius, tarsi priekaištaudamas už netikėjimą jo jėgo- 
mis. Kalebas per visą vakarą vaišino Lokhardą daugiau ar 
mažiau tikrais pasakojimais apie buvusią “Vilko uolos" 
didybę ir jos baronų viešpatavimą šiose apylinkėse. 

- Neatsiklausęs lordo Ravensvudo sutikimo, joks 
vasalas negalėjo laikyti veršiuko ar ėriuko savo nuosavy- 
be. Ir tuoktis tais laikais taip pat reikėjo gauti lordo leidi- 
mą. O, kiek smagių istorijų pripasakota apie tą ir kitas 
teišes! Ir nors dabar jau ne taip, kaip buvo tais gerais se- 
nais laikais, kai galingieji turėjo visą valdžią, bet juk, po- 
ne Lokhardai, kaip jūs ir pats tikriausiai pastebėjote, mes, 
Ravensvudų giminės tarnai, iš visų pajėgų stengiamės, 
remdamiesi visomis pripažintomis baronijos teisėmis, pa- 
laikyti tarp senjoro ir vasalų tinkamus ir tvirtus ryšius, kurie 

andai dėl šiais negandų laikais visur viešpataujančios sa- 
vivalės ir pakrikimo gali visai iširti. 

- Aha! - pratarė ponas Lokhardas. - Jums leidus, 
pone Bolderstonai, norėčiau paklausti, ar, jūsų manymu, to 
kaimelio gyventojai yra išties tokie paklusnūs. Nes turiu 
pripažinti, kad Ravensvudo pilies, dabar priklausančios 
mano ponui, lordui antspaudo saugotojui, nuomininkai ne 
tokie jau sukalbami Žmonės. 

- Ak, pone Lokhardai, - aiškino Kalebas, - neuž- 
mirškite, kad jie perėjo į kitas rankas: senasis ponas gau- 
davo dukart daugiau, negu jam priklausė, o naujasis ga- 
lėjo ir nieko negauti. Tie Ravensvudo nuomininkai iš tikrų- 
jų buvo užsispyrę ir priešgynūs, todėl naujajam ponui ne- 
lengvarasti su jais bendrą kalbą. Jeigu jūsų ponas nors sykį 
juos sukiršins, tuomet niekas jų nebenumalšins. 

- Teisybė, - pritarė ponas Lokhardas. - O jeigu jau 
tokios tokelės, tai, manding, geriausia mums visiems būtų 
apvesdinti jūsų jaunąjį lordą su mūsų šauniąja jaunaja ledi. 
Seras Viljamas galėtų duoti jai kraičio jūsų buvusias val- 
das, oturėdamas tokią suktą galvą, greit tokias pat išviliotų 
iš ko nors kito. 

Kalebas palingavo galvą. 

- Norėčiau, pone Lokhardai, - pasakė jis, - kad taip 
įvyktų. Bet Ravensvudų giminei jau seniai išpranašauta, 
ir aš nenorėčiau sulaukti tos dienos, kada ši pranašystė 
išsipildys... Gana ir taip daug šielvarto regėjo mano akys. 

- Niekai! Netikėkit tomis pranašystėmis, - prieštara- 
vojo bendras. - Jei tie jaunuoliai patiks vienas kitam, iš 
jų bus šauni pora. Bet, tiesą sakant, mūsų namuose viską 
tvarko viena ledi, taigi ir Čia, kaip ir kitur, ji prikiš savo ran- 
ką. Tačiau nieko bloga nebus, jei išgersim į jų sveikatą. 
Aš ir poniai Mizi pripilsiu stiklą pono Girderio atsiųsto 
chereso. 

Kol tarnai vaišinosi virtuvėje, menėje susirinkusi 
draugija nemažiau maloniai leido laiką. Kai tik Ravensvu- 
das nusprendė pagal savo išgales vaišingai priimti ant- 
spaudo saugotoją, jis pasijuto privaląs pasirodyti kaip ma- 

lonus ir nuoširdus šeimininkas. Ne kartą jau buvo pastebėta, 
jog Žmogus, apsiėmęs vaidinti kokį nors vaidmenį, daž- 
niausiai taip į jį įsigyvena, kad galiausiai tampa tuo, ką 
vaizduoja. Nepraėjus nė dviems valandoms, Ravensvudas, 
pats nustebęs, pasijuto esąs šeimininkas, nuoširdžiai sten- 
giąsis kuo geriau priimti laukiamus ir garbingus svečius. 
Tegu sprendžia nuovokus skaitytojas, kiek prisidėjo prie 
šios permainos panelės Ašton grožis ir nuoširdumas, jos 
mokėjimas prisitaikyti prie nepatogios situacijos, ir kiek 
pasitamavo lipšni ir įtaigi šneka lordo saugotojo, suge- 
bančio itin gerai parinkti žodžius laimėti klausytojo palan- 
kumą. Šiaip ar taip, Ravensvudas neliko abejingas nė vie- 
nam iš jų. 

Antspaudo saugotojas buvo patyręs valstybės vei- 
kėjas, puikiai nusimanąs apie dvaro ir ministrų kabineto 
gyvenimą, gerai susipažinęs su visomis septynioliktojo am- 
žiaus pabaigos politinių įvykių smulkmenomis. Būdamas 
daugelio įvykių dalyvis ir asmeniškai pažinodamas įvairių 
žmonių, jis mokėjo apie viską pasakoti labai įdomiai, be 
to, turėjo ypatingą sugebėjimą nė vienu žodžiu neišduoti 
savo minčių, todėl įtikindavo klausytoją, jog kalba ničnie- 
ko neslėpdamas ir nenutylėdamas. Nors Ravensvudas 
buvo nusistatęs prieš serą Aštoną ir turėjo pamatą jo ne- 
kęsti, tačiau pripažino, kad pokalbis jam ir malonus, ir 
naudingas, o valstybės vyras, pradžioje nenorėjęs net pri- 
sipažinti, kas esąs, dabar visiškai atsipalaidavo ir šnekėjo 
lengvai ir sklandžiai, it aukščiausio lygio auksaburnis advo- 
katas. 

Duktė kalbėjo nedaug, bet daug šypsojo; o tai, ką 
jį pasakė, bylojo apie jos kuklumą ir švelnumą bei troški- 
mą teikti kitiems malonumą - savybės, kuriomis toks išdi- 
dus žmogus kaip Ravensvudas žavėjosi labiau nei šmaikš- 
čiausiu sąmoju. Kita vertus, jaunuolis pajuto, jog svečiai, iš 
dėkingumo ar dėl kokios kitos priežasties, rodė jam tiek 
pagarbos ir dėmesio toje apleistoje ir nykioje menėje, tarsi 
jis būtų juos priėmęs taip ištaigingai, kaip derėjo jo aukštai 
kilmei. Trūkumų jie tarsi nepastebėjo, o jeigu ir pastebėjo, 

tai imdavo girti tuos daiktus, kuriais Kalebas pakeisdavo 
nesamus reikmenis. Jeigu kartais tekdavo nusišypsoti, tai 
šypsena būdavo geranoriška, ir ją dažniausiai palydėdavo 
tinkamas komplimentas, rodantis kilniajam šeimininkui, 
kaip gerai svečiai vertina jo privalumus ir kaip maža skiria 
dėmesio aplink esantiems nepatogumams. Sunku pasaky- 
ti, kas padarė didesnį įspūdį išdidžiajai jaunojo Ravens- 
vudo širdžiai: ar suvokimas, kad jo asmeniniai privalumai 
svečiams reiškė daugiau nei visur matomas neturtas, ar 
tėvo iškalbingumas ir Liusi Ašton grožis. 

Pagaliau atėjo metas poilsiui. Antspaudo saugoto- 
jas ir jo duktė nuėjo į jiems skirtus kambarius, 'padabintus'' 
kur kas geriau, nei buvo galima tikėtis. Šį nelengvą darbą 
atlikti ekonomei Mizi padėjo viena gandonešė, atkulniavu- 
si iš kaimelio iššniukštinėti, kas dedasi pilyje. Kalebas tuč- 
tuojau ją sulaikė ir privertė imtis namų ruošos, taigi užuot 
sugrįžusi namo ir apsakiusi, kaip atrodo ir kaip apsitaisiu- 
si jaunoji ledi, ji buvo pristatyta eiti “Vilko uolos" namų 
apyvoką. 

Pagal to meto papročius pats jaunasis Ravens- 
vudas, lydimas Kalebo, nuvedė lordą saugotoją į jam skirtą 
miegamąjį. Rūmininkas iškilmingai, tarsi šviestuvą su dau- 
gybe vaško žvakių, pastatė ant stalo iš vielų suraizgytą 
sumazgytą varganą žvakidę su smilkstančiomis lajinėmis 
žvakėmis, net ir tais laikais naudotomis nebent tik sodie- 
čių. Paskui jis dingo, bet tučtuojau grįžo su dviem moli- 
niais ąsotėliais (pasak jo, po miledi mirties porcelianas 
pilyje beveik nebenaudojamas). Viename buvo cheresas, 
o kitame - degtinė. Nors ir žinodamas, kad melas gali būti 
atskleistas, Kalebas pareiškė, esą cheresas išlaikytas dvi- 
dešimt metų “Vilko uolos" rūsiuose, ir, “nors jam nedera 
be reikalo plepėti jų malonybėms, bet degtinė - nepa- 
mainomas gėrimas, saldus kaip midus ir toks stiprus, jog 
net patį Samsoną išverstų iš kojų. Ji užsilikusi nuo to at- 
mintino pokylio, kai Džeimis Dženklbris nukovė senąjį Mikl- 
stobą laiptų viršuje, gindamas gerbiamosios ledi Miurend 
šlovę, o šioji buvusi šiek tiek giminė Ravensvudams, bet..." 

- Bet kad užbaigtumėte šią istoriją, pone Kalebai, - 
nutraukė jį antspaudo saugotojas, - gal malonėtumėt at- 
nešti ąsotėlį vandens. 

- Neduokdie, kad jūsų didenybė gertumėte vande- 
nį šiuose namuose! - sušuko Kalebas. Tai gėda tokiai 
šlovingai giminei! 

- Tačiau jeigu jo didenybė pageidauja, - tarė Ra- 
vensvudas šypsodamas, - man regis, reikėtų įvykdyti jo 
norą, juolab kad, jei neklystu, dar neseniai vanduo čia buvo 
geriamas, ir geriamas pasigardžiuojant. 

- Na, jeigu jo didenybė pageidauja, nusileido 
Kalebas ir tučtuojau: atnešė ąsotį tyro vandens. Tokio 
vandens kaip “Vilko uolos" šuliny niekur nerasi, bet vis 
dėlto... 

- Vis dėlto mes turėtume leisti lordui antspaudo 
saugotojiui ilsėtis šiame varganame mūsų kambaryje, - pa- 
reiškė jaunasis Ravensvudas, pertardamas plepųjį tarną, 
kuris tuoj pat pasuko durų link ir, žemai nusilenkęs se- 
rui Aštonui, pasirengė išlydėti savo poną iš slaptojo kam- 
bario. 

Bet antspaudo saugotojas sulaikė Ravensvudą. 

- Aš tik keletą žodžių pasakysiu ponui Ravensvu- 
dui, Kalebai, ir manau, jog šį sykį jis sutiks apsieiti be jū- 
sų paslaugų. 

Dar žemiau nusilenkęs nei pirmą kartą, Kalebas 
pasišalino, 0 jo ponas stovėjo nejudėdamas iš vietos ir, 
gerokai susirūpinęs, laukė, kaip galų gale užsibaigs ši 
netikėtų įvykių kupina diena. 

-Pone Ravensvudai, - šiek tiek varžydamasis prabi- 
lo seras Viljamas Aštonas, - viliuosi, jog, būdamas tikras 
krikščionis, jūs nenorėtumėte dienai pasibaigus tebeslėp- 
ti širdyje pyktį. 

Ravensvudas paraudo ir atkirto: 

- Šį vakarą aš neturėjau progos atlikti prievolės, 
kurią krikščioniui skiria jo tikėjimas. 

- Man regis, ne visai taip, - prieštaravo svečias, - 
prisiminus visus ginčus ir bylas, iškeltas, deja, dažniau 

negu buvo būtina, tarp velionio lordo Ravensvudo, jūsų 
tėtušio, ir manęs. 

- Prašyčiau, milorde, - vos vos tvardydamasis tarė 
Ravensvudas, - neužsiminti apie tas aplinkybes mano tėvo 
namuose. 

- Kiekvienu kitu atveju būčiau atsižvelgęs į šį delika- 
tų prašymą, - pasakė seras Viljamas Aštonas, - bet dabar 
turiu išdėstyti viską iki galo. Aš pats per daug nukentė- 
jau nuo netikro delikatumo, neleidusio man susitikti su jū- 
sų tėvu, nors daug kartų stengiausi tai padaryti. Kiek šir- 
dies skausmo ir jam, ir man būtų buvę galima išvengti! 

- Taitiesa, - kiek patylėjęs atsakė Ravensvudas, - iš 
tėvo esu girdėjęs, jog jūsų didenybė siūlėte su juo susitik- 
ti. 

- Siūliau, mielasis Ravensvudai, tikrai siūliau. Bet 
aš privalėjau prašyti, maldauti, melsti! Man reikėjo nuversti 
pertvarą, pastatytą tarp mūsų egoistiškai nusiteikusių žmo- 
nių, ir parodyti, jog esu pasirengęs paaukoti nemažą dalį 
savo įstatyminių teisių, gerbdamas visiškai natūralius jo 
jausmus. Tačiau pateisindamas save, mano jaunasis bičiuli 
(leiskite jus taip vadinti), noriu pasakyti, jog mudviem su 
jusų tėvu praleidus tiek laiko, kiek palankus likimas man 
šiandien leido pabūti jūsų draugėje, mūsų šalis tikriausiai 
būtų išsaugojusi vieną garbingiausių savo didikų, 0 man 
nebūtų reikėję pyktis su žmogumi, kuriuo apskritai labai 
žavėjausi ir kurį labai gerbiau. 

Jis prispaudė nosinę prie akių. Ravensvudas taip 
pat susijaudino, bet tylėjo, laukdamas šio nuostabaus 
prisipažinimo tęsinio. 

- Norėčiau, kad jūs žinotumėte, - tęsė antspaudo 
saugotojas, - jog, esant tarp mūsų nesutarimams, aš sten- 
giausi patvirtinti mano įstatymines teises teismo keliu, bet 
niekada nemėginau reikalauti to, kas peržengtų teisingu- 
mo ribas. 

- Milorde, - atsakė jaunasis Ravensvudas, - nėra 
reikalo toliau tęsti šio pokalbio. Visa, ką įstatymas jums 
duos arba jau davė - priklauso arba priklausys jums. Nei 

mano tėvas, nei aš niekada nieko nepriimtume iš malo- 
nės. 

- Iš malonės? Ne... jūs manęs nesupratote, - vėl 
prašneko antspaudo saugotojas, kadangi nesate tei- 
sininkas. Įstatymo požiūriu, teisės gali būti tikros ir pri- 
pažintos, tačiau garbingas žmogus ne visada norės jomis 
pasinaudoti. 

- Apgailestauju, kad taip yra, - pasakė Ravensvu- 
das. 

- Na, na, - prieštaravo svečias, - šnekate lyg jaunas 
advokatas: vadovaujatės širdimi, o ne protu. Mums dar 
reikia daugelį dalykų išsiaiškinti. Nejau jūs pasmerksite 
mane, taikos trokštantį senį, už tai, kad, atsidūręs jauno 
bajoro, išgelbėjusio man ir mano dukrai gyvybę, valdose 
trokštu, iš visos širdies trokštu juos kuo teisingiau išspręs- 
ti? 

Kalbėdamas šiuos žodžius, seras Aštonas tvirtai 
spaudė apatišką Ravensvudo ranką, ir jaunuoliui, nepai- 
sant jo ankstesnio nusistatymo, nieko kito neliko, kaip 
atsakyti tuo pačiu; palinkėjęs svečiui labos nakties, jis 
atidėjo pokalbio tęsinį kitam rytui. 

Ravensvudas nuskubėjo į menę, kur turėjo per- 
miegoti, ir ilgokai žingsniavo po ją ten ir atgal. Jo mirtinas 
priešas buvo jo namuose, o jis nejautė jam nei kruvinos 
neapykantos, nei krikščioniškos meilės. Ravensvudas juto 
negalįs jam atleisti, bet taip pat nebepajėgiąs toliau kerštau- 
ti, ir jam atrodė, jog jis ketina padaryti niekingą sandė- 
rį stengdamasis sutaikinti neapykantą tėvui su meile jo 
dukteriai. Apšviestas blyškios mėnulio šviesos ir rausvos 
blėstančio židinio ugnies, bėginėdamas pirmyn ir atgal, jis 
keikė pats save. Čia atlapodavo grotuotus langus, čia vėl 
juos užtrenkdavo, tarsi ir trokšdamas gaivaus oro, ir neno- 
rėdamas jo įsileisti. Galiausiai aistrų protrūkis liovėsi puto- 
jęs, ir jis susmuko į krėslą, turėjusį tą naktį būti jam patalu. 

"Jei šis Žmogus; - aprimus aistroms, ramiau mąstė 
Ravensvudas, - jei šis žmogus iš tikrųjų nori tik tiek, kiek 
leidžia įstatymas, jei jis nori remtis jam pripažintomis teisė- 

mis, siekdamas teisingai užbaigti ginčą, tai dėl ko buvo 
nepatenkintas mano tėvas? Arba aš? Tie, iš kurių mes pa- 
veldėjome giminės palikimą, žuvo nuo mano protėvių kar- 
do, palikdami visas savo valdas nugalėtojams; mes suklu- 
pome parblokšti įstatymų, kurie nūnai negailestingi škotų 
riteriams. Taigi teks derėtis su dabartiniais nugalėtojais, 
tarsi būtūme apsuptoje tvirtovėje ir neturėtume jokios, vil- 
ties išsigelbėti. Galbūt šis žmogus visai nė toks, kaip aš 
maniau, 0 jo duktė... Bet aš nusprendžiau negalvoti apie 
ją“ 

Įsisupęs į apsiautalą, jis užmigo ir ligi pat ryto, kol 
šviesa prasiskverbė pro grotuotus langus, sapnavo Liusi 
Ašton. 


XV skyrius 


Matydami, kaip giminaičiai ir draugai 
Suklumpa po vargų našta, mes nepasiūlome . 
Jiems rankos atsikelti, bet, greičiau, 
Prispaudę koja, stumiame į dugną. 

Taip, kaip ir aš tau padariau. 

Bet štai tu vėl keliesi, 

Ir aš padėsiu tau. 


“Naujas būdas senoms skoloms užmokėti''* 


Lordas antspaudo saugotojas išsitiesė ant nej- 
prastai kieto guolio, atsiduodamas tokioms pat mintims 
apie garbės troškimą ir valstybinius rūpesčius, kokios 
neleidžia užmigti politikui ir ant minkščiausio pūkų patalo. 
Jis pakankamai ilgai plaukė laviruodamas tarp besivaržan- 
čių srovių bei tėkmių ir suprato, kokios jos pavojingos ir 
kaip svarbu nukreipti savo laivą pagal vyraujančio vėjo 
kryptį, jei nori, kad jis nesudužtų audroje. Jo sugebėjimų 
pobūdis ir su tuo susijęs jo bailumas skatino jį taikytis prie 
aplinkybių,. kaip taikėsi senasis grafas Northamptonas**, 
kuris paaiškino, kaip jam pasisekė išlikti savo vietoje per 
visas valstybės permainas nuo Henriko VIII ligi pat Elžbie- 
tos laikų: jis atvirai prisipažino esąs ne ąžuolo, o gluosnio 
prigimties. Todėl ir seras Vilijamas Aštonas visais atvejais 
laikėsi tos pačios taktikos stebėjo politinio gyvenimo 
permainas ir, dar nepasibaigus konfliktui, stengdavosi įgy- 


* 


“Naujas būdas senoms skoloms užmokėti" - anglų dra- 
maturgo Filipo Masindžerio (1583-1640) pjesė. Epigrafas paimtas 
iš III v., 3 sc: 

+3 Henris Hovardas Northamptonas (1540-1614) -karalienės 
Elžbietos I.Tiudor (1558-1603), vėliau karaliaus Jokūbo I Stiuarto 
dvariškis ir valstybės veikėjas. 

ti tos partijos paramą, kuri turėjo daugiausia galimybių 
laimėti. Jo mokėjimas prisitaikyti prie aplinkybių buvo visiems 
gerai žinomas ir kėlė abiejų šalies politinių partijų kur kas 
drąsesnių lyderių panieką. Bet jo naudingi ir praktiški 
sugebėjimai bei teisinės žinios buvo labai vertinami, ir šios 
savybės atsvėrė jo trūkumus valdžios atstovų akyse; šie 
jomis pasinaudodavo ir už jas atsilygindavo, nors ir nelabai 
jį gerbė ir ne itin juo pasitikėjo. 

Markizas A*** panaudojo visą savo įtaką versti 
Škotijos kabinetui, ir pastaruoju metu jo intrigos buvo taip 
gerai planuojamos ir taip meistriškai vykdomos, kad sėk- 
mė, regis, jau buvo visiškai garantuota. Tačiau jis nesijautė 
pakankamai stiprus, todėl nepraleido progos patraukti į 
savo pusę dar daugiau šalininkų. Įsigyti tokį sąjungininką 
kaip lordas antspaudo saugotojas buvo gana svarbu, ir 
vienam draugui, gerai pažinojusiam sero Aštono charakterį 
ir gyvenimo aplinkybes, buvo pavesta patraukti jį į markizo 
pusę. 

Šis džentelmenas, atvykęs į Ravensvudo pilį neva 
paprasto mandagumo vizito, pastebėjo, jog šiuo metu 
lordas saugotojas labiausiai bijojo jam gresiančio. pavo- 
jaus iš: jaunojo Ravensvudo pusės. Aklosios pranašauto- 
jos, senosios Alisos, žodžiai, netikėtas ginkluoto Ravensvu- 
do pasirodymas jo valdose tuoj po to, kai jis buvo perspė- 
tas jo saugotis, šalta ir išdidi pastarojo laikysena, kai jam 
buvo padėkota už laiku suteiktą pagalbą - visa tai padarė 
jam neišdildomą įspūdį. 

Vos tik markizo politinis agentas pajuto, iš kur vėjas 
pučia, jis ėmė kurstyti lordui saugotojui kitokias, bemaž to- 
kį. pat rūpestį keliančias abejones ir būgštavimus. Jis neva 
užjaučiamai pasiteiravo, ar jau galutinai, be teisės apeliuo- 
ti, išspręstas sudėtingas sero Viljamo teismo procesas su 
Ravensvudų šeima. 

Lordas saugotojas patvirtino, esątaip, bet jo svečias, 
būdamas gerai apie viską informuotas, nepatikėjo. Jis nu- 
rodė keletą neginčijamų argumentų, jog kai kurie svarbiau- 
si dalykai, išspręsti Aštono naudai prieš Ravensvudus, 

galėtų pagal Unijos aktą* būti peržiūrimi Britanijos lordų 
rūmuose, kurių, kaip nešališko teismo, lordas saugoto- 
jas instinktyviai bijojo. Ten dabar buvo galima kreiptis, 
užuot apeliavus į Škotijos parlamentą, arba, kaip sakoma 
oficialiai, “užprotestuoti teismo nuosprendį" 

Lordas saugotojas, pabandęs ginčytis, jog tokia 
procedūra neteisėta, galiausiai nusiramino tuo, kad jauna- 
sis Ravensvudas negalėsiąs rasti parlamente pakanka- 
mai įtakingų draugų, kurie reikalautų peržiūrėti tokią rimtą 
bylą. 

- Nepasikliaukit tokia apgaulinga viltimi, - pareiškė 
jo suktasis draugas. - Galbūt kitoje parlamento sesijoje 
jaunasis Ravensvudas turės daugiau draugų nei jūsų 
šviesybė. 

- Įdomu būtų pamatyti, - paniekinamai atsakė ant- 
spaudo saugotojas. 

- Ir vis dėlto, - tarė jo svečias, - tokių pokyčių būta 
anksčiau, esama jų ir mūsų laikais. Kiek Žmonių, dabar 
vadovaujančių šaliai, vos prieš kelerius metus slapstėsi, 
gelbėdami savo gyvybę? O ar maža tokių, kurie dabar 
pietauja iš sidabrinių indų, nors dar neseniai avižinę košę 
kabino su mediniu šaukštu, o tuo tarpu ne vienas aukš- 
tas pareigūnas per trumpą laiką visiškai nusmuko. Įdomus 
Skoto Skotstarveto veikalas "Netvirta Škotijos valstybės 
vyrų padėtis", kurio rankraštį andai man rodėte, mūsų lai- 
kais galėtų būti patvirtintas daugybe pavyzdžių. 

Lordas saugotojas giliai atsidusęs pareiškė, jog 
tokie pokyčiai ne naujiena Škotijai ir buvo žinomi dar 
gerokai prieš pasirodant šio satyriko veikalui. 

- Dar prieš daugelį metų, - pasakė jis, - Fordunas** 


* 


Unijos aktas - 1707 m. sutartis, pagal kurią Škotija įėjo į 
Didžiosios Britanijos jungtinę karalystę. 

£= Džonas Fordunas (m. 1384) - škotų metraštininkas, 
pirmosios Škotijos istorijos autorius. 

pacitavo senovinę patarlę: “'Negue dives, negue fortis, sed 
nec sapiens Scotus, proedominante invidia, diu durabit in 
terra“ * 

- Patikėkite, gerbiamas drauge, - atsakė svečias, - 
jog nei jūsų ilgametė tarnyba valstybės labui, nei išsamios 
teisės žinios neišgelbės jūsų ir neapsaugos jūsų turto, jei 
markizas A*** ateis su savo partija į Britanijos parlamentą. 
Kaip žinote, velionis lordas Ravensvudas artimai su juo 
giminiavosi, nes ledi Ravensvud buvo riterio Tilibardino 
penktos kartos palikuonė. Esu įsitikinęs, jog būdamas 
artimas giminaitis, markizas išties ranką janajam Ravens- 
vudui ir imsis jį globoti. O kodėl ne? Ravensvudas - ener- 
gingas ir žvalus jaunuolis, sugebąs apsiginti ir žodžiu, ir 
veiksmu, o tokie visada ras draugų tarp giminaičių. Jis ne 
koks nors beginklis ir bejėgis Mefibošetas**, kurs tampa 
našta jį pakėlusiam. Taigi, jei jūsų byla prieš Ravensvu- 
dą bus apskųsta lordų rūmams, markizas, neabejoju, dar 
jus pašokdins. 

Tai būtų blogas atlyginimas, pasakė lordas 
saugotojas, - už mano ilgą tarnystę šaliai ir pagarbą, kurią 
nuo seno jaučiau jo šviesybės šeimai ir pačiam markizui. 

- Deja, milorde, - toliau porino markizo.agentas, - 
nėra ko remtis buvusiais nuopelnais ir sena pagarba. Toks 
žmogus kaip markizas šiais nepastoviais laikais tikėsis 
pagalbos dabar ir neatidėliojamų pagarbos įrodymų. 

Lordas saugotojas iškart suprato, kur link suka jo 
draugas, bet, būdamas labai atsargus, nieko aiškiai ne- 
atsakė. 

- Nežinau, - tarė jis, - ko galėtų tikėtis markizas iš 
mano menkų sugebėjimų, bet esu visada pasiryžęs jam 
tarnauti, jeigu tai neprieštaraus pareigai karaliui ir tėvy- 
nei. 


* 


Kai viešpatauja pavydas, ilgai žemėje negyvens nei 
turtingas, nei stiprus škotas, jeigu jis išmintingas (Iot.). 

28 Mefibošetas Biblijos personažas, Jonato, Izraelio 
karaliaus Dovydo draugo, luošas sūnus. 

Taigi pasakęs tarsi viską, seras Viljamas Aštonas 
iš tikrųjų nieko nepasakė, nes išlyga buvo padaryta tam, 
kad vėliau, ja prisidengus, galėtų elgtis kaip tinkamas; po 
to jis pakeitė pokalbį ir daugiau nebeleido grįžti prie tos 
temos. Svečias taip ir išvyko, nesugebėjęs gauti sukto ir 
patyrusio politiko pažado ar įsipareigojimo paremti marki- 
zo planus, tačiau įsitikinęs, jog pažadino jo būgštavimus 
pačiu jautriausiu klausimu ir padėjo pamatus tolesniems 
susitarimams. 

Kai įgaliotinis nupasakojo markizui derybų rezul- 
tatus, jiedu nutarė neleisti antspaudo saugotojui nusiramin- 
ti ir visąlaik kelti jam naujų rūpesčių, ypač kai ledi Ašton 
būdavo išvykusi. Jie gerai žinojo, kad ši išdidi, kerštinga ir 
valdinga moteris suteiks savo vyrui drąsos, kurios jam taip 
trūksta; žinojo, kad ji nesvyruodama remia valdančiąją 
partiją, nuolat palaiko ryšį ir susirašinėja su jos vadovais 
ir, pagaliau, kad ji nė kiek nebijo ir taip nekenčia Ravens- 
vudų šeimos (šių sena kilmė metė šešėlį naujai iškilu- 
siam didikui, jos vyrui), jog būtų net rizikavusi savo gimi- 
nės interesais, galėdama galutinai sužlugdyti priešą. 

Tuo metu ledi Ašton kaip tik buvo išvykusi. Reika- 
lai, dėl kurių ji užtruko Edinburge, paskui privertė ją keliauti 
į Londoną, kur ji tikėjosi paversti niekais markizo intrigas 
dvare, nes artimai draugavo su garsiąja Sara, Marlboro 
hercogiene, su kuria buvo gana panašaus būdo. Prieš jai 
sugrįžtant reikėjo kietai paspausti serą Viljamą, todėl 
markizas ir parašė jaunaįm Ravensvudui laišką, kurį patei- 
kėme viename iš ankstesnių skyrių. Laiškas buvo sudėsty- 
tas labai atsargiai: jo autorius pasiliko teisę prisidėti prie 
savo giminaičio likimo tiek, kiek reikėtų jo paties planams 
įgyvendinti. Tačiau nors markizas, kaip valstybės veikėjas, 
nenorėjo per daug įsipareigoti arba prisiimti globėjo parei- 
gų, neturėdamas ką pasiūlyti, jo garbei reikia pasakyti, jog 
jis išties stengėsi būti draugiškas jaunajam Ravensvudui, 
taip pat nevengė pasinaudoti jo vardu lordui antspaudo 
saugotojui įbauginti. 

Kadangi pasiuntiniui, gabenančiam laišką, reikėjo 

joti pro lordo saugotojo namus, jam buvo nurodyta: jojant 
per kaimą, esantį prie pat pilies parko vartų, arklys turi 
pamesti pasagą ir, kol vietinis kalvis ją pakals, jis turi 
apsimesti apgailestaująs sugaišęs tiek daug laiko ir 
nekantraudamas, lyg niekur nieko, prasitarti, jog nešąs iš 
markizo A*** jaunajam Ravensvudui žinią, nuo kurios pri- 
klauso žūti ar būti. 

Ši naujiena, kaip visada gerokai perdėta, iš įvairių 
pusių tučtuojau pasiekė lordo saugotojo ausis, ir kiekvie- 
nas, ją atnešęs, neužmiršdavo priminti, jog Žygūnas ne- 
paprastai skubėjo ir visą kelią nujojo stebėtinai greit. Su- 
sirūpinęs valstybės vyras klausėsi tylėdamas, tačiau slapta 
paliepė Lokhardui saugoti, kada pasiuntinys grįš atgal, 
užlaikyti jį sodžiuje, nugirdyti ir visokiais būdais, ir dorais, 
ir nedorais, išgauti jo atgabento laiško turinį. Bet kadangi 
šis kėslas markizo buvo iš anksto numatytas, pasiuntinys 
grįžo kitu, aplinkiniu keliu, išvengdamas jam paspęstų ža- 
bangų. 

Taip ir nesulaukęs pasiuntinio, seras Aštonas įsa- 
kė ponui Dingvolui kuo stropiausiai išklausinėti savo klien- 
tus iš Vilko Lūkesčių kaimo, ar iš tikrųjų markizo A*** tar- 
nas buvo atvykęs į kaimyninę pilį. Tai buvo nesunkiai pa- 
tvirtinta, nes vieną sykį Kalebas pasirodė kaime penktą 
valandą ryto pasiskolinti “poros kvortų alaus ir rūkytos 
žuvies" pavaišinti Žygūnui, ir vargšelis, apsivalgęs ''sūrios 
lašišos ir surūgusio gėralo", ištisą parą gaivelėjosi motu- 
šės Smoltraš užeigoje. Taigi, nors seras Viljamas Aštonas 
pradžioje nenorėjo tikėti gandais apie markizo A*** susi- 
rašinėjimą su savo nuskurdusiu giminaičiu, dabar jie pa- 
sitvirtino be jokios abejonės. 

Lordas saugotojas ne juokais susirūpino. Įvedus 
"Teisių reikalavimą"*, daugeliu atvejų buvo leidžiama dėl 
civilinio teismo nutarimo duoti apeliaciją parlamentui, kuris 
Ž "Teisių reikalavimas" 1689 m. Škotijos parlamento 
priimta deklaracija, tuoj po Anglijos parlamento priimtos analogiš- 
kos "Teisių deklaracijos", apribojančios karaliaus teises ir pra- 
plečiančios Anglijos parlamento teises. 

anksčiau tokių bylų neperžiūrėdavo,; taigi seras Aštonas tu- 
rėjo pagrindo būgštauti dėl rezultatų tuo atveju, jei Angli- 
jos lordų rūmai sutiktų peržiūrėti jaunojo Ravensvudo ape- 
liaciją "užprotestuoti teismo nuosprendį". Parlamentas ga- 
lėtų Ravensvudo ieškinį pripažinti teisingu ir peržiūrėti bylą 
remiantis platesniais teisės principais, o ne paraidžiui lai- 
kantis įstatymo, ir tai antspaudo saugotojui būtų neparan- 
ku. Be to, remdamasis savo pažintimi su Škotijos teismais 
prieš abiejų karalysčių uniją, antspaudo saugotojas manė, 
beje, visiškai nepagrįstai, jog parlamente, į kurį jo byla 
galėtų būti perkelta, galioja sena, nuo amžių Škotijoje ge- 
rai žinoma taisyklė: “Pasakyk, kas tas žmogus, ir aš pritai- 
kysiu įstatymą“. Apie Anglijos teismų procesų objektyvų, 
nešališką pobūdį tuomet Skotijoje buvo mažai žinoma, ir 
jų paplitimas šioje šalyje buvo vienas vertingiausių uni- 
jos suteiktų laimėjimų. Bet apie šią palaimą lordas saugo- 
tojas ničnieko nežinojo, nes buvo įpratęs į kitokią tvarką: 
jis manė, jog, netekęs politinio įtakingumo, pralaimėsiąs 
bylą. 

Tuo tarpu kiekviena jį pasiekusi Žinia patvirtindavo 
markizo planų sėkmę, ir lordas saugotojas manė esant 
reikalinga pasirūpinti, kaip apsisaugoti nuo besiartinančios 
audros. Būdamas bailys, jis ketino taikytis ir nusileisti. 
Pasak jo, tinkamai panaudojus įvykį su buivolu, būtų leng- 
viau asmeniškai susitikti su Ravensvudu ir galbūt net 
susitaikyti. Jis tikriausia. iš paties Ravensvudo galėtų suži- 
noti, ką jis mManąs apie savo teises ir priemones joms įgy- 
vendinti, ir galbūt net pasiektų kompromisą, nes viena 
pusė turtinga, o kita - visiškai nusigyvenusi. Susitaikius su 
Ravensvudu, atsivertų galimybė užmegzti ryšius su marki- 
zu A***. "Beto, - šnekėjo jis pats sau, - ištiesti ranką su- 
žlugdytos šeimos palikuoniui - kilnus poelgis, o jeigu nau- 
joji vyriausybė atkreips dėmesį į Ravensvudą ir ims jį glo- 
boti, tai, ko gero, mano gerumas atlygins man su kaupu" 

Taip samprotavo seras Viljamas Aštonas, steng- 
damasis, kaip dažnai esti, savo egoistiniams tikslams su- 
teikti kilniaširdiškumo atspalvį. O paskui jo vaizduotė nukly- 

do dar toliau. “Jei Ravensvudui skirta užimti aukštą vietą 
valdžioje ir įgyti pasitikėjimą, - mąstė jis, - ir jo vedybos su 
Liusi padarytų galą didumai neišspręstų reikalavimų, tai 
geresnio jaunikio dukrai nereikėtų. Edgaras kilęs iš senos 
giminės, ir santuoka iš dalies įteisintų didelę dalį iš Ra- 
vensvudų užgrobtos žemės, o jeigu likusioji atiteks Žentui 
- nedidelė bėda" 

Tuo metu, kai antspaudo saugotojo galva buvo 
užimta tokiais sudėtingais ir painiais planais, jis nuspren- 
dė priimti lordo Bitlbreinso pakartotinį kvietimą apsilanky- 
ti jo pilyje, kuri buvo vos per keletą mylių nuo “Vilko uo- 
los''. Paties lordo namuose nebuvo, bet ledi Bitlbreins pri- 
ėmė svečią labai širdingai sakydama, jog vyras turįs tuoj 
tuoj sugrįžti. Ji ypač džiaugėsi matydama panelę Ašton 
ir lordo saugotojo malonumui tuoj pat surengė medžioklę. 
Šis mielai priėmė pasiūlymą tikėdamasis medžioklės metu 
apžiūrėti "Vilko uolos"' pilį, o galbūt net geriau susipažinti 
su pačiu jos šeimininku, jei jis susigundys palikti savo 
nykų būstą ir pritaps prie kitų medžiotojų. Lokhardui savo 
ruožtu buvo nurodyta kaip nors susipažinti su pilies gy- 
ventojais, ir mes jau matėme, kaip mikliai jis tai padarė. 

Netikėta audra padėjo lordui saugotojai geriau 
įvykdyti troškimą asmeniškai suartėti su jaunuoju Ravens- 
vudu, negu jo drąsiausi lūkesčiai galėjo numatyti. Pastaruo- 
ju metu seras Aštonas jausdaug mažiau“ bijojo jaunojo 
bajoro įtūžio, nes šis, jo manymu, galėjo pasinaudoti Kur 
kas baisesniu ginklu - galimybe atgauti savoteises įstatymo 
keliu. Tačiau nors antspaudo saugotojas ir Manė (beje, 
visiškai 'pamatuotai), jog tik beviltiškomis aplinkybėmis 
žmonės griebiasi kraštutinių priemonių, vis dėlto jis nėga- 
lėjo įveikti širdyje glūdinčios slaptos baimės, pasijutęs už- 
darytas gūdžiame "Vilko uolos" bokšte - vienišoje tvirtovė- 
je, ypač tinkamoje vykdyti smurtą ir kerštą. Jo būgštavi- 
mus padidino tai, kad pradžioje Ravensvudas sutiko juos 
gana šaltai ir jam buvo nelengva paaiškinti jo paties nu- 
skriaustam bajorui, kokius svečius jis priglaudė savo na- 
muose; kai seras Viljamas Aštonas išgirdo, kaip smarkiai 

už jo nugaros pokštelėjo pilies kiemo vartai, jo ausyse 
suskambėjo Alisos žodžiai: “Jūs per daug smarkiai su- 
sirėmėte su tokia tūžminga gentimi kaip Ravensvudai. 
Jie sulauks, kol išmuš jų valanda, ir tada atkeršys.'' 

Ravensvudo atvirumas ir vaišingumas, vėliau paro- 
dytas jo naujiems pažįstamiems, šiek tiek išsklaidė to 
prisiminimo sukeltus nuogąstavimus, ir seras Viljamas Aš- 
tonas negalėjo nepastebėti, jog jo dukters žavesys ir gro- 
žis padėjo persimainyti Edgaro laikysenai. 

tai kokios mintys užplūdo lordą saugotoją, at- 

sidūrus slaptajame kambaryje. Geležinis šviestuvas, beveik 
tuščias, greičiau į kalėjimą, o ne į miegamąjį panašus 
kambarys, duslus, nenutrūkstamas bangų plakimas į uolą, 
ant kurios pastatyta pilis, kėlė liūdnas ir neramias min- 
tis. Juk jo sėkmingos pinklės didele dalimi lėmė Ravensvu- 
dų šeimos nuskurdimą. Seras Aštonas buvo gudrus, bet ne 
žiaurus, taigi matyti jo paties sukeltą sielvartą ir kančias 
jam buvo taip gailu, kaip jautrios širdies šeimininkei žiūrė- 
ti į jos pačios prisakymu skerdžiamus ėriukus arba 
paukščius. Kita vertus, pagalvojus, jog jam tektų arba grą- 
žinti Ravensvudui didelę dalį iš jo pagrobtų valdų, arba 
jo nuskurdintos šeimos palikuonį padaryti savo sąjunginin- 
ku ir šeimos nariu, jį apimdavo toks jausmas, koks tikriau- 
siai apima vorą matant, kaip jo taip meistriškai suregztas 
voratinklis sunaikinamas vienu šluotos brūkštelėjimu. O 
jeigu jis šia linkme per toli nužengtų, tai jam iškiltų lemtin- 
gas klausimas, kurį ne vienas geras vyras, susigundęs 
veikti savarankiškai, yra sau davęs, bet neįstengęs atsaky- 
ti: ką pasakys žmona, ką pasakys ledi Ašton? Trumpai 
tariant, lordas saugotojas priėmė tokį nutarimą, koks daž- 
nai silpnavaliams Žmonėms tampa prieglobsčiu. Jis nu- 
sprendė laukti tolesnių įvykių, pasinaudoti palankiomis ap- 
linkybėmis ir atitinkamai veikti. Su tokia prisitaikymo prie 
sąlygų nuotaika jis galiausiai nusiteikė poilsiui. 


"į 

XVI skyrius 


Turiu jums raštelį ir prašau atleisti, jog jį 
įteiksiu. Taip darau skatinamas 
draugiškumo ir anaiptol nenorėdamas jūsų 
įskaudinti, nes trokštu tik patenkinti abi 
puses. 


“Karalius ir joks karalius ''* 


Kai kitą rytą Ravensvudas susitiko su savo svečiu, 
jis vėl atrodė paniuręs. Paskendęs apmąstymuose, jis 
nemiegojo beveik visą naktį, ir jo palankumas panelei-Liu- 
si Ašton atkakliai grūmėsi su jos tėvui jaučiama neapy- 
kanta. Draugiškai spausti ranką šeimos priešui, svetingai jį 
priimti savo namuose, rodyti prielankumą it tikram bičiuliui 
- visa tai Ravensvudui atrodė nusižeminimas, kuriam jo 
išdidi siela negalėjo paklusti nesipriešindama. 

Bet ledai jau buvo pralaužti, ir lordas saugotojas 
nusprendė, jog negalima leisti jų santykiams vėl atšalti. 
Pirmiausia jis ketino apstulbinti Ravensvudą ir išmušti jį 
iš vėžių painiai juridiškai aiškindamas jų šeimų tarpusa- 
vio ginčą, visiškai pamatuotai manydamas, jog tokio am- 
žiaus jaunuoliui bus sunku susigaudyti, kaip patyręs tei- 
sininkas dėsto visus tuos apskaičiavimus, daugkartinius 
turto aprašymus, teismo nuosprendžius, visokius tikrus ir 
netikrus žemės įkeitimus, ieškinius dėl laiku neapmokėtų 
vekselių. "Šitaip, - mąstė seras Viljamas, - aš pasirodysiu 
esąs labai atviras, tuo tarpu mano priešininkas turės labai 
maža naudos iš mano pasakojimo“ Todėl pasivedėjęs 
Ravensvudą nuošalėn į gilią lango nišą menėje ir tęsda- 
mas vakarykštį pokalbį, jis išreiškė viltį, kad jo jaunasis 

draugas kantriai išklausys smulkų ir išsamų pasakojimą 
apie aplinkybes, sukėlusias nesantaiką tarp jo velionio tė- 
vo ir paties lordo antspaudo saugotojo. Jaunasis Ra- 
vensvudas išraudo, tačiau nepratarė nė žodžio, o lordas 
saugotojas, nors ir nelabai patenkintas tokia savo pašne- 
kovo reakcija, ėmė pasakoti istoriją apie dvidešimties 
tūkstančių merkų paskolą, jo tėvo duotą lordo Alano Ra- 
vensvudo tėvui, tačiau jis nespėjo smulkiau apibūdinti 
teismo proceso, kurio metu ši didžiulė skola virto debitum 
fundi*, nes Ravensvudas jį nutraukė. 

- Čia ne vieta, - tarė jis, - aptarinėti tarp mūsų 
iškilusius ginčus. Čia, kur iš sielvarto mirė mano tėvas, aš 
negaliu ramiai ir abejingai gilintis į jo nelaimės priežastis. 
Aš visada prisiminsiu esąs jo sūnus ir todėl galiu užmiršti 
šeimininko pareigas. Tačiau tikriausiai ateis laikas, kai, 
atsidūrę vienodose aplinkybėse, mes prie liudytojų galėsi- 
me tuos dalykus pasiaiškinti. 

- Tiems, kurie siekia teisingumo, - atsakė lordas 
saugotojas, - nesvarbu nei laikas, nei vieta. Beje, man 
regis, aš turiu teisę pasiteirauti, kuo remdamasis jūs žada- 
te užginčyti ištisą juridinį procesą, taip gerai ir išsa- 
mMiai atliktą vienintelio kompetentingo teismo. 

- Sere Viljamai Aštonai! - karštai sušuko Ravens- 
vudas. - Žemės, kurias dabar jūs valdote, buvo dovanotos 
mano tolimam protėviui už tai, kad jis su kardu rankoje 
kovojo prieš anglų antpuolius. Kaip jos išslydo iš mūsų 
rankų, nebūdamos nei parduotos, nei užstatytos, nei 
priteistos už skolas, o atimtos per kažkokį nepaaiškina- 
mą painų bylinėjimąsi? Kaip metinės palūkanos virto ka- 
pitalu ir kaip buvo panaudotos visos teisminės gudrybės 
bei vingrybės, kol mūsų paveldėtas turtas ištirpo it varvek- 
liai per atodrėkį? Visa tai jūs suprantate geriau negu aš. 
Tačiau jūs buvote man atviras, ir aš linkęs manyti klydęs 
spręsdamas apie jūsų charakterį. Matyt, tie dalykai, kurie 
jums, įgudusiam ir patyrusiam teisininkui, atrodo teisėti ir 

teisingi, mano, nenusimanančio Žmogaus, požiūriu yra tei- 
singumo pažeidimas ir šiurkšti priespauda. 

- Mielasis Ravensvudai, - atsakė seras Viljamas, - 
leiskite man pasakyti, jog ir aš buvau susidaręs klaidingą 
nuomonę apie jus. Man buvo kalbama, kad jūs - piktas, 
valdingas karštakošis, pasirengęs menkiausia dingstimi 
mesti savo špagą ant teisingumo svarstyklių ir griebtis to- 
kių šiurkščių smurto priemonių, nuo kurių Skotiją jau se- 
niai išvadavo išmintinga vyriausybė. Taigi, jei mudu abu 
apsirikome spręsdami apie vienas kitą, kodėl jums, jau- 
nam bajorui, neišklausius seno teisininko nuomonės bent 
apie ginčytinus tarp mūsų klausimus? 

- Ne, milorde, - atkirto Ravensvudas. - Tik Anglijos 
lordų rūmuose, kurių garbingumas turėtų prilygti aukš- 
tiems titulams, tik šiame aukščiausiame teisme mes kal- 
bėsimės vienas su kitu. Šitie garbingi Britanijos lordai, jos 
senieji perai, turės nuspręsti, ar jie sutinka, kad viena iš 
kilmingiausių giminių taip netektų savo valdų, gautų už 
daugelio jos kartų patriotinius žygius, kaip nelaimingas 
meistras praranda savo užstatą tą valandą, kai baigia- 
si apmokėjimo palūkininkui terminas. Jeigu jie stos į žiau- 
raus grobiko kreditoriaus pusę, jeigu gins besočius lupi- 
kautojus, ryjančius mūsų žemes it kandys drabužius, tuo- 
met bus juo blogiau jiems ir jų palikuonims, o ne Edga- 
rui Ravensvudui. Aš visada turėsiu su savimi apsiaustą bei 
špagą ir griebsiuosi ginklo, vos tik išgirdęs trimito balsą. 

Tardamas šiuos žodžius tvirtai, bet ir su liūdesio 
gaida, jis pakėlė akis ir susidūrė su nepastebimai prie jų 
prisėlinusios Liusi Ašton žvilgsniu. Ji stebėjo juos įdėmiai 
ir susižavėjusi, tarsi užmiršusi, kokį pavojų sau atskleidė. 
Tauri Ravensvudo laikysena, patrauklūs jo veido bruožai, 
atspindintys pasididžiavimą savo kilme ir savigarbos jaus- 
mą, švelnus ir išraiškus balsas, beviltiška padėtis, abejin- 
gumas net pačiai blogiausiai lemčiai, galinčiai jį ištikti, - 
visa tai buvo pavojinga stebėti merginai, kurios mintys ir 
taip jau buvo pernelyg juo užimtos. Susidūrus jųdviejų 

žvilgsniams, abu smarkiai paraudo, pajutę kažkokį stiprų 
jausmą, ir tučtuojau nukreipė akis vienas nuo kito. 

Seras Viljamas, be abejo, atidžiai stebėjo jų veido 
išraišką ir pats sau tarė: “Man nėra ko bijoti nei parlamen- 
to, nei apeliacijos. Aš turiu patikimą priemonę susitaikyti 
su šituo karštuoliu, jei jis kada nors taptų man pavojingas. 
O dabar, šiaip ar taip, svarbiausia nieko nejsipareigoti. 
Žuvis užkibo, bet nereikia skubėti ištraukti valo; jei žuvis 
pasirodys nieko verta, leisime jai nuplaukti'' 

Šitaip egoistiškai ir negailestingai samprotauda- 
mas, pasirėmęs tariamu Ravensvudo prielankumu Liusi, 
seras Aštonas nepagalvojo nei apie tai, kokį skausmą su- 
teiks Ravensvudui, žaisdamas jo jausmais, nei kaip pavo- 
jinga pastūmėti dukterį į nelaimingos meilės pražūtį; tarsi 
jo pastebėtas Liusi palankumas jaunuoliui būtų nelyginant 
žvakės liepsna, kurią kada nori galima uždegti ir užgesin- 
ti. Bet Apvaizda parengė kraupų atpildą šiam žmonių jaus- 
mų žinovui, visą gyvenimą meistriškai žaidusiam kitų jaus- 
mais savo paties naudai. 

Tą akimirką įėjo Kalebas Bolderstonas ir pakvietė 
pusryčių, mat tais laikais, kai buvo gausiai vaišinama, va- 
karienės likučių visiškai pakakdavo ir rytmečio stalui. Jis 
neužmiršo su atitinkama pagarba įteikti lordui saugotojui 
didžiulę alavinę rytmetinio gėrimo taurę, kalinėtą petražo- 
lės ir dobilo lapeliais. Čia pat jis atsiprašinėjo negalėjęs 
jo pateikti sidabrinėje taurėje, nes šiuo metu ji atiduota 
Edinburgo auksakaliui, kuris privaląs ją iš naujo paauksuoti. 

- Iš tiesų ji galbūt yra Edinburge, - patvirtino Ra- 
vensvudas, - bet kur ir kuriam tikslui, to, deja, nei tu, nei aš 
nežinau. 

- Galbūt, - burbtelėjo Kalebas. - Bet aš tikrai žinau, 
kad jau nuo pat ryto prie pilies vartų laukia žmogus, tik 
nežinau, ar jūsų malonybė teiksis su juo pasišnekėti. 

- Ar jis nori pasišnekėti su manimi, Kalebai? 

- Tik su jumis ir niekuo kitu, - atsakė Kalebas. - Bet 
galbūt jūs teiksitės pirmiau paveizėti į jį pro apžiūros lan- 

gelį ir tik tada atidarysite vartus. Juk negalima įsileisti 
į pilį kiekvieno atklydėlio. 

- Ką? Ar tai ne teismo antstolis, prisistatęs manęs 
suimti už skolas? 

- Antstolis suimti jūsų malonybės už skolas? Ir dar 
pačioje mūsų "Vilko uolos“ pilyje? Jūsų malonybė šįryt 
juokiatės iš senojo Kalebo! - tačiau išeidamas kartu su sa- 
vo ponu iš menės, Kalebas pašnibždėjo jam į ausį: - Ne- 
norėčiau jūsų akyse apjuodinti doro Žmogaus, bet ap- 
žiūrėčiau tą vyruką iš visų pusių, prieš įleisdamas įį vi- 
dun. 

Atvykėlis nebuvo joks teismo valdininkas, o tiktai 
pats kapitonas Kraigengeltas; jo nosis buvo paraudusi 
nuo išlenkto pakankamo kiekio degtinės, ant juodo peru- 
ko pūpsojo kreivokai uždėta atverstais kraštais skrybėlė, 
prie šono kabojo špaga, balno makštyje kyšojo pistole- 
tai, medžioklės kostiumas buvo papuoštas nutriušusių 
mezginių apykakle - tikras pakelės plėšikas, kuris štai štai 
šūktelės: “Rankas aukštyn!" 

Atpažinęs jį Ravensvudas paliepė atkelti vartus. 

- Manau, kapitone Kraigengeltai, mes neturim itin 
svarbių tarpusavio reikalų, todėl.galime pasišnekėti ir čia. 
Pilyje dabar yra svečių, o aplinkybės, kuriomis mes nese- 
niai išsiskyrėme, neįpareigoja manęs supažindinti tamstą 
su jais. 

Nors Kraigengeltas pasižymėjo ypatingu akiplė- 
šiškumu, tačiau taip nepalankiai sutiktas šiek tiek sutriko. 

- Aš atvykau ne tam, - pasakė jis, - kad reikalaučiau 
iš pono Ravensvudo vaišingumo. Aš vykdau garbingą 
pareigą - atnešiau žinią nuo savo draugo. Jeigu ne tai, 
ponui Ravensvudui nereiktų apgailestauti, kad sulaukė 
tokio nelaukto svečio. 

- Tuomet kalbėkite trumpai, ir nereikės jokių atsi- 
prašinėjimų, - pareiškė Ravensvudas. - Kas tas laimingasis, 
pasinaudojęs jūsų paslaugomis? 

- Mano draugas ponas Heistonas Baklas, - atsakė 
Kraigengeltas pabrėždamas ir su tokiu pasitikėjimu savi- 

mi, kokį galėjo įkvėpti tik visiems žinoma jo pono drąsa. - 
Jo manymu, jūs neparodėte jam tokios pagarbos, kokios 
jis galėjo tikėtis, todėl dabar jis reikalauja satisfakcijos. 
Štai tikslus jo špagos ilgis, - tęsė jis, ištraukdamas iš kiše- 
nės skiautę popieriaus. - Jis siūlo jums paskirti bet kokią 
vietą per mylią nuo pilies ir atvykti tenai su tokio pat ilgio 
špaga ir su kokiu nors savo draugu, o aš būsiu Heistono 
patikėtinis, arba sekundantas. 

- Satisfakcijos! Su tokio pat ilgio ginklais! - pakarto- 
jo Ravensvudas, kuris, kaip prisimena skaitytojas, neturė- 
jo nė menkiausios priežasties manyti kuo nors įžeidęs savo 
buvusį svečią. - Garbės žodis, kapitone Kraigengeltai, ar- 
ba jūs išgalvojote šitą niekaip nepaaiškinamą melą, ga- 
lėjusį kam nors šauti į galvą, arba šįryt padauginote iš- 
gerti. Kas pakurstė Baklą atsiųsti man tokią žinią? 

- Ogi štai: kas, sere, - atkirto Kraigengeltas. - At- 
likdamas pareigą draugui, geidžiu jums pranešti, jog dėl 
to kaitas jūsų nesvetingumas: jūs, nieko nepaaiškinęs, at- 
sisakėte jį priimti savo namuose. 

- Negali būti! - sušuko Ravensvudas. - Jis ne toks 
kvailas, kad būtinybę atsakyti jam nakvynę laikytų įžeidi- 
mu. Be to, aš netikiu, jog, Žinodamas mano nuomonę 
apie jus, kapitone, jis siųstų su tokiu įpareigojimu tokį 
nepatikimą ir tokį nepastovų Žmogų kaip jūs. Be to, ma- 
nyčiau, nė vienas garbingas Žmogus jūsų nepasirinktų sa- 
vo sekundantu. 

- Vadinas, aš nepatikimas ir nepastovus?! - suriko 
Kraigengeltas, pakeldamas balsąir stverdamas už špagos. 
- Jei mano draugas neturėtų teisės pirmas reikalauti satis- 
fakcijos, aš jums paaiškinčiau... 

- Aš jūsų aiškinimo visiškai nesuprantu, kapitone 
Kraigengeltai. Pasitenkinkit tuo ir duokit man galimybę su 
jumis atsisveikinti. 

- Po velnių! - burbtelėjo peštukas. - Tai toks jūsų 
atsakymas į garbingą žinią? 

- Pasakykite Ierdui Baklui, - atsakė Ravensvudas, - 
jeigu jis iš tikrųjų jus siuntė, jog, vos tik jam pranešus 

apie savo nuoskaudos priežastį per žmogų, tinkantį būti 
tarpininku tarp mūsų, aš arba reikiamai paaiškinsiu, arba 
suteiksiu satistakciją. 

- Tuomet, pone, bent paliepkite perduoti man daik- 
tus, Baklo paliktus jūsų pilyje. 

- Baklo paliktus daiktus, sere, - atsakė Ravensvu- 
das, - aš nusiųsiu jam per savo tarną, nes jūs nepateikėte 
jokio raštiško dokumento, įgaliojančio juos paimti. 

- Gerai, pone! - suriko kapitonas Kraigengeltas 
-neslėpdamas pagiežos, kurios neįstengė užgniaužti, nors 
ir bijodamas padarinių. - Jūs mane šįryt baisiausiai įžeidė- 
te ir pažeminote, bet save dar labiau. Na, ir pilis! - tęsė jis, 
žvalgydamasis aplinkui. - Tai blogiau nei coupe-gorge*, 
kur priviliojami pakeleiviai, o paskti apiplėšiami. 

- Ak tu įžūlus niekše! - suriko Ravensvudas užsi- 
modamas lazdair griebdamas kapitono arklį už apynasrio. 
- Užsičiaupk ir-lauk iš čia, arba čia pat nudėsiu tave! 

Ravensvudui pakėlus lazdą, peštukas taip spėriai 
apsuko arklį, kad tas vos nesuklupo, o iš po kanopų, 
užkliudžiusių akmenis, į visas puses pasipylė žiežirbos. Bet 
jam pasisekė suvaldyti arklį, ir, prašuoliavęs pro vartus, 
jis visu greičiu nudūmė atgal į kaimą. 

Po šito pokalbio Ravensvudas apsigręžė, ketin- 
damas grįžti į pilį, ir pamatė antspaudo saugotoją, kuris, 
nulipęs iš menės, stebėjo, tiesa, per deramą atstumą, jo 
sušitikimą su Kraigengeltu. 

- Kažkur ne per seniausiai esu matęs šitą džen- 
telmeną, - prašneko antspaudo saugotojas. - Jo vardas 
Kraig... Kraig... ir dar kažkaip, ar ne? 

To vaikino vardas Kraigengeltas, paaiškino 
Ravensvudas. - Bent šiuo metu jis taip vadinasi. 

- Kraigin-trūnys - sutrūnijęs kaklas, - pataisė Kale- 
bas, žaisdamas žodžiu cHaig, škotiškai reiškiančiu kaklas. 
Jei jis dabar taip vadinasi, tai greit ir pats sutrūnys. Tam 


Plėšikų landynė (pranc.). 

sukčiui ant kaktos matyti kartuvės, ir dedu galvą, jog virvė 
užnerti jam ant kaklo jau nuvyta. 

- Jūs mokate perprasti veidą, mielasis pone Kale- 
bai, --šypsodamas pasakė antspaudo saugotojas. - Išties 
šitam ponui neseniai grėsė toks galas. Gerai prisimenu, 
kad, prieš porą savaičių lankydamasis Edinburge, mačiau, 
kaip ponas Kraigengeltas, ar kaip jis ten vadinasi, buvo 
tardomas Slaptojoje taryboje. 

- Kokiu reikalu? - paklausė jaunasis Ravensvu- 
das susidomėjęs. 

Paklausė jis pačiu laiku, nes lordas saugotojas. 
geiste geidė papasakoti Ravensvudui vieną istoriją, kai tik 
pasitaikys tinkama proga. Todėl jis paėmė jaunuolį už 
parankės ir vesdamas atgal į menę pasakė: 

- Nors ir juokinga, bet atsakymas į šį klausimą 
skirtas tik jūsų ausims. 

ėjęs į menę, seras Aštonas vėl pasivedėjo Ra- 
vensvudą į vieną nišą, kur, suprantama, panelė Ašton 
nebedrįso dalyvauti jų pokalbyje. 

+ XVII skyrius 


Šiai tėvas - 
Į užjūrio turtus jis dukrą išmainys, 
Ar seno vaido įkaitu pavers ją, 
Arba išmes žuvims, kaip Joną“, 
Kad šėlsmą jūros numalšintų. 


Anonimas 


Lordas saugotojas pradėjo savo pasakojimą, 
dėdamasis esąs juo nesuinteresuotas, tačiau rūpestingai 
stebėjo, kokį įspūdį jo-žodžiai daro Ravensvudui. 

- Jūs, be abejo, žinote, jaunasis bičiuli, - kalbėjo jis, 
- kad įtarumas - pati didžiausia mūsų neramių laikų yda, 
kurios paveikti net geriausi ir išmintingiausi žmonės pa- 
siduoda įgudusių sukčių apgaulei. Jeigu aš andai būčiau 
paklausęs vieno tokio nedorėlio arba jei iš tiesų būčiau 
toks klastingas politikas, koks jums buvau piešiamas, tai 
jūs, pone Ravensvudai,-užuot džiaugęsis laisve.ir galimy- 
be nevaržomai - taip, kaip norite - veikti prieš mane, ginti 
tariamai pažeistas savoteises, sėdėtumėte uždarytas Edin- 
burgo pilyje arba kuriame kitame kalėjime; šito būtumė- 
te išvengęs nebent tik pabėgdamas į užsienį ir tuomet pa- 
skelbtas už įstatymo ribų. 

- Tikiuosi, milorde, - tarė Ravensvudas, - jūs tokiais 
dalykais nejuokaujate, nors negaliu patikėti jus kalbant 
rimtai. 

- Nekaltas Žmogus, - pareiškė antspaudo saugo- 

Jona - Izraelio pranašas, gyvenęs tikriausiai VIII a. pr. Kr. 
Už tai, kad nepaklausė Dievo, buvo išmestas iš laivo į jūrą, bet 
neprigėrė. Jį prarijo didžiulė žuvis, kuri paskui išspjovė jį į kran- 
tą. į 

tojas, - visada patiklus, bet taip pat ir išpuikęs, nors tai ir 
pateisinama. 

- Nesuprantu, - atsakė Ravensvudas, - kaip nekal- 
tas Žmogus gali tapti išpuikėliu. 

- Na, tai pavadinkim jį neatsargiu, - pasitaisė se- 
ras Viljamas Aštonas, - nes kitaip galime suklysti manyda- 
mi, kad tai, kas žinoma tik mums vieniems, pakankamai 
aišku ir kitiems. Ne kartą esu matęs, kaip niekšas tokiomis 
pat aplinkybėmis geriau apsigina negu nekaltas Žmogus. 
Sukčius nesijaučia esąs nekaltas, todėl pasinaudoja vi- 
somis įstatymo jam teikiamomis galimybėmis, ir kartais 
(ypač jei turi gabių advokatų) jam pasiseka įtikinti teisė- 
jus savo nekaltumu. Prisimenu garsiąją sero Kulio Kondid- 
lo iš Kondidlo bylą, kurioje jis buvo kaltinamas išeikvo- 
jęs jam pavestą globoti turtą, ir nors visi žinojo jį esant kal- 
tą, tačiau buvo ne tik išteisintas, bet vėliau pats teisė 
garbingesnius už save žmones. 

- Leiskite paprašyti jus grįžti prie mūsų pokalbio 
temos, - pareiškė Ravensvudas. - Rodos, jūs sakėte, jog 
esu įtariamas. 

- Įtariamas? Taip, žinoma, ir galiu pateikti įrodymų, 
jei tik juos turiu su savimi. 

Tuo metu kaip tik įėjo jo tarnas. 

- Ei, Lokhardai, atnešk man kelionmaišį su užrak- 
tu, tą, kur liepiau ypač saugoti. 

- Klausau, milorde, - atsakė Lokhardas ir tuoj pat 
išėjo, o lordas saugotojas tarė lyg pats sau: 

- Manau, jog turiu čia tuos dokumentus. Tikriausiai 
turiu, nes vykdamas čionai ketinau juos pasiimti. Šiaip ar 
taip, jie yra Ravensvudo pilyje, ir jeigu jūs sutiktumėte... 

Tuo metu grįžo Lokhardas ir padavė jam odinį Ia- 
gaminėlį. Antspaudo saugotojas išėmė keletą lapų, ku- 
riuose buvo surašytas skundas Slaptajai tarybai apie vadi- 
namąjį maištą, įvykusį per lordo Alano Ravensvudo laido- 
tuves, ir pateikta informacija apie sero Viljamo aktyvią veik- 
lą nutraukiant teismo procesą prieš jaunąjį Ravensvudą. 
Tie dokumentai buvo rūpestingai atrinkti, norint sukelti 

jaunuolio smalsumą, tačiau nevisiškai jį patenkinus, paro- 
dyti serą Viljamą Aštoną šiuo nelengvu atveju vaidinus už- 
tarėjo ir taikdario vaidmenį tarp Ravensvudo ir stropiųjų 
valdžios atstovų. Pateikęs pilies šeimininkui patyrinėti tuos 
dokumentus, lordas saugotojas sėdo prie pusryčių stalo ir 
ėmė šnekučiuotis su dukra ir senuoju Kalebu, kurio ne- 
apykanta Ravensvudų pilies užgrobėjui dėl pastarojo meilu- 
mo ėmė pamažu atlėgti. 

Atidžiai perskaitęs dokumentus, jaunasis Ravens- 
vudas pridėjo ranką prie kaktos ir didžiai susimąstė. Pas- 
kui vėl perbėgo juos akimis, tarsi norėdamas įžiūrėti juo- 
se kažkokį slaptą tikslą arba atskleisti klastotės ženklus, 
nepastebėtus skaitant pirmąsyk. Matyt, dabar jis įsitikino, 
jog pirmas įspūdis buvo teisingas, nes atsistojęs nuo ak- 
meninio suolo, ant kurio sėdėjo, jis priėjo prie lordo sau- 
gotojo, stipriai paspaudė jam ranką ir keliskart atsiprašė 
buvęs jam neteisus, nes, kaip pasirodę, seras Viljamas 
saugojęs jo laisvę ir gynęs jo garbę. 

Valstybės vyras išklausėtuos pareiškimus pradžio- 
je apsimesdamas nustebęs, o paskui dėdamasis esąs 
nuoširdžiai atviras. Regint tokią netikėtą ir jaudinančią sce- 
ną, mėlynos Liusi akys pritvinko ašarų. Matydama, kaip 
Ravensvudas, dar neseniai toks išdidus ir šaltas, be to, 
kaip jai atrodė, nuskriaustas jos tėvo, dabar jį atsipraši- 
nėja, jinai nustebo ir kartu jautė pasitenkinimą ir malonumą. 

- Nusišluostyk ašaras, Liusi, - tarė tėvas, - kam 
verkti dėl to, kad tavo tėvas, nors ir juristas, pasirodė 
esąs doras ir teisingas Žmogus? Už ką jūs man dėkojate, 
jaunasis drauge? -tęsė jis, kreipdamasis į Ravenvudą. - Juk 
ir jūs būtumėte taip pasielgęs, manim dėtas. “Suum cuigue 
tribuito''*, sako romėnų teisė, o aš tai įsiminiau studijuo- 
damas Justiniano kodeksą**. Be to, ar jūs neužmokėjote 

Kiekvienam pagal jo nuopelnus (Iot.). 

Justiniano kodeksas - imperatorių ediktų ištraukų rinki- 
nys, išleistas 529 m. Bizantijos imperatoriaus Justiniano I (527- 
565) pavedimu. 

man šimteriopai, išgelbėdamas mano brangiausios duk- 
ros gyvybę? 

- Taip, - atsakė Ravensvudas, draskomas kaltės 
jausmo, - bet aš tą menkutę paslaugą padariau instinkty- 
viai, tuo tarpu jūs gynėte mane žinodamas, kokia nepalan- 
ki mano nuomonė apie jus ir kaip greit galiu tapti jūsų 
priešu. Jūs pasielgėte kilniai, vyriškai ir išmintingai. 

- Nusiraminkite! - pasakė lordas saugotojas. - Kiek- 
vienas pasielgėme pagal save, jūs - kaip narsus karys, aš 
- kaip sąžiningas teisėjas ir Slaptosios tarybos narys. Var- 
gu ar mes būtume galėję pasikeisti vaidmenimis. Šiaip 
ar taip, aš būčiau buvęs menkas toreadoras, o jūs, gera- 
sis jaunuoli, galbūt prasčiau nei aš būtumėt gynęsis prieš 
Slaptąją tarybą, nors jūsų reikalas visiškai teisus. 

- Mano kilnusis bičiuli! - sušuko Ravensvudas, kar- 
tu su Šiais žodžiais, kuriais antspaudo saugotojas taip 
dažnai kreipdavosi į jį ir kuriuos jis pats ištarė pirmą kar- 
tą, patikėdamas savo mirtinam priešui savo išdidžią ir 
garbingą širdį. Jaunasis Ravensvudas savo pažįstamų bu- 
vo laikomas išmintingu ir įžvalgiu, bet taip pat uždaro, 
atkaklaus ir irziaus būdo žmogumi. Todėl, nors ir būdamas 
griežtai nusistatęs prieš lordą saugotoją, jis negalėjo at- 
silaikyti prieš meilę ir dėkingumą. Tikras dukters žavesys ir 
tariamos tėvo paslaugos išdildė iš jo atminties keršto prie- 
saiką, duotą jo tėvo laidotuvių išvakarėse. Bet toji priesai- 
ka buvo išgirsta ir užrašyta likimo knygoje. 

Kalebas buvo šios nepaprastos scenos liudytojas 
ir niekaip kitaip negalėjo paaiškinti to keisto poelgio, kaip 
tik tuo, kad tarp abiejų šeimų vyksta vedybų sandoris ir 
Ravensvudų pilis bus panelės Ašton kraitis. O Liusi, klau- 
sydama Ravensvudo ugningo maldavimo atleisti jam už 
nedėkingumą ir abejingumą, tiktai šypsojosi pro ašaras ir, 
ištiesusi jam ranką, trūkčiojamu balsu pareiškė esanti lai- 
minga, matydama savo tėvo susitaikymą su jos išgelbė- 
toju. Net ir pats valstybės veikėjas susijaudino pamatęs, 
kaip ugningai, nuoširdžiai, kilniaširdiškai ir besąlygiškai 
jaunasis Ravensvudas atsisako šeimų nesantaikos ir ne- 

svyruodamas prašo jo atleidimo. Jo akys blizgėjo matant 
du jaunuolius, neabejotinai mylinčius vienas kitą ir tarsi 
skirtus vienas kitam. Jam dingtelėjo mintis, kad šis išdidus 
ir taurus jaunuolis galėtų daug pasiekti ten, iš kur jis, būda- 
mas ne itin senos ir kilmingos giminės, be to, bailios pri- 
gimties, ne kartą, Spenserio žodžiais tariant, buvo "nu- 
stumtas" ir nušalintas. Ir jo duktė, jo mylimiausias vaikas, 
nuolatinė jo palydovė, galbūt laimingai gyventų susituoku- 
si su tokiu valdingu žmogumi kaip Ravensvudas; švel- 
niai, gležnai ir trapiai Liusi Ašton, regis, kaip tik reikėjo 
stiprios ir vyriškos Ravensvudo paramos. Pradžioje serui 
Viliamui Aštonui pasirodė, jog tokios vedybos yra ne tik 
galimos, bet ir geidautinos, bet praėjus kokiai valandai jis 
atsipeikėjo prisiminęs, kad jaunuolis visiškai neturtingas, 
o ledi Ašton niekada nesutiks išleisti dukters už Ravens- 
vudo. Ir vis dėlto tas neįprastas švelnių jausmų antplūdis, 
nustebinęs net patį lordą saugotoją, jaunuolių buvo Ssu- 
prastas kaip nebylus pritarimas juodviejų abipusiam prie- 
lankumui, ir Edgaras su Liusi nusprendė, jog jų sąjunga 
bus kuo palankiausiai sutikta. Seras Aštonas, matyt, supra- 
to savo klaidą, nes, praėjus daugeliui metų po tragiškos 
šios meilės atomazgos, jis perspėdavo savo klausytojus 
neleisti jausmams nugalėti proto ir tvirtindavo, jog di- 
džiausia jo gyvenimo nelaimė įvykusi tuomet, kai jis akimir- 
ką pasidavė emocijoms, o ne asmeniniams išskaičiavi- 
mams. Jeigu iš tikrųjų taip įvyko, tai, reikia pripažinti, jis 
buvo negailestingai nubaustas už akimirkos silpnybę. 

Kiek patylėjęs, lordas saugotojas vėl tęsė pokal- 
bį. 

- Jūs taip nustebote, pamatęs mane esant dores- 
nį, nei manėte, kad visiškai pamiršote apie Kraigengel- 
tą, mielasis bičiuli. O vis dėlto, tardomas Slaptojoje tarybo- 
je, jis paminėjo ir jūsų vardą. 

- Nevidonas! - sušuko Ravensvudas. - Mano pa- 
žintis su juo buvo labai trumpa, bet manau, jog iš viso ne- 
reikėjo su juo prasidėti. Ką jis apie mane prikalbėjo? 

- Pakankamai, - atsakė antspaudo saugotojas, 

kad sukeltų pasibaisėjimą kai kurių mūsų išminčių, pasi- 
rengusių, vien kilus įtarimui arba gavus papirktą skundą, 
apkaltinti žmogų išdavyste. Jis tauškė kažkokias nesąmo- 
nes apie jūsų ketinimą tarnauti Prancūzijos karaliui arba 
pretendentui - dabar visko smulkiai nebeprisimenu, - bet 
vienas iš jūsų geriausių draugų, markizas A***, ir dar vie- 
nasasmuo, kai kurių laikomas jūsų pikčiausiu priešu, neno-- 
rėjo tuo patikėti. 

-Esu dėkingas mano garbingam draugui, bet... bet 
dar labiau dėkingas mano garbingam priešui, pasa- 
kė Ravensvudas, paspausdamas serui Aštonui ranką. 

- Inimicus amicissimus*, pareiškė lordas sau- 
gotojas, atsakydamas tuo pačiu. - Bettas vaikinas paminėjo 
taip pat ir poną Heistoną Baklą. Gaila, kad vargšas jaunuo- 
lis pasidavė tokiai blogai įtakai. 

- Jis pakankamai subrendęs ir pats gali spręsti 
savo reikalus, - atsakė Ravensvudas. 

- Gal subrendęs ir pakankamai, bet nepakankamai 
protingas, jei pasirinko tokį įtartiną tipą savo fidus Acha- 
tes**. Šis įskundė jį, ir ta jo apklausa galėjo turėti neigiamų 
padarinių, jei būtume nežinoję, kas jis toks, ir patikėję jo 
parodymais. 

- Ponas Heistonas Baklas, - tarė Ravensvudas, - 
man regis, doras žmogus ir niekada nepasielgs niekingai 
ar gėdingai. 

- Tačiau pripažinkite, kad gali pasielgti neprotin- 
gai. Greit jis paveldės puikų dvarą, o gal jau ir paveldėjo: 
ledi Gernington, ta nuostabi moteris - jei ne jos nepaken- 
čiamas būdas, dėl kurio susipyko su visu pasauliu - dabar 
jau tikriausiai užmerkė akis. Net šeši palikuonys mirda- 
mi. paliko jai didžiulių turtų. Aš gerai žinau ledi valdaš, nes 
jos ribojasi su manosiomis - nuostabios žemės. 

- Malonu girdėti, - pasakė Ravensvudas, - bet būtų 

„dar maloniau išgirsti, jog, pasikeitus likimui, Baklas pakeis- 


-Draugiškiausiam priešui (Iot.). 
Ištikimuoju Achatu (Iot.). 

tų ir savo aplinką bei įpročius. Bet čia pasirodęs tas Krai- 
gengeltas, kaip jo draugas, - blogas ženklas, ir gali pakenkti 
jo geram vardui. 

- Iš tikrųjų, jis it nelemtasis juodvarnis, dar iškrank- 
sės kalėjimą ir kartuves, - pritarė antspaudo saugotojas. - 
Bet matau, ponas Kalebas jau nekantraudamas laukia, ka- 
da imsime pusryčiauti. 


XVIII skyrius 


Klausyk senolio, pasilik namie 

Ir laimės neeiškok prie svetimos ugnies, 
Nes savas dūmas šildo daug labiau, 

O valgis, nors“ir prastas, bet sveikesnis, 
Nuodingi tie kitų šalių skanėstai. 


“Prancūzų kurtizanė"'* 


Po pusryčių svečiai ėmė rengtis kelionei, ir tuo 
pasinaudodamas Ravensvudas paliko juos, norėdamas šį. 
tą pasitvarkyti prieš išvykdamas vienai kitai dienai iš ''Vil- 
ko uolos"'. Jam būtinai reikėjo pasišnekėti su Kalebu, ir iš- 
tikimąjį tarną jis rado jo suodinoje, apgriuvusioje kamarė- 
lėje. Džiaugdamasis, jog svečiai išvyksta, jis skaičiavo, 
kiek laiko, taupiai naudojant, dar užteks likusio maisto po- 
naičio stalui. 

“Visa laimė, kad jis ne koks rajūnas, o Baklas jau 
išnešė kudašių. Tas tai ne tik arklį, bet ir balną sudoro- 
tų. Pipirnių arba salotų, dar avižinių sklindžių - pusryčiams 
užteks ir ponaičiui, ir man. O pietums... na, elnienos ne 
kažin kas beliko, bet dar bus galima pakepinti, kepta ji 
bus labai gardi'' 

Jo laimikio apskaičiavimus nutraukė Ravensvu- 
das pranešdamas, tiesa, kiek neryžtingai, ketinąs joti su lor- 
du saugotoju į Ravensvudų pilį ir ten keletą dienų pasi- 
svečiuoti. 

- Apsaugok, Dieve! - sušuko senasis rūmininkas, 
perblyškęs kaip staltiesė, kurią tankstė. 


"Prancūzų kurtizanė". - Paties V. Skoto sukurtas epigra- 
fas. 

- O kas čia tokio, Kalebai? - paklausė jo ponas. 
Kodėl Dievas turi saugoti, kad aš neaplankyčiau lordo sau- 
gotojo? 

- Ak, sere! - atsakė Kalebas. - Ak, pone Edgarai! Aš 
jūsų tarnas, ir man nedera jūsų mokyti. Bet aš senas tar- 
nas, aš tarnavau jūsų tėvui ir seneliui; mačiau lordą Ran- 
dolą, jūsų prosenelį... bet tuomet dar buvau vaikiščias... 

- O kas iš to, Bolderstonai? - paklausė Ravensvu- 
das. - Ką tai turi bendra su mano paprasčiausiu apsilan- 
kymu pas kaimyną? 

- O, ponaiti Edgarai... Atsiprašau, milorde! - atšakė 
rūmininkas. - Nejau jūsų sąžinė nesako, kad jūsų tėvo sū- 
nui netinka draugauti su tokiu kaimynu? To neleidžia jū- 
sų šeimos garbė. Žinoma, jei jis prižadėjo grąžinti jūsų 
šeimos žemes, tegu ir dėl to, kad suteikėte jam garbę 
sutikdamas vesti jo dukterį, - aš nieko nesakyčiau: jaunoji 
ledi graži ir meili mergina. Bet nenusileiskit jiems! Pažįs- 
tu tokią padermę. Nenusileiskit, jie dar labiau jus vertins. 

Na, Kalebai, tavo planai siekia dar toliau nei 
maniškiai, - priverstinai nusijuokė Ravensvudas, norėda- 
mas paslėpti savo sutrikimą. Tu nori, kad aš susigimi- 
niuočiau su šeima, kurios nelkidi man aplankyti. Kaip čia 
dabar? Bet tu išblyškęs kaip numirėlis! 

- Ak, sere! -.sušuko Kalebas. - Jei pasakyčiau 
kodėl, jūs tik nusijuoktumėte. Bet Tomas Eiliakalys*, o jis 
niekada nemeluoja, išguldė tokią pranašystę, kuri tikrai 
įvyks, jei šiandien nukaksit į Ravensvudų pilį. O, kodėl aš 
sulaukiau jos išsipildymo dienos! 

- Kokia ta pranašystė, Kalebai? - paklausė Ra- 
vensvudas, norėdamas nuraminti senąjį tarną. 

Kalebas atsakė niekada nepakartojęs nė vienam 
mirtingajam tų eilučių, kurias jam persakęs vienas senas 
kunigas, lordo Alano tėvo nuodėmklausys, kai Ravensvu- 
dai dar buvo katalikai. 


* 


Tomas Eiliakalys (tarp 1220-1290) - legendinis škotų po- 
etas, tarp amžininkų garsėjęs kaip pranašas ir aiškiaregys. 

- Bet, - tęsė jis, - ne Sykį esu kartojęs pats sau tą 
kraupią pranašystę, tik niekada nepamaniau, jog ji išsipil- 
dys kaip tik dabar. 

- Baik šnekėti nesąmones ir pasakyk tas eiles, 
įvariusias tau tiek išgąsčio. 

Iš baimės baltas Kalebas drebančiu balsu išstenė- 
jo tokį posmą: 


Kai paskutinis Ravensvudas jos į Ravensvudą 
Ir mirusią mergelę savo nuotaka vadins, 
Smiltynuos Kelpio žirgą sustabdys, 

Ir vardas jo visiems laikams išnyks. 


- Žinau aš tuos Kelpio smiltynus, - tarė Ravensvu- 
das, - regis, taip vadindavo dribsmėlį tarp mūsų bokšto ir 
Vilko Lūkesčių kaimo... bet kokiam bepročiui šautų į galvą 
ten joti? 

- Nesukit sau galvos dėl to, sere! Neduok, Dieve, 
sužinoti, ką reiškia ta pranašystė! Geriau likit namie, te- 
gul tie svečiai vieni sau joja į Ravensvudą. Mes ir taip 
jiems pakankamai padarėme. Jei padarysime dar daugiau, 
šeimos garbė ne laimės, o nukentės. 

- Na, Kalebai, - nuramino jį Ravensvudas, - nuo- 
širdžiai dėkoju už patarimą, bet kadangi aš joju į Ravens- 
vudą ne nuotakos ieškoti - mirusios ar gyvos, - tai tikiuo- 
si rasti savo arkliui geresnę vietą nei Kelpio dribsmė- 
lis, juolab jog tos vietovės visada prisibijojau po to, kai 
ten prieš dešimt metų žuvo dragūnų patrulis. Mudu su tė- 
vu iš bokšto stebėjome juos ir matėme, kaip jie bandė ga- 
lynėtis su besiartinančiu potvyniu, bet taip ir Žuvo, nesu- 
laukę pagalbos. 

- Taip jiems ir reikia, tiems pusgalviams anglams! 
- sušuko Kalebas. - Ko jie čia bastosi po mūsų pakrantes 
ir neleidžia doriems Žmoneliams atsivežti vieną kitą šulę 
degtinės? Mačiau, kaip jie darbavosi, ir pats būčiau pykš- 
telėjęs iš mūsų senosios patrankėlės, tik bijojau, kad ji su- 
byrės beša. nant. 

Kalebas ėmė iš visos sveikatos koneveikti anglų 
kareivius bei muitininkus, ir Ravensvudas be didelio vargo 
pasišalino ir grįžo pas svečius. Viskas jau buvo parengta 
kelionei. Vienas lordo saugotojo tarnas pabalnojo Ravens- 
vudo arklį, ir jie išjojo. 

Vargais negalais Kalebas atkėlė dvigubus išori- 
nius vartus ir atsistojo pagarbia, bet ir išdidžia poza; liesas, 
sudžiūvęs, išsekęs senukas stengėsi atstoti visą dvaro pa- 
lydą: vartininkus, sargus ir liokajus su livrėjomis. 

Antspaudo saugotojas širdingai ir pagarbiai atsi- 
sveikino ir pasilenkęs įspraudė jam į ranką arbatpinigių, 
nes to meto papročiu svečias išvykdamas visada turėda- 
vo apdovanoti tos šeimos, kur viešėjo, šeimynykščius. Liu- 
si maloniai nusišypsojo senajam rūmininkui ir atsisveikino 
su juo taip grakščiai ir tokiu meiliu balsu, kad būtų visiš- 
kai pavergusi ištikimojo tarno širdį, jei ne Tomo Eiliaka- 
lio pranašystė ir sėkmingai jos tėvo laimėta byla prieš Ra- 
vensvudus. Todėl Kalebas galėjo nebent tik atsakyti herco- 
go žodžiais iš pjesės “Kaip jums patinka''*: 


Tu man labiau patikus būtum, 
Jei būtum kilus iš kitos šeimos. 


Ravensvudas jojo šalia Liusi, padėdamas jai nuga- 
lėti baimę, ir laikė už apynasrio jos arklį leidžiantis akme- 
nuotu taku žemyn į lygumą. Staiga vienas iš užpakaly 
jojančių tarnų pranešė, jog Kalebas garsiai šaukia, matyt, 
norėdamas kažką pasakyti savo ponui. Ravensvudas jautė, 
jog nedera numoti ranka į tą kvietimą, nors širdyje ir keikė 
Kalebą užjo perdėtą paslaugumą, todėl nenoromis perleido 
ponui Lokhardui malonią pareigą padėti Liusi ir grįžo at- 
gal prie pilies vartų. Čia jis jau buvo bepradedąas piktai 
klausinėti senuką, kodėl jis šaukęs, bet šis nuramino jį: 


* 


v., 2 sc. 


"Kaip jums patinka" - V. Šekspyro komedija. Eilutės iš I 

Tyliau, sere, tyliau! Leiskit man pasakyti vieną 
žodį, kurio prie visų negalėjau ištarti. Štai trys auksiniai, - 
kuždėjo jis, duodamas savo ponui ką tik gautus pinigus, - 
jums jie tenai pravers. Tyliau, tyliau! meldė jis, kai 
Ravensvudas ėmė ant jo šaukti už tą dovaną, - nė žodžio, 
tik paimkit ir pirmoje pasitaikiusioje vietoje iškeiskit, nes 
jie visiškai nauji ir per daug blizga. 

- Tuužmiršai, Kalebai, - atsakė Ravensvudas, L: 1k- 
damas savo tarnui pinigus atgal ir stengdamasis ištrau..:1 iš 
jo rankų pavadį. - Tu užmiršai, kad aš dar turiu savo auk- 
sinių. O tuos, mano gerasis bičiuli, pasilik sau, ir dar kartą 
sudie. Patikėk, man visiškai užteks. Tujuk žinai, jog sugebė- 
jai taip tvarkytis, kad pragyvenimas mums nieko arba be- 
veik nieko nekainavo. 

- Na, tai jie pravers kam nors kitam. Bet pagalvo- 
kit, ar tikrai pakaks. Juk šeimos garbei apginti teks pa- 
maloninti ir tarnus. Be to, dar reikia turėti pinigų parodyti, 
jei kas nors pasakys: “Na, Ravensvudai, kertam lažybų iš 
auksinių!' Tuomet jūs išsitrauksit kapšį ir atrėšit: “O kodėl 
ne?' Bet paskui nesutiksit su lažybų sąlygomis ir tučtuo- 
jau paslėpsit kapšį... 

- Tai nepakenčiama, Kalebai. Man laikas! 

Tai jūs vis dėlto josite? paklausė Kaiebas, 
paleisdamas Ravensvudo apsiautalą ir pakeisdamas pa- 
mokomą toną patetiškai liūdnu. - Vadinas, jūs josite, nors 
aš ir papasakojau apie pranašystę, mirusią nuotaką ir Kel- 
pio dribsmėlį? Na, ką gi, užsispyrėlio neperkalbėsi - jis 
savo daro, ir tiek. Bet saugokitės, sere, jei medžiosite 
parke, negerkit iš Undinės šaltinio... Jau nujojo! Lekia pas 
mylimąją it strėlė! Žuvo Ravensvudų giminė! Nuims jai 
galvą, kaip svogūną nupjaus! 

Senasis rūmininkas dar ilgai sekė akimis savo po- 
ną, nuolat šluostydamas aprasojusias akis - norėjo ilgiau 
pasigrožėti jo stuomeninga figūra, išsiskiriančia iš kitų rai- 
telių. 

- Joja šalia jos. Taip, visiškai šalia jos! Teisingai 

sako šventasis: “Iš to jūs atpažinsite, jog moteris valdo 
visus vyrus". Jei ne ta mergelė, mes dar nebūtume pražu- 
vę. 

Kai būrelis raitelių, o tarp jų ir jo rūpesčių objektas, 
nutoldamas vis mažėjo ir pagaliau visai išnyko, Kalebas 
sielvartingos nuojautos kupina širdimi grįžo prie kasdieni- 
nių darbų "Vilko uoloje". 

Tuo tarpu raiteliai, linksmai nusiteikę, keliavo to- 
liau. Nusprendęs ką nors daryti, jaunasis Ravensvudas nie- 
kada nedvejodavo ir nesustodavo pusiaukely. Jis mėgaute 
mėgavosi panelės Ašton draugija ir buvo paslaugus, man- 
dagus, vos ne linksmas, žinoma, kiek buvo įmanoma, atsi- 
žvelgiant įjo būdą ir šeimos aplinkybes. Lordas saugotojas 
stebėjosi jaunuolio pastabumu ir neįprastu jo amžiui išsi- 
lavinimu bei interesų įvairumu. Sero Viljamo Aštono protesi- 
ja ir plačios pažintys leido jam tuos pranašumus pui- 
kiai įvertinti, bet užvis labiau jis žavėjosi ta Ravensvudo 
savybe, kurios pats visiškai neturėjo - tvirtu ir ryžtingu cha- 
rakteriu, nes jaunuolis visiškai nežinojo, kas yra baimė ir 
abejonės. Širdyje antspaudo saugotojas džiaugėsi susi- 
taikęs su tokiu pavojingu priešu ir, jausdamas pasitenki- 
nimą, bet kartu ir susirūpinimą, vaizdavosi, kiek daug šis 
jaunuolis galėtų pasiekti, jei palankus dvaro vėjas išpūstų 
jo laivo bures. 

"Ko ji dar geistų? - mąstė jis, kaip visada būgš- 
taudamas, jog ledi Ašton tikriausiai ir dabar pasipriešins 
jo ketinimams. - Ko dar galima norėti iš tokių vedybų? 
Juk būtų atmestas pats pavojingiausias reikalavimas, į 
žentus gautume taurų, drąsų, gabų, turintį gerų ryšių jau- 
nuolį, kuris, esant palankiam likimui, aukštai iškiltų. Jis 
turi tai, ko mums trūksta - aukštą kilmę ir kario narsumą. Iš 
tiesų, nė viena nuovoki moteris dėl to nesudvejotų. Bet, 
deja! (Čia jis ttumpam stabtelėjo prisiminęs, jog ledi Ašton 
ne visada būdavo nuovoki ta prasme, kaip jis suvokė šitą 
žodį.) Atiduoti pirmenybę kokiam nors storžieviui, Merso 
apylinkių Ierdui, o ne galantiškam jaunam didikui, be to, 

dar atsisakyti galimybės palankiomis sąlygomis išlaikyti 
Ravenšvudo pilį gali tik nevisprotė" 

Taip samprotavo senasis politikas pakeliui į Bitl- 
breinso pilį, kur, kaip buvo susitarta, jie turėjo papietauti ir 
pailsėti, o popiet vėl leistis į kelionę. 

Jie buvo priimti nepaprastai svetingai, o didžiausią. 
dėmesį kilmingieji šeimininkai skyrė jaunajam Ravensvu- 
dui. Reikalas tas, kad lordas Bitlbreinsas titulą gavo už 
daugybę savo privalumų: mokėjimą įteigti pasitikėjimą sa: 
vimi, gebėjimą sudaryti išmintingo Žmogaus įspūdį, iš- 
kalbingai dėstant banaliausias tiesas, .gerą nuovoką apie 
laiko pokyčius ir įgimtą nuojautą Suteikti politinę paslaugą 
tiems, iš kurių galima tikėtis geriausio atpildo. Jis su žmona 
jautėsi šiek tiek nepatogiai, patekę į naują, jiems neįprastą 
rangą, į kurį buvo pakelti iš žemesnio sluoksnio, todėl 
geiste geidė susibroliauti su žmonėmis, priklausančiais 
jam pagal kilmę. Išskirtinis šeimininkų dėmesys Ravens- 
vudui, kaip dažnai esti, dar labiau išaukštino jaunuolį lordo 
saugotojo akyse, nes nors jis - ir visiškai pagrįstai - niekino 
įvairius lordo Bitlbreinso sugebėjimus, tačiau gerai verti- 
no jo taiklius sprendimus ten, kur galima išpešti asmeninę 
naudą. 

“Norėčiau, kad ledi Ašton tatai matytų, - mąstė jis. 
- Kas ne kas, o Bitlbreinsas nepraleis progos ką nors lai- 
mėti, todėl ir laižosi prie Ravensvudo, kaip ubagas prie vi- 
rėjo. Ir miledi taip pat - atvedė tas savo paniurėles, kad 
pespygautų ir pabarškintų spinetu, tarsi norėdama pasaky- 
ti: rinkis, kurią tik nori. Jos tik tiek tepanašios į Liusi, 
kiek pelėda į gulbelę. Teks, matyt, įpiršti jas kam nors 
kitam" 

„Papietavę mūsų keliauninkai, kuriems dar liko di- 
desnė pusė kelio, sėdo ant žirgų ir po to, kai lordas sau- 
gotojas, Ravensvudas ir tarnai, kiekvienas pagal savo 
rangą, išlenkė po atsisveikinimo taurę, visas būrys vėl 
pajudėjo į kelionę. 

Jau buvo sutemę, kai jie įjojo į vedančią tiesiai prie 
paradinių durų ilgą Ravensvudo pilies alėją, iš abiejų pu- 

sių apsodintą guobomis, kurios, pučiant vakaro vėjeliui, 
dūsavo tarsi užįjausdamos tikrųjų savininkų palikuonį, su- 
grįžusį į jų pavėsį kartu su naujuoju šeimininku ir vos ne jo 
svitoje. Liūdesys apėmė ir jaunąjį Ravensvudą. Jis nutilo ir 
ėmė kiek atsilikti nuo Liusi, šalia kurios ištikimai jojo vi- 
są kelią. Gerai prisiminė tą dieną, kai tokią pat valandą 
vakare jis lydėjo savo tėvą, visiems laikams palikusį rū- 
mus, suteikusius jam vardąjir titulą. Tuomet didžiulė senovi- 
nė pilis, į kurią jis nuolat žvilgčiojo atgal, buvo juoda it 
gedulo rūbai. Dabar ji spindėte spindėjo nuo daugybės 
šviesų. Iš vienų langų sklido tolydus ir netrikdomas švy- 
tėjimas, kituose jis tai pasirodydavo, tai vėl išnykdavo, 
matyt, namuose buvo skubiai ir gyvai ruošiamasi sutikti 
šeimininką, nes apie tai jau pranešė iš anksto pasiųstas 
žygūnas. Kontrastaš taip paveikė Ravensvudą, kad jo šir- 
dyje vėl atbudo senoji heapykanta naujajam jo tėvų že- 
mių valdytojui. Kai, nusėdęs nuo arklio, jis atėjo į menę, 
dabar jau jam nebepriklausančią, ir pamatė aplink save 
dabartinio jos savininko svitą, jo veidas visiškai apsiniau- 
kė ir paniuro. 

Lordas saugotojas jau norėjo pasveikinti Ravens- 
vudą itin širdingai, nes jam atrodė, kad neseniai įvykęs 
juodviejų pokalbis-suteikė tam galimybę, tačiau pastebėjo 
šią permainą ir, atsisakęs savo ketinimo, pasveikino sve- 
čią žemai nusilenkdamas ir tuo tarsi parodydamas supran- 
tąs jį apėmusius jausmus. 

Du kamerdineriai, nešdami po didžiulę dvigubą 
sidabrinę Žvakidę, nuvedė atvykėlius į erdvią svetainę, ar 
poilsio kambarį, kurio naujas sutvarkymas bylote bylojo 
Ravensvudui, kiek turtingesni dabartiniai pilies gyventojai 
už ankstesniuosius. Sutrūnijusius apmušalus, jo tėvo lai- 
kais tik vietomis dengusius šio didingo apartamento sie- 
nas, O kitur karojusius it skudurai, visiškai pakeitė paneliai, 
kurių karnizai bei įvairių pertvarų pakraščiai buvo papuošti 
girliandomis ir paukščiais, taip meniškai išdrožinėtais iš 
ąžuolo, jog, rodės, jie tuoj tuoj užgiedos ir suplasnos spar- 
nais. Senieji Ravensvudų giminės karžygių portretai irseno- 

viniai šarvai bei karo ginklai užleido vietą karaliui Vilhelmui 
ir karalienei Marijai*, serui Tomui Houpui ir lordui Sterui, 
dviem įžymiems škotų teisininkams. Taip pat kabojo lordo 
saugotojo tėvo ir motinos paveikslai: motina - paniurusi, 
pikta, pasipūtusi senė su juodu kyku, standžiai prigludusiu 
prie veido, ir su maldaknyge rankoje, o tėvas - su juodo šil- 
ko gobtuvu, tarsi prilipusiu prie nuskustos galvos, o iš 
jo kyšojo šykštaus, niurzgaus puritono veidas su reta, ruda, 
smailia barzdele; visa savo povyza jis atspindėjo veid- 
mainystę, šykštumą ir klastą. "Ir dėl šitokių baidyklių, 
pamanė Ravensvudas, - mano protėviai buvo nuplėšti nuo 
jų pačių pastatytų sienų!" Jis dar kartą pažvėlgė į paveiks- 
lus, ir Liusi Ašton (kuri neatėjo kartu.su jais į šį apartamen- 
tą) vaizdas ėmė blėsti jo atmintyje. Dar kabojo du ar trys 
olandų menkniekiai, kaip tuomet buvo vadinami van Osta- 
dės** ir Tenirso tapiniai, ir vienas geras italų mokyklos 
paveikslas. Bet labiausiai krito į akis didžiulis paties Ior- 
do saugotojo portretas - visu ūgiu, su paradiniais rūbais, o 
šalimais jo pati, paskendusi šilkuose ir šermuonėlių kai- 
liuose, išdidi gražuolė, kurios žvilgsnyje tvyrojo visa Dugla- 
sų giminės, iš kurios ji buvo kilusi, puikybė. Nors dailinin- 
kas ir stengėsi, tačiau - ar dėl to, jog pakluso tikrovei, ar 
gal dėl užslėpto humoro jausmo - nesugebėjo suteikti nu- 
tapytam sero Aštono portretui baimę ir pagarbą įkvepiančio 
valdingumo ir tikro pranašumo, rodančio jį esant šeimos 
galvą. Nors ir su skeptru ir su auksinėmis sagomis, iš pir- 
mo žvilgsnio buvo matyti, jog lordas saugotojas yra po 
Žmonos padu. 

Svetainės grindys buvo nuklotos brangiais kilimais, 
abiejuose židiniuose liepsnojo ugnis, o dešimt kendeliab- 
rų, ant kurių blizgančio paviršiaus atsispindėjo jų laiko- 
mų Žvakių šviesa, nuplieskė viską aplinkui nelyginant die- 
ną. 


* 


Karalius Vilhelmas ir karalienė Marija - Anglijos kara- 

J Vilhelmas III (1689-1702) ir karalienė Marija II Stiuart (1689- 
694). . 

si Adrianas van Ostadė (1610-1685) - olandų dailininkas, 

buitinio žanro atstovas. 197 


- Ar nenorėtumėte užkąsti, ponę Ravensvūdai? - 
paklausė seras Viljamas Aštonas, geisdamas nutraukti ne- 
malonią tylą. : 

Atsakymo nepasigirdo, nes Ravensvudas buvo 
taip įsigilinęs į pokyčius, matomus šiame kambaryje, jog 
neišgirdo klausima. Tik pakartojus pasiūlymą ir pridūrus, 
jog stalas jau padengtas, jis atsitokėjo suvokdamas, koks 
menkas ir galbūt net juokingas vaidmuo jam teko, pasida- 
vus įj ištikusioms aplinkybėms. Todėl verste prisivertė iš- 
spausti serui Viliamui Aštonui, stengdamasis, kiek suge- 
bėjo, atrodyti abejingas. 

- Jūs tikriausiai nenustebsite, sere Viljamai, kad aš 
taip susidomėjau pakeitimais, jūsų .padarytais šiam apar- 
tamentui pagražinti. Mano tėvo laikais, kai visos tos mūsų 
negandos privertė jį gyventi nuošalybėje, kambarys būdavo 
beveik nenaudojamas, nebent aš čia žaisdavau esant 
prastam orui. Šioje nišoje buvo mano dirbtuvėlė, kur laikiau 
senojo Kalebo man parūpintus staliaus įrankius - jis pamo- 
kė mane staliauti; o aname kampe, kur stovi tas gražus 
sidabrinis kandeliabras, buvo meškerių, ragotinių, lankų ir 
strėlių. 

- Mano sūnelio polinkiai lygiai tokie pat, - pasakė 
lordas saugotojas, norėdamas pasukti pokalbį kita link- 
me. - Jis jaučiasi laimingas, tik duodamasis po laukus. 
Beje, kur jis dabar? Ei, Lokhardai, pasiųskite Viljamą Šo 
paieškoti pono Henrio. Tikriausiai jis prisirišęs prie Liusi 
sijono. Toji išdykėlė, pone Ravensvudai, tvarko visą šeimą 
pagal savo norą. 

Tačiau net ir ši sumaniai apgalvota užuomina ne- 
atitraukė Ravensvudo nuo jo minčių. 

- Išvykdami, - tarė jis, - mes palikome šioje salėje 
ginklų ir kai kuriuos šeimos portretus. Ar galiu paklausti, 
kur jie dabar? 

- Matote, - atsakė antspaudo saugotojas kiek su- 
trikęs, - kambarys buvo sutvarkytas mums nesant. O kaip 
žinote, cedant arma togae* - toks mėgstamiausias teisi- 

ninkų posakis. Bijau, kad šįsyk jis buvo pritaikytas perne- 
lyg paraidžiui. Tikiuos... manau, jog jie nenukentėjo... aš 
juk nurodžiau, kaip su jais elgtis. Viliuosi, jog, juos suieško- 
jus ir sutvarkius, jūs suteiksite man garbę priimti juos iš 
mano rankų, kaip atsiteisimą už nenumatytą jų iškrausty- 
mą. 

Jaunasis Ravensvudas šaltai nusilenkė ir, sukry- 
žiavęs rankas, toliau apžiūrinėjo kambarį. 

Tuo metu vidun įpuolė Henris, išlepintas penkiolik- 
metis, ir pribėgo prie tėvo. 

- Tėti! - suriko jis. - Kodėl Liusi šiandien tokia pikta 
ir surūgusi? Ji nenori ateiti į arklidę pažiūrėti mano naujo- 
jo ponio, kurį man atvedė iš Galovėjo Bobas Vilsonas. 

- Man regis, tu be reikalo prašei jos, - atsakė ant- 
spaudo saugotojas. 

Tai ir tu toks pat pikčiurna, kaip ji, atšovė 
berniukas. - Palaukit, grįš mama, gausit abu per nagus. 

- Nutilk! Liaukis burnojęs, tu neklaužada! - sudrau- 
dė tėvas. - Kur tavo mokytojas? 

- Išvyko į vestuves Danbare. Tai prisišveis kepeni- 
nės! - ir Henris užtraukė senovinę škotų dainelę: 


Ta Danbaro kepeninė. 
O lia, lia, o lia, lia, 
Tai man skrandį nuramino, 
O lia, lia, o lia, lia. 


- Esu labai dėkingas ponui Korderiui už rūpinimą- 
si mano sūnumi, - pareiškė lordas saugotojas. - O kas ta- 
ve globojo, kai manęs nebuvo , ponaiti Henri? 

- Normanas, Bobas Vilsonas... ir aš pats. 

- Arklininkas ir eigulys, ir dar tu pats - puikūs jauno- 
jo advokato globėjai! Iš jų tu neišmoksi įstatymų, nebent 
tuos, kurie draudžia medžioti taurųjį elnią, gaudyti lašišą 
ir... 

- Šnekėti apie medžioklę, - nesivaržydamas ir ne- 
dvejodamas pertarė savo tėvą jaunasis padauža. Tau 

nesant Normanas nušovė elnią. Aš parodžiau ragus Liusi, 
bet ji sako, kad jie turi tik aštuonias atšakas, - o tas, kurį 
sumedžiojo lordo Bitlbreinso skalikai, pasak jos, turėjo 
net dešimt atšakų. Tiesa? 

- O gal ir visas dvidešimt, Henri, iš kur aš galiu 
žinoti? Bet jei paklausi šitą džentelmeną, jis viską pasa- 
kys. Prieik prie jo. Tai ponas Ravensvudas. 

Tėvas ir sūnus šnekėjosi stovėdami prie židinio, o 
Ravensvudas, nuėjęs į kitą salės galą, pasisuko nugara į 
juos ir, matyt, apžiūrinėjo kažkokį paveikslą. Berniukas 
pribėgo prie jo ir be jokių ceremonijų, kaip ir visi išlepinti 
vaikai, timptelėjo už apsiausto skverno. 

- Klausykit, sere! - sušuko jis. - Gal malonėtumėt 
pasakyti... 

Ravensvudas apsigręžė, ir Henris, pamatęs joveidą, 
staiga taip suglumo, kad, žingtelėjęs kelis žingsnius at- 
gal, įsispoksojo į svečią, apimtas baimės ir nuostabos ir 
visiškai netekęs jam būdingo įžūlumo ir mitrumo. 

- Eikš čia, jaunuoli, - tarė Ravensvudas. - Aš tau 
viską papasakosiu, ką žinau apie tą medžioklę. 

- Eik prie to pono, Henri, - paragino tėvas. - Tu juk 
ne koks drovuolis. 

Tačiau nei kvietimas, nei raginimas nepaveikė ber- 
niuko. Priešingai, gerai apžiūrėjęs jaunąjį Ravensvudą, jis 
apsigręžė ir atsargiai, tarsi žengdamas per ledą, atšliau- 
žė prie tėvo ir stipriai prie jo prisispaudė. Nenorėdamas 
klausytis tėvo ir išpopinto sūnelio pokalbio, Ravensvudas 
nusprendė, jog geriausia būtų apsigręžti ir, nekreipiant į 
juos dėmesio, toliau apžiūrinėti paveikslus. 

- Kodėl tu nenori pasišnekėti su Ravensvudu? 
paklausė lordas saugotojas. 

- Aš jo bijau, - vos girdimai pralemeno Henris. 

- Ak, tu kiški! - tarė tėvas, papurtydamas jį už pečių. 
- Ko tu bijai? 

Jis labai panašus į sero Malizo Ravensvudo 
portretą, - sušnibždėjo berniukas. 

- Kokį portretą, kvailiuk? - paklausė tėvas. - Lig šiol 
maniau, kad esitik padauža, bet dabar matau, jog pasidary- 
si dar ir mulkis. 

- Sakau jums, į senojo Malizo Ravensvudo portre- 
tą, tarsi jis būtų nužengęs nuo drobės. Tas portretas ka- 
bo senojo barono kambaryje, kur tarnaitės skalbia balti- 
nius, tik jis su šarvais, 0 ne su rūbais, kaip tas ponas, be 
to, šis be barzdos ir be žandenų, ir po kaklu kažką kita 
pasirišęs, neturi juostos per petį ir... 

- O kodėl tas ponas negali būti panašus į savo 
protėvį? - paklausė lordas saugotojas. 

- O jeigu jis atjojo išvyti mūsų iš pilies? tęsė 
berniukas, - gal jis atsivedė dvidešimt persirengusių vyrų 
ir griausmingu balsu sušuks: “Mano valanda išmušė!'' Jis 
nužudys tave prie židinio, kaip Malizas aną vyrą, kurio 
kraujas ir dabar dar ten matyti. 

- Nešnekėk niekų! - subarė lordas saugotojas, 
nepatenkintas tokiu nemaloniu sugretinimu. Pone Ra- 
vensvudai, štai ateina Lokhardas pranešti, jog vakarienė 
paruošta. 

Tą akimirką pro kitas duris įžengė Liusi, po kelio- 
nės jau spėjusi persirengti. Nuostabus jos veido, apgaub- 
to auksinių garbanų, grožis, grakštus liemuo, nusimetęs 
sunkius jojimo rūbus ir įvilktas į žydro šilko suknią, dailios 
manieros ir žavi šypsena taip staigiai išsklaidė Ravensvu- 
dą užplūdusias niūrias ir nemalonias mintis, kad net jis 
pats nustebo. Šiame atvirame ir mielame veide jis nepa- 
stebėjo jokio panašumo nei į šykštuolį, smailiabarzdį, 
juodkepurį puritoną, nei į išpuikusią, susiraukšlėjusią jo 
pačią, nei į klastingąjį lordą saugotoją ar išdidžiąją ledi 
Ašton. Zvelgiant į Liusi Ašton, jam pasirodė, jog tai ant 
žemės nužengęs angelas, visiškai svetimas tiems varga- 
niems mMirtingiesiems, tarp kurių jai buvo skirta kurį laiką 
gyventi. Štai koks grožio poveikis susižavėjusio jaunuo- 
lio vaizduotei. 

XIX skyrius 


Blogai darau! 
Turėčiau pagalvot, jog tėvo skundą 
Išgirs dangus ir negandų marias 
Išlies ant neklusnios galvos. 
Bet protas sako, jog neteisūs tie, 
Kurie jėga užgniaužti nori 
Vaikų jausmus ir nuslopinti meilę, 
Įžiebtą dangiškos galybės. 


"Pametė šernas perlą'* 


Vaišės “Vilko uoloje" liudijo prastai slepiamą skur- 
dą, o puota Ravensvudo pilyje bylojo esant perteklių ir 
prabangą. Toks kontrastas, be abejo, skatino lordo sau- 
gotojo pasididžiavimą, tačiau jis buvo pernelyg taktiškas ir 
neparodė savo jausmų. Priešingai, dėjosi su malonumu 
prisimenąs pono Bolderstono viengungiškus pietus ir grei- 
Čiau piktinosi nei didžiavosi savo nuo valgių lūžtančiu sta- 
lu. 

- Mes taip darome dėlto, - tarė jis, - kad taip priimta, 
bet aš kukliuose savo tėvo namuose buvau pratęs į papras- 
tą maistą ir mielai grįžčiau prie savo numylėto avižainio ir 
savo avienos, jei man leistų žmona ir vaikai. 

To jau buvo per daug, ir Ravensvudas tik tiek 
tepasakė: 

- Vadinas, nuo skirtingų rangų, - tarė jis ir čia pat 
pasitaisė, - greičiau, nuo turto skirtumų priklauso, kaip 
tvarkyti namų ūkį. 


"Pametė šernas perlą'. - V. Skoto sukurtas epigrafas. 

. Šitie šaltai: ištarti žodžiai nutraukė tolesnį pokalbį 
šiuo klausimu, G apie tai, kas buvo šnekama paskui, nėra 
reikalo pasakoti. Vakaras praėjo laisvai ir gana nuošir- 
džiai bendraujant, įr Henris beveik užmiršo savo ankstes- 
„nius būgštavimus. Jis net pasiūlė nuožmiojo sero Malizo 
Ravensvudo, praminto Keršytoju, palikuoniui ir gyvavaiz- 
džiui kartu su juo leistis medžioti elnių. Medžioklę paskyrė 
kitam rytui. Anksti išsiruošę, jie grįžo su geru laimikiu. Pas- 
kui sėdo prie vaišių stalo, šeimininkai pasiūlė Ravensvu- 
dui likti dar vienai dienai, ir jis sutiko, bet davė sau žodį, 
jog ilgiau nebeužtruks. Tačiau čia jis prisiminė neaplan- 
kęs senosios ir ištikimosios Ravensvudų tarnaitės Alisos, 
todėl nutarė paskirti jai vieną dieną, kaip dėkingumo ženk- 
lą už jos pasiaukojimą. 

Kitą rytą, lydimas Liusi, Ravensvudas iškeliavo į 
Alisos buveinę. Prie jų prisišliejo ir Henris, todėl pasi- 
vaikščiojimas neteko tėte-2-tėte* pobūdžio, bet iš tikrųjų 
jie beveik visą laiką buvo vieni, nes, užsiėmęs savo reika- 
lais, berniukas beveik nekreipė dėmesio į bendrakeleivius. 
Štai ant šakos vos per šūvį nutūpė kovarnis, štai kelią 
perbėgo kiškis, ir Henris su savo skaliku nukūrė paskui 
jį, štai jis atsiliko pasišnekėti su eiguliu, štai vėl nulėkė 
gerokai pirmyn, norėdamas apžiūrėti barsuko urvą. 

Tuo tarpu Edgaro ir Liusi pokalbis darėsi vis 
įdomesnis ir širdingesnis. Liusi negalėjo ištverti nepasa- 
kiusi suprantanti, kaip jam skaudu lankytis gerai pažįsta- 
mose vietose, dabar taip pasikeitusiose. Ji taip nuoširdžiai 
reiškė savo užuojautą, kad Ravensvudui pasirodė, tarsi 
jam būtų atlyginta už visas -patirtas negandas. Iš jo lūpų 
išsprūdo šilti dėkingumo žodžiai, o Liusi klausėsi jų grei- 
Čiau sumišusi nei nepatenkinta. Galbūt jai ir nederėjo klau- 
sytis tos jautrios kalbos, bet negalima už tai ir smerkti, nes 
tėvas juk tarsi paakino Ravėnsvudą ir suteikė jam teisę taip 
su ja šnekėti. Tačiau Liusi pabandė pakeisti pokalbio te- 

mą, ir jai pasisekė, nes ir Ravensvudas susivokė išsitaręs 
daugiau, negu norėjo, ir susigriebė, pajutęs sąžinės 
priekaištą, jog vos neprisipažino myljs sero Viljamo Aštono 
dukterį. 

Pagaliau jie priėjo senosios Alisos trobelę. Nese- 
niai ji buvo perstatyta ir atrodė nebe tokia išvaizdi, bet už- 
tat tapo patogesnė ir tvarkingesnė. Senutė, kaip ir visada, 
sėdėjo po svyruokliu beržu ir su senyvo amžiaus ir ligų iš- 
kamuoto žmogaus abejingumu šildėsi rudens saulės ato- 
kaitoje. Pajutusi ateinančius svečius, ji atgręžė galvą į 
juos. 

- Aš girdžiu jūsų žingsnius, panele Ašton, - pasakė 
ji. - Bet tas ponas, kuris jus lydi, juk ne milordas, jūsų tė- 
vas? 

- Kodėl jūs taip manote, Alisa? - paklausė Liusi. - 
Kaip galite taip tiksliai pažinti žmones iš žingsnių? Juk 
čia žemė tokia kieta, o garsas išsisklaido ore. 

- Aklumas, vaikeli, išlavino mano klausą, ir dabar 
galiu spręsti apie viską iš menkiausių garsų, kurių anks- 
čiau neatskirdavau, kaip ir jūs dabar. Būtinybė - reikli, 
bet labai gera mokytoja, ir žmogus, netekęs regėjimo, turi 
kaupti žinias kitomis priemonėmis. 

- Jūs išgirdote vyro Žingsnius tai suprantu, 
pasakė Liusi, - bet iš kur žinote, Alisa, jog tai ne mano tė- 
vo žingsniai? 

- Seni žmonės, brangute, žengia baugščiai ir atsar- 
giai: koja pakyla nuo Žemės lėtai ir nusileidžia palengva. 
O dabar aš girdžiu greitus ir ryžtingus jaunuolio žigsnius ir, 
jeigu patikėčiau tokia keista mintimi, sakyčiau, jog tai Ra- 
vensvudo žingsniai. 

- Tokia jautria klausa niekada nepatikėčiau, - tarė 
Ravensvudas, - jei pats nebūčiau viso šito liudytoju. Iš tie- 
sų esu jaunasis Ravensvudas, Alisa, jūsų senojo pono 
sūnus. 

- Tu?! - nustebusi sušuko senė. - Tu jaunasis Ra- 
vensvudas!. Čia, šioje vietoje, ir dar su Liusi Ašton? Nega- 

liu patikėti! Leisk man paliesti tavo veidą, kad pirštais pa- 
tvirtinčiau tai, ką girdžiu ausimis. 

Ravensvudas prisėdo šalia jos ant velėnų suolo, 
ir Alisa drebančia ranka palytėjo jo veidą. 

- Iš tiesų! - pasakė ji. - Ne tik balsas, ir veidas 
Ravensvudo: išdidūs bruožai, drąsus ir įsakmus balsas. 
Bet ką tu čia veiki, ponaiti Ravenšvudai? Ką veiki savo 
"priešo valdose ir dar kartu su jo dukra? 

Tariant šiuos žodžius senosios Alisos veidas užsi- 
plieskė, kaip senovėje vasalo veidas parausdavo matant 
jaunąjį senjorą, prasilenkiantį su sentėvių tradicijomis. 

- Ponas Ravensvudas, - įsiterpė Liusi norėdama 
nutraukti.šitą pokalbį, nes jai nepatiko priekaištingas Ali- 
sos tonas, - yra mano tėvo svečias. 

- Nejau! - sušuko senoji neregė itin nustebusiu 
balsu. 

- Aš norėjau, - tęsė Liusi, - suteikti jam malonumą 
ir atvedžiau jį čionai. 

- Ir, tiesą sakant, Alisa, - tarė Ravensvudas, - aš 
tikėjausi, jog būsiu nuoširdžiau sutiktas. 

- Neįtikėtina, - tarsi pati sau sumurmėjo senė, - bet 
Viešpaties keliai nežinomi, ir Dangaus teismo sprendimai 
nesuvokiami mūsų protui. Paklausyk, jaunuoli, - kreipėsi ji 
.į Ravensvudą, - tavo proseneliai buvo negailestingi, bet 
garbingi priešai: jie nesisteAgdavo sužlugdyti priešininkų, 
prisidengdami vaišingumo skraiste. Kas sieja tave ir Liusi 
Ašton? Kodėl tu žengi kartu su ja tuo pačiu taku? Kodėl ta- 
vo balsas susilieja ir sutampa su sero Viljamo Aštono duk- 
ters kalba? Jaunuoli, tas, kurs rengiasi keršyti negarbingo- 
mis priemonėmis... 

- Nutilkite! - griežtai sudraudė Ravensvudas. - Ar 
velnias gundo jus taip kalbėti? Zinokite, jog ši jauna ledi 
neturi Žemėje kito tokio draugo, kuris nieko nepaisyda- 
mas padarytų viską ją apsaugoti nuo pavojų ir skriaudų. 

- Ak, štai kaip! - pratarė senoji moteriškė pasikeitu- 
siu, kupinu liūdesio balsu. - Tuomet tesaugo jus abu Die- 
vas! 

- Amen! - užbaigė Liusi, nesupratusi neregės žo- 
džiuose slypinčios užuominos. - Ir tegrąžina Dievas jums 
protą ir gerą nuotaiką, Alisa. O jeigu jūs, užuot maloniai 
sutikusi savo bičiulius, kalbėsite taip paslaptingai, jie pati- 
kės apie jus sklindančiomis paskalomis. 

- Kokiomis paskalomis? - paklausė Ravensvudas, 
nes ir jam ėmė rodytis, jog senoji Alisa kalba kažkaip pa- 
krikai. 

- Ogi tokiomis, - pašnibždėjo Ravensvudui į ausį. 
Henris Aštonas, ką tik priėjęs prie jų, - jog ji burtininkė ir ją 
reikėjo sudeginti kartu su kitomis raganomis Hadingtone. 

- Ką ten šneki? - sušuko Alisa, užsiplieskusi pyk- 
Čiu ir atgręžusi savo apakusį veidą į berniuką. - Aš burtinin- 
kė? Mane reikėjo nukankinti kartu su tomis bedalėmis 
moteriškėmis, kurias nužudė Hadingtone? 

- Nejau ji išgirdo? - vėl sukuždėjo Henris.- Aš 
šnibždėjau tykiau nei traškutis cypsi. 

Jeigu ant to laužo kartu su manimi užkeltų 
prispaudėją, vargšų engėją, tą, kuris naikina senuosius 
ežiaženklius, žlugdo ilgaamžes škotų gimines, tuomet 
pasakyčiau: Dievo vardu, užkurkit ugnį. 

Tai- siaubinga, pasibaisėjo Liusi. Niekada 
nemačiau vargšelės taip įsiaudrinusios. Bet negalima 
priekaištauti skurdo ir vienatvės prislėgtai senutei. Eime, 
Henri, palikim ją valandėlei, ji nori pasišnekėti su ponu 
Ravensvudu. Mes eisim namų link ir palauksim jūsų prie 
Undinės šaltinio, - pridūrė ji, pažvelgusi į Ravensvudą. 

- Klausyk, Alisa, - pasakė berniukas, - jei tu bi- 
Čiuliaujiesi su ta ragana, kuri maišosi tarp elnių ir priverčia 
pateles ne laiku atsivesti jauniklių, tai pasakyk jai: jeigu 
Normanas neturės sidabrinės kulkos į ją paleisti, tai aš 
jam duosiu sidabrinę sagą iš savo švarko. 

Alisa nieko neatsakė ir tik įsitikinusi, kad brolis ir 
sesuo jau pakankamai nutolo ir nebegali jų girdėti, kreipė- 
si į Ravensvudą: 

- Ir tu pyksti ant manęs už mano meilę? Kad sveti- 
mi Žmonės įsižeidžia, galima suprasti, bet kad tu... 

- Aš nepykstu, Alisa, - atsakė Ravensvudas. - Aš tik 
stebiuosi, kad jūs, kurios blaivus protas taip giriamas, 
pasiduodate tokiam pagiežingam ir nepagrįstam įtaru- 
mui. 

- Pagiežingam? - sušuko Alisa. - Bet juk tiesa daž- 
niausiai esti nemaloni, nors visada būna pagrįsta. 

- Sakau jums, jūsų įtarumas visiškai nepagrįstas, - 
atsakė Ravensvudas. 

- Tuomet pasaulis gerokai persimainė, Ravensvu- 
dai prarado savo iš kartos į kartą paveldėtą išdidumą, o 
Alisos protas dar labiau aptemo negu jos akys. Argi nors 
vienas Ravensvudas kada nors buvo įžengęs į savo prie- 
šo namus, neturėdamas tikslo jam atkeršyti? Tu, Edgarai 
Ravensvudai, atėjai vedamas arba pražūtingo pykčio, arba 
pražūtingos meilės. 

- Nei vieno, nei kito, - tarė Ravensvudas. - Duodu 
garbės žodį... tai yra... 

Alisa negalėjo pamatyti, kaip paraudo Ravensvu- 
do skruostai, bet klausa pajuto, jog jis sudvejojo ir nebeiš- 
tarė priesaikos, kuria, matyt, norėjo sustiprinti savo panei- 
gimą. 

- Vadinas, tiesa, - patvirtino Alisa. - Todėl ji ir lauks 
prie Undinės šaltinio! Šitą vietą dažnai vadindavo pražūtin- 
ga Ravensvudų giminei, ir neretai tai pasitvirtindavo, tačiau 
niekada šis senas posakis nebuvo toks lemtingas kaip 
nūnai. 

- Jūs mane siutinate, Alisa! - sušuko Ravensvudas. 
- Jūs dar kvailesnė ir prietaringesnė nei senasis Bolders- 
tonas. Matyt, esate netikusi krikščionė, jei manote, jog 
dabar galima taip kovoti su Aštonų šeima, kaip anais krau- 
jo keršto laikais? Arba galbūt manote mane esant tokį 
kvailelį, kurs, sykį pasivaikščiojęs su jauna dama, iki ausų 
ją įsimylėtų. 

- Mano mintys Žinomos tik man pačiai, - atsakė 
Alisa. - Mano akys nemato aplinkui esančių daiktų, bet 
galbūt aš galiu geriau įžvelgti ateitį. Nejau tu nori sėdė- 
ti paskutinėje vietoje prie stalo, kadaise priklausiusio ta- 

vo tėvui, ir šitaip būti jo išdidaus varžovo bendrininku bei 
sąjungininku? Nejau tu pasirengęs gyventi iš jo malonės, 
lydėti serą Aštoną jo intrigų ir pinklių šuntakiais, - juk tu 
gerai jas žinai, - paskui pasitenkinti apgraužtais kaulais, 0 
tuo tarpu jis pasiglemš geriausią grobio dalį. Ar tu galė- 
tum kalbėti taip, kaip kalba seras Viljamas Aštonas, mąs- 
"tyti taip, kaip jis mąsto, balsuoti už jo kandidatą ir savo 
tėvo žudiką vadinti brangiuoju uošviu ir didžiai gerbiamu 
globėju? Pone Ravensvudai, aš pati seniausia iš jūsų šei- 
mos tarnų, ir man mieliau būtų išvysti tave su įkapėmis 
karste! 

Ravensvudo sieloje viskas nežmoniškai susijau- 
kė. Alisa palietė ir užgavo stygą, kurią jis pastaruoju metu 
buvo sėkmingai nutildęs. Jis ėmė skubiai žingsniuoti po 
sodelį, bet galiausiai susitvardė ir, atsistojęs priešais Ali- 
są, suriko: ž 

- Moteriške! Nejau, stovėdama prie kapo duobės, 
tu verti savo šeimininko sūnų vykdyti kruviną kerštą? 

- Ginkdie! - iškilmingai tarė Alisa. - Priešingai, aš 
prašau tave palikti šias pražūtingas vietas, kur tavo meilė 
ir tavo neapykanta atneš nelaimių arba bėdų ir tau, ir ki- 
tiems žmonėms. O, kad ši nusilpusi ranka galėtų apginti 
Aštonus nuo tavęs, o tave - nuo jų, ir visus jus apsaugoti 
nuo jūsų aistrų! Tu negali... neturi su jais bendrauti. Bėk iš 
čia! Jei Dievo kerštas kris ant prispaudėjo namų, tenebū- 
na tai įvykdyta tavo rankomis. 

- Aš apsvarstysiu jūsų žodžius, Alisa, - šiek tiek 
ramiau pasakė Ravensvudas. - Manau, jūs tikrai linkite 
man gera, bet per daug piktnaudžiaujate seniausio tarno 
teisėmis. Su Dievu! Jei Dangus kada nors bus man palan- 
kesnis, aš ateisiu jums į pagalbą. 

Ravensvudas pabandė įsprausti jai į delną auksi- 
nį, bet ji nepriėmė, ir, jiedviem besiginčijant, pinigas nukri- 
to ant žemės. 

- Nekelk, tepalieka jis gulėti ant žemės! - sudrau- 
dė Alisa pajutusi, jog Ravensvudas lenkiasi paimti auksi- 
nio. - Tai mylimosios simbolis. Ji, manding, tokia brangi, 

kad, norėdamas ją laimėti, turėsi trigubai nusižeminti. O 
man auksas tiek terūpi, kiek ir žemiškos aistros. Pats 
didžiausias džiaugsmas šiame pasaulyje man būtų žinia, 
kad Edgaras Ravensvudas yra už šimto mylių nuo sa- 
vo tėvonijos ir daugiau niekada čionai nebesugrįš. 

- Alisa, - tarė Ravensvudas, pradėjęs įtarti, ar, taip 
karštai įtikinėdama jį išvykti, senoji neregė neturi kokių 
nors svarbesnių priežasčių, 0 ne vien tai, ką ji pastebėjo 
per šį atsitiktinį apsilankymą, - ne kartą esu girdėjęs savo 
motiną jus giriant už sveiką protą, įžvalgumą ir ištikimybę; 
jūs ne tokia kvaila, kad tikėtumėte vaiduokliais ar bijotu- 
mėte pasenusių prietaringų paistalų, kaip Kalebas Bol- 
derstonas. Jei žinote, pasakykite tiesiai, koks man gresia 
pavojus. Tikinu jus, jog mano požiūris į panelę Ašton visai 
ne toks, kaip jūs manote. Aš turiu reikalų su seru Aštonu ir, 
juos sutvarkęs, išvyksiu. Patikėkite kaip jūs nenorite 
manęs čia matyti, taip ir aš negeidžiu grįžti į vietas, Ža- 
dinančias liūdnus ir skaudžius prisiminimus. 

Alisa nuleido nereges akis žemyn ir valandėlę gi- 
liai giliai susimąstė. 

- Aš pasakysiu tau visą tiesą, pakėlusi galvą 
pagaliau tarė ji. - Pasakysiu, kodėl baiminuosi, nors neži- 
nau, ar tai išeis į gera, ar į bloga. Liusi Ašton tave myli, lor- 
de Ravensvudai. 

- Negali būti! - sušuko Ravensvudas. 

- Tūkstantis dalykų man tai įrodė, - atsakė neregė. 
- Nuo to laiko, kai ją išgelbėjai, jos visos mintys nukreip- 
tos tik į tave. Gyvenimo patirtis man leido tai atspėti iš 
jos kalbos. Dabar tu žinai, ir jeigu esi tikras bajoras ir savo 
tėvo sūnus, tai turi rimtą priežastį su ją nebesusitikti. Jos 
meilė pamažu užges, kaip gęsta žibintas nebesant kuo 
kurstyti liepsnos. Bet jeigu liksi čia, dėl jos netinkamo 
pasirinkimo neišvengiamai žus arba ji, arba tu, arba ju- 
du abu. Aš nenorėjau atskleisti šios paslapties, bet netru- 
kus ir pats ją atskleisi, todėl geriau sužinoti iš manęs. Išvyk 
iš Čia, pone Ravensvudai, aš viską pasakiau! Jei nors 
valandą pasiliksi sero Viljamo Aštono namuose neke- 

tindamas vesti jo dukters, tuomet būsi niekšas; jei turi viltį 
su juo susigiminiuoti, tuomet esi apgailėtinas ir nepatai- 
somas kvailys. 

Tai tarusi senoji neregė atsistojo, paėmė lazdą, 
nuklibikščiavo prie trobelės ir jėjusi vidun užvėrė duris. 
Ravensvudas liko vienas su savo mintimis. 


XX skyrius 


Mielesnė savo nuošalioj buveinėj, 
Negu Najadė prie sraunaus 
Šaltinio... ar Ežero Mergelė, 

Ant kranto sėdinti vienut viena. 


Vordsvortas* 


Ravensvudą apniko prieštaringos mintys. Jis at- 
sidūrė tokioje keblioje padėtyje, kokią nujautė jau prieš 
kiek laiko. Būdamas šalia Liusi, jis jautė neapsakomą 
malonumą, tačiau vedybos su tėvo priešo dukterimi jam 
atrodė visiškai nepriimtinos. Net ir atleisdamas serui Vilja- 
mui Aštonui savo šeimai padarytas nuoskaudas ir pri- 
pažindamas draugiškus jo ketinimus, Ravensvudas ne- 
norėjo nė pagalvoti apie abiejų šeimų giminystę. Ir vis dėl- 
to jis jautė Alisą kalbėjus tiesą: padorumas reikalauja ar- 
ba tučtuojau išvykti iš Ravensvudo pilies, arba pasipiršti 
Liusi Ašton. O juk jos turtingas ir įtakingas tėvas gali at- 
stumti jį! Paprašyti panelės Ašton rankos ir gauti neigiamą 
atsakymą - tai mirtinas pažeminimas. "Linkiu jai geriausios 
kloties, - tarė jis pats sau, - ir tik dėl jos atleidžiu jos tėvui už 
mano giminei padarytas nuoskaudas. Bet aš jos nieka- 
da, niekada daugiau nebepamatysiu" 

Šitai skaudama širdimi jis nusprendė Kaip tik toje 
vietoje, kur takas šakojosi dviem kryptimis: vienas vedė 
Undinės šaltinio link, kur jo laukė Liusi, o kitas - aplinki- 
niu keliu į pilį. Jis stabtelėjo prieš pasirinkdamas pastarąjį 
ir norėdamas sugalvoti tokią dingstį savo poelgiui, kuri 
atrodytų pakankamai pagrįsta. "Netikėta žinia iš Edinbur- 


£ Vilijamas Vordsvortas (1770-1850) - anglų poetas ro- 
mantikas. Epigrafas paimtas iš "Eilių apie vietovės pavadinimą" 

go, - sumurmėjo jis, - viskas tiks... tik nevalia čia ilgiau 
užtrukti" Bet tuo metu prie jo pribėgo uždusęs jaunasis 
Henris. 

- Pone Ravensvudai, - šaukė jis, - jums reikės pa- 
lydėti Liusi į pilį, nes aš negaliu. Manęs laukia Normanas. 
Jis dabar apeina mišką, ir aš kartu su juo. Už jokius pini- 
gus neatsiliksiu, o Liusi bijo viena eiti namo, nors visi bui- 
volai jau išpyškinti. Taigi eikit tiesiai pas ją. 

Kai ant abiejų svarstyklių lėkščių guli vienodas 
svoris, tuomet ir plunksnelės užtenka vienai iš jų nusverti 
kitą. “Aš juk negaliu palikti jaunosios Iedi vienos miške, 
- tarė sau Ravensvudas. Nieko bloga neatsitiks, jei po 
tiek susitikimų pamatysiu ją dar sykį. Mandagumas reikalau- 
ja ir jai pranešti mano ketinimą išvykti iš pilies" 

Įtikinęs save, jog Žengia ne tik išmintingą, bet ir 
būtiną žingsnį, jis pasuko taku, vedančiu prie lemtingojo 
šaltinio. O Henris, pamatęs Ravensvudą nueinant pas se- 
serį, it žaibas nurūko į kitą pusę, norėdamas susirasti eigu- 
Iį ir kartu su juo smagiai praleisti laiką. Tuo tarpu Ra- 
vensvudas, nė nesusimąstęs dėl savo poelgio, nuskubėjo 
prie versmės, kur rado Liusi, vienišą sėdinčią prie griuvė- 
sių. 

Ji sėdėjo ant vieno nuvirtusio senojo šaltinio ak- 
mens ir, regis, atidžiai stebėjo, kaip jo srovė, smagiai rai- 
buliuodama, veržte veržėsi į dienos šviesą iš po niūraus 
sukaustyto skliauto, kadaise pastatyto iš pagarbos, o gal iš 
graužaties, ir dengiančio jo versmę. Prietaringam žmogui 
galėtų pasirodyti, jog Liusi Ašton, įsisupusi į languotą 
mantiją, su ilgais iš po tinklelio sprūstančiais ir ant balto 
kaklo krintančiais plaukais, galbūt yra nužudytoji šaltinio 
nimfa. Bet Ravensvudas matė tik nuostabiai gražią mote- 
rį, kuri dabar - kitaip juk ir negalėjo būti sužinojųs, jog 
jinai jį myli - atrodė dar žavingesnė. Žvelgiant į ją, jo pa- 
siryžimas išvykti tirpo it vaškas kaitrioje saulėje, ir, išniręs iš 
savo slėptuvės tankmėje, jis nuskubėjo pas Liusi. Ji pasi- 
sveikino, bet nepasikėlė nuo akmens, ant kurio sėdėjo. 

- Mano padūkėlis broliukas, - prabilo ji,- paliko ma- 


212 


ne, bet tikiuosi, jis netrukus grįš, nes, laimė, jis greit su- 
sižavi kuo nors, bet greit ir atšąla. 

Ravensvudas nesijautė galėsiąs paaiškinti Liusi, 
jog Henris sugalvojo ilgą pasivaikščiojimą ir greit negrįš. 
Jis atsisėdo ant, žolės netoliese panelės Ašton, ir valan- 
dėlę jiedu nepratarė nė žodžio. 

- Man patinka ši vieta, - pagaliau tarė Liusi jausda- 
ma, jog tylėti nebeįmanoma, - tyro vandens čiurlenimas, 
lapų šlamėjimas, tarp griuvėsių auganti vešli žolė ir lauki- 
nės gėlės - visa tai man primena riterių romanų vaizdus. 
Be to, apie šį šaltinį yra sukurta legenda, kurią labai mėgs- 
tu. 

- Sakoma, - atsiliepė Ravensvudas, - jog ta vieta 
lemtinga mūsų šeimai, ir aš turiu pamato tuo tikėti, nes čia 
pirmąsyk sutikau panelę Ašton ir čia turiu su ja atsisveikinti 
visiems laikams. 

Raudonis, plūstelėjęs į Liusi skruostus išgirdus pir- 
muosius žodžius, bemat išnyko Ravensvudui baigiant sa- 
kinį. 

- Atsisveikinti, pone Ravensvudai! - sušuko ji. - Kas 
atsitiko, kad taip skubate išvykti? Žinau, Alisa neapken- 
čia... noriu pasakyti, nemyli mano tėvo... o šiandien ji buvo 
tokia keista, sakyčiau, net paslaptinga. Bet esu įsitikinusi, 
tėvas nuoširdžiai jums dėkingas už suteiktą mums didžiu- 
Ię paslaugą. Leiskite man tikėtis, jog neprarasime taip 
sunkiai įgytos jūsų draugystės. 

- Neprarasite, panele Ašton! - atsiliepė ponas Ra- 
vensvudas. - Kad ir kur mane likimas nuvestų, kad ir kas 
mane ištiktų, aš visada liksiu jūsų draugas, tikras draugas 
ir savo veiksmais, ir mintimis. Bet man gresia bloga lemtis, 
ir aš turiu išvykti, nes kartu su savimi nenoriu pražudyti 
ir kitų. 

- Bet nepalikit mūsų! - prašė Liusi, paprastai ir nuo- 
širdžiai paliesdama jo apsiautalo skverną, tarsi norėdama 
jį sulaikyti. - Nesiskirkit su mumis. Mano tėvas - įtakingas 
žmogus, jis turi dar Už save įtakingesnių draugų. Neišvyki- 

te ir leiskite jam pareikšti savo dėkingumą. Patikėkite, jis 
jau ėmėsi Žygių dėl jūsų Slaptojoje taryboje. 

- Galbūt, - išdidžiai atsakė Ravensvudas, - tačiau už 
sėkmę einant savo pasirinktu keliu aš turėčiau būti dėkin- 
gas ne jūsų tėvui, 0 sau pačiam. O tam reikalinga tik 
špaga ir apsiautalas, narsi širdis ir tvirta ranka. 

Liusi užsidengė veidą delnais,tačiau, nors ir stengė- 
si susivaldyti, ašaros srūte sruvo pro pirštus. 

- Atleiskite man, - prabilo Ravensvudas, paimdamas 
jos ranką, kurią, valandėlę padvejojusi, ji ištiesė jam, o 
su kita vis dar tebedangstė veidą. - Aš esu per šiurkštus, 
per šiurkštus ir neišauklėtas tokiai švelniai ir mielai būty- 
bei kaip jūs. Užmirškite tą niaurų reginį, pasirodžiusį jūsų 
gyvenimo kelyje, ir leiskite man eiti savuoju taku... Esu 
įsitikinęs, jog didesnės nelaimės kaip išsiskyrimas su 
jumis aš nepatirsiu. 

Liusi vis dar tebeverkė, bet jos ašaros nebebuvo 
tokios karčios. Juo karščiau Ravensvudas stengėsi pa- 
aiškinti, kodėl privaląs išvykti, tuo labiau ryškėjo jo troški- 
mas pasilikti. Pagaliau, užuot atsisveikinęs su Liusi, jis 
prisiekė amžinai ją mylėsiąs ir iš jos išgirdo lygiai tokius 
pat žodžius. Viskas įvyko taip netikėtai, prisipažinimas bu- 
vo toks staigus ir impulsyvus, kad, nespėjus Ravensvudui 
nė pagalNoti apie šio žingsnio padarinius, jų lūpos ir jų 
rankos susijungė, sutvirtindamos abipusę meilę. 

- O dabar, - truputį pasvarstęs tarė Ravensvudas, 
- turėčiau pasišnekėti su seru Viljamu Aštonu. Jis privalo 
žinoti mūsų jausmus. Tegul niekas nesako, kad Ravens- 
vudas, gyvendamas po jo stogu, slapta laimėjo jo dukters 
meilę. 

- Tik nekalbėkit apie tai su tėvu, - neryžtingai pa- 
sakė Liusi. O paskui jau meiliau pridūrė: - Nedarykite to, 
tik nedarykite! Palaukit, kol išsispręs jūsų likimas, kol su- 
stiprės jūsų padėtis visuomenėje, išsipildys jūsų siekiai, 
tuomet galėsite kreiptis į tėvą. Žinau, jog jis myli jus... ma- 
nau, jis bus palankus, bet mano motina... 

Ji nutilo, gėdydamasi prisipažinti, jog vargu ar tė- 

vas išdrįs pasakyti savo nuomonę tokiu svarbiu klausimu, 
nepasitaręs su ledi Ašton. 

- Jūsų motina, Liusi? - nustebo Ravensvudas. - Ji iš 
Duglasų giminės, kuri, būdama savo šlovės viršūnėje, 
giminiavosi su mūsų šeima. Nejau ji prieštarautų mūsų ve- 
dyboms? 

- Aš nesakau - prieštarautų, - atsakė Liusi. - Bet ji 
labai karštai gina savo teises. Jos manymu, tokiu klausi- 
mu pirmas žodis priklausąs motinai. 

- Tebūnie taip, - sutiko Ravensvudas. - Nors Londo- 
nas ir toli, bet galima išsiųsti laišką ir po dviejų savaičių 
gausime atsakymą. Aš nereikalausiu, kad lordas saugo- 
tojas tučtuojau atsakytų į mano prašymą. 

- Bet galbūt geriau palaukti, - suabejojo Liusi, 
palaukti keletą savaičių, kol grįš mano motina? Tegul ji- 
nai pamato jus... susipažįsta... manau, ji pritars mums. Bet 
jūs visiškai nepažįstami... be to, dar tie seni vaidai tarp 
mūsų šeimų... 

Ravensvudas įsmeigė savo skvarbias tamsias akis 
į Liusi, tarsi trokšdamas įžvelgti, kas dedasi jos sieloje. 

- Liusi, - tarė jis, - dėl jūsų aš atsisakiau ilgai puo- 
selėto keršto, kurį vykdyti prisiekiau beveik su stabmel- 
diškomis apeigomis. Atsisakiau jo pavergtas jūsų grožio, 
dar nežinodamas jo vertės. Naktį po tėvo laidotuvių aš nu- 
sirėžiau plaukų sruogą ir, įmetęs į ugnį, padariau įžadą 
persekioti ir keršyti savo priešams, kol jie virs į plėnis, 
kaip tas blėstantis pražūties ženklas. 

- Tokią priesaiką duoti - mirtina nuodėmė! - blykš- 
dama pasakė Liusi. 

- Taip, nuodėmė, - pripažino Ravensvudas, - bet 
dar didesnis nusikaltimas būtų ją vykdyti. Tik dėl jūsų 
aš atsižadėjau keršto, nors pradžioje nežinojau, kas ma- 
ne paveikė, ir, tik vėl jus išvydęs, suvokiau, kokią didžiulę 
įtaką jūs man turite. 

- Kodėl jūs dabar kalbate apie tokius kraupius 
jausmus? - paklausė Liusi. - Jausmus, visiškai nederančius 
jūsų meilės prisipažinimui, kurio nuoširdumu privertėte 
mane patikėti? 215 


- Todėl, - atsakė mylimasis, - kad žinotumėte, ko- 
kią kainą moku už jūsų meilę ir todėl turiu teisę tikėtis jū- 
sų ištikimybės. Nesakau, jog paaukojau jums vienintelį dar 
likusį turtą - savo šeimos garbę, aš to nesakau ir taip 
nemanau, tačiau nėra ko slėpti - Žmonės taip galvos ir taip 
šnekės. 

- Jeigu jūsų Meilė tik tokia, - tarė Liusi, - tai jūs 
žiauriai su manimi pasielgėte! Bet dar nevėlu viską at- 
šaukti. Atsiimkite savo žodį, kurio negalėjote duoti ne- 
pažeisdamas šeimos garbės. Tarkim, jog tarp mūsų nič- 
nieko ir neįvyko. Užmirškite mane. Aš taip pat pasistengsiu 
viską užmiršti. 

- Jūs neteisi! - prieštaravo Ravensvudas. - Prisie- 
kiu viskuo, kas man brangu ir šventa, jūs visiškai neteisi! 
Aš paminėjau, kokia kaina įgijau jūsų meilę, tik norėda- 
mas parodyti, kaip ji man brangi, ir sutvirtinti mūsų susi- 
žadėjimą dar stipresniais ryšiais. Jūs turite žinoti, ką aš 
padariau siekdamas jūsų palankumo ir kaip man būtų 
skaudu, jei jūs kada nors mane atstumtumėte. 

- O kodėl aš turėčiau tai padaryti? - paklausė Liusi. 
- Kas leidžia jums užsiminti apie mano neištikimybę? Ne- 
jau mano prašymas kol kas atidėti pokalbį su tėvu? 
Reikalaukite iš manęs priesaikos. Nors priesaika ir ne- 
reikalinga įrodyti ištikimybei, tačiau ji galbūt padės iš- 
sklaidyti įtarumą. 

Ravensvudas atsiprašinėjo, meldė atleisti, netgi at- 
siklaupė, norėdamas numaldyti jos susierzinimą. Ir Liusi, 
būdama ne tik geraširdiška, bet ir atlaidi, dovanojo jam už 
įžeidžiamas abejones. Netikėtai užsiplieskęs ginčas bai- 
gėsi tuo, kad mylimieji atliko simbolišką ištikimybės cere- 
moniją - toks paprotys dar yra išlikęs liaudyje. Perlaužę 
plonytį auksinį, kurio iš Ravensvudo nepriėmė Alisa, jie 
pasidalijo jį pusiau. 

- Aš niekada su juo nesiskirsiu, - pareiškė Liusi sa- 
vo gabalėlį aukso perrišusi kaspinėliu, užsikabinusi ant 
kaklo ir pridengusi skepetaite. - Nebent jūs, Edgarai Ra- 

vensvudai, pareikalautumėt jį atiduoti. Kol jį nešiosiu, ma- 
no širdis priklausys tiktai jums. 

Tardamas panašius priesaikos žodžius, Ravens- 
vudas įsidėjo antrąją auksinio pusę arčiau prie širdies. 
Tuomet jie pajuto, kad besišnekant laikas tiesiog bėgte 
prabėgo ir, taip ilgai jiems užtrukus, pilyje galėjo kilti ne- 
pasitenkinimas, o gal net ir susirūpinimas. Jiedu atsistojo 
ir jau rengėsi palikti šaltinį, jų abipusio įžado liudytoją, 
tik staiga Oru prašvilpė strėlė ir įsmigo į juodvarnį, tupinti 
ant sausos netoliese augančio seno ąžuolo šakos. Paukš- 
tis nuplasnojo dar keletą žingsnių ir nukrito prie Liusi kojų, 
aptaškydamas krauju jos suknelę. 

Panelė Ašton nepaprastai išsigando, o Ravens- 
vudas, nustebęs ir įpykęs, apsižvalgė aplink, ieškoda- 
mas šaulio, taip nelauktai ir ne vietoje pademonstravu- 
sio savo meną. Tas netrukus ir pats pasirodė. Tai buvo Hen- 
ris Aštonas, išniręs iš tankmės su lanku rankoje. 

- Zinojau, kad išgąsdinsiu jus! - sušuko jis. - Apie ką 
jūs taip susirūpinę šnibždėjotės? Maniau, jog nė nepaju- 
site, kaip paukštis šleptels jums tiesiai ant galvos. Ką gi 
ponas Ravensvudas tau pasakė, Liusi? 

- Aš sakiau jūsų seseriai, koks išdykėlis esate: pri- 
vertėte mus taip ilgai laukti, - atsakė Ravensvudas, norė- 
damas leisti Liusi atsipeikėti. 

- Laukti manęs? Juk prašiau palydėti Liusi namo, 
kol apeisiu su senuoju Normanu Heiberio tankumyną, o 
tai, kaip žinote, trunka gerą valandą. Mes apžiūrėjome 
visus elnių pėdsakus ir atspaudus, o jūs kaip koks slun- 
kius kiurksojote čia, šalia Liusi. 

- Na, gerai, pone Henri, - atsiliepė Ravensvudas, - 
o kaip jūs pasiteisinsite, kad nušovėte juodvarnį. Ar neži- 
note, kad juodvarnius ypač globoja lordai Ravensvudai* 
ir nušauti šį paukštį Ravensvudo akivaizdoje - blogas Ženk- 
las? Už tai jus reiktų nubausti. 


* 


„„Juodvarnius ypač globoja lordai Ravensvudai... - Ang- 
liškai Ravensvudas (Ravenswood) reiškia 'Juodvarnių miš- 
kas“. 

- Taip sakė ir Normanas, - sutiko berniukas. - Jis 
mane atlydėjo čionai ir, kai buvome per strėlės šūvį nuo 
jūsų, pamatė juodvarnį, kuris, pasak jo, retai kada nutū- 
pia taip arti prie Žmonių, o tai nėra geras ženklas. Mat 
juodvarnis, jei neprijaukintas, pats baikščiausias iš visų 
paukščių Taigi aš šliaužiau šliaužiau artyn ir, kai buvau 
nuo jo per kokius šešiasdešimt žingsnių, zvimbt ir palei- 
dau strėlę - va kur jis dabar guli! Ar ne puikus šūvis? O 
juk aš beveik nesu šaudęs iš kilpinio - gal tik dešimt kar- 
tų, ne daugiau. 

- Nuostabus šūvis! - patvirtino Ravensvudas. - Iš jū- 
sų išeis geras šaulys, jei tik kaip reikiant pasilavinsite. 

-Ir Normanas taip sakė, - atsakė berniukas. - Bet 
aš nekaltas, kad mažai lavinuosi. Jei būtų mano valia, tai 
nieko kita ir neveikčiau. Tik tėvas ir mokytojas nelabai 
patenkinti, o ir panelė Liusi purkštauja dėl mano uolu- 
mo, nors pati gali kiaurą dieną prasėdėti prie šaltinio, 
čiulbėdama su gražiu jaunikaičiu. Patikėkit manimi, jau 
kokius dvidešimt kartų esu ją čia užtikęs. 

Taip kalbėdamas berniukas pažvelgė į seserį ir vis 
dėlto pastebėjo, jog jo užgaulus sapaliojimas skaudina 
ją, nors ir nesuvokė kodėl. 

- Na gerai, Liusi, - tarė jis, - nesigraudink. Jei aš 
pasakiau ką nors ne taip, tuomet atsiimu savo žodžius. O 
be to, ponui Ravensvudui visai nesvarbu, nors tu ir šimtą 
gerbėjų turėtum. Todėl neliek be reikalo ašarų. 

Pradžioje Ravensvudui labai nepatiko šios kal- 
bos, tačiau, būdamas supratingas, jis palaikė juos išlepin- 
to berniuko plepalais, kuriais šis norėjo įžeisti seserį, tai- 
kydamas į pačią opiausią vietą. Nors Ravensvudas ir ne- 
greit reaguodavo į naujus įspūdžius, bet nenoriai su jais ir 
išsiskirdavo, todėl Henrio vapaliojimas sukėlė jo sieloje 
įtarimą, kad jo sužadėtuvės suteiks jam tik pažeminimą. 
Panašiai kaip per Romos triumfą jis kaip nugalėtas prie- 
šas bus išstatytas pajuokai: belaisvis tuomet turėdavo 
sekti paskui nugalėtojo vežimą, nes šis tetrokšdavo tiktai 
patenkinti savo puikybę pralaimėjusiojo kaina. Žinoma, 

tokiems nuogąstavimams nebuvo pamato, ir negalima 
manyti jį rimtai nors valandėlę apie tai galvojus. Argi gali- 
ma buvo, žvelgiant į tyras, mėlynas Liusi Ašton akis, nors 
kiek suabejoti jos jausmų nuoširdumu. Tačiau išdidumas ir 
skurdas galėjo sukelti įtarumą žmogui, kuris laiminges- 
nėmis aplinkybėmis jokiu būdu nebūtų pasidavęs tokiems 
niekingiems jausmams. 

Jie grįžo į pilį ir rado serą Viljamą Aštoną laukian- 
tį menėje, susirūpinusį, kad jie taip ilgai užtruko. 

- Jeigu Liusi, - pasakė jis, - būtų lydėjęs kitas žmo- 
gus, nejrodęs galjs ją visiškai apginti nuo pavojų, aš bū- 
čiau labai sunerimęs ir pasiuntęs tarnus jūsų ieškoti. Bet 
buvau tikras, jog pono Ravensvudo draugėje mano dukrai 
niekas negresia. 

Liusi buvo bepradedanti teisintis, dėl ko jie taip il- 
gai užtrukę, bet, pasijutusi kalta, susipainiojo, o Ravens- 
vudas, norėdamas jai padėti ir stengdamasis išsamiai vis- 
ką paaiškinti, tik dar labiau susinarpliojo, panašiai kaip 
žmogus, kuris, bandydamas ištraukti savo bičiulį iš liūno, 
pats į tą klampynę įgrimzta. Vargu ar galėjo abiejų įsimylė- 
jėlių  suglumimas likti nepastebėtas įgudusio juristo - ir 
įpratimas, ir profesijos įgūdžiai leido jam atskleisti vi- 
sus Žmogaus sielos vingius. Bet šiuo metu jis nenorėjo 
nieko pastebėti. Troško supančioti Ravensvudą, o pats lik- 
ti visiškai laisvas. Jis. nė nepagalvojo, kad jo planą gali 
sužlugdyti Liusi, įsimylėdama jaunuolį, kuriam ji turinti 
tik apsukti galvą. Jei ji susižavėtų Ravensvudu, o ledi Aš- 
ton griežtai pasipriešintų vedyboms ir nė nemanytų jai 
nuolaidžiauti, tuomet, lordo saugotojo manymu, būsią ga- 
lima lengvai nuslopinti ir užgniaužti jos jausmus išvežus ją 
į Edinburgą arba netį Londoną, padovanojus naują mantiją 
iš Briuselio mezginių ir suradus būrį kavalierių. Sie mei- 
liais Žodeliais ištrinsią iš atminties tą, kurį jai geriau bū- 
tų užmiršti. Tokių priemonių tektų griebtis blogiausiu at- 
veju. O kadangi seras Aštonas tikėjosi palankesnės baig- 
ties, jis greičiau skatino, negu smerkė laikiną, kaip jam 
rodėsi, dukters susižavėjimą Ravensvudu. 


219 


Tokią nuomonę dar labiau parėmė laiškas, kurį jis 
gavo rytą, jaunuoliams išėjus pasivaikščioti, ir su kuriuo 
dabar skubėjo supažindinti Ravensvudą. Lordui saugoto- 
jui žygūno atneštas laiškas buvo nuo mūsų jau anksčiau 
minėto bičiulio, kuris iš visų jėgų darbavosi telkdamas slap- 
tą patriotų partiją, vadovaujamą paties baisiausio sero Vil- 
jamo priešininko, veiklaus ir garbėtroškos markizo A***. 
Šiam gan parankiam bičiuliui gal ir nepasisekė gauti iš 
sero Viljamo palankaus atsakymo, bet užtat jis buvo kant- 
riai išklausytas. Kai jis tai pranešė savo viršininkui, tas 
atsakė prancūziška patarle: “Chateau gui parle, et femme 
gui ėcoute, /'unet/'autrevaserendre"'*. Valstybės veikėjas, 
kuris tylėdamas išklauso pasiūlymą keisti vyriausybę, mar- 
kizo manymu, panašus įtvirtovę, sutinkančią vesti derybas, 
ir į atidžiai išklausančią moterį, todėl jis nusprendė atkak- 
liau atakuoti lordą antspaudo saugotoją. 

Kartu su bičiulio ir sąjungininko Taišku buvo ir pa- 
ties markizo raštas lordui saugotojui. Jiedu nesivaržydami 
siūlėsi užsukti į pilį su neoficialiu vizitu. Abu draugai kaip 
tik keliaują į pietus ir galį vykti bet kokiu keliu, o smuklės 
esančio s tiesiog nepakenčiamos; vienas keliautojas jau 
seniai pažįstamas antspaudo saugotojui, o antrasis, marki- 
zas, nors ir ne toks artimas, bet pakankamai žinomas jo 
didenybei, todėl jo apsilankymas būsiąs visai pateisina- 
mas ir užčiaupsiąs burnas tiems, kurie norėtų jį priskirti 
prie politinių intrigų. Todėl jis nedelsdamas sutiko priimti 
svečius, tačiau nusistatė neskatinti jų ketinimų nė per colį 
daugiau, nei leidžia protas, tai yra jo asmeniniai interesai. 

Dvi aplinkybės jį ypač džiugino: tai, kad yra atvy- 
kęs Ravensvudas ir kad išvykusi ledi Ašton. Esant pilyje 
Ravensvudui jis tikėjosi išvengti galimų pavojingų ir prie- 
šiškų veiksmų, kurių pastarasis galėjo griebtis prieš jį, 
remdamasis markizo globa. Kita vertus, dabar, kai jis 
nutaręs delsti ir atidėlioti, Liusi jam atrodė būsianti geresnė 


2 Pilis, sutinkanti vesti derybas, ir moteris, sutinkanti iš- 

šeimininkė negu jos motina, kuri dėl savo išdidumo ir 
nesutaikomo būdo, be abejo, šiaip ar taip būtų stengu- 
sis išardyti jo politinius planus. 

Primygtinai prašomas palaukti, kol atvyks jo gi- 
minaitis, Ravensvudas mielai sutiko, nes po eclaircisse- 
ment * prie Undinės šaltinio jam visiškai prapuolė noras 
kuo skubiausiai išvykti. O Liusi ir Lokhardui buvo nurodyta 
- kiekvienam savo srityje - pasirūpinti viskuo, kas reikalin- 
ga priimti svečius taip iškilmingai ir prabangiai, kaip 
anais laikais buvo visiškai nebūdinga Škotijai. 


Pasiaiškinimas (pranc.). 


XXI skyrius 


Maralas 
Didikas laukia ten, 
Ką tik atjojęs. 


Overičas 
Tuojau atvesk, 
Daryk, kaip aš sakau... 
Ar muzika, kaip aš liepiau, 
Jau pasirengusi sutikti jį? 


“Naujas būdas senoms skoloms apmokėti''* 


Nors seras Vilijamas Aštonas buvo supratingas, 
gerai juridiškai išsilavinęs Žmogus ir puikiai pažino pasau- 
lį, bet kai kurios jo savybės atrodė būdingesnės bailiui 
ir  prisitaikėliui, visomis priemonėmis prasibrovusiam į 
aukštuomenę, o ne tokiai įžymybei, Koks jis dabar pasida- 
rė; tos savybės akivaizdžiai bylojo apie įgimtus vidutinius, 
nors ir labai išlavintus, sugebėjimus ir niekingą, nors ir 
kruopščiai slepiamą sielą. Jis mėgo didžiuotis savo turtais 
netiek kaip Žmogus, kuriam tai buvo įprastinis dalykas, kiek 
dėl to, kad ši naujovė jam teikė malonumą. Jis pats kišosi 
įvisas šeimininkavimo smulkmenas, ir Liusi greit pastebėjo, 
kaip iš pasipiktinimo parausta Ravensvudo skruostai, iš- 
girdus tėvą rimtai svarstant su Lokhardu ir net su senąja 
ekonome tokius niekniekius, į kuriuos kilmingose šeimose 
nekreipiama dėmesio, nes buvo manoma, jog tai savaime 
suprantami dalykai. 

- Aš pateisinu sero Viljamo susirūpinimą, - sykį pra- 
sitarė Ravensvudas, lordui saugotojui išėjus iš kambario, 


Žr. 165 p. Epigrafas paimtas iš III v., 2 sc. 

- nes markizo apsilankymas - didelė garbė ir ją reikia bran- 
ginti. Bet man nusibodo šitas knebinėjimasis po maisto 
sandėlius ir podėlius, vos ne po vištidę - tiesiog negaliu 
pakęsti. Jau geriau "Vilko uolos" skurdas, negu Ravensvudo 
pilies prabanga. 

- Tačiau, - atsakė Liusi, - dėmesys smulkmenoms 
padėjo mano tėvui įsigyti tas valdas... 

- „„Kurias mano protėviai prarado, nes nekreipė į 
jas dėmesio, - užbaigė Ravensvudas. - Gal ir taip! Ir vis dėl- 
to nešikas visada liks nešiku, nors jo našta būtų aukso mai- 
šas. 

Liusi atsiduso. Ji aiškiai matė, kad jos mylimasis 
niekina tėvo manieras ir įpročius, nors tėvas visada buvo 
jos geriausias ir artimiausias draugas, kurio švelnumas tei- 
kė jai paguodą ir atstojo šiurkštų ir nemalonų motinos el- 
gesį. 

Mylimieji greit įsitikino, jog jų nuomonės skiriasi ir 
kitais klausimais. Tais neramiais laikais religija, visų Žmo- 
nių taikintoja, buvo taip neteisingai ir klaidingai aiškinama, 
kad jos dogmos ir apeigos tapo skirtingiausių nuomonių ir 
nesutaikomų ginčų objektas. Lordas saugotojas, priklausęs 
prie vigų partijos, be abejo, buvo presbiterionas ir kart- 
kartėmis manė ėsant reikalinga stropiau rodyti palankumą 
savo Bažnyčiai, nei iš tikrųjų jautė. Jo vaikai, savaime su- 
prantama, buvo to paties tikėjimo. Ravensvudas, kaip žŽi- 
nome, priklausė prie Aukštosios, arba episkopalinės, baž- 
nyčios. Jis nuolat priekaištaudavo Liusi dėl jos bendra- 
minčių fanatiškumo, o ji savo ruožtu - nors tiesiai ir nepasa- 
kydavo leisdavo suprasti, jog piktinasi laisvamanybe, 
būdinga, kaip jai buvo įdiegta, hierarchinei anglikonų baž- 
nyčiai. 

Nors jaunuolių abipusis prieraišumas ne tik ne- 
mažėjo, bet kaskart vis stiprėjo, tačiau jų jausmus, susi- 
pažinus arčiau, ėmė temdyti šiokie tokie nesutarimai. My- 
lėdama Ravensvudą, Liusi kartu jautė ir kažkokią slaptą 
baimę. Jo siela buvo prakilnesnė ir išdidesnė nei tų žmonių, 
su kuriais jai lig šiol teko bendrauti. Jo mintys buvo 

drąsesnės bei laisvesnės, ir jis atvirai niekino daugelį 
pažiūrų, kurias gerbti ji buvo išmokyta. Savo ruožtu Ra- 
vensvudas matė, jog Liusi yra švelnaus bei nuolankaus 
būdo ir lengvai gali pasiduoti bent jam taip atrodė 
aplinkinių žmonių įtakai. Jis jautė, jog jam reikalinga ne 
tokia priklausoma kelionės draugė, galinti drąsiai plaukti 
kartu su juo per gyvenimo vandenyną ir siaučiant aud- 
roms, ir pučiant palankiam vėjeliui. Bet Liusi buvo tokia 
žavinga, tokia švelni ir meili, ji taip nuoširdžai buvo prie jo 
prisirišusi, kad norėdamas, jei tik įmanoma, matyti jątvirtes- 
nę ir ryžtingesnę, neretai pykdamas dėl jos perdėto bai- 
minimosi, jog jųdviejų Meilė gali būti per anksti atskleista, 
jis vis dėlto jautė, kad dėl jos švelnumo, kartais net artimo 
silpnumui, ši būtybė tapo jam dar brangesnė, nes prisirišo 
prie jo, ieškodama prieglobsčio ir patikėdama jam savo 
likimą laimei ar nelaimei. Jo jausmus tokiomis akimirkomis 
puikiai būtų galima išreikšti mūsų nemirtingosios Džoa- 
nos Beili žodžiais: 


Švelniausioji esybe, 
Kuri gležnutėm ataugėlėm 
Į kietą ir grublėtą uolą kabinies, 
Ar glausies prie manęs? - Aš toks žiaurus! 
Tačiau mylėk mane, ir aš tave 
Pamilsiu širdimi tyra, nors ir žinau, 
Jog netinku tokiai švelniai būtybei. 


Taigijų charakterių skirtumai, matyt, kažkiek stiprino 
jų meilę. Jeigu jie būtų geriau pažinę vienas kitą dar 
prieš įsiliepsnojant aistrai ir prisiekiant vienas kitam išti- 
kimybę, Liusi, bijodama Ravensvudo, galbūt niekada jo 
nebūtų pamilusi, o jis, savo ruožtu laikydamas jos meilumą 
ir paklusnumą proto silpnumu, būtų manęs ją esant never- 
tą dėmesio. Bet jie prisiekė mylėti vienas kitą, ir Liusi da- 
bar baiminosi, kad jos išdidus mylimasis nepradėtų gailė- 
tis jųdviejų pasižadėjimo, o Ravensvudas - kad, jam išvy- 

kus arba iškilus sunkumams, nuolankioji Liusi, artimųjų 
įkalbėta ir verčiama, neatšauktų duotojo žodžio. 

- Nebijokite, - pasakė Liusi vieną sykį, kai mylima- 
sis netyčia apie tai prasitarė. - Veidrodis, kuris padarytas 
iš kietų medžiagų - stiklo ir plieno - atspindi daiktus paei- 
liui, vieną po kito, o minkštoje masėje įspausta Žymė pa- 
silieka visam laikui. 

- Tai poezija, Liusi, - atsakė Ravensvudas, - 0 po- 
ezijoje yra daug išmonės, o kartais ir melo. 

- Tuomet patikėkite mano nuoširdžia proza, - ne- 
nusileido Liusi. - Nors niekada neištekėsiu be savo tėvų 
sutikimo, tačiau nei jėga, nei įkalbinėjimai neprivers ma- 
nęs atiduoti ranką kitam; jeigu tik jūs neatsisakysite jums 
duotos teisės į mane. 

Mylimieji turėjo daugybę laiko tokiems pokalbiams. 
Henris dabar su jais būdavo rečiau, nes arba nenoromis 
lankydavo savo mokytojo pamokas, arba su didžiausiu ma- 
Ionumu klausydavo eigulių ir arklininkų patarimų. O ant- 
spaudo saugotojas rytmečius daugiausia praleisdavo sa- 
vo kabinete, peržiūrinėdamasvisokiausią korespondenciją, 
ir susirūpinęs apmąstydavo įvairias Žinias, suplaukiančias 
iš visų šalies kampelių, apie numatomus pasikeitimus 
Škotijos politikoje, vertindamas partijų, pasiryžusių dalyvau- 
ti kovoje dėl valdžios, pajėgas. O kitu laiku jis duodavo, 
atšaukdavo ir vėl iš naujo duodavo nurodymus, kaip, jo 
manymu, reikėtų sutikti markizą A***, kurio atvykimas bu- 
vo jau dukart atidėtas dėl kažkokių svarbių priežasčių. 

Užsiėmęs įvairiausiais politikos ir buities reikalais, 
jis, matyt, nepastebėjo, kad svečias ir jo duktė beveik ne- 
išsiskirdavo. Todėl daugelis kaimynų, kaip esti ir kitose 
šalyse, ėmė smerkti jį už tai, kad leidžiąs taip artimai 
bendrauti dviems jaunuoliams. Tokį elgesį būtų buvę gali- 
ma pateisinti nebent jo nusistatymu skirti juos vieną ki- 
tam. Tačiau iš tikrųjų jis tik stengėsi laimėti laiko tol, kol 
išsiaiškins, kiek markizas domisi Ravensvudo reikalais ir 
ką jis ketins padaryti jo labui. Ligi galo neišsiaiškinęs 
šių dalykų, lordas saugotojas nusprendė nieko nejsiparei- 

goti nei vienu, nei kitu atžvilgiu ir, kaip nutinka daugeliui 
klastūnų, karčiai apsiriko. 

Tarp tų, kurie itin griežtai smerkė sero Viljamo Aš- 
tono elgesį leidžiant Ravensvudui per ilgai užsibūti jo na- 
muose ir suktis apie panelę Ašton, buvo naujasis lerdas 
Gerningtonas ir jo ištikimas ginklanešys bei sugėrovas, 
jau iš anksčiau mums žinomi personažai - Heistonas iš 
Baklo ir jo draugas kapitonas Kraigengeltas. Baklas paga- 
liau gavo didžiulį savo ilgaamžės prosenolės dvarą, be to, 
dar nemažą kapitalą ir tuoj pat atpirko savo tėvoniją (jos 
vardu visada ir pats vadinosi), nors kapitonas Kraigengel- 
tas ir tikino, jog pinigus pelningiausia investuoti į kažko- 
kio Lo finansinį planą, ką tik išgarsėjusį Anglijoje, ir siūlė 
tuo tikslu kuo greičiausiai vykti į Paryžių. Bet Baklas jau 
buvo pasimokęs iš savo nesėkmių, nenorėjo nė klausy- 
tis Kraigengelto pasiūlymų ir neturėjo nė mažiausio noro 
rizikuoti įgyta nepriklausomybe. Tas, kuris kažkada "Vilko 
uoloje" turėjo valgyti avižinius paplotėlius, gerti surūgusį 
vynąir miegoti slaptoje kamaraitėje, visam gyvenimui išmoko 
vertinti gerą stalą bei minkštą lovą ir iš visų jėgų stengė- 
si, kad niekada neprisireiktų tokios viešnagės. 

Taigi pradžioje Kraigengeltui nepasisekė pasi- 
pelnyti iš Baklo turtų. Bet vis dėlto jam nemažai nubyrėjo iš 
draugo laimikio. Baklas niekada nesismulkindavo rinkda- 
masis draugus ir greit susibičiuliaudavo su kiekvienu, su 
kuriuo būdavo galima pasijuokti, o kartais pasijuokti ir iš 
jo; kuris dėl savo naudos pakęstų, kaip Žmonės sako, 
kad jam kitas ir “ant galvos atsisėstų“, nusimanė apie 
visokius lošimus ir medžioklę ir, Ierdui užsimanius išmaukti 
butelį vyno (o tai būdavo gan dažnai), tuoj pat prisistaty- 
davo ir išgelbėdavo nuo nemalonumo pasigerti vienam. 
Kaip tik dėl šių savybių Kraigengeltas dažnai, vos ne 
nuolatos viešėdavo Gerningtone. 

Iš tokios sėbrystės jokiais laikais ir jokiomis aplin- 
kybėmis nieko gero negalėjo išeiti, o kadangi Baklas kiau- 
rai permatė savo prisiplakėlio charakterį ir neapsakomai 
jį niekino, padariniai galėjo būti ne tokie skaudūs. Bet, 

šiaip ar taip, bendravimas su tokiu nedoru žmogumi sunai- 
kino tuos gėrio pradus, kuriais gamta buvo apdovanoju- 
si Baklą. 

Kraigengeltas negalėjo užmiršti, su kokia panieka 
Ravensvudas nuplėšė nuo jo narsumo ir dorumo kaukę; 
šis gudrus ir klastingas bailys manė, jog saugiausias bū- 
das atkeršyti jam - sukurstyti prieš jį Baklą. Jis nepraleis- 
davo progos užsiminti Baklui, kad Ravensvudas atsisa- 
kė priimti jo kvietimą kautis, ir visaip stengėsi įtikinti savo 
globėją, esą tuo buvusi įžeista jo garbė, todėl būtina tuoj 
pat reikalauti Ravensvudą tą reikalą galutinai išsiaiškinti. 
Bet pagaliau Baklas kuo griežčiausiai įsakė jam apie tai 
nebekalbėti. 

- Manau, - pasakė jis, - Ravensvudas pasielgė su 
manimi ne kaip didikas. Jis neturėjo teisės išdidžiai atmes- 
ti mano reikalavimą satisfakcijos. Bet jis kartą man išgelbė- 
jo gyvybę, ir dabar, man regis, esame atsiskaitę. Jeigu jis 
dar kartą atsistos man skersai kelio, tuomet laikysiu se- 
nas sąskaitas užbrauktomis, ir jo malonybė tegul pasisau- 
go! 

- Ir dar kaip! - pritarė Kraigengeltas. --Statau butelį 
vyno, Baklai, jei jūs susiimsit, tai persmeigsit jį iš trečio 
karto. 

-Jūs arbanieko apie tai nenusimanote, - prieštaravo 
Baklas, - arba nesat matęs, kaip jis fechtuojasi. 

- Aš nieko nenusimanau? - suriko prisiplakėlis. 
Garbės žodis, jūs juokaujate! Nors ir nemačiau, kaip fech- 
tuojasi Ravensvudas, bet lankiau pono Saguno mokyklą, o 
jis buvo pirmutinis maitre d'armes* Paryžiuje! Be to, dar 
mokiausi pas poną Poką Florencijoje ir poną Durchšto- 
seną Vienoje! Ir mačiau, kaip jie švaistosi špaga! 

- Nežinau, kur jūs mokėtės ir iš viso ar mokėtės! - 
atrėžė Baklas. - O jeigu ir mokėtės, tai kas iš to? 

- Ogi tas, kad, po velnių, nemačiau nė vieno pran- 
cūzo, italo ar olando, valdančio špagą geriau negu jūs, 
Baklai. 


Fechtavimo mokytojas (pranc.). 

- Jūs, žinoma, meluojate, Kraigi. Bet aš tikrai moku 
rankoje laikyti rapyrą, špagą, kardą, durklą, kinžalą ir 
palašą. O ko'dar galima norėti iš bajoro? 

Vadinas, mokat dvigubai daugiau nei devy- 
niasdešimt devyni iš šimto, - atsakė Kraigengeltas. - Jie 
moka tik keletą dūrių su špaga ir dar galbūt šiek tiek 
nutuokia apie gynybą. Sykį Ruane 1695 metais mes su 
tokiu ševaljė de Sapo nuėjome į operą ir ten susitikome 
tris šunsnukius anglus... 

- Ar ta istorija ilga? - nesivaržydamas nutraukė įį 
Baklas. į 

- Kaip pageidautumėt, - atsakė pataikūnas. - Mes 
su jais bemat susidorojom. 

- Tai ir pasakokit kuo greičiau, - pareiškė Baklas. - 
Ar ta istorija rimta, ar linksma? 

- Rimčių rimčiausia, patikėkit, ir jiems taip pasiro- 
dė, nes mudu su Šapo... 

- Tuomet nenoriu nė girdėti, - pareiškė Baklas. 
Verčiau pripilkit sklidiną bokalą mano velionės tetos, su- 
teik jai, Viešpatie, ramybę, bordo! Ir kaip sako škotai: 
Skioch doch na skiaill.* 

- Lygiai taip sakydavo ir senasis seras Evanas 
Dchu, kai kariavome su apsišarvavusiais vaikinais 1689 
metais: 'Kraigengeltai, - porindavo jis, - tu pats narsiausias 
bernas, kurs moka švytruoti špaga, bet tu turi vieną 
ydą“ 

- Jei jis būtų jus pažinęs taip, kaip aš, tai būtų ra- 
dęs dar dvidešimt, - atsakė Baklas. - Bet velniai griebtų tas 
ilgas istorijas, geriau pasiūlykit tostą! 

Kraigengeltas atsistojo, pirštų galais nutipeno prie 
durų, žvilgtelėjo laukan, rūpestingai jas uždarė ir grįžo at- 
gal prie stalo, tuomet nusmaukė savo apiblukusią auksiniu 
galionu apsiūtą skrybėlę ant ausies ir, paėmęs viena ran- 
ka bokalą, o kitą uždėjęs ant špagos rankenos, pareiškė: 

- Tegyvuoja karalius už vandenyno! 


Negadink išgertuvių pamokslais (škot.). 

- Štai ką jums pasakysiu, kapitone Kraigengeltai! - 
suriko Baklas. - Aš nedėstysiu savo nuomonės apie tai, nes 
man per daug brangus mano garbiosios tetos Gernington 
atminimas ir aš nenoriu paaukoti jos žemių ir dvarų dėl 
sąmokslo prieš teisėtą valdžią. Kai jūs, kapitone, atlydė- 
sit karalių Jokūbą*, vedantį trisdešimties tūkstančių ka- 
riuomenę į Edinburgą, tuomet pasakysiu, ką manau apie 
jos pretenzijas į sostą. Tačiau aš ne toks kvailys, kad kiš- 
čiau galvą į kilpą ir rizikuočiau, jog visas mano turtas bū- 
tų konfiskuotas. Taigi, jei norite saliutuodamas špaga ir 
pakeldamas bokalą skelbti išdavikiškus tostus, pasiieško- 
kite vyno ir kompanijos kitur. 

Na, tai jūs pats pasiūlykite tostą, nusileido 
Kraigengeltas, - tokį, kokio norite, ir aš kartu išgersiu ligi 
pat dugno. 

- Mano tostas, drauguži, bus to vertas! - sušuko 
Baklas. - Ką jūs pasakysit, jei pakelsiu taurę už panelę 
Liusi Ašton? 

- Sutinku! - pritarė kapitonas, pakeldamas bokalą. 
- Gražiausia mergina visame Lodiane. Gaila, kad tas senas 
intrigantas, užkietėjęs vigas, jos tėtušis, ketina ją išduoti už 
to nudriskusio pasipūtėlio, to plikbajorio Ravensvudo. 

- Na, dar nežinia, - pasakė Baklas tokiu tonu, kuris, 
nors atrodė abejingas, bet sužadino neregėtą jo sugėrovo 
smalsumą. Ne tik smalsumą, bet ir viltį, jog, įgijęs pasi- 
tikėjimą, jis tapsiąs reikalingas savo globėjui ir jam nebe- 
reikės tenkintis vos pakenčiamo įnamio vaidmeniu, jei su- 
manumu ir uolumu įsigis nuolatinį jo palankumą. 

- O aš maniau, - tarė jis kiek patylėjęs, - jog tai jau 
nuspręsta. Jie visąlaik kartu, ir nuo Lamerlo ligi pat Trap- 
reno žmonės dabar tik apie juodu ir tekalba. 

- Tegu sau šneka, ką nori, - atkirto jo globėjas, - aš 
geriau žinau. Taigi, drauguži, į panelės Liusi Ašton sveika- 


tą. 


* 


Jokūbas. - Kalbama apie pretendentą į Anglijos sostą 
Jokūbą Edvardą Stiuartą, ševaljė Sen Žoržą. Žr. 67 p. 

- Aš atsiklaupęs ant kelių už ją išgerčiau, - pasa- 
kė Kraigengeltas, jei žinočiau ją išdrįsiant apmauti tą 
prakeiktą plikbajorį. 

- Prašyčiau jus niekada nevartoti žodžio 'apmauti" 
šalia panelės Ašton pavardės, - griežtai perspėjo Baklas. 

- Ar aš pasakiau '"apmauti"'? "Mesti", mielasis, 
prisiekiu Jupiteriu, aš norėjau pasakyti “mesti", - gynėsi 
Kraigengeltas. - Tikiuosi, jinai mes jį, kaip metama menka 
korta lošiant piketą, ir pripirks širdžių karalių, drauguži! 
Bet vis dėlto... 

- Kas - vis dėlto? - paklausė globėjas. 

- Vis dėlto tikrai žinau, jie vienudu ištisas valan- 
das klaidžioja po miškus ir laukus. 

- Tai vis to suvaikėjusio tėvo paikystės. Bet greit 
jos išgaruos merginai iš galvos, jei apskritai jos buvo jai 
įpirštos, - atsakė Baklas. - O dabar, kapitone, dar įpilkit 
vyno, aš jus nudžiuginsiu: patikėsiu jums savo paslaptį, 
atskleisiu sąmokslą... pinkles, tiktos pinklės gan paprastos... 

- Ar tai vedybos? - užklausė Kraigengeltas, nu- 
kabinęs nosį, nes numanė, jog po vedybų gerokai pablo- 
gės jo padėtis Gerningtone ir, ko gero, pasibaigs tos sma- 
gios dienos, kokios yra dabar jo globėjui viengungiau- 
jant. 

- Taip, vedybos! - atsakė Baklas. - Bet ko taip nu- 
leidot sparnus? Ko taip pablyško jūsų rausvi skruostai? 
Jums visada atsiras vieta prie stalo, ant stalo lėkštė, o 
prie lėkštės - stiklinė; ir stalas bus apkrautas, lėkštė ir 
stiklinė visada bus pilnos, nors prieš jus sukiltų visos 
Lodiano panos. Na, nekriskit į neviltį! Aš ne iš tų, kurie 
leidžiasi vedžiojami už rankelės! 

- Visi taip šneka, - prieštaravo Kraigengeltas, - taip 
pat ir mano geriausi draugai, tik, velniai griebtų, nežinau 
kodėl manęs negali pakęsti moterys ir pasistengia išgui- 
ti lauk, dar nepasibaigus medaus mėnesiui. 

Vadinas, reikia kaip nors ištempti, kol jis pasi 
baigs, o tuomet būtų galima užsitarnauti pensiją iki gyvos 
galvos, - atsakė Baklas. 

- Va šitai man niekada nepasisekė, - niūriai pareiš- 
kė veitėdis. - Na, kad ir milordas Kasl Kadis - ranka į ran- 
ką ėjom: aš jodinėdavau jo arkliais, skolindavausi pinigus 
iš jo ir dėl jo, jaukindavau jo sakalus, patardavau, kaip 
naudingiau kirsti lažybų, o kai sugalvojo vesti, išpiršau jam 
Kati Gleg, kuria tikėjau taip, kaip apskritai vyras gali ti- 
kėti moterimi. O kas iš to? Nepraėjo nė dvi savaitės, ir ji, 
kaip niekur nieko, išgrūdo mane lauk. 

- Nebijokit, - ramino Baklas. - Aš, regis, nepanašus 
į Kas Kadį, o Liusi - į Kati Gleg. Ar jums patinka, ar ne, bet 
aš savo ketinimo neatsisakysiu. Vienintelis klausimas - ar 
jūs Man padėsite, ar ne. 

- Ar aš padėsiu? - sušuko kapitonas. - Dėl jūsų, 
šaunusis dvarponi, mano brangiausias drauge, aš aplink 
visą pasaulį basas apžingsniuočiau. Pasakykit tik - ka- 
da, kur, ką ir kaip padaryti, ir pamatysit, jog puikiai atlik- 
siu viską, kas galima ir ko negalima. 

- Taigi jums teks nujoti du šimtus mylių dėl manęs, 
- pasakė globėjas. 

- Nors irtūkstantį, man tai nieko nereiškia, - išpyški- 
no prisiplakėlis. - Tuoj pat liepsiu pabalnoti arklį. 

- Pirmiau išklausykit, kur jums reikės nujoti ir ką 
nuveikti, - pristabdė jį Baklas. - Jūs berods žinote, jog turiu 
giminaitę Nortumberiande, ji vadinasi ledi Blenkensop. Kai 
buvau visiškai nusigyvenęs, netekau jos malonės, bet, kai 
laimė man pradėjo šypsotis, jos skaistus veidas vėl atsigrę- 
žė į mane. 

- Teprasmenga skradžiai visos tos dviveidės pa- 
leistuvės! - pakiliu tonu sušuko Kraigengeltas. - O štai 
Džonas Kraigengeltas - tikras draugas ir laimėje, ir nelai- 
mėje, ir skurde, ir pertekliuje. Jūs tai žinote, Baklai. 

- Aš neužmiršiu jūsų nuopelnų, - atsakė globėjas. 
- Gerai prisimenu, kai patekau į bėdą, jūs stengėtės įsiūlyti 
mane tarnauti lyg prancūzų karaliui, lyg pretendentui. Be 
to, kai sužinojote - o tuo aš nė kiek neabejoju, - jog senoji 
ledi Gernington jau visiškai prie mirties, paskolinote man 

keletą auksinių. Bet nenusiminkit, Džonai - šiaip ar taip, 
aš tikiu, jūs savaip mane mylite, ir vargas man, nes šiuo 
Metu neturiu daugiau su kuo pasitarti. Bet grįžkim prie ledi 
Blenkensop: jūs tikriausiai žinote apie jos bičiulystę su 
hercogiene Sara. 

- Štai kaip! Su Sali Dženings! - sušuko Kraigengel!- 
tas. - Matyt, nepėsčia ta jūsų giminaitė. 

- Prikąskit liežuvį ir pasilikit kitam kartui tas torių 
paikystes, - nutraukė jį Baklas. - Taigi sakau, kad ta giminai- 
tė iš Nortumbrijos per grafienę Marlboro susibičiuliavo su 
ledi Ašton, antspaudo saugotojo žmona, arba, tikriau sa- 
kant, lordo saugotojo ledi saugotoja. Grįždama iš Londono 
šioji teikėsi aplankyti ledi Blenkensop ir dabar svečiuoja- 
si jos pilyje ant Vansbeko krantų. Na, o kadangi šitos da- 
mos nepripažįsta vyro nuomonės šeimos reikalais, tai jos 
teikėsi, nepasitarusios su seru Viljamu Aštonu, apsvarstyti 
Liusi Ašton ir jūsų nuolankaus tarno santuokos klausimą. 
Ledi Ašton veikė kaip teisėta dukters ir vyro įgaliotinė, 
o motušė Blenkensop, lygiai taip pat be mano žinios, gy- 
nė mano interesus. Taigi įsivaizduokit, kaip aš nustebau 
sužinojęs, jog mane šiek tiek dominantis sandėris buvo 
sudarytas, prieš tai nepasitarus su manimi. 

- Dedu galvą, jog tai ne pagal lošimo taisykles! - 
suriko jo patikėtinis. - O ką jūs atsakėte? 

- Pradžioje norėjau pasiųsti velniop ir sandėrį, ir 
tas sukriošusias piršles, lendančias, kur nereikia; paskui 
skaniai pasijuokiau ir galiausiai nusprendžiau, jog pasiū- 
lymas protingas ir visiškai man priimtinas. 

- Bet, regis, jūs tik kartą matėte tą merginą, be to, 
ji tuomet buvo su jojimo kauke. Jūs pats man sakėte. 

- Na, ir kas?! Ji man tada labai patiko. O kaip 
bjauriai Ravensvudas pasielgė su manimi... išgujo iš pi- 
lies ir nusiuntė pietauti su liokajais - atseit jis turįs priim- 
ti toje savo elgetos pilyje lordą saugotoją ir jo dukterį. 
Velniai mane griebtų, Kraigengeltai, jei aš jam neatsimokė- 
siu ir neiškrėsiu dar geresnio pokšto. 

Taip ir turi būti, jei nesate Iepšis, - pritarė Krai- 

gengeltas pajutęs, jog reikalas pakrypo jam naudinga 
linkme. O jeigu jūs paveršit iš jo tą gražuolę, tai jam 
iš skausmo širdis plyš. 

Vargu vargu, prieštaravo Baklas. - Jo širdis 
apsišarvavusi protu ir užgrūdinta filosofijos - tai tokie daly- 
kai, apie kuriuos nei jūs, Kraigi, nei aš, dievaži, ničnie- 
ko nenutuokiame. Bet aš sutriuškinsiu jo puikybę, toks ir 
yra mano tikslas. 

- Palaukit, palaukit! - sušuko Kraigengeltas. - Da- 
bar aš žinau, kodėl jis taip nemandagiai tada pasielgė sa- 
vo sename apgriuvusiame bokšte. Manote, jis gėdijosi jū- 
sų draugijos? Nieko panašaus! Bijojo, kad nepagrobtumė- 
te jo merginos. 

- Jūs taip manote, Kraigengeltai? - suabejojo Bak- 
las. - Bet ne, ne! Po šimts velnių, juk jis daug už mane 
gražesnis. 

- Kas - jis? - suriko veltėdis. - Jis juodas kaip 
čigonas. Tiesa, ūgio jis nemažo, bet man labiau patinka 
kad ir ne toks aukštas, bet užtat kresnas ir šviesbruvis. 

- Tegriebia jus velniai! - nutraukė jį Baklas. - Taip 
pat ir mane, kad klausausi ausis ištempęs! Net jeigu bū- 
čiau ir kuprius, jūs paistytumėt tą patį. Na, o Ravens- 
vudas... Jis tada neatsižvelgė į mane, o dabar aš neatsi- 
žvelgsiu į jį. Jei man pasiseks, aš paveršiu iš jo tą merginą. 

- Paveršit? Kaip mane gyvą matot, paveršit! Jūsų 
rankose trys koziriai, pikai - vienas, pikai - du, trys, - ir baig- 
ta. Visi kirčiai jūsų. 

- Liaukitės su tuo savo lošimo žargonu, - sustab- 
dė jį Baklas. - Tos piršlybos jau gerokai pasistūmėjo į prie- 
kį. Aš priėmiau savo giminaitės pasiūlymą, susitariau dėl 
kraičio, palikimo dalies našlei po mano mirties ir dėl kitų 
dalykų. Viskas bus išspręsta galutinai, kai grįš ledi Ašton 
ir paims dukterį bei sūnų į savo rankas. O dabar šitos po- 
nios prašo atsiųsti patikimą Žmogų su reikalingais raš- 
tais. 

- Prisiekiu šiuo vynu, dėljūsų aš nujosiu ligi pasaulio 
krašto! Ligi pat Jericho* vartų, ligi presbiterio Jono** sosto! 
- klykavo kapitonas. 

- Gerai, Kraigi, tikiu, jog padarysi šį tą man, 0 kar- 
tu sau - dar daugiau. Raštus galėtų nugabenti kiekvie- 
nas, tačiau jums teks ir dar ką ne ką padaryti. Kai šne- 
kėsitės su ledi Ašton, lyg niekur nieko prasitarkite, jog Ra- 
vensvudas svečiuojasi pas lordą saugotoją ir dažnai su- 
sitikinėja su panele Ašton. Ir dar priminkit, jog visi aplinkui 
tik ir šnabžda apie markizo A*** apsilankymą ir mano, jog 
jis susitarsiąs dėl Ravensvudo ir jos dukters vedybų. Man 
svarbu žinoti, kaip į visa tai pažiūrės ledi Ašton. Aš, po 
perkūnais, nenoriu nė prasidėti su tomis lenktynėmis, jei 
Ravensvudas gali jas laimėti; jis ir taip turi daug šansų. 

- Niekada! Panelė Ašton pakankamai protinga... 
todėl dar sykį į jos sveikatą. Kitąsyk ir kitoje vietoje iš- 
maukčiau bokalą atsiklaupęs ant kelių, o jei kas man 
nepritartų, tuoj pat paleisčiau jam žarnas. 

- Klausykit, Kraigengeltai, jūs pateksit į aukštuo- 
menės damų draugiją, - aiškino Baklas, - todėl prašyčiau 
nevartoti visų tų keiksmažodžių ir “velniai griebtų" Beje, 
aš parašysiu joms, kad esate paprastas ir storžievis žmo- 
gus. 

Taip, taip, - sutiko Kraigengeltas, - paprastas, 
storžievis, bet doras ir narsus karys. 

- Ne toks jau doras ir ne toks narsus. Bet, šiaip ar 
taip, jūs man reikalingas. Reikia paspausti pentinais, kad 
ledi Ašton pradėtų veikti. 

- Aš taip paspausiu, - šaukė Kraigengeltas, - kad ji 
atidums šuoliais, it karvė, kuri lekia užrietusi uodegą, ge- 
nama širšių spiečiaus. 

- Ir dar va kas, Kraigi, - pridūrė Baklas. - Jūsų batai 


Ž Jenichas (Jerichonas) - Biblijoje minimas miestas į vaka- 


rus nuo Jordano upės. 


25 Presbiteris Jonas - legendinis krikščionių valstybės Vi- 
durinėje Azijoje valdovas. 

ir švarkas visiškai tinka išgertuvėms, kaip sako tas kome- 
dijos veikėjas, bet svetainėje prie arbatėlės jie per daug 
apskretę. Įsitaisykite nors kiek padoresnius - štai pinigai 
išlaidoms apmokėti. 

- Na, Baklai, garbės žodis, jūs mane užgaunate. 
Nors, - pridūrė jis dėdamas pinigus į kišenę, - jei jau taip 
norite mane įpareigoti, turiu sutikti. 

- O dabar ant arklio ir jokit, - pasakė globėjas, - tik 
susitvarkykit savo rūbus. Galit paimti trtumpaausį juodbėrį, 
ir, bala nematė, dovanoju jį jums. 

- Geriu už savo pasiuntinystės sėkmę! - pareiškė 
žŽygovas.-- Sklidiną bokalą! 

- Ačiū, Kraigi. Susidaužkim. Viskas bus gerai, ne- 
bent tėvas arba duktė imtų priešgyniauti. Bet esu girdė- 
jęs, Motina galinti juos aplink pirštą apvynioti. Saugokitės 
neįžeisti jos savo jakobitiškomis nesąmonėmis. 

- Gerai sakot, juk ji vigų šalininkė, Sali Marlboro 
bičiulė. Na, aš, ačiū Dievui, galiu pakelti, reikalui esant, 
bet kokią vėliavą. Aš kariavau ir Džono Čerčilio* pusėje, 
ir Dandžio, arba hercogo Beriko**, kariuomenėje. 

- Šituo aš tikrai tikiu, Kraigi, - pasakė rūmų šei- 
mininkas. - Bet malonėkit nulipti į rūsį ir atnešti butelį 1678 
metų burgundiškojo. Jis ketvirtame narvelyje, dešinėj pu- 
sėj. Ir žinot ką, Kraigi, kol dar čia esat, atneškit kokį 
pustuzinį. Tai bent pasilinksminsim šįvakar! 


* Džonas Čerčilis, Marlboro hercogas (1650-1722) - anglų 
karvedys ir valstybės veikėjas. 
*3 Džeimsas Berikas (1670-1734) - pavainikis Anglijos kara- 


liaus Jokūbo II sūnus. 

XXII skyrius 


Išvydo greit žalius šaunuolius 
Ir pakinkytą ketvertu karietą. 


"Hercogas prieš hercogą"* 


Kai tik buvo viskuo aprūpintas, Kraigengeltas išvy- 
ko į kelionę atlikti jam skirtos užduoties. Jis stengėsi joti 
kuo greičiau ir kuo sumaniausiai įvykdė Baklo jam patikėtą 
misiją. Atvykęs kaip pono Heistono Baklo įgaliotinis, Krai- 
gengeltas abiejų damų buvo itin maloniai priimtas, nes, 
būdamos iš anksto palankiai nusistačiusios nepažįsta- 
mojo atžvilgiu, jos, bent jau pradžioje, jo ydas palaikė 
teigiamybėmis, otrūkumus - pranašumais. Nors abi damos 
buvo įpratusios į gerą draugiją, tačiau iš anksto nusi- 
stačiusios, jog pono Heistono draugas tūris būti išauklė- 
tas džentelmenas, jos visiškai save tuo įtikino. Tiesa, Krai- 
gengeltas dabar buvo dailiai apsirengęs, o tai, žinoma, 
daug reiškė. Jo įžūlų ir šiurkštų toną jos laikė kareivio tie- 
sumu ir atvirumu, stačiokišką elgesį - narsumu, įkyrumą - 
sąmoju. Tačiau, kad skaitytojas neapkaltintų mūsų nusi- 
žengus tikrovei, turime teisybės dėlei pridurti, jog abiejų 
damų įžvalgumas buvo gerokai pritemdytas, opalankumas 
-padidintas, nes kapitonas Kraigengeltas atsitiktinai atvyko 
kaip tik tokiu momentu, kai joms trūko partnerio sužaisti 
Iomberio** partiją, o šį lošimą, beje, kaip ir kitus, ta garbinga 
persona ar dėlsumanumo, ar dėl sėkmės žaidė nepriekaiš- 
tingai. 

Pajutęs jam rodomą palankumą, Kraigengeltas 
ėmė rūpintis savo globėjo reikalais. Jis greit įsitikino, jog 
k "Hercogas prieš hercogą" - V. Skoto. sukurtas epigrafas. 


Lomberis - XVII ir XVIII a. Europoje paplitęs kortų lošimas 
trims žaidėjams. 


*+ 

ledi Ašton visiškai pritaria vedyboms, kurias Iedi Blenken- 
sop iš dalies savo giminaičio labui, iš dalies dėl pomėgio 
piršliauti jau buvo pasiūliusi. Taigi šis darbas buvo nesun- 
kus. Baklas, ledi Ašton manymu, buvo visiškai tinkamas 
vyras jos 'Lamermuro piemenaitei', juolab kad jau buvo 
atsikratęs savo išlaidumo. Šios vedybos suteiktų Liusi ne- 
mažą turtą ir vyrą - visų gerbiamą provincijos bajorą. Taigi, 
pasak ledi Ašton, jos dukters likimas būtų kuo puikiausiai 
sutvarkytas. O be to dar Baklas, paveldėjęs šitą palikimą, 
įsigijo nemažą politinę įtaką kaimyninėje grafystėje, kur 
būta didžiulių Duglasų šeimos valdų. Ledi Ašton jau seniai 
puoselėjo viltį, kad vyresnysis sūnus Šoltas tapsiąs šios 
grafystės atstovu Britanijos parlamente, o sąjunga su Bak- 
lu kaip tik ir padėsianti išsipildyti jos norams. 

Kraigengeltas, anaiptol niekada nestokojęs su- 
manumo, greit sumojo, kur link pučia ledi Ašton norų vė- 
jas, ir pats pasuko jam parankia kryptimi. 

- Manyčiau, jog Baklas ir pats galėtų iškelti savo 
kandidatūrą į parlamentą, sėkmė garantuota... Tikriausiai 
pakliūtų. Du pusbroliai, šeši tolimesni giminaičiai, jo pa- 
ties reikalų tvarkytojas ir kamerheras - visi balsuotų už jį. 
O ir kiti - vieni iš meilės, kiti iš baimės, - kaip ir visada, 
balsuotų už Gerningtoną. Bet Baklui tiek terūpi brautis į 
pirmąsias gretas, kiek man lošti “"ubagą" Gaila, kad nėra 
kas pataria jam, kaip panaudoti savo įtaką. 

Ledi Ašton išklausė visa tai geranoriškai ir ati- 
džiai, slapta nusprendusi pati pasirūpinti, kaip nukreipti bū- 
simojo žento politinę įtaką savo vyresniojo sūnaus Šolto, 
taip pat ir kitų suinteresuotųjų labui. 

Pamatęs jos šviesybę taip palankiai nusiteikusią, 
kapitonas, kaip pasakytų jo globėjas, paspaudė pentinus. 
Jis užsiminė apie tai, kas dedasi Ravensvudo pilyje, apie 
užtrukusią šios giminės vardo paveldėtojo viešnagę tenai 
ir apie apylinkėje sklandančias visokiausias paskalas 
(nors, velniai griebtų, jis, Kraigengeltas, ir nekreipiąs į tai 
domės). Kapitonas manas, jog dėl tų gandų nesą ko ne- 

rimauti, nors iš užraudusių Iedi Ašton skruostų, virpančio 
balso ir žybsinčių akių nesunkiai suvokė; jog ji išties 
susirūpino, o šito Kraigengeltas kaip tik ir siekė. Pastaruo- 
ju metu vyras rašydavo ne taip dažnai ir ne taip tvarkingai, 
kaip, jos manymu, privalėjo rašyti, o apie tokį svarbų da- 
lyką, kaip apsilankymas "Vilko uolos" bokšte, ir svečią, taip 
širdingai sutiktą Ravensvudo pilyje, jis apskritai nieko 
nepranešė. Dabar visa tai ji sužinojo atsitiktinai iš nepa- 
žįstamo Žmogaus. Toks slapukavimas, jos supratimu, vos 
ne išdavystė, o, ko gero, gal ir tikras maištas prieš jos san- 
tuokinę valdžią, ir širdies gilumoje ledi Ašton prisiekė at- 
mokėti lordui saugotojui kaip pavaldiniui, įtariamam sukili- 
morengimu. Pasipiktinimas graužė ją dar labiau dėlto, kad 
ji turėjo tvardytis prieš savo giminaitę ledi Blenkensop ir 
Baklo patikėtinį Kraigengeltą. Sąjungos su Baklu ji dabar 
troško triskart labiau, nes jos suerzintai vaizduotei atrodė, 
kad vyras - ar politikos sumetimais, ar iš baimės - pirme- 
nybę atiduos Ravensvudui. 

Kapitonas buvo įgudęs mechanikas ir tuoj pat 
pastebėjo, jog degtuvas jau rusena; dar tą pačią dieną, 
nė kiek nenustebęs, jis išgirdo ledi Ašton nusprendus su- 
trumpinti savo viešnagę pas ledi Blenkensop, o kitą rytą, 
vos prašvitus, grįžti į Škotiją taip greit, kaip tik bus įmano- 
ma, atsižvelgiant į kelių būklę ir tuometines keliavimo prie- 
mones. 

Vargšas lordas antspaudo saugotojas! Jis nė 
nenujautė, kokia audra atlekia tokiu greičiu, kiek išne- 
ša senoviška šešetu kinkyta karieta. Užsiėmęs būsimu 
markizo A*** vizitu, jis, panašiai kaip donas - Gaiferas*, 
užmiršo “gražuolę savo žmoną". Pagaliau buvo gauta pa- 
tikima žinia, jog aukštasis didikas tikrai pagerbsiąs 
Ravensvudo pilį atvykdamas į ją tą dieną, pirmą valandą, 
per pačius pietus. Gavus šį pranešimą, pilyje pakilo didžiu- 
lis bruzdesys. Lordas saugotojas perėjo per visus kamba- 


* Donas Gaiferas - senovinių ispanų romansų apie Gaiferą 


ir Melisandą herojus. 

rius, nulipo į rūsį pasitarti su rūmininku ir netgi išdrįso UŽ- 
sukti į virtuvę, nebijodamas susikivirčyti su virėju, kuris 
buvo taip išpuikęs, jog nepaisydavc net pačios ledi Ašton 
visu sparčiu, jis kartu su Ravensvudu ir dukra užlipo į 
terasą, kad nuo šios aukštumos galėtų pastebėti pir- 
mučiausius ženklus, skelbiančius jo šviesybės atvykimą. 
Jis iš lėto vaikštinėjo po terasą, apjuostą storos dantytos 
sienos ir nusitiesusią per pilies fasadą ties pirmuoju aukš- 
tu. Lankytojai patekdavo į pilį pro vartus, kurių plokščias 
stogas buvo sujungtas su terasa plačiais, nuolaidžiais 
laiptais. Toks įrenginys teikė piliai panašumo ne tiek į 
tvirtovę, kiek į kokio nors didiko užmiesčio rūmus, ir nors 
iš dalies jie buvo skirti gynybai, bet, matyt, senieji lordai 
Ravensvudai juos statė tais laikais, kai buvo įsitikinę sa- 
vo galybe ir saugumu. 

Nuo šios pasivaikščiojimo vietos atsivėrė nuosta- 
bus visos apylinkės vaizdas. Bėt dabartinėmis aplinkybė- 
mis svarbiausia tai, kad nuo terasos buvo matyti du keliai - 
vienas į vakarus, kitas į rytus, - kurie, perkirtę priešais pilį 
nusidriekusį kalvagūbrį skirtinguose šonuose, vis artėjo ir 
artėjo vienas prie kito, kol galiausiai prie pat alėjos vartų 
susijungė. Visų žvilgsniai buvo nukreipti į vakarus, iš kur 
turėjo išryškėti pirmieji ženklai, rodą artėjant markizą: Ior- 
das saugotojas žiūrėjo nerimaudamas ir susirūpinęs, jo 
duktė -- iš pagarbos tėvui, o Ravensvudas -iš pagarbos duk- 
teriai, nors širdyje ir jausdamas nepasitenkinimą. 

Tų ženklų ilgai laukti neteko. Pirmiausia pasirodė 
baltai apsitaisę, su juodomis žokėjų kepurėmis ir ilgomis 
krivūlėmis rankose du bėgūnai. Jie buvo taip įgudę, jog, 
bėgdami priešaky karietos ir raitelių, visiškai nesunkiai 
išlaikė reikiamą, etiketo nustatytą distanciją. Jie artinosi 
vienodai linguojančia risčia, įrodydami, jog sugeba ne- 
pavargti vykdydami šią kvapą gniaužiančią pareigą. Tokie 
bėgūnai dažnai minimi senose pjesėse (nurodysiu kad ir 
Midltono* “Pasaulis išprotėjo, ponai''), be to, ir kai kurie 


Tomas Midltonas (1570-1627) - anglų dramaturgas. 

Škotijos senoliai prisimena tuos laikus, kai jie buvo 
neatskiriama iškilmingų išvykų palydos dalis. Po šitų 
blizgančių meteoritų, kurie skriejo it mirtino keršytojo gena- 
mi, slinko debesis, sukeltas raitelių, jojančių priešaky, iš 
šonų ir iš paskos markizo karietos. 

Tų laikų aukštuomenės privilegijos darė didžiulį 
įspūdį. Daugybė livrėjomis aprengtų tarnų, pompastiška 
išvyka, didinga, vos ne kariška ginkluotų vyrų laikysena - 
visa tai pakeldavo didikus gerokai virš paprastų lordų, 
keliaujančių tik su dviejų tarnų palyda, o pirklių bendrija 
galėjo sėkmingai tikėtis netrukus pamėgdžioti net paties 
karaliaus valstybinį ekipažą. Dabar viskas apsivertė kitaip. 
Štai kad ir aš, Piteris Patisonas, andai keliaudamas į 
Edinburgą, turėjau garbės pašto karietoje sėdėti surėmęs 
pečius, kaip sakoma, su vienu karalystės peru. Visai kitaip 
buvo tais laikais, apie kuriuos čia rašau, ir markizas, kurio 
taip ilgai buvo laukta veltui, dabar pasirodė taip iškilmin- 
gai, kaip ir derėjo senajai aristokratijai. Seras Viljamas bu- 
vo taip susidomėjęs atsivėrusiu reginiu ir taip susirūpi- 
nęs, kad nebūtų kas nors užmiršta rengiant sutikimo cerę- 
moniją, jog net neišgirdo, kaip sūnus Henris šūktelėjo: 

- Tėti, ten dar viena šešetu kinkyta karieta atvažiuo- 
ja iš rytų pusės. Ar ji taip pat priklauso markizui A***?7 

Tik tuomet, kai berniukas, timptelėjęs jį už ranko- 
vės, privertė pasidomėti, 


Jis nukreipė akis tenai ir tuoj išvydo 
siaubingą reginį. 


Iš tikrųjų, dar viena šešetu kinkyta karieta, lydima 
keturių raitų tarnų, lėkė nuo kalvos iš rytų pusės tokiu 
greičiu, kad sunku buvo pasakyti, katras iš ekipažų, be- 
siartinančių iš priešingų pusių, pirmas atsidurs prie vartų, 
esančių alėjos gale. Viena karieta buvo žalia, kita melsva, 
ir niekada nei žali, nei melsvi vežimai nesukeldavo to- 
kio sąmyšio Romos ar Konstantinopolio cirkuose, kokį su- 
kėlė šis netikėtas vaizdas lordo saugotojo širdyje. Visi pri- 

simename, koks siaubas apėmė mirštantį ištvirkėlį, kai jo 
bičiulis, norėdamas išmušti jam iš galvos įsikaltą mintį, jog 
tam tikru laiku jam pasirodanti šmėkla, pastatė priešais jį 
panašiai į tą šmėklą aprengtą žmogų. “Mon Dieu! - suri- 
ko amžinybėn iškeliaujantis nusidėjėlis, matyt, regėdamas 
abu vaiduoklius - tikrąjį ir tariamąjį. - // y en a deux!''* 

Lordas saugotojas nustebo nė kiek ne mažiau, 
išvydęs atvykstančias dvi karietas. Jis nujautė, jog turi įvykti 
kažkas baisaus. Tais laikais, kai griežtai buvo paisoma 
ceremonijų, joks kaimynas negalėjo pasirodyti jų nesi- 
laikydamas. Tikriausiai tai ledi Ašton, pamanė jis, ir neri- 
mastaudamas ėmė spėlioti, kokia dingstimi ji taip netikė- 
tai ir nieko nepranešusi grįžta. Jis jautėsi esąs “užklup- 
tas nusikaltimovietoje"'. Draugija, kurioje jis, savo nelaimei, 
bus užtiktas, be jokios abejonės, jai visiškai nepatiks. Serui 
Aštonui liko vienintelė viltis - pasikliauti žmonos orumu ir 
padorumu, kurie ir tegalėtų apsaugoti nuo viešo skanda- 
lo. Jis taip sutriko ir išsigando, jog užmiršo iš anksto ap- 
galvotą markizo sutikimo ceremonialą. 

Tokie būgštavimai apėmė netik serą Viljamą Ašto- 
ną. 

- Tai motina! Tai motina! - sušuko Liusi, išblyškusi 
it popierius, ir gniaužydama rankas pažvelgė į Ravensvu- 
dą. 

- Na, tai kas, jeigu ir ledi Ašton? - pusbalsiu paklau- 
sė mylimasis. - Ko čia taip nerimaujate? Man regis, kad 
namų šeimininkės sugrįžimas po tokios ilgos išvykos turėtų 
sukelti ne baimę ir nuliūdimą, o kitokius jausmus. 

- Jūs nepažįstate mano motinos, - atsakė panelė 
Ašton, dusdama iš siaubo. - Ką ji pasakys, išvydusi jus 
čia? 

- Matyt, aš per ilgai čia užsibuvau, - išdidžiai pareiš- 
kė Ravensvudas, - jei mano viešnagė gali pasirodyti ledi 
Ašton tokia smerktina. Mieloji Liusi, - tęsė jis švelnesniu 

balsu ir norėdamas ją padrąsinti, - jūs bijote ledi Ašton it 
mažas vaikas. Ji šeimos motina, aukštosios visuomenės 
dama, moteris, gerai pažįstanti pasaulį, žinanti, kokios jos 
pareigos vyrui ir jo svečiams. 

Liusi papurtė galvą ir tarsi bijodama, kad motina, 
būdama dar už pusės mylios nuo pilies, nepamatytų ir 
nepasmerktų jos elgesio, pasitraukė nuo Ravensvudo ir, 
įsikibusi broliui Henriui už parankės, perėjo į kitą terasos 
galą. Antspaudo saugotojas nuskuodė žemyn prie vartų, 
nepakvietęs Ravensvudo eiti kartu, taigi šis liko vienas 
terasoje, užmirštas ir tarsi atstumtas pilies šeimininkų. 

Toks elgesys negalėjo patikti jaunuoliui, kuris buvo 
lygiai toks pat išdidus, koks ir neturtingas, ir manė, jog, at- 
sisakydamas giliai įsišaknijusios nesantaikos ir priimda- 
mas sero Viljamo kvietimą, parodė pagarbą, bet pats jos 
nesulaukė. 

"Aš galiu atleisti Liusi, - mąstė jis, - ji dar jauna, 
baugšti ir jaučiasi kalta susižiedavusi su manimi be moti- 
nos sutikimo. Bet vis dėlto ji turėtų prisiminti, kam pasiža- 
dėjo, ir neturėtų leisti man įtarti, jog gėdijasi savo pasi- 
rinkimo. O antspaudo saugotojas, vos tik pamatęs Iedi 
Ašton karietą, prarado sveiką protą, pasitikėjimą savimi ir 
net pasikeitė iš veido. Pažiūrėsim, kuo viskas baigsis; jei 
pastebėsiu, jog esu nepageidaujamas svečias, tučtuojau iš 
Čia išvyksiu"' 

Apimtas tokių neramių minčių, Ravensvudas nulipo 
nuo terasos ir, nuėjęs į arklides, paprašė pabalnoti arklį, 
kad, reikalui esant, galėtų nedelsdamas išjoti. 

Tuo metu abiejų karietų, sukėlusių tokį sąmyšį pi- 
lyje, vežikai pastebėjo vienas kitą ir sumetė, jog, artėdami 
skirtingais keliais, jie susitiks toje pačioje vietoje - alėjos 
pradžioje. Ledi Ašton liepė vežikui ir foreiteriams spausti 
kuo greičiau, nes norėjo pasišnekėti su vyru dar prieš at- 
vykstant svečiams, kad ir kas jie tokie. Tuo tarpu markizo 
vadeliotojas, pamatęs savo varžovą paspartinus žingsnį ir 
nenorėdamas įžeisti nei savo paties, nei savo pono orumo, 
nusprendė, kaip ir dera tikram važiavimo meistrui ir seno- 

vės, ir dabartiniais laikais, laimėti pergalę. Lordas saugoto- 
jas dar labiau sumišo matydamas, kaip beveik nebelieka 
laiko apmąstymams, nes abu varžovai, išsproginę kits į kitą 
akis ir pliekdami botagais arklius, dardėjo nuo kalno kas- 
kart vis greičiau ir greičiau, o lydintieji raiteliai buvo privers- 
ti šuoliuoti. 

Vienintelė viltis išsigelbėti serui Viljamui buvo ga- 
limybė, jog karietos apsivers ir arba miledi, arba svečias 
'nusisuks sprandą. Negaliu tvirtinti jį puoselėjus tokį troški- 
mą, bet turiu pagrindo manyti, jog ir vienu, ir kitu atveju jis 
būtų neilgai gedėjęs. Bet ir ši viltis žuvo. Nors ledi Ašton 
nežinojo, kas yra baimė, bet greit suvokė, kaip juokinga 
lenktyniauti su aukštos kilmės svečiu, atvykstančiu į jos 
pačios pilį, todėl, artinantis prie vartų, įsakė vežikui sulėtinti 
greitį ir praleisti pirmyn nepažįstamojo ekipažą. Vežikas 
mielai įvykdė paliepimą, nurodytą pačiu laiku išgelbėti jo 
garbei, nes markizo arkliai buvo geresni arba bent jau 
žvalesni negu jo. Todėl jis sulėtino žingsnį, ir žalioji karieta 
su visa palyda viesulo greičiu įlėkė į alėją. Galionuotas 
markizo vadeliotojas, pamatęs, jog pas d'avance* užleista 
jam, taip pat ėmė važiuoti pamažiau, ir jo valdomas ekipa- 
žas, apsuptas didžiulės palydos, nuriedėjo guobomis ap- 
sodinta alėja, o ledi Ašton karieta, šiek tiek atitolusi, iš lė- 
to nulingavo pavymui. 

Priešais pilį, prie vartų, vedančių į vidinį kiemą, 
svečių laukė gerokai sutrikęs seras Viljamas Aštonas su 
jaunėliu sūnumi ir dukra, o kiek tolėliau stovėjo didžiulis 
būrys įvairiausio rango šeimynykščių, vieni buvo su liv- 
rėjomis, kiti - paprastais rūbais. Tais laikais Škotijos didikai 
ir bajorai laikydavo begalę tarnų: mokėti jiems reikėda- 
vo nebrangiai, nes žmonių, ieškančių darbo, buvo daugiau, 
nei galimybių jį suteikti. 

Zmonės, išmuštruoti taip, kaip seras Viljamas Ašto- 
nas, sugeba tvardytis ir greit susidoroja net su pačiomis 

nepalankiausiomis aptinkybėmis. Todėl išlipusį iš ekipa- 
žo markizą jis sutiko kuo mandagiausiai pasisveikinda- 
mas, ir, nuvedęs į didžiąją menę, pareiškė viliąsis, jog ke- 
lionė buvo maloni. Markizas buvo augalotas, gražaus stoto 
vyras, mąslaus ir protingo veido. Akyse, kuriose andai 
švietė jaunatvės žvalumas, dabar degė garbėtroškos ugnis. 
Veido išraiška buvo drąsi ir išdidi, tačiau šiek tiek ją sušvel- 
nino įprotis būti atsargiam ir troškimas įgyti populiarumo, o 
tai visiškai natūralu politinės partijos vadovui. Jis maloniai 
atsakinėjo į malonius lordo saugotojo klausimus ir.pagal 
visas etiketo taisykles pasisveikino su panele Ašton. At- 
likdamas pristatymo ceremoniją, lordas saugotojas išsi- 
davė, kuo iš tikrųjų buvo užimtos jo mintys, pavadindamas 
dukterį - “mano žmona, ledi Ašton"' 

Liusi paraudo. Markizas nustebo, matydamas tokią 
jauną pilies šeimininkę, o lordas saugotojas vargais nega- 
lais teįstengė paaiškinti: 

- Atleiskite, milorde, aš norėjau pasakyti: mano 
duktė. Reikalas tas, kad aš, pamatęs ledi Ašton karietą 
įvažiuojant į alėją paskui jūsų šviesybės ekipažą... 

- Nereikia atsiprašinėti, milorde, - nuramino aukšta- 
sis svečias, - paskubėkite sutikti miledi, o aš tuo tarpu ar- 
timiau susipažinsiu su panele Ašton. Man nemalonu, jog 
mano tarnai aplenkė šeimininkę prie jos pačios namų var- 
tų, bet, kaip jūsų malonybei žinoma, aš maniau ledi Ašton 
vis dar tebesant pietuose. Malonėkite nepaisyti ceremoni- 
jų ir skubėkite jos pasitikti. 

Šito kaip tik ir geidavo lordas saugotojas ir 
nedelsdamas pasinaudojo jo šviesybės maloniu pasiūly- 
mu. Jis vylėsi, jog ledi Ašton, išliejusi pirmą pyktį ant jo 
galvos, šiek tiek apsiramins ir teiksis sutikti nelauktus 
svečius, išlaikydama bent būtiniausią padorumą. Taigi 
karietai sustojus pats paslaugiausias vyras ištiesė ranką, 
norėdamas padėti ledi Ašton išlipti. Toji nė nežvilgtelėjusi 
atstūmė jo ranką ir paprašė jai patarnauti kapitoną Krai- 
gengeltą, kuris, kelionėje ją lydėjęs kaip cavaliėre serven- 

te *, dabar stovėjo šalia karietos, pasikišęs savo galionuo- 
tą skrybėlę po pažastimi. Pasiremdama į šitos garbingos 
personos ranką, ledi Ašton nužingsniavo per kiemą, pakeliui 
šį bei tą nurodinėdama tarnams, bet nė žodžio neištarusi 
serui Viljamui, veltui besistengiančiam atkreipti į save jos 
dėmesį. Lordas saugotojas greičiau vilkosi iš paskos nei 
atlydėjo savo žmoną į menę, kur rado markizą, besišne- 
kučiuojantį su Ravensvudu; Liusi, pasinaudodama pirma 
proga, kažkur paspruko. Visi, išskyrus markizą, buvo gero- 
kai sumišę; net Kraigengeltas, nors ir garsėjantis akiplėšiš- 
kumu, neįstengė nuslėpti išsigandęs Ravensvudo. Visi kiti 
buvotiesiog priblokšti aplinkybių, kurios taip netikėtai susi- 
klostė. + | 

Nesulaukęs, kol seras Vilijamas Aštonas pristatys įj 
žmonai, markizas nusprendė pats tai padaryti. 

- Lordas saugotojas, - tarė jis, nusilenkdamas ledi 
Ašton, - ką tik supažindimo mane su savo dukterimi, pa- 
vadindamas ją žmona. Jis visiškai galėtų pristatyti ledi 
Ašton kaip savo dukterį. Jūs beveik nepasikeitėte per tuos 
keletą metų nuo to karto, kai paskutinįsyk buvome susiti- 
kę. Ar leisite senam pažjstamui pasinaudoti svečio teise? 

Taip galantiškai pasveikinęs ledi Ašton, markizas 
nesitikėjo sulaukti atkirčio, ir, kiek luktelėjęs, tęsė: 

- Aš atvykau, ledi Ašton, kaip taikdarys, todėl 
prašyčiau leisti man pristatyti jūsų maloniam dėmesiui sa- 
vo giminaitį, jaunąjį Ravensvudą. 

Ledi Ašton nebeliko nieko kaip tik tūptelėti, bet ji 
tai padarė taip išdidžiai ir su tokia panieka, kad jos reveran- 
sas reiškė greičiau atkirtį, o ne sutikimą. Ravensvudui taip 
pat neliko nieko, kaip nulenkti galvą taip, kad už panieką 
būtų atsilyginta panieka. 

- Leiskite man, - kreipėsi ji į markizą, - pristatyti jūsų 
šveisybei savo draugą. 

Kraigengeltas įžūliai ir familiariai, nors kai kurie jo 
vienminčiai pasakytų mikliai, nusilenkė markizui, nubrėž- 

damas ore didžiulį ratą auksu galionuota skrybėle. Ledi 
Ašton pasisuko į vyrą. 

- Sere Viljamai, - tarė ji, pirmąsyk kreipdamasi į jį, - 
Per tą laiką, kai buvom išsiskyrę, jūs ir aš įsigijome naujų 
pažįstamų. Leiskite jums pristatyti vieną iš tų, su kuriuo 
susipažinau aš - kapitoną Kraigengeltą. 

Kraigengeltas vėl nusilenkė ir vėl nubrėžė ratą ga- 
lionuota skrybėle. Lordas saugotojas atsakė į sveikinimą, 
ničnieko neišsiduodamas apie ankstesnę pažintį ir steng- 
damasis parodyti trokštąs, jog tarp abiejų partijų įsivyrautų 
taika ir savitarpio supratimas. 

- Leiskite supažindinti jus su ponu Ravensvudu, - 
tarė jis Kraigengeltui, toliau vykdydamas taikdario misi- 
Ją. 

Bet Ravensvudas išsitiesė visu savo ūgiu ir, nė 
nepažvelgęs į jam pristatomo asmens pusę, atsakė pa- 
keltu balsu: 

- Mudu su kapitonu Kraigengeltu jau seniai pažįs- 
tami. 

- Seniai... seniai... - tarytum aidas dusliu balsu 
atsiliepė kapitonas. Jis vėl nubrėžė ratą skrybėle, tik Šį- 
syk kur kas mažesnį negu tie, kuriais taip širdingai pager- 
bė markizą ir lordą saugotoją. 

Tą akimirką į menę įžengė Lokhardas, lydimas tri- 
jų tarnų, nešančių vyną ir užkandžius, kurie pagal to meto 
paprotį būdavo pateikiami prieš pietus apetitui sužadin- 
ti. Vos tik jie buvo pasiūlyti svečiams, ledi Ašton atsipra- 
šė ir išsivedė vyrą kelioms minutėms aptarti kai kurių 
svarbių reikalų. Markizas, savaime aišku, paprašė ledi Aš- 
ton nė kiek nesivaržyti, o Kraigengeltas, paskubomis iš- 
maukęs du stiklus gaivaus kanariškojo, išdulkėjo laukan, 
nejausdamas didelio noro pasilikti su markizu A*** ir ponu 
Ravensvudu: pirmasis jam kėlė moralinę baimę, o antrasis 
- tiesiog tizinį pasibaisėjimą. Kapitonas teisinosi turįs bū- 
tinai skubėti pasižiūrėti savo arklio ir daiktų, nors ledi Aš- 
ton buvo prisąkiusi Lokhardui pasirūpinti, kad kapitonui 
Kraigengeltui būtų skirtas ypatingas dėmesys ir jam čia 

nieko netruktų. Taigi markizas ir jaunasis Ravensvudas liko 
dviese ir galėjo pasidalyti mintimis apie tai, kaip jie buvo 
sutikti. Tuo tarpu ledi Ašton nudrožė į savo pusę, o lordas 
saugotojas nusekė iš paskos tarsi nuteistas prasikaltėlis. 

Vos tik sutuoktiniai įžengė į miegamąjį, miledi davė 
valią nežabotam pykčiui, kurį ji dėl akių vargais negalais 
tramdė. Įleidusi vidun sunerimusį lordą saugotoją, ji užraki- 
no duris, ištraukė raktą, atgręžė į vyrą vis dar nepraradu- 
sį išdidaus žavesio veidą ir, žaižaruodama sklidinomis ryž- 
to ir pagiežos akimis, užsipuolė suglumusį serą Viljamą 
tokiais žodžiais: 

s Aš nė kiek nesistebiu, milorde, kad man nesant 
jūs teikėtės užmegzti tokias pažintis, kurios, beje, visiškai 
dera su jūsų kilme ir išsilavinimu. Tikėdamasi ko nors 
kito, aš labai klydau ir todėl nusipelniau mane ištikusio 
nusivylimo. 

- Brangioji ledi Ašton, brangioji Eleonora, - teisinosi 
lordas saugotojas, - paklausykite proto balso, ir aš jums 
įrodysiu, jog atsižvelgiau ir į garbę, ir į orumą bei į savo 
šeimos interesus. 

- O taip, puikiai sugebate atsižvelgti į savo šeimos 
interesus, - atšovė įširdusi ledi Ašton. - Net sugebate ginti 
savo šeimos garbę ir orumą, jeigu apskritai reikia ją ginti. 
Tačiau kadangi mano šeimos garbė neišardomai suriz- 
gusi su jūsų, tai būkit malonus ir leiskit man pačiai ja pa- 
sirūpinti. 

- Ko jūs norite, ledi Ašton? - paklausė vyras. - Kuo 
jūs taip nepatenkinta? Kodėl, vos tik sugrįžusi po to- 
kios ilgos išvykos, mane taip užpuolate? 

- Paklauskit savo sąžinės, sere Viliamai, kas pa- 


dėl jūs, kiek man žinoma, nutarėte išleisti savo vienintelę 
dukterį už to nusigyvenusio jakobito, kuris, be to, dar ir 
užkietėjęs jūsų giminės priešas. 

- Ką gi aš, sveiko proto ir elementaraus mandagu- 
mo vardu, turėjau veikti, madam? - paklausė vyras. - Argi 
aš, nepaisydamas įprastinio padorumo, turėjau rytojaus 

dieną išvaryti iš namų jaunuolį, išgelbėjusį man ir mano 
dukrai gyvybę. 

- Išgelbėjusį gyvybę? Girdėjau tą istoriją, - atkirto 
miledi. - Lordas saugotojas išsigando žalos karvės, o ją 
nugalabijusį berną palaikė Gajumi iš Voriko*. Greit kiekvie- 
nas Hadingtono mėsininkas turės tokią pat teisę į jūsų 
vaišingumą. 

- Ledi Ašton, - vapčiojo antspaudo saugotojas, - tai 
nepakenčiama... Juolab kad aš visomis išgalėmis sten- 
giuosi jus nuraminti... Tik pasakykit, ko jūs norite. 

- Nueikite pas savo svečius, - pareiškė valdingoji 
dama, - atsiprašykite Ravensvudą ir pasakykit, jog, atvy- 
kus kapitonui Kraigengeltui ir kitiems mūsų bičiuliams, ne- 
begalite leisti iam ilgiau pasilikti pilyje. Aš iš tiesų laukiu 
pono Heistono Baklo. 

- Dėl Dievo meilės, madam! - sušuko vyras. - Kad 
Ravensvudas užleistų vietą Kraigengeltui, tam prasilošu- 
siam šnipui! Aš vos ištvėriau neišgrūdęs to tipo iš pilies, 
ir, tiesą sakant, labai nustebau, pamatęs jį jūsų palydoje. 

- Jeigu jis atsidūrė mano palydoje, - atsakė ro- 
miausioji gyvenimo draugė, - vadinas, nėra reikalo abejoti 
jo padorumu. O su Ravensvudu reikėtų pasielgti taip, 
kaip - aš tai tikrai Žinau - jis pasielgė su vienu mano ger- 
biamu draugu, prieš kiek laiko, savo nelaimei, buvusiu jo 
svečiu. Taigi apsispręskite: jei Ravensvudas neišvyks, tuo- 
met išvyksiu aš. 

Nusiminęs ir susijaudinęs seras Viljamas Aštonas 
kurį laiką Žingsniavo ten ir atgal po kambarį; baimė, gėda ir 
pyktis jame grūmėsi su pripratimu visada paklusti žmonai. 
Galiausiai, kaip paprastai tokiomis aplinkybėmis pasielgia 
bailiai, jis nusprendė laikytis mezzo termine, tai yra aukso 
vidurio. 

- Pasakysiu jums atvirai, jog negaliu ir nenoriu 
pasielgti su ponu Ravensvudu taip nemandagiai, kaip siū- 

lote jūs; jis to nenusipelnė. Jei norite būti tokia neprotin- 
ga ir įžeisti didiką savo namuose, aš negaliu to uždraus- 
ti. Bet aš neketinu būti tokio absurdiško poelgio įrankiu. 

- Neketinate? 

- Ne, prisiekiu dangumi, madam! - atsakė seras 
Aštonas. - Aš galiu įvykdyti viską, kas neprieštarauja įpras- 
tiniam padorumui, tarkim - po truputį nutraukti pažintį su 
juo, ar panašiai. Bet išvaryti jį iš pilies - ne, su tuo aš negaliu 
ir nenoriu sutikti. 

- Vadinas, ginti šeimos garbę ir šį kartą, kaip daž- 
niausiai būdavo ir anksčiau, teks man, - pareiškė ledi Aš- 
ton. 

Ji atsisėdo prie stalo ir paskubomis brūkštelėjo 
keletą eilučių. Lordas saugotojas dar sykį bandė perspėti 
žmoną, kad nežengtų tokio neapgalvoto žingsnio, bet ji 
pravėrė duris ir pakvietė kameristę iš gretimo kambario. 

- Pagalvokit, ką darote, ledi Ašton. Tas jaunuolis 
taps jūsų mirtinu priešu ir suras priemonių, kaip mums 
pakenkti. 

- Ar jums teko girdėti, kad Duglasas bijotų priešo? 
- niekinamai atšovė ledi Ašton. 

- Neteko, bet Ravensvudas toks išdidus ir kerštin- 
gas, kaip šimtas Duglasų kartu paėmus ir priedo dar šimtas 
velnių. Palaukite nors ligi ryt ryto. 

- Nelauksiu nė valandėlės, - pareiškė ledi Ašton. - 
Ponia Patulo, nuneškite šitą laiškelį jaunajam Ravensvu- 
dui. 

- Ponui Ravensvudui, madam? - pasitikrino ponia 
Patulo. 

- Taip, ponui Ravensvudui, jeigu taip norite. 

- Aš nusiplaunu rankas, - tarė antspaudo saugoto- 
jas. - Eisiu į sodą pažiūrėti, ar Džardinas parinko vaisių 
desertui. 

- Eikite, - pasakė ledi Ašton, palydėdama jį begali- 
nės neapykantos kupinu žvilgsniu. - Dėkokit Dievui, kad 
namuose lieka žmogus, galįs taip apginti šeimos garbę, 
kaip jūs rūpintis obuoliais ir kriaušėmis. 

Lordas saugotojas užtruko sode ilgėliau, norė- 
damas palaukti, kol ledi Ašton išsiputos ir kol atvės bent jau 
pirmasis Ravensvudo įtūžis. Grįžęs į menę, jis rado mar- 
kizą A***, kažką nurodinėjantį savo tarnams. Jis buvo la- 
bai įpykęs ir, serui Viljamui pradėjus atsiprašinėti už tai, 
kad palikęs jo šviesybę vieną, nutraukė įį: 

- Manau, sere Viliamai, jums žinomas tas keistas 
raštelis, kurį jūsų Žmona parašė mano giminaičiui Ra- 
vensvudui, - markizas ypač pabrėžė žodį '' mano", - todėl 
tikriausiai nenustebsite išgirdęs, jog aš rengiuosi atsisvei- 
kinti. Mano giminaitis jau išvyko, manydarnas nesant rei- 
kalo su jumis atsisveikinti, nes šis negirdėtas įžeidimas pa- 
naikino visą jūsų vaišingumą. 

- Tikinu, milorde, - tvirtino seras Viljamas, imda- 
mas iš markizo ledi Ašton raštelį, - jog man nežinomas to 
laiškelio turinys. Aš tik žinau, jog ledi Ašton yra ūmaus bū- 
do ir nusistačiusi prieš Ravensvudą. Nuoširdžiai apgai- 
lestauju, jeigu jinai įžeidė jūsų giminaitį arba jeigu jis 
įsižeidė. Tačiau viliuosi, jūsų šviesybė suprantate, jog da- 
ma... 

- „„„Turėtų elgtis su aukšto rango asmenimis taip, 
kaip pridera damai, - pabaigė už jį markizas. 

- Žinoma, milorde, - sutiko vargšas antspaudo sau- 
gotojas. - Bet ledi Ašton yra moteris... 

- Ir todėl, man regis, - vėl pertarė jį markizas, - turė- 
tų Žinoti jos aukštą padėtį atitinkančias prievoles. Bet štai 
ji ateina, ir aš iš jos pačios lūpų sužinosiu, kas paskatino 
ją taip nežmoniškai ir netikėtai įžeisti mano giminaitį. Juk 
ir jis, ir aš esame jos šviesybės svečiai. 

Tą akimirką iš tiesų į menę įžengė Iedi Ašton. Nei 
ginčas su seru Viljamu, nei po to įvykęs pokalbis su 
dukterimi nesukliudė jai deramai pasirūpinti tualetu. Ji bu- 
vo su itin puošnia baline suknia, o jos veido išraiška bei 
laikysena atrodė tokia didinga, kaip ir visų aukštuome- 
nės damų panašiomis aplinkybėmis. 

Markizas išdidžiai nusilenkė, o ji pasisveikino ne 
mažiau arogantiškai ir santūriai. Tuomet, paėmęs iš gleb- 

nios sero Viljamo rankos raštelį, kurį buvo jam prieš valan- 
dėlę įteikęs, prisiartino prie ledi Ašton ir jau buvo beprave- 
riąs burną, bet ji perspėjo: 

- Matau, milorde, jog norite pradėti nemalonią šne- 
ką. Didžiai apgailestauju, kad toks pokalbis, tegu ir neil- 
gam, sutrukdys jūsų šviesybei skirtą iškilmingą sutikimą. 
Bet ką padarysi. Ponas Edgaras Ravensvudas, kuriam pa- 
rašiau šį raštelį, piktnaudžiaudamas mūsų šeimos vai- 
šingumu ir sero Viljamo Aštono. patiklumu, prisiviliojo jau- 
ną -merginą susižadėti su juo be tėvų sutikimo, o tėvai to- 
kio sutikimo niekada nedavė ir neduos. 

Abu ponai atsakė kartu. 

- Mano giminaitis to negalėjo... - pareiškė marki- 
zas. 

- Esu įsitikinęs, jog mano duktė Liusi tuo labiau ne- 
galėjo... - tvirtino lordas saugotojas. 

Ledi Ašton nutraukė juos abu: 

- Jūsų giminaitis, milorde, jei ponas Ravensvudas 
iš tiesų turi garbės juo būti, bandė slapta užkariauti jau- 
nos ir nepatyrusios mergaitės širdį. O jūsų duktė, sere 
Viliamai Aštonai, būdama pakankamai naivi, neapgalvo- 
tai teikė per daug vilčių visiškai netinkamam gerbėjui. 

- Manyčiau, madam, - netekęs kantrybės ir nebe- 
sitvardydamas atrėžė lordas saugotojas, - jums verčiau rei- 
kėjo ir šitą šeimos paslaptį pasilikti sau pačiai, jeigu nie- 
ko daugiau negalėjote pasakyti. 

- Atleiskite, sere Viljamai, - ramiai tarė ledi Ašton, - 
bet garbusis markizas turi teisę žinoti, kodėl aš taip pasiel- 
giau su tuo ponu, kurį jis vadina savo giminaičiu. š 

To poelgio priežastis, - sumurmėjo lordas sau- 
gotojas, jeigu ji iš viso yra, atsirado vėliau. Neabejoju, 
jog, rašydama laiškelį Ravensvudui, ji dar nieko nežinojo. 

- Aš pirmąsyk apie tai girdžiu, - pasakė markizas. - 
Tačiau, jeigu jau miledi užkliudė tokį delikatų klausimą, 
tai leiskite man pasakyti, jog, atsižvelgiant į mano giminai- 
čio kilmę ir padėtį, jums derėjo kantriai jį išklausyti ir man- 

dagiai atmesti jo prašymą - net jeigu jis išdrįso nukreipti 
savo žvilgsnį į sero Viljamo Aštono dukterį. 

- Neužmirškite, milorde, kokios giminės kraujas iš 
motinos pusės teka panelės Liusi gyslomis, - atkirto ledi 
Ašton. 

- Aš gerai žinau jūsų šeimos kilmę, pareiškė 
markizas. - Jūs esate kilusi iš jaunesniosios Angusų gimi- 
nės atšakos. Prašau man atleisti, miledi, bet jūs turėtumėte 
neužmiršti, jog Ravensvudai yra triskart tuokęsi su pagrin- 
dinės atšakos nariais. Ak; madam, aš puikiai žinau, koks 
reikalas... Sunku pergalėti įsisenėjusius prietarus, todėl 
noriu atsižvelgti į šią aplinkybę... Aš nėbūčiau leidęs savo, 
giminaičiui vienam, taip gėdingai išvarytam, palikti šiuos 
namus, jei nebūčiau turėjęs vilties jus sutaikinti. Net ir da- 
bar nenorėčiau išvykti susipykęs, todėl pasiliksiu ligi pa- 
vakarės, otuomet pasivysiu Ravensvudą, su kuriuo susitik- 
sime už keleto mylių nuo čia. Taigi pašnekėkim apie viską 
ramiau. 

- Šito aš kaip tik ir geidžiu, milorde! - pasiskubino 
įsiterpti seras Viliamas Aštonas. - Ledi Ašton, juk mes 
neleisim, kad milordas A*** paliktų mūsų namus įskaudin- 
ta širdimi. Turim įtikinti jį pasilikti pietums. 

- Jei markizas sutiks būti mūsų svečias, - pritarė Ie- 
di Ašton, - tuomet pilis ir viskas, ką turime, - jo paslau- 
goms. O dėl tolesnio pokalbio šia nemalonia tema... / 

- Atleiskit, mieloji ponia, - pertarė ją markizas, - 
bet negalima skubotai spręsti tokių svarbių reikalų. Antai 
atvyksta ir daugiau svečių. O kadangi turėjau laimės at- 
naujinti pažintį su ledi Ašton, tai viliuosi, ji neleis man dėl 
kažkokio nemalonaus pokalbio rizikuoti tuo, ką taip labai 
vertinu. Šiaip ar taip; verčiau pirma pašnekėkime apie ma- 
lonesnius dalykus. 

Ledi Ašton nusišypsojo, tūptelėjo ir ištiesė ranką 
markizui, O šis ją nuvedė į valgomąjį, galantiškai laiky- 
damasis to meto etiketo, neleidžiančio svečiui paimti šei- 
mininkės už parankės, kaip elgiasi kaimiečiai per šven- 
tes. į 

Čia jie rado Baklą, Kraigengeltą ir keletą kaimy- 
nų, iš anksto lordo saugotojo pakviestų sutikti markizo 
A***. Panelės Ašton vieta prie stalo liko tuščia, nes ji 
atsiprašė - esą šiek tiek sunegalavusi. Pietūs buvo nepa- 
prastai ištaigingi ir užsitęsė ligi vėlumos. 


XXIII skyrius 


Sunki lemtis ištiko tėvą, 

O man bus dar sunkiau; 
Jis draugą tremtyje turėjo, 

Aš vienišas likau. 


Voleris* 


Neaprašinėsiu pasipiktinimo ir nuoskaudos, kurią 
jautė Ravensvudas, palikęs kadaise jo protėviams pri- 
klausiusius rūmus. Ledi Ašton raštelio turinys buvo toks, 
jog jam buvo neįmanoma (nebent būtų stokojęs išdidumo, 
kurio, beje, turėjo su kaupu) bent valandėlę ilgiau pasilik- 
ti jų pastogėje. Nors markizas taip pat buvo įžeistas, bet 
jis pasiliko, vis dar vildamasis sutaikinti priešininkus. To- 
dėl leido savo giminaičiui iškeliauti vienam, prašydamas jį 
palaukti “Lapės urve“, nedidelėje smuklėje, esančioje, 
kaip malonus skaitytojas tikriausiai prisimena, pusiaukelė- 
je tarp Ravensvudo pilies ir “Vilko uolos", apie penketą 
mylių nuo vienos ir nuo kitos vietos. Ten markizas žadėjo 
susitikti su jaunuoju Ravensvudu arba tą patį vakarą, arba 
kitą rytą. Žinoma, jis būtų taip pat nedelsdamas išvykęs, 
tačiau norėjo bent šiek tiek pasinaudoti proga, kurią teikė 
apsilankymas pas lordą saugotoją. Ir Ravensvudas, net 
apimtas įniršio, nenorėjo užkirsti kelio susitaikymui, pa- 
sikliaudamas sero Viljamo Aštono palankumu ir savo kil- 
mingojo giminaičio tarpininkavimu. Tačiau pats išjojo ne- 
delsdamas nė valandėlės ir kur kas toliau, nei reikėjo. 

Paspaudęs žirgą pentinais, jis nušuoliavo parko 
alėja, tarsi greitas jojimas būtų galėjęs numalšinti jį užplū- 

dusių jausmų audrą. Bet kai kelias pasidarė mažiau pra- 
mintas ir nuošalesnis, kai pilies kuorai pasislėpė už me- 
džių, jis pamažėle sulėtino žingsnį ir paskendo skaus- 
minguose apmąstymuose, kurių taip ir neįstengė nuslopin- 
ti. Takas, kuriuo jis jojo, vedė į Undinės šaltinį, o iš ten į 
Alisos trobelę, ir Edgaras norom nenorom prisiminė, jog 
pirmoji vieta jam lemtinga, o antrosios gyventoja jau sykį įį 
įspėjo. 

"Seni padavimai sako tiesą, - mąstė jis. - Undinės 
šaltinis iš tiesų tapo paskutinio Ravensvudų palikuonio ne- 
apgalvoto poelgio liudytoju. Alisa buvo teisi. Ji numatė 
padėtį, kurioje dabar atsidūriau, tikriau sakant, esu kur kas 
labiau pažemintas. Ne tik netapau giminaičiu ir sąjunginin- 
ku Žmogaus, sužlugdžiusio mano giminę, bet esu ap- 
gailėtinas nevykėlis, geidęs būti parankiniu, o dabar gėdin- 
gai atstumtas...'' 

Esame įpareigoti papasakoti šią istoriją taip, kaip 
patys girdėjome; atsižvelgiant į tolimus laikus ir polinkius 
tų, kurie ją perdavė iš lūpų į lūpas, ši istorija nebūtų ško- 
tiška, jei joje neatsispindėtų škotų prietarai. Pasakojama, 
jog, besiartinant Ravensvudui prie vienišojo šaltinio, įvyko 
toks keistas nutikimas: jo arklys, ligi tol žingsniavęs lėtai, 
ramiai ir vienodai, staiga suprunkštė, atsistojo piestu ir, 
nors paspaustas pentinais, nebenorėjo žengti nė žingsnio 
toliau, tarsi būtų pastebėjęs kažką baisaus. Pažvelgęs šal- 
tinio link, Ravensvudas išvydo moterį su baltu arba, grei- 
čiau, pilkšvu apsiaustu, sėdinčią toje pačioje vietoje, kur 
sėdėjo Liusi Ašton, klausydama lemtingojo meilės prisi- 
pažinimo. Pirmiausia jam dingtelėjo, kad ji, nujausdama, 
kuriuo keliu jis jos, atskubėjo į šią nuošalią jųdviejų susiti- 
kimo vietą pasidalyti sielvartu su mylimuoju ir atsisveikinti 
su juo. Tuo įsitikinęs, jis nušoko nuo žirgo, pririšo jį prie 
medžio ir nuskubėjo prie šaltinio, pašnabždomis ištarda- 
mas: 

- Panele Ašton! Liusi! 

Jam pašaukus, moteris atsigręžė, ir, didžiai nu- 
stebęs, Rc 'ensvudas išvydo ne Liusi Ašton, o aklosios 

Alisos veidą. Keistas jos apdaras, panašesnis į drobulę 
nei į moterišką suknelę, stambesnė, negu iš tikrųjų bu- 
vo, figūra, o ypač ta aplinkybė, kad akla, ligota, bejė- 
gė senutė atsidūrė vienut viena toli (atsižvelgiant į jos ne- 
galias) nuo savo būsto - visa tai kėlė ne tik Ravensvudo 
nuostabą, bet ir baimę. Jam artinantis senutė lėtai atsisto- 
jo, ištiesė sudžiūvusią ranką, tarsi liepdama jam nesiartin- 
ti, o jos suvytusios lūpos visą laiką krutėjo, nors jokio gar- 
so nebuvo girdėti. Ravensvudas stabtelėjo ir, kiek palau- 
kęs, vėl žengė jos link. Tuomet Alisa - o gal tai buvo jos 
šmėkla - atgręžusi veidą į jį, atsitraukė arba, greičiau, 
nušliaužė gilyn į tankumyną. Netrukus ji pasislėpė už me- 
džių, o Ravensvudas, apstulbintas minties, jog regėtoji 
būtybė buvo rie iš šio pasaulio, stovėjo kaip įbestas toje 
vietoje, iš kurios paskutinįsyk ją matė. Pagaliau, sutelkęs 
visą drąsą, jis prisiartino prie tos vietos, kur ką tik sėdėjo 
šmėkla; nei žolė aplink nebuvo išmindžiota, nei kokių nors 
kitokių Žymių, rodančių, jog čia būta gyvo Žmogaus. 

Apimtas tokių neramių minčių ir miglotų nuojautų, 
pabudusių sieloje žmogaus, susidūrusio su protu nepa- 
aiškinamais antgamtiniais reiškiniais, Ravensvudas grįžo 
prie savo žirgo ir vis žvilgčiojo atgal, tarsi tikėdamas, jog 
regėjimas vėl pasirodys. Tačiau šmėkla, ar tai buvo tikra 
pamėklė, ar tik jo įkaitusios ir sudirgintos vaizduotės kūri- 
nys, daugiau nebesugrįžo. Zirgas buvo apsipylęs prakaitu 
ir visas drebėjo, tarsi apimtas siaubo, kurį net ir gyvu- 
liams, kaip sakoma, sukelia pasirodžiusios antgamtinės 
būtybės. Ravensvudas sėdo į balną ir leidosi joti Žingine, 
kartais paglostydamas savo ristūną, kuris visą laiką krūp- 
čiojo, tarsi baimindamasis, jog už kiekvieno posūkio vėl ga- 
li pasirodyti koks nors vaiduoklis. Valandėlę pamąstęs, 
raitelis nusprendė išsiaiškinti, kas įvyko. 

"Nejau akys mane apgavo? - tarė jis pats sau. 
Bet juk tai tęsėsi gana ilgai. O gal Alisa tik dedasi esan- 
ti ligota, norėdama sužadinti užuojautą? Bet, kita vertus, ji 
judėjo kažkaip nenatūraliai, visiškai ne taip, kaip gyvas 
Žmogus. Nejau turiu patikėti gandais, jog nelaimingoji mo- 

teriškė yra padariusi sandėrį su piktąja dvasia? Aš priva- 
lau tai ištirti! Negaliu leisti, kad mane apgautų mano paties 
akys" 

Apimtas tokių dvejonių, Ravensvudas prijojo prie 
Alisos sodo vartelių. Ant suolelio po svyruokliu beržu ji 
nesėdėjo, nors diena buvo graži, aukštai danguje spindėjo 
saulė. Priėjęs prie lūšnelės, išgirdo moters raudojimą ir 
aimanavimą. Pabeldė į duris, bet niekas neatsakė, todėl, 
mažumą palaukęs, pakėlė sklendę ir įžengė vidun.  :ie- 
sų tai buvo vienatvės ir sielvarto būstas. Ant vargano pa- 
talo gulėjo mirusi paskutinė Ravensvudų dvaro samdinė, 
ligi šiolei tebegyvenusi jo giminės valdose. Alisos gyvybė 
buvo ką tik užgesusi, ir mergaičiukė, ją slaugiusi ligi pat 
mirties, laužė rankas ir raudojo prie savo šeimininkės 
palaikų, apimta vaikiškos baimės ir sielvarto. 

Jaunajam Ravensvudui buvo nelengva guostivarg- 
šelę, juolab kad, taip staiga pasirodydamas, jis dar Ia- 
biau ją išgąsdiho. Kai pagaliau mergaitė šiek tiek aprimo, 
pirmieji jos žodžiai buvo: 'Jūs atvykote per vėlai' 
Pasiteiravęs, ką tai galėtų reikšti, jis sužinojo, kad, pajutu- 
si artėjančią mirtį, velionė paprašė kažkokį kaimietį nusi- 
gauti į pilį ir paprašyti poną Ravensvudą atvykti pas ją ir 
didžiai nekantraudama laukė jo. Tačiau varguolių pasiuntiniai 
lėti ir nerangūs. Žmogelis atvėžlino į pilį, kai Ravensvudo 
ten jau nebebuvo. Užuot kuo skubiausiai grįžęs į Alisos 
trobelę, jis dar kokią valandą sukiojosi tarp atvykėlių paly- 
dos. Tuo tarpu, stiprėjant kūno kančioms, kaskart didė- 
jo mirštančiosios susirūpinimas, ir, pasak Beibi, vieninte- 
lės jos slaugės, "Alisa karštai meldėsi, kad galėtų dar kar- 
tą pamatyti savo pono sūnų ir vėl jį įspėti". Ji mirė, kai toli- 
mo kaimelio laikrodis išmušė pirmą valandą. Ravensvu- 
dą nukrėtė šiurpulys prisiminus, kad jis girdėjo varpų dū- 
žius miške prieš pat pasirodant - dabar jis tuo ne' >abe- 
jojo - mMirusiosios vėlei. 

Iš pagarbos velionei ir iš gailesčio išsigandusiai 
slaugei Ravensvudas nusprendė išvaduoti ją iš šios ne- 
malonios padėties. Iš mergaitės sužinojo, kad mirusioji 

geidavo būti palaidota nuošaliose kapinaitėse netoli "La- 
pės urvo" smuklės, žmonių vadinamose Dykra, kur palai- 
doti kai kurie Ravensvudai ir daugybė jų vasalų. Jaunuolis 
manė, jog būtina įvykdyti velionės pageidavimą, nes Škoti- 
joje tebegyvavo paprotys tarnus laidoti kartu su jų šeimi- 
ninkais. Todėl jis pasiuntė Beibi į gretimą kaimą pakviesti 
keleto moterų padėti aprengti mirusiąją, patikindamas, jog 
per tą laiką niekur neatsitrauksiąs nuo josios palaikų: 
Škotijoje, kaip ir kadaise Tesalijoje, buvo laikoma didžiule 
nepagarba palikti velionį vieną. 

Taigi apie ketvirtį valandos, o gal ir kiek ilgėliau, 
Ravensvudas liko vienut vienas prie palaikų tos, kurios 
vėlė - jeigu akys jo neapgavo - visai neseniai buvo jam 
pasirodžiusi. Nors buvo ir labai drąsus, bet vis dėlto jį stip- 
riai sukrėtė tokių keistų aplinkybių sutapimas. 

“Mirdama ji trokšte troško pamatyti mane, - mąstė 
jis. - Nejau karštas noras, išreikštas paskutinę gyvenimo va- 
landėlę, gali įveikti mirtį ir, pralaužęs pomirtinio pasaulio 
užtvaras, parodyti mums jo gyventojus žemiškuoju pavida- 
lu? Ir kodėl aš galėjau matyti šmėklą, bet negirdėjau, ką ji 
šnekėjo? Kodėl buvo sulaužyti gamtos dėsniai, o to pa- 
sirodymo tikslas taip ir liko neaiškus? Visa tai beprasmiai 
klausimai, ir tik mirtis, kuri ir mane pavers tokia išsekusia, 
sustingusia būtybe, galbūt į juos atsakys" 

Nebegalėdamas ilgiau žiūrėti į mirusiosios veidą, 
Ravensvudas užklojo jį drobule. Paskui atsisėdo į jo gimi- 
nės herbais išdrožinėtą ąžuolinį krėslą, kurį Alisai pasi- 
sekė priglobti sau, kai visokiausi kreditoriai, valdininkai, 
teismo antstoliai ir tarnai, Ravensvudo tėvui išvykus, ėmė 
plėšti pilį. Edgaras iš visų jėgų stengėsi vyti šalin prietarin- 
gas nuojautas, apnikusias jį po įvykių miške. Jam buvo 
pakankamai liūdna ir be tų siaubingų ne šio pasaulio 
apraiškų. Dar visai neseniai jis buvo laimingas Liusi Aš- 
ton mylimasis ir gerbiamas bei godojamas jos tėvo drau- 
gas, o dabar liūdnas ir vienišas, saugo visų apleistos ir 
užmirštos varguolės palaikus. 

Tačiau jis buvo išvaduotas nuo šių nelinksmų 

pareigų kur kas anksčiau, nei galėjo tikėtis, atsižvelgiant į 
nemažą nuotolį nuo velionės lūšnelės iki kaimo bei į am- 
žių ir negalias trijų senolių, atpėsčiavusių, kariškių Žo- 
džiais tariant, pakeisti sargybos prie numirėlės. Kitokia 
proga šios garbiosios aiškiaregės nebūtų taip plūstėju- 
sios, nes viena buvo jau perkopusi per aštuoniasdešimt, 
kita neseniai ištikta paralyžiaus, otrečioji po kažkokio nelai- 
mingo atsitikimo apšlubo. Bet Škotijoje atlikti paskutinį 
patarnavimą velioniui buvo laikoma šventa pareiga ir vy- 
rams, ir moterims. Nežinau, ar tai priklauso nuo tautos 
būdo, kartu ir rūstaus, ir jausmingo, ar tai yra prisiminimas 
senovinių katalikiškų papročių, kai į laidotuvių apeigas 
buvo žiūrima kaip į smagią šventę gyviesiems, bet, šiaip 
ar taip, ir nūnai laidotuves Škotijoje dažnai lydi vaišės, 
linksmos šnekos ir net išgertuvės. Vyrams buvo skirti šer- 
Menų pietūs, o moterų daliai teko graudi pareiga - apreng- 
ti ir paguldyti mirusiojo kūną į karstą. Ištiesinti sustingu- 
sias galūnes ant specialiai tam liūdnam tikslui naudoja- 
mos lentos, apvilkti švariais baltiniais ir vilnonėmis įkapė- 
mis buvo pavesta kaimo matronoms, kurioms šis užsiėmi- 
mas teikė kažkokį ypatingą, rūškaną pasitenkinimą. 

Senolės pasisveikino su Ravensvudu, kažkaip 
kraupiai nusišypsodamos, ir jam iškart prisiminė Makbeto 
susitikimas su laumėmis dykynėje prie Foreso. Edgaras 
davė joms truputį pinigų ir paprašė pasirūpinti jų amžinin- 
kės palaikais, o jos mielai sutiko, duodamos jam suprasti, 
jog negalinčios pradėti gedulingų apeigų, kol jis neišėjęs. 
Ravensvudas tuoj pat pakluso, tik dar. paprašė kuo rū- 
pestingiau sutvarkyti mirusiąją ir paklausė, kur galima ras- 
ti duobkasį arba zakristijoną, saugojantį apleistąsias Dyk- 
ros kapinaites, kurios, pagal senosios Alisos paskutinę 
valią, taps jos amžino poilsio vieta. 

- Surasti Džonį Mortšų nebus jokios bėdos, - pra- 
Iemeno vyriausioji laumė, kurios įdubusiuose skruostuo- 
se tebetvyrojo kraupi šypsena. - Jis gyvena prie “Lapės 
urvo", kur nuolat ūžauja ir lėbauja. Mirtis ir išgertuvės 
juk visada gerai sugyvena. 

- Gryna teisybė, kaimynėle, - pritarė Iuošoji, pasi- 
remdama ramentu, kuriuo vaikščiodama padėdavo prilai- 
kyti trumpesnę kairę koją. - Atsimenu, kaip šito Ravėnsvu- 
do, kurs prieš mus stovi, tėvas nudūrė jaunąjį Blakholą, 
nes "tas kažką pikta jam pasakė begeriant vyną ar deg- 
tinę, bala juos žino - ką... Į smuklę įėjo linksmas kaip vie- 
versėlis, o išnešė jį kojomis į priekį. Aš padėjau aprengti 
kūną. Kai nuplovėm kraują, pažvelgiau - toks dailutis, ko- 
kio daugiau niekad neteko matyti. 

Nesunku patikėti, jog šis ne laiku papasakotas 
atsitikimas paskatino Ravensvudą kuo greičiau palikti tas 
nelemtas ir bjaurias žiežulas. Tačiau kol jis atrišo žirgą nuo 
medžio, patempė balno pavaržas, norom nenorom per so- 
delio gyvatvorę išgirdo pašnekesį apie save tarp šlubės ir 
jos aštuoniasdešimtmetės bendrininkės. Jiedvi atklibikš- 
čiavo į sodelį pasiskinti rozmarinų, mėtų, rūtų ir kitokių 
kvapnių žolelių, kuriomis turėjo papuošti mirusiosios kū- 
ną, 0 podraug pasmilkyti trobelės vidų. Paralyžiuotoji se- 
nė, vos gyva likusi po tokios kelionės, pasiliko budėti 
prie mirusiosios, kad laumės ar piktosios dvasios neiš- 
krėstų kokio pokšto. 

Taigi štai kokį kranksėjimą buvo priverstas išklau- 
syti Ravensvudas. 

- Ale kaip išsitempė ta jaunoji nuokana, Ani Vini... 
Ne viena ragana norėtų lėkti su tokiu arkliu per kalnus 
ir slėnius, per miglą ir mėnesieną ir nusileisti tiesiai į Pran- 
cūzijos karaliaus rūsį. 

Taigi, taigi, širdele! Bet ir velnias dabartės 
nuožmesnis net už lordą saugotoją ir kitus didžiūnus, Ku- 
rių krūtinėse ne širdys, o akmenys. Jie laiko mus ragano- 
mis ir todrin mus bado, galuoja, gniaužtuvais traiško 
mums pirštus. Tik jeigu aš - kad ir dešimtkart sūkalbė- 
čiau poterius atbulai, šėtonas man už tai neatpelnytų. 

-O ar tu kada nors matei tą juodragį? - paklau- 
sė kaimynė. 

- Ne! - atsakė pašnekovė. - Bet sapnuoti tai dažnai 
sapnuoju ir, matyt, dėl to mane kada nors sudegins. 

Bet neimk į galvą, širdele! Va auksinis, kur davė Ravens- 
vudas, nusipirksim duonos, alaus, tabokos, dar lašelį deg- 
tinės ir priedo gabalėlį cukraus. Ar tas velnias yra, ar ne, 
bet mes šiąnakt paūšim! 

Čia suvytusi burna prasišiepė ir pasigirdo kraupus 
kvaknojimas, panašus į pelėdos ūkavimą. 

- Tikras šąunuolis tas Ravensvudas, ir ne činčikas, 
- sukvarksėjo Ani Vili, - ir dar koks dailus: iš pečių platus, 
per strėnas siauras, tai būtų gražus numirėlis. Su mielų 
noru jį numazgočiau ir aptaisyčiau. 

- Kur tau! Ant jo kaktos užrašyta, Ani Vili, jog 
nei vyro, nei moters rankos netygins jo sąnarių, o jo kū-- 
nas negulės ant pušinės lentos. Įsidėk šitą sau į galvą, 
nes sužinojau tai tš pirmų lūpų. 

- Tai tu manai, Ailsi Gurli, kad jis žus mūšio lau- 
ke, kaip daugelis jo protėvių? Ar jis kris nuo kardo, ar 
nuo kulkos? | 

- Daugiau manęs neklausinėk! Tik tiek pasakysiu, 
kad tokios malonės jam nėra ko tikėtis, - atkirto Žžiniuo- 
nė. 

- Matau, Ailsr Gurli, kad tu už visus čia gudriau- 
sia. O iš kur sužinojai? 

- Nekišk nosies, kur nereikia, Ani Vili, - atšovė 
aiškiaregė.-- Sakiau, jog iš pirmų lūpų. 

- Betgi tu prisipažinai niekad nemačiusi to juodra- 
gio, - pakartojo smalsuolė. 

- Sakiau gi - iš pirmų lūpų, - atkirto Ailsi. - Ir iš tų, kur 
nuspėjo jo lemtį, kol jam dar nebuvo apvilkti trinyčiai. 

- Tyliau! Jis išjoja. Girdžiu kanopų bildesį! - suriko 
antroji. - Taip bilda, kad nieko gero nesitikėk. 

- Ei jūs ten, paskubėkit! - pasigirdo paralyžiuoto- 
sios senės balsas iš trobelės. - Padarykim viską, kas 
reikia, ir sukalbėkim, kas priklauso. Jeigu neištiesinsim la- 
vono, jis pradės taip vaipytis ir rangytis, kad nežinosit 
nė kur dėtis. 

Ravensvudas paskutinių žodžių jau nebegirdėjo. 
Jis su panieka žiūrėjo į visokius kerus, blogus ženklus ir 

ateities spėliojimus, nors tais laikais, ypač Škotijoje, žmo- 
nės jais dar taip aklai tikėjo, kad pareikšti abejonę visais 
tais burtais buvo ne mažesnė nuodėmė kaip žydo ar 
saracėno bedievystė. Jis taip pat žinojo, kad amžiaus, 
negalių ir skurdo išsekintos senolės būdavo įtariamos 
raganavimu ir kad, bijodamos mirties ir žiauriausių kanki- 
nimų skausmo, jos dažnai prisipažindavo tokius paista- 
lus, kokie, mūsų gėdai, mirgėte mirga septynioliktojo am- 
žiaus Škotijos kronikose. Tačiau to ryto regėjimas - ar tai 
buvo tikras vaiduoklis, ar tik Edgaro haliucinacijos - suža- 
dino jam prieštaringų minčių, kuriomis jis veltui stengėsi 
nusikratyti. O tie reikalai, kurių tvarkyti jis skubėjo į “La- 
pės urvo" smuklę, anaiptol nepakėlė jo dvasios. 

Jam būtinai reikėjo surasti Mortšų, senųjų Dykros 
kapinaičių duobkasį, ir susitarti dėl Alisos laidotuvių. Tas 
žmogus gyveno ne per toliausiai nuo josios trobelės, įr 
Ravensvudas, šiek tiek pasistiprinęs smuklėje, nukeliavo į 
tą vietą, kuri turėjo priglausti senosios tarnaitės palaikus. 
Kapinaitės glūdėjo sraunaus upokšnio, ištekančio iš ne- 
toliese esančių kalnų, vingyje. Salimais stovinčioje uoloje 
buvo iškalta kryžiaus pavidalo grota; joje kadaise atgaila- 
vo kažkoks saksų atsiskyrėlis ir nuo to laiko vietovė bu- 
vo pavadinta Dykra. Kiek vėliau turtingas Koldingamo vie- 
nuolynas netoliese pastatė koplyčią, kurios nė pėdsakų 
nebematyti, nors jos šventoriuje ir dabar retais ir ypatingais 
atvejais, kaip ir šįsyk, dar laidojama. Vienas kitas apdžiūvęs 
kukmedis augo šioje andai buvusioje šventoje Žemėje. 
Senų senovėje čia būdavo laidojami karžygiai ir didikai, 
bet jų vardai jau užmiršti, o paminklai išnykę. Išliko tik 
netašyto akmens antkapiai, uždėti ant nekilmingų Žmonių 
kapų. Prie apgriuvusios kapinių sienos prigludusi kiurksojo 
sudubusi sargo lūšnelė; jos šiaudinis stogas, apžėlęs tankia 
striuka žole, samanomis ir kerpėmis, beveik siekė žemę, 
todėl visas būstas panėšėjo į apleistą kapą. Pabeldęs į 
duris, Ravensvudas sužinojo kelionės anapilin palydovą iš- 
ėjus į vestuves, mat jis buvo ne tik duobkasys, bet ir smui- 
kininkas. Todėl, palikęs žinią, jog anksti rytą vėl užsuk- 

siąs pas sargą, kurio dvigubas amatas reikalingas ir liū- 
desio, ir džiaugsmo namuose, jaunuolis grįžo į smuklę. 

Vos tik jam atėjus į "Lapės urvą", atskubėjo marki- 
zo pasiuntinys pranešti, kad jo šviesybė atvyksiąs čio- 
- nai kitą rytą; todėl Ravensvudas, užuot patraukęs į senąją 
“Vilko uolos" pilį, nusprendė čia palaukti savo kilmingojo 
giminaičio. 


XXIV skyrius 


Hamletas. Ar tas vyrukas nesuvokia, Ką 
dirba, kad dainuoja, kasdamas kapą? 
Horacijus. Per ilga jis pasidarė tam darbui 
abejingas. 

Hamletas. Taip jau yra: ranka, kuri darbo 
nepažįsta - jautriausia. 


"Hamletas", Vv., 1 sc. * 


Ravensvudas tą naktį miegojo neramiai; jį kama- 
vo kraupūs sapnai, o prabudus apnikdavo liūdni praeities 
prisiminimai ir skausmingos nuojautos dėl ateities. Jis tik- 
riausiai buvo vienintelis keliauninkas, nakvojęs šioje var- 
ganoje lindynėje ir nesiskundęs tokiu prastu būstu ir bai- 
siausiais nepatogumais. “Kūnas išrankus tada, kai protas 
laisvas." Kėlėsi vos švintant, vildamasis, jog gaivus rytme- 
čio oras suteiks nusiraminimą, kurio jam nedavė naktis. 
Tuomet pasuko į kapinaites, esančias bemaž per mylią 
nuo smuklės. 

Lengvas melsvas dūmelis, besirangantis virš lūš- 
nelės ir atskiriantis gyvųjų būstą nuo mirusiųjų buveinės, 
rodė, jog įnamis grįžęs ir jau pakirdęs. Ir iš tikrųjų, vos 
įžengęs į kapinaites, Ravensvudas išvydo senioką, kasan- 
tį kapą. "Likimas, - pamanė jis, - regis, visąlaik veda ma- 
ne prie sielvarto ir mirties reginių. Bet tai vaikiškos min- 
tys, ir aš joms nepasiduosiu. Neleisiu vaizduotei užgožti 
proto" Pamatęs ateinant Ravensvudą, seniokas nustojo 
kasęs ir, pasirėmęs ant kastuvo, laukė nurodymų, tačiau 
nesulaukęs pats pradėjo pokalbį: 

- Matyt, atėjai kviesti manęs į vestuves? 

- Kodėl taip manote, mielasis? - paklausė Ravens- 
vudas. 

- Gyvenu iš dviejų amatų, sere, guviai atsakė 
seniokas, - smuiko ir Iopetos. Padauginu pasaulį ir sumaži- 
nu jį. Na, o per trisdešimt metų išmokau atskirti užsako- 
vus. 

- Tačiau šįryt apsirikote, - pareiškė Ravensvudas. 

- Apsirikau? - nustebo seniokas, įdėmiai nužvelg- 
damas jaunuolį. Visko gali būti. Teisybę sakant, nors 
tavo kakta ir nesusiraukšlėjusi, bet už jos kažkas slypi: 
lyg mirtis, lyg vestuvės. Tiek to, kaplys ir Iopeta pasitar- 
naus tau ne blogiau kaip griežiklis ir smuikas. 

- Prašyčiau, - tarė Ravensvudas, - deramai palaido- 
ti senąją Alisą Grei, tą, kur gyveno Kraigfute, Ravensvudų 
parke. 

- Alisa Grei! Neregė Alisa! - sušuko duobkasys. 
Pagaliau atsisveikino su šiuo pasauliu! Dabar jau ir man 
laikas pasiruošti. Prisimenu, kaip Habis Grejus atsigabeno 
ją čionai iš pietų. Daili buvo merga ir vis iš aukšto žiūrėda- 
vo į mus, šiauriečius. Bet sulig metais nusmuko jos puiky- 
bė. Vadinas, ji pasimirė? 

- Taip. Vakar, - atsakė Ravensvudas. - Jos paskutinė 
valia - būti palaidotai čia, šalia vyro. Jūs. be abejo, žinote, 
kur jis guli? 

- Ar žinau, kur jis guli? - kaip tikras škotas, duobka- 
sys atsakė klausimu į klausimą. - Žinau, kur guli kiekvie- 
nas, čia palaidotas. Bet jums reikalingas kapas neregei 
Alisai. Dievaži, jei tiesa, ką žmonės šnekėdavo apie senę, 
paprasto kapo čia neužteks. Jei neiškasiu giliau nei še- 
šios pėdos - o žiniuonės kapas negali būti nė per colį 
seklesnis, - tai kitos laumės, jos pačios bičiulės, nuplėš 
nuo jos įkapes... Man vis tiek, ar šešios, ar trys pėdos, bet 
kas man užmokės už triūsą, meldžiu pasakyti? 

- Aš užmokėsiu, mielasis, už šitą ir visas kitas 
paslaugas. 

- Už visas kitas paslaugas? - pakartojo duobkasys. 

Oho, teks iškleisti kaip reikiant: už kapavietę, už skam- 
binimą (nors varpas ir perskilęs, bet vis tiek), už grabą, 
man už triūsą, dar šiek tiek arbatpinigių, už degtinę ir alų 
giedotojams... Taigi, jei nori palaidoti senąją Alisą Žmoniš- 
kai, teks sukrapštyti šešiolika škotų svarų. 

- Štai tie pinigai, mielasis, pasakė Ravensvu- 
das, - dar ir su viršum. Tik žiūrėkit, suieškokit tą vietą. 

- Dedu galvą, jog tamsta esi jos giminaitis iš Angli- 
jos, - porino žilagalvis duobkasys. - Žmonės kalbėdavo, 
kad Habis buvo jai ne pora. Teisingai padaryta: buvo palik- 
ta savo valiai, kol gyveno, o kai numirė, pasirūpinta ją žmo- 
niškai palaidoti. Tai daro garbę tau, o ne jai. Tegul gimi- 
naičiai, būdami gyvi, sukasi, kaip įmanydami, ir patys kaps- 
tosi iš savo bėdų; bet numirus - kitas reikalas. Negalima 
žmogaus užkasti kaip šuns: numirėliui, žinoma, vis viena, 
bet kokia sarmata visai giminei? 

-Jūs, be abejo, manote, kad Žmonės turėtų prisiminti 
ir savo giminaičių vestuves? - paklausė Ravensvudas, ku- 
riam patiko toks duobkasio profesijai būdingas gailes- 
tingumas. 

Seniokas pakėlė į jį savo pilkas skvarbias akis ir 
šelmiškai nusišypsojo, tarsi supratęs Ravensvudo žodžių 
sąmojį; bet tučtuojau susigriebė ir toliau, kaip pirma, šne- 
kėjo rimčių rimčiausiai: 

- Vestuves? O kaipgi! Kas užmiršta vestuves, tam 
nerūpi pratęsti žmonių giminę. Kiekvienas žino, jog reikia 
kelti kuo linksmiausias vestuves, sukviesti daug svečių, 
muzikuoti visokiais instrumentais: arfa, liutnia ir psalteriu- 
mu. Na, o jeigu tokių senovinių instrumentų nėr kur gauti, 
tuomet galima apsieiti ir su geru smuiku bei dūdmaišiu. 

- Smuikas, manding, gali atstoti visus kitus instru- 
mentus, - pareiškė Ravensvudas. 

Duobkasys vėl įdėmiai pažvelgė į jį ir atsakė: 

- Zinoma... Žinoma... jei mokėsi gerai pagriežti. Bet 
ana va Halberto Grejaus kapas, - pridūrė jis, norėdamas 
pakeisti pokalbį, - tas, apie kurį teiravaisi. Trečias kaubu- 
rėlis už didžiulio akmeninio antkapio, stovinčio ant šešių 

kojų; po juo guli vienas iš Ravensvudų. Čia jų ir jų vasa- 
lų daugybė palaidota, velniai juos visus griebtų! Bet gimi- 
nės rūsys kažkur kitur. 

- Vadinas, jūs ne itin mėgstate tuos Ravensvu- 
dus? - paklausė Edgaras, kuriam toks jo giminės ir jos 
vardo “palaiminimas"' nesuteikė didelio malonumo. 

- O kas juos mėgsta? - sušuko duobkasys. - Kai 
savo rankose turėjo žemes ir valdžią, nemokėjo jomis 
naudotis. Dabar viską prarado, ir niekas nenori jiems pa- 
dėti. 

- Štai kaip! - sušuko Ravensvudas. - Dar niekada 
negirdėjau, kad ta nelaiminga šeima būtų taip nekenčia- 
ma jos pačios žemėse. Matyt, dėl to, kad nuskurdo - bet 
ar galima Už tai smerkti? 

Tikriausiai ir tai prisidėjo, pripažino kapinių 
sargas. - Va, kad ir aš. Rodos, nieko bloga nepadariau, 
o Žmonės manęs negerbia taip, kaip gerbtų, jei gyven- 
čiau dviaukščiame, čerpėmis dengtame name. O tie Ra- 
vensvudai, aš juk pažinojau tris jų kartas, - visi velnių pri- 
ėdę. 

- Maniau, jie turėjo gerą vardą šiuose kraštuose. 

- Gerąvardą! - sušuko duobkasys. - Matot, sere, jei 
šnekėsim apie senąjį poną, tai jo žemėse gyvenau dar 
būdamas vaikiščias. Turėjau sveikus plaučius ir geriau už 
kitus pūsdavau dūdą. O griežimas su monochordu* , kurį 
andai girdėjau per teismo sesiją, tai tartum vaiko zyzimas 
su alaviniu švilpuku. Tegu jis pabando sugroti "Batai ir 
balnas", “Ant žirgo ir pirmyn", “Kavalieriai, marš, marš" 
Pritrūks kvapo! 

- Bet, mielasis, ką tai turi bendra su senuoju lor- 
du Ravensvudu? paklausė jaunuolis, kuriam, savaime 
suprantama, norėjosi grįžti prie pagrindinės temos. 
Koks ryšys tarp jo ir išsigimstančio grojimo dūda? 

- Ogi tas, sere, - atsakė duobkasys, kad jam 

tarnaudamas sugadinau plaučius. Aš buvau dvaro dūdinin- 
kas ir man mokėdavo už tai, kad pranešdavau dienos 
pradžią, pietų metą arba linksmindavau svečius, jei ma- 
no ponas įsigeisdavo. O kai jis sušaukė milicijos būrį muš- 
tis su tais prakeiktais pusgalviais vigais, prie Bosve! Bri- 
džo, tai man taip jau šovė į galvą sėsti ant arklio ir joti 
kartu su jais. 

- Ir teisingai padarėt, - įsiterpė Ravensvudas, - juk 
buvote jo tarnas ir vasalas. 

- Sakot, buvau jo tarnas? Buvau tai buvau, bet man 
tereikėjo tiktai kviesti žmones pietų, o blogiausiu atveju 
pagroti per laidotuves, bet nieku būdu ne šaukti juos joti 
ant to kruvino kalno, kur be maitvanagių kitų duobkasių 
nėra. Bet palaukit, tuoj išgirsit, kas iš viso šito išėjo, ir 
sužinosit, ar Ravensvudai neturėjo man aprūpinti senat- 
vės. Taigi tuomet, tūkstantis šeši šimtai septyniasdešimt 
devintųjų metų birželio dvidešimt ketvirtosios gražų vasa- 
ros rytą, mes ir atkakome tenai: būgnai dunda, šautuvai 
trata, arkliai trypia kanopomis. Hakstonas iš Ratileto su 
pėstininkais, ginkluotais muškietomis, karabinais, ietimis, 
kardais, dalgėmis ir dar kas tik pakliuvo po ranka, stojo 
prie tilto, o mums, raitininkams, buvo įsakyta briste per- 
bristi upę. Aš nemėgstu brastų, juolab kad kitame krante 
mūsų laukė tūkstančiai ginkluotų vyrų. Senasis Ravens- 
vudas, atsistojęs priekyje ir mosuodamas kardu, visa gerk- 
le rėkė, kad pultume pirmyn, tartum čia būtų koks skais- 
taturgis; užpakalinėje saugoje švaistėsi Kalebas Bolder- 
stonas - tas ir dabar dar tebegyvena - dievagojosi Gogu ir 
Magogu paleisiąs žarnas kiekvienam, kas mėgins sprukti; 
o jaunasis Alanas Ravensvudas, tada dar vadinamas po- 
naičiu, atkišęs į mane pistoletą (ačiū Dievui, kad tas ne- 
iššovė), kiek neša jo netikę plaučiai, šūkalojo ant manęs: 
“Pūsk dūdą, dykaduoni! Pūsk, baity neraliuotas! Arba aš 
ištaškysiu tau smegenis!" Na, aš ir papūčiau taip, kad 
gaidžio giedojimas, palyginti su mano dūdavimu, galėjo 
atrodyti it gražiausia muzika. 

- Gal galėtumėt trumpiau, sere! - nutraukė jį Ra- 
vensvudas. 

Trumpiau? Man vos gyvenimo nesutrumpino, 
nepribaigė pačiame jėgų žydėjime, kaip sako Šventasis 
Raštas. Aš dėl to ir bėdoju. Taigi, mes tik pūkšt į vandenį 
stačia galva, arkliai puola viens ant kito, kaip įprasta 
besmegeniams guvuliams, o ir raiteliai ne ką geresni. O 
iš kito kranto tie vigai kad pradėjo pyškinti, rodos, visi 
krūmai užsiliepsnojo. Pagaliau mano arklys pasiekė kran- 
tą, o ten toks pajuodėlis bernas - nors ir šimtą metų pra- 
gyvenčiau, neužmiršiu jo marmūzės: akys kaip vanago, 
barzda platumo sulig šitos lopetos atsistojo per tris 
žingsnius nuo manęs ir taiko iš savo ilgos juodos muškie- 
tos tiesiai į mane. Bet, ačiū Dievui, mano arklys atsistojo 
piestu, ir aš nusiritau žemyn, o kulka prazvimbė pro šalį. 
Tuo tarpu senasis lordas taip tvojo kardu, kad perskėlė 
tam vigui makaulę, ir tas asilas visu kūnu užgriuvo ant 
manęs. 

- Man regis, jūs turit būti dėkingas senajam Ilor- 
dui, - pareiškė Ravensvudas. 

- Dėkingas? Ogi už ką? Gal už tai, kad prievarta 
įgrūdo mane į didžiausią pavojų, o paskui dar užvertė tie- 
siai ant manęs tą drimbą, kurs suspaudė man plaučius? 
Nuo to laiko aš dūstu ir, nuėjęs vos šimtą žingsnių, pra- 
dedu šnarpšti it malūnininko kuinas. 

-Ir dėl to netekot dūdos pūtėjo vietos? - paklau- 
sė Ravensvudas. 

- Zinoma, netekau, - atšovė duobkasys, - aš ne- 
beišgalėjau pagroti net birbyne. Dafbūtų buvę visai neblo- 
gai, nes man mokėjo algą, davė butą už dyką ir reikėda- 
vo tik kartais pačirpinti su smuikeliu, jeigu ne tas Alanas, 
paskutinis lordas Ravensvudas, kurs buvo šimtąkart 
bjauresnis už savo tėvą. 

- Nejau mano tėvas... - nustebo Ravensvudas, - tai 
yra senojo lordo sūnus - paskutinysis lordas Ravensvu- 
das - atėmė tai, ką jums suteikė dosni jo tėvo ranka? 

- Taigi kad atėmė, - atsakė seniokas. - Jis palei- 

do visas savo gėrybes šuniui ant uodegos, o mums užko- 
rė serą Viliamą Aštoną. Tas nieko dykai neduoda, išvarė iš 
pilies mane ir kitus varguolius, kuriems anksčiau neat- 
sakydavo kriaukšlelės duonos ir sriubos, o, bėdai prispyrus, 
ir galvai priglausti atsirasdavo vietelė. 

- Jei lordas Ravensvudas rūpinosi saviškiais, kol 
galėjo, tai, man regis, mielasis, jo tarnams derėtų gerbti jo 
atminimą. 

- Gali manyti, kaip nori, sere, - prieštaravo duob- 
kasys, - tik manęs tai nejtikinsi, kad lordas Ravensvudas 
padarė gera sau ar vargšams savo tarnams, kurie buvo 
išmesti už vartų. Jis galėjo užrašyti mums ligi gyvos gal- 
vos tas trobeles ir skirtinius sklypus. O dabar; sulaukęs 
senatvės ir susuktas reumato, turiu lindėti toj varganoj 
skylėj, kuri labiau tinka mirusiam nei gyvam; 0 mano šva- 
rutėlė troba su stiklo langais atiteko Džonui Smitui. Ir tik 
dėl to, kad Ravensvudas per kvailumą prarado visą savo 
gerą. 

- Tikra teisybė, - sutiko Ravensvudas, staiga apim- 
tas sąžinės graužimo, - plačiai gyvendamas švaistūnas 
nukenčia ne tik pats, bet dėl jo ir daugelis kitų. 

- Tačiau, - pridūrė duobkasys, - ponaitis Edgaras 
ant savo kailio patirs visas mano iškentėtas skriaudas. 

- Štai kaip, - nustebo Ravensvudas, - kodėl taip 
manote? 

- Zmonės šneka, jis vesiąs ledi Ašton dukterį irtodėl 
visiškai pasiduos miledi malonei, o toji, manding, ne- 
gaišdama nusuks jam sprandą. Nenorėčiau būti jo vietoje. 
Ledi Ašton yra iš tų, kurie skęstančiam ne tik nepadeda, 
bet dar labiau jį gramzdina vandenin. Nieko blogesnio 
negalėčiau jam palinkėti, kaip susigiminiuoti su savo tėvo 
priešais, atėmusiais šitiek Žemių, o priedo dar ir mano 
daržiuką, iš teisėtų savininkų. 

Servantesas taikliai pasakė, jog pataikavimas mie- 
las Žmogaus širdžiai net tuomet, kai sklinda iš bėpročio 
lūpų. Tačiau ir papeikimas bei pagyrimas mus jaudina, 
nors ir kažin kaip niekintume motyvus, kuriais jie pagrįsti. 

Ravensvudas, skubiai pakartojęs įsakymą, jog Alisą reikia 
tinkamai palaidoti, staiga apsisuko ir nuėjo šalin; jį skaus- 
mingai persmelkė mintis, kad ir didžiūnai, ir menkiausi 
prastuoliai pasmerks jo sužadėtuves su Liusi, kaip ir šis 
tamsus, savanaudiškas kaimietis. 

- Taigi aš taip Žemai puoliau, kad visi mane šmei- 
žia, O vis dėlto buvau atstumtas. Ak, Liusi! Tavo meilė 
turi būti tvirta it deimantas ir tyra it šaltinio vanduo, kad 
attygintų už tą pažeminimą, kurį Ravensvudų įpėdinis pa- 
tyrė dėl žmonių apkalbų ir jūsų motinos elgesio. 

Pakėlęs akis, jis išvydo prieš save markizą A***, 
kuris, neradęs “Lapės urvo" užeigoje savo giminaičio, iš- 
ėjo jo ieškoti. 

Pasisveikinęs markizas atsiprašė jaunuolio nega- 
lėjęs atvykti išvakarėse. Jis norėjęs tai padaryti, bet sužino- 
jęs tokių dalykų, kurie privertę jį pasilikti pilyje. 

- Pasirodo, -tęsė jis, - jog čia, mielasis giminaiti, yra 
įsipainioję širdies reikalai. Ir nors turėčiau jus pabarti, 
kad nepasitarėte su -manimi, kaip giminės galva... 

- Jei jūsų šviesybė leis, - pertarė jį Ravensvudas, 
-esu didžiai dėkingas už tokį domėjimąsi manimi, bet 
aš pats esu savo giminės galva ir vadas. 

- Žinoma... žinoma, - sutiko markizas, - heraldikos 
ir genealogijos požiūriu jūs iš tikrųjų esate savo giminės 
galva. Aš tik norėjau pasakyti, jog tam tikru atžvilgiu esa- 
te mano globojamas... 

- Leiskite, milorde, pasakyti, - nenusileido Ravens- 
vudas, ir iš jo balso buvo galima spėti, jog abiejų kilmingų- 
jų giminaičių draugystė truks neilgai, bet čia į jų pokalbį 
įsimaišė mažasis duobkasys, kuris atpūškavo prie jų, 
norėdamas paklausti, ar ponai negeidautų pasiklausyti 
užeigoje muzikos, kuri nors šiek tiek pagražintų varganą 
pusryčių stalą. 

- Nereikia mums jokios muzikos, - kaip kirviu nukir- 
to jaunuolis. 

- Jūsų malonybė nė nežinote, ko atsisakote, - su 
jo profesijai būdingu įžūlumu pareiškė smuikininkas. - Aš 

moku pagriežti “Gal pakartotumei dar sykį" ir “Žuvo drau- 
gas mūšy“ dešimteriopai geriau nei pats Patis Birnis. 
Bemat dumiu atsinešti smuiko. 

- Atstokit nuo mūsų, sere! - paliepė markizas. 

- O kadangi jūsų malonybė, sprendžiant iš tar- 
ties, esat šiaurietis, - neatlėgo įkyrusis muzikantas, - tai 
galiu pagriežti “Ligeramą Košą" ir “Mulin Dhu“, ir “Atolo 
kūmutes" 

- Atstokit nuo mūsų, mielasis, netrukdykit mums 
šnekėtis. 

- Ojeigu jūsų malonybės priklausote prie garbingų 
žmonių, - pridūrė duobkasys tylesniu ir švelnesniu bal- 
su, - tai galiu pagriežti “Kilikrankį"', “Karalius savo atsi- 
ims" ir “Stiuartai vėl sugrįš''; o užeigos šeimininkė moka 
prikąsti liežuvį, ir ji nė Žinot nežino, nė girdėt negirdi, ko- 
kie tostai siūlomi ir kokia muzika grojama jos namuose. Ji 
nieko negirdi, tik sidabro dzingsėjimą. 

Markizas, kuris kažkada buvo įtariamas prijau- 
čiąs jakobitams, nusijuokė ir, mestelėjęs jam auksinį, pata- 
rė, jei jau taip nori, pagriežti tarnams, o juos palikti ramy- 
bėje. 

- Na gerai, ponai, - pasakė smuikininkas, - likite 
sveiki! Aš gavau auksinį - tuo geriau man, jūs likot be 
muzikos - tuo blogiau jums. Eisiu namo, pabaigsiu kasti 
duobę, pakeisiu lopetą į savo antrąjį maitintoją ir spau- 
siu pas jūsų tarnus: gal jie labiau mėgsta muziką negu jų 
ponai. 

XXV skyrius 


O meile, jei esi tikra, 

Skirta tau nelengva dalia, 
Nes teks kovoti daug dienų 

Su turtais ir tėvų valia. 


Ne kartą sakė man draugai, 
O ir širdis kalbėjo, 

Kad tikrą meilę pagaliau 
Tik laikas nugalėjo. 


Hendersonas 


- Dabar, kai nusikratėme to įkyraus smuikininko, 
norėčiau pasakyti jums, brangusis giminaiti, jog bandžiau 
aptarti jūsų širdies reikalus su sero Viljamo Aštono dukteri- 
mi. Tą jaunąją ledi mačiau tik keletą minučių ir, negalėda- 
mas spręsti apie jos būdo privalumus, manau, tik pagir- 
Čiau jus ir neįžeisčiau jos sakydamas, jog galėjote pasirink- 
ti kur kas geriau. 

- Esu labai dėkingas, milorde, kad taip domitės 
mano reikalais, - pareiškė Ravensvudas. Tačiau neno- 
rėčiau, jog mano santykiai su panele Ašton suteiktų jums 
rūpesčių. Kadangi jūs jau žinote apie mano ir jos suža- 
dėtuves, tai norėčiau tik tiek pasakyti, kad aš apsvarsčiau 
visus argumentus prieš mano vedybas su sero Viljamo 
dukterimi ir, matyt, turėjau pakankamai pagrindo juos 
atmesti, jei ryžausi tokiam žingsniui. 

- Jeigu jūs, jaunuoli, išklausytumėt mane ligi ga- 
lo, - atsakė kilmingasis giminaitis, - tai galbūt nė nereikė- 
tų tokių pareiškimų, nes, net nesigilindamas į priežastis, 
paskatinusias jus nepaisyti jokių kliūčių ir siekti vedybų su 

panele Ašton, būčiau stengęsis visomis įmanomomis iš- 
galėmis įtikinti Aštonus pritarti jūsų norams. 

- Dėkoju jūsų šviesybei už savanorišką tarpinin- 
kavimą, - pasakė Ravensvudas, - juolab kad esu įsitikinęs, 
jog tardamasis su Aštonais jūs neperžengėte ribos, už 
kurios nukentėtų mano garbė. 

- Tuo galite neabejoti, - tarė markizas. - Aš supra- 
tau, kad tai labai delikatus reikalas, ir jokiu būdu nenorė- 
jau, jog Mano artimas giminaitis atsidurtų žeminančioje ar 
dviprasmiškoje padėtyje prieš tuos Aštonus. Aš įrodinėjau 
jiems, ką jie laimės, išleisdami savo dukterį už tokios 
garbingos giminės, priklausančios prie iškiliausių Škotijos 
šeimų, palikuonio; paaiškinau, kokia mūsų giminystė su 
Ravensvudais; užsiminiau apie galimas politikos permainas 
ir daviau suprasti, kokios kortos bus išrinktos koziriais būsi- 
majame parlamente. Galiausiai pasakiau, jog laikau jus 
sūnumi ar sūnėnu, o ne kokiu nors tolimu giminaičiu, ir jūsų 
reikalai man tokie pat svarbūs, kaip ir mano paties. 

- O kuo baigėsi tie jūsų aiškinimai, milorde? - pa- 
klausė Ravensvudas, dar nežinodamas, ar turėtų pykti, ar 
būti dėkingas markizui už neprašytą tarpininkavimą. 

- Ką gi, lordas saugotojas išklausė su protu, 
atsakė markizas. Jis labai brangina savo vietą, kurios 
dėl būsimų permainų gali netekti. Be to, jūs, matyt, jam 
patinkate, ir jis gerai supranta, kokia nauda bus iš tokių 
vedybų. Tačiau jo Žmona, kuri laiko jį po padu... 

- Ką pasakė Iedi Ašton, milorde? - užklausė Ra- 
vensvudas. - Pasakykite, kaip pagaliau baigėsi tas nepa- 
prastas pokalbis. Aš viskam pasiruošęs. 

- Malonu girdėti, mielasis giminaiti, - atsakė marki- 
zas, - nes man gėda pakartoti ir pusę to, ką ji kalbėjo. 
Užtenka pasakyti - ji griežtai nusistačiusi prieš... Pavyzdinio 
merginų pensiono vedėja nebūtų išdidžiau ir atsainiau 
atsakiusi Airijos atsargos karininkui, pasipiršusiam Vest 
Indijos plantatoriaus dukteriai, kaip ledi Ašton atmetė visus 
mano pasiūlymus jūsų labui. Tiesiog sunku pasakyti, ko ji 
nori. Viena aišku, kad puikesnės vedybų partijos jai dau- 

giau nebepasitaikys. Pinigais ir žemėmis ji niekada taip 
nesirūpino, kaip josios vyras. Man regis, ji tiesiog neken- 
čia jūsų, kad turite titulą, kokio neturi jos vyras, ir neturi- 
te tokių turtų kaip jis. Bet nebenorėčiau jūsų daugiau er- 
Zinti tuo klausimu. Stai ir užeiga. 

Jaunasis Ravensvudas stabtelėjo ant trobelės 
slenksčio, pajutęs iš visų jos plyšių sklindančius kvapus, 
mat markizo virėjai nėrėsi iš kailio, norėdami ištaisyti ge- 
ras vaišes, kitaip sakant, iškelti puotą dykynėje. 

- Milorde, - prabilo Ravensvudas, - jūs atsitiktinai 
sužinojote paslaptį, kurios aš pats savo noru nebūčiau 
atskleidęs šiuo metu net jums, savo giminaičiui. O kadangi 
ši paslaptis, kuri, be manęs, yra svarbi tik dar vienam 
asmeniui, jau išėjo į viešumą, nesigailiu, kad ji yra žino- 
ma ir jums - mano kilmingajam giminaičiui ir bičiuliui. 

- Galite būti ramus, mielasis Ravensvudai, aš tą 
paslaptį išsaugosiu, - tarė markizas. Tačiau norėčiau 
išgirsti iš jūsų, jog atsisakote minties siekti vedybų, kurios, 
šiaip ar taip, jus pažemintų. 

- Apie tai, milorde, leiskite spręsti man, - nesutiko 
Ravensvudas, - ir tikiuosi galėsiąs apginti savo garbę ir 
orumą ne blogiau kaip kiekvienas iš mano draugų. Bet 
aš nieko nesu įsipareigojęs nei serui Viljamui, nei ledi 
Ašton. Esu susijęs tik su panele Ašton, ir mano elgesys 
visiškai priklausys nuo jos. Jeigu, nepaisydama mano 
skurdo, ji pasirinks mane, o ne kurį nors giminių jai per- 
šamą turtingą jaunikį, aš; įvertindamas jos tikrą jausmą, 
šįtą paaukosiu... Atsisakysiu kur kas nereikšmingesnių ir 
ne tokių svarbių aukštos kilmės privalumų ir užmiršiu gi- 
liai įsišaknijusią mūsų šeimų nesantarvę. Jei panelės Aš- 
ton jausmai man pasikeistų, tuomet, viliuosi, mano drau- 
gai neprimins mane ištikusios nelemties, o priešus aš pri- 
versiu tylėti. 

- Tai riteriški didiko Žodžiai! - pareiškė markizas. - 
Tačiau aš, didžiai jus gerbdamas, nenorėčiau, kad tas 
reikalas tęstųsi toliau. Tas seras Viljamas Aštonas prieš 
dvidešimt metų buvo apsukrus advokatas ir, besi- 

sukiodamas teisme bei vadovaudamas parlamento komi- 
tetams, gerokai prasisiekė. Ypač jam pavyko Darieno byla: 
surinkęs pakankamai žinių ir objektyviai įvertinęs padėtį, 
sugebėjo laiku atsikratyti visų turėtų akcijų. Bet viskas, ką 
jis galėjo, jau padaryta. Nė viena vyriausybė nebepirks jo 
už tą pašėlusią kainą, kurios jis, arba greičiau jo žmona, 
nori. Jo neryžtingumas ir jos įžūlumas prives prie to, kad 
lordas saugotojas pražiopsos tinkamiausią progą, o kai 
susigriebs, niekas už jį nebeduos nė skatiko. Aš nieko 
neturiu prieš panelę Ašton, bet tikinu jus, jog giminystė su 
Aštonais nesuteiks jums nei naudos, nei garbės, nebent 
seras Viljamas grąžintų dalį jūsų tėvo žemių, kaip kraitį 
savo dukteriai. Bet patikėkit manimi, jūs daugiau laimė- 
tumėte, jei išdrįstumėte susikibti su juo Lordų rūmuose. O 
aš, mielasis giminaiti, - pridūrė jo šviesybė, - išdūmysiu tą 
lapiną iš urvo ir pasirūpinsiu, kad jis prakeiktų tą dieną, 
kai atmetė tokį garbingą sandorį, kurį aš pasiūliau savo 
giminaičių vardu. 

Tokie samprotavimai rodė, jog markizas persi- 
stengė. Jaunuolis negalėjo nepastebėti, kad jo kilminga- 
sis giminaitis rūpinasi ne tiek jo, Ravensvudo, interesais ir 
garbe, kiek jaučiasi įžeistas, jog Aštonai atmetė jo tar- 
pininkavimą. Tačiau dėl to jis nei nustebo, nei užsigavo. 
Todėl dar kartą pakartojo esąs susietas tik su panele Aš- 
ton, nesitikįs nei naudos, nei paaukštinimo iš jos tėvo tur- 
tų bei jo ryšių, ir niekas nepriversiąs jo atšaukti duotą Žo- 
dį, nebent pati panelė Ašton to norėtų. Pagaliau Edgaras 
paprašė markizą A*** daugiau tuo klausimu nebekalbėti, 
pažadėdamas jam pranešti apie tolesnę įvykių eigą. 

Greit markizas susidomėjo kur kas malonesniais. 
ir įdomesniais dalykais. Iš Edinburgo į Ravensvudo pilį 
atkeliavęs Žygūnas surado jį "Lapės urvo" užeigoje ir įtei- 
kė jam paketą su geriausiomis naujienomis. Markizo politi- 
niai planai pasitvirtino ir Londone, ir Edinburge, ir valdžia, 
kurios markizas taip geidė, atrodė jam ranka pasiekiama. 
Tuo metu tarnai jau padengė stalą, ir koks nors Epikūro 
šalininkas su malonumu būtų skanavęs patiektų valgių, 

juolab kad tokios vaišės buvo tikras kontrastas varganai 
lūšnelei. 

Pašnekesio tema visiškai atitiko skanėstus ir pri- 

sidėjo prie puikios užstalės nuotaikos. Markizas su didžiau- 
siu pasigėrėjimu įsileido kalbėti apie galią, kuri netrukus 
jam atiteksianti po tam tikrų įvykių, ir apie ketinimus ją pa- 
naudoti savo giminaičio Ravensvudo labui. Ravensvudui 
nieko kita neliko, kaip be perstojo nuoširdžiai už viską dė- 
koti, nors jam ir atrodė, jog neverta šia tema taip ilgai 
šnekėti. Vynas buvo puikus, nors ir atsigabentas statinaitė- 
je iš paties Edinburgo. Markizas prie tokio gausaus stalo 
buvo linkęs užsisėdėti ilgiau, todėl jų suplanuotoji kelionė 
buvo dviem valandom atidėta. 
' - Bet nieko tokio, jaunasis bičiuli! - prabilo marki- 
zas. - “Vilko uolos"' pilis tik už keleto mylių, ir, tikiuosi, ji taip 
pat svetingai priims jūsų giminaitį, kaip ne per seniausiai 
priėmė serą Viljamą Aštoną. 

- Seras Viljamas paėmė pilį šturmu, - paaiškino 
Ravensvudas, - todėl, kaip ir visi užkariautojai, greit įsitiki- 
no, jog nėra ko džiaugtis pergale. 

- Oho! - sušuko lordas A***, kurio orumas truputį 
atsileido išgėrus vyno. - Matyt, be kyšio nesuteiksit man 
prieglobsčio. Na, keliu bokalą už jaunąją damą, kuri pra- 
leido naktį “Vilko uoloje" ir buvo visiškai patenkinta nak- 
vyne. Aš ne toks lepus kaip ji, bet vis dėlto norėčiau šią 
naktį praleisti tame kambaryje, kur miegojo jinai. Man smal- 
su patirti, kokio kietumo guolį meilė gali paversti pūkų 
patalu. 

- Jūsų valia, milorde, pasirinkti kokią tik norite 
bausmę už nuodėmes, - atsakė Ravensvudas. - Bet patikė- 
kit, mūsų pilis taip nežmoniškai nusigyvenusi, kad senasis 
tarnas arba pasikartų, arba nušoktų nuo kuoro, jei jūsų 
šviesybė apsilankytumėte taip netikėtai. 

Tačiau šitie jaunuolio įspėjimai nepakeitė markizo 
nutarimo apsilankyti “Vilko uolos" bokšte. Jis patikino ne- 
kreipiąs dėmesio į šiokius ar tokius nepatogumus. Pasak 
jo, vienas jo protėvis viešėjęs tenai, kai kartu su tuometi- 

niu lordu Ravensvudu'rengėsi į Flodeno mūšį. Paskui tose 
kautynėse abu ir krito. Nematydamas kitos išeities, Ra- 
vensvudas sutiko, tik paprašė leisti jam vykti pirma, kad, 
atsižvelgiant į tokį trumpą laiką ir aplinkybes, nors kiek 
pasiruoštų priimti tokį garbingą svečią; tačiau markizas 
pageidavo, kad Edgaras liktų su juo, ir leido tiktai pasiųs- 
ti Žygūną pranešti vargšui rūmininkui Kalebui Boldersto- 
nui apie netikėtą antpuolį. 

Netrukus, markizui pasiūlius, Ravensvudas persėdo 
į jo karietą, ir jie leidosi į kelionę. Pakeliui jiedu išsikalbėjo, 
ir markizas papasakojo apie savo planus paaukštinti jau- 
nuolį, jei tik pasiseks jo paties politiniai sumanymai. Jis 
ketinąs pasiųsti Edgarą į kontinentą atlikti slaptos ir itin 
svarbios misijos, kuri gali būti pavesta tik kilmingam ir talen- 
tingam Žmogui, kuriuo galima visiškai pasikliauti; tokia mi- 
sija reikalaujanti iš pasiuntinio ištikimybės ir patikimu- 
mo, užtai atneš ne tik garbę, bet ir naudą. Nėra reikalo gi- 
lintis į šios misijos esmę ir tikslus, užtenka pasakyti, jog ji 
buvo visiškai priimtina jaunajam Ravensvudui, ir jis tie- 
siog apsidžiaugė galimybe išsikapanoti iš dabartinės ne- 
veiklumo bei skurdo būklės, pasidaryti nepriklausomas ir 
atlikti garbingas pareigas. 

Kol. Ravensvudas godžiai klausėsi smulkmenų, 
su kuriomis markizas teikėsi jį supažindinti, į “Vilko uolos" 
bokštą pasiųstas Žygūnas grįžo ir atnešė nuolankų Kale- 
bo Bolderstono sveikinimą ir patikinimą, jog "tiek, kiek 
leis laikas, viskas bus sutvarkyta ir parengta tinkamai pri- 
imti jų šviesybes" 

Ravensvudas pernelyg gerai buvo perpratęs savo 
rūmininko veiksmų ir kalbėjimo būdą, kad būtų patikėjęs 
tokiais pažadais. Jis žinojo, įog Kalebas elgiasi panašiai 
kaip tie ispanų generolai, kurie, nenorėdami pakenkti savo 
orumui ir Ispanijos garbei, kariuomenės vadui, Orleano ku- 
nigaikščiui, pranešdavo, jog kariuomenės būriai visiškai 
sukomplektuoti ir pakankamai aprūpinti, nors iš tikrųjų 
trūkdavo ir žmonių, ir amunicijos; visi šie trūkumai neiš- 
vengiamai paaiškėdavo per mūšį. Todėl Ravensvudas tei- 

kėsi užsiminti markizui, jog tie gražūs Kalebo pažadai 
anaiptol nereiškia, kad priėmimas iš tikrųjų bus padorus. 

- Jūs, Ravensvudai, arba esate per daug kuklus, - 
pareiškė markizas, - arba norite mane maloniai nustebinti. 
Pro karietos langą matau skaisčią šviesą toj pusėj, kur, 
jei gerai prisimenu, stovi “Vilko uolos" pilis, ir spręsdamas 
iš spindesio, sklindančio nuo senojo bokšto, spėju, jog 
mūsų laukia kuo puikiausias priėmimas. Prisimenu, jūsų 
tėvas, prieš dvidešimt metų pakvietęs keleto dienų sakalų 
medžioklei, taip pat norėjo mane apgauti; o vis dėlto mes 
pasilinksminome "Vilko uoloje" ne blogiau kaip viename iš 
mano dvarų. 

- Bijau, jūsų šviesybei netrukus teks patirti, jog da- 
bartinis savininkas turi kur kas mažiau galimybių deramai 
priimti savo bičiulius, nors nėra reikalo sakyti, kad jo norai 
yra menkesni. Bet ir aš pats nesuprantu, jūsų šviesybe, 
iš kur ta pašvaistė virš "Vilko uolos". Bokšte nedaug langų 
ir tie patys siaurutėliai, o tuos, kur apatiniame aukšte, už- 
stoja tvirtovės siena. Tiesiog neįsivaizduoju, kad papras- 
tas apšvietimas galėtų skleisti tokią žėrinčią šviesą. 

Tačiau paslaptis netrukus išaiškėjo. Kortežas tuč- 
tuojau sustojo, ir pro karietos langą pasigirdo iš baimės 
ir sielvarto trūkčiojantis Kalebo Bolderstono balsas: 

- Ak, džentelmenai! Ak, brangieji ponai! Sukit į de- 
šinę! "Vilko uola" dega! Viskas - ir menės, ir kiti apartamen- 
tai, ir vidaus bei išorės pagražinimai - paskendo ugnyje. 
Visi mūsų gražiausi rakandai, paveikslai, apmušalai, rank- 
darbiai, užuolaidos ir kiti papuošalai liepsnote liepsnoja 
tartum šiaudų stirta ar durpių krūva. Sukit į dešinę, džentel- 
menai! Maldauju jus! Motušės Smoltraš užeigoje gausit 
ko nors užkąsti. Oi, vargas, vargas man! Kam aš išgyve- 
nau ligi šios baisios nakties! 

Išgirdęs šitą kraupią ir netikėtą negandą, Ravens- 
vudas apstulbo, bet po valandėlės atsipeikėjo, iššoko iš 
karietos ir, paskubomis atsisveikinęs su savo kilminguoju 
giminaičiu, jau buvo bekopiąs į kalną, ant kurio stovėjo 

liepsnojanti pilis: tuo metu virš jos iškilo didžiulis ugnies 
stulpas, kurio atšvaitai mirguliuote mirguliavo vandenyno 
bangose. 

- Paimk arklį, Ravensvudai! sušuko markizas, 
nepaprastai susijaudinęs dėl dar vienos nelaimės, taip 
netikėtai užgriuvusios ant jo jaunojo globotinio pečių. - 
Kur mano eidininkas? O jūs, nenaudėliai, ko stovite? Jo- 
kit į pilį, gal dar galima išgelbėti baldus... užgesinti ugnį! 
Skubėkit, dėl Dievo meilės! 

Tarnai sujudo sukruto ir, įsakę Kalebui parodyti 
kelią, paspaudė pentinais arklius. Bet kilusį triukšmą nu- 
stelbė ištikimojo rūmininko balsas: 

- Sustokit! Sustokit, ponai! Dėl Dievo meilės, su- 
stabdykit arklius! Tegul pragaišta tas mūsų turtas, bet 
neleiskit žūti žmonėms. Senojo bokšto rūsiuose sukrauta 
trisdešimt statinių parako, dar senojo lordo laikais atga- 
bento iš Diunkerko. Ugnis tuoj bus tenai. Dievaž, sukit į 
dešinę! Tik į dešinę! Slėpkimės už kalno nuo pavojaus. 
Jeigu pasipils akmenys nuo "Vilko uolos"', joks daktaras 
mūsų nebeišgelbės. 

Savaime suprantama, jog po tokio pareiškimo 
markizas su savo palyda pasuko Kalebo nurodytu keliu, 
tempdami su savimi ir Ravensvudą, nors tas beveik nesu- 
vokė, kas čia atsitiko. 

- Parakas! - sušuko jis, čiupdamas už skverno 
Kalebą, kuris veltui stengėsi ištrūkti. - Koks parakas? Ne- 
suprantu, iš kur tiek parako "Vilko uoloje", o aš nieko ne- 
žinojau. 

- Užtat aš suprantu, - pašnibždėjo jam markizas. - 
Suprantu kuo puikiausiai. Dėl Dievo, daugiau jo nebe- 
klausinėkit. 

- Na štai, prašom, - apsidžiaugė Kalebas, išsi- 
vaduodamas iš savo pono rankų ir pasitaisydamas dra- 
bužius. - Jūsų malonybė teiksitės patikėti jo šviesybės 
paliudijimu. Jo šviesybė dar prisimena, kad tais metais, 
kai mirė vadinamasis karalius Vilis... 

- Ša! Ša, gerbiamasis! - nutraukė jį markizas. - 
Aš pats viską paaiškinsiu ponui Ravensvudui. 

- Ar Vilko Lūkesčių kaimo gyventojai neatskubėjo 
gesinti gaisro, kol jis dar nebuvo taip įsiliepsnojęs? - pa- 
klausė Ravensvudas. 

- O kaipgi, subėgo beveik visi, - atsakė Kalebas. 
Bet aš juk negalėjau leisti jų vidun, kur šitiek sidabro 
ir kitokių brangenybių. 

- Eik velniop, begėdiškas melagi! - suriko Ravens- 
vudas, netekęs kantrybės. - Visoj pily nebuvo nė gramo... 

- Beto, - tęsė rūmininkas, akiplėšiškai pakeldamas 
balsą ir nustelbdamas savo pono žodžius, - ugnis plito 
nežmoniškai greit, kai pobūvių salėje užsidegė apmuša- 
lai ir drožinėti paneliai. O vos tik tie slunkiai išgirdo apie 
paraką, tučtuojau tartum žiurkės išlakstė į visas puses. 

- Prašyčiau, -tarė markizas Ravensvudui, - daugiau 
jo nieko nebeklausinėti. 

- Tik vieną žodį, milorde. Kas atsitiko Mizi? 

- Mizi? - nustebo Kalebas. - Man nebuvo kada 
galvoti apie kažkokią Mizi. Tikriausiai ji tebesėdi pilyje ir 
laukia savo galo. 

- Dievaži, aš nieko nesuprantu! - sušuko Ravens- 
vudas. - Juk klausiu apie senos, ištikimos tarnaitės gyvy- 
bę! Aš nebegaliu laukti, milorde. Turiu nujoti ir įsitikinti, 
ar iš tikrųjų pavojus toks didelis, kaip tvirtina šitas mulkis. 

- Ką jūs! Prisiekiu duona kasdiene! - suriko Kale- 
bas. - Mizi sveika ir gyva. Aš pats išvedžiau ją iš pilies. 
Kaip galėčiau užmiršti senutę, su kuria taip ilgai kartu tar- 
navome. 

- Tai kodėl ką tik sakei visai ką kita? - paklausė jo 
ponas. | 

- Ar aš sakiau? - nustebo Kalebas. - Vadinas, aš 
susapnavau arba nuo to siaubo man pasimaišė protas. 
Bet ji tikrai sveika ir gyva. Pily neliko nė gyvos dvasios. Ir 
ačiū Dievui, nes visi išlėktų į orą. 

Tik po to, kai Kalebas kelissyk iškilmingai prisiekė, 
jog taip iš tikrųjų ir yra, Ravensvudas, nepaisydamas karš- 

to troškimo išvysti paskutinį sprogsmą, kuris turėjo ligi 
pamatų sugriauti jo protėvių tvirtovę, sutiko kartu su kitais 
traukti į Vilko Lūkesčių kaimą, kur ne tik smuklėje, bet ir 
mums gerai pažįstamo kubiliaus namuose buvo pasiruoš- 
ta sutikti aukštuosius svečius gausiomis vaišėmis. Šią ap- 
linkybę reikėtų plačiau paaiškinti. 

Anksčiau mes nepaminėjome, jog Lokhardas iššni- 
pinėjęs, kaip Kalebas sužvejojo maisto atsargų puotai pi- 
lyje, papasakojo apie tai savo ponui. Lordą saugotoją 
pralinksmino ta senojo rūmininko gudrybė ir, norėdamas 
suteikti Ravensvudui malonumą, pasiūlė Vilko Lūkesčių 
kubiliui valstybinę tarnybą, o tai jį visiškai nuramino ir 
privertė užmiršti prarastą laukinių ančių kepsnį. Tas Girde- 
rio paskyrimas labai nudžiugino senąjį Kalebą. Praėjus 
keletui dienų po Ravensvudo išvykimo, jam būtiniausiai 
reikėjo apsilankyti žvejų kaimelyje. Ir štai, kai jis it kokia 
šmėkla sėlino pro kubiliaus duris bijodamas, kad nebūtų 
pašauktas ir netektų pasiaiškinti dėl žadėto tarpininkavi- 
mo - arba, kas dar blogiau, kad nebūtų išbartas už nepa- 
grįstų vilčių sužadinimą - Kalebas išgirdo savo vardą, šau- 
kiamą iškart trimis balsais: sopranu, tenoru ir bosu. Tai bu- 
vo ponios Girder, jos motinos, senosios Nenuoramos, ir 
paties namo šeimininko balsai. 

- Pone Kalebai, pone Kalebai, pone Kalebai Bol- 
derstonai! Nejau taip ir prapėdinsit pro mūsų namus, 
neužsukęs bent klukšnio už lūpų užsipilti? Mes jums ši- 
taip dėkingi! 

Sunku spręsti, ar tai buvo pasakyta juokais, ar 
rimtai. Kalebas pamanė, kad juokais, todėl apsimetė nie- 
ko neišgirdęs ir kiūtino tolyn, užsimaukšlinęs ant kaktos 
seną kastoro skrybėlę, akis įbedęs į žemę, tarsi skaičiuoda- 
mas akmenis, kuriais buvo grįstas kelias. Tačiau staiga jis 
pasijuto esąs apsuptas, nelyginant didingas prekybos lai- 
vas Gibraltaro sąsiauryje trijų Alžyro galerų (teatleidžia 
man damos už šį jūreivišką palyginimą). 

- Dėl Dievo meilės, pone Bolderstonai! - čiulbėjo 
ponia Girder. 

- Kas galėjo šito tikėtis iš mūsų seno ir tikro bičiu- 
lio! - pritarė jai motina. 

- Nenorite nė stabtelti ir išklausyti mūsų dėkonės!-- 
pridūrė pats kubilius. - Ir dar iš manęs; aš juk ne toks 
jau dalyvas. Manau, kad tarp mūsų niekas nepasėjo ne- 
santaikos, pone Bolderstonai. O gal koks niekdarys pri- 
tauškė, jog aš nedėkingas tamstai už karališkojo ku- 
biliaus vietą? Na, aš jam uždrošiu savo skliutu. 

- Mano gerieji, mano brangieji bičiuliai... - mikčiojo 
Kalebas, vis dar resusigaudydamas, kas čia dedasi. - 
Kam tos ceremonijos? Kiekvienas stengiasi padėti drau- 
gams; kartais pasiseka, o kartais ir ne. O ko aš labiausiai 
nemėgstu, tai būti apipiltas dėkonėmis. Tiesiog negaliu jų 
pakęsti. 

- Ką jūs, pone Bolderstonai, niekas tamstos ne- 
apipiltų dėkonėmis, jei būtumėt tik man norėjęs padėti, - 
prisipažino ratlankių ir šulų meistras. - Aš būčiau priminęs 
ir žąsį, ir laukines antis, ir statinaitę vyno. Geri norai - tai tas 
pats, ką perdžiūvusi statinė, kur joks skystis nesilaiko, už- 
tat geri darbai - tai standžiai suręsta, tvirta ir sveika stati- 
naitė, kur galima laikyti vyną net ir pačiam karaliui. 

- Ar jūs negirdėjot apie raštą, kur juodu ant balto 
parašyta, jog muūsiškis Džonas paskirtas karaliaus kubi- 
liumi? - paklausė uošvė. - O juk kiekvienas bernas, vos sykį 
užtraukęs lanką ant statinės, spraudėsi į tą vietą. 

- Ar negirdėjau?! - sušuko Kalebas (tik dabar su- 
sigodojęs, iš kur vėjas pučia), didžiai nepatenkintas išreikš- 
ta abejone. - Jinai klausia, ar aš negirdėjau! - tai sakyda- 
mas jis visiškai persimainė: jo netvirtas, baugštus, sla- 
pūniškas žingsnis virto vyriška, išdidžia eigastimi, o kai jis 
atsmaukė skrybėlę ant pakaušio, tai iš po jos, it saulė iš 
už debesio, išniro visa savo aristokratiška didybe švytinti 
kakta. ; 

- Žinoma, girdėjote, kitaipirbūti negalėjo, - pareiškė 
ponia kubilienė. 

- Žinoma! Žinoma! Kas daugiau galėjo girdėti, jei 
ne aš? -sutiko Kalebas. - Užtat aš tave išbučiuosiu, brangu- 

te, o tamstai, kubiliau, linkiu sėkmės naujajam darbe. 
Dabar jau žinote, kas jūsų draugai, žinot, kas jau padėjo ir 
dar gali jums padėti. Pradžioje apsimečiau nieko neži- 
nąs, - pridūrė Kalebas, - norėjau pamatyti, iš kokio molio 
tamsta drėbtas. Iš gero molio, iš gero molio esi nulipdy- 
tas! 

Tai sakydamas, jis oriai it koks kunigaikštis pa- 
bučiavo abi moteriškes'ir globėjiškai ištiesė ponui Girde- 
riui ranką, kurią šis suspaudė savo kietame tartum ra- 
gas delne. Savaime suprantama, jog, sužinojęs tokią malo- 
nią naujieną, Kalebas nedvejodamas priėmė kvietimą iškil- 
mingų pietų, į kuriuos buvo pakviestos ne tik visos Sso- 
džiaus įžymybės, bet net ir jo amžinas priešas - advoka- 
tas Dingvolas. Šioje puotoje Kalebas buvo laukiamiausias 
ir godojamiausias svečias. Jis taip įtikinamai suviliojo sa- 
vo pašnekovus kalbomis apie tai, kokią įtaką turįs savo 
ponui, ojo ponas - lordui saugotojui, o lordas saugotojas - 
Slaptajai tarybai, o Taryba - karaliui, kad išsiskirstant (o 
tai buvo jau švintant) kiekvienas bent kiek garsesnis kai- 
mo gyventojas vaizdavosi lipąs į aukščiausią valstybinę 
pareigybę kopėčiomis, kurias jiems nupiešė Kalebas. Ap- 
sukrusis rūmininkas per vieną vakarą ne tik atgavo savo 
ankstesnį įtakingumą, turėtą Ravensvudų giminės klestė- 
jimo laikais, bet dar labiau iškilo kaimiečių akyse. Net ir 
patsai advokatas - štai koks nenugalimas troškimas būti 

- paaukštintam - negalėjo atsispirti pagundai, todėl, nutaikęs 
progą, pasivedėjo Kalebą į nuošalų kampą ir ėmė post- 
ringauti, žinoma, nuoširdžiai apgailestaudamas, apie vis 
prastėjančią apygardos šerifo sekretoriaus sveikatą. 

- Puikus Žmogus, neįkainojamas Žmogus, pone 
Kalebai... Tik labai nutukęs. Visi mes silpni ir mirtingi. Sian- 
dien dar čia, 0 rytoj - ir po mūsų... Kai vargšelis iškeliaus 
amžinybėn, reikės kam nors jį pakeisti... Jeigu tamsta 
padėtumei man tą vietelę gauti, atsidėkočiau su kaupu... 
Na, kad ir pirštinę, kietai prikimštą auksinių, ką? Juk rei- 
kia ir savimi pasirūpinti... O be to, tą Vilko Lūkesčių juod- 

nugarių ginčą sutvarkytumė su ponu Ravensvudu... tai 
yra lordu Ravensvudu, tesaugo jį Dievas! 

Atsakydamas Kalebas tik nusišypsojo ir, nuošir- 
džiai paspaudęs advokatui ranką, paliko įsilinksminusius 
sugėrovus, norėdamas išvengti kokių nors konkrečių pa- 
žadų. 

- Viešpats mums maloningas! - sušuko Kalebas, 
išėjęs laukan ir galėdamas laisvai pasidžiaugti savo per- 
gale. - Ar teko kada nors matyti tokią šutvę bukagalvių? 
Žuvėdros ir laukinės žąsys, skraidančios prie Baso, ir tos 
dešimteriopai supratingesnės. Nors būčiau buvęs ir pats 
aukščiausias komisaras prie Parlamento rūmų, jie nebūtų 
labiau prieš mane lankstęsi. Teisybę pasakius, ir aš prieš 
juos lanksčiausi. O jau tas advokatas! Cha, cha, cha! Vieš- 
patie, pasigailėk, kad tik sulaukęs žilo plauko apmoviau 
net patį advokatą! Šerifo raštvedys! Bet aš turiu senų są- 
skaitų su tuo sukčiumi, ir dabar jis taip manęs pamaldaus 
ir taip prieš mane pasižemins, tartum aš iš tikrųjų galėčiau 
gauti jam vietą. Bet tam nėra jokios vilties. Nebent mano 
ponas įgautų proto ir išmoktų gyventi šiame pasaulyje, ta- 
čiau šito jis niekada neišmoks. 

XXVI skyrius 


Ko liepsnos apsupo tą aukštą viršūnę, 

Ko žiežirbos skraido platybėj dausų? 

Tas gaisras, kurs nušvietė tamsą dangaus, 
Ir gimtąją tavo buveinę sugriaus. 


Kambelas 


Ankstesniojo skyriaus pabaigoje aprašytos aplin- 
kybės paaiškina, kodėl markizas A*** ir jaunasis Ravens- 
vudas buvo taip širdingai priimti Vilko Lūkesčių kaimelyje. 
Vos tik Kalebas pranešė apie gaisrą bokšte, visas sodžius 
sukilo ant kojų ir jau norėjo bėgti gesinti liepsnos, tačiau 
ištikimasis tarnas ataušino kaimiečių įkarštį, pranešdamas 
apie pilies rūsiuose sukrautą pavojingą turtą; tuomet jų 
stropumas palinko kita kryptimi. Niekada Vilko Lūkesčių 
kaime nebuvo papjauta šitiek kaplūnų, riebių žąsų ir kito- 
kių naminių paukščių, niekada nebuvo išvirta šitiek rūky- 
tų kumpių; niekada nebuvo iškepta šitiek karvojų, saldžių- 
jų sklindžių, avižinių paplotėlių, meduolių ir kitokių skans- 
konių, beveik nebežinomų nudienei kartai. Niekada nebu- 
vo atkimšta šitiek statinių alaus ir butelių seno vyno. Vi- 
sos prastuolių namų durys buvo atlapotos sutikti markizo 
tarnams, atnešantiems, kaip tikėtasi, visokiausių malonių 
lietų, kuris vėliau pilte pasipils'ant Vilko Lūkesčių kaimo 
Lamermuro apylinkėje, pasmerkdamas kitą Škotijos dalį 
beviltiškai sausrai. Pastorius, kaip manyta, tikėdamasis kai 
myninės parapijos klebono vietos, kurią dabar užėmė 
ligotas asmuo, reikalavo, kad aukštieji svečiai apsigyventų 
klebonijoje. Tačiau ponas Bolderstonas šią garbę pasky- 
rė kubiliui, jo Žmonai ir uošvei, kurie tiesiog šokinėjo iš 
džiaugsmo, sužinoję apie jiems atiduotą pirmenybę. 

Be paliovos pritūpdami ir lankstydamiesi šeiminin- 

kai sutiko aukštuosius svečius taip ištaigingai, kaip tik 
galėjo sutikti jų Iuomo žmonės. Uošvė, jaunystėje tarnavu- 
si Ravensvudų pilyje, gerai, pasak jos, žinojo ponų įpročius 
ir, kiek leido aplinkybės, viską ištaisė pagal to meto etike- 
to reikalavimus. Kubiliaus erdviame name kiekvienas sve- 
čias gavo atskirą kambarį, ten jie buvo nulydėti su visomis 
poniškomis ceremonijomis, o valgomajame tuo metu mo- 
terys baigė ruošti prašmatnią vakarienę. 

Pasijutęs esąs vienas, Ravensvudas, skatinamas 
daugybės įvairiausių jausmų, paliko savo apartamentus, 
kubiliaus namus bei kaimą ir paskubomis ėmė kopti į kal- 
ną, stūksantį tarp Vilko Lūkesčių ir bokšto, norėdamas 
pamatyti, kaip galutinai griūna jo protėvių pilis. Keletas so- 
džiaus vaikiščių, pirmiau pasigrožėję šešetu kinkyta karie- 
ta ir jos palyda, dabar iš smalsumo bėgo ta pačia krypti- 
mi. Ravensvudas su pasipiktinimu klausėsi, kaip, sekdami 
paskui jį, vaikiščiai šūkalojo: 

- Greičiau, greičiau! Dabar senasis bokštas išlėks 
į orą! Sprogs, kaip keptas svogūnas! 

“Ir tai - mano tėvo vasalų vaikai, - tarė jis pats sau. 

Tų Žmonių, kurie pagal įstatymus ir iš dėkingumo pri- 
valėdavo sekti paskui mus į mūšį, į ugnį ir į vandenį. O štai 
dabar jų senjoro pilies žlugimas - tik šventinis pasisma- 
ginimas jiems“ 

Tuo metu kažkas timptelėjo Ravensvudą už ap- 
siautalo, ir savo karčius apmąstymus jis išliejo tūžmingai 
sušukdamas: 

- Ko tau reikia, šunie? 

- Taip, aš šuo, be to, iškaršęs šuo, - atsakė Kale- 
bas, nes kaip tik jis drįso užkabinti savo poną, - užtat man 
toks šuniškas atlyginimas. Bet man dabar nei šilta, nei 
šalta: esu jau visiškai nukaršęs šuo ir nebegaliu išmokti 
naujų gudrybių arba parsisamdyti naujam ponui. 

Tuo metu Ravensvudas, užkopęs ant kalno kete- 
ros, išvydo “Vilko uolos" pilį. Nepaprastai nustebęs, įsitiki- 
no, kad gaisras jau užgeso, tik debesys virš pilies rausva- 

vo, tarsi juose būtų atsispindėjusios išblėsusios ugnies 
žarijos. 

- Niekas čia neišlėkė į orą, - tarė Ravensvudas, - 
būtume girdėję sprogimą. Jeigu rūsiuose būtų buvę paslėp- 
ta nors ketvirtis to parako, kurį tu minėjai, garsas būtų nu- 
aidėjęs net per dvidešimt mylių. 

- Visko gali būti, - ramiai pasakė Bolderstonas. 

- Vadinas, ugnis neišsiplėtė į rūsius? 

- Visko gali būti, - lygiai taip pat netrikdomai pakar- 
tojo Kalebas. 

- Klausyk, Kalebai, - pareiškė jo ponas, - tai mane 
išvarys iš kantrybės! Aš pats eisiu į "Vilko uolą" ir pažiūrė- 
siu, kas ten dedasi. 

- Jūsų malonybė neis tenai, - ryžtingai tarė Kale- 
bas. 

- Neisiu?! - suriko Ravensvudas. - Kas išdrįs mane 
sulaikyti? 

- Ogi aš! - dar griežčiau pasakė Kalebas. 

- Tu, Bolderstonai?! - sušuko Ravensvudas. - Man 
regis, tu jau visai užsimiršai! 

- O man regis, ne, - prieštaravo Bolderstonas. - Aš 
viską taip išklosiu, kad jūsų malonybei atrodys, lyg pats 
būtumėt ten buvęs. Tik nespirgėkit ir neišsiduokit tiems 
vaikigaliams, taip pat ir markizui, kai nulipsite žemyn. 

- Klok greičiau, bukagalvi! - paliepė jaunuolis. - Aš 
noriu viską žinoti: ir gera, ir bloga. 

- O gera ir bloga tik tai, kad bokštas stovi svei- 
kut sveikutėlis ir toks tuščias, kaip tądien, kai išvykot. 

- Ką tu sakai? O gaisras? - paklausė Ravensvu- 
das. 

- Koks ten gaisras! Supleškėjo tik mažumas dur- 
pių ir pasipylė viena kita kibirkštis iš senosios Mizi pyp- 
kės, - atsakė Kalebas. | 

- O liepsna? - neatlyžo Ravensvudas. - Iš kur tas 
didžiulis ugnies stulpas, matomas gal per dešimt mylių? 

- Iš kur? Nagi yra toks senas priežodis: 

Net ir menką švieselę nakties tamsoj toli matyti galima. 


Tai kuokštas sudžiūvusių paparčių ir gniūžtė pakratų, ku- 
riuos užpleškinau, kai tik tas avigalvis iš markizo svitos 
išsinešdino iš pilies. Prašyčiau, sere, kitą sykį, kai ką nors 
atsiųsit ar atsivesit - tebūna tai patys ponai bajorai, be jo- 
kių savo tarnų, kaip tas lindišius Lokhardas, kurs visur kai- 
šiojo nosį ir tik žiūrėjo, ar nepamatys ko nors bloga, kad 
paskui galėtų apšmeižti visą mūsų giminę, o aš turėjau be 
perstojo meluoti ir dėl to pasmerkti savo sielą amžinai 
pražūčiai - taigi kitąsyk aš jau geriau iš tikrųjų padegsiu 
bokštą, pats supleškėsiu liepsnose, nei Teisiu šitaip mus 
apjuodinti. 

- Dievaži, esu tau labai dėkingas už rūpestį, Kale- 
bai, tarė Ravensvudas vos sulaikydamas juoką, nors 
Širdyje ir tebepyko ant rūmininko. - O kaip parakas? Ar jis 
tikrai yra bokšte? Rodos, ir markizas žino apie jį. 

- Parakas! Cha, cha, cha! Markizas! Cha, cha, cha! 
- nusijuokė Kalebas. - Nors jūsų malonybė mane čia pat 
nudėtumėt, neištverčiau nenusikvatojęs. Markizas! Para- 
kas! Ar jis buvo pilyje? O kaipgi, buvo. Ar markizas apie įį 
žinojo? Be abejo, žinojo. Čia ir glūdi visa linksmybė. 
Matydamas, jog niekaip nenumaldysiu jūsų malonybės, 
aš ir žioptelėjau apie tą paraką, kad markizas pats užsi- 
imtų tuo reikalu. 

- Bet tu taip ir neatsakei į mano klausimą, - perta- 
rė jį Ravensvudas, netekęs kantrybės. - Kaip parakas pa- 
teko į pilį ir kur jis vėliau pasidėjo? 

Tuoj viską paaiškinsiu, - nutaisęs paslaptingą 
miną, sušnibždėjo Kalebas. - Prieš keletą metų čia buvo 
keliamas maištas, ir markizas bei daugybė kitų lordų iš 
šiaurės prikišo savo pirštus. Tuomet ir buvo atgabenta 
čionai iš Diunkerko gyva bala muškietų ir palašų, o ką 
ir kalbėti apie paraką. Nežmoniškai sunku buvo sutempti 
viską į bokštą gūdžią naktį, nemanykit, kad bet kam ga- 
lima ištikėti tokį pavojingą darbą. Bet laikas grįžti atgal - 
vakarienei, o pakeliui aš viską papasakosiu. 

- O tie vaikigaliai? - paklausė Ravensvudas. - Ne- 
jau tu nori, kad jie čia kiurksotų visą naktį laukdami, kol 
sprogs bokštas, kuriame nebėra nė kibirkštėlės. 

- Dieve gink! Jeigu jūsų malonybė nori, kad jie eitų 
namo, tuojau jiems paliepsiu, - atsakė Kalebas, bet tučtuo- 
jau pridūrė: - beje, jiems ir taip nieko neatsitiks, rytoj ma- 
žiau šūkaus, o kitą naktį kiečiau miegos. Bet jeigu jūsų ma- 
lonybė geidauja... 

Tai taręs, Kalebas priėjo prie vaikiščių, susibūrusių 
ant gretimos kalvos, ir valdingu tonu paaiškino, jog jų 
šviesybių lordo Ravensvudo ir markizo A*** įsakymu bokš- 
tas sprogsiąs tik rytojaus dieną pačiame vidurdienyje. Tai 
išgirdę, berniūkščiai išsilakstė, tačiau vienas kitas, ypač 
tas, kurį Kalebas apmovė, nudžiaudamas jam iš po nosies 
iešmą su antimis, pasiliko, norėdamas gauti tikslesnių Ži- 
nių. 

- Pone Bolderstonai! Pone Bolderstonai! - sušu- 
ko jis. - Bet pily nebesimato jokios ugnies, ji užgeso kaip 
lajinė žvakė. 

- Teisybė, mielasis, - pritarė rūmininkas. - Nejau tu 
manai, kad tokio didžiūno kaip lordo Ravensvudo pilis 
lyg niekur nieko pleškės, o jis stovės ir žiūrės akis išplė- 
tęs? 

Ir nusikratęs savo nuskurusio pašnekovo, kreipė- 
si į Ravensvudą: 

Visada reikia apšviesti tokius vaikigalius, kaip 
sako išminčiai, o ypač parodyti, kad privalu gerbti viršes- 
niuosius. 

-Bettuvis darnepapasakojai, Kalebai, kur pasidėjo 
ginklai ir parakas, - neatlyžo Ravensvudas. 

- Ak, ginklai? - tarė Kalebas. - Jie kaip toj vaikiškoj 
dainelėj: 


Vieni - į vakarus, kiti - į rytus, 
O likusius pats kipšas puolė vytis. 


O paraką, pasitaikius progai, išmainiau su olandų liuge- 

rių ir prancūzų laivų škiperiais į džiną ir degtinę; kurie dau- 
gelį metų labai pravertė mūsų namams. Ar ne geri mai- 
nai: už mirtį nešančius sprogmenis gauti gyvastį teikian- 
čio gėralo! Beje, vieną kitą svarą prilaikiau jums, kad tu- 
rėtumėt kuo šaudyti, kai užeidavo noras pamedžioti, nes 
neišmanau, kur būčiau išpešęs parako tomis varganomis. 
dienomis. Na, o dabar, sere, kai jūsų pyktis atvėso, tikriau- 
siai sutiksit, jog teisingai padariau ir jums kur kas geriau 
praleisti vakarą ten, apačioje, 0 ne viršuj, tuose senuose 
griuvėsiuose. Sunku prisipažinti, bet, deja, taip yra. 

- Matyt, tu teisus, Kalebai, - sutiko Ravensvudas, - 
bet prieš padegdamas mano pilį - juokais arba ir rimtai - 
galėjai šitą paslaptį iš anksto man atskleisti. 

- Kaip, jūsų malonybe, ar aš jau visiškai būčiau 
besarmatis? - sušuko Kalebas. - Užtenka, kad aš, senas 
pramaniūgas, dumiu akis kitiems, norėdamas apginti šei- 
mos garbę, bet jūsų malonybei meluoti - niekada. Be to, 
jaunimui trūksta supratimo --net ir kaip reikiant pameluoti 
nesugeba. Na, kad ir šitas gaisras - juk tai buvo tikras 
gaisras, ir aš pasiruošęs padegti dar ir senąsias arklides, 
kad nekiltų jokios abejonės - taigi šitas gaisras ne tik leis 
mums prašyti, ko tik širdis geidžia, ir kaime, ir visoje apy- 
linkėje, bet dar ne sykį mus ištrauks iš bėdos, ir dėl to nė 
kiek nenukentės šeimos garbė. Dabar man nebereikės 
kasdien po keliasdešimt kartų meluoti tiems dykaduo- 
niams ir dykaduonėms, kurie vis vien niekuo netiki. | 

- Iš tiesų tau buvo nelengva, Kalebai. Bet vis dėlto 
nematau, kaip tas gaisras gali grąžinti žmonių pasitikėji- 
mą ir mūsų gerą vardą. 

- Na, ir prašom, kad nori! - sušuko Kalebas. - Ar 
nesakiau, jog jaunuomenė neturi žalio supratimo? Jis dar 
klausia, kaip gaisras mums padės? Ogi gelbės mūsų 
šeimos garbę dar daugelį metų, jeigu mokėsim su protu 
juo pasinaudoti. “Kur šeimos portretai?" - paklaus koks 
nors mėgėjas kišti nosį į svetimus reikalus. "Sudegė per 
didįjį gaisrą “Vilko uoloje", - atsakysiu aš. “O kur šeimos 
sidabras?" - paklaus kitas. “Zuvo per didįjį gaisrą, - at- 

sakysiu. - Kam galėjo rūpėti sidabras, kai pavojus grėsė 
žmonių gyvybei?" - "Kur drapanos, patalynė? Kur gobele- 
nai ir apdaila? Lovos su baldakimais, antklodės, lovatie- 
sės, apdangalai, staldengtės, rankdarbiai?" ' Gaisras! 
Gaisras! Gaisras!" Tik mokėk pasinaudoti, ir gaisras atsakys 
už viską, kas buvo ir ko nebuvo. Ir patikėkit, sugebėjimas 
išsisukti kartais geriau negu patys daiktai. Daiktai sulūžta, 
susinešioja ir pasensta, 0 gudrus pasiteisinimas, jei tik 
atsargiai ir protingai pasinaudosite, pasitarnaus bajorui ir 
jo šeimai dievažin kiek metų. 

Ravensvudas gerai žinojo, koks užsispyręs ir at- 
kaklus jo ūkvaizdys, todėl daugiau su juo nebesiginčijo. 
Palikęs Kalebą besidžiaugiantį savo sėkminga išmone, jis 
grįžo į sodžių, kur markizas ir abi šeimininkės jau buvo 
pradėję nerimauti dėl jo: markizas - nes nežinojo, kur jis 
dingo, o moterys - todėl, kad, vakarienei pavėlavus, ne- 
nukentėtų jų kulinariniai sugebėjimai. Jam grįžus, visi su 
palengvėjimu atsiduso ir apsidžiaugė, išgirdę, kad gais- 
ras jau užgeso ir ugnis nepasiekė rūsių. Ravensvudas tik 
tiek ir tepasakė apie Kalebo sumanytąją gudrybę. 

Visi susėdo prie vaišėmis apkrauto stalo. Nors 
buvo ir labai kviečiami, bet ponai Girderiai nesutiko, net 
savo pačių namuose, sėstis kartu su tokiais garbingais 
svečiais. Jie liko stovėti ir pagarbiai bei uoliai patarnavo 
svečiams. Tokie buvo anų laikų papročiai. Tik uošvė, bū- 
dama jau senyvo amžiaus ir remdamasi savo pažintimi su 
Ravensvudų šeima, mažiau paisė etiketo reikalavimų. Ji 
dėjosi esanti tarsi užeigos šeimininkė, tarsi namų ponia, 
vaišinanti kur kas aukštesnio rango nei ji pati svečius. 
Ji prašė, tiesiog siūlyte siūlė ragauti viską, kas, jos many- 
mu, skaniausia, neatsisakydama ir pati dalyvauti šioje 
puotoje, idant parodytų pavyzdį svečiams. Kartkartėmis 
kreipdavosi čia į markizą, čia į Ravensvudą: 

- Jūsų šveisybė nieko nevalgote... Pone Ravens- 
vudai, jums teko plikas kaulas... Deja, mes neturim kuo pa- 
vaišinti milordų... Amžinatilsį lordas Alanas mėgdavo sūdy- 

tą žąsį ir sakydavo, jog lotyniškai sūdyta žąsis reiškia 
"stikliukas konjako"'. Konjaką gaunamtiesiai iš Prancūzijos: 
Vilko Lūkesčių laivai dar neužmiršo kelio į Diunkerką, ne- 
paisydami Anglijos įstatymų ir muitininkų. 

Čia kubilius bakstelėjo savo uošvę alkūne, tačiau 
moteriškė nė nemanė liautis šnekėjusi: 

- Nesistumdyk, Džonai, - toliau porino senoji dama. 
- Niekas nesako, esątu žinai, kas man atveža konjako. Tau, 
kaip karaliaus kubiliui, ir netinka žinoti. O koks skirtumas, 
- kreipėsi ji į lordą Ravensvudą, - karaliui, karalienei ir net 
pačiam kaizeriui, kur tokia senė kaip aš perka žiupsnį 
tabako ar šlaką konjako širdžiai paguosti. 

Šitaip ištaisiusi savo tariamą apsirikimą, ponia 
Nenuorama visą likusį vakarą netausodama jėgų stengėsi: 
tęsti pokalbį, kuriame svečiai beveik nedalyvavo, o galiau- 
siai, atstūmę stiklus, paprašė leisti jiems eiti pailsėti. 

Markizas buvo nuvestas į sektyčią, kurią turėdavo 
kiekvienas pasiturintis sodietis ir laikydavo tokioms iškil- 
mingoms progoms kaip ši. Tais laikais kambariai dar ne- 
būdavo tinkuojami, o gobelenais savo namus išmušdavo 
tik didikai ir aukštesnieji bajorai. Todėl kubilius, būdamas 
ne tik turtingas, bet ir tuščiagarbis, pasekė smulkesniųjų 
žemvaldžių ir dvasininkų pavyzdžiu, o šie svečių kambario 
sienas puošdavo Nyderlandų spaustine oda, išdabinta 
medžiais ir gyvūnais iš auksinės folgos ir prirašinėta vi- 
sėkiausių religinių pamokymų olandų kalba, bet tai nė 
kiek netrukdė laikytis jų taip griežtai, lyg jie būtų skambė- 
ję škotiškai. Nors kambarys atrodė gana niūriai, tačiau 
židinyje linksmai spragsėjo dervuoti statinių šulai. Lova 
buvo paklota nauja, baltut baltutėlė, niekada anksčiau ne- 
naudota patalyne, kuri, jei ne ši iškilminga proga, gal- 
būt niekada taip ir nebūtų buvus panaudota. Ant tuale- 
tinio staliuko stovėjo senoviškas veidrodis filigrano rė- 
mais, viena iš puošmenų, kadaise priklausiusių kaimyninei 
piliai. Iš vieno šono veidrodį saugojo ilgakaklis butelis 
Florencijos vyno, o šalia jo - bemaž tokio pat aukštumo 

taurė, panaši į tą, kokią galima matyti Tenirso rankose, kai 
jis save vaizduoja besišlaistantį kaimo išgertuvėse. Kaip 
atsvara šitiems svetimšaliams saugotojams, kitoje veid- 
rodžio pusėje sargybą ėjo du kresni škotų patruliai: ne ma- 
žiau kaip pintos talpos ąsotis, sklidinas stipraus alaus, bei 
kaušas iš dramblio kaulo ir juodmedžio su sidabriniais 
aptaisais - paties Džono Girderio rankų darbas ir širdies 
pasididžiavimas. Be šitų priemonių troškuliui numalšinti 
čia taip pat gulėjo ir didžiulis saldus pyragas. Taigi su tokio- 
mis maisto atsargomis kambarys galėjo atlaikyti dviejų ar 
net trijų dienų apgultį. Tereikia tik pridurti, kad markizo ka- 
merdineris rūpestingai ištiesė savo pono naktinius brokato 
marškinius ir gausiai išsiuvinėtą velveto naktinę kepuraitę, 
pamuštą ir apkraštuotą briuselio nėriniais, ant didžiulio 
fotelio prie židinio, kur, kaip jau buvo minėta, linksmai 
spragsėjo ugnis. O dabar palikime šį aukštą svečią nak- 
ties poilsiui vildamiesi, kad jis pasinaudos visais šiais 
patogumais, kuriuos taip smulkiai aprašėme, norėdami su- 
pažindinti skaitytoją su senoviniais škotų papročiais. 
Nėra reikalo lygiai taip pat smulkmeniškai apra- 
šinėti jaunojo Ravensvudo miegamojo, kuriame paprastai 
ilsėdavosi šeimininkai. Sienos čia buvo išmuštos švelnios 
spalvos škotiška vilnone medžiaga, panašaus audinio kaip 
nūdienis šalunas*. Svarbiausias šio kambario papuošalas 
buvo akį rėžiantis paties Džono Girderio portretas, nutep- 
liotas kažkokio išbadėjusio prancūzo, dievažin kaip ir kodėl 
atsibasčiusio į Vilko Lūkesčius iš Flisingeno ar iš Diunker- 
ko kartu su kontrabandininkais. Veido bruožai Iš tiesų bu- 
vo panašūs į mūsų užsispyrusio, savimi pasitikinčio, nors ir 
nestokojančio sveikos nuovokos meistro, bet mesjė jo iš- 
vaizdai ir pozai suteikė tokio prancūziško grakštumo, kuris 
taip nesiderino su niūriu ir stačiokišku originalu, kad, pa- 
žvelgus į paveikslą, nebuvo galima ištverti nesijuokus. Ta- 
čiau visa šeima labai didžiavosi šiuo portretu, nors kaimy- 
nai ir smerkė kubilių už tai, kad jis pozavo tam portretui; 


Šalunas - lengvas vilnonis audinys. 

o dar labiau už tai, jog pakabino jį miegamajame ir tuo 
perviršijo savo, kaip turtingiausio kaimo gyventojo, privilegi- 
ją, peržengė savo luomo ribas ir įsibrovė į aukštuomenės 
sferą; žodžiu, apkaltino jį tuštybe ir nežmonišku pasipūti- 
mu. 

Gerbdamas savo bičiulio velionio pono Ričardo 
Tinto atminimą, turėčiau šį klausimą išsamiau paaiškinti, ta- 
čiau nevarginsiu skaitytojo ištęstu, nors ir gana įdomiu jo 
pasakojimu apie prancūzų tapybos mokyklą bei apie Ško- 
tijos dailės raidą aštuonioliktojo amžiaus pradžioje. 

Kitais atžvilgiais Ravensvudo miegamasis buvo 
panašiai ištaisytas kaip ir markizui skirta seklyčia. 

Rytojaus dieną vos švintant markizas A*** ir jo 
jaunasis giminaitis išsirengė keliauti toliau. Bet pirmiau- 
sia buvo pateikti gausūs pusryčiai: šalta ir.šilta mėsa, avi- 
žų pudingas, vynas ir degtinė, įvairiausi patiekalai iš pieno 
- visa tai rodė, jog vaišingi šeimininkai geidė pagerbti 
svečius nė kiek ne mažiau kaip išvakarėse. Visas Vilko 
Lūkesčių kaimas subruzdo atsisveikinti. Išvykstantieji ap- 
mokėjo sąskaitas, spaudė vieni kitiems ranką, balnojo ark- 
lius, kinkė į vežimus ir dalijo arbatpinigius. Markizas atsi- 
dėkodamas paliko nemažą sumą Džono Girderio šeimy- 
nykščiams, o tas pradžioje norėjo ją pasiimti sau, juolab 
kad advokatas Dingvolas tikino jį turint teisę taip padaryti, 
nes kubilius padaręs nemaža išlaidų, be kurių nebūtų buvę 
ir šio atsidėkojimo. Tačiau nepaisydamas šio autoritetingo 
patarimo, Džonas nesiryžo sumenkinti tokio sėkmingo 
savo vaišingumo priimdamas kišenpinigius ir tiktai įspė- 
jo savo tamus, kad jie būsią paskutiniai šunsnukiai, jei 
pirksią degtinę ne iš jo atsargų. O kadangi nebuvo jokios 
abejonės, kaip bus panaudoti markizo dovanotieji pinigė- 
liai, kubilius guodė save mintimi, jog jie be jokios žalos jo 
garbei ir reputacijai galų gale vis tiek subyrės į jo kišenę. 

Kol buvo ruošiamasi išvykai, Ravensvudas nudžiu- 
gino senojo rūmininko širdį pranešdamas - žinoma, labai 
atsargiai, nes žinojo jo lakią vaizduotę - apie galimas ma- 


295 


lonias savo likimo permainas. Tuo pat metu jis atidavė Bol- 
derstonui didesnę savo kuklių santaupų dalį, keletą kartų 
prisiekdamas manąs netrukus gauti nemaža įplaukų. To- 
dėl griežtai įsakė Kalebui, jei šis nenorįs prarasti jo malo- 
nės, liautis užpuldinėjus Vilko Lūkesčių gyventojus, jų 
rūsius, paukštides ir kitas valdas. Kalebas mieliau su tuo 
sutiko, nei Ravensvudas galėjo tikėtis. 

- Iš tiesų, - pasakė jis, - tiesiog gėda, negarbė ir 
net nuodėmė apiplėšinėti tuos vargšus, kai galima garbin- 
gai verstis savo pačių jėgomis. Be to, - pridūrė jis, - reikia 
turėti proto ir duoti jiems nors kiek atsikvėpti, kad pas- 
kui, esant reikalui, vėl būtų galima pasikliauti jų pagalba. 

Sutvarkęs šį reikalą ir nuoširdžiai atsisveikinęs su 
senuoju tarnu, Ravensvudas grįžo prie markizo, kuris jau 
lipo į karietą. Abi šeimininkės - senoji ir jaunoji - maloniai 
pabučiuotos abiejų aukštųjų svečių, stovėjo tarpdury ir 
šypsodamos veizėjo, kaip šešetu kinkytas ekipažas, lydi- 
mas vilkstinės žiegančių raitelių, išdardėjo iš kaimo. Džo- 
nas Girderis taip pat stovėjo ant priebučio, čia žvilgčioda- 
mas į dešinę ranką, ką tik pagerbtą markizo ir lordo pirš- 
tų spūstelėjimo, čia į namovidų, kurviešpatavo netvarka po 
neseniai vykusių vaišių, tarsi lygindamas pelnytą šlovę su 
patirtais nuostoliais. 

Pagaliau jis iškilmingai prabilo: 

- O dabar visi - vyrai ir moterys - kibkit į darbą, tarsi 
pasaulyje nebūtų nei markizų, nei ponų, nei hercogų ar 
grafų, nei lerdų ar lordų. Sutvarkykit kambarius, likusią 
mėsą nuneškit į ledainę, o kas jau visiškai nebetinka val- 
gyti, išdalykite vargšams. O jūsų, mieloji uošvele ir žmone- 
Ie, paprašyčiau vieno dalyko: kad daugiau negirdėčiau nė 
žodžio - anei gero, anei blogo - apie šitą kvailystę. Tarpusa- 
vy arba su savo kūmutėmis galit liežuviais plakti, kiek tik 
norite, bet man ir taip galva svaigsta nuo visų šitų ple- 
palų. 

Girderio valdžia namuose buvo nepajudinama, to- 
dėl kiekvienas puolė prie savo darbo, o šeimininkas, likęs 

vienas, galėjo atsiduoti svajonėms apie būsimas dvaro 
malones, kurias įgijo paaukodamas dalį savo žemiškų gė- 
rybių. 


XXVII skyrius 


Na štai, Fortūną aš nustvėriau už plaukų; 
Jei ji paspruks - pats būsiu kaltas. 

Kas prieš likimą sugebėjo kautis, 
Pavėjui plaukti visada mokės. 


Senovinė pjesė* 


Mūsų keliauninkai be jokių nuotykių atvyko į Edin- 
burgą, ir Ravensvudas, kaip buvo sutarta, apsigyveno pas 
savo kilmingąjį giminaitį. 

Tuo metu įvyko seniai lauktasis politinis pervers- 
mas**, ir Škotijoje kaip ir Anglijoje neilgam į valdžią atėjo 
toriai. Tačiau mes neketiname čia nagrinėti neito perversmo 
priežasčių, nei jo padarinių. Užteks tik pasakyti, kaip jis 
atsiliepė įvairioms politinėms partijoms, priklausomai nuo 
jų principų. Anglijoje daugelis Aukštosios bažnyčios 
šalininkų, vadovaujamų Harlio***, vėliau tapusio Oksfordo 
grafu, atsimetė nuo jakobitų ir už tai buvo praminti 
"aikštingaisiais". O Škotijoje Aukštosios bažnyčios šalinin- 
kai, arba kavalieriai, kaip jie patys pasivadino, buvo nuo- 
seklesni, nors ir ne tokie protingi politikai ir manė įvykusias 
permainas esant ženklą, jog po karalienės Anos mirties į 
sostą turėtų įžengti jos brolis ševaliįė de Sen Zoržas. Tie, 
kurie nukentėjo už savo ištikimybę pretendentui, puoselė- 
jo visiškai nepagrįstas viltis ne tik susigrąžinti tai, kas bu- 
vo prarasta, bet ir atkeršyti savo politiniams priešams. Tuo 


" 


Senovinė pjesė. - V. Skoto sukurtas epigrafas. 
„politinis perversmas... - Ministrų kabineto pasikeitimas 
1710 m., tonų partijai laimėjus parlamento rinkimus. 

> Robertas Harlis, Oksfordo grafas (1661-1724) - anglų 
valstybės veikėjas, torių partijos šalininkas. 

tarpu vigų pakraipos šeimos nematė nieko kita, tik tai, 
kad atsinaujins persekiojimai, kuriuos jiems teko patirti 
valdant Karoliui II ir jo broliui, ir bus atimtas turtas, kon- 
fiskuotas iš jakobitų viešpataujant karaliui Vilhelmui. 

Bet ypač išsigando dėl sistemos pasikeitimo tie 
apdairieji, kokių esama valdant visokioms vyriausybėms ir 
kurių tuomet itin daug buvo tokių provincijų Kaip Škoti- 
ja administracijoje. Tokius žmones Kromvelis pavadino "'Ii- 
kimo tarnais", kitaip sakant, prisiplakėliais prie valdžioje 
esančios partijos. Daugelis iš jų atskubėjo pas markizą 
A*** atsižadėdami savo ankstesnių pažiūrų ir, pastebėję 
jo domėjimąsi savo giminaičio, jaunojo Ravensvudo, rei- 
kalais, nedelsdami ėmėsi patarinėti, kaip jam atgauti 
bent dalį savo turtų ir susigrąžinti tėvo prarastą titulą. 
Ypač dėl to buvo susirūpinęs senasis lordas Tern- 
tipetas. 

- Man tiesiog širdį drasko, - šnekėjo jis, - matant, 
kaip toks-šaunus jaunuolis, senos ir tikrai garbingos Šei- 
mos palikuonis, o svarbiausia - artimas giminaitis markizo 
A***, kurį aš, - prisiekinėjo jis, - gerbiu labiau už viską 
pasaulyje, atsidūrė tokioje sunkioje padėtyje. 

Iš savo pusės, norėdamas "padėti tokiai senai 
giminei atgauti gerą vardą ', minėtasis Terntipetas atsiuntė 
Edgarui tris šeimos portretus be rėmų ir šešias kėdes, 
aukštomis atkaltėmis ir minkštomis sėdynėmis, apmušto- 
mis turkiška medžiaga su išsiuvinėtu Ravensvudų herbu, 
už visa tai nereikalaudamas iš jaunuolio nė penso ar pro- 
centų, už tą sumą, kurią buvo sumokėjęs prieš šešiolika 
metų, kai buvo išparduodami baldai lordo Ravensvudo 
namuose Kanongeite. 

Lordas Terntipetas didžiai nusivylė ir nustebo (nors 
jis ir stengėsi slėpti savo jausmus, ypač nusivylimą) išvy- 
dęs, jog markizas priėmė dovanas labai šaltai ir pareiškė, 
kad Ravensvudas ir jo bičiuliai būsią patenkinti tik tuo- 
met, jeigu jo šviesybė grąžinsiąs dvarą, pirmiausia užstaty- 
tą jam už labai menką sumą, o paskui, per visą tą maišatį 

dėl Ravensvudų tinansinių reikalų ir po to meto teisėjų 
machinacijų, visiškai priskirtą jo nuosavybei. 

Senasis visų valdžių pakalikas bandė išsisukti nuo 
tokio reikalavimo, dievagodamasis nesuprantąs, kam jau- 
najam Ravensvudui dabar pat reikia minėtojo dvaro, jei jis, 
be abejo, greit atgaus didesnę savo valdų dalį iš sero 
Viljamo Aštono, ir tam jis, lordas Terntipetas, visais įma- 
nomais būdais padėsiąs, nes tai esą teisinga ir pagrįsta. 
Galiausiai jis pareiškė perleisiąs dvarą jaunajam didikui 
po savo mirties. 

Bet visi tie atsikalbinėjimai nieko nepadėjo, ir jis 
buvo priverstas grąžinti žemę tikrajam savininkui, atgauda- 
mas tik užstatytąją sumą. Neturėdamas kitokių priemonių 
susitaikyti su galingaisiais, lordas Terntipetas grįžo namo 
susikrimtęs bei nepatenkintas ir ėmė guostis savo pati- 
kėtiniams, esą “dar nebuvo nė vienos permainos ar pasi- 
keitimo vyriausybėje, iš kurio jis nebūtų gavęs nors ma- 
žiausios naudos, 0 šis (tegul jį skradžiai!) atėmęs iš jo 
patį gardžiausią kąsnį" 

Panašiai atsitiko ir kitiems asmenims, pasipelniu- 
siems draskant Ravensvudų turtus, o seras Viljamas Ašto- 
nas būgštaudamas laukė, kad teismo sprendimas, pagal 
kurį jam atiteko Ravensvudo pilis ir valdos, gali būti aps- 
kųstas Lordų rūmams. Tačiau jaunasis Ravensvudas iš 
dėkingumoLiusiir serui Viljamui už parodytą jam vaišingumą 
manė esant būtina šį reikalą spręsti kuo draugiškiau. Todėl 
parašė laišką buvusiam lordui antspaudo saugotojui (da- 
bar tų pareigų jis nebeėjo), nuoširdžiai pareikšdamas 
apie savo sužadėtuves su panele Ašton ir prašydamas 
sutikimo jiedviem susituokti bei tikindamas norjs sutvar- 
kyti visus tarpusavio reikalus taip, kaip serui Viljamui būtų 
palankiausia. 

Tas pats Žygūnas turėjo nunešti laišką ir ledi Aš- 
ton, kuriame Ravensvudas atsiprašė už nenoromis jai su- 
teiktus nemalonumus, patvirtino savo ištikimybę ir begalinę 
meilę panelei Ašton ir melste meldė ledi Ašton, kaip tikrą 

Duglasų giminės atstovę, ne tik vardu, bet ir savo dvasia 
užmiršti senąją nesantaiką ir nesusipratimus; galiausiai 
patikino būsiąs šeimai tikras draugas, 0 jai - pagarbus ir 
nuolankiai atsidavęs tarnas. Laiškas buvo pasirašytas: po- 
nas Edgaras Ravensvudas. 

Trečias laiškas buvo adresuotas Liusi, ir žygūnui 
buvo nurodyta rasti saugų būdą slapta jį įteikti tiesiai į 
panelės Ašton rankas. Laiške Edgaras prisiekinėjo karštai 
jątebemylis ir rašė apie būsimas likimo permainas, kurios, 
jo manymu, labai padėsiančios pašalinti jųdviejų vedybų 
kliūtis. Jis taip pat papasakojo apie savo pastangas įveik- 
ti jos tėvų, ypač motinos, nusiteikimą ir išreiškė viltį, kad 
jos pasieks tikslą. O jeigu ne, teks pasikliauti tuo, kad per 
tą laiką, kol jo nebus Skotijoje (jam teksią išvykti svarbiu 
ir garbingu reikalu), Liusi tėvų nuostatos pasikeis. Kartu 
jis besąlygiškai tikįs panelės Ašton pastovumu ir manąs, 
kad Liusi įstengs nugalėti visas pastangas juos išskirti. 
Laiške buvo rašoma dar apie daug ką, bet tai svarbu tik pa- 
tiems mylimiesiems, o skaitytojams neijdomu, nei naudinga. 
Į visus tris laiškus Ravensvudas gavo atsakymus, bet jie 
buvo labai skirtingo stiliaus ir atsiųsti labai skirtingais bū- 
dais. 

Ledi Ašton laišką atgabeno jo paties Žygūnas, 
kuriam buvo leista pasilikti pilyje tik tiek, kiek reikėjo laiko 
parašyti šioms eilutėms: 


Ponui Ravensvudui iš “Vilko uolos" 
Nepažįstamas pone! 


Aš gavau laišką, pasirašytą masterio Edgaro Ra- 
vensvudo. Nesu tikra, kas yra jo autorius, nes tai šeimai 
priklausęs titulas buvo atimtas dar iš velionio lordo Alano 
Ravensvudo už valstybės išdavimą. Tačiau jei jūs teikė- 
tės pasirašyti šiuo vardu, tai malonėkit žinoti, jog, būdama 
panelės Liusi Ašton motina, aš jaučiuosi esanti visiškai atsa- 

kinga už jos likimą ir jau pažadėjau jos ranką vienam 
garbingam žmogui. Ir net jei mano duktė būtų laisva, aš 
niekada, sere, jos neišleisčiau nei už jūsų, nei už ko nors 
kito iš jūsų giminės, žinodama, kad ji visada buvo nusista- 
čiusi prieš škotų bažnyčios laisvę ir neliečiamumą. Sere, 
mano tvirto nusistatymo šiuo klausimu nepakeis jokios 
laikinos sėkmės, kuriomis likimas dabar jus apdovanojo. 
Man ir anksčiau, kaip karaliui Dovydui, teko matyti netei- 
siuosius viešpataujant ir klestint tarsi išlapoję lauro me- 
džiai, bet aš praėjau, o-štai jų nebėra ir jų pėdsakai išnyko 
nuo žemės veido. Linkiu jums savo paties labui gerai įsi- 
minti tuos dalykus ir prašau niekada daugiau nebesikreip- 
ti į neketinančią likti jūsų paslaugoms 


Margaretą Duglas, 
šiuo metu Ašton. 


Praėjus keletui dienų po to, kai buvo gautas šis 
nepalankus laiškas, Ravensvudas žingsniavo Hai gatve 
Edinburge, ir staiga jį kažkas stumtelėjo, o kai nepa- 
žįstamasis nusiėmęs skrybėlę norėjo atsiprašyti, Edgaras 
pamatė, jog tai Lokhardas, ištikimasis sero Viljamo Ašto- 
no tarnas. Žmogus nusilenkė, įspraudė jam į ranką laišką 
ir dingo. Laišką sudarė keturi glaustai prirašyti lapai, ir, 
kaip dažnai būna su didžių juristų rašiniais, iš jų mažai ką 
tebuvo galima išpešti, nebent tik tiek, kad jo autorius atsi- 
dūręs gana keblioje padėtyje. 

Seras Viljamas Aštonas daug ir išsamiai rašė apie 
tai, kaip jis vertinąs ir gerbiąs savo jaunąjį bičiulį, poną 
Ravensvudą, ir kaip neapsakomai vertinąs ir gerbiąs mar- 
kizą A***, savo brangų senąjį bičiulį. Jis reiškė viltį, kad 
visi su juo susiję veiksmai, kurių jie imsis, būsią šventai 
suderinti su įstatymais ir nuostatomis, pagarsintomis in 


Abiejų pusių debatais (Iot.). 

foro contentioso*; jis prisiekinėjo visais šventaisiais, kad 
Anglijos lordų rūmams atmetus Škotijos aukščiausiųjų 
teismų nuosprendžius, tokio neteisingo žingsnio pragaištingi 
padariniai kraštui suteiksią jam daugiau skausmo nei visi 
asmeniški nuostoliai. Jis gražbyliavo aple kilniadvasiškumą 
ir būtinybę atleisti vienas kitam nuoskaudas ir užsiminė apie 
žmogaus likimo nepastovumą - mėgstama pralaimėjusios 
partijos tema. Jis patetiškai apgailestavo, net šiek tiek 
kritikavo tai, kad taip skubotai buvo atleistas iš lordo sau- 
gotojo pareigų, kurias eidamas dėl savo ilgametės patirties 
davė tam tikros naudos visuomenei, atleistas net nelei- 
dus jam pasiaiškinti, ar iš tikrųjų jo politinės pažiūros 
taip smarkiai skiriasi nuo dabar esančiųjų valdžioje. Jis 
esąs įsitikinęs, kad markizas A*** trokštąs tarnauti visuo- 
menei taip, kaip ir jis bei kiekvienas kitas Žmogus; jeigu 
jie susitiktų ir susitartų, kaip pasiekti šį tikslą, jis mielai 
padėtų dabartinei vyriausybei savo Žiniomis ir sugebėji- 
mais. Apie Ravensvudo sužadėtuves su savo dukterimi 
seras Viljamas rašė mažai ir kažkaip neaiškiai. Jis ap- 
gailestavo, kad toks svarbus žingsnis buvo žengtas per 
anksti, ir priminė Edgarui niekada tam neskatinęs, be to, 
pareiškė, jog sužadėtuvės inter minores* be dukters gim- 
dytojų sutikimo yra negaliojančios ir neteisėtos. Šis neap- 
galvotas poelgis, pridūrė jis, padaręs labai neigiamą įspū- 
dį ledi Ašton ir net ligi šiol esą negalima jo išdildyti. 
Jos sūnus, pulkininkas Duglasas Aštonas, visiškai pritariąs 
motinos nuomonei, irjis, seras Viljamas, negalįs prieštarauti 
jų norams, nes tai sukeltų šeimoje nesutaikomų kivirčų. Ta- 
čiau jis viliasi, jog laikas, tas didysis gydytojas, viską iš- 
taisysiąs. 

Prieraše seras Viljamas kur kas aiškiau pareiškė, 
jog, nenorėdamas, net ir netiesiogiai, padaryti žalos Škoti- 
jos teisei, jeigu svetimos šalies instancijos pakeistų aukš- 
čiausiųjų teismų nuosprendį dėl Ravensvudo valdų, jis be 

teismo įsikišimo esąs pasirengęs daryti nemaža nuolai- 
dų. 

Iš Liusi Ašton, nežinia kokiu būdu, jaunuolis gavo 
tokį laiškelį: 

"Laišką gdvau, bet tai buvo nepaprastai rizikinga. 
Daugiau neberašykite, kol nesulauksime geresnių laikų. 
Esu iš visų pusių sekama, tačiau būsiu ištikima savo žo- 
džiui, nebent netekčiau proto. Vienintelis nusiraminimas, - 
kad likimas jums palankus ir esate laimingas. Kaip tik šito 
man trūksta." Raštelis buvo pasirašytas inicialais L.A. 

Laiškelis sukėlė Ravensvudui didžiulį susirūpinimą. 
Nepaisydamas panelės Ašton draudimo, jis daug kartų 
bandė siųsti jai laiškus, net prašė susitikti, bet viskas vel- 
tui. Didžiai susikrimtęs, jis įsitikino, kad pilyje imtasi griež- 
čiausių priemonių užkirsti kelią jiedviem susirašinėti. Jau- 
nuolis dar labiau nusiminė dėl to, kad jam buvo paskirta 
svarbi misija ir išvykimo iš Škotijos nebuvo įmanoma ati- 
dėti. Prieš išvykdamas jis parodė iš sero Viljamo gautą 
laišką markizui A***. Šis perskaitęs nusišypsojo ir pareiš- 
kė, jog sero Viliamo žvaigždė jau užgeso ir dabar jam 
teks pasidairyti, iš kur pučia palankus vėjas. Tik su di- 
džiausiu vargu Ravensvudui pasisekė gauti markizo pa- 
žadą, jog jis pasistengs užbaigti bylą parlamente susita- 
rimu, jei seras Viljamas pritars jo vedyboms su Liusi Ašton. 

Vargu ar aš leisčiau jums taip lengvabūdiškai 
atsisakyti teisių į tėvo palikimą, kalbėjo jis, - jei nebū- 
čiau įsitikinęs, jog ledi Ašton, ar ledi Duglas, ar dar kaip 
nors ji vadintųsi, užsispyrusi kaip ožka, o jos vyras nedrįs- 
ta jai prieštarauti. 

-lrvis dėlto, - atsiliepė Ravensvudas, - viliuosi, kad 
jūsų šviesybė mano sužadėtuves laikysite šventomis. 

- Prisiekiu savo garbe, - atsakė markizas, - jog lik- 
siu draugas, nepaisydamas jūsų kvailiojimų. O dabar, kai 
žinote Mano nuomonę, pasistengsiu, kiek įmanydamas, 
patenkinti jūsų troškimus. 

Jaunasis Ravensvudas padėkojo savo kilniaširdžiui 

giminaičiui bei globėjui ir, pavedęs jam tvarkyti visus sa- 
vo reikalus, išvyko atlikti savo misijos į kontinentą, kur ke- 
tino praleisti keletą mėnesių. 


XXVIII skyrius 


Kas taip kada mokėjo meilikauti, 
Taip įsiteikti moteriai, kaip aš? 
Ji - mano! 


"Ričardas IIV'* 


Praėjo metai nuoto laiko, kaijaunasis Ravensvudas 
iškeliavo į kontinentą. Nors buvo laukiama jo sugrįžtant į 
Škotiją daug anksčiau, tačiau reikalai, kuriais buvo siųs- 
tas, o pasak kai kurių gandų, asmeniniai interesai, neleido 
jam parvykti į tėvynę. O tuo metu sero Viljamo Aštono 
šeimoje įvyko permainų; apie jas sužinosime iš Baklo po- 
kalbio su jo neperskiriamu draugu ir sugėrovu, gerai mums 
pažįstamu kapitonu Kraigengeltu. 

Jiedu sėdėjo abipus didžiulio, į antkapį panašaus 
židinio žemutinėje Gerningtono dvaro menėje. Pakuroje 
linksmai spragsėjo malkos; ant šalia esančio apvalaus 
ąžuolinio stalo stovėjo ropinė puikaus bordo, dvi taurės ir 
visokiausios užkandos. Nors visokio gero buvo per akis, 
šeimininko veide atsispindėjo abejonė, netikrumas ir nepa- 
sitenkinimas, o prisiplakėlis iš visų jėgų stengėsi jį links- 
minti bijodamas, kad, jo žodžiais tariant, globėjo neištiktų 
maudulio priepuolis. Po ilgokos pauzės, kurią drumstė tik- 
tai vienodas Baklo stuksenimas bato nosimi į židinio gro- 
tas, Kraigengeltas pagaliau ryžosi nutraukti tylą. 

- Tegu mane skradžiai, - sušuko jis, - bet aš niekada 
nemačiau tokio nusiminusio jaunikio! Nors užmušk, bet 
jūs greičiau atrodote kaip nuteistas pakarti. 

- Širdingai dėkoju už komplimentą, - atsakė Bak- 
las. - Bet, regis, šis nemalonumas laukia netolimoje atei- 

tyje jūsų. O kodėl, kapitone Kraigengeltai, jei norit, jū- 
sų prakilnybe, kodėl aš turėčiau būti linksmas, jei man 
liūdna, velniškai liūdna? 

- Tas mane ir erzina, - neatlyžo Kraigengeltas. - 
Greit įvyks pati šauniausia santuoka visame paviete, gausi- 
te merginą, kurios taip trokštate, o jūs sėdit nukabinęs no- 
sį, tartum meška, netekusi savo jauniklių. 

- Nežinau, - sumurmėjo lerdas. - Gal man verčiau 
atsisakyti tų vedybų. Tik tiek, kad į jau per toli nuėjau ir nėra 
kaip atsimesti. 

- Atsimesti! - sušuko Kraigengeltas, dėdamasis 
didžiai nustebęs. - Tai būtų tas pat, ką susitarti su liudytoju, 
o paskui jo atsisakyti. Atsimesti! Kai mergiotė turi tokį 
kraitį... 

- Jaunoji ledi, jei galima, - nutraukė jį Heistonas. 

- Gerai, gerai! Nenorėjau įžeisti. Bet juk jai skirta 
tokia pasoga, kokios negaus nė viena nuotaka visame 
Lodiane. 

- Sutinku, - atsakė Baklas. - Tik man visai nerūpi jos 
pasoga. Pakaks ir savų turtų. 

- O uošvė, kuri jus myli kaip savo vaiką? 

Net labiau, ypač už savo dukterį, ironizavo 
Baklas. - Kitaip tiek ir tematyčiau Liusi. 

- O pulkininkas Šoltas Duglasas Aštonas, kuris 
nieko kito taip netrokšta, kaip šitų vedybų? 

- Nes tikisi mano pagalba surinkti daugumą balsų 
grafystėje. 

- O tėvas, kurs taip trokšta sudaryti šį vedybų kon- 
traktą, kaip aš laimėti piketo partiją? 

-Ė-ė! - paniekinamai nutęsė Baklas. - Seras Vilja- 
mas tik ir žiūri, kaip geriau ištekinti dukterį, kadangi jam 
nepasisekė jos iškeisti į Ravensvudų valdas, kurias Angli- 
jos lordų rūmai netrukus ištrauks iš jo gniaužių. 

- Na, o pati jaunoji ledi? - paklausė Kraigengeltas. 
- Dailiausia mergina visoj Škotijoj! Kai ji nenorėjo nė žiūrė- 
ti j jus, tuomet trokšte troškote, o dabar, kai ji sutinka už jū- 
sų tekėti ir nutraukia sužadėtuves su Ravensvudu, jūs 

ožiuojatės. Matyt, jus velniais apsėdo: pats nežinote, ko no- 
rite. 

- Tuojau pasakysiu, ko man reikia, - atsakė Baklas 
ir atsistojęs perėjo per kambarį. - Aš noriu žinoti, kodėl, 
velniai griebtų, kodėl panelė Ašton staiga pakeitė savo 
nuomonę. 

- Okas jums rūpi, jei ji pakeitė ją jūsų naudai? - pa- 
klausė Kraigengeltas. 

Tas ir rūpi! - atšovė jo globėjas. - Aš beveik 
niekada neturėjau reikalų su tokiomis prašmatniomis da- 
momis, o jos, manding, velnioniškai aikštingos. Bet pane- 
lė Ašton pasikeitė taip staiga ir taip netikėtai, kad jos el- 
gesio nepavadinsi vien kaprizu. Dedu galvą, jog tai ledi 
Ašton darbas, nes ji žino tiek būdų sugniuždyti žmogui, 
kiek mes turime žąslų, martingalų* ir brizgilų prajodinėti ku- 
meliukams. 

- O kaip be jų, velniai griebtų, sutramdytume ark- 
lius? 

- Kas tiesa, tai tiesa, - sutiko Baklas ir, nustojęs 
žingsniuoti po valgomąjį, pasirėmė ant kėdės atlošo. - Be 
to, Ravensvudas vis dar tebestovi man skersai kelio. Ne- 
manykit, kad jis atsisakys sužadėtuvių suliusi. 

- Zinoma, atsisakys, - atsakė Kraigengeltas. - Ko- 
dėl neatsisakys, jei ketina vesti kitą moterį, o Liusi nori 
ištekėti už kito vyro? 

- Ar jūs rimtai tikite, kad jis ves, kaip girdėti šne- 
kant, kažkokią svetimšalę? 

- Taigi jūs pats girdėjote, - atsakė Kraigengeltas, - 
kapitoną Vestenhą pasakojant, kaip neapsakomai ruošia- 
masi toms palaimingoms vestuvėms. 

- Tas kapitonas Vestenhas, - prieštaravo Baklas, - 
nedaug kuo skiriasi nuo jūsų, Kraigi, todėl, kaip sako se- 
ras Viljamas, jo negalima laikyti “patikimu liudytoju“ Jis 
geria iš peties, lošia iš peties, keikiasi iš peties ir, lyg to 

negana, moka meluoti ir apgaudinėti. Tam tikroj aplinkoj, 
Kraigi, tai naudingos savybės, bet tai, kas tinka plėšikui, 
netinka teismo liudytojui. 

- Na, tai galbūt patikėsit pulkininku Duglasu Ašto- 
nu, - pareiškė Kraigengeltas, - kuris pats girdėjo, kaip 
markizas A***, nenujausdamas jį esant netoliese, viešai 
paskelbė, kad jo giminaitis susiradęs geresnę partiją. ir 
neketinąs atiduoti tėvo palikimo už perblyškusią nuversto 
fanatiko dukterį, todėl mielai perleisiąs savo nuavėtus ba- 
tus ponui Baklui. 

- Dievaži, nejau jis taip pasakė?! - suriko Baklas, 
apimtas jam būdingo nežmoniško įsiūčio. - Jei aš ten 
būčiau buvęs, būčiau išrovęs jam liežuvį iš gerklės visų jo 
pakalikų ir pataikūnų, visų tų pasipūtusių kalniečių aki- 
vaizdoje. Kodėl Aštonas jo ten pat nenudėjo? 

- Užmuškit mane, bet nežinau, - atsakė kapitonas. 
- Markizas to tikrai nusipelnė. Bet jis jau senas, be to, dar 
ministras, taigi su juo prasidėjus būtų daugiau bėdos negu 
naudos. Geriau pagalvokit apie tai, kaip apsaugoti pane- 
lę Liusi Ašton nuo jai gresiančio pažeminimo, ir palikit 
markizą ramybėj: jis per senas kautis ir per aukštai sėdi, 
kad būtų galima pasiekti. 

- Ir vis dėlto vieną gražią dieną aš jį pasieksiu, 
pareiškė Baklas. Taip pat ir jo giminaitį Ravensvudą. O 
tuo tarpu pasirūpinsiu, kad panelės Ašton garbė nęnu- 
kentėtų dėl jų šmeižtų. Nelengvas tas darbas, kad tik grei- 
čiau jį užbaigus. Nė nežinau, kaip su ja šnekėtis. Na, tiek to! 
Pripilkit taures, Kraigi, išgėrsim į jos sveikatą. Jau vėlu, o 
prieš miegą geriau išmaukti gurkšnį bordo, negu Sukti gal- 
vą dėl kažkokių niekniekių. 

XXIX skyrius 


Tai buvo mūsų pokalbių tema; 
Ir naktį man neduodavo miegot, 
Per pietus valgyti neleido; 

Ir pats ramybės neturėjau, 

Ir prie žmonių galvojau apie ją. 


“Klaidų komedija"* 


Kitą rytą Baklas ir jo ištikimasis Achatas Kraigen- 
geltas prisistatė Ravensvudopifį. Čiajuos kuo maloniausiai 
sutiko seras Vilijamas ir ledi Ašton bei jų sūnus ir įpėdi- 
nis kapitonas Aštonas. Nors Baklas būdavo drąsus kitais 
atvejais, tačiau visiškai sutrikdavo patekęs į aukštuome- 
nės aplinką; ir dabar jis ilgokai mikčiojo ir raudo, kol galų 
gale šiaip taip -paaiškino norjs pasikalbėti su panele Aš- 
ton apie būsimas juodviejų vestuves. Seras Viljamas ir jo 
sūnus žvilgtelėjo į ledi Ašton, kuri kuoramiausiai atsakė, jog 
Liusi tučtuojau ateisianti susitikti su ponu Heistonu. 

- Liusi labai jaunutė, - pridūrė ji nusišypsodama, - 
be to, neseniai per apgaulę buvo priviliota susižadėti, dėl 
ko dabar labai gailisi, todėl tikiuosi, kad mielasis ponas 
Baklas.neprieštaraus, jei aš dalyvausiu jūsų pokalbyje. 

- Zinoma, miledi, - sutiko Baklas, - aš ir pats to 
geidaučiau. Man taip mažai teko susidurti su vadinamuoju 
galantišku bendravimu, kad be jūsų malonybės pagal- 
bos tikriausiai galiu padaryti kokią nors nepataisomą klai- 
dą. |“ 

Taigi šit kaip Baklas,-visiškai sutrikęs tokią kritiš- 
ką akimirką, iš baimės užmiršo įtaręs, jog ledi Ašton pri- 

metė savo valią dukteriai, ir prarado galimybę pats įsitikin- 
ti, ką iš tikrųjų jaučia Liusi. 

Seras Viljamas su sūnumi išėjo, o netrukus į kam- 
barį grįžo dukters lydima ledi Ašton. Kaip ir anksčiau, kai 
jam tekdavo matyti Liusi, ji atrodė greičiau rami nei 
susijaudinusi. Tačiau net ir įžvalgesnis stebėtojas vargu ar 
būtų galėjęs nuspręsti, ar tas ramumas nevilties, ar abe- 
jingumo vaisius. O pats Baklas buvo taip susijaudinęs, 
kad neįstengė atidžiau įsižiūrėti į jaunosios ledi išgyveni- 
mus. Jis vargais negalais išmikčiojo keletą nerišlių frazių, 
mažai tarpusavy tesusijusių, ir staiga nutilo taip ir neuž- 
baigęs minties. Sunku buvo suprasti, ar panelė Ašton klau- 
sėsi, ar tik dėjosi klausanti, tačiau ji neatsakė nė žodžio, 
tik sėdėjo įsmeigusi akis į siuvinį, kuriuo instinktyviai - ar 
iš įpročio - greit bėginėjo josios pirštai. 

Ledi Ašton pasistatė kėdę kiek tolėliau, gilioje lan- 
go nišoje, ir beveik visiškai pasislėpė nuo jaunuolių. Iš ten 
ji sušnibždėjo švelniu ir maloniu balsu, tačiau jame buvo 
justi perspėjimas, o gal net ir įsakymas: 

- Liusi, brangioji, atsitokėk... Ar girdėjai, ką pasa- 
kė ponas Baklas? 

Nelaimėlė, tarsi užmiršusi apie motinos dalyvavi- 
mą, krūptelėjo, išmetė adatą ir skubriai, beveik vienu ato- 
kvėpiu nerišliai sumurmėjo: 

Taip, madam... Ne, miledi... Atleiskite, aš ne- 
girdėjau. 

- Nereikia raudonuoti, mieloji, o juo labiau nereikia 
blykšti ir baimintis, tarė ledi Ašton, prieidama artyn. - 
Mes žinome, kad vyro žodžiams nelengva rasti kelią į mer- 
ginos ausį. Bet neužmiršk, kad ponas Heistonas atėjo 
pakalbėti apie tai, ką tu jau seniai sutikai palankiai išklau- 
syti. Tu juk žinai, kad mudu su tėvu trokšte trokštame ju- 
dviejų santuokos. 

Ledi Ašton balse skambanti įsakmi ir net grėsmin- 
ga gaida buvo rūpestingai ir sumaniai paslėpta tariamos 
švelniausios motinos meilės. Forma buvo skirta Baklui, kurį 
nesunku buvo apgauti, o ištarmės esmė - persigandusiai 

Liusi, puikiai žinančiai, kaip suprasti motinos užuominas, 
nors jų tikroji prasmė ir buvo meistriškai paslėpta nuo 
pašalinių. 

Panelė Ašton atsitiesė, apsidairė kupinu baimės ir 
kažkokio neapsakomo išgąsčio žvilgsniu, tačiau nepratarė 
nė žodžio. Tuomet Baklas, visąlaik vaikščiojęs ten ir at- 
gal po kambarį, atsipeikėjo ir, atsistojęs per keletą žings- 
nių nuo jos kėdės, šitaip prabilo: 

- Man regis, panele Ašton, aš elgiausi kaip paskuti- 
nis mulkis. Stengiausi kalbėti tokiais žodžiais, kurie, pasak 
žmonių šnekų, patinką jaunoms merginoms, tačiau jūs, 
kaip matau, manęs nesupratote; bet čia nieko nuostabaus, 
nes, velniai griebtų, aš ir pats nieko nesupratau. Tačiau, 
šiaip ar taip, aš noriu visam laikui iškloti gryna škotų kalba: 
jūsų tėvai priima mano pasiūlymą, tad jeigu jūs sutiksite 
ištekėti už paprasto vaikino, kuris niekada jums neprieš- 
gyniaus, aš padarysiu jus geriausio dvaro visuose trijuose 
Lodianuose šeimininke; Edinburge jūs gyvensite ledi Ger- 
nington rūmuose, Kanongeito rajone, galėsite vykti, kur no- 
rėsite, daryti, ką norėsite, ir priimti, ką norėsite - duodu 
garbės žodį. Vienintelis dalykas, kurio prašau, - vietos gale 
stalo vienam savo netikusiam draugui, Kišrio mielai atsi- 
kratyčiau, tačiau tas velnio pagaikštis įkalbėjo man, esą aš 
neišgyvenčiau be jo nė vienos dienos. Tikiuosi, jūs neišva- 
rysit Kraigio, nors, žinoma, nesunku būtų susirasti ir geres- 
nę kompaniją. 

- Kąjūs, pone Baklai! - vėl įsikišo ledi Ašton. - Kaip 
jūs galėjote pamanyti, jog Liusi turėtų ką nors prieš tokį 
tiesų, dorą, nuoširdų Žmogų kaip kapitonas Kraigengel!- 
tas? 

- Na, madam, - atsakė Baklas, - nė su žiburiu ne- 
rastumėt atvirumo, dorumo ir nuoširdumo jo būde. Bet 
tai nesvarbu. Kraigis pažįsta mane kaip savo penkis pirš- 
tus, žino, ko aš noriu, ir, kaip sakiau, be jo aš negaliu 
apsieiti. Bet mes nutolom nuo tikslo. Kadangi įsidrąsinau 
ir pasipiršau be jokių užuolankų, tai norėčiau iš jūsų pa- 
čios lūpų, panele Ašton, išgirsti tiesų atsakymą. 

- Brangusis Baklai, - pasiskubino ledi Ašton, - leis- 
kite man padėti Liusi, kuri labai drovi. Jos akivaizdoje 
pareiškiu, jog ji sutiko šiuo klausimu visiškai pasiduoti savo 
gimdytojų valiai. Liusi, mano dukrele, - pridūrė ji, kaip ir 
anksčiau meiliu balsu išreikšdama griežtą įsakymą. - Liu- 
si, mano mieloji! Pasakyk pati, ar aš ne tiesą kalbu? 

Nelaimingoji auka atsakė virpančiu, dusliu balsu: 

- Aš prižadėjau jums paklusti, bet tik su viena są- 
lyga... 

Ji nori pasakyti, puolė aiškinti ledi Ašton, 
pasisukdama į Baklą, - jog laukia atsakymo į laišką, pasiųs- 
tą vienam Žmogui lyg į Vieną, lyg į Ratisboną, lyg į Pary- 
žių - bala žino, kur jis trankosi - prašydama grąžinti apgau- 
le iš jos išviliotą pasižadėjimą. Tikiuosi, mielasis drauge, 
jūs nepasmerksite jos už tokį skrupulingumą, juk tai visų 
mūsų reikalas. 

- Visiškai teisingai... Ji gerai pasielgė, - pasakė Bak- 
las ir pusiau paniūniavo, pusiau padeklamavo senovinės 
dainelės paskutines eilutes: 


Užbaigti reikia seną meilę, 
Jei naująją pradėti nori: 


Bet, man rodos, - tęsė jis kiek palaukęs, - jau buvo galima 
šimtąkart gauti atsakymą iš Ravensvudo. Velniai griebtų, 
bet ir aš pats galėčiau nuvažiuoti ir atvežti laišką iš Ra- 
vensvudo, jei panelė Ašton suteiktų man garbę atlikti šitą 
misiją. 

- Jokiu būdu, - pareiškė ledi Ašton. - Mums buvo 
sunku atkalbėti Duglasą (o jam tai būtų labiausiai tikę) nuo 
tokio neapgaloto žingsnio. Nejau manote, kad mes leis- 
tume jums, mūsų draugui, kuris mums brangus kaip tik- 
ras sūnus, vykti į tokią pražūtingą kelionę ir dar tokiu 
pražūtingu reikalu? Tiesą sakant, visi mūsų šeimos drau- 
gai - 0 ir Liusi turėtų taip manyti - yra vieningos nuomo- 
nės: jeigu tas nevidonas neatsakė į jos laišką, jo tylėji- 
mas, kaip visada esti tokiais atvejais, turi būti vertinamas 

kaip sutikimas nutraukti sandorį. Jei suinteresuota šalis 
nereikalauja jį vykdyti, kiekvienas susitarimas netenka ga- 
lios. Seras Viljamas, gerai žinąs įstatymus, dėl to nė kiek 
neabejoja, todėl, mieloji Liusi... 

- Madam! - su nejtikima energija prabilo Liusi. 
Nebeprievartaukite manęs. Aš jau sakiau, jog galėsite 
tvarkyti mano likimą, kaip norite, tik tuomet, jei šios ne- 
laimingos sužadėtuvės bus nutrauktos. Jeigu dabar aš 
pasielgčiau taip, kaip jūs reikalaujate, tai padaryčiau mirti- 
ną nuodėmę prieš Dievą ir prieš žmones. 

- Bet, mieloji, jeigu tas Žmogus atkakliai tyli... 

- Jis netylės, - atsakė Liusi. - Dar tik šešios savaitės, 
kai išsiunčiau savo pirmojo laiško kopiją per patikimą 
Žmogų. 

- Tu neturėjai!.. Tu negalėjai!.. Kaip tu išdrįsai?! - 
suspiegė ledi Ašton, pagauta įsiūčio, kuris visiškai nesideri- 
no su ankstesniu jos meilumu. Bet akimirksniu vėl pasitai- 
sė: - Mieloji Liusi, - pragydo ji kuo švelniausiu balsu, - kaip 
tau atėjo į galvą tokia mintis? 

- Nesvarbu, - įsiterpė Baklas. - Aš gerbiu panelės 
Ašton jausmus, tik gaila, kad ji ne mane pasirinko savo 
pasiuntiniu. 

- Leiskite paklausti, panele Ašton, - suokė motina, 
- kiek laiko mums teks laukti, kol sugrįš tas jūsų Pakole- 
tas*, - jūsų stebuklingasis pasiuntinys, nes, matyt, jūs 
nepatikėjote to reikalo paprastam mirtingajam? 

- Aš apskaičiavau savaites, dienas ir net minutes, 
- atsakė panelė Ašton. - Po savaitės ateis atsakymas, jeigu 
ponas Ravensvudas tebėra gyvas. Būčiau jums labai dė- 
kinga, pridūrė ji, kreipdamasi į Baklą, - jei paprašytu- 
mėte mano motinos ligi to laiko nebekalbėti apie vedy- 
bas. 

- Aš to karštai maldausiu ledi Ašton, pasakė 
Baklas. - Garbės žodis, panele, aš godoju jūsų jausmus; ir 
Ž Pakoletas - riterių romano "Valentinas ir Orsonas" (XIVa.) 
nykštukas, turėjęs stebuklingą medinį arklį, akimirksniu nunešan- 
ti jį į bet kurią vietą. 

nors geiste geidžiu kuo greičiau su jumis susituokti, ta- 
čiau, būdamas džentelmenas, jau geriau visai atsisakysiu 
tos santuokos, nei išdrįsiu suteikti jums nors akimirką 
skausmo. 

- Man regis, ponas Heistonas nė nenujaučia, 
pabalusi iš pykčio suriko ledi Ašton, - kad dukters laimė - 
pats didžiausias motinos rūpestis! Leiskit paklausti, pa- 
nele Ašton, kokie žodžiai parašyti jūsų paskutiniame laiš- 
ke? ' 

- Lygiai tie patys, madam, kokius padiktavote 
anksčiau, - atsakė Liusi. 

- Tuomet galima tikėtis, brangute, - jau švelnesniu 
balsu prabilo motina, - jog po savaitės pasibaigs laukimo 
laikotarpis. 

- Nereikia skubinti panelės Ašton, madam, -įsiterpė 
Baklas, kuris nebuvo visiškai bejausmis, nors ir gana 
stąržieviškų manierų. - Pasiuntinys gali užtrukti, arba jį gali 
kas nors sulaikyti. Aš ir pats andai užtrukau diena ilgiau dėl 
to, kad arkliui nukrito pasaga nuo priešakinės kanopos. 
Palaukit, aš pažiūrėsiu į kalendorių; po trijų savaičių - šv. 
Judo diena, o išvakarėse aš turiu būti Kaverton Edže, nes 
norėčiau pasižiūrėti Ierdo Kitlgirto juodbėrės ir milčiaus 
Džonstono ketvergio kumelio lenktynių. Bet aš galiu parjoti, 
atgal per vieną naktį, arba Kraigis man papasakos,. kaip 
praėjo lenktynės. Tačiau aš neįkyrėsiu panelei Ašton ir 
tikiuosi, kad jūs, miledi, seras Viljamas ir pulkininkas Dug- 
lasas taip pat leisite jai ramiai pagalvoti ir apsispręsti. 

- Jūs kilnus Žmogus, sere, sušnabždėjo Liusi. 

- Ką jūs, panele, - atsiliepė Baklas, - greičiau esu 
tiesus, geranoris vaikinas, kaip jau sakiau, ir geidaučiau 
jus padaryti laimingą. Žinoma, jei leisite ir pamokysite, kaip 
tą padaryti. 

Tai pasakęs, jis žemai nusilenkė Liusi, labiau su- 
sijaudinęs, negu buvo jam būdinga, ir pasuko durų link. 
Ledi Ašton, išlydėdama jį iš kambario, be perstojo tvirtino, 
jog Liusi labai vertinanti jo nuoširdžius jausmus, ir papra- 

šė prieš išvykstant užsukti pas serą Viljamą, “nes, pasak 
jos, ligi šv. Judo dienos viską reikėtų sutvarkyti, kad 
dokumentus būtų galima pasirašyti ir užantspauduoti" 

- Pasirašyti ir užantspauduoti! - durims užsivėrus, 
vos girdimai pakartojo Liusi. - Pasirašyti ir užantspauduoti 
- pasirašyti savo mirties nuosprendį! - ir, sunėrusi liesas 
rankas, beveik be sąmonės susmuko į krėslą. 

Bet triukšmingai į kambarį įsiveržęs Henris privertė 
ją atsipeikėti. Berniukas pareikalavo raudono kaspino, ku- 
rį ji buvo pažadėjusi duoti jo naujiesiems raiščiams pa- 
puošti. Liusi kantriai ir ramiai atsistojo, atidarė nedidelę 
dramblio kaulo skrynelę, surado kaspiną, rūpestingai 
atmatavo du jardus, perkirpo į dvi lygias dalis ir surišotokias 
kokardas, kokių pageidavo berniukas. 

- Neuždaryk skrynutės! - sušuko Henris. - Man dar 
reikia sidabrinio galiono pririšti varpeliams prie mano nau- 
jojo sakalo pančių. Bet, tiesą sakant, jis to nevertas. Mes 
vos galo negavom, kol iškrapštėm įį iš lizdo Manor Vote- 
ryje, o jis pasirodė kaip tikras kraugerys: panardina nagus 
į kurapkos kraują, o paskui ją paleidžia. O kas belieka 
vargšui paukšteliui? Pasikamuoja kiek ir nusibaigia, var- 
gais negalais nušliaužęs ligi artimiausio viržyno ar pro- 
žirnio krūmokšnio. 

- Teisybę sakai, Henri... Tikrąteisybę! - liūdnu balsu 
pasakė Liusi ir, padavusi jam galioną, tvirtai suspaudė jo 
ranką. - Bet pasauly yra daugiau kraugerių, ne vien tas ta- 
vo sakalas. O kiek mirtinai sužeistų paukštelių, trokštančių 
ramiai numirti, tačiau nerandančių nei viržyno, nei prožirnių 
krūmelio, kur galėtų pasislėpti. 

- Ak, - tarė berniukas, - čai jau kažkas iš tavo 
romanų. Šoltas sako, jie tau visiškai susuko galvą. Aha, 
Normanas jau švilpia sakalui. Bėgsiu pririšti varpelių. 

Ir jis išdulkėjo, linksmas, nerūpestingas berniūkš- 
tis, o Liusi liko viena su savo skausmingomis godomis. 

- Taip jau man skirta, - tarė ji pati sau, - jog visi, net 
ir tie, kurie turėtų mane mylėti, paliko mane ir atidavė į ma- 

no kankintojų rankas. Matyt, taip ir turi būti. Viena, nė su 
kuo nepasitarusi, aš pasirinkau šį pavojingą kelią; viena ir 
su niekuo nepasitarusi turiu rasti išeitį arba Žūti. 


XXX skyrius 


Kas bus iš to? 
Tik melancholija niūri, liūdna, 
Jinai sesuo kartaus nusivylimo, 
Ją vejasi ligų didžiausias pulkas 
Ir gyvastį naikinančios negalios. 


"Klaidų komedija ''* 


Norint pateisinti, kodėl Baklas (būdamas, kaip pats 
sakydavo, gana geraširdis žmogus) taip Ilengvabūdiškai at- 
sisakė savo. nuomonės dėl vedybų su Liusi ir viską paliko 
spręsti ledi Ašton, reikia priminti skaitytojui, kokioms griež- 
toms normoms tais laikais škotų šeimose turėjo paklusti 
moterys. 

Šiuo, kaip ir kitais atžvilgiais, Škotijos papročiai 
beveik nesiskyrė nuo ikirevoliucinės Prancūzijos papročių. 
Aukštojo luomo merginos ligi vedybų beveik nesirodyda- 
vo viešumoje; ir juridiškai, ir faktiškai jos visiškai paklus- 
davo gimdytojams, kurie paprastai elgdavosi savo nuožiūra, 
visai nekreipdami dėmesio į suinteresuotų šalių jausmus. 
Jaunikis pasitenkindavo tuo, kad nuotaka tylomis sutinka 
su tėvų valia, o kadangi jis beveik neturėdavo galimybės 
su ja susipažinti, o juolab suartėti, tai rinkdavosi žmoną 
iš akies, panašiai kaip Porcijos mylimieji “Venecijos pirk- 
lyje'" - pagal dėžutės išvaizdą, tikėdamiesi šioje loterijoje 
ištraukti laimingą bilietą. 

Taigi tokie buvo ano amžiaus papročiai, todėl nėra 
ko stebėtis, kad ir ponas Heistonas Baklas, švaistūnas ir 
ūžauninkas, beveik niekada nebendravęs su padoriavisuo- 

mene, nelabai stengėsi gilintis į savo išrinktosios jaus- 
mus, - juk ir subtilesni, labiau patyrę ir įžvalgesni vyrai tik- 
riausiai būtų pasielgę lygiai taip, kaip jis. Jis žinojo tai, kas 
tuomet buvo laikoma svarbiausia: jos giminės ir draugai yra 
neabejotinai jam palankūs ir tam jie turi rimtų priežasčių. 

Ravensvudui išvykus, visi markizo A*** poelgiai 
buvo skirti galutinai užkirsti kelią jo giminaičio ir Liusi Aš- 
ton vedyboms. Markizas nuoširdžiai norėjo padėti Ravens- 
vudui, tačiau, kaip ir visi draugai bei globėjai, nelabai paisė 
jo interesų: veikdamas, jo manymu, Edgaro labui, jis žinojo 
prieštaraująs jo norams. 

Pasinaudodamas ministro padėtimi, markizas įteikė 
Anglijos lordų rūmams apeliaciją prieš Škotijos teismų 
nuosprendį, pagal kurį serui Viljamui atiteko Ravensvudų 
giminės valdos. Ši aukštosios valdžios remiama priemonė, 
kurios nūnai dažnai griebiamasi, tuomet Škotijos teismo 
procedūroje nebuvo naudojama, todėl opozicinės partijos 
juristai paskelbė ją esant negirdėtu, savavališku ir net 
tironišku Škotijos suverenių teisių pažeidimu. Ši apeliacija 
papiktino pašalinius žmones, nors ir priklausančius prietos 
pačios politinės partijos, tad nesunku nuspėti, ką manė ir 
kalbėjo Aštonų šeimos nariai, sužinoję apie jiems gresian- 
tį išbandymą. Seras Viljamas, kurio prisirišimas prie žemiš- 
kų gėrybių buvo didesnis už jo bailumą, gresiant tokiai 
netekčiai, puolė neviltin. Jo pasipūtėlis sūnus siuste siuto 
vien pagalvojęs, jog neteks taip trokštamo palikimo. O 
kerštingajai ledi Ašton Ravensvudo, arba greičiau, jo globė- 
jo, poelgis atrodė esąs didžiausias įžeidimas, už kurį būti- 
na negailestingai atmokėti visiems laikams. Net romioji ir 
patiklioji Liusi, paveikta aplinkinių, Ravensvudo poelgį lai- 
kė neapgalvotu ir net negražiu. 

“O juk mano tėvas, - dūsavo ji pati sau, - pakvietė 
jį čionai, pritarė arba bent jau netrukdė mūsų bičiulystei. 
Edgaras turėjo tai prisiminti ir bent jau iš mandagumo 
galėjo neskubėti įrodyti savo tariamų teisių. Aš būčiau 
dėl jo atsisakiusi antra tiek žemių, kurių jis taip karš- 
tai siekia, tc si užmiršęs, jog ir aš su visa tuo susijusi 

Tačiau Liusi tik mintyse taip svarstė, bijodama 
sustiprinti savo artimųjų nusiteikimą prieš jos mylimąjį. 
Pastarieji smerkė jo naudai daromus žingsnius, vadinda- 
mi juos neteisėtais, nepagrįstais ir savavališkais, tokio- 
mis priemonėmis, kokių būdavo imamasi pačiais blogiau- 
siais blogiausių Stiuartų laikais. Pasak jų, peržiūrėdami 
išsimokslinusių Škotijos teisėjų nuosprendžius, Anglijos 
lordų rūmai, kurių nariai, be abejo, yra įžymūs žmonės, 
tačiau nesusipažinę su civiliniais įstatymais ir galbūt net 
nusistatę prieš Škotijos teismus, žemina Škotiją. Rem- 
damiesi tuo, kad jos tėvui tariamai daroma didžiulė skriau- 
da, namiškiai visokiausiais būdais ir nešykštėdami įro- 
dymų stengėsi įtikinti Liusi nutraukti sužadėtuves su Ra- 
vensvudu, nes jos nepadorios, gėdingos ir nuodėmingos, 
jungiančios ją su mirtinu jų šeimos priešu ir dar labiau ap- 
kartinančios jos tėvų sielvartą. 

Tačiau Liusi nepasidavė. Viena, be jokios pagal- 
bos ji būtų galėjusi daug ką pakęsti: tėvo aimanas, jo prie- 
kaištus valdančiajai partijai už jos, kaip jis sakė, tironiškus 
veiksmus, nesibaigiančius jo kaltinimus Ravensvudui už 
nedėkingumą, nuolatinius samprotavimus apie tai, kaip nu- 
traukti ir anuliuoti kontraktus, citatas iš civilinės, munici- 
palinės ir kanonų teisės ir gražbyliavimą apie patria po- 
testas*. 

Ji būtų galėjusi kantriai iškęsti arba niekinamai 
tylomis atmesti geliančią savo brolio kapitono Duglaso 
Aštono pajuoką, o kartais net įžeidinėjimus ir kitų bičiulių 
bei giminaičių įžūlius ir įkyrius nurodinėjimus. Tačiau jai ne- 
užteko jėgų atremti arba išvengti nuolatinių ir nesibaigian- 
čių ledi Ašton persekiojimų, nes toji, atidėjusi visus kitus 
reikalus į šalį, sutelkė visas savo proto galias tam, kad 
išardytų dukters sužadėtuves su Ravensvudu ir amžinai 
juos išskirtų, išleisdama Liusi už Baklo. Sugebėdama kur 
kas giliau negu jos vyras įžvelgti į žmogaus sielos užkabo- 

rius, ji suprato tokiu būdu galėsianti suduoti negailestingą 
ir lemiamą smūgį tam, kurį laikė savo mirtinu priešu; ji 
nedvejodama pakeltų ranką, nors ir žinodama, jog tas kirtis 
pirmiau pervertų jos dukters širdį. Atkakliai ir griežtai 
siekdama šio tikslo, ji stengėsi prasiskverbti į slapčiausius 
Liusi sielos kampelius, pagal reikalą užsidėdama tai vieno- 
kią, tai kitokią kaukę, ir laisvalaikiu kūrė baisų mechaniz- 
mą, kuriuo galima palaužti žmogaus valią ir priversti jį 
atsisakyti ankstesnių sprendimų. Kai kurie jos suG: Oti 
būdai paprasti, todėl pakanka juos probėgšmais paminė- 
ti, kiti: būdingi tiems laikams, šaliai ir šios nepapras- 
tos dramos veikėjams. 

Ypač buvo svarbu nutraukti visus mylimųjų ryšius, 
ir ledi Ašton tai papirkdama, tai pasinaudodama savo 
valdžia, paėmė į savo rankas visus, kurie susidurdavo su 
jos dukterimi; nė viena tvirtovė niekada nebuvo taip ap- 
gulta, kaip Liusi, nors išoriškai ledi Ašton tarsi jos visiškai 
nevaržė. Jos tėvų valdų ribos jai pasidarė lyg nematomas 
užburtas ratas, apibrėžtas aplink apkerėtą pilį; niekas ne- 
leistinai negalėjo čionai prasisverbti ar iš čia išsprukti. 
Taigi visi laiškai, kuriuose Ravensvudas aiškindavo Liusi 
Ašton priežastis, neleidžiančias jam grįžti, ir visi vargšės 
Liusi rašteliai, siunčiami, jos manymu, per patikimu: žmo- 
nes, patekdavo į jos motinos rankas. Nėra abejonės, jog 
tuose sučiuptuose rašteliuose, ypač Ravensvudo laiškuose, 
buvo kažkas itin nemalonaus, kas dar labiau aitrino ledi Aš- 
ton aistras ir stiprino užsispyrimą, nors jos giliai įsišakniju- 
siai neapykantai anaiptol! nereikėjo naujų paskatų. Vos tik 
perskaičiusituos lapelius, jitučtuojau juos sudegindavo, su 
šypsena sučiauptose lūpose ir piktu džiaugsmu sustingu- 
siame žvilgsnyje stebėdama, kaip jie virsta dūmais ir pe- 
lenais, - ji buvo įsitikinusi, jog ir mylimųjų viltys netrukus 
panašiai išsisklaidys. 

Taip jau esti šiame pasaulyje, kad likimas papras- 
tai padeda tiems, kurie sugeba greit pasinaudoti kiekvie- 
na pasitaikiusia proga. Kaip tik tuo metu pasklido gandas 
iš kontinento, paremtas, kaip ir kiti panašūs gandai, neva 

patikimais duomenimis, tačiau visiškai absurdiškas, jog 
ponas Ravensvudas netrukus ves turtingą ir kilmingą sve- 
timšalę. Šią paskalą godžiai pasigavo abi politinės partijos, 
kovojančios dėl valdžios ir populiarumo, ir, kaip papras- 
tai, išnaudojo intymiausius faktus iš savo šalininkų gyve- 
nimo, paversdamos juos politinių diskusijų objektu. 

Markizas A*** savo nuomonę apie šias vedybas 
reiškė garsiai ir atvirai ir, nors ne tokiais šiurkščiais Žo- 
džiais, kokius jam vėliau priskyrė Kraigengeltas, tačiau 
pakankamai užgauliais Aštonams. 

- Manau, - kalbėjo jis, - tuos gandus esant visiškai 
patikimus ir nuoširdžiai geisčiau, kad jie pasitvirtintų. To- 
kios vedybos tinkamesnės ir garbingesnės guviam jaunuo- 
liui, negu santuoka su dukterimi nusenusio vigų advokato, 
kurio intrigos sužlugdė jo tėvą. 

O kita partija, užmiršusi, jog panelės Ašton tėvai 
atmetė Ravensvudo pasiūlymą, vienu balsu smerkė jo ne- 
pastovumą ir neištikimybę, tarsi jis būtų apgaule išviliojęs 
iš jaunosios ledi pasižadėjimą, o paskui tyčia ir be jokios 
priežasties ją pametęs dėl kitos moters. 

Ledi Ašton, gerai žinodama, jog kuo dažniau ir kuo 
įvairesnių Žmonių kartojamas gandas tampa panašus į 
tiesą, pasirūpino, kad šios paskalos įvairiais keliais pa- 
kliūtų į Ravensvudų pilį. Vieni pateikdavo jas kaip papras- 
čiausią naujieną, kiti - kaip didžiulės svarbos žinią; vieni 
piktdžiugišku tonu šnabždėjo jai į ausį, kiti išsakydavo 
kaip rimčiausią perspėjimą. 

Net mažasis Henris buvo paverstas jos kankinimų 
įrankiu. Vieną rytą jis įlėkė į jos kambarį, mosuodamas 
gluosnio vytele*, ir pareiškė, jog šis papuošalas ką tik 
gautas iš Vokietijos specialiai jai. Liusi, kaip žinome, buvo 
labai prisirišusi prie savo broliuko, ir ta lengvabūdiška bei 
neapgalvota išdaiga jai suteikė daugiau skausmo, nei ra- 


Ž „mosuodamas gluosnio vytele...  Gluosnio vytelė 

finuotos jos vyresniojo brolio patyčios. Tačiau kad ir nuliū- 
dusi ji neužpyko, tik apkabino berniuką ir tyliu balsu pa- 
sakė: 

- Vargšeli, tu sakai man tai, ką tau liepia kiti. 

Tai tarusi, ji pilte apsipylė ašaromis. 

Nors ir būdamas dėl savo amžiaus ir būdo gana 
vėjavaikiškas, berniukas susijaudino. 

- Velniai mane griebtų, - sušuko jis, - kad aš dar 
kada nors tave kankinčiau tokiais prasimanymais! Aš 
tave myliu labiau už juos visus, - pridūrė jis, bučiuoda- 
mas jos ašarotus skruostus. | 

- Aš tau duosiu pasijodinėti savo palšuoju poniu, 
galėsi sau juo šuoliuoti ir net nujoti už kaimo, jei panorėsi. 

- Kas tau sakė, kad aš negaliu joti, kur noriu? 
pasiteiravo Liusi. 

- O! Tai paslaptis! - atsakė berniukas. - Bet tik 
pamėgink nujoti už kaimo, ir tavo žirgui nukris pasaga, 
arba jis apšlubs, ar suskambės pilies varpas, ar dar kas 
nors atsitiks, ir tu būtinai turėsi grįžti atgal. Daugiau nieko 
nebesakysiu: jei sužinos Duglasas, nebepadovanos man 
žadėtosios vėliavėlės. Sudie, sesute! 

Po šito pokalbio Liusi dar labiau nusiminė, nes ji 
galutinai įsitikino tuo, ką anksčiau tik spėliojo - dabar sa- 
vo tėvo namuose įi ne kas kita, tik kalinė. 

Dar savo pasakojimo pradžioje rašėme, jog Liusi 
buvo romantiškos prigimties mergelė, susižavėjusi skai- 
tydavo nuostabias meilės istorijas ir mėgdavo tapatintis su 
tomis Iegendinėmis herojėmis, kurių nuotykiais, nesant 
geresnės literatūros, buvo nuolatos užimta jos galva. Ste- 
buklingoji lazdelė, kuri anksčiau, vienatvės valandėlėmis; 
padėdavo jai sukelti kerinčias vizijas, dabar virto burtinin- 
ko strypu, paklusniu piktųjų dvasių įrankiu, iškviečiančiu 
vaiduoklius, priverčiančius ją drebėti iš siaubo. Ji jautėsi 
esanti visų artimųjų įtarinėjama, niekinama, nemėgstama 
ir netgi nekenčiama; jai rodėsi, jog ją apleido net ir tas, 
dėl kurio visi aplinkiniai nuo jos nusigręžė. Su kiekviena 

diena ji vis labiau įtikėjo, jog Ravensvudas nebeištiki- 
mas. 

Kaip tik tuo metu iš kontinento atsibastė kažkoks 
avantiūristas, vardu Vestenhas, senas Kraigengelto bend- 
ras. Garbusis kapitonas, net nesusitaręs su ledi Ašton, 
visada kuo stropiausiai padėdavo vykdyti jos planus, taigi 
ir dabar lengvai įtikino Vestenhą, šiek tiek perdedant tik- 
rus faktus ir išgalvojus naujus, patvirtinti žinią apie būsi- 
mas Ravensvudo vestuves. 

Iš visų pusių apsupta, puolusi į visišką neviltį, Liusi 
palūžo spaudžiama nuolatinių negandų ir persekiojimo. 
Ji paniuro, pasidarė viskam abejinga, o kartais - nors tai 
ir nebuvo būdinga jos prigimčiai - energingai ir net piktai 
atsikirsdavo tiems, kurie be perstojo ją kamavo. Jos svei- 
kata taip pat pašlijo: liguistas skruostų rąudonis ir klai- 
džiojantis žvilgsnis bylojo apie dvasinę karštligę. Dau- 
gumai motinų tai būtų sukėlę gailestį, bet nepajudinamai ir 
tvirtai siekianti savo tikslo ledi Ašton taip negailestingai 
stebėjo šią kūno ir dvasios negalią, kaip priešų kariuo- 
menės vadas žiūri į apgulto miesto bokštus, sverdinčius 
nuo jo artilerijos smūgių. Kitaip tariant, ji manė, jog tie 
Liusi nuotaikų svyravimai ir"nelygumai rodo jos blėstantį 
ryžtą, ir panašiai kaip meškeriotojas, matydamas ant kab- 
liuko užkibusios žuvies priešmirtines kančias ir mėšlun- 
gišką trūkčiojimą, laukė, kada galės išvilkti ją į krantą. 
Norėdama pagreitinti atomazgą, Iedi Ašton pasirinko bū- 
dą, labai būdingą anų laikų nuostatoms, tačiau šiuolaiki- 
niam skaitytojui jis gali atrodyti bjaurus artiesiog šėtoniškas. 

XXXI skyrius 


Tenai gyveno ragana bjauri, 

Visa nuskurusi ir nešvari. 

Ji pasirinko šitą dykrą tam, 

Kad, atsiskyrus nuo žmonių, 
Paslėptų juodus darbus nuo visų, 
Klastingai kenktų sau nepalankiems. 


"Fėjų karalienė''* 


Liusi Ašton sveikata taip pablogėjo, kad teko ieško- 
ti labiau patyrusios slaugės, nei pilyje esančios tarnaitės. 
Vadovaudamasi tik jai vienai žinomais sumetimais, Iedi 
Ašton pasirinko Ailsi Gurli, kuri buvo praminta Baudeno 
žiniuone. 

Ši moteris plačiai garsėjo tarp prasčiokų savo 
tariamais įvairių negalių, ypač nuomario ir kitų paslaptingų 
ligų, išgydymais, ko negalėdavo padaryti jokie gydytojai. Ji 
gydydavo per jaunatį surinktomis vaistažolėmis, burta- 
žodžiais, ženklais, užkerėjimais, kurie kartais gal ir pa- 
veikdavo ligonių vaizduotę. Toks buvo visiems žinomas 
Ailsi Gurli amatas, ir nesunku įsivaizduoti, kad ji kėlė ne 
tik kaimynų, bet ir vietos dvasininkų įtarimą. Tačiau slapta 
ji dar užsiiminėjo burtais, nes, nors už kerėjimus buvo ski- 
riamos siaubingos bausmės, netrūko tokių žmonių, kurie 
verčiami skurdo arba iš pavydo prisiimdavo šitą nekenčia- 
mą ir pavojingą vaidmenį iš dalies tam, kad keldami 
siaubą įgytų valdžią savo apylinkėje, iš dalies dėl varganų 
pajamų, kurias gaudavo iš savo tariamo meno. 


"Fėjų karalienė" - E. Spenserio poema. 

Ailsi Gurli nebuvo tokia kvaila, kad būtų prisipaži- 
nusi bendraujanti su piktąja dvasia, nes toks prisipažini- 
mas būtų buvęs pats trumpiausias kelias į liepsnojantį lau- 
žą. Panašiai kaip Kalibanas* ji tvirtino, kad jos laumė esan- 
ti nekenksminga. Ir vis dėlto ji spėdavo ateitį, aiškindavo 
sapnus, užkalbėdavo ligas, atrasdavo pavogtus daiktus, 
sutaisydavo ir išardydavo vestuves taip sėkmingai, kad, 
pasak aplinkinių gyventojų, be jokios abejonės, čia jai 
padėdavo pats Belzebubas. Blogiausia buvo tai, kad šitos 
užkalbėtojos, jausdamos kitų Žmonių pasišlykštėjimą jo- 
mis, nesibodėjo jokia veikla, galinčia sukelti visuotinę ne- 
apykantą. Prisidengus burtais, dažnai būdavo įvykdomi tik- 
ri nusikaltimai. Skaitant šitų nelaimingųjų teismo nuos- 
prendžių ataskaitas, šiek tiek atslūgsta mūsų pasibjau- 
rėjimas sužinojus, jog daugelis tų nuodytojų, bendrininkių 
ir velniškų slaptų šeimos nusikaltimų, vykdytojų susilaukė 
žiauraus likimo už tai, kad tariamai užsiiminėjo burtinin- 
kavimu. 

Tokia buvo Ailsi Gurli, kuriai globoti savo dukterį 
pavedė ledi Ašton, tikėdamasi galutinai sužlugdyti Liusi 
dvasią. Ne tokia įtakinga moteris nebūtų ryžusis tokiam 
žingsniui; tačiau ledi Ašton dėl savo aukštos padėties ir 
tvirto būdo negalėjo būti žmonių teisiama, ji galėjo paskirti 
savo dukters prižiūrėtoja visoje apylinkėje geriausią ir 
labiausiai patyrusią slaugę ir “daktarką"', nebijodama bū- 
sianti apkaltinta, jog šaukėsi šėtono bendrininkės ir są- 
jungininkės pagalbos. 

Ledi Ašton nereikėjo nieko išsamiai aiškinti, nes 
senoji ragana.iš užuominų suvokė savo užduotį. Ji visiškai 
tiko apsiimtam vaidmeniui, kuriam atlikti iš tiesų reikėjo 
gerai pažinti žmogaus širdį ir jausmus. Ponia Gurli iškart 
pajuto, jog Liusi pasibjaurėjo jos išvaizda, kurią aprašė- 
me anksčiau, kai pirmąsyk sutikome ją prie aklosios Ali- 
sos mirties patalo. Pamačiusi Liusi pasibaisėjimą, senėtuč- 
tuojau pradėjo jos neapkęsti, laikydama tai mirtinu įžeidi- 


Kalibanas - V. Šekspyro dramos "Audra" personažas. 

mu, tačiau pasistengė prislopinti ir paslėpti savo apmaudą. 
O tai buvo visiškai nesunku, nes savo išorinį šlykštumą 
senoji ragana stengėsi atpirkti tariamu meilumu ir rūpes- 
tingumu, kurio pastaruoju metu taip trūko Liusi. Paslaugu- 
muir sumanumu ji greit įsigijo savo globotinės palankumą, 
jei ne pasitikėjimą. Neva norėdama palengvinti ligonės 
vienatvę, Ailsi ėmė pasakoti legendas, kurių žinojo gyvą 
begalę, ir greit sudomino Liusi, kuri, būdama įpratusi skaity- 
ti ir linkusi svajoti, atidžiai jų klausėsi. Pradžioje Gurli pa- 
sakojo malonias ir įdomias istorijas 


Apie linksmai bešokančias fėjas, 

Ir mylimuosius, skausmui pasmerktus, 
Aukštas pilis, kerėtojus piktus, 
Kankinančius belaisvius. 


Tačiau pamažu legendos darėsi vis niūresnės ir 
paslaptingesnės ir galiausiai tapo visiškai kraupios, juolab 
kad senė pasakojo jas, degant vidumakčio lempai, trūk- 
čiojamu balsu; jos mirtinai išblyškusios drebančios lūpos, 
aukštyn iškeltas kaulėtas pirštas, tirtanti galva, blausiai 
melsvos akys galėjo sukelti siaubą ir ne tokios jautrios 
vaizduotės kaip Liusi Žmogui, gyvenančiam ne tokioje prie- 
taringoje epochoje. Senoji ragana greit pamatė savo gali- 
mybes ir pamažu susiaurino užburtą ratą aplink paklusniąją 
auką, kurios jausmus visiškai valdė. Ji ėmė pasakoti apie 
Ravensvudų šeimos likimą, jos buvusią didybę ir neribotą 
galią, kurią patiklūs Žmonės apipynė įvairiausiais prieta- 
rais. Žiniuonė išklojo nuo pradžios ligi galo legendą apie 
užkeiktąjį šaltinį, pagražindama ją klaikiausiomis smulk- 
menomis. Jau anksčiau mums girdėtą Kalebo pranašystę 
apie paskutiniojo Ravensvudo mirusią sužadėtinę ji patei- 
kė su savo paslaptingais komentarais. O apie keistą šmėk- 
lą, kurią Ravensvudas matė miške ir neatsargiai užsiminė 
senosios Alisos trobelėje, ji prišnekėjo nebūtų dalykų. 

Jeigu tie pasakojimai būtų buvę apie kokią nors 
kitą šeimą ir jei jos pačios padėtis nebūtų buvusi tokia 

beviltiška, Liusi būtų galėjusi ir nekreipti dėmesio. Bet 
dabartinėmis aplinkybėmis visus kitus jausmus užgožė 
mintis, kad pikta lemtis pakibo virš jos nelaimingos meilės, 
prietarų tamsa aptemdė ir taip jau sielvarto, širdgėlos, 
netikrumo ir slegiančio jausmo, jog esi visiškai apleista ir 
vieniša, išsekintą protą. Jos globėjos pasakojimai taip 
panėšėjo į jos pačios likimą, kad ji pradėjo aptarinėti su 
senąja ragana tragiškus ir mistiškus dalykus, vis labiau 
pasitikėdama žiniuone, nors toji, kaip ir anksčiau, vis dar 
kėlė jai šiurpą. Ponia Gurli mokėjo pasinaudoti tuo dar 
nevisišku merginos pasitikėjimu. Ji skatino Liusi norą suži- 
noti ateitį - patikimiausias būdas sudrumsti protą ir palauž- 
tidvasią. Senė ėmė komentuoti pranašiškus ženklus, aiškinti 
sapnus, o galbūt griebėsi net ir kitokių šelmysčių, kuriomis 
tuometiniai juodosios magijos žinovai mulkindavo ir apža- 
vėdavo savo priviliotas aukas. Ailsi Gurli kaltinamajame 
akte (malonu žinoti, kad senoji ragana buvo teisiama, pa- 
smerkta myriop ir Slaptosios tarybos komisijos nuospren- 
džiu sudeginta ant laužo Nort Beriko viršukalnėje) tarp kitų 
kaltinimų radau nurodymą, jog šėtono padedama ji vienai 
kilmingai merginai veidrodyje:parodė jos sužadėtinį, tuomet 
buvusį užsienyje, siūlantį savo ranką kitai damai. Bet čia, 
taip pat ir kitose kaltinimo vietose, vardai ir datos, matyt, 
sąmoningai pakeisti, tikriausiai nenorint pakenkti suinte- 
resuotų šeimų garbei. Savaime aišku, kad ponia Gurli, 
pasiremdama vien tik savo įgūdžiais ir apsukrumu, negalė- 
jo suvaidinti tokios apgaulės - jai turėjo kažkas padėti. 
Šiaip ar taip, šie paslaptingieji kerai savo padarė - jie dar 
labiau sutrikdė panelės Ašton sąmonę. Jos sveikata kas- 
dien blogėjo, ji pasidarė irzlesnė, viskam abejinga, niūri ir 
prislėgta. Numanydamas šių permainų priežastį, seras 
Viljamas ryžosi, nors tai jam ir nebūdinga, pareikšti šiokią 
tokią-savo valią ir pareikalavo išvyti ponią Gurli iš pilies. 
Tačiau strėlė jau buvo paleista ir ligi užkarpos įsmigo į 
sužeistos stirnos šoną. 

Netrukus poto, kai senė išsinešdino, tėvų spiriama, 
Liusi pareiškė taip gyvai, jog net nustebino juos: 

- Žinau, - kalbėjo ji, - kad dangus, žemė ir pragaras 
susimokė prieš mano jungtuves su Ravensvudu. Tačiau aš 
esu susaistyta duotu žodžiu ir negaliu bei nenoriu jo at- 
šaukti be Ravensvudo sutikimo. Jei įsitikinsiu, - pridūrė ji, - 
kad jis man duoda laisvę, tuomet elkitės su manimi, kaip 
norite man nebesvarbu. Kai briliantai pavogti, dėžutė 
nieko nebeverta. 

Tai buvo pasakyta taip tvirtai, o jos akys taip keis- 
tai žŽybčiojo, rankos buvo taip stipriai sugniaužtos, kad 
ginčytis neatsirado jokios galimybės. Vienintelis dalykas, 
kurį savo gudrumu pasiekė ledi Ašton, buvo tas, kad Liusi 
sutiko parašyti motinos diktuojamą laišką, reikalaujantį 
Ravensvudą atsakyti, ar jis liekąs ištikimas, ar nutraukiąs jų 
"nelaimingas sužadėtuves", kaip jas pavadino Liusi. Šia 
galimybe ledi Ašton kuo sumaniausiai pasinaudojo: per- 
skaitęs tą laišką, skaitytojas pamanytų, jog Liusi prašo 
mylimąjį atsisakyti nuo pažado, prieštaraujančio jų abiejų 
interesams ir polinkiams. Nepasikliaudama šita apgaule, 
ledi Ašton galų gale nusprendė sunaikinti taišką vilda- 
masi, jog Liusi, nesulaukusi atsakymo, pasipiktins ir pa- 
smerks Ravensvudą jo neišklausiusi. Bet čia ji apsiriko. Jau 
seniai praėjo laikas, per kurį turėjo būti gautas atsaky- 
mas iš kontinento. Menkutė vilties kibirkštėlė, vis dar'tebe- 
rusenusi Liusi širdyje, jau beveik baigė užgesti. Tačiau jos 
visąlaik neapleido mintis, jog laiškas greičiausiai nebuvo 
išsiųstas. Nauja jos motinos gudrybė visiškai netikėtai su- 
teikė galimybę sužinoti tai, kas jai labiausiai rūpėjo. 

Išvijus pragaro pasiuntinę iš pilies, išradingoji ledi 
Ašton tam pačiam tikslui pasiekti nutarė pasinaudoti vi- 
sai kitokiu pasiuntiniu - presbiterionų dvasininku, mūsų jau 
minėtu garbiuoju ponu Baidebentu, garsėjančiu savo ne- 
palenkiamomis nuostatomis ir religiniu griežtumu. Ledi 
Ašton kreipėsi į jį pagalbos, panašiai kaip tas tironas 
vienoje tragedijoje: 

Štai kunigas, kuris įrodys jai, 
Kad pažadą, man nepatinkantį, 
Sulaužyti - ne nuodėmė. 


Bet ledi Ašton apsiriko. Tiesa, pastoriaus įsitikini- 
mai buvo artimi jos pažiūroms, ir jai buvo nesunku sukelti 
jo pasibaisėjimą tuo, kad dievobaimingų, praktikuojančių 
presbiterionų duktė ketina susituokti su kraujotroška pre- 
latininku ir persekiotoju, kurio protėviai susikruvino rankas 
šventųjų kankinių kraujyje. Pastoriui tai pasirodė tas pat, 
kaip moabitų ateivio sutuoktuvės su Siono dukterimi*. Ta- 
čiau, išpažindamas griežtus savo sektos prietarus ir nuos- 
tatas, Baidebentas buvo nuovokus ir išmokęs užjausti kaip 
tik toje persekiojimų mokykloje, iš kurios kiti išeina už- 
kietėjusia širdimi. Pasišnekėjęs su panele Ašton tik dviese, 
jis labai susijaudino dėl josios sielvarto ir pripažino, kad ji 
teisi, reikalaudama leisti jai pačiai susitikti su Ravensvudu 
ir pasikalbėti apie jų iškilmingą priesaiką. Kai Liusi pareiš- 
kė nesanti tikra, ar jos laiškas apskritai buvo išsiųstas, 
senasis pastorius ėmė žingsniuoti dideliais žingsniais po 
kambarį, linguodamas žilą galvą, kartkartėmis sustodamas 
pailsėti, pasirėmęs-ant savo lazdos dramblio kaulo buožės. 
Ilgokai padvejojęs, jis prisipažino, kad, jo manymu, jos 
abejonės esančios pagrįstos ir jis stengsiąsis padėti jas 
išsklaidyti. 

- Manyčiau, panele Liusi, - dėstė jis, - kad jūsų 
didžiai gerbiamoji motutė šiek tiek pasikarščiavo, norint ji 
ir geidauja jums laimės dabar ir ateity, nes jūsų išrinktasis 
- persekiotojų palikuonis ir pats persekiotojas, jis - kavalie- 
rius ir piktavalis, šventvagis, kuris nepriklausys prie Je- 
sės** palikuonių. Ir vis dėlto mes turime būti teisingi vi- 
S „„Mmoabitų ateivio sutuoktuvės su Siono dukterimi... 
Moabitai - Biblijoje minima tauta, gyvenusi nesantaikoje su 
izraelitais. Pastarieji vadinami Siono sūnumis pagal tuo vardu 
vadinamą kalvą Jeruzalėje. 

22 Jesė- Biblijos personažas, Betliejaus ūkininkas, karaliaus 
Dovydo tėvas. 

siems ir vykdyti priesaiką bei įsipareigojimus ir mūsų 
nedraugams, ir broliams. To dėlei aš pats, taigi aš pats 
visokeriopai stengsiuosi, kad jūsų laiškas būtų įteiktas tam 
Žmogui, vardu Edgaras Ravensvudas, vildamasis, kad tai 
padės jums išsivaduoti iš tų pinklių, kuriomis tas nusidėjėlis 
jus apraizgė. Taip elgdamasis aš nieko kita netrokštu, tik 
įvykdyti jūsų tėvų valią, todėl meldžiu jus žodis žodin, nieko 
nepridedant ir nepraleidžiant, perrašyti anksčiau jūsų di- 
džiai gerbiamos motutės padiktuotą laišką. Aš pasirūpin- 
siu, kad šisai laiškas būtų nusiųstas, ir jeigu, gerbiamoji 
ledi, jūs ir dabar negausit atsakymo, tęks padaryti išva- 
dą, kad tas žmogus nusprendė tylomis atsimesti nuo to 
netikusio susitarimo, kurio, matyt, jis nenori atvirai -sulau- 
žyti. 

Liusi noriai priėmė dvasiškojo tėvo pasiūlymą. Ji 
parašė naują laišką, lygiai tokį pat kaip ankstesnįjį, ir ponas 
Baidebentas perdavė jį Sandersui Munšainui uoliam 
bažnyčios seniūnui sausumoje ir drąsiam kontrabandinin- 
kui, sėkmingai plaukiojančiam savo brigu tarp Kampvero ir 
rytinio Škotijos kranto, pučiant palankiam vėjui. Paprašy- 
tas pastoriaus, Sandersas mielai apsiėmė nugabenti laiš- 
ką ponui Ravensvudui į tą dvarą, kur jis dabar gyveno. 

is paaiškinimas reikalingas tam, kad skaitytojas 
galėtų geriau suprasti panelės Ašton, jos motinos ir Bak- 
lo pokalbį, smulkiai aprašytą ankstesniame skyriuje. 

Liusi dabar buvo kaip tas jūrininkas, kuris, blaš- 
komas audringo vandenyno, iš paskutiniųjų griebiasi už 
lentos, bet jo jėgos kaskart vis silpnėja ir silpnėja, o aplink 
tvyro neperregima tamsa, ir tik retkarčiais blykstelėda- 
mas žaibas nušviečia putojančias vilnis, kurios netrukus įį 
praris. is 

Slinko diena po dienos, savaitė po savaitės. Paga- 
liau atėjo šv. Judo diena - paskutinis pačios Liusi paskir- 
tas terminas, - o iš Ravensvudo nebuvo nei laiško, nei Ži- 
nios. 

XXXII skyrius 


Kaip nepanašūs gražūs šie vardai 

Į keverzones, išringuotas štai čionai. 
Jaunasis rašė lygiai ir tvirtai, 

Ir raidės jo, kaip pušys, augančios tenai; 
O raštas sužadėtinės labai dailus, 

Kaip jazminas jis lieknas ir kvapus. 


Krabas* 


Atėjo šv. Judo diena - pačios Liusi paskirta paskuti- 
nė laukimo data, - o iš Ravensvudo, kaip sakyta, nebuvo 
nei laiško, neižinios. Užtat Baklas ir jo ištikimasis palydovas 
Kraigengeltas prisistatė jau iš pat ryto, norėdami užbaigti 
pirštybas ir pasirašyti sutuoktuvių kontraktą. 

Dokumentai buvo rūpestingai parengti-paties sero 
Viljamo Aštono priežiūroje, ir, atsižvelgiant į panelės Ašton 
sveikatos būklę, buvo nutarta, kad juos pasirašant daly- 
vautų tik tiesiogiai suinteresuoti žmonės. Taip pat buvo 
nuspręsta vestuves atšvęsti ketvirtą dieną po kontrakto 
pasirašymo; šios atsargumo priemonės ėmėsi ledi Ašton, 
baimindamasi, jog Liusi, turėdama daugiau laiko, neapsi- 
galvotų ir vėl nepradėtų spyriotis. Tačiau neatrodė, jog 
taip galės atsitikti. Ji išklausė pasiūlymus dėl vestuvių 
taip abejingai ir šaltai, arba greičiau, taip apatiškai, kaip 
gali reaguoti tik visiškai prislėgta ir atbukinta siela. To- 
kiam neįžvalgiam žmogui kaip Baklas jos elgesys atro- 
dė esąs ne kas kita, tik drovios merginos baiminimasis, 
juolab kad Baklas gerai žinojo, jog Liusi teka už jo ne 
savo noru, 0 paklusdama tėvų valiai. 


* 


Džordžas Krabas (1754-1832) - anglų poetas. Epigrafas 
paimtas iš poemos "Parapijos metrikų knyga". 

Po pasisveikinimo ceremonijų panelei Ašton buvo 
leista eit į savo kambarį, tačiau motina įspėjo, jog vedy- 
bos. būsiančios laimingos tik tuomet, jei kontraktas bus 
pasirašytas ligi pusiaudienio. 

Liusi leido tarnaitėms aprengti ją iškilmėms pagal 
jų skonį, ir, žinoma, buvo aptaisyta kuo puošniausiai. 
Suknia buvo iš balto atlaso ir Briuselio nėrinių, plaukai 
išdabinti briliantais, kurių žvilgesys sudarė keistą kontras- 
tą mirtinai išblyškusiam veidui ir akyse tvyrančiam neri- 
mui. 

Vos tik tualetas buvo baigtas, kambary pasirodė 
Henris nuvesti nuolankiosios sužadėtinės į menę, kur 
viskas buvo paruošta kontraktui pasirašyti. 

- Žinai ką, sesute, - prašneko jis, - aš- džiaugiuosi, 
kad tu išteki už Baklo, 0 ne už to Ravensvudo, nes jis 
panašus į ispanų grandą,. pasirengusį perpjauti mums 
gerkles, o paskui sutrypti mūsų lavonus kojomis. Aš pa- 
tenkintas, kad jis dabar nuo mūsų už devynių . marių, 
nes niekad neužmiršiu, kaip išsigandau pamanęs, kad 
tai atgijęs seras Malizas žengia iš paveikslo rėmų. Pasakyk 
man iš širdies, ar tu nesidžiaugi juo nusikračiusi? 

- Neklausinėk manęs, Henri, - atsakė nelaimingo- 
ji sesutė. - Niekas šiame pasaulyje nebegali manęs nei 
pradžiuginti, nei nuliūdinti. 

Et, visos nuotakos taip sako, tarė Henris. 
- Taigi nenusimink, Liusi, po metų tu giedosi visiškai kitaip. 
Aš būsiu tavo pajaunys ir vedlys vykstant į bažnyčią, 
o visa mūsų giminė ir Baklo artimieji raiti lydės tave. Aš 
užsivilksiu raudonąjį palaidinį su nėriniais, užsidėsiu skry- 
bėlę su plunksna ir prisijuosiu paauksuotą diržą, point 
d'espagne*, o vietoj špagos prisisegsiu durklą. Aš, Ži- 
noma, labiau norėčiau špagą, bet tėvas ir girdėti nenori. 
Visus tuos ir dar begalę kitų daiktų šįvakar iš- Edinbur- 
go atgabens senasis Gilbertas su mulais. Aš tau viską 
parodysiu, kai tik juos gausiu. 


Ispaniškų nėrinių (pranc.). 

Berniuko čiauškėjimą nutraukė pasirodžiusi ledi 
Ašton, kuri jau buvo pradėjusi nerimauti, kodėl duktė 
taip ilgai neateina. Kuo saldžiausiai šypsodama, ji paėmė 
Liusi už parankės ir nuvedė į menę, kurioje jos laukė 
seras Viljamas Aštonas, pulkininkas Duglasas Aštonas 
su paradine uniforma, Baklas su puošniais jaunikio rū- 
bais, Kraigengeltas, savo patrono dosnybės dėka išpus- 
tytas nuo galvos iki kojų, išdabintas nėriniais, kaip ir dera 
kapitonui, taip pat ir garbusis ponas Baidebentas: griežtų 
presbiterionų šeimose pastorius būtinai dalyvaudavo viso- 
mis iškilmingomis progomis. | 

Ant stalo, kur buvo padėtas vedybų kontraktas, 
stovėjo vynas ir užkanda. | 

Tačiau prieš pradedant pasirašinėti dokumentus 
ir vaišintis, ponas Baidebentas, davus ženklą serui Viljamui 
Aštonui, paprašė visus pasimelsti, kad Viešpats palaimintų 
"santuoką, sujungsiančią dvi garbingas gimines. To meto 
papročiai ir dvasininko profesija leido kalbėti tiesiai ir at- 
virai, taigi pastorius meldė Aukščiausiąjį išgydyti sužeis- 
tą Liusi sielą už tai, kad ji paklausė savo kilniųjų gimdytojų, 
nes pagerbdama savo tėvą .ir motiną įvykdė Dievo įsa- 
kymą, todėl tebus suteikta jai pažadėtoji malonė - ilgiau- 
sių metų šioje žemėje ir palaimos dangaus karalystėje. 
Paskui jis meldė Viešpatį padėti jaunikiui atprasti nuo 
blogų įpročių, kurie veda jaunimą iš tiesos kelio, atsikratyti 
lengvabūdiškų ir nedorų draugų - bedievių, triukšmadarių 
ir Iėbautojų (čia Baklas mirktelėjo Kraigengeltui) - ir ne- 
susidėti su tais, kurie stumia į klystkelius. Baigdamas 
dvasiškasis tėvas meldė palaimos serui Viljamui ir ledi 
Ašton bei visai jų šeimai, neaplenkdamas nė vieno dalyvio, 
išskyrųs Kraigengeltą, matyt, laikydamas įį nebepataiso- 
mu nusidėjėliu. 

Po to prasidėjo svarbiausioji dalis. Seras Vilijamas 
pasirašė kontraktą iškilmingai ir tvarkingai, kaip dera tei- 
sininkui, jo sūnus, kariškis, brūkštelėjo atsainiai. Baklas 
pasirašinėjo taip žaibiškai, kad Kraigengeltas vos spėjo 

versti lapus, ir baigęs nušluostė plunksną į šio garbingo 
džentelmeno naują mezginių žabo. 

Dabar atėjo panelės Ašton eilė ir budrioji motina 
privedė ją prie stalo. Iš pradžių ji pradėjo rašytis sausa 
plunksna, o kai buvo atkreiptas dėmesys į tai, Liusi net 
iš kelių kartų niekaip negalėjo įmerkti plunksnos į pilną 
rašalo didžiulę sidabrinę rašalinę, stovinčią priešais ją. 
Ledi Ašton, kaip visada budri, pasiskubino jai padėti. Aš 
pats mačiau Iemtingąjį dokumentą ir galiu patvirtinti, jog 
visuose puslapiuose Liusi Ašton parašas yra visiškai aiš- 
kus, tik vienur kitur matyti nežymus krivuliavimas, rodąs, 
kad pasirašant iš susijaudinimo jai drebėjusi ranka. Bet 
paskutinis parašas buvo neužbaigtas, išsikreivinęs ir su- 
teptas. Mat jį pasirašant pasigirdo arklio kanopų bildesys, 
o netrukus žingsniai galerijoje ir įsakmus balsas, reika- 
laujantis įleisti vidun. Iš Liusi rankos iškrito plunksna, ir 
mergina dusliai suriko: 

Jis atvyko! Jis atvyko! 

XXXIII skyrius 


Aš, rodosi, girdžiu Montekio balsą? 
Berniuk, rapyrą!.. 

Prisiekiu šlove savo giminės, 

Jis brangiai už tą žygį užmokės.* 


“Romeo ir Džiuljeta" 


Vos tik panelė Ašton išmetė plunksną, menės 
durys atsilapojo, ir į vidų įžengė ponas Ravensvudas. 

Lokhardas ir dar vienas tarnas, veltui bandę įj 
sulaikyti galerijoje ir prieškambaryje, stovėjo nustėrę iš 
nuostabos ant slenksčio; jų išgąstis bemat užkrėtė visus 
dalyvius. Pulkininko Duglaso veide atsispindėjo ne tik bai- 
mė, bet ir pasipiktinimas; Baklas stovėjo išdidžiai ir dėjosi 
esąs visiškai abejingas; kiti, net ir ledi Ašton, negalėjo 
nuslėpti siaubo, o Liusi tarsi suakmenėjo, išvydusi tą ne- 
tikėtą vaiduoklį. Ravensvudą tikrai buvo galima pavadinti 
vaiduokliu, nes jis atrodė sugrįžęs ne iš gyvųjų, 0 iš mi- 
rusiųjų pasaulio. 

Jaunuolis sustojo pačiame menės viduryje, prie- 
šais stalą, prie kurio sėdėjo Liusi; nekreipdamas į nieką 
dėmesio, jis įbedė į ją žvilgsnį, kupiną sielvarto ir ne- 
slepiamos pagiežos. Jo tamsus kelionės apsiautalas, nu- 
smukęs nuo vieno peties, plačiomis klostėmis, tarsi ispa- 
niška mantija, krito ant kito šono. Puošnūs rūbai, jojant 
pašėlusiu greičiu, susitaršė ir susipurvino. Prie šono ka- 
bojo špaga, už diržo kyšojo pistoletai. Plačiakraštė skry- 
bėlė, kurios įeidamas jis nenusiėmė, dar labiau patamsi- 
no ir taip juodbruvą veidą; iš prigimties rūstokas ir pa- 
niuręs, iškamuotas sielvarto, mirtinai išblyškęs po ilgos 


Vertė A. Churginas. 

ligos, dabar jis atrodė piktas, net žiaurus. Iš po skrybėlės 
išsipešę, susivėlę ir išsitaršę plaukai, sustingusi poza darė 
jį panašų ne tiek į gyvą Žmogų, kiek į marmurinę statulą. 
Ravensvudas neištarė nė vieno žodžio, ir keletą minučių 
kambaryje tvyrojo Mirtina tyla. 

Ją nutraukė ledi Ašton, atgavusi jai įgimtą drąsą. 
Ji pareikalavo paaiškinti šito akiplėšiško įsiveržimo 
priežastį. 

To, miledi, turėčiau klausti aš, pareiškė jos 
sūnus, - ir prašau poną Ravensvudą eiti su manimi ten, 
kur jis galės laisvai viską iškloti. 

- Nė vienas Žmogus pasaulyje, - nutraukė jį Bak- 
las, negali atimti iš manęs teisės reikalauti iš pono 
Ravensvudo pasiaiškinimo. Kraigengeltai, - pridūrė jis pus- 
balsiu, - ko jūs, po velnių, spoksote, tarsi išvydęs šmėklą? 
Atneškit man špagą iš galerijos. 

Aš niekam neatiduosiu savo teisės, atšovė 
pulkininkas Aštonas, - reikalauti satisfakcijos iš žmogaus, 
taip neregėtai įžeidusio mano šeimą. 

- Nusiraminkite, džentelmenai, - tarė Ravensvudas, 
rūsčiai pažvelgdamas į juos ir rankos mostu tarsi pra- 
šydamas nutraukti ginčus. - Jeigu jums nusibodo gyven- 
ti taip, kaip man, patikėkite, aš rasiu vietą ir laiką kautis 
su vienu iš jūsų arba ir su abiem. Bet dabar aš neturiu 
laiko ginčytis dėl niekų. 

- Dėl niekų! - pakartojo pulkininkas Aštonas, pu- 
siau apnuogindamas špagą, o tuo tarpu Baklas čiupo 
už Kraigengelto jam atneštos špagos rankenos. 

Nusigandęs dėl savo sunaus, seras Viljamas 
Aštonas puolė tarp abiejų jaunuolių ir Ravensvudo. 

- Sūnau, aš tau draudžiu! - suriko jis. Baklai, 
maldauju jus! Karalienės ir įstatymo vardu prašau nusi- 
raminti! 

Viešpaties vardu, įsiterpė Baidebentas, iš- 
keltomis rankomis atsistodamas tarp Baklo bei pulkininko 
ir jų priešininko, Viešpaties, atnešusio taiką Žemėn ir 
ramybę geros valios žmonėms, vardu aš maldauju, aš 

prašau jus, aš įsakau - atsisakykite smurto! Dievas ne- 
kenčia kraujotroškų. Kas pakelia kardą, tas nuo kardo 
ir Žus. 

- Ar jūs mane laikote kokiu nors šunpalaikiu, 
suriko pulkininkas, piktai pažvelgdamas į jį, - ar dar ko- 
kiu besmegeniu gyvuliu, jei manote, kad aš pakęsiu tokį 
įžeidimą savo. tėvo namuose? Leiskit man, Baklai! Arba 
jis man duos satisfakciją, arba aš jį čia pat nudėsiu. 

- Čia jūs nepakelsit prieš jį rankos, pareiškė 
Baklas. - Jis kažkada man išgelbėjo gyvybę ir, nors jis bū- 
tų pats velnias, pasišovęs sunaikinti jūsų namus ir visą jū- 
sų giminę, jis žus garbingoj dvikovoj. 

Įsiliepsnojęs abiejų jaunuolių nesutarimas suteikė 
galimybę Ravensvudui sušukti griežtu, tačiau ramiu bal- 
su: 

- Nutilkite! Tegul tas, kuris tikrai nebijo pavojų, pa- 
sirenka tam tinkamą laiką. Mano misija čia ilgai neužtruks. 
Ar tai jūsų rašysena, madam? - pridūrė jis švelnesniu bal- 
su, ištiesdamas panelei Ašton jos paskutinį laišką. 

Atrodė, jog drebantis "taip" greičiau sprūste iš- 
sprūdo iš jos lūpų, nei buvo sąmoningai ištartas. 

- O čia taip pat jūsų rašysena? - vėl paklausė 
Ravensvudas, ištiesdamas jų slaptą pasižadėjimą. 

Liusi tylėjo. Siaubas, o galbūt dar stipresnis jaus- 
mas taip sudrumstė jai protą, kad vargu ar ji besuprato, ko 
klausiama. 

- Jei jūs, sere, ketinate pareikšti kokį nors reika- 
lavimą, remdamasis šiais popieriais, - įsikišo seras Viljamas 
Aštonas, - tai įsidėmėkite, jog jie neturi jokios juridinės ga- 
lios. 

- Sere Viliamai Aštonai, - atsakė Ravensvudas, 
prašyčiau jus ir visus čia esančius išklausyti mane ir teisin- 
gai suprasti, ko aš noriu. Jei ši jauna ledi, kaip rodo jos 
paskutinis laiškas, savo laisva valia nori nutraukti mudvie- 
jų susitarimą, tai jis bus man tik tiek tevertas, kiek tyrlauky 
rudens vėjo blaškomas suvytęs lapas. Tačiau aš noriu 
išgirsti tiesą iš jos pačios lūpų. Neišgirdęs iš čia neišeisiu. 

Jūsų daug, o aš vienas, todėl galite mane nužudyti, bet 
aš esu ginkluotas, apimtas nevilties, už mano gyvybę 
teks brangiai užmokėti. Štai kaip aš nusprendžiau, o jūs 
galite elgtis, kaip norite: aš turiu išgirsti jos valią iš jos pa- 
čios lūpų; iš jos pačios lūpų, be liudytojų. Taigi pasirinkite, 
- tęsė jis, dešine ranka išsitraukdamas špagą, o kaire iš- 
imdamas pistoletą iš už diržo ir atlauždamas gaiduką, 
tačiau špagos smaigalys ir pistoleto vamzdis buvo nuleisti 
žemyn, - pasirinkite: ar jūs norite, kad šita menė paplūstų 
krauju, ar leisite man galutinai viską išsiaiškinti su man 
pasižadėjusia nuotaka, nes tam man suteikia teisę Dievas 
ir žmonių įstatymai. 

Visi atšoko, išgirdę jo balsą ir išvydę ryžtingą veiks- 
mą; nevilties apimtas Žmogus beveik visada nugali tuos 
priešininkus, kurių jausmai silpnesni. Pirmasis atgavo žadą 
pastorius. 

- Visagalio Dievo vardu, - prabilo jis, - meldžiu, 
neatmeskite nuolankiausio jo tarno taikos pasiūlymo. Man 
regis, jog tai, ko prašo, nors ir grasindamas, šis garbin- 
gas Žmogus, yra pagrįsta. Tegul jis išgirsta iš pačios 
panelės Liusi lūpų, kad ji savo noru pakluso tėvų valiai ir 
gailisi davusi jam pasižadėjimą. Įsitikinęs tuo, jis tykiai 
pasitrauks į savo būstą ir daugiau nebedrums mums ra- 
mybės. Deja! Mūsų protėvio Adomo nuopuolio padariniai 
tebėra gyvi net ir tuose, kuriuos atpirko Išganytojas; mes 
turėtume rodyti pakantumą tiems, kurie, apsėsti neapy- 
kantos ir supančioti nuodėmių, pasiduoda nesuvaldomam 
žemiškų aistrų antplūdžiui. Leiskite ponui Ravensvudui 
pasikalbėti su panele Liusi; jis nesuteiks šiai kilniai merge- 
lei daug skausmo, nes ji yra tvirtai pasiryžusi vykdyti tėvų 
pasirinkimą. Tebūnie taip, sakau aš. Mano pareiga prašyti 
jūsų malonybės sutikti su šituo išganingu pasiūlymu. 

Niekada! sušuko ledi Ašton, kurios širdyje 
nuostaba ir siaubas dabar užleido vietą įniršiui. - Niekada 
šis Žmogus nesikalbės vienudu su mano dukterimi, kuri 
sužadėta su kitu! Kas nori - teišeina, aš pasiliksiu čia. 
Aš nebijau nei jo grasinimų, nei ginklų, nors kai kurie 

iš mano giminės, - tęsė ji, pažvelgdama į pulkininką Aš- 
toną, regis, išsigando. 

- Dėl Dievo meilės, madam, - neištvėrė dvasiška- 
sis tėvas, - nepilkit alyvos į ugnį. Manau, jog, atsižvelg- 
damas į jaunosios ledi sveikatą ir jūsų, motinos, prievolę, 
ponas Ravensvudas neprieštaraus, kad jūs dalyvautumė- 
te. Aš taip pat pasiliksiu, manding, žila galva padės užkirsti 
kelią rūstybei. 

- Prašau, pasilikte, sere, - pasakė Ravensvudas. 

Prašom ir ledi Ašton pasilikti, jei tokia jos valia. Bet 
visus kitus prašyčiau išeiti. 

- Jūs man už viską atsakysit, Ravensvudai, - burb- 
telėjo pro šalį eidamas pulkininkas Aštonas. 

Kai tik panorėsite, atšovė Ravensvudas. 

Bet pirmenybė mano, šyptelėjo Baklas. 
Mes turim senų sąskaitų. 

Susitarkite tarpusavy, atsakė Ravensvudas. 
- Nors šiandien duokite man ramybę. O rytoj pats svar- 
biausias mano reikalas - suteikti jums kokią tik norite 
satisfakciją. 

Pulkininkas Aštonas ir Baklas išėjo, bet seras Vilja- 
mas vis dar lūkuriavo. 

- Pone Ravensvudai, - tarė jis taikingu balsu, 
man regis, aš nenusipelniau tokių nemalonumų ir įžei- 
dinėjimų savo paties namuose. Jei įkištumėte špagą į 
makštį ir eitumėte su manimi į mano kabinetą, aš jums 
įtikinamai įrodyčiau, koks beprasmiškas jūsų elgesys... 

- Rytoj, sere, rytoj... rytoj aš jus išklausysiu, 
nekantraudamas nutraukė jį Ravensvudas. Šiandieną 
paskyriau šventam ir neatidėliotinam reikalui. 

Tai taręs, jis parodė į duris, ir seras Viljamas išė- 
jo. 

Ravensvudas įkišo špagą į makštį, nuleido gai- 
duką ir užkišo pistoletą už diržo, iš lėto nužingsniavo 
ligi durų ir užtaisęs jas grįžo atgal. Nusiėmęs skrybėlę, 
jis nubraukė atgal ant kaktos užkritusius plaukus ir, 

įsmeigęs į Liusi žvilgsnį, kuriame ką tik tvyrojęs pyktis 
užleido vietą begaliniam sielvartui, prabilo: 

- Ar jūs mane pažįstate, panele Ašton? Aš Edgaras 
Ravensvudas. 

Liusi tylėjo, o jis tęsė, vis labiau įsijautrindamas: 

- Aš tas pats Edgaras Ravensvudas, kuris iš meilės 
jums nutraukė švenčiausius saitus, įpareigojančius keršy- 
ti už įžeistą garbę. Aš tas Ravensvudas, kursai dėl jūsų 
atleido... ir ne tik atleido, bet draugiškai paspaudė ranką 
savo šeimos engėjui ir naikintojui, savo tėvo šmeižikui 
ir žudikui. 

Mano dukrai, nutraukė jį ledi Ašton, nėra 
pamato abejoti tuo, kad jūs - Ravensvudas. Jūsų tulžinga 
kalba pakankamai įrodo, jog ji kalbasi su savo tėvo mir- 
tinu priešu. 

Turėkite kantrybės, madam, - atsakė Ravens- 
vudas. - Man atsakyti turi ji pati. Todėl dar kartą sakau, 
panele Ašton: aš esu tas Ravensvudas, kuriam jūs iškil- 
mingai pasižadėjote, o dabar tą pasižadėjimą norite at- 
šaukti. 

Bekraujės Liusi lūpos tik tiek teįstengė sušnabž- 
dėti: 

Tai ne aš... tai mano motina. 

- Ji sako tiesą, - pasiskubino įsiterpti ledi Ašton. 
- Tai aš, pasiremdama Dievo ir žmonių man duota teise, 
ne tik patariau, bet ir pritariau jos ketinimui atsisakyti 
to nelemto ir neapgalvoto pasižadėjimo ir panaikinti jį 
pagal Šventojo Rašto nurodymą. 

- Šventojo Rašto! - paniekinamai sušuko Ravens- 
vudas. 

- Perskaitykite jam tą vietą, - kreipėsi ledi Ašton 
į pastorių, - kuria remdamasis jūs pats, nors ir gerokai 
pamąstęs, pripažinote negaliojančiomis tas tariamas su- 
žadėtuves, kurias mano dukrai primetė šis -pasiutėlis. 

Pastorius išsitraukė iš kišenės Bibliją ir perskaitė 
šiuos žodžius: 


“Jei moteris prisieks Viešpačiui ir duos įžadą 

savo tėvo namuose, savo jaunystės metuose, O jos tėvas 
girdės josios priesaiką ir įžadą, kuriuo ji susaisto savo 
sielą, ir jos tėvas su tuo susitaikys, tuomet visos jos prie- 
saikos turės galią ir visi įžadai, kuriais ji susaistė savo 
sielą, turės galią.“ 

- Argi mums taip nebuvo? - pertarė Ravensvu- 
das. 

- Kantrybės, jaunuoli, kantrybės, - nutildė jį pas- 
torius, - ir paklausyk, kas sakoma toliau: "Bet jeigu jos 
tėvas, tai girdėdamas, uždraus jai, tuomet nei jos prie- 
saika, nei įžadai, kuriais ji susaistė savo sielą, neturės 
galios, ir Viešpats jai atleis, nes jai uždraudė tėvas.“ 

- Na, matote! - pergalingai užgriaudėjo ledi Ašton. 

Ar ne apie mus kalbama Šventajame Rašte? Nejau 
šis Žmogus paneigs, jog tą akimirką, kai tik mes, jos 
tėvai, sužinojome apie mūsų dukters duotą priesaiką ar 
įžadą, susaisčiusį jos sielą, mes tučtuojau kuo ryž- 
tingiausiai pasipriešinome jos pasižadėjimui ir raštu jam 
pranešėme mūsų sprendimą. 

Ir tai viskas? paklausė Ravensvudas, žvelg- 
damas į Liusi. - Jūs norite iškeisti šventą priesaiką, duotą 
laisva valia, ir mudviejų abipusę meilę į šitą niekam vertą 
veidmainišką sofistiką? 

- Ar girdite? - sušuko ledi Ašton pastoriui. - Juk 
tai šventvagystė! 

- Viešpatie, atleisk jam! - atsiduso Baidebentas. 

Ir apšviesk jo protą! 

Paklausykit, ką aš paaukojau dėl jūsų, vėl 
kreipėsi Ravensvudas į Liusi, - prieš pritardama tam, kas 
daroma jūsų vardu. Senos giminės garbė, ištikimų bičiulių 
patarimai neįstengė paveikti mano nusistatymo; nei proto 
įrodinėjimai, nei grėsmingos pranašystės nepalaužė mano 
ištikimybės jums. Net mirusieji kėlėsi iš kapų, norėdami 
mane įspėti, bet aš nepaisiau. Nejau, atsidėkodama už 
mano ištikimybę, jūs perversit man širdį tuo pačiu ginklu, 
kurį, pernelyg greit patikėjęs jumis, pats įdėjau į jūsų 
rankas? 

Pone Ravensvudai,  pasiskubino ledi Ašton, 
- jūs pateikėte visus klausimus, kuriuos norėjote. Matote, 
jog mano duktė visiškai nepajėgia jums atsakyti. Bet aš 
atsakysiu taip, kad visam laikui užčiaupsiu jums burną. 
Jūs geidžiat žinoti, ar Liusi Ašton savo laisva valia geidžia 
atsiimti apgaule iš jos išviliotą pasižadėjimą? Jūs turite 
jos ranka rašytą laišką, kuriame ji prašo su tuo sutikti. 
O jeigu to neužtenka - pažvelkite: štai vedybų kontraktas 
su ponu Heistonu Baklu, šįryt jos pasirašytas dalyvaujant 
garbiajam pastoriui. 

Ravensvudas apstulbęs žvelgė į krūvą dokumen- 
tų. 

Ar panelė Ašton pasirašė tą kontraktą laisva 
valia? Niekieno neverčiama? Ar ji nebuvo apgauta? - krei- 
pėsi jis į pastorių. 

Prisiekiu savo kunigyste, laisva valia. 

- Iš tiesų, madam, tai nenuginčijamas įrodymas, 
- rūsčiai pasakė Ravensvudas, - todėl būtų beprasmiška 
ir negarbinga veltui eikvoti laiką tuštiems įrodinėjimams 
ir priekaištams. Štai, panele Ašton, - tęsė jis, padėdamas 
priešais Liusi jos pasirašytą dokumentą ir pusę perlaužtos 
auksinės monetos, - grąžinu jums pirmojo jūsų pasiža- 
dėjimo užstatą. Linkiu, kad būtumėt ištikimesnė tam, ku- 
riam nūnai pasižadėjot savo parašu. Paprašyčiau tiktai 
grąžinti mano apvilto pasitikėjimo - arba, greičiau, mano 
nežmoniškos beprotystės ženklus. 

Į kupiną paniekos savo mylimojo kalbą Liusi 
atsakė jau beveik nieko nebesuvokiančiu Žvilgsniu. Ir vis 
dėlto ji, matyt, kažką suprato, nes pakėlė rankas, tarsi 
norėdama atmezgti aplink kaklą užrištą melsvą kaspinėlį. 
Tačiau nepajėgė to padaryti; tuomet ledi Ašton perpjovė 
kaspinėlį ir ištraukė kitą pusę auksinės monetos, kurią 
Liusi ligi šiol tebenešiojo ant krūtinės. Raštišką mylimųjų 
pasižadėjimą ji jau turėjo savo rankose. Išdidžiai nusi- 
lenkusi, ledi Ašton perdavė ir vieną, ir kitą Ravensvudui, 
kurio pyktis, paėmus aukso gabalėlį, gerokai atlyžo. 

“Ir ji nešiojo, - pamąstė jis, - nešiojo jį ant krūtinės! 
Nešiojo prie širdies... Nešiojo net tuomet... Tačiau kam 
gailėtis! 

Nusišluostęs iš akių ištryškusią ašarą ir vėl su- 
rūstėjęs, Ravensvudas nustybrino prie židinio, įmetė į ugnį 
popierių kartu su auksine moneta, o paskui sutrypė anglis 
bato kulnimi, tarsi norėdamas patvirtinti, jog viskas Su- 
naikinta. 

- Daugiau aš jums nebejkyrėsiu, - pareiškė jis. 
- Atsakydamas į jūsų piktus kėslus ir dar piktesnius dar- 
bus, ledi Ašton, aš tiktai išreikšiu viltį, jog daugiau jūs 
neberizikuosit savo dukros garbe ir laime. O jums, ma- 
dam, kreipėsi jis į Liusi, pasakysiu tik tiek: melsiu 
Dievą, kad už sąmoningą priesaikos sulaužymą žmonės 
nepradėtų badyti į jus pirštu. 

Tai taręs, Ravensvudas apsisuko ir išėjo iš me- 
nės. 

Nenorėdamas, kad sūnus ir Baklas susitiktų su 
Ravensvudu, seras Viljamas Aštonas prašydamas ir gra- 
sindamas nuviliojo juos į tolimiausią pilies sparną: Tačiau 

buvo prašoma nurodyti, kur ponas Ravensvudas būsiąs 
po keturių ar penkių dienų, nes jis, Duglasas Aštonas, 
pasibaigus didžiajai šeimos šventei, turįs sutvarkyti su 
juo vieną labai svarbų reikalą. 

- Pasakykit pulkininkui Aštonui, ramiai atsakė 
Ravensvudas, - jog mane galės rasti “Vilko uoloje“, kai 
tik pageidaus. 

Kai lipo Žemyn nuo terasos išoriniais laiptais, jį 
sustabdė Kraigengeltas ir savo globėjo vardu išreiškė 
viltį, jog Ravensvudas neišvyks iš Škotijos bent per ar- 
timiausias dešimt dienų, nes Ierdas Baklas norįs jam at- 
sidėkoti už ankstesnes ir visai nesenas paslaugas. 

Pasakykit savo ponui, - atkirto Ravensvudas, 
- jog panorėjęs mane kada nori galės rasti "Vilko uoloje", 
jei tik jo ketinimams niekas neužbėgs už akių. 

- Mano ponui! - suriko Kraigengeltas, padrąsintas 
laiptų papėdėje pasirodžiusių pulkininko Aštono ir Baklo. 
- Leiskit pasakyti, jog pasauly nėra tokio Žmogaus, kurį 
vadinčiau savo ponu. Aš neleisiu savęs įžeidinėti! 

Tai dumkit į pragarą jo pasiieškoti! sušuko 
Ravensvudas ir, davęs valią ligi šiol tramdomam įniršiui, 
su tokia jėga atstūmė Kraigengeltą, kad tas nuriedėjo 
laiptais žemyn ir paslikas paliko tysoti apačioje. 

- Koks aš kvailys! - akimoju pridūrė jis. Kam 
lieju pyktį ant tokio niekingo padaro? 

Užsėdęs ant arklio, palikto priešais pilį prie ba- 
liustrados, jis žingine prajojo pro Baklą ir pulkininką Aš- 
toną. Jodamas pro šalį, nukėlė pa iagė ir tylomis at- 
sisveikino, įdėmiai pažvelgęs jiems į akis. Sie atsakė tokiu 
pat įdėmiu ir rūsčiu žvilgsniu. Po to Ravensvudas iš lėto 
perjojo visa alėja, tarsi norėdamas parodyti ne tik neven- 
giąs, bet dar ir norjs, kad jie užpultų. Išjojęs už vartų, 
jis apgręžė arklį ir dar kartą pažvelgė į pilį, o paskui 
paspaudė pentinais savo ištikimą žirgą ir nušuoliavo it 
egzorcisto išvaryta piktoji dvasia. 

XXXIV skyrius 


Kas ten jaunavedžių kambaryje? 
Tai Azraelis, angelas mirties. 


“Talaba'"'* 


Po ką tik aprašytos siaubingos scenos Liusi buvo 
pernešta į savo kambarį, kur keletą valandų pragulėjo 
be sąmonės. Tačiau kitą rytą ji, regis, ne tik atgavo jėgas 
ir ryžtą, bet ir pasidarė kažkokia nežabotai linksma, o 
tai visiškai nesiderino su jos būdu ir dabartine padėtimi. 
Džiaugsmo valandėlės kaitaliojosi su gilaus liūdesio ir ty- 
los priepuoliais arba irzlaus pykčio protrūkiais. Ledi Ašton 
labai susirūpino ir iškvietė šeimos gydytojus, tačiau jie 
nieko negalėjo nustatyti, nes pulsas buvo normalus, todėl 
pareiškė, jog tai esanti dvasios liga, ir patarė vaikštinėti 
lauke ir linksmintis. Panelė Ašton ničnieko neprasitarė 
apie tai, kas įvyko iškilmių menėje. Atrodė, jog ji nieko 
ir nebeprisimena, nes vis kilnojo ranką prie kaklo, tarsi 
ieškodama iš jos atimto kaspinėlio, ir jo nerasdama nu- 
stebusi ir nepatenkinta šnabždėdavo: 

Jis mane siejo su gyvenimu. 

Ledi Ašton buvo jau per daug toli nužengusi, to- 
dėl, neatsižvelgdama į nerimą keliančius simptomus ir 
dukros sveikatos būklę, nusprendė neatidėti vestuvių. Ji 
tesirūpino nuslėpti nuo Baklo Liusi ligą, nes gerai žinojo, 
kad, pastebėjęs bent menkiausią jos dukters nepalan- 
kumą sau, jis tuoj pat nutrauks kontraktą, o ledi Ašton 
tai būtų buvę nepakeliama gėda ir pažeminimas. Todėl 
ji nusprendė, jog, nepasikeitus Liusi sveikatos būklei, ves- 


* 


"Talaba" ("Griovėjas Talaba") - anglų poeto romantiko 
Roberto Sauti (1774-1843) poema. 

tuvės įvyks paskirtąją dieną. Ledi Ašton vylėsi, kad vietos, 
padėties ir aplinkos permaina greičiau ir veiksmingiau 
išgydys sutrikusią dukters dvasios pusiausvyrą, nei gydy- 
tojų siūlomos lėtos priemonės. Seras Viljamas Aštonas, 
visąlaik svajojęs apie šeimos didybę ir trokšdamas ap- 
sidrausti nuo markizo A*** užmačių, mielai sutiko su tuo, 
kam tikriausiai nebūtų galėjęs pasipriešinti net ir norė- 
damas. O abu jaunuoliai, Baklas ir pulkininkas Aštonas, 
sutartinai tvirtino, jog po to, kas įvyko, būtų didžiausia 
gėda nors valandai atidėti vestuves, nes pasklistų gandai, 
kad jie išsigando įsibrovusio Ravensvudo grasinimų. 

Jei Baklas būtų žinojęs apie panelės Ašton fizinę 
arba, veikiau, dvasinę būklę, vargu ar būtų taip skubėjęs. 
Bet pagal to meto papročius jaunasis ir jaunoji galėjo 
susitikti tik prorečiai ir trumpam, - o šita aplinkybe su- 
maniai pasinaudojo ledi Ašton, - todėl Baklas ne tik nepa- 
stebėjo, bet net ir nejtarė, kaip jaučiasi ir ką išgyvena 
nelaimingoji sužadėtinė. 

Vestuvių dienos išvakarėse Liusi ištiko nežaboto 
linksmumo priepuolis, ir ji su vaikišku smalsumu apžiū- 
rinėjo rūbus, kuriuos šeimos nariai sutaisė šiai iškilmingai 
progai. 

Išaušo giedras ir gaivus rytas. Iš visų pusių suva- 
žiavo išsipuošę vestuvių svečiai. Ne tik sero Viljamo Aštono 
giminaičiai ir dar kilmingesni ledi Ašton artimieji, taip jau 
daugybė Baklo gentainių ir bičiulių, puošniai apsitaisiusių, 
raitų ant ištaigingomis gūniomis apklotų žirgų, dalyvavo 
šiose džiaugsmingose iškilmėse, bet ir visos bent kiek 
įžymesnės presbiterionų šeimos penkiasdešimties mylių 
atstu nuo pilies laikė garbe atvykti į sutuoktuves, kurias 
manė esant tam tikra pergalę prieš markizą A***, tiksliau, 
jo gentainį. Atvykusiųjų laukė gausios vaišės, o po jų 
buvo pakviesta sėsti ant arklių. Nuotaką iš vienos pusės 
vedė motina, iš kitos - broliukas Henris. Vakarykštis links- 
mumas užleido vietą giliam liūdesiui, tačiau jis visiškai 
derinosi su šia iškilminga proga. Seniai nematytas spin- 
desys akyse ir raudonis skruostuose kartu su jos įgimtu 

grožiu ir nuostabiais rūbais sukėlė visuotinį pasigėrėjimo 
šurmulį, kuriam pritarė net damos. Svečiams sėdant ant 
žirgų, seras Viljamas, taikingas ir mėgstantis tvarką Žmo- 
gus, išbarė jaunesnįjį sūnų Henrį, kam tas prisisegė ne- 
žmoniškai ilgą kardą, priklausantį vyresniajam broliui, 
pulkininkui Aštonui. 

Jeigu jau tau būtinai prisireikė ginklo tokia 
taikinga proga, - pareiškė jis, - tai kodėl negalėjai pasiimti 
trumpo kinžalo, specialiai užsakyto iš Edinburgo. 

Berniukas teisinosi, sakydamas, kad kinžalas at- 
seit dingęs. 

- Matyt, tu pats jį pradanginai, - pasakė tėvas, 

norėdamas pasipuikuoti tuo nežmonišku kardu, kuris 
tiktų nebent serui Viljamui Volesui. Bet tiek to, sėsk ant 
arklio ir prižiūrėk sesutę. 

Berniukas taip ir padarė, ir buvo nuvestas į patį 
ištaigingos procesijos vidurį. Tuo metu jis buvo taip užsi- 
ėmęs savo išvaizda, kardu, auksu apvedžiotu palaidiniu, 
skrybėle su plunksna ir gerai išjodinėtu žirgu, todėl į nieką 
nekreipė dėmesio; bet vėliau jis ligi pat mirties prisiminė, 
jog kai jis, sodindamas seserį ant žirgo, prisilietė prie 
jos delno, šis buvo drėgnas ir šaltas it antkapio marmuras. 

Vingiuodama per kalvas ir slėnius marga vestuvių 
procesija pagaliau prijojo parapijos bažnyčią, kurioje vos 
tilpo, nes ta proga ten jau buvo susirinkę tarnai ir dar 
koks šimtas ponų ir ponių. Santuoka buvo atliekama pagal 
presbiterionų bažnyčios apeigas; Baklas taip pat jau kuris 
laikas prie jos priklausė. 

Šventoriuje, prižiūrint Džonui Mordšui, kuris nese- 
niai paliko apleistąsias kapines, vadinamas Dykra, ir buvo 
pakeltas į aukštesnes Ravensvudų bažnyčios zakristijono 
pareigas, buvo dosniai dalijama išmalda kaimyninių pa- 
rapijų vargšams. Ponia Gurli ir dvi jos draugelės, tos pa- 
čios, kur padėjo aprengti Alisą, susėdusios nuošaly ant 
antkapio plokštės, pavydžiai lygino kiekvienai atitekusios 
išmaldos dalį. 

- Nors dabar Džonas Mordšus, - porino Ani Vili, 
- ir apsigerbęs juodu surdutu, bet galėjo prisiminti senus 
laikus ir atsižvelgti į savo senas bičiules. Vietoj šešių aš 
gavau tik penkias silkes, ir tos pačios visiškai nuspro- 
gusios. O tas kąsnis jautienos visa uncija lengvesnis ne- 
gu visų kitų. Ir kokia čia mėsa? Ne mėsa, o vienos gyslos. 
Va tavo, Megi, tai, rodos, grynas raumuo. 
Ką čia tauški? burbtelėjo paralitikė. Mano 
vieni kaulai. Jeigu jau tie bagočiai pakiša šį bei tą 
skurdžiams per vestuves ar per laidotuves, tai galėtų duoti 
ką nors geresnio. 
- Et, kokios čia dovanos! - piktinosi Ailsi Gurli. 
- Jie duoda ne iš geros širdies, ir jiems visai nerūpi, 
ar mes sotūs, ar mirštam iš bado. Jie pakištų mums 
akmenį vietoj duonos, jei tik būtų patenkinta jų tuštybė. 
O dar geidauja iš mūsų dėkingumo, tarsi būtų mums 
pasitamavę iš tikros meilės ir užuojautos. 
Tikra teisybė, pritarė jos draugelė. 
- Ailsi Gurli, tu juk seniausia iš mūsų. Ar tau teko 
kada nors matyti šaunesnes vestuves? 
- Gal ir neteko, - atsakė senė. - Bet greit pamatysiu 
dar puikesnes laidotuves. 
- Laidotuves tai aš mėgstu, - patenkinta tarė Ani 
Vili, nes išmaldą duoda tokią pat ir neverčia biednų 
žmonelių kaišioti dantų ir visa gerkle kvatotis, vaipytis 
ir linkėti laimės tiems tuščiagalviams, kurie mus koman- 
duoja kaip gyvulius. Aš įsikišu išmaldą užantin ir traukiu 
savo mėgstamą dainelę: 


Turiu aš duonelės ir kapšą skatikų, 

Kuo aš prastesnė už vargetą kitą?* 
o Redžinaldas Skotas pasakoja apie vieną senutę, sėk- 
mingai užkalbėjimais gydžiusią ligonius ir dėl to apkaltintą ra- 
ganavimu. Ištyrus jos gydymo būdą, buvo nustatyta, jog už pa- 
tarnavimą ji imdavo tiktai kepalėlį duonos ir sidabrinę monetą, 
o visi jos užkalbėjimai, padėję išgydyti tiek ligų, buvo šios dai- 
melės žodžiai (Aut. pastaba). 

- Kas teisybė, tai teisybė, Ani, - sutiko paralitikė. 
- Duok, Dieve, šiltas Kalėdas ir kuo daugiau numirėlių. 

- O ar nepasakytumei, motuše Gurli, - juk tu pati 
seniausia ir galvočiausia, - ką iš tų vestuvininkų pirmiausia 
guldysim į grabą. 

- Ana va, ar matot tą dabišę, tviskančią auksu 
ir brangakmeniais? Tą, kurią sodina ant balto žirgo, užpa- 
kaly to vėjavaikio su raudonu palaidiniu ir ilgu kardu prie 
šono. 

- Bet juk tai jaunoji! - sušuko Ani Vili; net ir jos 
šalta širdis suvirpėjo iš gailesčio. Tai tikrai jaunoji! Ai, 
ai! Tokia jaunutė, tokia gražutė, tokia meilutė! Nejau jai 
taip trumpai lemta gyventi? 

- Juk sakau, - bylojo žiniuonė, - jos drobulė jau 
siekia smakrą, norit tikėkit, norit netikėkit. Jos smėlio 
laikrodyje beliko tik kelios kruopelės. Ir ko čia stebėtis 
- jos buvo gerokai sukrėstos! Lapai ant medžių jau gelsta, 
bet ji nebesulauks šv. Martyno ir nebematys, kaip vėjo 
sūkuriai juos gainioja ir verčia šokti burtų Šokį. 

Berods slaugei ją tris mėnesius, atsiliepė 
paralitikė, ir gavai, jei neklystu, du auksinius? 
Taigi, taigi, - atšovė Ailsi, piktai išsišiepdama. 
- O seras Vilijamas Aštonas pažadėjo man gražią raudoną 
suknią ligi pat žemės, gėdos stulpą, virvę ir bačką smalos. 
Tai bent atlygis! Už tai, kad aš tris mėnesius nuo ryto 
ligi nakties tupinėjau aplink jo liguistą dukterį. Geriau 
tepalaiko tokias dovanėles savo pačiai. 

- Zmonės sako, kad ledi Ašton - nedora moteris. 

Tik pažiūrėkit, - tęsė ponia Gurli, - kaip ji mū- 
drauja ant to palšio, jodama iš šventoriaus. Ji priėdusi 
daugiau velnių, nei visos Škotijos raganos, mėnesienoj 
siaučiančios virš Nort Beriko kalvų. 

- Ką jūs čia malate apie raganas, prakeiktos se- 
nės?! - užriko Džonas Mordšus. - Ar tik nerezgate savo 
kerų šventoriuje, norėdamos užtraukti bėdą jauniesiems? 
Kad jūsų čia nė kojos nebūtų, nes kai paimsiu kultuvą, 
tuoj išdulkėsit namo. 

- Oho, koks ponas! - atsikirto Ailsi Gurli. Kaip 
išpuiko, apsivilkęs tą juodą surdutą ir užsidėjęs išpudruotą 
peruką! Tartum pats niekada nebūtų badmiriavęs! Man- 
ding, šiandien dzirins savo smuikelį pilyje svečiams 
palinksminti kartu su kitais muzikantpalaikiais, suplūdu- 
siais iš viso pavieto. Zėk, kad striūnos nenutrūktų. Va, 
ir viskas, Džoni! 

- Būkit mano liudytojai, gerieji žmonės! - šaukė 
Mordšus. - Ji grasina užtraukti bėdą, apžavėti mane. Na, 
palauk! Jei tik šiąnakt kas nors atsitiks man arba mano 
smuikui, tau bus taip riesta, kad visą gyvenimą atsiminsi. 
Nutempsiu tave į bažnyčios sinodą. Aš ir pats jau beveik 
pastorius  andai juk mane pakėlė didelės parapijos 
seniūnu. 

Nors šitų senių neapykanta visai žmonių giminei 
nuteikė jas prieš vestuvių linksmybes, tačiau to nebuvo 
galima pasakyti apie kitus apylinkės gyventojus. Didinga 
jaunųjų palyda, margaspalviai rūbai, šventiškai nusitei- 
kusios dailios moterys ir galantiški kavalieriai, atvykę į 
šias vestuves, - visa tai darė nemažą įspūdį miniai. Visą 
kelią nuo bažnyčios ligi pilies žmonės lydėjo jaunuosius 
šaukdami: “Tegyvuoja Aštonai ir Baklai!'', pokšėjo pis- 
toletų, šautuvų ir muškietų šūviai - tikras vestuvių saliutas. 
Net ir pagyvenę sodiečiai ir sodietės, kurie šaipėsi iš 
išsišokėlių Aštonų fanaberijos ir prisiminė senbuvių Ra- 
vensvudų laikus, užuodę gausias vaišes, kurios tądien 
buvo suruoštos ir turtuoliams, ir vargšams, patraukė ten 
link, pripažindami, pamiršę savo nusistatymą, /Amphitrion 
ou Von dine* viršenybę. 

Taigi, lydima ir turtuolių, ir vargšų, Liusi grįžo į 
tėvų namus. Baklas, pasinaudodamas savo teise, jojo 
šalia nuotakos, tačiau nežinodamas, kaip turi elgtis jau- 
nikis, labiau stengėsi pasipuikuoti savo jojimo menu, nei 

užimti jaunąją. Pagaliau, lydimi džiaugsmingų sveikinimų, 
jaunieji pargrįžo į pilį. 

Visiems žinoma, jog senovėje vestuvės būdavo 
švenčiamos labai iškilmingai, dalyvaujant daugybei žmo- 
nių, tačiau mūsų kur kas delikatesnis amžius atsisakė 
šio papročio. Kviestiniams svečiams buvo iškeltas neapsa- 
komai ištaigingas pokylis, kurio likučių, pamaitinus tarnus, 
užteko dar ir lauke plyšojančiai miniai; šeimininkai liepė 
išridenti daugybę statinių alaus, taigi ūžavimas kieme buvo 
ne mažesnis nei pilyje. Vyrai pagal to meto papročius 
užsisėdėjo prie stalo, mėgaudamiesi kuo geriausiais Vy- 
nais, o damos, susirinkusios iškilmių salėje užbaigti ves- 
tuvių iškilmių, nekantraudamos laukė jų ateinant. Pagaliau, 
jau sulaukus gerų išnaktų, įkaitę nuo vyno ir linksmai 
nusiteikę, vyrai įvirto į menę ir, nusisegę špagas, pakvie- 
tė kantrybės netekusias damas šokti. Galerijoje jau gro- 
jo muzika ir jos garsai sklido po senosios iškilmių me- 
nės skliautais. Pagal griežtą to meto etiketą šokius turėjo 
pradėti jaunoji, tačiau ledi Ašton, pasiteisindama dukros 
sveikata, vietoj jos pati pasiūlė ranką Baklui. 

Bet kai, grakščiai iškėlusi galvą, ledi Ašton laukė 
melodijos takto, sulig kuriuo galės pradėti šokį, ji staiga 
pamatė kažkaip pasikeitusią menės puošybą, ir iš jos 
lūpų sprūste išsprūdo klausimas: 

Kas išdrįdo pakeisti tą portretą? 

Visi pažvelgė į sieną, ir tie, kuriems buvo žinomas 
menės vidus, nustebę išvydo, jog vietoje sero Viljamo 
Aštono tėvo atvaizdo dabar kabojo sero Malizo Ravens- 
vudo portretas; kupinomis apmaudo ir keršto akimis se- 
nasis riteris žvelgė į susirinkusiuosius. Paveikslai buvo, 
matyt, sukeisti tuomet, kai menė buvo dar tuščia, ir niekas 
nieko nepastebėjo tol, kol, prieš prasidedant šokiams, 
buvo uždegti deglai ir kandeliabrai. Pasipūtę ir įkaitę vy- 
riškiai pareikalavo nedelsiant išsiaiškinti, kas išdrįso Šitaip 
įžeisti šeimininką ir visus svečius; bet ledi Ašton tučtuojau 
atsitokėjo ir paaiškino, esą tai išdaiga vienos puskvailės 
tarnaitės, iš gailesčio laikomos pilyje: būdama liguistos 

vaizduotės, vargšelė per daug persiėmė ponios Gurli 
pasakojimų apie “ankstesniąją šeimą“, kaip ledi Ašton 
vadino Ravensvudus. Nelemtasis portretas buvo tuoj pat 
nukabintas, ir ledi Ašton vėl pradėjo šokius. Jos grakš- 
tumas ir orumas atstojo jaunystės žavesį, ir beveik galima 
sutikti su vyresniųjų svečių liaupsėmis, tvirtinančiomis, 
esą ji šokanti kur kas gražiau nei jaunosios kartos atsto- 
vai. 

Grįžusi į savo vietą, ledi Ašton nė kiek nenus:<bo 
pamačiusi, jog Liusi išėjusi iš menės, ir tuoj pat išsekė 
pavymui, ketindama sušvelninti nemalonų įspūdį, kurį 
tikriausiai dukrai padarė paslaptingas portretų sumai- 
nymas. Matyt, Iedi Ašton nuogąstavimai nepasitvirtino, 
nes maždaug po valandos ji grįžo, priėjusi prie jaunikio, 
kažką jam pašnabždėjo ir tas, išnėręs iš šokančiųjų būrio, 
dingo. Muzika grojo vis garsiau ir garsiau, poros sukosi 
su jaunatvišku įkarščiu, apimtos linksmybės ir pakilios 
nuotaikos, tik staiga pasigirdo toks skardus ir veriamas 
riksmas, kad šokis staiga nutrūko ir muzika bemat nutilo. 
Visi tarsi suakmenėjo. Kai riksmas vėl pasigirdo, pulki- 
ninkas Aštonas griebė deglą, pareikalavo iš Henrio, kuris 
buvo pirmasis pajaunys, raktų nuo jaunavedžių kambario 
ir išlėkė iš menės, lydimas sero Viljamo, Iedi Ašton ir 
keleto artimiausių giminaičių. Vestuvių svečiai, iš nuos- 
tabos apstulbę, laukė jų sugrįžtant. 

Priėjęs prie miegamojo, pulkininkas Aštonas pa- 
sibeldė ir pašaukė jaunuosius, bet niekas neatsakė, buvo 
girdėti tik duslus vaitojimas. Nieko nedelsdamas Aštonas 
stumtelėjo duris, bet kažkas iš vidaus pusės neleido jų 
atidaryti. Pagaliau durys atsivėrė - ant jaunavedžių kam- 
bario slenksčio kraujuose paplūdęs gulėjo jaunasis. Iš 
susirinkusiųjų lūpų išsiveržė siaubo klyksmas, ir svečiai, 
išgirdę naują ištikusios nelaimės ženklą, visu būriu puolė 
prie miegamojo. 

- Ieškokit jos, - sušnabždėjo pulkininkas Aštonas 
motinai, jinai nužudė įį! 

Ir, išsitraukęs špagą, atsistojo tarpdury, pareikš- 
damas nieko neleisiąs vidun, nebent tik pastorių ir gy- 
dytoją. Jų padedami, pakėlė dar tebekvėpuojantį Baklą 
nuo grindų ir pernešė į kitą kambarį, kur jį tuojau apsupo 
sutrikę bičiuliai, tarpusavy murmėdami ir laukdami, ką 
pasakys gydytojas. 

Tuo metu ledi Ašton, jos vyras ir kiti giminaičiai 
apieškojo vestuvių guolį, iššniukštinėjo visą miegamąjį, bet 
nieko nerado. Kadangi kambary nebuvo atsarginių durų, 
beliko manyti, jog nelaimingoji nuotaka iššoko pro langą. 
Bet staiga vienas ieškotojas, pasišviesdamas žemiau negu 
kiti, pastebėjo kažką baltą didžiulio senoviško židinio gi- 
lumoje. Tai buvo Liusi. Ji sėdėjo, arba, greičiau, tupėjo 
susirietusi it kiškelis, išsidraikiusiais plaukais, sudraskytais 
ir krauju aptaškytais marškiniais - akys liguistai blizgėjo, 
veidas iškreiptas mėšlungio. Pamačiusi esanti sugauta, ji 
kažką neaiškiai sumurmėjo, ėmė vaipytis ir demoniškai 
džiūgaudama tiesė į juos išskėstus kruvinus pirštus. 

Pasikvietus į pagalbą keletą moterų, nelaimingoji 
nuotaka jėga buvo ištraukta iš židinio. Vedama per mie- 
gamojo slenkstį, ji pažvelgė žemyn ir, tarsi šaipydamasi, 
tarsi džiūgaudama, pralemeno vienintelius suprantamus 
žodžius: 

- Kur jūs padėjot šaunųjį jaunikį? 

Iš baimės drebėdamos tarnaitės pergabeno Liusi į 
kitą, gerokai toliau esantį kambarį, kur surišta, kaip tokiu 
atveju buvo būtina, ji buvo palikta griežtoje priežiūroje. 
Neįmanoma aprašyti tėvų sielvarto, svečių pasibaisėjimo ir 
panikos, abiejų giminių šalininkų tarpusavio įniršio, dar ne- 
išsipagiriojusių nuo vyno aistrų kunkuliavimo. 

Tik gydytojui pagaliau pasisekė šiek tiek apraminti 
įsisiautėjusius svečius ir priversti išklausyti jį. Jis paaiški- 
no - nors Baklo žaizda gili ir pavojinga, bet ji nėra mirtina, 
jeigu jis bus paliktas gulėti ramiai ir negabenamas į kitą 
vietą. Tai apramino Baklo draugus, vertusius nedelsiant įj 
perkelti iš pilies į kurio nors iš jų namus. Tačiau jie reikala- 
vo, kad, atsižvelgiant į tai, kas įvyko, keturiems iš jų būtų 

leista budėti prie sužeistojo lovos, o be to, dar būrys gink- 
luotos palydos pasiliktų pilyje. Pulkininkas Aštonas ir jo 
tėvas sutiko su šia sąlyga, irtuomet kiti jaunojo draugai, ne- 
paisydami vėlyvo meto ir nakties tamsos, išvyko iš pilies. Po 
to gydytojas apžiūrėjo panelę Ašton, kurios būklė, jo ma- 
nymu, buvo labai pavojinga. Tuoj pat buvo iškviesta dau- 
giau gydytojų. Visą naktį Liusi kliedėjo, o rytą visiškai 
neteko sąmonės. Vakare, pasak gydytojų, turėjo prasidėti 
krizė. Taip ir įvyko: Liusi tartum atsipeikėjo, atrodė gana 
rami, net leido pakeisti marškinius, sutvarkyti patalą. Bet 
vos tik ji uždėjo ranką ant kaklo, tarsi ieškodama melsvojo 
kaspinėlio, ją užplūdo prisiminimai, kurių ji nebejstengė pa- 
kelti. Pradėjo tampyti mėšlungis, ir vargšelė mirė, taip ir 
nepasakiusinnė žodžio apietragiškąją sceną miegamajame. 

Kitą rytą po Liusi mirties atvyko apylinkės teisėjas 
ir kuo delikačiau apklausinėjo nelaimingąją šeimą apie 
tragiškąjį nutikimą. Jis nerado jokių įkalčių, patvirtinančių 
bendrą nuomonę, esą, užėjus netikėtam pamišimo prie- 
puoliui, nuotaka nudūrusi jaunąjį ant miegamojo slenksčio. 
Kambaryje buvo rastas kruvinas nužudymo įrankis. Tai bu- 
vo tas pats durklas, kurį Henrikas turėjo prisisegti vestuvių 
dieną ir kurį jo nelaimingoji sesutė tikriausiai nusigvelbė 
išvakarėse, kai broliukas jai rodė įvairius iš Edinburgo 
atgabentus vestuvių reikmenis. 

Baklo draugai tikėjosi, jog, pagerėjus sveikatai, 
jis šiek tiek nušvies tą paslaptingą istoriją, ir verste užver- 
tė jį klausimais, bet, remdamasis negalia ir silpnumu, Ii- 
gonis vengė atsakinėti. Tačiau kai visiškai atsigavo ir buvo 
pargabentas į savo namus, Baklas sukvietė visus arti- 
muosius, ir vyrus, ir moteris, kurie manė turį išgirsti iš jo 
paties lūpų viską apie šį reikalą, ir, padėkojęs už jam 
parodytą dėmesį, paramą ir pagalbą, pasakė: 

- Norėčiau, brangieji, jog žinotumėt, kad nieko 
neturiu jums papasakoti ir niekam neketinu keršyti. Jeigu 
manęs paklaus kokia nora dama apie tos nelemtos nak- 
ties įvykius, aš jai nieko neatsakysiu ir manysiu, jog ji 
ateityje nebenori su manimi draugauti. Žodžiu, daugiau 

niekada jos nebešnekinsiu. O jeigu to paties manęs 
paklaus vyras, žiūrėsiu į tai kaip į įžeidimą ir pasiūlysiu 
susitikti Hercogo alėjoje* , manydamas ir jį to paties gei- 
daujant. 

Tokio pareiškimo nebereikėjo plačiau aiškinti. 
Neilgai trukus Baklas pakilo iš ligos patalo visiškai pa- 
sikeitęs: tapo rimtesnis ir išmintingesnis negu buvo anks- 
čiau. Jis atsisakė Kraigengelto draugystės, bet taip gausiai 
jį apdovanojo, kad tas, protingai naudodamas gautą atlygį, 
niekada nebūtų patyręs nei skurdo, nei pagundų. 

Po kiek laiko Baklas išvyko į užsienį ir niekada 
nebesugrįžo į Škotiją, ir neteko girdėti, jog kada nors 
būtų užsiminęs apie savo tragiškų vedybų aplinkybes. 

Daugelis skaitytojų manys šią istoriją esant 
pernelyg kraupią, itin romantišką ir sukurtą nežabotos 
autoriaus vaizduotės, stengiantis įtikti siaubą mėgstančios 
publikos skoniui. Tačiau tie, kuriems teko skaityti tų laikų 
Škotijos šeimų kronikų, iškart pamatys, jog čia aprašyta 
tikrių tikriausia istorija, nors veikėjų vardai pakeisti ir šis 
tas pridėta. 


* 


Holirudo pilies apylinkėje esanti alėja, taip pavadinta 
Jorko hercogo, vėliau Jokūbo II, garbei, nes jis čia dažnai vaikš- 
tinėdavo, gyvendamas Škotijoje. Ši alėja ilgai buvo nuolatinė 
dvikovų vieta. (Aut. pastaba). 

XXXV skyrius 


Kieno širdis ir protas nesuakmenėjęs, 
Tasai, išgirdęs apie šią nelaimę, 

Sukurs skausmingai liūdną dainą, 
Matydamas, kaip toks šlovingas kavalierius, 
Taip netikėtai nugalėtas ir parblokštas, 
Pražuvo jodamas pašėlusiu greičiu 

Per nykią, nepažįstamą vietovę/ 


Eilėraštis iš Nizbeto Heraldikos", II t. 


Mes šiek tiek užbėgome į priekį, aprašydami Baklo 
pasveikimą ir tolesnį jo likimą, kad nebereikėtų pertraukti 
nutikimų, įvykusių po nelaimingosios Liusi Ašton laidotuvių. 
Šios liūdnos apeigos buvo atliktos ūkanotą rudens rytą, 
vos prašvitus; laidotuvės buvo labai kuklios, atliekant tik 
būtiniausią ceremonialą. Tik artimiausi giminaičiai palydėjo 
josios kūną į tą pačią bažnyčią, kur ji prieš keletą dienų 
ne savo valia buvo sutuokta su Baklu. Vienoje iš šoninių 
navų seras Viljamas Aštonas buvo įrengęs šeimos kapa- 
vietę, ir čia karste, ant kurio nebuvo užrašytas nei vardas, 
nei data, amžino poilsio atgulė palaikai tos, kuri kadai 
buvo maloni, daili ir nekalta būtybė, tačiau, ilgai ir negai- 
lestingai persekiojama, mirė netekusi proto. Kol gedėtojai 
buvo šeimos rūsyje, trys kaimo raganos, nepaisydamos 
ankstyvo ryto, it maitvanagiai užuodę dvėselieną, jau sė- 
dėjo ant plokščiojo antkapio, kaip visada regzdamos savo 
nedorą šneką. 

- Ar aš nesakiau, - postringavo ponia Gurli, - jog 
po prašmatnių vestuvių ateis ne ką mažiau prašmatnios 
pakasynos? 

- Nieko prašmatnaus čia nematau, - atšovė ponia 
Vini. - Nei mėsos, nei alaus, tik keletą sidabrinių monetų 

numetė pavargėliams. Nevertėjo plūktis tokį kelią, juk mes 
jau be sveikatos. 

- Nutilk, puskvaile! - užriko ponia Gurli. - Jokie 
gardumynai neatstos saldžios keršto valandėlės. Tik prieš 
keturias dienas jie mūdravo ant savo žirgų, o dabar sliū- 
kina paniurę ir nusiminę kaip mes anądien. Tada blizgėjo 
auksu ir sidabru, o dabar juodi it žarstekliai. O ta išpuikėlė 
panelė Liusi Ašton, kuri purtydavosi iš pasibjaurėjimo, 
kai prie jos prieidavo dora moteriškė, guli dabar ir nė 
piršto negali pajudinti, nors rupūžė tupėtų ir kvarksėtų 
ant jos karsto. Ledi Ašton krūtinėje šiuomet pleška pragaro 
ugnis. O seras Viljamas, kurs grasindavo kartuvėmis, lau- 
žais ir grandinėmis! Ką jis dabartės pasakytų apie raga- 
navimus jo paties namuose? 

- Ar teisybė, - sušvokštė paralitikė, - kad nelabasis 
ištempė jaunąją iš patalo ir išvilko pro kaminą, o jauni- 
kiui nusuko galvą nuo pečių? 

- Visai nesvarbu, kas ir kaip tą padarė, - atsakė 
Ailsi Gurli, - bet padaryta taip, kad ponai ir ponios gerai 
atsimins tą dieną. 

- O ar teisybė, - paklausė Ani Vili, - kad senojo 
sero Malizo Ravensvudo portretas nukrito žemyn ant grin- 
dų ir ėmė strikinėti po menę? 

- Ne, taip tai jau nebuvo, - paaiškino Ailsi. - Bet 
portretas iš tikrųjų atsirado menėje, ir aš žinau kodėl... 
Ogi perspėti Aštonus, kad jų puikybei atėjo galas. Bet 
čia dar ne viskas... Ten, kapų rūsyje, dabar taip pat dedasi 
dyvų dyvai. Ar matėt, kaip tenai poromis nulipo dvylika 
juodai apsitaisiusių gedėtojų? 

Kas ten juos-skaičiuos?  nusistebėjo šlubė. 

- O aš suskaičiavau, - pasigyrė antroji senė, kuriai 
laidotuvės buvo toks įdomus reginys, jog negalėjo į jį 
žiūrėti abejingai. 

- Bet jūs nepastebėjot, - didžiuodamasi savo pra- 
našumu kalbėjo Ailsi, - kad prie jų prisidėjo tryliktas, apie 
kurį jie nieko nežino. Jeigu seni burtai nemeluoja, vienas 
iš jų nebeilgai vaikščios po šią žemę. Bet eime, kūmutės. 

Jeigu užsibūsim, mums klius už viską, kas čia atsitiks, 
o ko nors gero nėra ko tikėtis. 

Ir, karksėdamos it juodvarniai, užuodę dvėseną, 
piktą lemiančios žiniuonės išsliūkino iš kapinių. 

Pasibaigus laidotuvių apeigoms, gedėtojai iš 
tikrųjų pastebėjo, kad prie jų prisidėjo dar vienas žmogus, 
ir pašnabždomis apie tai pranešė vienas kitam. Įtarimas 
krito ant vyriškio, kuris, apsirengęs tokiais pat kaip ir 
jie gedulo rūbais, stovėjo atsirėmęs į piliorių ir, matyt, 
nieko nesuvokė, kas čia dedasi. Aštonų giminaičiai nuste- 
bę pradėjo tarpusavy kuždėtis, reikšdami nepasitenkinimą 
įsibrovėliu, bet juos nutraukė pulkininkas Aštonas, kuris 
nesant tėvui vadovavo ceremonijai. 

- Aš žinau, - tykiai pasakė jis, - kas tas Žmogus. 
Jis turi arba greit turės ne mažesnę dingstį gedėti negu 
mes. Leiskite, aš pasišnekėsiu su juo, ir be reikalo ne- 
trikdykit apeigų. 

Tai taręs, jis atsiskyrė nuo savo gentainių ir, priėjęs 
prie nepažįstamojo, timptelėjo jį už rankovės. 

- Eikite paskui mane, - tarė jis tvardydamas jaudulį. 

Išgirdęs jo balsą, nepažįstamasis krūptelėjo lyg 
pabudęs iš užmaršties ir nevalingai pakluso. Jiedu užlipo 
senais apgriuvusiais laiptais ir išėjo į šventorių. Kiti ge- 
dėtojai išsekė paskui juos, bet pasiliko rūsio tarpdury 
ir susirūpinę stebėjo, kas vyksta tarp pulkininko Aštono 
ir nepažįstamojo, kurie, sustoję po kukmedžiu kapinių 
pakraštyje, gyvai šnekėjosi. 

Nusivedęs nepažįstamąjį į nuošalią vietelę ir ap- 
sidairęs aplink, pulkininkas Aštonas griežtu, bet ramiu 
tonu tarė: 

- Aš neabejoju, jog kalbuosi su ponu Ravensvu- 
du. 

Nepažįstamasis tylėjo. 

- Neabejoju, jog kalbuosi su mano sesers žudiku?! 

iš pykčio drebančiu balsu suriko pulkininkas. 

- Jūs pasakėte mano vardą, - dusliu ir virpančiu 
balsu atsiliepė Ravensvudas. 

- Jei gailitės, ką įvykdęs, - pasakė pulkininkas, 
tuomet teatleidžia jums Dievas! Manęs jūs nesugrau- 
dinsite. Štai, - tęsė jis paduodamas lapelį, - čia nurodytas 
mano špagos ilgis, susitikimo laikas ir vieta. Rytoj auštant 
ant kopų, į rytus nuo Vilko Lūkesčių. 

Ravensvudas paėmė lapelį ir kurį laiką dvejojo. 
Pagaliau tarė: 

- Nestumkite į visišką neviltį žmogaus, kuris ir taip 
yra puolęs neviltin. Gyvenkit sveikas, kol galite, o man 
leiskit mirti nuo kieno nors kito rankos. 

-Ne,toniekada nebus! -sušuko Duglasas Aštonas. 
- Arba nuo mano rankos žūsit jūs, arba jūs nužudysit mane 
ir galutinai sužlugdysit mūsų šeimą. Jei nepriimat mano 
iššūkio, aš visur ir visada jus persekiosiu, visokiausiais 
būdais šmeišiu, kol Ravensvudo vardas taps gėdos simbo- 
liu, kaip dabar yra niekšystės simbolis. 

- To niekada nebus! - piktai suriko Ravensvudas. - 
Jeigu aš esu paskutinis Ravensvudų palikuonis, tai priva- 
lau pasirūpinti, kad mano protėvių garbė nebūtų nuplėšta. 
Aš priimu jūsų iššūkį ir sutinku su nurodytomis sąlygomis. 
Manau, susitiksime vienudu? 

- Susitiksime vienudu, - atsakė pulkininkas Ašto- 
nas, - ir iš susitikimo vietos grįš tik tas, katras liks gyvas. 

- Tepasigaili Viešpats žuvusiojo sielos, - pridūrė 
Ravensvudas. 

- Amen! - užbaigė pulkininkas Aštonas. - Šią ma- 
lonę galiu suteikti net tam, kurio visiškai pagrįstai mirtinai 
nekenčiu. O dabar baigsiu, nes mums greit gali sutrukdyti. 
Taigi rytoj auštant, pajūrio kopose, į rytus nuo Vilko Lū- 
kesčių, ginklas špaga! 

- Sutarta! - atsakė Ravensvudas. - Manęs laukti 
nereikės. 

Jie išsiskyrė. Pulkininkas Aštonas nuėjo pas sa- 
vuosius, 0 Ravensvudas prie savo žirgo, pririšto prie 
medžio už šventoriaus. Pulkininkas Aštonas grįžo su lai- 
dotuvių svečiais į pilį, bet pavakariu visų atsiprašęs per- 
sivilko jojimo rūbais ir, nujojęs į Vilko Lūkesčių kaimelį, 

nakčiai apsistojo mažoje užeigėlėje, kad anksti rytą laiku 
būtų dvikovos vietoje. 

Nežinoma, kaip ponas Ravensvudas praleido Ii- 
kusią tos nelaimingos dienos dalį. Vėlai naktį jis atjojo 
į "Vilko uolos" bokštą ir prižadino savo senąjį tamą Kalebą 
Bolderstoną, kuris nebesitikėjo jo sulaukti. Neaiškūs ir 
prieštaringi gandai apie tragišką panelės Ašton mirtį ir 
jos paslaptingas priežastis jau buvo pasiekę senuką, ir 
jis nepaprastai susirūpino baimindamasis, kad šie įvykiai 
gali visiškai sumaišyti jo ponui protą. 

Ravensvudo elgesys neišsklaidė jo būgštavimų. 
Rūmininkui drebančiu balsu paprašius poną ko nors 
užkąsti, pradžioje jis nieko neatsakė, o paskui staiga pik- 
tai pareikalavo vyno ir, prasižengdamas savo įpročiui, 
išlenkė nemaža taurių. Pamatęs, kad ponas nieko neval- 
go, senukas mandagiai paprašė leisti jam nuvesti jį į 
miegamąjį. Tik keletą sykių pakartojus prašymą, Ravens- 
vudas tylėdamas linktelėjo sutinkąs. Tačiau, kai Bolder- 
stonas nuvedė Edgarą į patogiai įrengtą kambarį, kuriame 
jis paprastai gyvendavo grįžęs namo, Ravensvudas staiga 
sustojo ant slenksčio. 

- Ne čia, - rūsčiai tarė jis, nuvesk mane į tą 
kambarį, kur mirė mano tėvas, kambarį, kuriame miegojo 
ji. 

- Kas, sere? - paklausė Kalebas, visiškai apdujęs 
iš siaubo. 

- Ji, Liusi Ašton! Tu nori mane pribaigti, seni, 
versdamas kartoti jos vardą. 

Kalebas dar norėjo pasakyti, esą tas kambarys 
nesutvarkytas, bet pamatęs, koks suirzęs ir nekantrus 
pono veidas, nebepratarė nė žodžio. Drebėdamas iš bai- 
mės, jis tylomis švietė kelią ir, atėjęs į apleistą kambarį, 
pastatė lempą ant stalo. Dar norėjo kiek patvarkyti lovą, 
bet Ravensvudas tokiu tonu paliepė išeiti, jog gaišti ne- 
bebuvo galima. Senukas pakluso, bet nuėjo ne ilsėtis, 
0 melstis. Kartkartėmis prisėlindavo prie miegamojo durų 
pasiklausyti, ar Ravensvudas jau ilsisi. Tačiau kiekvienąsyk 

išgirsdavo tik vienodą sunkų žingsnių dundesį, protarpiais 
pertraukiamą gailaus vaitojimo. Tas nepaliaujamas sunkių 
pušnių trinksėjimas aiškiai bylojo, jog nelaimingasis įna- 
mis apimtas neapsakomos širdgėlos. Senukui rodėsi, kad 
taip laukiamas rytas niekada neišauš. Tačiau laiko tėkmė 
visada vienoda, nors mums, mirtingiesiems, kartais atro- 
do, jog jis per greit arba per lėtai bėga, ir galiausiai atėjo 
aušra, nurausvindama plačią spindinčio vandenyno juostą. 
Buvo lapkričio pradžia, ir, nors vėlyvu metų laiku, išaušo 
nuostabiai ramus ir giedras rytas. Bet naktį pakilo rytys, 
ir artėjančio potvynio bangos vilnijo pačioje papėdėje 
uolos, ant kurios stovėjo pilis. 

Vos prašvitus Kalebas Bolderstonas vėl prisliūkino 
prie miegamojo durų ir per plyšį pamatė Ravensvudą 
matuojant keletą špagų, buvusių greta esančioje kama- 
raitėje. Išsirinkęs vieną iš jų, sumurmėjo: 

- Mano špaga bus trumpesnė, tegul jis turi dar 
vieną pranašumą... 

Tai matydamas, Kalebas Bolderstonas gerai 
suprato, kokiam Žygiui rengiasi jo ponas, ir žinojo, kad 
veltui jis bandys tai sutrukdyti. Jis vos spėjo atšokti nuo 
durų, taip staigiai Ravensvudas išėjo iš kambario ir nu- 
žingsniavo arklidžių link. Ištikimasis tarnas nusekė pavy- 
mui. Iš susiglamžiusių drabužių, mirtinai išblyškusio veido 
Kalebas įsitikino, jog ponaitis tą naktį nė bluosto nesudė- 
jo. Įėjęs į arklidę rado Ravensvudą, balnojantį žirgą. Ištie- 
sęs drebančias rankas, Kalebas trūkčiojamu balsu pa- 
sisiūlė jam padėti, bet tas ženklu atstūmė jo paslaugas 
ir, išvedęs žirgą į kiemą, jau rengėsi sėsti ant jo, tačiau 
senasis tarnas, užmiršęs baimę ir paklusdamas prierai- 
šumui - vieninteliam savo gyvenimo jausmui - staiga puolė 
Ravensvudui į kojas ir, apkabinęs kelius, sušuko: 

- Ak, sere, ak, mano pone! Užmuškite mane, jei 
norit, tik nesileiskit į tą baisią kelionę! Ak, brangusis ma- 
no pone! Palaukit nors vieną dieną! Rytoj atvyks marki- 
zas A*** ir viską sutvarkys. 

Tu jau nebeturi pono, Kalebai, atsakė Ra- 
vensvudas, stengdamasis atsipalaiduoti nuo jo.  Ne- 
besikabink už griūvančio bokšto, vargšeli! 

Bet aš turiu poną! sušuko Kalebas, nepa- 
leisdamas Ravensvudo. Turiu poną, kol tebėra gyvas 
Ravensvudų palikuonis! Aš tik tarnas... Buvau jūsų tėvo... 
jūsų senelio tarnas... Gimiau tarnauti jūsų šeimai... Dėl 
jūsų gyvenau ir mirsiu už jus! Likit namie, ir viskas su- 
sitvarkys! 

- Susitvarkys, pakvaišėli, susitvarkys! - pakartojo 
Ravensvudas. - Mano gyvenimas jau nebegali susitvarky- 
ti, ir laimingiausia man bus mirties valanda. 

Tai taręs jis išsiplėšė iš senojo tarno glėbio, už- 
šoko ant žirgo ir išjojo pro vartus, bet tučtuojau sugrįžo 
ir atskubančiam jo pasitikti Kalebui numetė po kojų auk- 
sinių prikimštą kapšą. 

- Skiriu tave, Kalebai, savo testamento vykdytoju! 
- suriko jis siaubingai nusišypsodamas ir, trūktelėjęs pa- 
vadį, nušuoliavo pakalnėn. 

Kapšas tebegulėjo nepaliestas ant žemės, nes 
senasis tarnas nukuldeno pasižiūrėti, kur nujojo jo ponas. 
Šisai pasuko į kairę siauru, grublėtu takeliu, per uoloje 
esantį plyšį nusileidžiančiu į pajūryje esančią nedidelę 
prieplaukėlę, kur kadaise būdavo pririšamos pilies valtys. 
Pamatęs jį ten nujojant, Kalebas nuskubėjo į rytinį sar- 
gybos bokštą, iš kurio buvo matyti visas paplūdimys ligi 
pat Vilko Lūkesčių. Jis matė, kaip Ravensvudas, kiek 
arklys išneša, šuoliavo kaimo link, ir čia pat prisiminė 
pranašystę, jog paskutinis lordas Ravensvudas žūsiąs 
Kelpio dribsmėlyje, esančiame pusiaukelėje tarp bokšto 
ir kopų į rytus nuo Vilko Lūkesčių. Kalebas dar matė, 
kaip jis prijojo prie Ilemtingosios vietos, 0 po to išnyko 
iš akių. 

Užsidegęs kerštu, pulkininkas Aštonas jau buvo 
sutartoje vietoje ir nenustygdamas žingsniavo ten ir atgal, 
nekantriai Žvilgčiodamas į bokšto pusę, iš kur turėjo atvykti 
jo mirtinas priešas. Saulė jau buvo patekėjusi, ir jos skais- 

tus skritulys apšvietė rytinį jūros pakraštį, todėl pulkininkas 
gerai įžiūrėjo raitelį, su tokiu pat nekantrumu šuoliuojantį 
jo pusėn. Bet staiga raitelis dingo, tarsi būtų ištirpęs ore. 
Pulkininkas pasitrynė akis, lyg jam būtų pasirodžiusi 
šmėkla, ir nudūmė į smėlynę. Iš kitos pusės į tą pačią 
vietą atskubėjo Bolderstonas. Bet žirgo ir raitelio nė 
pėdsakų nelikę, matyt, pastarosiomis dienomis pūtęs stip- 
rus vėjas bei aukštos potvynio bangos gerokai nustūmė 
dribsmėlio ribas, ir nelaimingasis raitelis, kaip rodė arklio 
kanopų pėdsakai, pašėliškai skubėdamas, užuot jojęs 
sumintu takeliu uolos papėdėje, pasirinko trumpiausią, 
bet pavojingiausią kelią. Liko tik vienas jo likimo ženklas. 
Kylančio potvynio bangos išmetė prie pat Kalebo kojų 
juodą plunksną, atitrūkusią nuo jaunuolio skrybėlės. 
Senukas pakėlė ją, apdžiovino ir priglaudė prie širdies. 

Išgirdę apie nelaimę, sugužėjo Vilko Lūkesčių gy- 
ventojai; vieni apieškojo visą pakrantę, kiti išplaukė valtimis 
į jūrą, bet veltui: dribsmėlis niekada nebeatiduoda savo 
grobio. 

Mūsų pasakojimas artėja į pabaigą. Sunerimęs 
dėl sklindančių kraupių gandų ir būgštaudamas dėl savo 
gentainio saugumo, kitą dieną į "Vilko uolą“ atvyko mar- 
kizas A***. Atnaujinęs paieškas ir nieko neradęs, jis ap- 
raudojo savo netektį ir grįžo į sostinę. Pasinėręs į po- 
litikos ir valstybės reikalus, ilgainiui užmiršo tai, kas įvy- 
ko. 

Tačiau Kalebas Bolderstonas nieko neužmiršo. 
Jeigu Žemiškoji gerovė būtų galėjusi paguosti senuką, 
jis būtų galėjęs laimingai gyventi, nes niekada nesilaikė 
taip pasiturimai kaip dabar; bet gyvenimas jam pasidarė 
nebejįdomus. Visos jo mintys, visi jausmai - pasididžia- 
vimas ir nerimas, džiaugsmas ir sievartas - buvo glaudžiai 
susiję su šeima, kurios nebeliko. Senasis tarnas nebe- 
vaikščiojo iškelta galva, atsisakė visų savo ankstesnių 
pomėgių bei užsiėmimų, tik klaidžiodavo po tuos senosios 
pilies kambarius, kuriuose neseniai gyveno jaunasis Ra- 
vensvudas. Valgydavo nejausdamas skonio, miegodavo 

nepailsėdamas ir su šuniui būdinga, bet retai tarp žmonių 
pasitaikančia ištikimybe diena iš dienos gedėjo, kol 
pagaliau mirė, nepraėjus nė metams nuo aprašytosios 
tragedijos. 

Aštonų giminė gyvavo ne ką ilgiau už Ravens- 
vudus. Seras Vilijamas Aštonas palaidojo savo vyresnįjį 
sūnų, pulkininką, kuris žuvo dvikovoje kažkur Flandrijoje, 
o Henris, miręs netrukus po tėvo, nepaliko įpėdinių. Ledi 
Ašton išgyveno ligi žilos senatvės ir liko vienintelė iš tų, 
kuriuos pražudė jos nepermaldaujamas būdas. Mes ne- 
norime ir nedrįstame paneigti, jog širdies gilumoje ji at- 
gailavo ir susitaikė su Dievu, kuriam nusidėjo, tačiau ap- 
linkiniams niekada neparodė nė menkiausio ženklo gai- 
lesčio ar susikrimtimo. Išoriškai ji liko tokia pat išdidi, 
pasipūtusi, nepalenkiama, kokia buvo prieš visus tuos 
liūdnus įvykius. Ant puikaus marmuro paminklo užrašytas 
jos vardas, titulai ir dorybės, tuo tarpu jos aukos neturi 
nei antkapių, nei epitafijų. 

